
Pentru Marele G 


După schimbări peste schimbări, suntem mai mult sau mai 
puţin la fel. 
După schimbări suntem mai mult sau mai puţin la fel. 


Paul Simon, The Boxer 


13 septembrie 1999 
__ FIUL LUI MANSON GĂSIT VINOVAT 
ÎN CAZUL UCIDERII FAMILIEI CROYTON 


Salinas, California - Daniel Raymond Pell, în vârstă de 35 de 
ani, a fost condamnat astăzi pentru patru cazuri de crimă de 
gradul unu şi un caz de omor fără premeditare, de către un juriu 
din districtul Monterey, după doar cinci ore de deliberări. 

„S-a făcut dreptate, a declarat pentru reporteri procurorul 
principal, James J. Reynolds, după ce a fost anunţat verdictul. 
Acesta este un bărbat extrem de periculos care a comis nişte 
crime înfiorătoare.” 

Pell a ajuns să fie cunoscut ca Fiul lui Manson din cauza 
paralelelor trasate între viaţa lui şi cea a ucigaşului Charles 
Manson, care, în 1969, a fost găsit vinovat pentru moartea 
violentă a actriţei Sharon Tate şi a altor câţiva oameni în 
California de Sud, toate crimele urmând acelaşi tipar. Poliţia a 
găsit multe cărţi şi articole despre Manson în casa lui Pell, în 
urma arestului. 

Capetele de acuzare au fost pentru crimele din 7 mai, comise 
asupra lui William Croyton, a soţiei sale şi a doi dintre cei trei 
copii ai cuplului, în Carmel, California, la aproximativ două sute 
de kilometri la sud de San Francisco. Acuzaţiile de omor fără 
premeditare au fost lansate după moartea lui James Newberg, în 
vârstă de 24 de ani, care locuia cu Pell şi care l-a însoţit la 
domiciliul familiei Croyton în noaptea crimelor. Procurorul a 
declarat că iniţial Newberg dorea să îl ajute pe Pell, dar a fost 
ucis de către acesta după ce s-a răzgândit. 

Croyton, în vârstă de 56 de ani, era un inginer bogat specialist 
în computere. Cupertino, compania lui din California, situată în 
inima zonei Silicon Valley, produce cele mai noi programe de 
software care se găsesc în computerele cetăţenilor. 

Din cauza interesului lui Pell faţă de Manson, au fost multe 
speculaţii care dădeau de înţeles cum crimele aveau un substrat 
ideologic, aşa cum aveau şi crimele pentru care fusese 
condamnat Manson, dar furtul a fost cel mai probabil motiv al 
spargerii, după cum declara Reynolds, Pell fusese condamnat de 
zeci de ori pentru furt din magazine, tâlhărie şi jaf, încă de când 
era adolescent. 


Un copil a supravieţuit atacului. Theresa, fetiţa de nouă ani a 
lui Croyton. Pell nu a observat-o pe fetiţă pentru că ea dormea 
în patul ei acoperită de jucării. Din acest motiv a fost numită 
Păpuşa Adormită. 

Asemenea lui Charles Manson, criminalul pe care îl admira, 
Pell emana o charismă morbidă, şi a atras după el un grup de 
susţinători fanatici pe care i-a numit Familia - un termen 
împrumutat de la clanul Manson -, asupra cărora avea control 
suprem. Atunci când au avut loc crimele Croyton, grupul îi 
includea pe Newberg şi încă trei femei, care locuiau cu toţii într- 
o casă sărăcăcioasă din Seaside, la nord de Monterey, în 
California. Cele trei sunt Rebecca Sheffield, 26 de ani, Linda 
Whitfield, 20 de ani, şi Samantha McCoy, 19 ani. Whitfield este 
fiica lui Lyman Whitfield, preşedintele şi directorul executiv la 
Banca şi Trustul Santa Clara, cu reşedinţa în Cupertino, cel de-al 
patrulea lanţ bancar ca mărime din stat. 

Femeile nu au fost acuzate în cazurile Croyton şi Newberg, 
dar au fost acuzate de furt, violare de domiciliu, fraudă şi 
posesie de bunuri furate. Whitfield a fost condamnată şi pentru 
obstrucţionarea unei investigaţii, sperjur şi distrugere de dovezi. 
Intrucât au căzut la înţelegere în legătură cu pledoaria lor, 
Sheffield şi McCoy au fost condamnate la trei ani de închisoare, 
iar Whitfield - la patru ani şi jumătate. 

Comportamentul lui Pell la proces a amintit iarăşi de cel al lui 
Charles Manson. Pur şi simplu a stat nemişcat la masa apărării şi 
s-a uitat îndelung la juraţi şi la martori, părând că încearcă să îi 
intimideze. Conform unor relatări, el credea că avea puteri 
paranormale. Acuzatul a fost scos din camera de interogatoriu 
imediat după ce un martor s-a prăbuşit sub privirea sa. 

Juriul începe a doua zi deliberările. Pell ar putea fi condamnat 
la moarte. 


LUNI 


Capitolul 1 

Interogatoriul începuse ca oricare altul. 

Kathryn Dance intră în camera de interogatoriu şi îl văzu pe 
bărbatul în vârstă de 43 de ani stând încătuşat la o masă de 
metal şi studiind-o cu atenţie. Desigur, toţi făceau lucrul acesta, 
dar nimeni nu mai avusese asemenea ochi uimitori. Culoarea lor 
era un albastru total, diferit de albastrul cerului, al oceanului sau 
de albastrul pietrelor preţioase. 

— Bună dimineaţa, îi spuse ea, aşezându-se în faţa lui. 

— Şi ţie la fel, îi replică Daniel Pell, bărbatul care în urmă cu 
opt ani măcelărise patru oameni pentru nişte motive pe care nu 
le aflase nimeni niciodată. 

Vocea lui era blândă. 

Un zâmbet slab îi apăru pe faţa lui bărboasă, şi bărbatul micuţ 
şi bine făcut se lăsă relaxat pe spate. Capul său, acoperit cu păr 
lung, negru-gri, era lăsat într-o parte. În timp ce majoritatea 
interogatoriilor din puşcării erau acompaniate de zdrăngănitul 
cătuşelor provocat de gesturile largi şi  previzibile ale 
condamnaților care încercau să îşi arate nevinovăția, Daniel Pell 
stătea perfect nemişcat. 

Pentru Dance - specialist în interogatorii şi în analiza 
limbajului corpului - postura lui Pell sugera precauţie, dar în 
acelaşi timp încredere şi, în mod surprinzător, amuzament. Pell 
purta o salopetă portocalie pe care se putea vedea scrisul de pe 
piept - „Centrul Corecţional din Capitola”- şi inutilul înscris de 
pe spate - „Deţinut”. 

În acel moment totuşi, Pell şi Dance nu erau în Capitola, ci 
într-o cameră de interogatoriu de la închisoarea din Salinas, la 
vreo şaizeci de kilometri depărtare de Capitola. 

Pell continuă să o examineze pe Dance. Prima dată se uită la 
ochii acesteia - un verde complementar albastrului ochilor săi - 
încadraţi de ochelarii ei pătrăţoşi cu ramă neagră. Apoi se uită la 
părul ei blond-închis, împletit într-o coadă spic la spate, la 
jacheta ei albastră şi la bluza groasă şi albă care se zărea 
dedesubt. De asemenea, remarcă şi tocul gol de pistol de pe 
şoldul ei. Era meticulos şi nu se grăbea deloc. Cei care ţineau 
interogatoriul şi cei care răspundeau la întrebări aveau în comun 
aceeaşi curiozitate. Ea obişnuia să le spună studenţilor de la 
seminariile de interogare: „Te studiază la fel de atent cum îi 


studiezi tu pe ei - de regulă, chiar mai atent, din moment ce nu 
mai au nimic de pierdut”. 

Dance scotoci în poşeta ei albastră Coach după cartela de 
identificare, ignorând totalmente micuțul liliac de jucărie de la 
Halloweenul de anul trecut, pe care cineva - fie băieţelul ei de 
doisprezece ani, Wes, fie sora lui mai mică, Maggie, sau poate 
amândoi împreună - îl plasase acolo ca o glumă. Se gândi: „Ce 
viaţă plină de contraste am”. În urmă cu o oră lua micul dejun 
cu copiii ei, în bucătăria casei sale victoriene din idilicul Pacific 
Groove, cu cei doi câini exuberanţi care lătrau cerând de 
mâncare la picioarele ei, iar acum stătea la o masă total diferită, 
faţă în faţă cu un ucigaş. 

Îşi găsi cartela de identificare şi i-o arătă. Bărbatul se uită la 
ea preţ de câteva secunde, aplecându-se înainte. 

— Dance. Interesant nume. Mă întreb de unde vine. Şi Biroul 
Californian... ce e aia? 

— Birou de Investigaţii. Ca un FBI al statului. Acum, domnule 
Pell, înţelegi că această discuţie este înregistrată? 

Bărbatul se uită la oglinda din spatele căreia bâzâia o cameră 
video. 

— Voi chiar credeţi ca noi nu ştim că oglinzile alea nu sunt 
puse acolo pentru a ne aranja freza? 

Oglinzile nu erau puse în camera de interogare pentru a 
ascunde camerele şi martorii - există modalităţi mult mai 
sofisticate pentru a face asta -, ci pentru că oamenii sunt mai 
puţin înclinați să mintă atunci când se văd pe ei înşişi. 

Dance zâmbi strâmb. 

— Şi înţelegi că ai dreptul să te retragi de la acest interviu 
oricând doreşti şi că ai dreptul la un avocat? 

— Cunosc mai multe proceduri despre criminalistică decât 
toată promoţia de la Facultatea de Drept Hastings. Lucru care, 
de altfel, pare chiar amuzant dacă stai să te gândeşti. 

Bărbatul era mult mai logic şi mai deştept decât se aşteptase 
Dance. 

Săptămâna trecută, Daniel Raymond Pell, care ispăşea o 
pedeapsă cu închisoare pe viaţă pentru crimele comise în 1999, 
atunci când îi măcelărise pe William Croyton, pe nevasta 
acestuia şi pe doi dintre copiii lor, încercase să mituiască un alt 
prizonier să transmită mai departe un mesaj, când avea să fie 
eliberat. Pell îi spusese despre nişte dovezi de care scăpase în 


Salinas, în urmă cu câţiva ani, şi îi explicase că era îngrijorat că 
acele obiecte l-ar fi făcut suspect în cazul încă neelucidat al 
uciderii unui bogat proprietar de fermă. Recent, aflase ca 
Salinas îşi renova sistemul de canalizare. Işi amintise atunci de 
dovezi şi se speriase la gândul că ar fi putut fi descoperite. De 
aceea dorea ca prizonierul să găsească dovezile şi să scape de 
ele. 

Totuşi, Pell nu îşi alesese bine omul. Respectivul îi spusese 
totul gardianului, care la rândul lui sunase la Departamentul de 
Poliţie din Monterey. Investigatorii se întrebau dacă Pell se 
referise la cazul neelucidat de crimă al lui Robert Herron, 
proprietarul fermei, care fusese omorât în bătaie în urmă cu 
zece ani. Arma crimei, probabil un ciocan cu vârf despicat, nu 
fusese găsită nici până în ziua de azi. Cei de la poliţie 
trimiseseră o echipă să cerceteze toate fântânile din zona aceea 
a oraşului. Aceştia găsiseră un tricou rupt, un ciocan cu vârf 
despicat şi un portmoneu gol cu inițialele „RH.” scrise pe el. 
Două dintre amprentele de pe ciocan îi aparţineau lui Daniel 
Pell. 

Procurorul districtului Monterey se hotărâse să prezinte cazul 
Înaltei Curți din Salinas, şi o rugase pe agenta CBI, Kathryn 
Dance, să îi ia lui Pell un interogatoriu, sperând să obţină o 
mărturisire. 

— Cât timp ai locuit în zona Monterey? îl întrebă Dance, 
începându-şi astfel interogatoriul. 

Bărbatul păru surprins că agenta nu trecuse direct la 
ameninţări. 

— Câţiva ani, răspunse el. 

— Unde anume? 

— Seaside. Un oraş de vreo 30.000 de locuitori la nord de 
Monterey, pe Autostrada 1, populat în mare parte de oameni 
muncitori şi de pensionari. Câştigi mai bine acolo, explică el. 
Mult mai bine decât în Carmelul tău fiţos. 

Ochii lui erau aţintiţi asupra feţei lui Dance. Gramatica şi 
sintaxa sa erau bune, observă agenta, ignorându-i remarca 
referitoare la locul ei de reşedinţă. 

Dance continuă să îl întrebe despre viaţa din Seaside şi din 
închisoare, urmărindu-i fiecare gest: cum reacţiona când era 
întrebat şi cum reacţiona când răspundea. Nu făcea asta pentru 
a obţine informaţii - îşi făcuse bine temele şi ştia răspunsurile la 


toate întrebările pe care le punea -, ci pentru a stabili direcţiile 
de bază ale comportamentului său. 

Pentru a descoperi minciunile celor interogaţi, anchetatorii iau 
în considerație trei factori: comportamentul nonverbal 
(comportamentul trupului), calitatea verbală (cât de stridentă 
este vocea şi pauzele făcute înainte de a răspunde) şi conținutul 
verbal (ceea ce spune suspectul). In primele două poţi avea 
mult mai multă încredere, şi sunt folosite pentru a detecta 
minciunile, pentru că e mult mai uşor să controlăm ceea ce 
spunem decât să controlăm limbajul corpului şi modalitatea prin 
care spunem ceva. 

Direcţiile de bază reprezintă, de fapt, un catalog compus din 
acele comportamente pe care le expune suspectul atunci când 
spune adevărul. Aceasta este modalitatea standard pe care 
anchetatorul o va compara mai târziu cu comportamentul pe 
care îl are subiectul în cauză atunci când chiar are un motiv să 
mintă. Orice diferenţă între cele două sugerează că a fost vorba 
despre înşelăciune. 

Intr-un final, Dance obţinu un profil bun al lui Daniel, care 
spunea adevărul, şi trecu la momentul important al misiunii 
sale, în acea cameră modernă de interogatoriu, dintr-o zi 
ceţoasă de iunie. 

— Aş vrea să te întreb câteva lucruri despre Robert Herron. 

Ochii lui o urmăreau, examinând-o cu atenţie: colierul de 
scoici de la gât pe care i-l făcuse mama ei. Apoi unghiile femeii, 
scurte şi date cu ojă roz. Se uită de două ori la inelul cu perlă de 
pe degetul inelar. 

— Cum l-ai cunoscut pe Robert Herron? 

— Presupui că l-am cunoscut. Dar nu, nu l-am întâlnit 
niciodată. Jur. 

Ultima propoziţie era o alertă de minciună, deşi limbajul 
trupului nu sugera nicicum faptul că ar minţi. 

— Dar i-ai spus deţinutului din Capitola că vrei să se ducă la 
fântână şi să găsească portmoneul şi ciocanul. 

— Nu, asta e ce i-a spus e/ gardianului, îi răspunse Pell 
zâmbind. De ce nu vorbeşti cu el despre asta? Ai ochi buni, 
agent Dance. Te-am observat cum te uitai la mine întrebându-te 
dacă te mint sau nu. Pun pariu că ţi-ai da seama imediat dacă 
băiatul ăla a spus numai minciuni. 


Dance nu reacţionă în niciun fel, dar se gândi că era un lucru 
rar ca un deţinut să îşi dea seama că îi era analizat inclusiv 
limbajul trupului. 

— Dar cum de ştia atunci de dovezile din fântână? 

— Ah, mi-am dat seama de asta. Cineva mi-a furat un ciocan, 
l-a ucis pe Herron cu el şi l-a plasat strategic acolo astfel încât 
să cadă vina pe mine. A purtat mănuşi. Mănuşile alea de gumă 
pe care le poartă toată lumea de la CSII. 

Era în continuare relaxat. Limbajul corpului nu era diferit de 
direcţiile de bază. Lăsa să i se vadă doar gesturile comune, care 
tind să fie un substitut pentru cuvinte, cum ar fi ridicatul din 
umeri sau arătatul cu degetul. 

Nu existau adaptori, care semnalizează tensiunea sau 
afectează gesturile - semne care arată că ar avea vreun fel de 
emoţii. 

— Dar dacă ar fi vrut să facă asta, spuse Dance, de ce nu ar fi 
sunat fix atunci la poliţie să le spună unde era ciocanul? De ce 
să mai aştepte încă zece ani? 

— Presupun că se credea tare deştept. Mai bine să aibă 
răbdare, pentru ca mai apoi să întindă capcana. 

— Dar de ce l-ar fi contactat ucigaşul adevărat pe prizonierul 
din Capitola? De ce să nu sune direct la poliţie? 

O mică ezitare. Apoi un râset. Ochii lui albaştri luciră trădând 
un entuziasm cât se poate de real. 

— Pentru că sunt şi e/ implicaţi. Poliţia. Sigur că da... Poliţiştii 
şi-au dat seama că nu a fost rezolvat cazul Herron şi au vrut să 
dea vina pe cineva. De ce nu pe mine? Deja m-au băgat în 
puşcărie. Pun pariu că poliţiştii înşişi au pus ciocanul acolo. 

— Haide să ne concentram asupra declaraţiilor tale! Sunt 
două lucruri diferite pe care le susţii. Prima dată spui că a furat 
cineva ciocanul tău înainte să fie Herron ucis cu el, şi acum, 
după atâta vreme, te toarnă. Dar cealaltă versiune a ta e că 
poliţiştii au pus mâna pe ciocanul tău după ce Herron a fost ucis 
de către altcineva şi l-au aruncat în fântână ca să dea vina pe 
tine. Astea două se bat cap în cap. Sau una, sau alta. Care 
crezi? 

— Hmm. Pell se gândi preţ de câteva secunde. Bun, merg pe 
varianta a doua. Poliţia. E o înscenare. Sunt sigur că asta s-a 
întâmplat. 


1 Crime Scene Investigation - Investigaţii la scena crimei 


Femeia se uita în ochii lui. Verde contra albastru. Dădu din 
cap aprobator. 

— Să zicem că aşa e. În primul rând, unde au găsit poliţiştii 
ciocanul tău? 

Pell se gândi un pic. 

— L-au luat atunci când m-au arestat pentru chestia aia din 
Carmel. 

— Crimele din 1999? Familia Croyton? 

— Exact. Au luat toate dovezile din casa mea din Seaside. 

Dance se încruntă. 

— Mă îndoiesc. Dovezile sunt păstrate mult prea atent. Nu, eu 
aş merge pe un scenariu mai credibil: ciocanul a fost furat 
recent. Unde altundeva ar fi putut cineva să găsească un ciocan 
care îţi aparţine? Mai ai şi alte proprietăţi prin stat? 

— Nu. 

— Rude sau prieteni care ar fi putut să aibă scule care îţi 
aparţin? 

— Nu prea. 

Nu era un răspuns clar, „da” sau „nu”; era chiar mai ambiguu 
decât „nu îmi amintesc”. Dance observă că Pell îşi pusese 
mâinile cu degete lungi şi unghii curate pe masă atunci când ea 
menţionase cuvântul  „rude”. Era o deviere de la 
comportamentul de bază. Nu însemna că minţea, dar era 
stresat. Întrebările îl deranjau. 

— Daniel, ai rude în viaţă care locuiesc în California? 

Bărbatul ezită. Cu siguranţă, observase că ea verifica fiecare 
răspuns - lucru pe care chiar îl făcea - aşa că îi răspunse: 

— Singura mea rudă care mai trăieşte e mătuşa mea. Stă în 
Bakersfield. 

— O cheamă Pell şi pe ea? 

Incă o pauză. 

— Da... Te-ai gândit bine, agent Dance. Pun pariu că agenţii 
care au dat-o în bară în cazul Herron au furat ciocanul din casa 
mea şi l-au plasat în fântână. Ei sunt în spatele acţiunilor. De ce 
nu vorbeşti cu ei? 

— În regulă. Haide să ne gândim un pic la portmoneu acum! 
De unde ar fi putut să apară?... la uite ce idee mi-a venit! Dacă 
nici măcar nu e portmoneul lui? Dacă pungaşul ăla de poliţist 
despre care vorbim a cumpărat un portmoneu, a întipărit pe 
piele inițialele „R.H.” şi apoi l-a ascuns împreună cu ciocanul în 


fântână? Ar fi putut să facă treaba asta luna trecută. Sau chiar 
săptămâna trecută. Ce zici de asta, Daniel? 

Pell îşi plecă uşor capul - agenta nu îi putea vedea ochii - şi 
rămase tăcut. 

Totul mergea aşa cum plănuise Dance. 

Îl forţase să aleagă cele mai plauzibile două explicaţii ca să îşi 
dovedească nevinovăția - şi continuase să îi arate că spusele lui 
nu păreau deloc credibile. Niciun juriu întreg la minte nu ar fi 
crezut că poliţia fabricase dovezile şi furase unelte dintr-o casă 
aflată la sute de kilometri depărtare de scena crimei. Abia acum 
îşi dădea seama şi Pell de greşeala comisă. Urma să fie prins în 
capcană. 

Șah mat... 

Inima începu să îi bată un pic mai tare, şi se gândi că el avea 
să îi ceară să cadă la înţelegere. 

Se înşela. 

Ochii lui se deschiseră brusc şi o fixară plini de rea-voinţă. Se 
aplecă înspre ea cât de mult putea. Doar cătuşele cu care era 
prins de scaunul de metal, pironite cu lacăte în podea, îl 
împiedicară să îşi înfigă dinţii în ea. 

Femeia icni şi se trase în spate. 

— Târfă nenorocită! A, mi-am dat seama acum. Sigur că faci 
şi tu parte din toată treaba asta. Da, da, daţi vina pe Daniel! Tot 
timpul a fost vina mea! Eu sunt cel uşor de acuzat. Şi vii aici, îmi 
vorbeşti ca unui prieten, mă întrebi chestii... Hristoase, eşti 
exact ca toţi ceilalţi! 

Inima ei bătea puternic şi îi era frică. Dar observă rapid că 
bărbatul era bine prins în scaun şi nu putea să ajungă la ea. Se 
întoarse către oglinda în spatele căreia se afla ofiţerul care se 
ocupa de camera video şi care sigur se ridicase pentru a-i veni 
în ajutor. Dar ea îi făcu semn cu capul. Era important să vadă 
unde avea să se ajungă. 

Apoi, brusc, furia lui Pell fu înlocuită de un calm rece. Se lăsă 
pe spate, îşi recapătă suflul şi o examina din nou. 

— Ai treizeci şi ceva de ani, agent Dance. Eşti chiar drăguță. 
Nu îmi pari pe invers, deci sunt sigur că există un bărbat în viaţa 
ta. Sau a existat. 

Apoi se uită a treia oară la inelul cu perlă. 

— Daniel, dacă nu îţi convine teoria mea, vino tu cu alta! 
Despre ce i s-a întâmplat cu adevărat lui Robert Herron. 


Pell continuă ca şi cum agenta nu ar fi zis nimic: 

— Şi ai copii, nu-i aşa? Sigur că ai, pot să îmi dau seama de 
asta. Spune-mi totul despre ei! Spune-mi despre cei mici! Sunt 
de vârste apropiate şi nu au prea mulţi anişori, sunt sigur de 
asta. 

Vorbele lui o speriară şi se gândi instantaneu la Maggie şi la 
Wes. Dar se chinui să nu reacționeze nicicum. „Nu ştie că am 
copii. Nu are de unde să ştie. Dar se comportă de parcă ar fi 
sigur de asta. A fost ceva în comportamentul meu, iar el a 
observat? E ceva oare ce îi sugerează că sunt mamă?” 

„Te studiază la fel de atent cum îi studiezi tu pe ei.” 

— Ascultă-mă, Daniel, spuse ea calmă, o ieşire ca asta nu o să 
te ajute deloc. 

— Ştii, am prieteni afară. Îmi sunt datori. Sigur le-ar plăcea să 
îţi facă o vizită. Sau să stea puţin la poveşti cu soţul tău şi cu 
copiii. Mda, e grea viaţa de poliţist. Cei mici rămân mult timp 
singuri, nu? Sigur le-ar plăcea să aibă nişte prieteni cu care să 
se joace. 

Dance 
întrebă: 

— Poţi să îmi spui despre relaţia ta cu prizonierul din 
Capitola? 

— Sigur că pot. Dar nu o să fac asta. Cuvintele lui, lipsite de 
orice emoție, erau batjocoritoare, sugerându-i că pusese o 
întrebare neglijentă pentru un examinator profesionist. Apoi 
continuă cu voce blândă: Cred că e timpul să mă întorc în celulă. 


Ap 


îi întoarse privirea rămânând nemişcată. Apoi îl 


Capitolul 2 

Alonzo „Sandy” Sandoval, procurorul districtului Monterey, 
era un bărbat plinuţ, dar arătos, cu o claie de păr negru şi cu o 
mustață mare. Stătea în biroul său, două etaje mai sus de 
celule, în spatele unei mese pline de hârtii. 

— Salutare, Kathryn. Deci băiatul nostru... S-a ridicat în 
picioare, s-a bătut cu mâinile în piept şi a recunoscut că ela 
făcut-o? 

Dance se aşeză şi se uită în ceaşca de cafea pe care o lăsase 
pe birou în urmă cu patruzeci şi cinci de minute. Spuma laptelui 
condensat se ridicase la suprafaţă. 

— Nu chiar, răspunse agenta. L-aş cataloga, ei bine, ca fiind 
unul dintre cele mai nereuşite interogatorii din toate timpurile. 

— Şefa, arăţi zdruncinată, spuse un bărbat scund şi vânos, 
plin de pistrui şi cu păr roşu, creţ, purtând jeanşi, un tricou şi o 
geacă sport. 

Îmbrăcămintea lui TJ era total diferită de cea purtată în mod 
normal de un agent de investigaţii care lucra pentru CBI - cea 
mai conservatoare agenţie din cadrul poliţiei din tot statul Great 
Bear -, dar tot ce era legat de T] era la fel de nonconformist. In 
jur de treizeci de ani şi în continuare burlac, TJ locuia pe 
dealurile din Carmel Valley, într-o casă dărăpănată care s-ar fi 
potrivit într-un muzeu despre contracultură, fiind un exemplu 
potrivit pentru a înfăţişa viaţa din California anilor şaizeci. TJ 
avea tendinţa să lucreze singur în majoritatea timpului în loc să 
facă echipă cu un alt agent CBI, adică să urmeze procedura 
standard, fiind specializat în urmăriri şi în operaţiuni sub 
acoperire. Dar, cum partenerul lui Dance era în Mexic, din cauza 
unor chestiuni legate de extrădare, TJ sărise în sus de bucurie 
fiindcă avea astfel ocazia să îl vadă pe „Fiul lui Manson”. 

— Nu zdruncinată. Doar curioasă. li spuse despre interviul 
care decursese bine până când, în mod neaşteptat, Pell se 
dezlănţuise asupra ei. Sub privirea sceptică a lui TJ, agenta 
recunoscu până la urmă: Bine, sunt un pic zdruncinată. Am mai 
fost ameninţată şi înainte. Dar amenințările lui erau cele mai 
rele tipuri de ameninţări. 

— Adică? întrebă Juan Millar, un tânăr agent înalt şi negricios, 
care lucra cu Divizia de Investigaţii din BSDM - Departamentul 
de Poliţie din Monterey -, al cărei sediu era foarte aproape de 
judecătorie. 


— Ameninţări ca/me, spuse Dance. 

— Ameninţări vesele, interveni TJ. Ştii că ai probleme atunci 
când se opresc din urlat şi încep să şoptească. 

„Cei mici petrec mult timp singuri...” 

— Ce s-a întâmplat? întrebă Sandoval, părând mult mai 
interesat de cazul său decât de amenințările aduse lui Dance. 

— Atunci când a negat că îl cunoştea pe Herron, nu a 
reacţionat nicicum. A reacţionat abia atunci când l-am auzit 
vorbind despre conspirația poliţiei. Atunci a părut dezgustat şi a 
început să nege mai multe lucruri. Plus nişte devieri extreme de 
la comportamentul de bază. 

Kathryn Dance era deseori considerată un detector uman de 
minciuni, dar nu era chiar adevărat; în realitate, la fel ca toţi 
analiştii şi anchetatorii capabili să citească limbajul trupului, ea 
detecta nervozitatea. Aceasta era cheia către minciună; odată 
ce recepționa nervozitatea, începea să sondeze atentă subiectul 
care o provocase şi să insiste până când intervievatul izbucnea 
din nou. 

Experții identifică diverse tipuri de nervozitate a indivizilor. 
Sunt anumite tipuri de nervozitate care ies la suprafaţă în 
special atunci când cineva ascunde o parte din adevăr. Dance 
numea acest lucru „nervozitatea provocată de minciună”. Dar 
oamenii trec, de asemenea, prin stări generale de nervozitate, 
care apar atunci când persoana în cauză este doar nesigură sau 
agitată, fără a avea ceva de-a face cu minciuna. Sunt lucruri pe 
care fiecare dintre noi le simte atunci când întârzie la serviciu, 
trebuie să susţină un discurs în public sau se teme de o bătaie. 
Dance îşi dăduse seama că diferite elemente ale limbajului 
corpului semnalau prezenţa celor două tipuri de nervozitate. 

Ea explică toate aceste lucruri şi adăugă: 

— Mi s-a părut că înţelesese că pierduse controlul asupra 
interogatoriului şi că nu-l mai putea recăpăta. Aşa că a luat-o 
razna. 

— Chiar dacă tu îi spuneai că erai de partea lui? _ 

Lunganul Juan Millar îşi scărpină absent palma stângă. Intre 
degetul arătător şi degetul mare avea o cicatrice, semnul rămas 
după îndepărtarea unui tatuaj specific unei anumite bande. 

— Exact. 

Apoi mintea lui Dance făcu unul dintre salturile ciudate care-i 
erau caracteristice. Ca şi cum de la A şi B ar fi sărit direct la X. 


Nu îşi putea explica de ce sau cum se întâmpla aşa ceva. Dar 
fusese tot timpul atentă. 

— Unde a fost ucis Robert Herron? 

Se ridică şi se duse la o hartă a districtului Monterey agăţată 
pe peretele lui Sandoval. 

— Aici, îi zise procurorul arătându-i un pătrat de pe suprafaţa 
galbenă a hărţii. 

— Şi unde e fântâna în care au găsit ciocanul şi portmoneul? 

— Undeva prin zona asta. 

Era cam la mai puţin de cinci sute de metri depărtare de 
scena crimei, undeva într-o zonă rezidenţială. 

Dance se holba la hartă, când simţi ochii lui TJ aţintiţi asupra 
sa. 

— Şefa, care e problema? 

— Aveţi pe undeva o poză cu fântâna? 

Sandoval cotrobăi prin dosar. 

— Experții medico-legali ai lui Juan au făcut destule poze. 

— Tipilor care analizează scena unui omor le plac la nebunie 
sculele lor, zise Millar. Rima unei asemenea fraze sună ciudat, 
mai ales că venea de la un tip aşa de liniştit. Millar zâmbi timid. 
Am auzit asta undeva. 

Procurorul scoase un teanc de fotografii color şi răscoli printre 
ele până când găsi ce căuta. 

Dance se uită atentă la ele şi se întoarse către TJ. 

— Am avut un caz în urmă cu vreo şase, opt luni, îţi aduci 
aminte? 

— Cel cu incendierea. Sigur. În complexul acela nou de 
locuinţe. 

Dance continuă să vorbească, bătând cu degetul pe hartă în 
zona unde se găsea fântâna. 

— Proiectul e încă în dezvoltare. Şi aia - arătă înspre poză - e 
fântână din rocă metamorfică. 

Toată lumea din zonă ştia că apa din zona aceea a Californiei 
era de o calitate atât de bună, încât fântânile din rocă 
metamorfică, având o capacitate scăzută şi rezerve limitate, nu 
erau folosite niciodată în agricultură, ci doar pentru uzul 
personal. 

— La naiba, mormăi Sandoval şi închise o clipă ochii. În urmă 
cu zece ani, atunci când a fost ucis Herron, toată zona de acolo 
era teren agricol. Fântâna nu ar fi putut fi acolo. 


— Nu era acolo nici în urmă cu un an, murmură Dance. Din 
cauza asta era Pell atât de iritat. Mă apropiam de adevăr - 
cineva chiar a furat ciocanul din casa mătuşii sale din 
Bakersfield şi a falsificat un portmoneu, ca apoi să le plaseze 
acolo recent. Doar că nu a făcut treaba asta ca să-l prindă pe el 
în capcană. 

— Nu se poate, şopti TJ. 

— Ce? întrebă Millar, uitându-se de la un agent la altul. 

— Pell în persoană a pus la cale toată treaba asta, răspunse 
Dance. 

— De ce? întrebă Sandoval. 

— Pentru că nu a putut să evadeze din Capitola. Acolo este 
exact ca la Pelican Bay, închisoarea din nord. O închisoare de 
înaltă securitate. Dar de aici ar putea. 

Kathryn Dance se repezi spre telefon. 


Capitolul 3 

Într-o celulă specială - izolată de restul prizonierilor -, Daniel 
Pell îşi studia cuşca şi coridorul care ducea înspre judecătorie. 

Părea foarte liniştit, dar inima îi clocotea. Poliţista care îl 
interogase îl speriase de moarte, ţintuindu-l cu ochii ei verzi din 
spatele ochelarilor cu ramă neagră. Nu se aşteptase să poată 
cineva pătrunde în mintea sa atât de adânc şi atât de repede. 
Fusese ca şi cum ar fi putut să îi citească gândurile. 

Kathryn Dance... 

Pell se întoarse către Baxter, paznicul care se afla în faţa 
celulei. Era un poliţist de treabă, nu ca acela care-l escortase pe 
Pell din Capitola. Bărbat zdravăn, la fel de negru şi de tare 
precum  abanosul, Baxter stătea tăcut la uşa cea mai 
îndepărtată şi urmărea cu atenţie totul. 

— Ce-ţi spuneam, continuă Pell discuţia sa cu Baxter. lisus m- 
a ajutat. Fumam trei pachete pe zi. Şi El şi-a făcut timp să mă 
ajute. M-am lăsat destul de uşor. 

— Nu mi-ar strica şi mie aşa ceva, mărturisi polițistul. 

— Iţi spun eu, continuă Pell. E mai greu să te laşi de fumat 
decât de băutură. 

— Eu am încercat cu plasturele cu nicotină. Nu prea a mers. 
Poate o să mă rog pentru ajutor mâine. Eu şi soţia mea ne 
rugăm în fiecare dimineaţă. 

Pell nu păru surprins. Văzuse insigna de pe reverul hainei. Era 
în formă de peşte. 

— Foarte bine. 

— Mi-am pierdut cheile de la maşină săptămâna trecută, şi 
ne-am rugat o oră, lisus mi-a spus unde erau. Daniel, uite, amo 
idee: o să stai aici pe perioada procesului. Dacă vrei, ne putem 
ruga împreună. 

— Mersi. 

Telefonul lui Baxter începu să sune. 

O secundă mai târziu, se auzi alarma ţiuind atât de tare, că îţi 
spărgea timpanele. 

— Ce naiba se întâmplă? 

Însoţitorul din Capitola sări în picioare fix în momentul când o 
bilă imensă de foc se împrăştie în parcare. Fereastra din spatele 
celulei era cu gratii, dar deschisă, şi un jet de flăcări ţâşni prin 
ea. Fumul întunecat şi înecăcios se împrăştie în celulă. Pell căzu 
la podea şi se ghemui. 


— Doamne! 

Baxter încremeni, uitându-se la flăcările care înghiţeau toată 
parcarea din spatele clădirii. Puse mâna pe telefon, dar linia era 
moartă. Îşi scoase staţia de la curea şi anunţă izbucnirea 
incendiului. Daniel Pell îşi cobori capul şi începu să se roage. 

— Hei, Pell! 

Deţinutul îşi deschise ochii. 

Gardianul din Capitola stătea lângă el, cu un pistol Taser 
aţintit asupra lui. Aruncă nişte cătuşe pentru picioare înspre Pell. 

— Puneţi-le! Mergem înspre uşa din faţă şi apoi direct în dubă. 
O să... 

Mai multe flăcări invadară celula, şi cei trei bărbaţi se 
ghemuiră. Rezervorul altei maşini explodă şi el. 

— Tu o să stai lângă mine. Ai înţeles? 

— Da. Sigur. Haide, să mergem! Te rog! 

Pell îşi prinse bine cătuşele de picioare. 

— Ce crezi că se petrece? întrebă Baxter, transpirat tot şi cu o 
voce tremurândă. Terorişti? 

Paznicul din Capitola îl ignoră pe polițistul panicat şi îşi fixă 
privirea asupra lui Pell. 

— Dată nu faci exact ce îţi spun, o să încasezi 50.000 de volţi. 
Apoi flutură pistolul laser înspre prizonier. Şi dacă trebuie să te 
car în spate şi nu îmi convine, o să te /as să arzi. Ai înţeles? 

— Da dom'le. Hai să mergem! Te rog. Nu vreau să vă răniţi 
niciunul din voi din cauza mea. O să fac tot ce vrei. 

— Deschide-o! latră gardianul către Baxter, care apăsa un 
buton. 

Uşa se deschise în afară cu un zgomot. Cei trei bărbaţi 
începură să meargă pe coridor în jos, trecând prin altă uşă de 
securitate, care le făcu legătura cu un alt coridor întunecat şi 
plin de fum. Alarma tot urla. 

„la stai puţin”, gândi Pell. Era o a doua alarmă - prima sunase 
înainte de exploziile de afară. Oare îşi dăduse cineva seama de 
ceea ce avea el de gând să facă? 

„Kathryn Dance...” 

Imediat după ce trecură de o uşă, Daniel Pell se uită înapoi. 
Tot coridorul era îmbâcsit de fum înecăcios. 

— Nu! urlă el înspre Baxter. E prea târziu. Toată clădirea o să 
explodeze! Să ieşim de aici! 


— Are dreptate! izbucni Baxter, care se şi repezi să tragă 
maneta de alarmă aflată lângă ieşire. 

— Nu! spuse calm escorta din Capitola. leşim pe uşa din faţă 
şi mergem înspre duba de poliţie. 

— Eşti nebun! se răsti Pell. Pentru numele lui Dumnezeu, o să 
murim aici! 

Apoi deschise uşa. 

Un val de căldură, fum şi scântei îi izbi în plin pe cei trei 
bărbaţi.  Flăcări imense cuprinseseră maşinile, tufele şi 
tomberoanele de gunoi de afară. Pell căzu în genunchi şi îşi 
acoperi faţa. 

— Ochii mei! Dumnezeule! Mă doare! 

— La naiba, Pell! 

Gardianul înainta cu pistolul Taser ridicat. 

— Lasă aia jos, replică furios Baxter. Nu fuge nicăieri. E rănit. 

— Nu pot să văd, gemu Pell. Ajutaţi-mă! 

Baxter se aplecă încet către el. 

— Nu! urlă gardianul. 

Apoi Baxter se împletici înapoi, cu o expresie uimită, în timp 
ce Pell îi înfigea un cuţit în burtă şi în piept. Sângerând 
abundent, Baxter căzu în genunchi încercând să îşi scoată 
spray-ul paralizant. Pell îl apucă de umeri şi îl întoarse înspre 
matahala care tocmai descărca pistolul Taser. Impulsul electric 
trecu pe lângă el. 

Pell îl împinse pe Baxter deoparte şi sări înspre gardian. 
Matahala încremeni, uitându-se la cuţit şi ţinând acum inutilul 
pistol Taser în mână. 

Pell se uită atent la faţa lui transpirată. 

— Daniel, nu face asta! 

Pell se apropie. 

Gardianul îşi luă poziţia de apărare, ridicând pumnii. 

Vorbele erau inutile. Cei care deţineau controlul nu aveau 
nevoie să îşi umilească adversarul, să îl amenințe sau să îl ia în 
zeflemea. Pell se năpusti înainte, se feri de loviturile bărbatului 
de culoare şi îl lovi puternic de câteva zeci de ori cu vârful 
cuţitului din mână. Succesiunile de pumni erau cea mai bună 
metodă de a ataca, folosind un cuţit, un adversar puternic, 
dispus să riposteze. 


Cu faţa contorsionată, gardianul căzu într-o parte. Îşi duse 
mâinile către piept şi gât. O secundă mai târziu, încetă să se 
mai mişte. Pell puse mâna pe cheile de la cătuşe şi se eliberă. 

Baxter încă se târa, încercând să îşi scoată bastonul din 
teacă. Degetele îi erau însângerate. Ochii lui se măriră văzându- 
| pe Pell apropiindu-se. 

— Te rog! Nu îmi face nimic. Doar îmi făceam datoria. 
Amândoi suntem creştini! M-am purtat frumos cu tine. M-am... 

Pell îl apucă de păr. Era tentat să îi spună: „Ai irosit timpul 
Domnului rugând-u să-ţi găsească cheile de la maşină?” 

Dar nu îţi umileşti, ameninţi sau iei în zeflemea adversarul. 
Pell se aplecă şi îi tăie gâtul. 

După ce Baxter nu mai mişcă, Pell se îndreptă din nou înspre 
uşă. Îşi acoperi ochii şi apucă sacul cu zale de aluminiu rezistent 
la foc, de unde scosese cuțitul, şi care fusese plasat în afara 
uşii. 

Băgă mâna înăuntru, dar simţi dintr-odată un pistol lipit de 
ceafă. 

— Nu te mişca! 

Pell încremeni. 

— Aruncă imediat cuțitul! 

Urmă un scurt moment de îndoială. Pistolul era aţintit bine. 
Pell simţi că persoana care îl ameninţa, oricine ar fi fost, era 
pregătită să apese pe trăgaci. Oftă şi lăsă cuțitul să cadă pe 
podea. Apoi se uită la bărbatul cu pistolul, un tânăr poliţist 
latino-american, îmbrăcat în civil, care îl privea fix, ţinând o 
staţie în mână. 

— Juan Millar aici. Kathryn, eşti? 

— Continuă, se auzi vocea femeii. 

„Kathryn...” 

— Cod 11-9-9, am nevoie de ajutor imediat la uşa de incendiu, 
la parter, chiar în afara închisorii. Doi gardieni sunt răniţi. Rău 
de tot. 9-4-5, am nevoie de ambulanţă. Repet, cod 11-9... 

În acel moment, rezervorul maşinii de lângă uşă explodă şi o 
văpaie portocalie izbucni înspre intrare. 

Polițistul se feri. 

Pell nu schiţă niciun gest. Barba îi luă foc, flăcările îi arseră 
obrajii, dar el nu se mişcă. 

„Stai locului...” 


Capitolul 4 

Kathryn Dance suna disperată. 

— Juan, unde e Pell? Juan, răspunde. Ce se întâmplă acolo? 

Niciun răspuns. 

Codul 11-9-9 era un cod al poliţiei rutiere - deşi toţi poliţiştii 
din California îl cunoşteau. Însemna că un ofiţer avea nevoie 
urgent de întăriri. 

Şi, în continuare, niciun răspuns la solicitarea lui. 

Paznicul şef, al judecătoriei, un poliţist pensionat, cărunt şi 
tuns milităreşte, îşi vâri capul pe uşă. 

— Cine se ocupă de echipajul de căutare? Cine? 

— Tu eşti veteranul, zise Sandoval uitându-se la Dance. 

Dance nu mai avusese de-a face cu o asemenea situaţie - o 
explozie şi fuga unui criminal ca Daniel Pell -, dar nici nu ştia pe 
nimeni din zonă care să se fi confruntat cu aşa ceva. Ar putea 
mobiliza nişte oameni până când cineva din Departamentul de 
Poliţie din Monterey sau de la poliţia rutieră ar fi preluat 
controlul. Era vital să se mişte repede şi decisiv. 

— Bun, spuse ea. 

Apoi îi ceru paznicului-şef să îi aducă pe restul de paznici jos 
şi să-i îndrepte spre uşile pe care năvălise toată lumea. 

Urlete afară. Oameni fugind pe coridor. Mesaje transmise prin 
radio în toate direcţiile. 

— Uite! zise TJ arătând înspre fereastră, unde fumul negru le 
bloca priveliştea. Dumnezeule! 

În ciuda focului care probabil se dezlănţuia acum în interiorul 
clădirii, Kathryn Dance se hotărî să rămână în biroul lui Alonzo 
Sandoval. Nu voia să irosească timp plecând altundeva sau 
părăsind clădirea. Dacă avea să fie totul înghiţit de flăcări, 
puteau sări pe fereastră, pe maşinile parcate trei metri mai jos. 
încercă din nou să dea de Juan Millar - dar nu obţinu niciun 
răspuns. Se întoarse către paznicul-şef şi-i zise: 

— Avem nevoie de cineva care să cerceteze încăpere cu 
încăpere toată clădirea. 

— Da, doamnă! zise el, pregătit să execute ordinele. 

— Şi, dacă reuşeşte să scape, vreau ca toate drumurile să fie 
blocate, îi spuse Dance lui TJ. Apoi îşi dădu jos geaca şi o aruncă 
pe un scaun. Pete de transpiraţie i se iveau la subraţ. Aici, aici şi 
aici, reluă ea. 


Unghiile ei scurte se auzeau bătând pe harta laminată a 
Salinasului. Uitându-se la locurile indicate de ea, TJ sună la 
poliţia rutieră - poliţia statului California - şi la Departamentul 
de Poliţie din Monterey. 


Sandoval, procurorul, se uita şi el încruntat la parcarea 
învăluită în fum. Luminile se reflectau în geam. Bărbatul rămase 
tăcut. Biroul începu să se umple de rapoarte, dar Pell nu era de 
găsit nicăieri. 

Nici Juan Millar. 

Şeful de la pază se întoarse după câteva minute cu faţa 
murdară şi tuşind din greu. 

— Focul e sub control. Doar în afara clădirii mai e ceva, în rest 
am reuşit să îl stingem. Dar Sandy, adăugă el cu vocea 
tremurândă, Jim Baxter e mort. La fel şi gardianul din Capitola. 
Înjunghiat. Se pare că Pell a pus cumva mâna pe un cuţit. 

— Nu se poate, şopti Sandoval. Nu! 

— Şi Millar? întrebă Dance. 

— Nu putem da de el. Ar putea fi ostatic. Am găsit o staţie de 
emisie-recepţie despre care credem că ar putea fi a lui. Dar nu 
ne putem da seama încotro a luat-o Pell. Cineva a deschis uşa 
din spate, dar, până acum câteva minute, erau doar flăcări 
acolo. Nu ar fi putut să meargă în direcţia aceea. Cealaltă 
variantă era să o ia prin clădire, şi sigur ar fi fost observat într-o 
clipă cu hainele lui de puşcăriaş. 

— Asta dacă nu a luat pe el hainele lui Millar, zise Dance. 

TJ se uita nesigur la ea; amândoi ştiau ce însemna acest lucru. 

— Anunţă pe toată lumea că ar putea avea pe el un costum 
negru şi un tricou alb. Millar este mult mai înalt decât Pell. 
Manşetele de la pantaloni ar trebui să fie suflecate, adăugă ea. 

Şeful transmise informaţiile prin staţie. 

— Maşinile vor fi imediat pe poziţie, spuse TJ ridicând privirea. 
Apoi arătă înspre hartă. Poliţia rutieră a adunat vreo şase 
motociclete. Ar trebui să baricadeze autostrăzile în aproximativ 
un sfert de oră. 

Avantajul lor era că Salinas nu era deloc un oraş mare - cam 
150.000 de locuitori - şi, pe deasupra, era un important centru 
agricol (porecla oraşului era Vasul de Salată al Ţării). Salată, 
fructe de pădure, varză de Bruxelles, spanac şi anghinare erau 
cultivate peste tot în zona limitrofă a oraşului, ceea ce însemna 


că nu prea existau autostrăzi şi drumuri în jur. Deci Pell nu avea 
pe unde să evadeze. Şi, dacă ar fi luat-o pe jos, ar fi fost uşor de 
observat în câmpurile de culturi joase. 

Dance îi ordonă lui TJ să le trimită fotografia lui Pell poliţiştilor 
care se ocupau de baricadarea drumurilor. 

Ce altceva ar mai fi putut face? 

Îşi puse mâna pe coada împletită, legată cu elasticul roşu de 
către Maggie, chiar în acea dimineaţă. Era o tradiţie mamă-fiică; 
în fiecare dimineaţă, copilul alegea culoarea elasticului cu care 
mama urma să îşi prindă părul. Acum, agenta îşi îndreptă 
gândul către ochii căprui ai fiicei sale, ochii din spatele 
ochelarilor cu ramă de metal, imaginându-şi-o în timp ce îi 
povestea despre tabăra de muzică la care fusese chiar în acea zi 
şi o întreba despre aperitivele pe care ar trebui să le aibă la 
aniversarea tatălui lui Dance de a doua zi. (Işi dădu seama că 
era foarte posibil ca atunci să îi fi pus Wes liliacul de jucărie în 
poşetă.) 

Îşi mai aminti cum ardea de nerăbdare să interogheze un 
criminal legendar... 

„Fiul lui Manson ...” 

Staţia şefului de la pază începu să pârâie, şi o voce se auzi 
imediat: 

— Avem un rănit. Situaţia e gravă. E vorba despre agentul din 
Monterey. 

Se pare că Pell l-a împins drept în flăcări. Cei care i-au acordat 
primul ajutor au cerut să vină un elicopter să îl ridice. 

Nu, nu... Ea şi TJ se uitară unul la celălalt. Chipul lui, de obicei 
imposibil de citit, îi trăda acum şocul. Dance era conştientă de 
faptul că Millar avea dureri groaznice, dar trebuia să afle dacă 
ştia încotro ar fi putut să se îndrepte Pell. Agenta arătă înspre 
staţie, şi şeful de la pază i-o înmână. 

— Agent Dance aici. Millar e conştient? 

— Nu, doamnă. Starea lui e... gravă. 

— Are haine pe el? 

— Are... poftim?! Repetaţi, vă rog. 

— l-a luat cumva Pell hainele? 

— Răspuns negativ. Terminat. 

— Şi arma? 

— Nu are armă. 

„La naiba!” 


— Spune-le tuturor că Pell e înarmat. 

— Înţeles. 

Lui Dance îi veni brusc o altă idee. 

— Vreau ca un poliţist să fie lângă elicopter din secunda în 
care aterizează. 

Pell ar putea încerca să evadeze aşa. 

— Inţeles. 

Agenta îi dădu şefului de la pază staţia înapoi, apoi îşi scoase 
telefonul mobil şi apăsă pe o tastă de apelare rapidă. 

— Centrul de cardiologie, se auzi vocea liniştită a lui Edie 
Dance. 

— Mamă, eu sunt. 

— Ce s-a întâmplat, Katie? Copiii? 

Dance îşi imagină expresia de îngrijorare de pe faţa femeii 
plinuţe, cu păr scurt, gri, şi ochelari mari şi rotunzi. Se aplecase 
probabil în faţă - răspunsul ei automat la detectarea tensiunii. 

— Nu, sunt în regulă. Dar unul dintre agenţii lui Michael a 
suferit arsuri. Grave. A fost o incendiere la judecătorie, o parte 
dintr-un plan de evadare. O să auzi mai multe la ştiri. Am 
pierdut doi paznici. 

— Îmi pare rău, murmură Edie. 

— Detectivul... se numeşte Juan Millar. L-ai întâlnit şi tu de 
câteva ori. 

— Nu îmi amintesc. E pe drum? 

— O să ajungă în curând. Cu elicopterul. 

— E atât de grav? 

— Aveţi o secţie specială pentru arsuri? 

— Da, una mică, care face parte din Secţia de terapie 
intensivă. Dacă trebuie să fie internat pe o perioadă 
îndelungată, va fi mutat cât de repede posibil la Alta Bates, U.C., 
Davis sau Santa Clara. Poate chiar în Grossman. 

— Ai putea să verifici din când în când, să vezi în ce stare e? 

— Sigur, Katie. 

— Şi, dacă va fi cumva posibil, aş vrea să vorbesc cu el. Orice 
a văzut ne-ar putea fi de ajutor. 

— Sigur. 

— O să fiu ocupată toată ziua, chiar dacă punem mâna pe el 
imediat. Îl rogi tu pe tata să îi ia pe copii? 


Stuart Dance, un biolog marin ieşit la pensie, lucra ocazional 
la celebrul acvariu din Monterey, dar era disponibil pentru a-i lua 
pe copii cu maşina oricând era nevoie. 

— Îl sun chiar acum. 

— Mulţumesc, mamă. 

Dance închise telefonul şi se uită la procurorul Alonzo 
Sandoval, care se holba pierdut la hartă. 

— Cine îl ajută oare? murmură el. Şi unde mama naibii e Pell? 

Aceste două întrebări - sub diverse forme - se învârteau 
nebuneşte şi în mintea ei. Impreună cu un alt gând: „Ce oare aş 
fi putut face pentru a-i citi intenţiile? Ce altceva aş fi putut face 
pentru a evita această tragedie?” 


Capitolul 5 

Elicopterul din parcare stârni vârtejuri de fum, elicele 
începură să se învârtă, şi maşinăria se ridică, purtându-l pe Juan 
Millar înspre spital. 

„Vaya con Dios...” 

Dance se uită la ecranul telefonului care începuse să sune. 
Era surprinsă că durase atât de mult până când bărbatul o 
contactase înapoi. 

— Da, Charles, îi răspunse ea şefului său, agentul care se afla 
la conducerea Biroului Californian de Investigaţii din zona 
central-vestică a ţării. 

— Acum mă îndrept către judecătorie. Ce ai aflat, Kathryn? 

Agenta îl puse imediat la curent cu toate incidentele, 
spunându-i inclusiv despre cele două decese şi despre starea în 
care se afla Millar. 

— Îmi pare rău să aud asta... Ai ceva indicii, orice lucru pe 
care l-am putea spune? 

— Cui să spunem? 

— Presei. 

— Nu ştiu, Charles. Nu am prea multe informaţii. Ar putea fi 
oriunde. Am dat ordin să fie blocate drumurile şi cercetăm 
fiecare încăpere în parte. 

— Nimic aparte? Absolut nimic? 

— Nu. 

Overby oftă. 

— Bine. Apropo, tu te ocupi de întreaga operaţiune. 

— Poftim? 

— Vreau să conduci echipa de căutare. 

— Eu? 

Agenta era surprinsă. Biroul Californian de Investigaţii era o 
agenţie puternică, a treia ca mărime şi ca putere din stat, iar 
Kathryn Dance era un agent senior; era la fel de capabilă ca 
oricine altcineva să conducă acest caz. Cu toate acestea, Biroul 
Californian de Investigaţii se ocupa în principal cu diverse 
cercetări sistematice şi nu avea foarte mulţi angajaţi. Poliţia 
rutieră şi cei de la biroul şerifului urmau să aducă oamenii 
pentru a forma echipa de căutare. 

— De ce nu cineva de la poliţia rutieră sau de la 
Departamentul de Poliţie din Monterey? 


— Cred că pentru un asemenea caz este nevoie de o 
coordonare centrală. E mult mai logic aşa. Şi, în plus, totul e 
rezolvat deja. Am vorbit cu toţi. 

— Deja? 

Se întrebă dacă acesta fusese motivul pentru care nu o 
sunase înapoi imediat - făcea demersurile necesare pentru a 
limita controlul celor de la Biroul Californian de Investigaţii 
asupra unui caz care urma să aibă o amplă mediatizare. 

Ei bine, decizia îi convenea. Avea un interes personal în 
capturarea lui Pell. 

Văzându-i dinţii încleştaţi, auzindu-i vorbele sinistre. 

„Mda, e grea viaţa de poliţist. Cei mici rămân mult timp 
singuri, nu? Sigur le-ar plăcea să aibă nişte prieteni cu care să 
se joace...” 

— In regulă, Charles, sunt de acord. Dar îl vreau şi pe Michael 
în echipă. 

Michael O'Neill era un poliţist cu care Dance lucra cel mai 
adesea. Ea şi agentul cu voce blândă, care locuia de-o viaţă în 
Monterey, lucrau împreună de ani buni; de altfel, el îi fusese 
mentor atunci când Kathryn intrase în Biroul Californian de 
Investigaţii. 

— Nu am nimic împotrivă. 

„Foarte bine”, gândi Dance. Pentru că îl sunase deja. 

— O să ajung şi eu în curând. Mai vreau o prezentare a 
situaţiei înainte de conferinţa de presă, adăugă Overby, iar apoi 
închise telefonul. 

Dance se îndrepta către partea din spate a clădirii, când 
observă luminile sclipitoare ale unei maşini. Recunoscu un Ford 
Taurus de la Biroul Californian de Investigaţii, cu luminile roşii şi 
albastre pâlpâind. 

Rey Carraneo, cel mai nou angajat al biroului, trase maşina 
lângă ea şi cobori. Bărbatul slăbuţ, cu ochi negri şi sprâncene 
groase, lucra de doar două luni cu ei. Nu era chiar atât de 
neexperimentat şi de naiv cum părea, şi fusese timp de trei ani 
poliţist în Reno - o zonă foarte dificilă - înainte să se mute în 
peninsula Monterey, astfel încât el şi soţia lui să poată avea 
grijă de mama sa bolnavă. Incă mai avea multe de învăţat şi mai 
trebuia să capete experienţă, dar era un poliţist neobosit pe 
care te puteai baza întotdeauna. Şi asta conta mult. 


Carraneo era cu doar vreo şase, şapte ani mai tânăr decât 
Dance, dar pentru un poliţist acei ani erau foarte importanţi, aşa 
că încă nu îşi permitea să îi spună pe nume, „Kathryn”, aşa cum 
ea îi ceruse în repetate rânduri. De regulă, o saluta înclinându-şi 
uşor capul. De data aceasta, o întâmpină cu mult respect. 

— Vino cu mine, îi spuse Dance. Apoi îşi aminti de dovezile din 
cazul Herron şi de bomba care explodase şi zise: Probabil are un 
complice, şi ştim sigur că are o armă, aşa că trebuie să fii cu 
ochii în patru. 

Cei doi îşi continuară drumul înspre spatele clădirii, unde 
oficialii care investigau incendiul şi poliţiştii din districtul 
Monterey priveau urmările carnagiului; scena arăta ca după 
război. Patru maşini erau arse de tot, iar celelalte două - pe 
jumătate. Toată partea din spate a clădirii era neagră de 
funingine, şi tomberoanele erau topite. Fumul gros plutea în 
continuare peste toată zona, care mirosea înfiorător a cauciuc 
ars. Şi, cu toate acestea, un alt miros era şi mai dezgustător. 

Dance studie atent parcarea. Apoi ochii i se fixară pe uşa din 
spate. 

— Nu se poate să fi scăpat pe acolo, spuse Carraneo, luându-i 
lui Dance vorba din gură. 

judecând după maşinile distruse şi după asfaltul pârjolit, era 
clar că focul înconjurase uşa; flăcările fuseseră o diversiune. Dar 
pe unde evadase oare? 

— Se ştie cui aparţine fiecare dintre maşinile astea? întrebă 
ea un pompier. 

— Da, sunt ale angajaţilor. 

— Hei, Kathryn, avem dispozitivul, strigă după ea un bărbat în 
uniformă. 

Era pompierul-şef al districtului. 

Dance îl salută scurt din cap. 

— Ce e, mai exact? 

— O servietă pe roţi, mare de tot, plină cu sticle de plastic 
umplute cu benzină. Cel care a declanşat totul a plasat-o sub 
Saabul de acolo. Avea fitil din acela care arde încet. 

— Era profesionist? 

— Probabil că nu. Am găsit resturile de la fitil. Poţi să le faci 
din sfoară şi chimicale. Cred că a luat instrucţiunile de pe 
internet. E o chestie pe care o fac copiii când vor să arunce ceva 
în aer. De regulă, zboară şi ei. 


— Poţi să afli ceva concret? 

— Poate. O să trimit tot la laborator, şi vedem mai apoi. 

— Ştii cumva când a fost abandonată servieta? 

Bărbatul arătă înspre maşina sub care stătuse bomba. 

— Şoferul a ajuns aici pe la nouă şi un sfert, deci a fost 
cândva după ora aceea. 

— Sunt şanse să găsim amprente? 

— Nu prea cred. 

Dance rămase cu mâinile în şolduri, privind în jur. Ceva nu era 
în regulă. 

Coridorul întunecat, sângele de pe asfalt. 

Uşa deschisă. 

Întorcându-se încet, studiind zona, Dance observă ceva în 
spatele clădirii. Ascuns printre pini şi chiparoşi, era un copac din 
care atârna încâlcită o panglică portocalie - tipul de panglică 
folosită pentru a marca arbuştii şi copacii care urmează să fie 
tăiaţi. Dance înaintă şi observă că acele de pin de la baza 
copacului respectiv erau mult mai multe decât sub oricare alt 
copac. Agenta se lăsă în genunchi, scormoni şi scoase la iveală 
un sac pârjolit, din zale mici de aluminiu. 

— Rey, am nevoie de mănuşi. Tuşi din cauza fumului. 

Tânărul agent îi aduse o pereche de mănuşi luate de la un 
agent care asigura zona. Înăuntrul sacului erau salopeta 
portocalie de puşcăriaş a lui Pell şi o altă salopetă gri, cu glugă, 
care se dovedi a fi un fel de costum special pentru foc. O 
etichetă spunea că articolul era din fibre rezistente la foc şi 
kevlar. Dance habar nu avea ce însemnau toate astea, în afară 
de faptul că materialul era destul de rezistent încât să îi permită 
lui Pell să treacă nevătămat prin flăcări şi să ajungă până în 
spatele judecătoriei. 

Agenta ridică din umeri scârbită. „Un costum rezistent la foc? 
Cu ce avem de-a face aici?” 

— Nu pricep, zise Rey Carraneo. 

Dance îi spuse că probabil partenerul lui Pell plasase bomba şi 
lăsase sacul rezistent la foc în faţa uşii; sacul conţinea costumul 
şi un cuţit. Probabil şi nişte cătuşe şi o cheie de la cătuşe. După 
ce îl dezarmase pe Juan Millar, Pell luase pe el costumul 
respectiv şi fugise prin flăcări până la copacul marcat cu 
panglica portocalie, unde partenerul său ascunsese nişte haine 
civile. Se schimbase şi fugise. 


Agenta îşi scoase telefonul Motorola şi raportă tot ce găsise, 
apoi îi făcu semn unui poliţist şi îi dădu acestuia dovezile. 

Carraneo o chemă înspre o potecă aflată aproape de locul 
unde stătea ea. 

— Amprente, îi arătă el. 

Erau câteva, la aproximativ un metru una de cealaltă - lăsate 
de cineva în fugă. Sigur erau ale lui Pell; lăsase amprente 
distincte în faţa judecătoriei. Cei doi agenţi o luară la fugă în 
direcţia în care duceau amprentele. 

Acestea se opreau la o stradă din apropiere, San Benito Way, 
de-a lungul căreia se găseau locuri libere de parcare, un 
magazin de băuturi, un fast-food cu specific mexican, o firmă de 
curierat, o casă de amanet şi un bar. 

— Deci de aici l-a luat partenerul lui, zise Carraneo uitându-se 
în josul străzii. 

— Dar mai e o stradă şi de cealaltă parte a judecătoriei. Şi e 
ceva mai aproape. De ce să-l fi luat de aici? 

— Traficul e mai aglomerat dincolo? 

— Posibil. Dance analiză atentă toată zona şi mai tuşi o dată. 
Într-un final, îşi recapătă suflul şi se uită atentă la stradă. 
Haideţi, să mergem! 


Bărbatul de aproape treizeci de ani, îmbrăcat în pantaloni 
scurţi şi o uniformă de la firma de curierat rapid Worldwide 
Express, conducea camioneta lui verde pe străduţele din centrul 
Salinasului. Era foarte concentrat la ţeava pistolului care zăcea 
pe umărul său şi plângea. 

— Domnule, nu ştiu ce se întâmplă, dar nu am bani la mine. 
Am vreo cincizeci de dolari, banii mei, şi poţi să îi... 

— Dă-mi portmoneul tău! 

Autostopistul purta pantaloni scurţi, un hanorac cu glugă şi o 
şapcă Oakland A's. Faţa lui era mânjită cu funingine, iar porţiuni 
din barbă erau arse. Părea între două vârste, uscăţiv, dar 
puternic. Ochii lui erau de un albastru ciudat. 

— Orice vrei, domnule. Numai nu mă răni. Am familie. 

— Port-mo-neu? 

Dură câteva secunde până când Billy îşi scoase portofelul din 
pantalonii scurţi. 

Bărbatul uscăţiv se uită prin el. 


— Deci William Gilmore, Rio Grande Avenue 3435, Marina, 
California, tată a doi copii frumoşi, dacă pozele sunt recente. 

Billy simţi cum îl cuprindea groaza. 

— Şi căsătorit cu această frumoasă femeie, continuă Pell. la 
te uită ce bucle are! Pun pariu că sunt naturale. Hei, fii atent la 
drum! Ai luat-o prea brusc acolo. Şi mergi unde îţi spun eu. Dă- 
mi telefonul tău! 

Vocea lui era calmă. Era bine să fie calm. Însemna că n-avea 
să facă vreo prostie. 

Billy îl auzi apoi vorbind. 

— Salut. Eu sunt. Scrie asta. Apoi repetă adresa lui Billy. Are o 
soţie şi doi copii. Soţia e frumoasă foc. O să îţi placă părul ei. 

— Pe cine sunati? şopti Billy. Domnule, vă rog... Luaţi maşina, 
luaţi orice. Vă dau cât timp aveţi nevoie să evadați. O oră. Două 
ore. Numai nu... 

— Sttt, veni replica lui Pell, care apoi continuă să vorbească la 
telefon: Dacă nu apar, înseamnă că nu am trecut de blocaje 
pentru că William de aici nu a fost suficient de convingător. Aşa 
că, în acest caz, îi faci tu o vizită familiei lui. Sunt la mâna ta. 

— Nu! 

Billy se întoarse şi se întinse după telefon. 

Ţeava pistolului îi atinse faţa, şi Pell îi şopti printre dinţi: 

— Tu condu în continuare acolo! Nu ar fi o idee prea bună să 
faci un accident. Apoi Daniel închise telefonul, îl vâri în buzunar 
şi se uită la şofer. William... Lumea îţi zice Bill? 

— Da, domnule. Billy, de regulă. 

— Uite, Billy, situaţia stă astfel: am evadat din puşcăria din 
spate. 

— Am înţeles. Nu mă deranjează deloc. 

Bărbatul râse. 

— Ei bine, mulţumesc. M-ai auzit la telefon. Ştii ce vreau să 
faci. Trebuie să mă treci de blocaje. Dacă reuşeşti, îţi dau 
drumul, şi familia ta nu o să păţească nimic. 

Cu faţă toată roşie şi transpirată, speriat de moarte, Billy îşi 
şterse obrajii rotunzi. 

— Nu prezinţi nici o ameninţare pentru mine. Toată lumea îmi 
ştie numele şi cum arăt. Sunt Daniel Pell, şi poza mea o să apară 
la toate ştirile de la prânz. Deci nu am niciun motiv să te rănesc 
cât timp faci exact ce îţi spun. Acum, adună-te un pic! Vreau să 
rămâi concentrat. Dacă te opreşte poliţia, am nevoie de un 


bărbat vesel şi curios care întreabă ce s-a întâmplat în oraş. Ce 
e cu fumul ăla şi cu toată agitația. Vai, vai. Ai prins ideea? 

— Te rog, fac orice... 

— Billy, ştiu că ai fost atent la tot ce ţi-am zis. Nu vreau să 
faci orice. Vreau să faci doar ce ţi-am zis să faci. Asta e tot. Ce 
poate fi mai simplu de atât? 


Capitolul 6 

Kathryn Dance şi Carraneo se aflau în You Mail It, pe San 
Benito Way, unde tocmai aflaseră că o companie de livrări, 
Worldwide Express, trimisese un transport la câteva minute 
după evadare. 

De la A la B, apoi direct la X... 

Dance îşi dădu seama că Pell ar fi putut să pună mâna pe o 
camionetă de livrări pentru a trece de blocaje, aşa că îl sună pe 
directorul companiei Worldwide Express din Salinas, care îi 
confirmă că şoferul respectiv nu lăsase la destinaţie nimic din 
ceea ce avea de livrat. Dance făcu rost de numărul de 
înmatriculare al maşinii şi îl trimise la Departamentul de Poliţie 
din Monterey. 

Apoi cei doi se întorseseră la biroul lui Sandy Sandoval, 
încercând împreună să dea de camionetă. Din păcate, erau vreo 
25 de astfel de maşini Worldwide în zonă, aşa că Dance îi ceru 
directorului să le ordone celorlalţi şoferi să oprească imediat 
maşinile la cele mai apropiate benzinării. Maşina care nu oprea 
îl avea, probabil, la bord, pe Daniel Pell. 

Totuşi, dura prea mult. Directorul fu nevoit să îi sune pe toţi 
pe telefoanele mobile, pentru că un anunţ prin staţie l-ar fi 
alertat pe Pell. 

O siluetă intră încet pe uşă. Dance se întoarse să îl vadă pe 
Michael O'Neil, agentul pe care îl chemase mai devreme. li 
zâmbi, vădit fericită că îl vedea în birou. Pentru Dance, O'Neil 
era cel mai bun agent din lume cu care ar fi putut să împartă 
dificila sarcină. 

O'Neil făcea parte din Departamentul de Poliţie din Monterey 
de câţiva ani buni. Începuse de jos, dar încet, încet ajunsese în 
vârf, devenind un investigator excelent, cu nişte procentaje 
fantastice de arestări - în special de deţinuţi băgati la puşcărie. 
Acum era agent veteran şi totodată detectiv în cadrul Biroului 
de operaţiuni de asigurare a legii, din cadrul Diviziei de 
investigaţii a Departamentului de Poliţie din Monterey. 

Refuzase ofertele de a lucra pentru alte agenţii mai mari, ca 
Biroul Californian de Investigaţii sau FBI, în mare parte pentru că 
nu dorea să aibă o slujbă care necesita mutarea în alt oraş sau 
care să-l ţină tot timpul pe drumuri. Casa lui O'Neil era în 
peninsula Monterey, şi nici nu se gândea să se mute altundeva. 
Părinţii lui încă locuiau acolo - în casa aceea cu vedere înspre 


ocean, unde crescuseră el şi fraţii lui. (Tatăl său era senil, şi 
mama lui se gândea serios să vândă casa şi să îşi mute soţul 
într-un azil; O'Neil voia să cumpere toată proprietatea pentru a 
o putea păstra pentru familia sa.) 

Cu pasiunea sa pentru mare, pescuit şi bărci, Michael O'Neil 
ar fi putut fi un erou modest şi neşovăielnic al unui roman de 
John Steinbeck, ca Doc din Cannery Row?. De fapt, detectivul, un 
colecţionar împătimit de cărţi, avea un exemplar din prima 
ediţie a tuturor operelor lui Steinbeck. (Preferata lui era Travels 
with Charley’, o operă de nonficţiune, care povestea călătoria 
autorului prin SUA, împreună cu Standard, pudelul său; O'Neil 
dorea şi el să facă acelaşi lucru la un moment dat.) 

Vinerea trecută, Dance şi O'Neil capturaseră împreună un 
bărbat de treizeci de ani, pe nume Ese, capul unei bande din 
Chicago, care îşi avea afacerile în afara Salinasului. 
Sărbătoriseră evenimentul cu o sticlă de şampanie Piper 
Sonoma, într-un restaurant plin de turişti - Fisherman's Wharf. 

Acum li se părea ca şi cum acel eveniment se petrecuse cu 
ani în urmă. Daca se petrecuse vreodată. 

Uniforma celor din poliţie era una kaki, dar de obicei O'Neil se 
îmbrăca lejer, iar astăzi avea pe el un costum albastru fără 
cravată şi o cămaşă gri-închis, care se asorta perfect cu puţinul 
păr pe care îl mai avea pe cap. Ochii lui căprui examinau încet 
harta zonei. Era înalt, şi braţele sale erau groase, moştenire de 
familie, dar şi ca urmare a luptelor repetate cu peştii mari aflaţi 
la celălalt capăt al undiţei, în golful Monterey, atunci când 
vremea şi timpul îi permiteau. 

O'Neil îi salută scurt pe TJ şi pe Sandoval. 

— S-a aflat ceva de Juan? întrebă Dance. 

— Rezistă, veni răspunsul. 

Urmă un oftat. O'Neil şi Millar lucrau des împreună şi mergeau 
amândoi la pescuit cam o dată pe lună. Dance ştia că, pe tot 
parcursul drumului pe care O'Neil îl făcuse până să se ajungă 
acolo, telefonase la spital şi la familia lui Millar. 

Biroul de Investigaţii din California nu avea o staţie pentru a 
putea contacta maşinile de poliţie aflate în patrulă, vehiculele 
de salvare sau navele, aşa că O'Neil aranjase în aşa fel încât 
Biroul central de comunicaţii al Departamentul de Poliţie să 


2 Uliţa fabricii de conserve. 
3 Eu şi Charley descoperim America. 


schimbe informaţii cu propriii agenţi şi cu poliţia rutieră despre 
camioneta dispărută de la Worldwide Express. Le spusese că 
singura camionetă care nu staţiona în câteva minute la vreo 
benzinărie era cea furată. 

O'Neil răspunse la un apel şi dădu din cap în timp ce mergea 
înspre hartă. Îşi plasă telefonul între ureche şi umăr, luă în mână 
nişte post-it-uri în formă de fluturi şi începu să le lipească pe 
hartă. 

„Mai multe blocaje”, îşi dădu seama Dance. 

O'Neil închise telefonul. 

— Sunt pe autostrăzile 68, 183, 101... Avem puse blocaje 
până la Hollister, Soledad şi Greenfield. Dar, dacă ajunge în 
Pastures of Heaven, va fi greu să observăm o camionetă, chiar 
şi cu ajutorul unui elicopter - şi acum ceața ne face probleme. 

Pastures of Heaven era numele pe care John Steinbeck îl 
dăduse unei văi pline de livezi de lângă Autostrada 68, în cartea 
Păşunile Raiului. Marea majoritate a zonelor de pe lângă Salinas 
erau netede, dar nu aveai mult de mers până să dai de copaci. 
Şi nu foarte departe era zona pietroasă Castle Rock, ale cărei 
creste, faleze şi copaci ar fi reprezentat nişte locuri ideale 
pentru ascunzători. 

— Dacă partenerul lui Pell nu conduce maşina, atunci unde e? 
întrebă Sandoval. 

— Un punct de întâlnire pe undeva? îi oferi TJ o variantă de 
răspuns. 

— Sau stă prin zonă, replică Dance, uitându-se sugestiv pe 
fereastră. 

— Poftim? sări procurorul. De ce ar face aşa ceva? 

— Să afle cum ne ocupăm noi de caz şi ce ştim. Şi ce nu ştim. 

— Parc a fi un pic cam... elaborat, nu crezi? 

TJ râse şi arătă spre maşinile distruse. 

— Aş spune că e un cuvânt al naibii de bun pentru o 
asemenea chestie. 

— Poate vrea să ne întârzie, sugeră O'Neil. 

— Pare logic, confirmă Dance. Pell şi partenerul său nu ştiu că 
am pus ochii pe camionetă. Ei se gândesc că noi credem că ei 
încă mai sunt în zonă. Partenerul ar putea să lase impresia că 
Pell e prin apropiere. Poate a tras în cineva prin apropiere sau 
poate a mai plasat nişte explozibil. 

— La naiba! Altă bombă? 


Sandoval se încruntă. 

Dance dădu un telefon către şeful serviciului de pază şi îi 
spuse că exista o posibilitate ca partenerul lui Pell să mai fie 
încă în zonă şi să reprezinte o ameninţare. 

Dar nu mai avură destul timp să dezbată dacă partenerul lui 
Pell mai era sau nu în zonă. Planul legat de camioneta 
Worldwide Express dăduse rezultate. O'Neill primi un telefon de 
la Departamentul de Poliţie, care îi raportă că doi poliţişti locali îl 
găsiseră pe Daniel Pell şi urmăreau maşina. 


Camioneta verde lăsa o dâră de praf în urma ei, pe drumul 
îngust. 

Polițistul în uniformă care conducea maşina de poliţie, un 
veteran din Marina SUA, ţinea volanul de parcă ar fi ţinut timona 
pe o mare agitată. Partenerul său - un bărbat solid de origine 
latină - ţinea dispozitivul de transmisie cu o mână şi microfonul 
cu cealaltă. 

— Unitatea numărul 7 a Poliţiei Salinas. Suntem pe urmele lui. 
Acum a luat-o pe un drum care duce din Natividad cam la un 
kilometru şi jumătate de Old Stage. 

— Înţeles... Centrul către 7, fiţi atenţi, suspectul e probabil 
înarmat şi periculos. 

— Dacă e înarmat, evident că e şi periculos, lătră şoferul, care 
apoi îşi pierdu ochelarii de soare când maşina sări un pic în aer 
după ce trecu peste o ridicătură de teren. 

Cei doi poliţişti abia mai puteau să vadă drumul din faţa lor; 
camioneta Worldwide lăsa o adevărată tornadă de praf în urmă. 

— Centrul către 7, am trimis toate unităţile disponibile să vă 
ajute. 

— Inţeles. 

Întăririle erau o idee bună. Erau nişte zvonuri cum că Daniel 
Pell, liderul nebun al unui cult, Charles Manson al erei noastre, 
împuşcase 12 oameni la judecătorie, dăduse foc unui autobuz 
plin cu şcolari, tăiase în stânga şi în dreapta printr-o mulţime de 
viitori juraţi şi omorâse patru dintre ei. Sau doi. Sau opt. Oricare 
ar fi fost adevărul, cei doi poliţişti doreau cât mai mult ajutor 
posibil. 

— Unde merge oare? murmură veteranul de război. Nu e 
nimic acolo sus. 


Drumul era folosit de muncitori pentru a ajunge la terenurile 
agricole. Nimeni nu culegea recolta astăzi, dar nu era greu să îţi 
dai seama de scopul drumului şi de faptul că era foarte probabil 
să nu ducă spre nicio autostradă importantă după starea jalnică 
a acestuia şi după ţâşnitoarele de apă şi toaletele publice aflate 
pe margine. 

Dar poate că Daniel Pell nu ştia asta şi presupunea că era un 
drum ca oricare altul. Probabil că nici nu se gândea că acesta se 
termina brusc în mijlocul unui câmp plin cu anghinare. In faţa 
lor, la nici treizeci de metri, Pell frână panicat, şi camioneta 
începu să alunece. Dar nu avea cum să se oprească la timp. 
Roţile din faţă ale maşinii intrară într-un şanţ mic de irigaţii, 
partea din spate a maşinii se ridică de la pământ şi apoi căzu la 
loc cu o bufnitură teribilă. 

Maşina de poliţie se opri imediat, puţin mai în spate. 

— Maşina 7 aici, raportă agentul latin. Pell a derapat de pe 
şosea. 

— Inţeles. Este... 

Poliţiştii ieşiră imediat din maşină cu pistoalele ridicate. 

— O să fugă, o să fugă! 

Dar nimeni nu ieşi din camionetă. 

Cei doi se apropiară. Uşa din spate fusese complet distrusă de 
izbitură, şi înăuntru se puteau vedea zeci de pachete şi de 
plicuri răsfirate pe jos. 

— Uite-l! Acolo e! 

Pell zăcea întins cu faţa în jos pe podeaua maşinii. 

— Poate e rănit. 

— Cui îi pasă? 

Poliţiştii se aruncată înainte, îl încătuşară şi îl târâră afară din 
maşină. 

Apoi îl aruncară pe spate. 

— Bună încercare, dar... 

— La naiba! Nu eel! 

— Ce? 

— Arată ăsta ca un bărbat alb de 43 de ani? 

Veteranul de război se aplecă deasupra adolescentului ameţit 
şi observă un tatuaj specific unei bande pe obrazul lui. 

— Cine eşti? izbucni el în spaniolă, o limbă vorbită de orice 
om de ordine din Salinas. 

Băiatul le evită privirile şi murmură în engleză: 


— Nu spun nimic. Aşa că du-te dracului! 

— La naiba! se enervă polițistul tânăr. 

Apoi se uită în cabina maşinii, unde cheile zăngăneau în 
contact. Şi înţelese totul: Pell lăsase maşina pe o străduţă, cu 
motorul pornit, ştiind că urma să fie furată - probabil în mai 
puţin de un minut -, şi că poliţia avea să o urmărească, dându-i 
astfel timp suficient să fugă în cu totul alta direcţie. 

Încă un gând îi răsări în minte. Şi nu era deloc unul bun. Se 
întoarse către veteran. 

— Crezi că, atunci când le-am spus că suntem pe urmele lui 
Pell şi când au chemat întăriri... crezi cumva că i-au adus pe cei 
care blocau drumurile? 

— Nu. Nu ar face asta. Ar fi o chestie mult prea imbecilă. 

Cei doi se uitară unul la celălalt. 

— Hristoase! 

Polițistul de origine latină fugi la maşina de poliţie şi înşfăcă 
microfonul. 


Capitolul 7 

— O Honda Civic, raportă TJ terminând convorbirea cu un 
reprezentant al Departamentului de Vehicule Motorizate. Veche 
de cinci ani. Roşie. Am obţinut numărul de înmatriculare. 

Acum ştiau că Pell fusese în maşina personală a muncitorului 
de la Worldwide Express, maşină care dispăruse din parcarea 
companiei din Salinas. 

— O să îi anunţ şi pe cei care blochează drumurile. 

— Când se vor întoarce la locurile lor, adăugă Dance. 

Agenţii rămaseră şocaţi când aflară că poliţiştii de la baricade 
fuseseră trimişi în urmărirea camionetei Worldwide Express. 
Faţa calmă a lui O'Neil trăda o urmă clară de dezgust - buzele 
strânse lăsau să se înţeleagă asta -, şi imediat Michael ordonă 
ca maşinile să fie trimise înapoi. 

Agenţii stăteau într-o sală de şedinţe, mai sus de biroul lui 
Sandoval. Acum, că ştiau sigur că Pell nu mai era prin zona 
judecătoriei, Dance voia să se întoarcă la sediul Biroului 
Californian de Investigaţii, dar Charles Overby le ordonase să îi 
aştepte unde erau. 

— Cred că vrea să se asigure că nu ratează nicio conferinţă 
de presă, spuse TJ, stârnind nişte râsete amare din partea lui 
Dance şi a lui O'Neil. Şi, că tot veni vorba, şopti el, atenţie!... 
Drepţi! 

O siluetă intra pe uşă. Charles Overby, un agent de 55 de ani, 
îi salută pe cei din cameră. Apoi se uită înspre Dance. 

— Nu era în camionetă? întrebă el fără ca măcar să salute. 

— Nu. În locul lui era un pungaş local. Pell a lăsat camioneta 
cu motorul pornit. Ştia că cineva avea să o fure şi că noi urma 
să ne concentrăm toată atenţia doar asupra acelei maşini. A 
fugit cu maşina personală a muncitorului. 

— Şi şoferul? 

— Nu ştim nimic. 

— Urâtă situaţie. 

Charles Overby, ars de soare, cu părul castaniu, avea o 
constituţie atletică, deşi corpul său avea o formă ciudată, 
asemănătoare cu o pară, şi juca tenis şi golf ori de câte ori avea 
ocazia. Tocmai fusese numit şeful detaşamentului vest-central 
al Biroului Californian de Investigaţii. Fostul şef, cel pe care îl 
înlocuise, Stan Fishburne, se pensionase pe motiv de boală, 


lăsând întregul colectiv şocat la auzul veştii despre atacul de 
cord suferit şi la aflarea numelui înlocuitorului. 

O'Neil mai formă un număr de telefon, şi Dance îl puse la 
curent pe Overby, adăugând detaliile proaspăt aflate despre 
Pell. 

— Crezi că partenerul lui a mai plasat o bombă? 

— Nu prea. Dar ar avea sens, ţinând cont că e posibil să fi 
rămas prin zonă. 

O'Neil închise telefonul şi se uită la ceilalţi. 

— Cei care blocau străzile şi-au reluat poziţiile. 

— Cine le-a spus să părăsească posturile? întrebă Overby. 

— Nu ştim. 

— Adică nu am fost noi sau tu, Michael, nu? întrebă Overby, 
nesigur. 

— Nu, Charles, veni răspunsul lui O'Neil, după o tăcere 
ciudată. 

— Cine a fost? 

— Nu suntem siguri. 

— Ar trebui să aflăm. 

Învinuirile reciproce erau inutile. O'Neil spuse că avea să 
cerceteze, dar Dance ştia că el nu urma să facă nimic şi, ţinând 
cont de răspunsul dat lui Overby, puteau deja să vadă asupra 
cui avea să cadă vina. 

Detectivul continuă: 

— Nimeni nu a văzut maşina. Dar sincronizările nu au fost 
reuşite. Ar fi putut să o ia pe autostrăzile 68 sau 101. Totuşi, nu 
cred că a trecut pe 68. 

— Nu, fu de acord Overby. 

Autostrada 68 era mică, şi l-ar fi dus pe Pell înspre Monterey, 
oraş populat şi aglomerat. Autostrada 101 era extrem de lată, şi 
i-ar fi făcut legătura cu oricare autostradă importantă din stat. 

— Chiar acum se stabilesc noile puncte de control în Gilroy. Şi 
la vreo cincizeci de kilometri în sud. O'Neil lipise post-it-urile 
exact unde trebuia. 

— Şi aţi asigurat staţiile de autobuz şi aeroporturile? întrebă 
Overby. 

— Exact, confirmă Dance. 

— Sunt implicaţi şi cei din San Jose şi din Oakland? 

— Da. Şi din Santa Cruz, San Benito, Merced, Santa Clara, 
Stanislaus şi San Mateo. Toate districtele din apropiere. 


Overby se uită peste câteva notițe. 

— Foarte bine. Apoi îşi ridică privirea. Ah, tocmai am vorbit cu 
Amy. 

— Grabe? 

— Da. 

Amy Grabe era agentul special şef din San Francisco al 
echipei de teren a FBl-ului. Dance o cunoştea şi ea foarte bine 
pe agenta îndesată şi tot timpul gata să îşi facă datoria. 
Jurisdicţia Biroului Californian de Investigaţii din zona vest- 
centrală se extindea în nord, şi astfel avusese numeroase ocazii 
să lucreze cu ea. Lucrase şi cu soţul ei, decedat de curând. 

— Dacă nu îl prindem rapid pe Pell, continuă Overby, atunci 
vreau să aduc în echipă un specialist de la ei. 

— Un ce? 

— Cineva din cadrul biroului care se ocupă de situaţii de acest 
fel. 

„A fost o evadare, se gândi Dance. Ce fel de specialist să fie 
oare?” Apoi îşi aminti de Tommy Lee Jones în filmul Evadatu/. 

— Un negociator? întrebă O'Neil, curios şi el. 

— Nu, răspunse Overby. E un expert în sfera cultelor. Are de-a 
face tot timpul cu oameni ca Pell. 

Dance ridică din umeri, un gest sugestiv, care susţinea 
limbajul verbal - în cazul ei, îi sublinia neîncrederea. 

— Ei bine, eu nu ştiu cât de folositor o să fie. 

Dance lucrase cu oameni din diverse departamente. Nu o 
deranja să împartă jurisdicţia cu agenţii federali sau cu oricine 
altcineva, dar, de regulă, atunci când intervenea o altă agenţie, 
lucrurile se îngreunau. Şi, în plus, nu îşi putea da seama cum de 
liderul unui cult ar putea evada altcumva decât ar face-o un 
ucigaş sau un spărgător de bănci. 

Dar Overby se hotărâse deja; ea îşi dădea seama de acest 
lucru din tonul vocii şi din limbajul corpului. 

— E un expert în întocmirea profilelor psihologice. Ştie să 
intre în mintea lor. Mentalitatea celor care fac parte dintr-un cult 
e total diferită de mentalitatea unui infractor de rând. 

— Chiar aşa? 

Agentul îi dădu lui Dance o foaie de hârtie cu un nume şi un 
număr de telefon scrise pe ea. 

— Momentan e în Chicago. Lucrează la un caz, dar poate să 
ajungă aici în seara asta sau mâine-dimineaţă. 


— Charles, eşti sigur de asta? 

— Când vine vorba despre Pell, avem nevoie de orice ajutor. 
Şi, dacă e un tip important din Washington, cu atât mai bine. 

„Adică o posibilitate de a împărţi vina”, gândi Dance cinică, 
înțelegând ce se întâmplase de fapt. Grabe întrebase dacă FBI- 
ul putea ajuta la căutarea lui Pell, iar Overby acceptase oferta 
cu braţele deschise, gândindu-se că, dacă erau victime civile 
sau dacă infractorul ar fi fost în continuare de negăsit, ar fi 
existat doi oameni care să răspundă în faţa presei, nu doar unul. 
Dar rămase zâmbitoare. 

— În regulă, atunci. Sper totuşi să îl prindem înainte să fim 
nevoiţi să mai deranjăm pe cineva. 

— Ah, Kathryn, voiam să ştii şi tu. Amy se întreba cum a avut 
loc evadarea, şi i-am spus că interogatoriul tău nu a avut nimic 
de-a face cu asta. 

— Interogatoriul meu? 

— Nu o să fie nicio problemă. l-am spus că nimic din ce ai 
făcut nu a contribuit la evadarea lui Pell. 

Dance simţi cum începea să i se încingă faţa. Emoţiile 
puternice pot provoca o asemenea reacţie; de-a lungul anilor 
observase asta de nenumărate ori, pentru că sentimentul de 
vinovăţie şi de ruşine accelerează circulaţia sângelui. 

La fel şi furia. 

Amy Grabe probabil că nici nu ştia că Dance îl interogase pe 
Pell, cu atât mai mult nici nu se gândise că ea ar fi făcut ceva 
necugetat care să faciliteze evadarea acestuia. Dar ea - şi cei 
din San Francisco - sigur aveau această idee acum. Poate şi cei 
din Sacramento. 

— A evadat din închisoare, nu din camera de interogatoriu, 
replică ea înţepată. 

— Voiam să spun că poate Pell a aflat de la tine nişte 
informaţii pe care le-a folosit ulterior pentru a evada. 

Dance simţi că O'Neil era tensionat. Detectivul avea tendinţa 
să îi protejeze pe cei care nu erau atât de experimentați ca el. 
Dar el mai ştia şi că Dance era o femeie care îşi rezolva singură 
problemele, aşa că rămase tăcut. 

Ea era furioasă că Overby discutase cu Grabe. Acum 
înţelegea. Acesta era motivul pentru care el dorea ca Biroul 
Californian de Investigaţii să conducă de fapt cercetările - dacă 
oricare altă agenţie ar fi preluat controlul, ar fi fost o 


recunoaştere a faptului că biroul era într-un fel responsabil 
pentru evadare. 

Şi Overby nu terminase încă. 

— Acum, că veni vorba despre securitate... Sunt sigur că a 
fost bine pusă la punct. Precauţii speciale cu Pell. l-am spus lui 
Amy că te-ai ocupat tu de asta. 

Din moment ce nu o întrebase nimic, agenta rămase tăcută şi 
se uită la el fără să confirme nimic. 

Probabil simţi şi el că mersese prea departe, aşa că îşi feri 
privirea de a ei, 

— Sunt sigur că totul a fost bine pus la punct. 

Din nou tăcere. 

— În regulă. Am o conferinţă de presă acum. E rândul meu să 
fiu pus la zid, zise Overby rânjind. Dacă auzi ceva nou, dă-mi de 
veste. În aproximativ zece minute voi fi în direct, mai adăugă el, 
şi părăsi încăperea. 

— La naiba, deci tu ai uitat să încui uşa hambarului atunci 
când interogai vacile, îi spuse TJ lui Dance cu un puternic accent 
de sud. Așa au scăpat. Chiar mă întrebam. 

Pe faţa lui O'Neil răsări un zâmbet. 

— Nu mă face să încep, murmură ea. 

Dance se îndreptă spre fereastră şi se uită la oamenii care 
evacuaseră judecătoria, iar acum se învârteau prin faţa clădirii. 

— Sunt îngrijorată din cauza partenerului lui Pell, zise ea. 
Unde e? Ce pune la cale? 

— Cine l-ar scoate din puşcărie pe Daniel Pell? întrebă TJ. 

Dance îşi aminti de reacţiile lui Pell în camera de 
interogatoriu, atunci când adusese vorba despre mătuşa lui din 
Bakersfield. 

— Cred că persoana care îl ajută a obţinut ciocanul de la 
mătuşa lui. Pell e numele ei de familie. Găseşte-o! apoi adăugă: 
Ah, prietenul tău din agenţia din Chico? 

— Da? 

— Ştie să fie discret, nu? 

— Ne dăm la toate tipele când ieşim în oraş. Poţi să fii mai 
discret de atât? 

— Poate să îl verifice el pe tipul ăsta? Dance îi strecura în 
mână biletul cu numele expertului FBI despre care vorbise 
Overby. 


— Pun pariu că o să fie încântat. El susţine că intrigile la nivel 
înalt sunt mai interesante decât cele din rândul oamenilor 
obişnuiţi, replică TJ, şi notă numele individului. 

O'Neil dădu un telefon scurt. Apoi închise şi le oferi explicaţii: 

— Am vorbit cu gardianul de la Capitola. Mă gândeam că ar fi 
o idee bună să discutăm cu gardianul-şef al celulei lui Pell, să 
vedem dacă ne poate spune ceva. O să aducă aici şi ce era în 
celula lui Pell. 

— Perfect. 

— Mai e şi un alt prizonier care spune că are informaţii despre 
Pell. O să se întâlnească şi cu el şi o să ne sune pe urmă. 

Telefonul lui Dance începu să sune - o melodie care imita 
sunetele unei broaşte. 

— Wes sau Maggie s-au distrat cu telefonul tău, zise O'Neil 
ridicând o sprânceană. 

Era o farsă făcută de familie, la fel ca aceea cu animalele de 
jucărie din poşetă. Copiii îi schimbau soneria de la telefon atunci 
când Dance nu era atentă (orice sonerii erau bune; singurele 
reguli erau să nu fie telefonul pe modul silențios şi să nu fie 
sonerii cu piese cântate de trupe de băieţi). 

— Alo? răspunse ea. 

— Eu sunt, agent Dance. 

Zgomotul de fundal era puternic, şi acel „eu” era ciudat, dar 
modul în care îi fusese rostit numele îi dădea de înţeles că 
persoana care o sunase era Rey Carraneo. 

— Ce s-a întâmplat? 

— Nu am dat de partenerul lui şi nici nu am găsit alte bombe. 
Paza vrea să ştie dacă putem lăsa lumea să intre. Pompierul-şef 
şi-a dat acordul. 

Dance analiză problema împreună cu O'Neil, şi hotărâră să 
mai aştepte. 

— TJ, mergi afară şi ajută echipa de căutare. Nu îmi place că 
acel complice e scos din calcul. 

Îşi aminti ce îi spusese tatăl ei, după ce aproape dăduseră nas 
în nas cu un rechin alb în apele din nordul Australiei. „Rechinul 
pe care nu îl vezi e întotdeauna mai periculos decât cel din faţa 
ta.” 


Capitolul 8 

Bărbatul de vreo cincizeci de ani, îndesat şi cu început de 
chelie, stătea lângă judecătorie, uitându-se la haosul din jur, 
ochii lui ageri cercetându-i cu atenţie pe toţi: poliţişti, paznici 
sau civili. 

— Domnule poliţist, aveţi o secundă? Aş dori să vă pun câteva 
întrebări... Puteţi cumva să vorbiţi înspre reportofon?... Sigur, 
înţeleg. O să revin. Mulţumesc. 

Morton Nagle urmărise cum elicopterul aterizase, şi cum ÎI 
ridicase apoi pe polițistul care suferise arsuri. 

Îi privise pe cei care efectuau căutarea şi le urmărise 
strategia - şi feţele -, înțelegând că nu se mai confruntaseră 
niciodată cu o asemenea situaţie. 

Privise mulţimea nesigură, oamenii care se gândeau că focul 
izbucnise accidental sau că o mână teroristă declanşase totul, 
apoi cum, la aflarea adevărului, erau chiar mai îngroziţi decât 
dacă ar fi fost vorba despre un atac pus la cale de al-Qaeda. 

„ŞI aşa ar şi trebui sa fie”, reflectă Nagle. 

— Scuzaţi-mă, aveţi cumva un minut?... Sigur, nicio problemă. 
Îmi cer scuze de deranj, domnule poliţist. 

Nagle înainta prin mulţime. Aranjându-şi puţinul păr rămas pe 
cap, apoi ridicându-şi pantalonii cafenii, se uită atent la zonă, 
urmărind maşinile pompierilor, maşinile de poliţie, luminile care 
răzbeau prin ceaţă. Îşi scoase camera digitală şi făcu vreo 
câteva poze. 

O femeie de vârstă mijlocie se uită la vesta lui ponosită - o 
vestă pescărească având peste douăzeci de buzunare - şi la 
geanta jerpelită pentru aparatul foto. 

— Voi, jurnaliştii, sunteţi ca nişte vulturi, izbucni ea. De ce nu 
lăsaţi poliţiştii să îşi facă datoria? 

— Nu ştiam că îi împiedic, replică el. 

— Toţi sunteţi la fel, scuipă femeia şi se întoarse să se uite 
înspre judecătoria fumegândă. 

Un paznic veni înspre el să îl întrebe dacă nu cumva văzuse 
ceva suspect prin zonă. 

Nagle se gândi că întrebarea era ciudată. Suna ca o întrebare 
care îşi avea locul într-o emisiune de demult de la TV. 

„Doar faptele, doamnă...” 

— Nu, răspunse el sec. 


„Nimic care să îmi pară mie suspect, adăugă doar pentru el. 
Dar poate nu pe mine trebuie să mă întrebi.” 

Nagle simţi un miros puternic de carne şi păr arse şi - lucru 
total deplasat - râse din nou amuzat. 

Gândindu-se mai bine - Daniel Pell îi strecurase ideea în cap - 
îşi dădu seama că el chicotea în momente pe care majoritatea 
le-ar considera total nepotrivite. Momente ca acesta: când 
privea urmările unui carnagiu. De-a lungul anilor, el văzuse 
destule morţi violente, imagini care ar fi şocat multă lume. 

Imagini care îl făceau pe Morton Nagle să râdă. 

Era probabil un mecanism de apărare. Un mecanism care nu 
lăsa violenţa - un lucru prea familiar pentru el - să îi macine 
sufletul, deşi se întreba dacă acele chicoteli nu erau un semn că 
sufletul îi era deja pustiit. 

Apoi observă un poliţist care făcea un anunţ. Oamenilor avea 
să li se permită în curând să intre înapoi în clădire. 

Nagle îşi ridică pantalonii, îşi trase pe umăr geanta pentru 
camera digitală şi scană rapid mulţimea. Observă un bărbat de 
origine latină înalt, îmbrăcat la costum, cu siguranţă un fel de 
detectiv. Bărbatul vorbea cu o femeie în vârstă care purta o 
insignă de jurat. Cei doi erau mai pe margine, destul de izolaţi. 

Bun. 

Nagle îl măsură din ochi pe poliţist. Exact ce căuta. Tânăr şi 
credul. Începu să se îndrepte înspre el. 

Tot mai aproape. 

Bărbatul continuă să vorbească, neacordându-i atenţie lui 
Nagle, care căuta oameni pentru a-i intervieva. 

Când ajunse la trei metri lângă el, îşi trecu rapid cureaua 
genţii peste gât, deschise fermoarul şi îşi vâri mâna înăuntru. 

Un metru şi jumătate... 

Se apropie şi mai mult. 

Şi simţi o mână puternică prinzându-l de braţ. Nagle tresări, 
iar inima i-o luă razna. 

— Ce-ai zice să-ţi ţii mâinile alea la vedere? 

Cel care îi vorbea era un poliţist scund şi nervos, care lucra 
pentru Biroul Californian de Investigaţii. Nagle putea să citească 
asta pe cartela de identificare ce îi flutura de gât. 

— Hei, ce... 

— Sttt, făcu polițistul cu păr roşcat şi creţ. Şi mâinile? Tii 
minte unde vreau să le văd?... Hei, Rey! 


Bărbatul de origine latină veni lângă ei. Şi el avea o cartelă de 
identificare asemănătoare. Îl măsură din priviri pe Nagle, şi apoi, 
împreună cu celălalt poliţist, îl conduse înspre o latură a 
judecătoriei, atrăgând privirile tuturor celor din jur. 

— Uite, nu ştiu... 

— Sttt, îl puse iar la punct polițistul vânos. 

Celălalt îl percheziţionă atent şi dădu din cap. Apoi puse mâna 
pe insigna lui, o luă şi i-o arătă celuilalt. 

— Hmm, murmură acesta. Pare cam expirată, nu crezi? 

— Teoretic, dar... 

— Domnule, a expirat de patru ani! i-o trânti polițistul de 
origine latină. 

— „Teoretic” e cam mult spus, replică partenerul acestuia. 

— Cred că am luat-o pe cea greşită. Sunt reporter de... 

— Deci dacă punem mâna pe telefon şi sunăm la ziarul ăsta, o 
să confirme că eşti reporter angajat la ei? 

Dacă ar fi sunat la ziar, ar fi descoperit că numărul nu mai era 
valabil. 

— Uite, pot să vă explic. 

Polițistul scund se încruntă. 

— Ştii, chiar mi-ar plăcea să aud o explicaţie. Vezi, vorbeam 
cu grădinarul de aici, şi mi-a zis că un bărbat care arăta cam ca 
tine era aici încă de la opt şi jumătate dimineaţă. Niciun alt 
reporter nu era la ora aia în zonă. Şi de ce oare? Pentru că încă 
nu avusese loc nicio evadare... Să ajungi aici înainte să se 
întâmple ceva. Asta înseamnă că... oare cum se zice, Rey? 

— Ai dat lovitura. 

— Da. Ai dat lovitura. Aşa că, înainte să începi să dai 
explicaţii, întoarce-te şi pune mâinile la spate. 


În sala de conferinţe de la etajul doi al judecătoriei, TJ îi 
înmâna lui Dance tot ce găsise asupra lui Morton Nagle. 

Nici o armă, nici un fitil, nici o hartă a judecătoriei sau a zonei 
înconjurătoare. Doar bani, portmoneul, camera digitală, 
reportofonul şi un carnet gros de notițe. Alături de trei romane 
polițiste cu numele lui pe copertă şi poza lui pe spate (unde 
arăta mult mai tânăr şi cu păr pe cap). 

— E un scriitoraş?, fredonă TJ, nedreptăţindu-i pe The Beatles. 


joc de cuvinte. În original, paperback writer, care este şi un cântec al 
formaţiei The Beatles. (n.tr.) 


Nagle era descris în biografia autorului ca „fost corespondent 
de război şi reporter de poliţie, care acum scrie despre crime, 
locuieşte în Scottsdale, Arizona, şi este autorul a 13 cărţi de 
nonficţiune. Susţine că restul profesiilor lui sunt: vagabond, 
nomad şi bun povestitor”. 

— Asta nu te scapă, se răsti Dance. Ce cauţi aici? Şi de ce erai 
la judecătorie înainte de incendiu? 

— Nu încerc să scap. Am venit aşa devreme ca să iau nişte 
interviuri. 

— Cu Pell? întrebă O'Neill. Nu acordă interviuri. 

— Nu, nu, nu cu Pell. Cu familia lui Robert Herron. Am auzit că 
urmau să vină pentru a depune mărturie în faţa juriului. 

— Şi cum rămâne cu legitimaţia de presă expirată? 

— Bun, uite, sunt patru ani de când nu am mai lucrat cu vreo 
revistă sau vreun ziar. De atunci scriu romane. Dar fără o 
legitimaţie de presă nu pot intra niciunde. Nimeni nu se uită 
niciodată la dată. 

— Aproape niciodată, îl corectă TJ zâmbind. 

Dance deschise şi frunzări una dintre cărţile lui. Erau despre 
cazul Peterson, care avusese loc în California în urmă cu câţiva 
ani. Cartea părea bine scrisă. 

TJ îşi ridică privirea din monitorul laptopului. 

— Şefa, pare a fi în regulă. Nu are antecedente. Am verificat 
şi pozele de pe permisul de conducere. 

— Doar scriu o carte, se apără din nou Nagle. Totul e legal. 
Puteţi verifica. 

Apoi le dădu numele editorului său din Manhattan. Dance 
dădu un telefon şi vorbi cu femeia, a cărei reacţie fu: „La naiba, 
ce a mai făcut Morton acum?” Însă asta îi confirmă că, într- 
adevăr, Nagle semnase un contract pentru o carte nouă despre 
Pell. 

— Scoate-i cătuşele, îi spuse Dance lui TJ. 

— Despre ce e vorba în carte? îl întrebă O'Neil pe autor. 

— Nu e ca oricare altă carte de genul ăsta. Nu e vorba despre 
crime în ea. Subiectul ăsta e epuizat. E vorba despre victimele 
lui Daniel Pell. Cum erau vieţile lor înainte de crime şi cum sunt 
vieţile  supravieţuitorilor. Vedeţi, majoritatea subiectelor 
asemănătoare din cărţi sau de la TV se axează pe criminal şi pe 
crimă - violenţă extremă şi tot ce ţine de asta. Lucruri ieftine. 
Urăsc asta. Titlul cărţii o să fie Păpuşa Adormită. Aşa îi spune 


lumea Theresei. Şi o să povestesc şi despre femeile care făceau 
parte din Familia lui Pell, cele pe care le-a păcălit. Şi despre 
toate victimele lui Pell. Sunt cu sutele, dacă stai să te gândeşti. 
Eu văd crimele violente ca şi cum ai arunca o piatră într-un lac. 
Consecințele se pot întinde la nesfârşit. Era atâta pasiune în 
vocea lui, încât suna ca un predicator. E atâta violenţă în lume. 
Ne cufundăm în ea şi devenim imuni. Dumnezeule, războiul din 
lrak? Gaza? Afghanistan? Câte imagini cu maşini aruncate în 
aer, câte imagini cu mame care plâng ai văzut până când ai 
ajuns să nu îţi mai pese? Când eram corespondent de război, 
continuă el, când lucram în Orientul Mijlociu, Africa şi Bosnia, 
atunci a început să nu mă mai afecteze deloc. Şi nici nu trebuie 
să fii acolo în persoană ca să se întâmple asta. E acelaşi lucru 
dacă stai în cameră şi te uiţi la TV sau la nişte filme violente - 
unde nu există consecințe reale ale violenţei. Dar, dacă vrem 
pace, dacă vrem să oprim violenţa şi războaiele, prin asta 
trebuie să treacă oamenii, trebuie să suporte consecinţele. Nu 
faci asta holbându-te la cadavre însângerate; te axezi pe vieţile 
schimbate ale celor care au supravieţuit. Iniţial, cartea trebuia 
să fie despre cazul Croyton. Dar apoi am aflat că Pell a ucis pe 
altcineva - pe acest Robert Herron. Vreau să îi includ în carte pe 
toţi cei afectaţi de moartea /u;: prietenii şi familia. Şi acum am 
auzit că au murit şi doi paznici. 

Zâmbetul încă îi mai zăbovea pe faţă, dar era un zâmbet trist, 
iar Kathryn Dance îşi dădu seama că el lupta pentru acelaşi 
lucru pentru care ea, ca mamă, dar şi ca agent de poliţie care 
văzuse multe cazuri la viaţa ei, era gata oricând să lupte. 

— Şi ce s-a întâmplat acum îmi este de folos, adăugă el, 
gesticulând. E mult mai greu să găseşti victimele şi membrii 
familiei într-un caz atât de vechi. Herron a fost ucis în urmă cu 
zece ani. Mă gândeam... Vocea lui Nagle deveni tot mai stinsă, 
şi bărbatul se încruntă, deşi, în mod inexplicabil, ochii i se 
luminară. Stai, stai... Dumnezeule, Pell nu a avut de-a face cu 
cazul Herron, nu? A mărturisit doar ca să poată fi mutat în 
Capitola şi să evadeze de aici. 

— Nu ştim nimic despre asta, răspunse Dance. Încă 
investigăm. 

Nagle nu o credea. 

— A falsificat dovezi? Sau poate a adus pe cineva care a 
depus mărturie mincinoasă. Pun pariu că asta a făcut. 


— Nu vrem să apară zvonuri care ar putea îngreuna 
investigația, îi răspunse Michael cu o voce joasă, lipsită de 
inflexiuni. 

De regulă, atunci când vorbea astfel, oamenii îi urmau 
sfaturile. 

— Bine, nu voi spune nimic. 

— Apreciem asta, îi răspunse Dance, care apoi adăugă: 
Domnule Nagle, aveţi informaţii care ne-ar putea fi de folos? 
Incotro s-ar putea îndrepta Daniel Pell sau ce are de gând să 
facă în continuare? Cine îl ajută? 

Nagle arăta exact ca un elf, cu burta lui mare, părul subţire şi 
voioşia sa. 

— Nu am nicio idee, răspunse el şi îşi ridică pantalonii. Îmi 
pare rău. Am început să scriu despre asta cu doar o lună în 
urmă, şi am căutat şi eu nişte informaţii. 

— Ai spus că doreşti să scrii despre femeile din Familia lui 
Pell. Ai luat legătura cu ele? 

— Cu două. Le-am întrebat dacă acceptă un interviu. 

— Au ieşit din închisoare? întrebă O'Neil. 

— Ah, sigur. Nu au fost implicate în cazul Croyton. Au primit 
pedepse uşoare, în mare fiind acuzate doar de furt. 

— Ar fi putut fi oare una din ele sau chiar amândouă 
complicele lui Pell? întrebă O'Neil. 

Acelaşi lucru dorea şi Dance să afle. 

Nagle se gândi un pic înainte să răspundă. 

— Nu prea văd legătura. Cred că Pell le-a nenorocit vieţile. 

— Cine sunt ele? întrebă O'Neil. 

— Rebecca Sheffield. Locuieşte în San Diego. Şi Linda 
Whitfield, care stă în Portland. 

— S-au cuminţit de când au fost eliberate? 

— Cred că da. Nu am găsit niciun dosar de-al lor la poliţie. 
Linda locuieşte cu fratele ei şi cu soţia lui. Lucrează la o biserică. 
Rebecca e consultant de afaceri. Părerea mea este că au lăsat 
în urmă trecutul. 

— Ai numerele lor de telefon? 

Scriitorul începu să caute prin paginile unui caiet. Avea un 
scris foarte mare şi dezordonat, iar notițele ocupau un spaţiu 
imens. 

— Mai era încă o femeie în Familie, adăugă Dance, amintindu- 
şi de informaţiile pe care le adunase pentru interogatoriu. 


— Samantha McCoy. A dispărut cu câţiva ani în urmă. 
Rebecca spunea că şi-a schimbat numele şi s-a mutat din oraş. 
Am căutat informaţii despre ea, dar nu am găsit-o încă. 

— Ai vreun indiciu? 

— Ştiu că stă pe coasta de vest, din ce mi-a spus Rebecca. 

— Găseşte-o, îi zise Dance lui TJ. Samantha McCoy. 

Agentul cu păr creţ se îndreptă spre colţul camerei. Şi el arăta 
ca un elf, îşi dădu Dance seama. 

Nagle găsi într-un final numerele de telefon, şi Dance le notă. 
Apoi o sună pe Rebecca Sheffield în San Diego. 

— Women’s Initiatives”, se auzi vocea recepţionerei cu un vag 
accent mexicano-american. Pot să vă ajut? 

O secundă mai târziu, Dance vorbea cu şefa agenţiei, o 
femeie serioasă, cu o voce joasă şi neplăcută. Agentul îi spuse 
despre evadarea lui Pell. Rebecca Sheffield păru şocată. 

Dar şi furioasă. 

— Credeam că e în vreo închisoare de maximă securitate. 

— Nu, a evadat de acolo. Era în închisoarea de la tribunalul 
districtului. 

Dance o întrebă dacă ştia cumva încotro s-ar putea îndrepta 
Pell, unde ar putea fi complicele lui sau cu cine s-ar putea 
întâlni. 

Dar Rebecca nu ştia nimic. Îi spuse că intrase în Familie cu 
doar câteva luni înainte să aibă loc uciderea familiei Croyton. 
Dar adăugă că primise un telefon cu o lună în urmă, de la un 
scriitor. 

— M-am gândit că acţiona legal. Dar poate a avut ceva de-a 
face cu evadarea, îl chema Murray sau Morton. Cred că am 
numărul lui pe undeva. 

— E în regulă. E aici cu noi şi l-am verificat. 

Rebecca nu mai putu să dea vreo informaţie referitoare la 
Samantha McCoy. Apoi continuă cu o voce nesigură: 

— Atunci, în urmă cu opt ani, nu i-am trădat, dar am colaborat 
cu poliţia. Crezi că sunt în pericol? 

— Nu ştiu ce să îţi spun. Dar, până îl prindem, ai putea să 
vorbeşti cu poliţia din San Diego. 

Dance îi mai dădu femeii numerele de telefon de la Biroul 
Californian de Investigaţii şi numărul ei de mobil, iar Rebecca îi 

promise că avea să se mai gândească la orice lucru care ar 
putea fi de ajutor. 

Agentul închise telefonul, şi imediat formă al doilea număr, 
care se dovedi a fi al bisericii Brethren din Portaland. Imediat i 
se făcu legătura cu Linda Whitfield; aceasta nu ştia nici ea 
noutăţile. Dar reacţia ei fu total diferită: tăcere întreruptă doar 
de nişte mormăieli surde. Tot ce putu Dance să audă fu „Isuse 
Hristoase”. 

Părea că se ruga. Apoi nu se mai auzi nimic, ca şi cum 
legătura s-ar fi întrerupt. 

— Alo? zise Dance. 

— Da, sunt aici, veni răspunsul Lindei. 

Dance o întrebă aceleaşi lucruri ca pe Rebecca Sheffield. 

Linda nu mai era în contact cu Pell de ani de zile - deşi mai 
păstraseră legătura pentru aproape doi ani după cazul Croyton. 
Într-un final, nu îi mai scrisese, şi nu mai auzise nimic despre el 
de atunci. Nici nu avea informaţii despre Samantha McCoy, dar 
îi spuse şi ea lui Dance că, în urmă cu o lună, primise un telefon 
de la Morton Nagle. Agenta o asigură că ştiau deja acest lucru şi 
că Nagle nu lucra cu Pell. 

Linda nu îi putea da vreun indiciu în ceea ce privea posibila 
destinaţie a lui Pell. Nici nu ştia cine ar fi putut fi complicele. 

— Nu ştim ce vrea să facă, îi spuse Dance femeii. Nu avem 
niciun motiv să credem că eşti în pericol, dar... 

— Ah, Daniel nu mi-ar face rău, răspunse ea rapid. 

— Totuşi, poate ai vrea să anunţi poliţia din oraşul tău. 

— Ei bine, mă voi gândi la asta. Apoi mai adăugă: Aveţi vreun 
număr de telefon la care pot suna pentru a afla ce se mai 
întâmplă? 

— Nu avem aşa ceva. Dar presa acoperă deja aproape toată 
povestea. Poţi afla de la ştiri toate detaliile, la fel de rapid cum 
le aflăm şi noi. 

— Ah, fratele meu nu are televizor. 

Fără televizor? 

— Păi atunci, continuă Dance, dacă se întâmplă ceva 
important, o să te anunţ. Şi, dacă îţi mai aminteşti ceva, sună- 
mă! Dance îi dădu numărul ei de telefon şi închise. 

Câteva minute mai târziu, şeful Biroului Californian de 
Investigaţii, Charles Overby, năvăli în cameră. 


— Conferinţa de presă a mers bine. Cred. M-au întrebat 
câteva chestii mai delicate. Aşa fac întotdeauna. Dar trebuie să 
spun că m-am descurcat bine. Am fost cu un pas înaintea lor. 
Vedeţi? 

Arătă înspre televizorul din colţul camerei. Nimeni nu se 
obosise să dea sonorul mai tare pentru a-l auzi. 

— Am ratat conferinţa, Charles. Vorbeam la telefon. 

— Cine e el? 

Overby arătă înspre Nagle. Se uita la el de parcă ar fi trebuit 
să-l cunoască. 

Dance îi explică tot, şi Overby renunţă la suspiciuni. 

— Aţi mai aflat ceva? întrebă arătând spre hartă. 

— Nu am primit niciun raport, îi spuse Dance. Apoi îi mai 
spuse că vorbiseră cu două dintre femeile care făcuseră parte 
din Familia lui Pell. Una e din San Diego, continuă ea, una e din 
Portland şi o căutăm pe a treia. Cel puţin ştim că primele două 
nu i-au fost complice lui Pell. 

— Pentru că le crezi tu poveştile? întrebă Overby. Ţi-ai dat 
seama de asta după tonul vocii lor? 

Toţi agenţii din cameră rămaseră tăcuţi. Aşa că Dance se 
văzu nevoită să îi explice şefului său lucrurile care, de altfel, 
erau extrem de evidente. 

— Nu cred că ar fi putut declanşa bomba, şi apoi să se 
întoarcă acasă într-un interval de timp atât de scurt. 

— Ah, le-ai sunat acasă la ele, replică Overby după o pauză 
scurtă. Nu ai menţionat asta. 

Kathryn Dance, fost reporter şi consultant juridic, era destul 
de experimentată. Evită privirea lui TJ şi continuă: 

— Charles, ai dreptate, nu am menţionat. Îmi pare rău. 

Overby se întoarse către O'Neil. 

— Avem un caz greu, Michael. Imi pare bine că ne poţi ajuta şi 
tu. 

— Mă bucur că pot să fiu de ajutor. 

Acesta era Charles Overby. Folosind „ne poţi ajuta”, lămurea 
cine conducea spectacolul şi, în acelaşi timp, punea accent şi pe 
contribuţia celor din Departamentul de Poliţie al Districtului 
Monterey. 

„Pasează vina...” 

Overby anunţă că se întorcea la sediul Biroului Californian de 
Investigaţii şi părăsi sala de conferinţă. 


Dance se întoarse către Nagle. 

— Ai nişte rezultate ale cercetărilor referitoare la Pell pe care 
le-aş putea vedea? 

— Cred că da. Dar de ce? 

— Poate că ne vor da o idee cu privire la locaţia înspre care se 
îndreaptă, răspunse O'Neil, 

— Vă pot da copiile, dacă vreţi, replică scriitorul. Nu 
originalele. 

— E în regulă aşa, răspunse Dance. Unul dintre noi o să treacă 
mai încolo să le ia. Unde ai biroul? _ 

Nagle locuia cu chirie într-o casă din Monterey. li dădu adresa 
şi numărul de telefon lui Dance, apoi începu să îşi adune 
lucrurile. 

— Stai un pic, spuse Dance uitându-se la camera digitală a lui 
Morton. 

— Da? 

Nagle observă privirea femeii şi zâmbi. 

— Cu mare plăcere. 

— Poftim? 

Scriitorul puse mâna pe unul dintre romanele sale polițiste, 
Blind Trust, mâăzgăli un autograf sofisticat pe copertă şi i-o 
întinse. 

— Mulţumesc, veni replica femeii, care apoi puse cartea jos şi 
arătă în direcţia în care se uitase de fapt. Aparatul tău foto. Ai 
făcut poze în dimineaţa asta? Înainte de incendiu? 

— Ah, zise el şi zâmbi strâmb când îşi dădu seama de 
neînțelegere. Da, am făcut. 

— Aparatul e digital? 

— Da. 

— Putem vedea pozele? 

Nagle ridică aparatul Canon şi începu să apese pe butoane. 
Dance şi O'Neil se înghesuiră să vadă ecranul micuţ din spatele 
aparatului. Dance simţi un miros de aftershave nou care îi plăcu 
foarte mult. 

Scriitorul derula pozele. Majoritatea erau cu oameni care 
intrau în judecătorie, iar câteva erau poze artistice cu faţada 
clădirii învăluită în ceaţă. 

Apoi, în acelaşi timp, detectivul şi agenta izbucniră: 

— Stai! 


6 încredere oarbă. 


Imaginea la care se uitau era cu autostrada care ducea către 
locul de unde izbucnise focul. O siluetă era vizibilă în spatele 
unei maşini, chiar dacă i se puteau vedea doar capul şi umerii. 
Persoana purta o geacă albastră, o şapcă şi ochelari de soare. 

— Uită-te la braţul lui! 

Dance încuviinţă. Braţul omului era mai în spate, ca şi cum ar 
fi tras după el o valiză. 

— Poza are şi ora pusă? 

Nagle verifică. 

— Da. Nouă şi douăzeci şi două de minute. 

— Se potriveşte perfect, spuse Dance, amintindu-şi de 
estimarea pompierului cu privite la ora când fusese plasată 
bomba. 

— Poţi să măreşti poza? 

— Nu cu aparatul. 

TJ spuse că putea să facă el asta pe computerul său, aşa că 
Nagle îi dădu cardul de memorie, iar Dance îl trimise pe TJ 
înapoi la sediu, amintindu-i să le caute pe Samantha McCoy şi 
pe mătuşa din Bakersfield. 

— Sigur, şefa, veni replica lui. 

Rey Carraneo era tot afară, cercetând zona în căutare de 
martori. Dar Dance era sigură că până şi complicele fugise; 
acum, că Pell trecuse de blocajele rutiere, nu mai era niciun 
motiv pentru ca acesta să mai rămână prin zonă. Aşa că ÎI 
trimise şi pe Rey înapoi la sediu. 

— O să încep să îţi fac copiile alea... Ah, să nu uiţi, mai spuse 
Nagle şi îi întinse din nou volumul cu autograful. Ştiu că o să îţi 
placă. 

Dance se uită la carte abia după ce Nagle plecă. 

— Când o să am timp liber. 

Apoi îi dădu cartea lui O'Neil, pentru colecţia sa personală. 


Capitolul 9 

La ora prânzului, o femeie pe la vreo 25 de ani stătea într-o 
curte interioară care ţinea de magazinul de alimente Whole 
Foods din centrul comercial Del Monte din Monterey. 

Soarele tocmai începea să se zărească prin perdeaua de 
ceaţă, şi femeia auzi zgomote în depărtare. O sirenă de poliţie, 
un ciripit de porumbel, un claxon, un plânset de copil, iar apoi 
un râset de copil. 

Jennie Marston se gândi la cântece de îngeri. 

Mirosul de pin învăluia aerul rece. Nicio pală de vânt. Lumină 
slabă. O zi californiană obişnuită, pe ţărmul oceanului, dar totul 
părea mult mai intens ca de obicei. 

Lucru care se întâmplă atunci când eşti îndrăgostită şi eşti pe 
cale să te vezi cu iubitul. 

Anticipaţie... 

„O piesă pop mai veche”, gândi Jennie. Mama ei i-o fredona 
din când în când, bolborosind cu vocea ei aspră şi falsă de 
fumătoare. 

Blondă, un blond autentic de California, Jennie îşi sorbea 
cafeaua. Scumpă, dar bună. Nu era genul ei de magazin (tânăra 
de 24 de ani, care lucra cu jumătate de normă la un magazin 
care furniza alimente, prefera Albertons şi Safeway), dar ca loc 
de întâlnire era perfect. 

Purta nişte jeanşi strâmţi, o bluză roz şi lenjerie intimă roşie 
de la Victoria's Secret. Asemenea cafelei, lenjeria era un lux pe 
care nu şi-l permitea. Dar unele lucruri merită orice cheltuială. 
(Şi, de fapt, setul de la Victoria's Secret era un cadou; pentru 
prietenul ei.) 

Îi veniră în minte şi alte compromisuri. Îşi freca nasul, exact 
pe cocoaşa acestuia. 

„Opreşte-te”, îşi spuse ea. 

Dar nu se opri. Şi se mai scărpina de două ori. 

„Cântece de îngeri...” 

De ce nu a putut să îl întâlnească un an mai târziu? Ar fi 
terminat cu operaţiile estetice şi ar fi fost frumoasă. Ar putea să 
facă totuşi ceva în privinţa nasului şi a sânilor. Şi-ar fi dorit să 
poată face ceva şi în privinţa umerilor înguşti şi a şoldurilor 
masculine, dar aceste lucruri erau peste puterile talentatului 
doctor Ginsberg. 


„Slăbuţă, slăbuţă, slăbuţă... Şi felul în care mănânci! De două 
ori mai mult decât mine, şi uite cum arăt eu. Dumnezeu mi-a 
dat o asemenea fiică pentru a mă testa.” 

Uitându-se la femeile încruntate care îşi împingeau căruciorul 
cu cumpărături înspre dubiţe, Jennie se întreba: „Oare ele îşi 
iubesc soţii?” Nu aveau cum să fie atât de îndrăgostite cum era 
ea de prietenul ei. li părea rău pentru ele. 

| şi termină cafeaua şi se întoarse la magazin, să se uite la 
ananaşii imenşi, căpăţânile de varză cu forme amuzante şi la 
fripturile şi hălcile de carne aliniate perfect. De regulă îşi 
petrecea timpul uitându-se la bunătăţile din vitrine. Nu îi era 
foame şi nici nu dorea să cumpere ceva - erau mult prea 
scumpe. Era pur şi simplu prea agitată să stea locului. 

„Aşa ar fi trebuit să îţi dau numele. Jennie-Stai-Locului. La 
dracu’, fetiţo, stai jos odată!” 

Se uita la produsele din vitrină. La carnea expusă. 

Se uita la femeile cu soţi plictisitori. 

Se întrebă dacă intensitatea sentimentelor pe care le nutrea 
faţă de prietenul ei venea doar din faptul că totul era nou. Oare 
urma să scadă cu timpul? Avantajul lor era că nu mai erau copii; 
nu era doar o simplă pasiune adolescentină. Erau oameni 
maturi. Şi cel mai important lucru era legătura dintre sufletele 
lor, legătură care apare atât de rar. Fiecare ştia exact cum se 
simţea celălalt. 

„Culoarea ta preferată e verde, îi spusese el prima dată când 
vorbiseră. Pun pariu că dormi cu o cuvertură verde care te 
linişteşte noaptea.” 

Dumnezeule, avea atâta dreptate. Era o pătură, nu o 
cuvertură, dar era verde ca iarba. Oare ce bărbat putea să aibă 
o asemenea intuiţie? 

Brusc se opri, auzind dintr-odată o discuţie ce se purta în 
apropierea ei. Două neveste plictisite nu mai erau chiar atât de 
plictisite acum. 

— Cineva a murit în Salinas. Chiar în dimineaţa asta. 

„Salinas?” se gândi Jennie. 

— Ah, are legătură cu evadarea aia din puşcărie? Da, am auzit 
Şi eu. 

— David Pell. Stai, nu, Daniel. Aşa îl cheamă. 

— Nu e copilul lui Charles Manson, sau ceva de genul ăsta? 

— Nu ştiu. Dar am auzit că au murit oameni. 


— Nu e fiul lui Manson. Doar îşi zice aşa. 

— Cine e Charles Manson? 

— Glumeşti? Nu îţi aminteşti de Sharon Tate? 

— De cine? 

— Nu ştii? Pe ce lume trăieşti? 

Jennie se apropie de cele două femei. 

— Scuzaţi-mă, despre ce vorbiţi? O evadare? 

— Da, de la o închisoare din Salinas. Nu ai auzit? o întrebă pe 
Jennie o femeie tunsă scurt care se holba la nasul ei. 

Lui Jennie nu îi păsa de privirea ei. 

— A fost ucis cineva? 

— Nişte paznici. Şi am auzit că a fost cineva răpit şi ucis. 

Nimeni nu mai părea să ştie altceva. 

Cu palmele umede şi cu inima cât un purice, Jennie se 
întoarse şi se îndepărtă. Îşi verifică telefonul. Prietenul ei o 
sunase ceva mai devreme, dar nimic de atunci. Niciun mesaj. 
încercă să îl sune, dar el nu răspunse. 

jennie se întoarse la maşina ei Thunderbird de culoare 
turcoaz. Deschise radioul să audă ştirile, iar apoi se uită în 
oglinda retrovizoare. Îşi scoase trusa de machiaj din poşetă. 

„Au murit nişte oameni...” 

„Nu îţi face griji”, se încuraja ea. Era atentă la machiatul feţei, 
concentrându-se, aşa cum o învățase maică-sa. Era unul dintre 
lucrurile bune pe care femeia le făcuse pentru ea. „Aici mai 
deschis, aici mai întunecat - trebuie să facem ceva cu nasul ăla 
al tău. Trebuie să ascundem cumva. Bun.” 

Deşi, când era vorba despre maică-sa, lucrurile bune puteau 
să dureze doar o secundă. 

„Ei bine, arăta perfect până când ai stricat tu totul. Serios, ce 
e în neregulă cu tine? Mai fă-l o dată. Arăţi ca o curvă.” 


Daniel Pell mergea liniştit pe strada care lega micuțul garaj 
acoperit de o secţie de poliţie din Monterey. 

Fusese nevoit să abandoneze Honda lui Billy mai devreme 
decât plănuise. Auzise la ştiri că poliţiştii găsiseră camioneta de 
la Worldwide Express, lucru care însemna că aveau să-şi dea 
seama că era în Honda Civic. Părea a fi trecut de blocajele 
rutiere la fix. 

„Ce zici de asta, Kathryn?” 


Continuă să meargă pe trotuar cu capul plecat. Nu era 
îngrijorat că se expunea în public. Nu încă. Nimeni nu s-ar fi 
aşteptat ca el să fie aici. În plus, arăta diferit. Pe lângă hainele 
civile, era şi proaspăt bărbierit. După ce abandonase maşina lui 
Billy, cotrobăise prin gunoiul din parcarea unui motel. Găsise o 
lamă de ras folosită şi o sticlă micuță cu cremă de corp, oferită 
de motelul respectiv. Se ghemuise şi folosise obiectele găsite 
pentru a-şi rade barba. 

Acum simțea briza uşoară pe faţă şi mirosi ceva în aer: miros 
de ocean şi de alge. lubea mirosul acesta. In închisoarea din 
Capitola tot ce miroseai era aerul pe care ei se hotărau să ţi-l 
trimită prin aparatul de aer condiţionat sau prin sistemul de 
încălzire, aer care nu mirosea a nimic. 

O maşină de poliţie trecu pe lângă el. 

„Stai locului...” 

Pell era atent să îşi păstreze ritmul de mers, să nu se uite 
prea mult în jur şi să îşi vadă de drum. Schimbarea 
comportamentului atrage atenţia. Şi te pune în dezavantaj: le 
oferă oamenilor din jur informaţii despre tine. Işi pot da seama 
de ce te-ai schimbat, ca apoi să folosească asta împotriva ta. 

Asta se întâmplase la judecătorie. 

„Kathryn...” 

Pell plănuise interogatoriul în cele mai mici detalii: dacă 
reuşea să facă asta fără să stârnească suspiciuni, intenţiona să 
afle de la cel care avea să-l interogheze câţi gardieni erau în 
clădire şi unde erau amplasați, de exemplu. 

Dar, spre uimirea lui, femeia îi ghicise planul. 

„În regulă. Haide să ne gândim un pic la portmoneu acum. De 
unde ar fi putut să apară?” 

Fusese forţat să îşi schimbe planul. Şi încă repede. Făcuse tot 
ce îi stătuse în putinţă, dar alarma îi dăduse de înţeles că Dance 
îi intuise intenţiile. 

Dacă ar fi întârziat cu doar cinci minute, ar fi fost înapoi în 
dubiţa de poliţie. Planul ar fi fost năruit. 

„Kathryn Dance...” 

Altă maşina de patrulă trecu repede pe lângă el. 

Nimeni nu se uita încă spre el, aşa că Pell continuă să 
meargă. Dar ştia că era timpul să plece din Monterey. Intră în 
zona comercială aglomerată a oraşului şi îşi notă magazinele: 
Macy's, Mervyns şi cele micuţe care vindeau bomboane Mrs. 


Sees, cărţi (Pell iubea cărţile - cu cât ştiai mai multe, cu atât 
aveai mai mult control), jocuri video, echipamente sportive, 
haine ieftine şi bijuterii şi mai ieftine. Locul era înţesat de lume. 
Era iunie, şi majoritatea copiilor erau în vacanţă. 

O fată cam de vreo douăzeci de ani ieşi dintr-un magazin, cu 
o plasă pe umăr. Sub geacă avea un top roşu strâmt. Aruncă o 
privire înspre ea şi simţi dintr-odată dorinţa crescând înăuntru-i. 
(Îşi aminti când îl ameninţase pe un deţinut şi mituise un paznic 
pentru a se putea distra puţin cu nevasta respectivului deţinut 
în Capitola, în urmă cu un an. Un an lung, lung de tot...) 

Se holbă la ea, urmărind-o îndeaproape, admirându-i părul şi 
jeanşii strâmţi, încercând să o miroasă, să se apropie suficient 
cât să se frece de ea, un lucru care, evident, ar fi fost interpretat 
ca o agresiune, ca şi cum ar fi târât-o pe o alee şi ar fi 
ameninţat-o cu cuțitul, cerându-i să se dezbrace. 

Violul este în mintea celui care priveşte... 

Ah, dar fix atunci fata intră într-un alt magazin şi dispăru din 
viaţa lui. 

„Eu am pierdut, dragă, gândi el. Tu în niciun caz.” 

În parcare, Pell observă un Ford Thunderbird turcoaz. 
înăuntrul său observă o femeie care îşi pieptăna părul lung şi 
blond. 

Ah... 

Se apropie. Nasul ei era umflat, şi fata părea slăbuţă, cu sânii 
mici. Dar asta nu îi oprea erecţia; mădularul i se umfla cu 
fiecare secundă. 

Daniel Pell se uită în jur. Nu era nimeni în preajmă. 

Înaintă printre rândurile de maşini, apropiindu-se de fată. 


Jennie Marston îşi termină de pieptănat părul. Îşi adora 
şuviţele blonde, iar părul ei era lucios şi des, şi atunci când îl 
flutura, arăta ca un model care făcea reclamă la şampon într-o 
secvenţă dată cu încetinitorul. Fata întoarse oglinda retrovizoare 
a maşinii şi opri radioul. Apoi îşi duse mâna la nas. Pe osul 
proeminent. 

„Opreşte-te!” 

Fix când ducea mana spre portiera maşinii, tresări. Portiera se 
deschidea singură. 

Jennie împietri, uitându-se la bărbatul uscăţiv care se apleca 
înspre ea. 


Câteva secunde rămaseră amândoi nemişcaţi. Apoi el 
deschise uşa. 

— Arăţi încântător, Jennie Marston, şopti el. Mult mai drăguță 
decât credeam. 

— Oh, Daniel! izbucni ea. 

Gâtuită de emoţii - frică, uşurare, vinovăţie, o întreagă paletă 
de sentimente -, Jennie Marston nu mai ştia ce să zică. Fără 
suflare, se strecură din maşină şi se aruncă în braţele 
prietenului ei, tremurând toată şi strângându-l atât de tare în 
braţe, încât oasele lui începură să pârâie. 


Capitolul 10 

Cei doi intrară în maşină, iar fata îşi lăsă capul pe umărul lui, 
în timp ce Pell ţinea sub observaţie parcarea şi drumul de lângă. 

Jennie se gândea la cât de grea fusese ultima lună, construind 
o relaţie prin e-mailuri, telefoane date din când în când şi multă 
imaginaţie, fără să îşi fi văzut vreodată iubitul. 

Cu toate acestea, ştia că era mult mai bine să procedezi aşa. 
Se simţea ca femeile care îşi aşteptau soţii să vină acasă din 
război, ca mama ei, care îi povestea despre tatăl ei plecat în 
Vietnam. Desigur, ulterior aflase că totul fusese o minciună, dar 
adevărul rămăsese acelaşi: dragostea ar trebui să fie în primul 
rând între două suflete, şi abia mai târziu să se ajungă la sex. ŞI 
pentru Daniel Pell simţea ce nu simţise niciodată. 

Euforie. 

Şi frică. 

Işi simţi lacrimile curgându-i pe obraji. „Nu, nu, opreşte-te. Nu 
plânge. Nu o să îi placă dacă tu plângi. Bărbaţii se enervează 
când văd aşa ceva.” 

Dar Pell reacţiona diferit, întrebând-o cu blândeţe. 

— Scumpo, care e problema? 

— Sunt doar extrem de fericită. 

— Haide, poţi să îmi zici. 

Ei bine, nu părea deloc nervos. Se gândi un pic, apoi se hotări. 

— Mă gândeam. Erau nişte femei la magazinul de zarzavaturi. 
Apoi am dat drumul la radio. Şi am auzit... că cineva a fost ars 
rău de tot. Un poliţist. Şi că doi oameni au fost ucişi. Înjunghiaţi. 

Daniel îi spusese că avea nevoie de cuţit doar pentru a-i 
ameninţa pe paznici. Nu trebuia să rănească pe nimeni. 

— Ce? se răsti el, şi ochii lui albaştri i se bulbucară. 

„Nu, nu, ce faci? se întrebă Jennie. Îl enervezi! De ce l-ai 
întrebat asta? Acuma ai stricat totul.” Simţi cum inima i-o lua 
razna. 

— lar au făcut-o. Tot timpul fac asta. Când am plecat, nimeni 
nu era rănit. Am fost foarte atent. Am ieşit pe uşă exact cum era 
planificat şi am trântit-o de perete. Apoi Pell dădu din cap şi 
adaugă: Ştiu... sigur. Erau alţi prizonieri lângă celula mea. Voiau 
să îi eliberez şi pe ei, dar nu aveam de gând să fac asta. Pun 
pariu că au început o revoltă, şi, când paznicii s-au dus să îi 
oprească, cei doi au fost ucişi. Unii dintre ei aveau cuțite. Ştii la 
care mă refer? 


— Păi la cuțite, nu? 

— Cuţite improvizate. Asta s-a întâmplat. Dacă a fost cineva 
ars, s-a întâmplat din cauza propriei neglijenţe. M-am uitat atent 
- nu era nimeni când am ieşit eu din flăcări. Cum aş fi putut să 
omor trei oameni singur? E absurd. Dar poliţia şi jurnaliştii dau 
vina pe mine, aşa cum o fac întotdeauna. Sunt ţapul lor 
ispăşitor. 

— Exact ca povestea cu familia aia de acum opt ani, adăugă 
ea timidă, încercând să îl calmeze. 

Daniel îi spusese cum el şi prietenul lui se duseseră la familia 
Croyton să îi prezinte o idee de afaceri geniului în calculatoare. 
Dar, când ajunseseră acolo, se pare că prietenul lui avusese o 
cu totul altă idee - urma să îi jefuiască. Daniel încercase să îl 
oprească, şi în final îşi omorâse prietenul în încăierare. 

— Au dat vina pe mine pentru chestia aia - pentru că ştii cât 
urăsc ei cazurile în care moare criminalul. Cineva intră într-o 
şcoală, împuşcă nişte elevi şi se sinucide. Noi vrem ca tipul rău 
să rămână în viaţă. Avem nevoie de cineva pe care să dăm vina. 
Aşa sunt oamenii. 

Jennie îşi dădu seama că el avea dreptate. Se simţea uşurată, 
dar şi groaznic de înfricoşată că îl supărase. 

— Îmi pare rău, dragule, nu ar fi trebuit să pomenesc despre 
asta. 

Se aştepta ca el să îi spună să îşi ţină gura sau poate chiar să 
iasă din maşină şi să plece, dar, spre surprinderea ei, Pell zâmbi 
şi o mângâie pe cap. 

— Poţi să mă întrebi orice. 

Fata îl îmbrăţişă din nou. Simţi mai multe lacrimi pe obraz, 
dar şi le şterse. Tot machiajul îi era distrus. Se trase un pic în 
spate şi se uită şi la unghii. Nu, nu. Cum arată! Voia să fie 
frumoasă pentru el. 

Lacrimile reveneau, gata să izbucnească. 

„Ah, Jennie, o să îţi ţii părul aşa? Sigur vrei asta?... Nu vrei să 
îţi faci breton? Ti-ar acoperi fruntea aia înaltă.” 

Dacă nu se ridica la aşteptările lui? 

Daniel Pell îi cuprinse faţa în mâinile sale puternice. 

— Draga mea, eşti cea mai frumoasă femeie de pe pământ. 
Nici nu ai nevoie de machiaj. 

Ca şi cum i-ar fi putut ghici gândurile. 

Plângând din nou, murmură: 


— Am fost atât de îngrijorată că nu o să îţi placă de mine. 

— Să nu îmi placă de tine? Scumpo, te iubesc. Nu mai ţii 
minte ce ţi-am scris în e-mail? 

Jennie îşi amintea fiecare cuvânt. Se uită fix în ochii lui. 

— Eşti o persoană de-a dreptul minunată. 

Îşi lipi buzele de buzele lui. Deşi făcuseră dragoste în 
imaginaţia ei, acesta era primul lor sărut. li simţi dinţii pe buzele 
ei şi limba în gură. Rămaseră îmbrăţişaţi preţ de o secundă care 
păru însă o eternitate. Jennie pierduse noţiunea timpului. Dorea 
să-l simtă înăuntrul ei, apăsând cu putere, cu pieptul lipit de al 
ei. 

Dragostea începe de la suflete, dar trebuie să te ocupi şi de 
trup cât mai repede posibil. 

Îşi strecură mâna pe lângă piciorul lui gol, musculos. 

Pell râse. 

— Ştii ce, frumoaso? Poate ar trebui să plecăm de aici. 

— Sigur. Orice vrei tu. 

— Ai la tine telefonul pe care te-am sunat? întrebă el. 

Daniel îi spusese să cumpere trei telefoane cu cartelă, cu bani 
gheaţă. Îi întinse telefonul la care răspunse atunci când fusese 
sunată de el după evadare. Pell îl desfăcu, scoase bateria şi 
cartela, le aruncă într-un coş de gunoi şi se întoarse la maşină. 

— Celelalte? 

Fata i le întinse. Pell îi înapoie unul şi îl puse pe celălalt în 
buzunar. 

— Ar trebui să... 

Zgomotul unei sirene răsună undeva în apropiere, şi amândoi 
rămaseră nemişcaţi. 

„Cântece de îngeri”, îşi zise Jennie, iar apoi recită de 
douăsprezece ori rugăciunea aducătoare de noroc. 

Zgomotul sirenei se pierdu în depărtare. 

— Hai să mergem, drăguţo! 

Fata dădu din cap aprobator. 

— S-ar putea să se întoarcă. 

Arătă în direcţia de unde se auziseră sirenele. 

— Nu-mi pasă, răspunse Daniel zâmbind. Vreau doar să fiu 
singur cu tine. 

Jennie se simţi străbătută de un fior de fericire. Era aproape 
dureros. 


Sediul vest-central al Biroului Californian de Investigaţii, casa 
a zeci de agenţi, era o clădire modernă de două etaje, aproape 
de Autostrada 68, greu de recunoscut printre celelalte clădiri de 
lângă - dreptunghiuri din sticlă şi piatră, birouri de avocaţi şi 
cabinete medicale, firme de arhitectură, companii de 
calculatoare şi altele asemenea. Zona era plictisitoare, şi 
parcarea - mai tot timpul pe jumătate goală. Drumul de ţară 
alăturat trecea peste nişte dealuri care mai erau încă verzi 
mulţumită ploilor. Dar, de regulă, pământul era maro asemenea 
râului Colorado în vreme de secetă. 

Un avion United Express făcu un viraj strâns, la înălţime mică, 
şi dispăru dincolo de copacii care se puteau vedea în apropierea 
aeroportului din peninsula Monterey. 

Kathryn Dance şi Michael O'Neil se aflau în sala de conferinţă 
a Biroului Californian de Investigaţii de la parter, fix sub biroul 
ei. Stăteau unul lângă celălalt, uitându-se la o hartă imensă pe 
care erau marcate toate blocajele rutiere - de data asta cu 
bolduri, nu cu hârtiuţe. Încă nu dăduseră de Honda şoferului de 
la Worldwide Express, şi aşa că zona supravegheată fusese 
extinsă pe o rază de mai bine de o sută de kilometri. 

Kathryn Dance se uită la faţa pătrată a lui O'Neil şi detectă un 
amestec de îngrijorare şi determinare. Il cunoştea foarte bine. 
Se întâlniseră cu ani în urmă, când ea era doar consultant 
juridic, studiind conduita şi reacţiile viitorilor juraţi în timpul 
jurământului şi dând sfaturi avocaţilor cu privire la ce să accepte 
şi ce să refuze. Fusese angajată de procurorii federali să îi ajute 
la selectarea juraţilor pentru un proces RICO”, în care O'Neil 
fusese martorul principal. (În mod ciudat, îşi cunoscuse soţul 
răposat în circumstanţe asemănătoare, ea fiind atunci reporter 
care investiga un proces în Salinas, iar el - era martorul 
apărării.) 

Dance şi O'Neil se împrieteniră şi rămaseră apropiaţi de-a 
lungul anilor. Când ea se hotărâse să intre în cadrul forţelor de 
ordine, în urmă cu câţiva ani, şi primise o slujbă la sediul local al 
Biroului Californian de Investigaţii, începuse să lucreze cu el în 
mod constant. Stan Fishburne, pe atunci şeful biroului, îi fusese 
unul dintre mentori. O'Neil, celălalt. O învățase în doar şase luni 

mai multe lucruri despre arta investigaţiei decât învățase ea pe 
tot parcursul perioadei de pregătire. De asemenea, ei doi se 
completau perfect. Bărbatul tăcut şi liniştit prefera metodele 
tradiţionale folosite în poliţie: chestiile juridice, munca sub 
acoperire, supravegherile şi urmărirea informatorilor, în timp ce 
punctele forte ale lui Dance erau examinările, interogatoriile şi 
interviurile luate victimelor şi martorilor. 

Ştia că nu ar fi ajuns agentul care este fără ajutorul lui O'Neil. 
Sau fără umorul şi răbdarea lui (şi alte talente esenţiale: O'Neil 
se asigura întotdeauna că ea îşi lua pastilele pentru rău de mare 
înainte să iasă cu barca în larg.) 

Deşi modalităţile de abordare a problemelor şi talentele lor 
erau diferite, instinctele celor doi erau identice, şi se simțeau 
foarte apropiaţi. Pe ea o distra să constate că O'Neil se uita la 
hartă, fiind totodată atent la ea. 

— Ce e? întrebă Michael. 

— Adică? 

— Ceva pare să te deranjeze. Mai mult decât faptul că tu 
conduci operaţiunea. 

— Da. Dance se gândi preţ de un minut. Era ceva la O'Neil: de 
regulă, o forţa să îşi pună ideile în ordine înainte să le spună cu 
voce tare. Mă gândesc la Pell, recunoscu ea. Am impresia că 
moartea paznicilor nu a însemnat nimic pentru el. Nici rănirea 
lui Juan. Şi şoferul de la Worldwide Express? Ştii că e mort şi el. 

— Ştiu... Crezi că Pell vrea să ucidă? 

— Nu, nu vrea. Vrea doar ceea ce îi serveşte interesului 
personal, oricare ar fi acesta. Intr-un fel, asta pare mai 
înfricoşător şi face aproape imposibilă anticiparea felului în care 
va acţiona. Dar să sperăm că mă înşel. 

— Niciodată nu te înşeli, ṣefa. A 

TJ apăru brusc cu un laptop sub braţ. Il puse cu grijă pe masa 
uzată de conferinţe, sub un semn: „Cel mai căutat”. Sub el erau 
cei zece câştigători ai concursului, care evidenţiau structura 
demografică a statului: latini, britanici, asiatici şi afro-americani, 
în ordinea aceasta. 

— Ai găsit-o pe Samantha McCoy sau pe mătuşa lui Pell? 

— Nu încă. Dar oamenii pe care i-am trimis lucrează chiar 
acum. Dar fiţi atenţi aici, continuă el şi reglă monitorul. 

Toţi se îngrămădiră la laptopul lui TJ, pe al cărui monitor era 
poza lui Nagle mărită de zeci de ori. Mult mai clară acum, 


înfăţişa pe cineva cu o geacă de pânză care stătea pe marginea 
şoselei ce ducea înspre clădirea incendiată. Umbra se 
transformase într-o valiză mare. 

— E o femeie? întrebă O'Neil. 

Prin comparaţie cu înălţimea maşinii, puteau să îşi dea seama 
de înălţimea persoanei din poză. Avea în jur de 1,65 metri - cam 
cât Dance. Era şi ceva mai slăbuţă. Şapca şi ochelarii de soare îi 
ascundeau faţa, dar şoldurile se puteau observa, şi erau mult 
prea late pentru un bărbat de acea înălţime. 

— Şi acolo e o licărire, vedeţi? TJ arătă pe ecran. Cercel. 

Dance se uită atentă la gaura din lobul urechii lui TJ, unde 
ocazional ţinea un cercel de diamant sau altul de metal. 

— Cel puţin teoretic, adăugă TJ. 

— Bun. De acord. 

— Deci avem o femeie blondă de aproximativ 1,65 metri, 
rezumă O'Neil. 

— Cântăreşte vreo 55 de kilograme, interveni Dance. 

Apoi îi veni o idee şi îl chemă pe Rey Carraneo. 

— Agent Dance, o salută el câteva moment mai târziu. 

— Mergi înapoi în Salinas şi vorbeşte cu managerul de la You 
Mail It. Complicele a verificat probabil recent programul 
companiei. Vezi dacă îşi aminteşte cineva de acolo de o femeie 
blondă. Dacă da, foloseşte SEIF. 

Sistemul Electronic de Identificare Facială este o versiune 
computerizată a vechiului Identikit, folosit de investigatori 
pentru a recrea trăsăturile suspectului după descrierile 
martorilor. 

— Sigur, agent Dance. 

TJ apăsă nişte butoane, şi imaginea în format jpeg fu 
transmisă wireless imprimantei color din birou. Carraneo urma 
să ia poza de acolo. 

Apoi TJ răspunse la telefon. 

— Da. Mâzgăli câteva cuvinte în timpul unei discuţii care se 
termină cu: „Te iubesc, dragă”. Apoi închise telefonul. Lucrează 
ca funcţionară statisticiană în Sacramento. B-R-I-T-N-E-E. lubesc 
numele ăsta. E şi foarte drăguță. Prea drăguță pentru mine. Nu 
spun totuşi că nu merge treaba între noi. 

Dance ridică o sprânceană, ceea ce însemna: „Treci odată la 
subiect”. 


— Am rugat-o să se intereseze de cazul tipei din Familie care 
a dispărut. In urmă cu cinci ani, Samantha McCoy şi-a schimbat 
numele în Sarah Monroe. Ca să nu fie nevoită să îşi arunce 
chiloţii cu monograma SM, dacă mă întrebaţi pe mine. Apoi, în 
urmă cu trei ani, cineva cu acelaşi nume se căsătoreşte cu 
Ronald Starkey. Şi cade treaba cu monograma. Oricum, locuiesc 
în San Jose. 

— Eşti sigur că e vorba despre aceeaşi McCoy? 

— Adică adevărata McCoy, vrei să zici. Aşteptam să întrebi 
asta. Da. Contractul de asigurare socială m-a ajutat. Cu o 
recuperare de parolă. 

Dance dădu un telefon şi află numerele şi adresa familiei 
Starkey. 

— San Jose, remarcă O'Neil. E destul de aproape. Spre 
deosebire de celelalte două femei din Familie cu care Dance 
vorbise deja, Samantha ar fi putut pune bomba de dimineaţă, şi 
apoi să se întoarcă acasă într-o oră şi jumătate. 

— Lucrează? întrebă Dance. 

— Nu am verificat asta, dar o să aflu dacă vrei tu, replică TJ. 

— Da, vrem, interveni O'Neil. 

T) nu îi raportase lui şi, în ierarhia bine organizată a 
apărătorilor legii, se situa mult peste Departamentul de Poliţie al 
Districtului Monterey. Dar o cerere din partea lui Michael O'Neil, 
agent-şef al poliţiei, era ca şi cum ar fi venit de la Dance. Sau 
poate chiar mai de sus. 

Câteva minute mai târziu, TJ se întoarse să le spună că 
Departamentul de taxe confirmase faptul că Sarah Starkey era 
angajată la o editură mica din San Jose. 

Dance făcu rost de număr. 

— Haide să vedem dacă s-a prezentat la serviciu în dimineaţa 
asta! 

— Cum o să afli asta? întrebă O'Neil. Nu putem să îi stârnim 
bănuieli. 

— Ah, o să mint, replică simplu Dance. Apoi sună la editură cu 
număr ascuns. O femeie îi răspunse, şi Dance începu: Bună ziua, 
sunt de la El Camino Boutique. Avem un pachet pentru Sarah 
Starkey, dar şoferul ne-a spus că nu a găsit-o dimineaţa. Ştiţi 
când urmează să ajungă? 

— Sarah? Mă tem că e o greşeală. E aici încă de la opt şi 
jumătate. 


— Serios? Atunci o să vorbesc din nou cu şoferul. Poate e mai 
bine să îi livreze pachetul direct acasă. V-aş ruga să nu îi spuneţi 
nimic doamnei Starkey. E vorba despre o surpriză, încheie 
discuţia Dance, care apoi îi lămuri pe restul agenţilor. A fost 
acolo încă de dimineaţă. 

TJ aplaudă. 

— Şi Premiul Oscar pentru cea mai bună interpretare a unui 
agent al legii care a înşelat publicul revine... 

O'Neil se încruntă. 

— Nu eşti de acord cu tehnica mea subversivă? îl întrebă 
Dance. 

Cu zâmbetul lui strâmb caracteristic, O'Neil îi răspunse: 

— Nu, doar că acum va trebui să îi trimiţi ceva. Secretara o să 
te dea de gol. Spune-i că are un admirator secret. 

— Ştiu, ştiu. Fă-mi rost de un buchet de flori. Ar trebui să scriu 
pe panglică: „Felicitări că nu eşti suspecta”. 

Asistenta lui Dance, Maryellen Kresbach, scundă şi 
sârguincioasă, intră în cameră cu cafele pentru toată lumea 
(Dance nu cerea niciodată; Maryellen aducea întotdeauna). 
Mamă a trei copii, Kresbach purta pantofi cu toc înalt, avea 
coafuri complicate şi unghii de-a dreptul impresionante. 

Oamenii din sală îi mulţumiră. Dance luă o gură de cafeaua 
delicioasă. Ar fi vrut ca femeia să fi adus şi din fursecurile de pe 
birou. Dance o invidia pe Maryellen pentru abilitatea ei de a fi 
atât o mamă excelentă, cât şi cel mai bun asistent pe care îl 
avusese Dance de-a lungul carierei. 

Agentul observă că Kresbach nu plecase după ce le servise 
cafeaua. 

— Nu ştiam dacă să vă deranjez sau nu, începu Maryellen, dar 
a sunat Brian. 

— Serios? 

— Da. A spus că probabil nu ai primit mesajul lui de vineri. 

— Tu însăţi mi l-ai transmis. 

— Ştiu că ţi l-am transmis. Dar lui nu i-am zis nici că ţi l-am 
transmis, nici că nu. 

Dance simţi privirea lui O'Neil şi zise: 

— În regulă. Mulţumesc. 

— Vrei numărul lui de telefon? 

— Îl am. 

— Bun. 


Asistenta continuă să stea în faţa ei, dând uşor din cap în 
semn aprobator. 

Era un moment mai delicat, dar Dance nu voia să vorbească 
despre Brian Gunderson. 

Dar telefonul din sala de conferinţe sună salvând-o pe Dance. 
Agenta ascultă preţ de o secundă şi continuă: 

— Să îl trimită cineva în biroul meu acum. 

Bărbatul masiv, într-o uniformă de gardian tipică pentru 
California, stătea în faţa biroului lui Dance, o masă solidă oferită 
de guvern, pe care erau aruncate la întâmplare nişte pixuri, o 
lampă, diverse premii şi câteva fotografii: una cu cei doi copii, 
alta cu Dance împreună cu un bărbat arătos cu păr grizonant, 
una cu părinţii ei şi o alta cu câinii ei, fiecare animal acompaniat 
de unul din copii. Vreo 12 dosare erau aşezate, de asemenea, 
pe birou, cu faţa în jos. 

— E îngrozitor, spuse Tony Waters, gardian-şef al închisorii de 
maximă siguranţă din Capitola. Nici nu am cuvinte. 

Dance simţi un vag accent de sud-est în vocea lui înnebunită. 
Peninsula Monterey atrăgea oameni din toate colţurile lumii. 
Dance şi Waters erau singuri în birou. Michael O'Neil verifica în 
laborator dovezile găsite. 

— Dumneata erai responsabil pentru aripa în care era 
încarcerat Pell, nu? întrebă Dance. 

— Da, răspunse bărbatul. 

Era solid şi stătea aplecat în scaun, cu umerii lăsaţi. Dance 
estimă că avea în jur de 55 de ani. 

— Ţi-a spus Pell ceva în legătură cu posibila viitoare 
destinaţie? 

— Nu, doamnă. Mă tot gândesc la asta de când a evadat. Asta 
am făcut şi în clipa în care am aflat. M-am aşezat şi am 
rememorat tot ce a spus Pell în ultimele săptămâni. Dar nu am 
găsit nimic. Daniel nu prea vorbea. Cel puţin nu cu noi, paznicii. 

— Stătea mult în bibliotecă? 

— Foarte, foarte mult. Tot timpul citea. 

— Pot afla ce anume? 

— Nu e trecut în registru, şi deţinuţii nu pot verifica nimic. 

— Şi vizitatorii? 

— Nimeni în ultimul an. 

— Dar telefoanele? Se ţine evidenţa lor? 

— Da doamnă. Dar convorbirile nu sunt înregistrate. Apoi 
bărbatul se gândi un pic. Nu prea a primit telefoane, decât de la 
nişte reporteri care voiau să îi ia interviuri. Dar nu a sunat 
niciodată înapoi. Cred că a vorbit o dată sau de două ori cu 
mătuşa lui. Atât îmi amintesc. 

— Dar cum stă treaba cu computerele şi e-mailurile? 


— Prizonierii nu au acces la ele. Desigur, noi le folosim. Sunt 
într-o zonă specială - o zonă de control. Suntem foarte stricţi 
când vine vorba despre asta. Ştiţi, chiar mă gândeam la 
posibilitatea ca Pell să fi comunicat cu cineva de afară. 

— Lucru pe care trebuie să-l fi făcut, replică Dance. 

— Exact. Probabil cu ajutorul unui prizonier care a fost 
eliberat. Poate vrei să verifici. 

— M-am gândit la asta. Am vorbit cu şeful vostru. Mi-a spus că 
doar doi deţinuţi au fost eliberaţi în ultima lună şi că ofiţerii care 
îi urmăresc au spus că au alibi pentru dimineaţa asta. Totuşi, ar 
fi putut transmite un mesaj cuiva. Ofițerii verifică asta acum. 

Dance observase că Waters venise cu mâna goală. 

— Ai adus ce ţi-am cerut? Lucrurile din celula lui. 

Chipul paznicului se întunecă. 

— Da, doamnă. Dar celula era goală. Nu era absolut nimic 
înăuntru. De fapt, era goală de câteva zile. Apoi se uită în sus, 
strângându-şi buzele, şi păru să se gândească la ceva. Îşi ridică 
brusc ochii şi continuă: Nu m-am prins. 

— Nu te-ai prins de ce? 

— Chestia e că am lucrat în Q, Soledad şi Lompoc. Şi în multe 
alte locuri. Invăţăm să ne uităm după diverse lucruri. Ştii, când 
cineva atât de important e adus la noi, celulele deţinuţilor se 
schimbă. Unele lucruri dispar - uneori sunt dovezi cum că ar fi 
pe cale să evadeze sau dovezi ale lucrurilor pe care le-a făcut 
un deţinut cât timp a stat la noi şi pe care nu vrea să le aflăm. 
Sau ce urmează să facă. Pentru că ştie că o să examinăm la 
sânge celula după aceea. 

— Dar nu v-aţi gândit că Pell şi-ar putea curăța celula. 

— Niciodată nu a mai evadat cineva din Capitola. E un lucru 
imposibil. Şi sunt urmăriţi cu atâta atenţie, încât e aproape 
imposibil ca un deţinut să poată omori un altul. Faţa bărbatului 
era trasă. Trebuia să mă gândesc mai bine. Dacă eram în 
Lompoc, mi-aş fi dat seama imediat că se întâmpla ceva. Apoi îşi 
frecă ochii. Am dat-o în bară. 

—E un pas mare, îl îmbărbăta Dance. De la chestiile 
administrative la evadare. 

Bărbatul ridică din umeri şi începu să îşi examineze unghiile. 
Nu purta bijuterii, dar Dance putea să vadă urmele unei 
verighete. Işi dădu seama că lipsa inelului nu era o dovadă de 
infidelitate, ci un lucru necesar în meseria lui. Din moment ce se 


învârtea pe lângă deţinuţi periculoşi tot timpul, era probabil mai 
bine să nu poarte lucruri pe care aceştia le-ar fi putut fura. 

— Sună ca şi cum lucrezi în domeniul ăsta de ceva vreme. 

— Da. De mult timp. După ce am terminat armata, am 
început să lucrez în branşa asta. Şi de atunci asta fac. Îşi trecu 
mâna prin părul tuns milităreşte, rânjind. Uneori pare că a trecut 
o veşnicie. Alteori pare că abia am început. Mai sunt doar doi ani 
până ies la pensie. În mod ciudat, o să îmi fie dor de meseria 
asta. 

Era foarte liniştit acum, ştiind că nu urma să fie tras la 
răspundere pentru evadare. 

Agenta îl întrebă unde locuiau el şi familia sa. Bărbatul era 
căsătorit. Îşi ridică mâna stângă râzând. Presupunerile ei cu 
privire la verighetă erau cât se poate de exacte. El şi soţia sa 
aveau doi copii, amândoi gata să intre la facultate, o informase 
el mândru. 

Dar, în timp ce ei vorbeau, Dance simţi că era ceva în 
neregulă. Se găsea într-o situaţie delicată. 

Tony Waters minţea. 

Multe mărturii mincinoase nu sunt detectate pentru că 
persoana înşelată pur şi simplu nu se aşteaptă să fie minţită. 
Dance îl chemase pe Waters doar ca să afle informaţii despre 
Daniel Pell, deci nu era pregătită pentru un interogatoriu. Dacă 
Waters ar fi fost suspect sau un martor nedispus să coopereze, 
atunci Dance ar fi căutat semnale ale stresului atunci când el 
dădea anumite răspunsuri, iar apoi ar fi insistat pe acele 
subiecte până când el ar fi admis că minţea şi ar fi spus 
adevărul. 

Procesul acesta funcţionează doar dacă poţi determina 
comportamentul de bază al suspectului înainte să începi să pui 
întrebările delicate, lucru pe care Dance nu avusese niciun 
motiv să îl facă, pentru că ea credea că Waters nu avea să 
mintă. 

Chiar şi fără o comparaţie a comportamentului de bază, un 
anchetator care ştie să citească limbajul trupului poate să 
detecteze minciuna. Două indicii arată acest lucru: unul este o 
foarte mică creştere în intensitate a vocii, pentru că minciuna 
declanşează un răspuns emotiv la majoritatea oamenilor şi 
pentru că emoţiile cauzează o întărire a corzilor vocale. Celălalt 
semnal ar fi pauzele de dinainte şi de după răspunsuri, pentru 


că minciuna e o provocare mentală. Cel care minte trebuie să se 
gândească în mod constant la ce au spus atât el, cât şi celălalt 
despre subiectul respectiv, apoi să încropească un răspuns fictiv 
care să-i susţină argumentele anterioare şi ceea ce crede el că 
ştie persoana care îl interoghează. 

Pe parcursul conversaţiei sale cu paznicul, Dance devenise 
atentă la mai multe aspecte ale discuţiei, observând cu ce prilej 
vocea paznicului crescuse în intensitate şi când acesta se oprise 
din vorbit fără niciun motiv. Odată ce îşi dădu seama, fu atentă 
şi la celelalte elemente şi observă că totul indica minciună: 
oferea mult mai multe informaţii decât era necesar, devia de la 
subiect, făcea semne care indicau negare - ducea mâna la cap, 
la nas şi în special la ochi - şi avea o reacţie de aversiune faţă 
de ea, trăgându-se în spate tot timpul. 

De îndată ce există dovezi ale minciunii, o conversaţie se 
transformă într-un interogatoriu, şi modul de abordare se 
schimbă şi el. În cazul de faţă, totul se schimbase în momentul 
în care Dance încetase să mai discute despre Pell şi începuse să 
pună întrebări legate de lucruri despre care Waters nu avea de 
ce să mintă - viaţa lui personală, Peninsula Monterey şi altele de 
genul ăsta. Prin asta urmărea să îi stabilească bărbatului 
comportamentul de bază. 

În timp ce făcea acest lucru, Dance îl analiza după procedura 
ei standard în patru etape, ca să îşi facă o idee despre cum 
trebuia să înceapă interogatoriul. 

În primul rând îl întrebă care fusese rolul lui în incident. Trase 
concluzia că Tony Waters era, în cel mai bun caz, un martor 
necooperant, iar în cel mai rău caz - un complice al lui Pell. 

În al doilea rând, avea vreun motiv să mintă? Bineînţeles că 
Waters nu dorea să fie arestat sau să îşi piardă slujba pentru că, 
intenţionat sau din neglijenţă, îl ajutase pe Pell să evadeze. De 
asemenea, ar fi putut avea un interes personal sau financiar 
pentru a-l sprijini pe criminal. 

În al treilea rând, ce tip de personalitate avea? Cei care 
conduc interogatoriul au nevoie de această informaţie pentru a- 
şi ajusta propriul comportament atunci când pun întrebări - ar 
trebui să adopte un ton agresiv sau unul pacificator? Unii ofiţeri 
stabilesc dacă subiectul este introvertit sau extravertit, lucru 
care le dă o idee destul de bună despre cât de categorici ar 
trebui să fie. Pe de altă parte, Dance prefera o metodă mai 


cuprinzătoare, încercând să pună cap la cap elemente din 
indicatorul tipului de personalitate Myers-Briggs, care include 
alte trei însuşiri pe lângă introvertit şi extravertit: logic sau 
sentimental, analitic sau intuitiv şi raţional sau perceptiv. 

Dance îşi dădu seama că Waters era genul logic-analitic- 
raţional-extravertit, ceea ce însemna că putea să fie mai aspră 
cu el decât ar fi fost cu un subiect emotiv şi introvertit şi mai 
putea folosi diverse metode de recompensă-pedeapsă pentru a 
scoate la iveală minciunile. 

Intr-un final, Dance se întrebă ce fel de „personalitate a 
mincinosului” avea subiectul. Există diverse tipuri: manipulatorii 
sau „marii machiavelici” (după numele crudului prinţ italian) 
mint cu o mare siguranţă, nevăzând nimic rău în asta, folosind 
minciuna drept unealtă pentru a-şi atinge scopurile în dragoste, 
afaceri, politică - sau crimă. Un alt tip se referă la mincinoşii 
sociali, care mint pentru a distra publicul, şi cei care se 
adaptează, oameni nesiguri care mint pentru a lăsa o impresie 
mai bună. 

Ţinând cont de vechimea lui ca gardian şi de uşurinţa cu care 
încercase să preia controlul conversaţiei şi să o ducă departe de 
adevăr, Waters aparţinea unei alte categorii. Era un „actor”, 
cineva pentru care controlul reprezenta un factor esenţial. 
Actorii nu mint tot timpul, ci doar atunci când e necesar. 
Totodată, nu sunt atât de pricepuţi ca „marii machiavelici”, dar 
sunt destul de buni în a înşela lumea. 

Dance îşi dădu jos ochelarii - cu rame şic, de un roşu-închis - 
şi, prefăcându-se a-i curăța, îi lăsă pe masă şi îşi puse alţii mai 
înguşti, cu o ramă metalică neagră, „ochelarii de prădător” pe 
care îi purtase la interogatoriul lui Pell. Se ridică, înconjură biroul 
şi se aşeză pe scaun lângă el. 

Cei care conduc un interogatoriu se referă la spaţiul din 
imediata apropiere a unui subiect ca la „zona proxemică”, 
aceasta variind între spaţiul „intim” - care este de la 15 la 45 de 
centimetri şi include contactul fizic - şi spaţiul „public”, de la trei 
metri încolo. Dance prefera pentru interogatoriu spaţiul în 
apropierea zonei „personale”, adică la mai puţin de un metru 
depărtare. 

Lui Waters i se păru curioasă apropierea acesteia, dar nu 
spuse nimic. Şi ea rămase tăcută. 

— Tony, aş vrea să mai recapitulez câteva lucruri. 


— Sigur. Orice, răspunse el şi îşi propti glezna unui picior de 
genunchiul celuilalt - o mişcare ce părea să indice relaxare, dar 
care, de fapt, era o manevră de apărare. 

Dance se întoarse la problema care - acum ştia - indicase un 
nivel ridicat de stres la Waters. 

— Mai spune-mi despre computerele din Capitola. 

— Computerele? 

Răspunsul cu un alt răspuns la o întrebare era un semn clasic 
de minciună; subiectul încearcă să câştige timp pentru a-şi da 
seama încotro se îndreaptă interogatoriul şi cum să găsească un 
răspuns. 

— Da. Ce fel de computere aveţi? 

— Ah, nu mă pricep la asta. Începu să bată cu piciorul în 
podea. Cred că sunt Dell. 

— Laptopuri sau desktopuri? 

— Ambele. Mai multe desktopuri, de fapt. Nu sunt cu sutele, 
răspunse el şi zâmbi conspirativ. Bugetul şi toate cele. 

Apoi îi povesti despre recentele reduceri de buget, o poveste 
pe care Dance o găsi interesantă doar pentru că era o 
modalitate atât de îndrăzneață de a-i distrage atenţia. 

Dar Dance îl redirecţionă. 

— Acum spune-mi despre accesul la computerele din 
Capitola. 

— Cum am mai spus, deţinuţii nu au acces. 

Teoretic, avea dreptate. Dar nu spusese că deţinuţii nu le 
folosesc. Ascunderea adevărului include atât răspunsurile 
evazive, cât şi minciunile pe faţă. 

— Ar putea să obţină acces la ele? 

— Nu prea. 

Un răspuns inventiv, dar nu genial. 

— Ce vrei să spui cu asta, Tony? 

— Trebuia să spun, nu, nu pot. 

— Dar ai menţionat că ofiţerii şi gardienii au acces. 

— Exact. 

— Şi de ce un deţinut nu ar putea folosi computerul? 

Waters tocmai spusese înainte că motivul era faptul că 
acestea erau amplasate în zona de control. Işi aminti reacţia lui 
de aversiune şi o uşoară modificare a intonaţiei când spusese 
fraza aceasta. 


Bărbatul se opri din vorbit încercând probabil să îşi 
amintească tot ce îi spusese. 

— Sunt într-o zonă cu acces limitat. Doar deţinuţii nonviolenţi 
au acces acolo. Unii dintre ei pot să ajute în birouri, desigur, sub 
supraveghere.  Treburi administrative. Dar nu pot folosi 
computerele. 

— Şi Pell nu putea să intre acolo? 

— E clasificat ca deţinut foarte periculos. 

Dance observă un alt răspuns evaziv. Şi un gest de apărare - 
îşi frecase pleoapa - când îi dăduse răspunsul. 

— Asta înseamnă că nu avea voie în... cum le spuneai? 

— Zone cu acces limitat. Acum îşi aminti ce îi spusese mai 
devreme. Sau zone de control. 

— Controlate sau de control? 

— Zone de control, îi răspunse el după o pauză. 

— Ar fi mai logic să fie controlare, cu „te” la sfârşit. Sigur nu 
le zice aşa? 

Tony începu să se agite. 

— Nu ştiu. Chiar contează? Folosim amândoi termenii. 

— Şi foloseşti termenul acela şi pentru alte zone? Cum ar fi 
biroul gardianului-şef şi vestiarul gardienilor? Şi ele sunt zone de 
control? 

— Sigur... Adică unii oameni folosesc denumirea asta mai des. 
Eu m-am obişnuit cu ea de altundeva. 

— De unde? 

Altă pauză. 

— Nu îmi mai amintesc. Uite, am spus-o de parcă ar fi o 
denumire oficială sau ceva de genul ăsta. E doar o chestie pe 
care o spunem. Toată lumea de aici foloseşte prescurtări. Adică, 
în închisorile de oriunde e aşa. Nu e o chestie oficială. Voi faceţi 
la fel, nu? Toată lumea face aşa. 

Era un joc dublu ce încerca el acum: cei care mint încearcă să 
se împrietenească de fapt cu cei care îi interoghează („faceţi la 
fel”) şi folosesc generalizări („toată lumea”, „oriunde”). 

— Autorizat sau nu, a fost Daniel Pell vreodată în aceeaşi 
încăpere cu un computer cât timp a stat în Capitola? întrebă 
Dance cu voce joasă. 

— Nu l-am văzut niciodată la un computer. Jur. Sincer. 

Stresul exercitat de minciună îi face pe oameni să aibă una 
dintre următoarele patru tipuri de reacţii: devin furioşi, 


deprimati, încep să nege totul sau au tendinţa să-şi negocieze o 
cale de scăpare. Cuvintele folosite de Waters - „jur” şi „sincer” - 
erau expresii care, coroborate cu starea sa de agitaţie, indicau 
un comportament total diferit de cel de bază şi îi dădeau de 
înţeles lui Dance că paznicul se afla în stare de negare. Pur şi 
simplu nu accepta adevărul sau ceea ce făcuse la închisoare şi 
evita să-şi asume responsabilitatea pentru faptele sale. 

E foarte important să se determine în ce fază de stres e 
subiectul, pentru că astfel cel care conduce interogatorul poate 
să se decidă cu privire la care tactică să apeleze. Când subiectul 
este în faza de furie, poţi să îl încurajezi să continue până când 
se reuşeşti să îl epuizezi. 

In cazul negării, începi atacul asupra faptelor. 

Lucru pe care îl făcea Dance. 

— Ai acces la biroul în care sunt ţinute calculatoarele? 

— Da, dar ce contează? Toţi gardienii au... Hei, ce înseamnă 
asta? Sunt de partea ta. 

„O reacţie tipică celui care e în starea de negare”, gândi 
Dance şi trecu mai departe. 

— Şi ai spus că există posibilitatea ca unii deţinuţi să intre în 
birou. A fost vreodată Pell acolo? 

— Doar deţinuţii nonviolenţi au voie... 

— A fost vreodată Pell acolo? 

— Jur pe Dumnezeu că eu nu l-am văzut acolo. 

Dance notă adaptorii - gesturi menite să elimine tensiunea: 
se juca agitat cu degetele, bătea cu piciorul în podea, umărul lui 
era îndreptat către ea (ca postura de apărare a unui fotbalist) şi 
multe priviri aruncate înspre uşă (mincinoşii se uită în direcţiile 
în care văd o cale de evadare pentru a se elibera de stresul 
interogatoriului). 

— Tony, asta e a patra oară când nu îmi răspunzi la întrebare. 
Acum, spune-mi, a fost vreodată Pell într-o cameră cu 
calculatoare, cât timp a stat în Capitola? 

O grimasă apăru pe faţa paznicului. 

— Îmi pare rău. Nu am vrut să fiu, ştii tu, dificil. Cred că am 
fost puţin agitat. Adică, am simţit că mă acuzai pe mine de 
ceva. Bine, nu l-am văzut niciodată la un calculator. Serios. Nu 
am minţit. Am fost doar supărat pentru toată povestea asta. |ţi 
poţi imagina. 

Işi cobori un pic umerii şi îşi plecă insesizabil capul. 


— Sigur că pot, Tony. 

— Se poate ca Daniel să fi fost la un calculator. 

Atacul ei îl făcuse pe Waters să îşi dea seama că era mult mai 
greu să facă faţă unui interogatoriu decât să îşi recunoască 
minciunile. Ca şi cum ar fi apăsat pe un întrerupător, Waters se 
afla brusc în stagiul de „negociere” al minciunii. Acest lucru 
înseamnă că subiectul aproape a renunţat la minciună, dar încă 
nu dezvăluie tot adevărul de teama unei pedepse. Dance ştia că 
trebuia să renunţe la atacul direct şi să îi ofere o modalitate de 
a coopera. 

Într-o zonă de interogatoriu, nu mincinosul este inamicul, ci 
minciuna. 

— Aşa, continuă ea cu o voce prietenoasă, trăgându-se un pic 
în spate, astfel încât să iasă din zona lui personală. Există 
posibilitatea ca Pell să fi avut cândva acces la un calculator? 

— Mă gândesc că e posibil să se fi întâmplat. Dar nu ştiu sigur 
dacă într-adevăr a fost la vreunul, răspunse el şi îşi mai plecă 
puţin capul. Vocea lui era moale. Doar că... tocmai ceea ce 
facem noi e foarte greu. Oamenii nu înţeleg cum e să fii gardian. 

— Sunt sigur că aşa e, întări Dance. 

— Trebuie sa fim şi profesori, şi poliţişti; de fapt, de toate. Şi - 
îşi cobori vocea conspirativ - şefii ne sâcâie tot timpul, ne spun 
ce să facem, cum să facem, să le raportăm când nu merge ceva. 

— Probabil e ca şi cum ai fi părinte. Tot timpul trebuie să te 
uiţi după copii. 

— Da. Exact ca şi cum ai avea copii, răspunse el. Ochii lui se 
măriră - semn că nu mai putea să-şi ascundă emoţiile. 

Dance dădu din cap, înţelegătoare. 

— Evident, Tony, tu ţii la deţinuţi. Şi vrei să îţi faci treaba 
perfect. 

Oamenii care sunt în faza de negociere au nevoie de 
încurajări şi de iertări. 

— Nu a fost nimic grav. Ce s-a întâmplat, adică. 

— Continuă! 

— Am luat o decizie. 

— E o meserie grea. Trebuie să iei zilnic decizii, replică Dance. 

— Ba chiar în fiecare oră. 

— Şi ce anume a trebuit să decizi? 

— Vezi tu, Daniel era diferit. 


Dance observă că Waters îi folosea prenumele lui Pell. 
Deţinutul reuşise să îl convingă pe Waters că erau amici şi 
exploatase falsa prietenie. 

— Adică? îl întrebă ea. Ce vrei să spui? 

— Are chestia asta... nu ştiu cum să îi spun, un fel de putere 
asupra oamenilor. Se duce unde vrea şi nimeni nu se leagă de 
el. Nu am mai văzut niciodată pe unul ca el în închisoare. 
Oamenii îi fac favoruri, orice vrea el. Oamenii îi spun diverse 
lucruri. 

— Şi el a împărtăşit informaţiile cu tine, nu? 

— Informaţii bune. Chestii pe care nimeni altcineva nu le-ar fi 
putut obţine. Adică, era un gardian care vindea metamfetamină. 
Un deţinut a luat o supradoză, şi fără Pell nu am fi putut afla 
cine fusese vinovatul. 

— Deci salva vieţi. 

— Sigur, doamnă. Să presupunem că cineva voia să îl atace 
pe altul, să îl înjunghie sau ceva de genul ăsta. Daniel îmi 
spunea tot. 

Dance ridică din umeri. 

— Deci ai fost mai permisiv cu el. L-ai lăsat în birou. 

— Da. Televizorul din birou avea cablu, şi uneori voia să se 
uite la meciuri care nu-l interesau decât pe el. Asta e tot ce s-a 
întâmplat. Nu a fost niciun pericol. Biroul e o zonă de maximă 
securitate. Nu avea cum să evadeze de acolo. Am mai făcut ture 
pe acolo, şi el stătea şi se uita la meciuri. 

— Cât de des? 

— De vreo trei, patru ori. 

— Deci ar fi putut să intre pe internet? 

— Posibil. 

— Când a fost ultima dată în birou? 

— leri. 

— În regulă, Tony, acum spune-mi despre telefoane. 

Dance îşi aminti cum observase o reacție de stres atunci când 
el îi spusese că Pell nu telefonase. Waters îşi dusese mâna la 
gură - un gest de apărare. Dacă subiectul face o mărturisire 
referitoare la un delict, după aceea e mult mai uşor să îl faci să 
mai recunoască şi altele. 

— Alt lucru despre Pell, continuă Waters, e că era obsedat de 
sex - şi toată lumea ştia asta. Voia să sune la linii erotice, şi l- 
am lăsat. 


Dance observă imediat o deviere de la comportamentul de 
bază şi trase concluzia că, deşi era o mărturisire, se referea la o 
chestiune minoră, ceea ce însemna că una majoră încă aştepta 
să iasă la suprafaţă. 

— Chiar aşa? întrebă ea aspru şi se aplecă înspre el. Şi cum a 
plătit pentru ceva? Carte de credit? A fost un număr cu 89? 

Urmă o altă pauză. 

Waters nu se gândise cum să iasă din minciună; uitase că 
trebuia să plăteşti pentru liniile erotice. 

— Cred că nu m-am exprimat bine. Daniel a sunat-o pe o 
femeie pe care o cunoştea. Cred că era cineva care i-a şi scris. A 
primit multe scrisori. Zâmbi slab. De la fani. Îmi şi imaginez. Un 
bărbat ca el. 

Dance se aplecă şi mai mult înspre Waters. 

— Dar, când ai ascultat, nu era o discuţie referitoare la sex, 
nu-i aşa? 

— Nu, eu... Waters îşi dădu seama că nu spusese nimic 
despre faptul că ascultase convorbirile, dar acum era prea 
târziu. Nu. Doar vorbeau. 

— l-ai auzit pe amândoi? 

— Da, eram pe altă linie. 

— Când a fost asta? 

— Cam în urmă cu o lună a fost prima dată. Apoi s-a mai 
întâmplat de câteva ori. Şi ieri. Când a fost în birou. 

— Apelurile de acolo sunt înregistrate? 

— Nu. Nu cele locale. 

— Dacă sunt apeluri interurbane, sigur sunt. 

Waters îşi plecă privirea. Era clar că se simţea mizerabil. 

— Ce s-a întâmplat, Tony? 

— l-am cumpărat o cartelă telefonică. Formezi un număr, 
introduci codul, şi apoi numărul pe care vrei să îl apelezi. 

Dance ştia despre ce cartele vorbea Tony. Nu avea cum să le 
dea de urmă. 

— Serios, trebuie să mă crezi, se apără Waters. Nu aş fi făcut- 
o, dar informaţiile pe care mi le-a dat... au fost foarte bune. Au 
salvat... 

— Despre ce vorbeau? întrebă ea pe un ton prietenos. 

Niciodată nu trebuie să fii dur cu un subiect care se 
destăinuie; el este noul tău prieten cel mai bun. 

— Chestii. Ştii tu. Îmi amintesc că vorbeau despre bani. 


— Ce anume? 

— Pell a întrebat-o cât a strâns, şi că i-a răspuns că 9.200 de 
dolari. „Doar atât?” a întrebat el după. 

„Cam scumpă linia asta erotică”, gândi Dance. 

— Apoi ea l-a întrebat despre programul de vizită, continuă el, 
şi Pell i-a răspuns că nu era o idee bună. 

„Deci nu voia ca femeia să îl viziteze. Nu au fost văzuţi 
împreună.” 

— Ai idee unde era ea? 

— El a menţionat Bakersfield. De fapt, a zis clar: „La 
Bakersfield”. 

„Probabil i-a spus să se ducă la casa mătuşii, să ia ciocanul şi 
să îl arunce în fântână.” 

— Acum îmi amintesc, reveni Waters. Fata îi spunea despre 
păsările din curte. Şi despre mâncarea mexicană. „Mâncarea 
mexicană îmi aminteşte de copilărie.” Asta a zis ea. 

— Vocea ei avea un accent aparte? 

— Nu mi-am dat seama. 

— Era joasă sau înaltă? 

— Cred că era joasă. Destul de sexy. 

— Cum suna? Părea deşteaptă sau proastă? 

— Hmm, nu mi-am dat seama, replică Waters epuizat. 

— Mai e ceva ce ar putea fi de folos, Tony? Haide, trebuie să îl 
prindem pe tipul ăsta! 

— Nu îmi mai amintesc nimic. Îmi pare rău. 

Dance îl studie, şi îşi dădu seama că de data asta nu mai 
minţea. 

— În regulă. Cred că ajunge pentru moment. 

Waters se îndreptă înspre uşă, dar când ajunse acolo se opri 
şi se uită înapoi. 

— Îmi pare rău, începu el, că am fost atât de ametit. A fost o 
zi grea. 

— Da, aşa e, îi replică ea. N-a fost deloc o zi bună. 

Bărbatul rămase nemişcat în cadrul uşii şi aşteptă să 
primească o replică încurajatoare, dar, văzând că aceasta nu 
venea, se întoarse şi plecă. 

Dance îl sună pe Carraneo, care se îndrepta înspre magazinul 
You Mail It, şi îl puse la curent cu toate lucrurile aflate de la 
paznic: partenera lui Pell nu părea să aibă vreun accent aparte, 
dar avea o voce joasă. Poate informaţiile aveau să-l ajute pe 


managerul magazinului să îşi amintească mai bine de femeia 
respectivă. 

Apoi agenta îl sună pe gardianul-şef din Capitola şi îi spuse 
cele întâmplate. Reacţia femeii fu un simplu „Ah”, după câteva 
clipe de tăcere. 

Dance întrebă dacă exista un specialist în computere în cadrul 
închisorii. Exista unul, şi Dance îl puse să verifice computerele 
din biroul cu pricina pentru a descoperi site-urile folosite şi e- 
mailurile trimise cu o zi în urmă. Ar fi trebuit să fie uşor, ţinând 
cont de faptul că nu se lucra duminica, aşa că Pell fusese 
probabil singurul care folosise internetul - dacă într-adevăr 
făcuse asta. 

— Îmi pare rău, îi spuse Dance. 

— Şi mie. Mulţumesc. 

Dance nu se referea atât la evadarea lui Pell, cât la o altă 
consecinţă a acesteia. Dance nu o cunoştea pe şefă, dar 
presupuse că, fiind într-o asemenea poziţie la o închisoare de 
maximă securitate, era într-adevăr talentată şi ţinea mult la ce 
făcea. Era păcat că urma să îşi încheie cariera astfel. La fel ca 
Tony Waters. 


Capitolul 12 

lubita lui se descurcase bine. 

Urmase cu stricteţe instrucţiunile. Luase ciocanul din garajul 
mătuşii sale din Bakersfield. (Cum aflase asta Kathryn Dance?) 
Pusese inițialele lui Robert Herron pe portmoneu. Apoi aruncase 
obiectele în fântâna din Salinas. Făcuse fitilul pentru bombă (îi 
spusese că fusese ca şi cum ar fi urmat paşii descrişi în reţeta 
unei prăjituri). Plasase geanta cu costumul rezistent la foc şi 
cuțitul. Ascunsese hainele sub pin. 

Cu toate acestea, Pell nu era convins de capacitatea ei de a 
minţi oamenii privindu-i în ochi. De aceea nu apelase la ea 
pentru a ieşi din zona judecătoriei după evadare. De fapt, se 
asigurase că fata nu era în zonă în acele momente. Nu voia ca 
ea să fie oprită la unul dintre blocajele rutiere şi să 
mărturisească totul doar pentru că avea mustrări de conştiinţă. 

Acum, cu picioarele goale în timp ce conducea (lucru pe care 
Pell îl găsea excitant), cu un zâmbet vesel pe faţă, Jennie 
Marston pălăvrăgea în continuare. Pell se întrebă dacă Jennie îi 
crezuse povestea despre nevinovăția lui în ceea ce privea 
crimele de la judecătorie. Dar un lucru care îl uimise în toţi acei 
ani în care îi făcuse pe oameni să acţioneze cum dorise el era 
cât de des ajungeau victime fără ca măcar să-şi dea seama, cât 
de des lăsau deoparte logica şi precauţia şi credeau ce voiau să 
creadă - ce voia e/ca ei să creadă. 

Cu toate acestea, asta nu însemna că Jennie urma să creadă 
absolut tot ce avea să îi spună şi, ţinând cont de planurile lui 
pentru următoarele zile, urma să o monitorizeze atent şi să vadă 
în care cazuri îl susţinea şi în care nu. 

Aleseseră rute ocolitoare, evitând autostrăzile unde era 
posibil să existe blocaje rutiere. 

— Imi pare bine că eşti aici, îi spuse ea, lăsându-şi mâna pe 
genunchiul lui cu o disperare bivalentă. 

Pell îşi dădea seama ce simţea Jennie: era sfâşiată oscilând 
între dragostea pentru el şi dorinţa de a-l descuraja. Dar sigur 
urma să îşi schimbe sentimentele. Cu femei ca ea se întâmplă 
aşa tot timpul. Daniel Pell ştia totul despre Jennie Marston, 
femeia sedusă de băieţii răi. Aflase despre genul ăsta de femei 
în urmă cu câţiva ani. Eşti într-un bar şi le spui celor de faţă că 
ai stat la închisoare, şi majoritatea femeilor dispar cât ai clipi. 
Dar sunt câteva care sunt moarte după tine doar pentru că ai 


fost la puşcărie şi pentru că ai comis o crimă. Zâmbesc într-un 
stil aparte, se apleacă înspre tine şi vor să afle mai mult despre 
partea ta întunecată. 

Asta poate include şi crima - dar depinde foarte mult de 
formulare. 

Şi Daniel Pell ştia cum să se exprime. 

Da, Jennie era tipul clasic de fată atrasă de băieţii răi. Nu ţi-ai 
da seama uitându-te la ea. Slăbuţă, blondă, cu faţa drăguță, dar 
cu nasul mare, îmbrăcată aiurea. 

Deloc stilul de femeie care să îi scrie unui deţinut pe viaţă 
aflat într-un loc precum Capitola. 


Dragă Daniel Pell, 

Nu mă cunoşti, dar am văzut o emisiune despre tine pe A& E, 
şi nu cred că au spus adevărul acolo. Am cumpărat toate cărţile 
despre tine pe care le-am găsit, le-am citit pe toate şi mi-am dat 
seama că eşti un bărbat fascinant. ŞI, chiar dacă ai făcut 
lucrurile alea, sunt sigură ca au fost nişte circumstanţe 
extreme. Am văzut asta în ochii tăi. Te uitai la camera de filmat, 
dar era ca şi cum te uitai la mine. Trecutul meu seamănă mult 
cu al tău. Mă refer la copilăria ta (sau absenţa ei), şi te înţeleg 
perfect. Chiar te înţeleg. Dacă vrei, poţi să îmi scrii. 


Cu sinceritate, 
Jennie Marston 


Desigur, nu era singura. Daniel Pell primea o grămadă de 
scrisori. Unii îl ridicau în slăvi pentru că omorâse un capitalist, 
alţii îl condamnau pentru că omorâse o familie întreagă, unii îi 
ofereau sfaturi, şi alţii îi cereau sfaturi. Şi mai primea o grămadă 
de scrisori de dragoste. Mulţi dintre cei care îi scriau nu mai 
ţineau legătura cu el după câteva săptămâni, dar Jennie 
insistase, şi scrisorile de la ea deveniseră tot mai pasionale. 


Dragul meu Daniel, 

Astăzi  conduceam maşina prin deşert. Eram lângă 
observatorul Palomar, unde au telescopul ăla imens. Cerul era 
nesfârşit, şi stelele se vedeau peste tot. Mă gândeam neîncetat 
la tine. La cum ziceai că nimeni nu te înţelege şi că toţi dau vina 
pe tine pentru lucrurile pe care nu le-ai făcut şi la cât de greu 
trebuie să îţi fie. Ei nu te cunosc, ei nu ştiu adevărul. Nu te 


cunosc aşa cum te cunosc eu. Tu nu ai spune asta pentru că 
eşti modest, dar ei nu văd că eşti un om cu adevărat perfect. 

Am oprit maşina. Nu m-am putut abţine să nu mă mângăi, 
făcând ştii tu ce (sigur ştii, obraznicule!). Am făcut dragoste 
acolo, noi doi, şi ne-am uitat la stele. Spun „noi” pentru că ai 
fost cu mine acolo. Aş face orice pentru tine, Daniel... 


Astfel de scrisori - care reflectau perfect lipsa ei de control şi 
prostia extraordinară - îl făcuseră pe Daniel Pell să o aleagă pe 
ea pentru a-l ajuta să evadeze. 

— Ai fost atentă la tot? întrebă el. Nu-i aşa? Nimeni nu poate 
detecta maşina. 

— Nu. Am furat-o de la un restaurant, răspunse fata. Era acolo 
un tip cu care am umblat în urma cu câţiva ani. Adică nu ne-am 
culcat sau ceva de genul ăsta. 

Ea adăugase asta prea repede, aşa că el se gândi că, de fapt, 
cei doi şi-o trăseseră ca iepurii de sute de ori. Nu că i-ar fi păsat. 

— El lucra acolo, continuă fata, şi am observat că nimeni nu 
era atent la cheile maşinilor parcate. Aşa că vineri am luat 
autobuzul şi am aşteptat pe cealaltă parte a străzii. Când 
paznicii parcării nu au fost atenţi, am luat cheile. Am ales 
Thunderbirdul pentru că proprietarii lui tocmai intraseră în 
restaurant, deci urmau să stea o vreme acolo. Am intrat pe 
autostradă în nici zece minute. 

— Ai condus direct aici? 

— Nu. Am stat o noapte în San Luis Obispo - dar am plătit cu 
bani gheaţă, aşa cum mi-ai zis. 

— Şi ai şters toate e-mailurile înainte să pleci, nu? 

— Sigur că da. 

— Bun. Ai hărţile? 

— Evident, răspunse ea şi arătă spre poşetă. 

Pell o examina cu atenţie. Sânii mici, picioarele subţiri şi 
fundul. Părul ei lung şi blond. Femeile îţi transmit încă de la 
început ce ai voie şi ce nu, iar Pell ştia că o putea atinge oriunde 
şi oricând. Işi puse mâna la baza gâtului el, subţire şi fragil, iar 
fata reacţiona începând să freamăte. 

Erecţia lui devenea tot mai evidentă. 

Şi fata fremăta. 

Pell aşteptă cât de mult putu, dar într-un final cedă. 


— Opreşte acolo, scumpo, zise, arătând înspre un drum care 
trecea pe lângă o dumbravă. 

Părea să fie un drum către o fermă abandonată în mijlocul 
unui câmp lăsat neîngrijit. 

Fata frână şi trase pe dreapta. Pell se uită în jur. Locul era 
complet pustiu. 

— Aici? 

— Aici e perfect. 

Mâna lui alunecă de pe gâtul ei până pe bluza roz. Părea 
nouă. Inţelese că fata o cumpărase special pentru el. 

Pell îi ridică faţa şi o sărută blând pe buze, fără să îşi deschidă 
gura. Apoi o sărută din nou şi se trase în spate, făcând-o să vină 
după el. Tachinată, fata deveni tot mai dornică. 

— Vreau să te simt în mine, îi şopti ea scotocind prin poşetă, 
de unde scoase un prezervativ Trojan. 

— Nu avem timp, scumpo, îi replică el. Suntem căutaţi. 

Fata înţelese. 

Oricât de inocente par, fetele atrase de băieţii răi ştiu ce fac 
(şi Jennie Marston nu arăta deloc inocentă). Fată îşi dădu jos 
bluza şi se aplecă înspre scaunul din maşină, frecându-şi 
sutienul moale de penisul lui. A 

— Lasă-te pe spate, scumpule. Inchide-ţi ochii! 

— Nu. 

Fata ezită o clipă. 

— Vreau să te văd, şopti el. 

Niciodată să nu le laşi mai multă putere decât trebuie. 

Fata fremăta în continuare. 

li desfăcu fermoarul pantalonilor şi se aplecă. 

După doar câteva minute, Pell ejacula. Fata avea talent la 
asta, exact cum se şi aşteptase - Jennie nu prea avea multe 
calităţi, aşa că le exploata la maximum pe cele avute -, şi lui îi 
plăcuse, deşi când aveau să fie singuri într-o cameră de hotel, 
urma să îşi îmbunătăţească performanţele considerabil. Dar 
pentru moment era suficient. 

Pell o privi în ochi. 

— Eşti minunată, draga mea. A fost atât de special. 

Fata era îmbătată de emotie într-o asemenea măsură, încât şi 
cea mai penibilă replică rostită suna pentru ea ca o declaraţie 
de dragoste dintr-un roman clasic. 

— Ah, Daniel. 


Pell se ridică şi îşi aranja hainele. 

Jennie îşi încheie bluza, iar Pell se uită la ea atent, observând 
croiala şi vârfurile de metal ale gulerului. 

— Îţi place? îl întrebă ea, observându-i privirea. 

— E drăguță, replică Pell şi îşi mută privirea înspre câmpurile 
din jur. 

Nu era îngrijorat, ci doar voia să îi studieze reacţiile. 

Ştia că fata se uita acum la bluză. 

— E prea roz, spuse Jennie, ezitând. Mult prea roz. Am văzut- 
o, şi m-am gândit să o iau. 

— Nu, e în regulă. E interesantă. 

În timp ce îşi încheia nasturii, fata se uită atentă la perlele de 
pe ea, la croială şi la manşete. Probabil trebuia să lucreze o 
săptămână ca să şi-o permită. 

— Mă pot schimba mai târziu, dacă vrei, reluă. 

— Nu e nevoie. Dacă ţie îţi place, e în regulă, veni replica lui, 
cu o voce perfectă, ca un cântăreţ care reuşeşte să ia o notă 
grea. Bărbatul se mai uită la bluză, apoi se aplecă şi o sărută - 
pe frunte, nu pe buze. Apoi privi din nou câmpul din jur. Ar 
trebui să o pornim iarăşi la drum, încheie el. 

— Sigur, răspunse fata. 

Dat voia ca el să-i spună mai multe despre bluză. Ce nu era în 
regulă cu ea? Nu îi plăcea rozul? Oare o fostă prietenă de-a lui 
avusese o bluză ca asta? li făcea sânii mici? 

Dar, evident, Pell rămase tăcut. 

jennie zâmbi când bărbatul o atinse pe picior şi băgă maşina 
în viteză. Se întoarse pe drum, uitându-se pentru ultima oară la 
bluza pe care - Pell ştia - n-avea să o mai poarte vreodată. 
Scopul lui fusese să o convingă să renunţe la bluză; şi era 
aproape convins că reuşise. 

lronia era că bluza chiar îi stătea bine, şi lui îi plăcea. 

Dar reacţionând uşor negativ şi urmărind reacţia ei, Pell îşi 
dădu seama de felul ei de a fi. Incredibil de loială şi uşor de 
controlat. 

Un profesor bun ştie întotdeauna cât de semnificative sunt 
progresele elevilor săi. 


Michael O'Neil stătea într-un scaun din biroul lui Dance, 
legănându-se cu el şi ţinându-şi picioarele pe măsuţa de cafea 
uzată. Aşa îi plăcea lui să stea. (Dance considerase acest obicei 


al lui O'Neil un rezultat al acumulării de energie negativă - şi 
consecinţă a altor probleme, pe care, ţinând cont că erau atât 
de apropiaţi, Dance preferă să nu le analizeze în profunzime.) 

O'Neil, TJ, Scanlon şi Dance se uitau la telefonul agentei, de la 
difuzorul căruia se auzeau explicaţiile unui bărbat din 
închisoarea Capitola. 

— Pell a intrat într-adevăr pe internet ieri, dar se pare că nu a 
trimis niciun e-mail. Cel puţin, nu a trimis atunci. Nu aş putea să 
spun exact ce a făcut în zilele precedente. leri doar s-a uitat la 
nişte pagini de internet. El a şters paginile vizitate, dar a uitat să 
şteargă şi ce a tastat în căsuţele de pe paginile motoarelor de 
căutare, aşa că am putut să aflu ce îl interesase să acceseze. 

— Continuă! 

— A căutat pe Google „Alison” şi „Nimue”. Dar le-a căutat 
împreună. 

Dance îl întrebă cum se scriau exact numele respective. După 
ce îi răspunse, bărbatul continuă: 

— Apoi a căutat „Helter Skelter”. 

O'Neil şi Dance se uitară nedumeriţi unul la celălalt. Cuvintele 
erau titlul unei melodii a formaţiei The Beatles, melodie de care 
era obsedat Charles Manson. Manson folosise termenul ca să 
definească un iminent război rasial care stătea să izbucnească 
în SUA. De asemenea, era titlul unei cărţi premiate despre 
Manson, scrisă de procurorul care îl băgase la închisoare. 

— Apoi a vizitat pagina celor de la Visual-Earth. E ca Google 
Earth. Poţi vedea imagini din satelit ale oricărui loc de pe 
planetă. 

„Super”, îşi zise Dance. Deşi nu era deloc aşa. Nu aveau cum 
să găsească exact ce căutase Pell. 

— S-ar fi putut uita oriunde pe hartă. De la autostrăzile din 
California până la Paris, Key West sau Moscova. 

— Şi „Nimue” ce înseamnă? 

— Nu am nicio idee. 

— Înseamnă ceva anume la Capitola? 

— Nu. 

— E numele vreunui angajat? 

— Nu, veni răspunsul bărbatului. Dar urma să zic că aş putea 
afla exact toate paginile pe care a intrat. Depinde dacă le-a 
şters total din memorie sau nu. Dacă le-a şters total, nu am 


nicio şansă să aflu. Dacă nu, s-ar putea. E posibil să mai fie pe 
undeva. 

— Apreciem orice poţi face, îi spuse Dance. 

— Trec chiar acum la treabă. 

Agenta îi mulţumi şi închise telefonul. 

— Tj, verifică „Nimue”! 

Degetele lui TJ lucrau pe tastatură. Rezultatele apărură, şi 
agentul începu să le verifice. După câteva minute, începu să 
vorbească. 

— Sunt sute de mii de rezultate. Se pare că mulţi oameni aleg 
„Nimue” ca nume de acces pe vreun site. 

— Poate ştia pe cineva care folosea numele ăsta, spuse 
O'Neil. Sau pe cineva al cărui nume e chiar Nimue. 

— Nimue mai e şi nume de marcă: produse cosmetice, 
echipamente electronice, jucării sexuale... Hmm, interesant, 
continuă TJ, chiar nu am văzut din astea până acum. 

— TJ! se răsti Dance. 

— Scuze, replică agentul şi se uită din nou la rezultatele 
căutării. Interesant. Cele mai multe pagini au legătură cu regele 
Arthur. 

— Arthur din Camelot? 

— Cred că da, replică TJ şi continuă să citească. Nimue era 
Domnița Lacului. Vrăjitorul Merlin s-a îndrăgostit de ea - el avea 
vreo câteva sute de ani şi ea doar şaisprezece. Asta sigur ar 
face mare vâlvă la vreo emisiune TV. Merlin a învăţat-o cum să 
devină vrăjitoare. Ah, şi ea i-a dat sabia magică regelui Arthur. 

— Excalibur? întrebă O'Neil. 

— Ce anume? replică TJ. 

— Sabia. Excalibur. Nu ai mai auzit de chestiile astea până 
acum? întrebă detectivul. 

— Nu. Nu m-am înscris la cursurile despre Aberaţiile 
Plicticoase în timpul facultăţii. 

— Cred că voia să găsească pe cineva. Caută „Nimue” alături 
de „Pell, Alison, California, Carmel şi Croyton”. Altceva? 

— Femeile: Rebecca Sheffield, Samantha McCoy şi Linda 
Whitfield, sugeră O'Neill. 

— Bun. 

După câteva minute de căutare, agentul se întoarse către 
Dance. 

— Îmi pare rău, şefa. Nimic. 


— Caută termenii în VICAPS, NCIC? şi în alte baze de date 
pentru criminali. 

— Înţeles. 

Dance se uită la cuvintele pe care le notase. Ce puteau 
însemna? De ce riscase să intre pe internet şi să le caute? 

„Helter Skelter, Nimue, Alison...” 

Şi unde se uitase oare cu Visual-Earth? La un loc în care 
plănuia să fugă? Sau la un loc unde plănuia să dea o spargere? 

— Ce au zis cei de la laborator? îl întrebă ea pe O'Neil. 

Detectivul se uită prin notițele sale. 

— Aproape totul a ars sau s-a topit. Benzina era în sticle de 
lapte de plastic în interiorul unei valize. Chestiile asta se vând 
peste tot - la Wal-Mart, la Target, la toate magazinele de genul 
ăsta. Sacul şi costumul rezistente la foc au fost probabil 
fabricate de Protection Equipment, Inc., din New Jersey. Sunt 
disponibile peste tot în lume, dar cele mai multe se vând în 
sudul Californiei. 

— Ceva legat de zona incendiată? 

— Nu prea avem de la ce să pornim. Nu am găsit codurile de 
bare ale echipamentelor utilizate. Nici amprente pe sac sau pe 
costum. Ce e sigur e faptul că benzina era de la BP, dar nu 
putem reduce căutările la o singură staţie de benzină. Fitilul a 
fost făcut manual. Frânghia a fost îmbibată în chimicale cu 
ardere lentă. Nu le putem da de urmă. 

— Tj, ce se mai aude cu mătuşa? 

— Absolut nimic. Aştept nişte răspunsuri dintr-un moment în 
altul. 

Telefonul lui Dance începu să sune. Era cineva din Capitola. 
Gardianul-şef avea lângă el un prizonier care spunea că deţinea 
informaţii despre Daniel Pell. Gardianul întreba dacă voia să 
stea de vorbă cu respectivul. 

— Sigur, zise ea şi dădu telefonul pe speaker. Detectivul 
O'Neil este lângă mine. 

— Salut. Mă numesc Eddie Chang. 

— Eddie, adăugă gardianul, a primit între cinci şi opt ani 
pentru o spargere la o bancă. 

— Cât de bine îl cunoşteai pe Daniel Pell? întrebă Dance. 

— Nu foarte. Nimeni nu îl ştia prea bine. Dar eu nu prezentam 
nicio ameninţare pentru el, aşa că mi-a mai zis câteva lucruri. 

— Şi ai nişte informaţii despre el? 

— Da, doamnă. 

— De ce ne ajuţi? întrebă O'Neil 

— Am fost propus pentru eliberare condiţionată pentru bună 
purtare în şase luni. Vă ajut dacă îmi iese şi mie ceva. Evident, 
dacă îl prindeţi. Dacă nu, cred că o să rămân aici până reuşiţi să 
puneţi mâna pe el, mai ales că îl torn. 

— A menţionat Pell ceva despre prietenele lui sau despre 
oricine de afară? întrebă O'Neil. Mai exact, a pomenit vreodată 
ceva despre vreo femeie? 

— Se tot lăuda cu tipa cu care era. Ne povestea toate 
chestiile. Era ca şi cum ne-am fi uitat la un film porno. Ne 
plăceau mult poveştile lui. 

— Îți aduci aminte de vreun nume? Alison cumva? 

— Nu spunea niciodată nume. 

După ce discutase cu Tony Waters, Dance bănuia că Pell pur 
şi simplu inventase povestirile sexuale - folosindu-se de ele 
pentru a-i pune pe deţinuţi să îi facă diverse servicii. 

— Ce vrei să ne spui? întrebă Dance. 

— Am o idee încotro s-ar putea îndrepta, răspunse el. Dance 
şi O'Neil făcură schimb de priviri. Pe lângă Acapulco. E un orăşel 
acolo, Santa Rosario, sus în munţi. 

— De ce acolo? 

— Uite, în urmă cu vreo două săptămâni stăteam şi vorbeam 
prostii, şi tocmai venise un tip nou, Felipe Rivera, care fusese 
condamnat din nou, deşi abia ieşise, pentru că se distrase 
folosind pistolul în timpul unui furt de maşini. Vorbeam noi pe 
acolo, şi Pell află că omul e din Mexic. Imediat după, Pell îl 
întreabă despre Santa Rosario. Rivera nu auzise de oraş, dar Pell 
voia să afle mai multe, aşa că începe să îi descrie cum e pe 
acolo, ca şi cum ar fi încercat să îi împrospăteze memoria. 
Primăvara e călduroasă, şi oraşul nu e pe lângă nicio autostradă 
importantă. Mai e şi un munte abrupt lângă el... Dar Rivera nu 
şi-a amintit nimic. Apoi Pell a tăcut la rândul lui şi-a schimbat 
subiectul. Deci cred că la asta se gândea. 


— A mai pomenit de Mexic înainte de asta? întrebă Dance. 

— Poate. Nu sunt convins. 

— Mai gândeşte-te, Eddie! Poate în urmă cu şase luni, un an. 
A menţionat vreodată Pell un a/t loc unde i-ar fi plăcut să se 
ducă? 

După încă o pauză, Eddie răspunse: 

— Nu. Îmi pare rău. Adică nu era niciun loc la care să se 
gândească şi să zică: „Hmm, tre’ să merg acolo că e genial” sau 
ceva de genul ăsta. 

— Atunci vreun loc de care părea interesat? Sau poate curios. 

— Ah, a menţionat locul ăla plin de mormoni de câteva ori. 

— Salt Lake City? 

— Nu. Statul. Utah. Îi plăcea că acolo poţi să ai mai multe 
neveste. 

„Familia...” 

— Mai spunea că în Utah poliţia nu îţi face nimic, continuă 
deţinutul, pentru că mormonii conduc statul, şi nu le place să 
intervină FBl-ul sau poliţia pe acolo. Poţi face ce vrei în Utah. 

— Când ţi-a spus astea? 

— Nu ştiu exact. În urmă cu ceva vreme. Anul trecut. După 
aia mi-a mai spus aceleaşi lucruri în urmă cu aproximativ o lună. 

Dance se uită la O'Neil, care dădu aprobator din cap. 

— Aşteaptă puţin. Te sun eu înapoi. Mai poţi aştepta un 
minut? 

Chang râse amar. 

— Unde m-aş putea duce? 

Dance întrerupse legătura şi îi telefonă Lindei Whitfield, iar 
apoi o sună şi pe Rebecca Sheffield. Niciuna nu ştia ca pe Daniel 
Pell să-l fi interesat Mexicul sau statul Utah. Cât despre părerea 
lui despre poligamia mormonă, Linda îi spuse că Pell nu 
pomenise niciodată despre aşa ceva. Rebecca râse şi o lămuri: 

— Lui Pell îi plăcea să se culce cu mai multe femei. E diferit de 
a fi căsătorit cu mai multe femei. Total diferit. 

Dance şi O'Neil urcară scările către biroul lui Charles Overby 
şi îl puseră la curent atât cu informaţiile despre posibilele 
destinaţii ale lui Pell, cât şi cu cele aflate de pe Google şi de la 
locul evadării. 

— Acapulco? întrebă Overby. 

— Nu. Sunt sigură că asta a fost doar o momeală. Adică a 
menţionat Acapulco de faţă cu toţi deţinuţii şi doar cu o 


săptămână în urmă. E prea evident. Mai degrabă Utah. Dar 
trebuie să aflu mai multe înainte, adăugă Dance. 

— Ei bine, Kathryn, îi replică Overby, treci la treabă! Tocmai 
am fost sunat de cei de la The New York Times. 

Imediat ce termină propoziţia, telefonul lui sună din nou, iar 
asistentul îi spuse că este căutat de cei din Sacramento pe linia 
a doua. Overby oftă şi ridică receptorul. 

Dance şi O'Neil părăsiră biroul şi, când ajunseră în hol, sună şi 
telefonul lui Michael. 

Dance îşi dădu seama că apelul se referea la Juan Millar, şi, în 
timp ce mergeau, se uită de câteva ori înspre O'Neil. Michael 
O'Neil era un om care nu îşi trăda de obicei emoţiile, dar, cu 
toate acestea, Dance ştia ce simţea acesta. Putea să îşi dea cu 
uşurinţă seama de cât de afectat era de starea în care se afla 
colegul lui. Nu îşi aducea aminte când îl văzuse ultima oară atât 
de tulburat. 

O'Neil închise telefonul şi o puse rapid la curent pe Kathryn cu 
starea lui Millar. Era aproape la fel ca înainte, dar se trezise de 
vreo două ori. 

— Mergi să îl vezi, îi spuse Dance. 

— Eşti sigură? 

— Mă descurc singură aici. 

Dance se întoarse la birou, oprindu-se pe drum să îşi mai 
toarne nişte cafea din recipientul aflat lângă biroul lui Maryellen 
Kresbach, care nu mai spusese nimic în legătură cu mesajele 
primite, deşi Dance îşi dăduse seama că ea ar mai fi vrut să mai 
adauge ceva. 

„A sunat Brian...” 

De data aceasta, Dance luă şi fursecul cu ciocolată la care 
visase atâta. Se aşeză la birou şi sună înapoi la Capitola. 

— Eddie, vreau să continuăm. Mai spune-mi lucruri despre 
Pell! Orice îţi aduci aminte. Lucruri pe care le spunea, lucruri pe 
care le făcuse, ce îl amuza, ce îl enerva. 

— Chiar nu ştiu ce să zic, spuse el după un scurt moment de 
tăcere. 

Eddie părea confuz. 

— Hei, ce zici de ideea asta? Imaginează-ţi că cineva ar vrea 
să îmi aranjeze o întâlnire cu Daniel Pell. Ce mi-ai spune despre 
el înainte să ieşim împreună? |, 

— O întâlnire cu Daniel Pell? Asta da, gând înfricoşător. 


— Haide, Cupidon, dă ce ai mai bun în tine! 


Capitolul 13 

Ajunsă înapoi în biroul ei, Dance auzi telefonul sunând din 
nou. 

Rey Carraneo voia să vorbească rapid cu ea. Acesta îi spuse 
că managerul magazinului You Mail It de pe San Benito Way din 
Salinas îşi amintea de o femeie care intrase în magazin în urmă 
cu o săptămână. 

Doar că aceasta nu dorise să expedieze nimic. Doar întrebase 
cât de des veneau camioanele pentru livrări la sediul firmei. 
Managerul îi spusese că firma lui asigura cele mai bune livrări, şi 
camionetele veneau la intervale regulate de timp. Nu şi-ar mai fi 
amintit nimic despre femeia respectivă dacă nu ar fi văzut-o în 
faţa firmei câteva zile mai târziu, stând pe o bancă vizavi de 
sediu. Probabil că voia să vadă cu ochii ei dacă firma era într- 
adevăr chiar atât de punctuală. 

Din păcate, femeia nu putu fi recunoscută în fotografie, 
pentru că purtase şi atunci şapca şi ochelarii de soare. 
Managerul firmei nu văzuse cu ce maşină venise. 

Dance închise telefonul, întrebându-se din nou când avea să 
fie găsit cadavrul angajatului de la Worldwide Express. 

Mai multă violenţă, încă o crimă, încă o familie îndurerată. 

„Consecințele se pot întinde la nesfârşit.” 

Pe când rememora cuvintele lui Morton Nagle, primi un 
telefon de la Michael O'Neil. Ca o coincidenţă, mesajul lui avea 
legătură cu soarta şoferului. 


Dance stătea în faţa maşinii sale. 

Melodia celor de la Fairfield Four, o trupă de gospel, reuşea 
cât de cât să-i abată gândurile de la carnagiile din acea 
dimineaţă. 

„Stau în zona sigură...” 

Muzica era salvarea lui Kathryn Dance. Pentru ea munca de 
poliţie nu însemna eprubete şi ecrane de calculatoare, ci 
oameni. Meseria ei o făcea să îşi contopească emoţiile, mintea 
şi inima cu ale lor şi să stea cât mai apropiată de ei, astfel încât 
să poată scoate la iveală adevărurile pe care ei nu doreau să le 
împărtăşească. Interogatoriile erau, de regulă, dificile, şi multe 
informaţii trebuiau pur şi simplu smulse de la intervievaţi, iar 
amintirile a ceea ce respectivii spuseseră sau făcuseră - de 
multe ori crime oribile - nu o părăseau niciodată. 


Dacă melodiile cântate la harpă ale lui Alan Stivell sau 
ritmurile ska cubano ale lui Natty Bo şi Beny Billy şi piesele lui 
Lightnin' Hopkins îi mângâiau urechile şi-i alinau gândurile, ea 
încerca să nu îşi amintească de interogatoriile şocante avute cu 
violatori, ucigaşi şi terorişti. 

Dance era acum pierdută în sunetele unor melodii vechi de 
peste cincizeci de ani. 

„Mergi, Jordan, mergi...” 1 

Cinci minute mai târziu, Dance oprea într-o parcare de birouri 
în partea de nord a oraşului, în apropiere de Munras Avenue. 
Agenta cobori şi se îndreptă spre garajul unde era parcată 
maşina Honda Civic roşie a şoferului de la Worldwide Express. 
Portbagajul era deschis şi mânjit de urme de sânge. O'Neil 
împreună cu un poliţist local stăteau lângă maşină. 

Cu ei se mai afla o persoană. 

Billy Gilmore, şoferul despre care Dance crezuse că fusese 
victima lui Pell. Spre surprinderea ei, era cât se poate de viu. 

Bărbatul masiv avea câteva vânătăi şi un bandaj mare îi 
acoperea fruntea - acoperind tăietura care părea să fie sursa 
petelor de sânge - dar, după cum se dovedise, rănile nu 
fuseseră provocate de către Pell; Billy se tăiase încercând să 
găsească o poziţie cât mai confortabilă în portbagaj. 

— Nu încercam să ies, îi explică acesta. Îmi era frică. Dar cred 
că cineva m-a auzit şi a chemat poliţia. Trebuia să stau acolo 
trei ore. Aşa mi-a zis Pell. Şi mi-a mai spus că, dacă nu ÎI 
ascultam, avea să-mi ucidă soţia şi copiii. 

— Familia ta e în regulă, îi replică O'Neil. l-am pus pe toţi sub 
protecţie. 

Apoi îi relată lui Dance spusele lui Billy despre furtul 
camionetei şi al maşinii. Şoferul confirmase faptul că Pell era 
înarmat. 

— Ce haine avea pe el? 

— Pantaloni scurţi, un hanorac cu glugă şi o şapcă. Aşa îmi 
amintesc, dar nu sunt sigur. Eram speriat de moarte. 

O'Neil raportă descrierea lui Pell către cei de la blocajele 
rutiere şi către echipa de căutare. 

Pell nu îi spusese lui Billy încotro se îndrepta, dar îi explicase 
clar cum să ajungă la garaj. 

— Ştia unde se afla acesta şi că era părăsit, confirmă şoferul. 


11 Vers al cântecului Roll Jordan Roll de Jack Scott (n. red.) 


Evident, complicele lui Pell verificase lucrul acesta în 
prealabil. Se întâlnise cu Daniel acolo, şi probabil porniseră 
înspre Utah. 

— Îţi mai aminteşti altceva? îl întrebă agenta. 

Imediat după ce Pell trântise capacul de la portbagaj peste el, 
Billy îl auzise vorbind din nou. 

— Era cineva cu el? 

— Nu. Era singur. Cred că telefonase cuiva. Îmi luase 
telefonul. 

— Telefonul tău? întrebă Dance surprinsă. 

Apoi agenta se uită la O'Neil, care sună imediat la 
Departamentul tehnic al poliţiei. Cei de acolo urmau să îi 
contacteze pe angajaţii firmei de telefonie mobilă şi să le ceară 
să urmărească toate apelurile efectuate de pe telefonul lui Billy. 

— Ai auzit ce vorbea Pell? îl întrebă Dance pe şofer. 

— Nu, replică acesta. Auzeam doar mormăieli. 

O'Neil răspunse la telefonul care începuse să sune şi, după 
câteva minute, închise şi se întoarse către Kathryn. 

— Nu au putut face nimic. Fie telefonul a fost distrus, fie i s-a 
dus bateria. Nu are semnal. 

Dance aruncă o privire prin garaj. 

— Sigur a azvârlit telefonul. Să sperăm că e pe undeva prin 
apropiere. Ar trebui să punem pe cineva să verifice 
tomberoanele şi gurile de canal din stradă. 

— Şi tufişurile, adăugă O'Neil şi trimise doi agenţi să verifice. 

TJ apăru şi el. 

— Chiar a venit pe aici. Şefa, poţi să spui ce vrei tu, dar, dacă 
eu m-aş duce înspre Utah, nu aş alege drumul ăsta. 

Fie că Pell se îndrepta sau nu înspre Utah, faptul că venise în 
centrul oraşului era surprinzător. Monterey era un oraş mic, şi ar 
fi fost uşor de observat aici. În plus, erau mult mai puţine rute 
de evadare posibile decât dacă ar fi mers înspre est, nord sau 
sud. Un loc riscant pentru a se întâlni cu complicele, dar o 
mişcare genială. Acesta era ultimul loc din lume în care s-ar fi 
aşteptat ca el să fie. 

Pe Dance o mai tulbura ceva. 

— Billy, vreau să te întreb ceva. De ce mai eşti în viaţă? 

— Păi... l-am implorat să nu îmi facă rău. M-am pus în 
genunchi şi l-am rugat. A fost ruşinos. 


Dar Billy minţea. Dance observă cum bărbatul era cuprins de 
stres. Billy se uită în altă parte, şi faţa i se înroşi. 

— Trebuie să ştiu adevărul, continuă agenta. Ar putea fi 
important. 

— Serios, plângeam în hohote. Cred că i-a fost milă de mine. 

— Lui Daniel Pell nu i-a fost milă de nimeni, niciodată, 
interveni O'Neil. 

— Continuă, îi spuse Dance pe un ton blând. 

— Păi, bine... Billy înghiţi în sec şi roşi din nou. Am căzut la 
înţelegere. Voia să mă omoare. Sunt absolut sigur de asta. A 
spus că, dacă mă lasă în viaţă... 

Billy se opri şi începu să lăcrimeze. Era greu să continue, dar 
Dance trebuia să îl înţeleagă pe Pell şi motivul pentru care îl 
lăsase în viaţă pe Billy, deşi, în circumstanţe asemănătoare, îi 
omorâse pe alţi doi. 

— Haide! îl îndemnă ea. 

— l-am spus că dacă mă lasă în viaţă, fac orice pentru el. 
Credeam că vrea să îi dau bani sau ceva. Dar a spus că vrea 
să... Vedeţi, a văzut o fotografie cu soţia mea şi i-a plăcut cum 
arăta. Aşa că... mi-a cerut să-i spun despre chestiile pe care le 
facem împreună. Ştii la ce mă refer. Chestii intime. Bărbatul îşi 
plecă privirea. Voia să afle toate detaliile. Tot. 

— Altceva? întrebă Dance. 

— Nu. Asta a fost tot. A fost atât de jenant. 

— Billy, te rog, spune-mi! 

Bărbatul se uită din nou în jos şi începu iarăşi să plângă. 
Bărbia îi tremura. 

— Ce s-a întâmplat? 

— Mi-a luat numărul de acasă. Şi a spus că o să mă sune 
cândva, într-o noapte. Poate luna viitoare, poate peste jumătate 
de an. Nu ştiu când. Şi atunci eu şi soţia mea trebuia să mergem 
în dormitor şi să... Ştii tu ce. Mi-a spus că trebuia să las 
receptorul lângă aparat, astfel încât el să poată asculta tot. Pam 
trebuia să îmi spună nişte lucruri pe care mi le-a menţionat el. 

Dance se uită înspre O'Neil. 

— O să îl prindem înainte să apuce să facă aşa ceva, îl 
consolă acesta. 

Billy îşi şterse faţa. 

— Aproape că i-am spus: „Nu, nenorocitule. Omoară-mă”. Dar 
nu am putut. 


— Mergi la familia ta acum. Pleacă o vreme din oraş. 

— Aproape că i-am spus asta. Aproape. 

Echipa medicală veni şi îl duse la ambulanţă. 

— Cu ce naiba avem de-a face aici? şopti O'Neil. 

Dance se gândea exact la acelaşi lucru. 

— Am găsit un telefon, raportă un agent. Era într-un tomberon 
de pe stradă. Bateria era în altul, tot pe aceeaşi stradă. 

— Foarte bine, îl lăudă O'Neil. 

Dance îşi puse o pereche de mănuşi de latex primite de la TJ, 
luă telefonul în mână şi îi puse bateria înapoi. Il porni şi se uită 
la ultimele apeluri. Niciun apel nu fusese primit, dar cinci 
fuseseră efectuate de la evadare până acum. Agenta îi dictă 
numerele lui O'Neil, care imediat îi contactă pe cei de la firma 
de telefonie, cerându-le să înceapă o nouă căutare. 

Primul număr nu era accesibil. Nici măcar nu avea un prefix 
valabil - ceea ce însemna că apelul către complice şi discuţia 
privind familia lui Billy nu avuseseră loc. Făcuse asta doar ca să 
îl facă să coopereze. 

Următoarele două apeluri fuseseră efectuate către un alt 
număr, care se dovedi a fi al unui telefon mobil cu cartelă. Se 
pare că telefonul nu mai funcţiona. Probabil fusese distrus; 
numărul nu putea fi apelat. 

Ultimele două numere fuseseră mult mai folositoare. Primul 
era un apel la 555-1212, informaţii clienţi. Codul zonei era Utah. 
Ultimul număr - cel pe care Pell îl aflase probabil de la informaţii 
- era al unui parc de rulote de pe lângă Salt Lake City. 

— Bingo! exclamă TJ. 

Dance formă numărul respectiv şi se prezentă. Apoi îi întrebă 
dacă primiseră un telefon în urmă cu jumătate de oră, iar 
femeia care răspunse îi zise că un bărbat din Missouri care 
conducea înspre vest îi întrebase cât ar costa să parcheze 
maşina la ei pentru o săptămână. 

— Au mai fost efectuate alte apeluri în intervalul acesta de 
timp? 

— Au mai sunat mama, şi doi dintre oaspeţii de aici care se 
plângeau de nişte lucruri. Atât. 

— Bărbatul a menţionat când urma să ajungă? 

— Nu. 

Dance îi mulţumi şi o rugă să îi sune înapoi dacă aveau să mai 
fie contactaţi de acelaşi bărbat. Apoi le explică lui O'Neil şi lui TJ 


ce vorbise cu managerul parcului de rulote şi telefonă imediat la 
Poliţia Statului Utah - avea un prieten care era căpitan în Salt 
Lake City - şi le prezentă acestora situaţia. Urmau să trimită un 
echipaj la campingul respectiv. 

Dance se uită apoi la bietul şofer care privea în continuare în 
jos. li părea foarte rău de el; bărbatul urma să rămână 
traumatizat pentru tot restul vieţii de experienţa înfiorătoare pe 
care o trăise - poate mai mult din cauza „înţelegerii” umilitoare 
la care ajunsese cu Pell decât din pricina răpirii în sine. 

Se gândi apoi la Morton Nagle; Billy scăpase viu din mâinile lui 
Pell, dar rămăseseră alte victime în urma acestuia. 

— Să îi spun lui Overby despre Utah? întrebă TJ. O să vrea să 
împrăştie zvonul. 

Dance dădu să îi răspundă, dar ţârâitul telefonului o 
întrerupse. 

— Stai puţin, replică ea şi răspunse. 

O căuta specialistul în computere de la Capitola. Bărbatul era 
foarte fericit, şi îi spuse că găsise una dintre paginile accesate 
de Pell, pagină care avea legătură cu Helter Skelter. 

— A fost tare isteţ, rosti bărbatul. Nu cred că îl interesa 
termenul în sine. L-a folosit ca să găsească un forum unde 
oamenii postau mesaje despre criminali şi crime. Se numeşte 
Manslaughter!?. Sunt diverse categorii care depind de tipul de 
crimă. Una e „Efectul Bundy”, care se referă la ucigaşii în serie. 
Ted Bundy adică. Helter Skelter se referă la ucigaşii „de cult”. 
Am găsit un mesaj postat acolo sâmbătă, şi cred că îi era 
destinat. 

— Şi nu a scris adresa paginii respective direct în browser, 
nu? 

— Exact. A ajuns acolo folosind un motor de căutare. 

— Foarte deşteaptă mişcare. Poţi afla cine a postat mesajul? 

— Era anonim. Nu avem cum. 

— Şi ce scria în el? 

Bărbatul îi citi mesajul. Era scurt, de doar câteva rânduri. Cu 
siguranţă îi era destinat lui Pell; în el erau ultimele detalii 
referitoare la evadare. Cel care postase mesajul adăugase ceva 
la sfârşit, dar Dance dădu din cap derutată. Nu avea nicio logică. 

— Scuză-mă, poţi să repeţi? 

Bărbatul se conformă. 

— În regulă, replică Dance. Mulţumesc mult. Trimite-mi şi mie 
o copie a mesajului, te rog, pe adresa mea de e-mail. 

— Dacă mai pot ajuta cumva, spuneţi-mi, se oferi tânărul. 

Dance închise telefonul şi rămase tăcută câteva secunde, 
încercând să priceapă mesajul. O'Neil îi văzu tulburarea, dar nu 
zise nimic. _ 

Dance se gândi, şi în cele din urmă ajunse la o concluzie. Il 
sună pe Charles Overby şi îl înştiinţa despre parcul de rulote din 
Utah. Şeful ei fu încântat la auzul veştilor; acum avea ce să le 
zică reprezentaţilor presei. 

Apoi, gândindu-se la conversaţia cu Eddie Chang referitoare la 
întâlnirea ei imaginară cu Pell, îl sună pe Rey Carraneo şi îi mai 
dădu ceva de făcut. Tânărul agent păru nesigur, dar îi răspunse: 

— Sigur, agent Dance. Cred că e în regulă. 

Nu îl învinovăţea deloc; nu îi ceruse o chestie tocmai logică. 
Cu toate acestea, agenta continuă: 

— Retrage toate blocajele rutiere! 

— Aăă... 

Dance se gândi că el nu înţelesese ce-i ceruse. 

— Şi mişcă-te repede! 

— Luăm cambulă. 

— Bun, fu de acord Jennie. Ce e aia? 

— Nişte peştişori. Ca anşoa, dar nu-s săraţi. O să luăm 
sendvişuri. Eu vreau două. Tu la fel? 

— Doar unul, scumpule. 

— Pune oţet pe ele. Au acolo la masă. 

Jennie şi Pell erau în Moss Landing, la nord de Monterey. 
Masiva clădire geamănă a fabricii Duke Plant se înălța înspre 
cer. De cealaltă parte a autostrăzii era o mică insulă pe care se 
putea ajunge doar traversând un pod. Pe acel petic de pământ 
se situau câteva companii, docuri şi structura masivă şi nesigură 
unde stăteau Pell şi Jennie: Jack's Seafood. Avea deja 75 de ani 
vechime. John Steinbeck, Joseph Campbell şi Henry Miller - 
precum şi cea mai celebră femeie din Monterey, Flora Woods - 
obişnuiau să stea la poveşti pe scaunele învechite de la mesele 
pătate, să vorbească, să râdă şi să bea până când localul se 
închidea sau chiar după program. 

Acum Jack era o pescărie care comercializa produse marine şi 
totodată un restaurant. Atmosfera nu mai era aproape deloc 
boemă, iar volatilitatea care caracteriza localul în anii 1940- 
1950 dispăruse aproape complet. In schimb, Jack apăruse pe 
canalul TV Food Channel. 

Pell îşi amintea de el încă din perioada când locuia destul de 
aproape, în Seaside. Membrii Familiei nu mergeau să mănânce 
acolo prea des, dar îi mai trimiteau pe Jimmy sau pe Linda să 
cumpere sendvişuri, cartofi prăjiţi şi salată de varză. Îi plăcea 
mâncarea de aici foarte mult şi era tare bucuros că nu se 
închisese. 

Trebuise să se ocupe de câteva lucruri prin zonă, dar 
intervenise ceva care îl blocase pentru moment. In plus, era 
hămesit, şi se gândise că poate să-şi asume riscul de a se afişa 
în public. Poliţia sigur nu era pe urmele unui cuplu de turişti, mai 
ales nu aici, ţinând cont de faptul că, după ceea ce auzise la 
ştiri, ei credeau că se îndrepta înspre Utah. 

Jack avea o terasă de unde te puteai uita la bărcile de pescuit 
şi la golful de lângă, dar Pell voia să stea înăuntru şi să fie atent 
la uşă. Rezistând cu grijă tentaţiei de a-şi aranja pistolul care îl 
jena la spate, Pell luă loc la masă, iar Jennie se aşeză şi ea lângă 
el. Fata îşi lipi genunchiul de al bărbatului. 


Pell sorbea acum din ceaiul cu gheaţă. Se uită la fată şi o 
observă privind o farfurie rotativă pe care erau puse nişte felii 
mari de tort. 

— Vrei desert după ce mâncăm cambula? 

— Nu, dragă. Nu arată prea bine. 

— Nu? Pentru e/arătau bine. 

Lui Pell nu prea îi plăceau dulciurile. Dar alea erau nişte felii 
mari şi apetisante. În Capitola, puteai să te târguieşti pentru o 
felie şi să obţii un cartuş de ţigări la schimb. 

— Sunt doar zahăr, făină şi îndulcitori. Fructoză şi ciocolată 
ieftină. Arată bine şi sunt dulci, dar nu au niciun gust. 

— Nu ai fi făcut aşa torturi când lucrai în domeniul 
cateringului? 

— Nu, nu. Niciodată, răspunse ea veselă continuând să se uite 
la farfuriile cu prăjituri. Oamenii mănâncă chestii din alea pentru 
că nu se satură, aşa că mai vor. Dar eu fac un tort de ciocolată 
fără făină. Folosesc ciocolată, zahăr, alune, vanilie şi 
gălbenuşuri de ou. Apoi pun glazură de zmeură deasupra. După 
câteva muşcături din tortul ăla te simţi mai mult decât 
satisfăcut. 

— Sună bine de tot, spuse Pell gândindu-se, în schimb, că 
părea oribil. 

Dar fata îi povestea despre ea, şi trebuie să laşi oamenii să 
facă asta. Îmbată-i şi lasă-i să pălăvrăgească! Cunoaşterea e o 
armă mai bună decât cuțitul. 

— Asta faci de regulă? continuă el. Lucrezi la patiserie? 

— Păi, îmi place mult să gătesc, pentru că aşa am eu mai 
multă libertate. Fac totul de una singură. La alte slujbe de 
acelaşi tip, sunt oameni care îţi pregătesc ei o parte din 
produse. 

„Control, reflectă el. Interesant”, îşi spuse şi reţinu idea. 

— Apoi, uneori, sunt chelneriţă. Primeşti bacşiş dacă-i serveşti 
pe oameni. 

— Pun pariu că tu primeai bacşişuri bune. 

— Pai da. Depinde. 

— Şi îţi place? De ce râzi? 

— Pentru că... Nici nu ştiu când m-a întrebat cineva ultima 
oară despre slujba mea. Adică, mă refer că nu ştiu când m-a 
întrebat vreun iubit despre asta. Oricum, e distractiv să serveşti 


oamenii. Şi uneori mă prefac că nu doar servesc. Mă prefac că e 
petrecerea mea, unde sunt invitaţi toţi pretenii şi familia. 

Un pescăruş flămând zburătăcea afară, căutând resturi. Pell 
uitase cât de mari erau. 

Jennie continuă: 

— E ca atunci când gătesc un tort în cuptor. Un tort de nuntă, 
să zicem. Uneori cred că e exact acea fericire minusculă pe care 
putem conta cu toţii. Faci cel mai bun tort, şi toată lumea se 
bucură de el. Dar nu pentru totdeauna. Oare ce te poate face 
fericit pentru totdeauna? 

— Bine zis. O să mănânc doar torturi pregătite de tine. 

— Sigur că da, scumpule, râse fata. Dar mă bucur că ai zis 
asta. Mulţumesc. 

Faptul că rostise acele cuvinte o făcea să pară mai matură. 
Adică ea controla conversaţia, şi Pell se retrăsese în apărare. Nu 
îi plăcea, aşa că schimbă subiectul. 

— Ei bine, sper să îţi placă peştele ăsta. Mie îmi plac la 
nebunie. Mai vrei un ceai? 

— Nu, mersi, e totul perfect aşa. Doar să stai aproape de 
mine. Asta vreau. 

— Haide să ne uităm pe hărţi! 

Fata îşi deschise poşeta şi scoase hărţile afară. Desfăcu una, 
şi Pell o examină atent, observând cât de mult se schimbase 
peninsula Monterey în decursul ultimilor opt ani. Apoi, se opri şi 
îşi dădu seamă că îl încerca un sentiment ciudat. Nu ştia exact 
ce era, dar se simţea foarte bine. 

Apoi îşi dădu seama: era liber. 

Perioada petrecută în închisoare, opt ani de stat sub controlul 
altcuiva, totul se terminase acum, şi putea să îşi reînceapă 
viaţa. După ce termina ce avea de făcut aici, urma să plece de 
tot şi să fondeze o altă Familie. Pell se uită în jur, la ceilalţi 
clienţi din restaurant, remarcând vreo câţiva deosebiți: 
adolescenta de la două mese depărtare, părinţii ei tăcuţi care 
hăpăiau mâncarea de parcă le-ar fi fost frică să vorbească unul 
cu altul. Fata, uşor grăsuţă, putea fi uşor ademenită să fugă de 
acasă dacă o prindea singură la vreo sală de jocuri sau într-o 
cafenea. l-ar lua maximum două zile să o convingă că era mai 
bine să meargă eu el. 

La tejghea, tânărul de vreo douăzeci de ani (nu primise o bere 
când ceruse, pentru că îşi „uitase” buletinul acasă) era plin de 


tatuaje ridicole - pe care probabil le regreta - şi purta haine 
ponosite, care, coroborate cu supa pe care o consuma, indicau 
faptul că avea probleme financiare. Pell se mai uită prin 
restaurant şi îşi opri privirea asupra tuturor fetelor de peste 16 
ani. Ştia exact cum să îl convingă şi pe băiat în decurs de doar 
câteva ore. 

Pell o remarcă şi pe tânăra mamă divorțată, dacă inelul de pe 
deget nu îl minţea. Stătea speriată - evident avea probleme cu 
soţul. Nici măcar nu acorda atenţie bebeluşului din căruciorul de 
lângă ea. Nu se uitase deloc către copil, şi, dacă acesta ar fi 
început să plângă, atunci sigur şi-ar fi pierdut bruma de răbdare 
pe care o mai avea. Postura şi ochii ei ascundeau o poveste, dar 
lui Pell chiar nu-i păsa de asta. Il interesa doar faptul că legătura 
ei cu bebeluşul era firavă. Pell ştia că, dacă o putea ademeni pe 
femeie să li se alăture, ar fi reuşit să o separe de bebeluş fără 
prea mari bătăi de cap. Şi Pell ar fi devenit pe loc tată. 

Se gândi la povestea pe care i-o citea mătuşa Barbara, atunci 
când stătea cu ea în Bakersfield: Fluieraşul din Hamelin, omul 
care ademenise toţi copiii dintr-un oraş medieval din Germania 
să-l urmeze, dansând, în timp ce el cânta la flaut, atunci când 
locuitorii oraşului refuzaseră să îi plătească pentru că îi scăpase 
de şobolani. Când mai crescuse, citise mai mult despre incident. 
Faptele reale difereau de versiunea fraţilor Grimm şi de alte 
versiuni populare. Probabil nu fuseseră nici şobolani, nici datorii; 
nişte copii pur şi simplu dispăruseră din Hamelin şi nu mai 
fuseseră găsiţi niciodată. Dispariţiile - şi reacţia apatică a 
părinţilor - rămăseseră un mister. 

O variantă era că acei copii infectați de ciumă sau de o boală 
care cauza spasme asemănătoare cu mişcările de dans, 
fuseseră conduşi afară din oraş şi lăsaţi acolo să moară, pentru 
că adulţilor le era frică să nu se molipsească şi ei. Altă variantă 
era că Fluieraşul organizase un pelerinaj religios pentru copii, iar 
aceştia muriseră pe drum fie din cauza unui dezastru natural, fie 
pentru că fuseseră prinşi la mijloc într-un conflict militar. 

Mai exista încă o teorie, preferata lui Pell. Copiii îşi părăsiseră 
intenţionat părinţii şi îl urmaseră pe Fluieraş până în Europa de 
Est, care pe atunci era colonizată. Copiii s-au stabilit acolo, iar 
Fluieraşul a rămas liderul lor absolut. Lui Pell îi plăcea la nebunie 
idea că cineva avusese asemenea talent încât să ademenească 
peste o sută de tineri să plece de acasă, şi să devină el părintele 


lor. Oare cu ce fel de abilităţi se născuse el? Sau cum îşi 
dezvoltase acele abilităţi? 

Chelneriţa care venise cu mâncarea îl trezi din visare. Pell se 
uită înspre sânii ei, iar apoi la mâncare. 

— Arată delicios, scumpule, îi spuse Jennie, uitându-se la 
porţia ei. 

— Uite oţetul de malţ. Toarnă un pic peste. 

Pell îi întinse o sticlă. 

— Bine. 

Bell se mai uită o dată prin restaurant: fata posacă, băiatul 
nervos, mama detaşată... Sigur că nu avea să îi convingă acum. 
Pur şi simplu era încântat să vadă câte posibilităţi erau. După ce 
se stabileau undeva şi începeau o viaţă nouă, într-o lună sau 
ceva, urma să înceapă vânătoarea - în sălile de jocuri, la 
Starbucks, prin parcuri, şcoli şi campusuri, la McDonald's. 

„Fluieraşul din California...” 

Apoi Daniel Pell se întoarse la prânzul său şi începu să 
mănânce. 


Maşinile goneau pe Autostrada 1. 

Michael O'Neil conducea maşina Ford a departamentului de 
poliţie, neînmatriculată, iar Dance stătea lângă el. TJ era într-un 
Taurus primit de la Biroul Californian de Investigaţii, şi două 
motociclete de la poliţia Monterey îi urmăreau. Poliţia din 
California trimitea la rândul său câteva maşini, la fel şi cei din 
Watsonville, oraşul vecin, care trimitea o maşină înspre sud. 

O'Neil mergea cu aproape 120 de kilometri la oră. Puteau să 
meargă şi mai repede, dar traficul era aglomerat. Unele porţiuni 
ale drumului aveau doar două benzi. Şi, de obicei, ei foloseau 
doar lumini, nu şi sirene. 

Se îndreptau înspre locul unde se gândeau că se aflau Daniel 
Pell şi blonda care îl ajuta, luându-și liniştiţi prânzul, deşi şansele 
erau minuscule. 

Dance se îndoia că Pell urma să meargă înspre Utah. Intuiţia îi 
spunea că, la fel ca Mexic, Utah era probabil o pistă falsă, în 
special după ce aflase de la Rebecca şi de la Linda că Pell nu 
vorbise niciodată despre aşa ceva, şi după ce găsiseră telefonul 
mobil plasat strategic lângă maşina angajatului de la Worldwide 
Express. Şi, cel mai important lucru, îl lăsase în viaţă pe şofer, 
să raporteze poliţiei despre telefon şi să le spună că îl auzise pe 


Pell folosindu-l. Jocul sexual pe care îl practicase cu Billy fusese 
un pretext ca să îl lase în viaţă, dar Dance se gândise că, 
indiferent cât de ieşit din comun era, niciun evadat nu ar fi 
pierdut timpul cu asemenea lucruri. 

Dar apoi vorbise cu specialistul în calculatoare din Capitola, 
care îi citise mesajul postat de complicele lui Pell pe forumul 
Manslaughter, la categoria „Helter Skelter”. 


Coletul va fi acolo la 9.20. Dubiţa de la Worldwide Express va 
fi la San Benito la 9.50. Panglică portocalie plasată pe pin. Ne 
întâlnim în faţa alimentarei despre care am vorbit. 


Aceasta era prima parte a mesajului, o confirmare finală a 
planului de evadare. Dar propoziţia finală o surprinsese pe 
Dance. 


Camera e pregătită, şi acum verific locaţiile din apropiere de 
Monterey pe care le voiai. 
Scumpa ta 


Lucru care, spre surprinderea tuturor, sugera că Pell ar fi 
putut fi prin apropiere. 

Dance şi O'Neil nu reuşiră să găsească vreun motiv logic 
pentru acest lucru. Era o nebunie totală. Dar dacă stătea în 
zonă, Dance se hotărî să îl facă pe Pell să se simtă destul de 
încrezător încât să iasă în public. Şi se folosise de Charles 
Overby. Ştia că, odată ce îi spusese de Utah, Overby fugise 
direct în gura presei şi anunţase că acolo urma să se desfăşoare 
operaţiunea de căutare. Lucrul acesta, spera ea, urma să îl facă 
pe Pell să se simtă mai sigur şi să iasă în public. 

Dar unde putea să fie? 

Spera să afle răspunsul la întrebarea ei în convorbirea avută 
cu Eddie Chang. Spera să afle câte ceva din lucrurile pe care i le 
spusese Pell, din dorinţele şi interesele lui. Chang îi spusese că 
Pell avea o pasiune pentru sex, aşa că putea să se îndrepte 
înspre saloane de masaj, bordeluri sau agenţii de escorte, dar 
erau puţine în peninsula Monterey. Şi, în plus, avea o parteneră, 
care probabil îl satisfăcea sexual. 

— Ce altceva mai ştii? îl întrebase pe Chang. 

— Ah, îmi amintesc. Mâncare. 


Părea că lui Daniel îi plăceau enorm fructele de mare, în 
special o mâncare din cambulă. Pell menţionase de câteva ori 
că erau doar vreo patru, cinci restaurante în zona de coastă 
care ştiau să prepare cum trebuie cambula. Şi ştia foarte bine 
cum ar fi trebuit preparaţi aceşti peşti. Dance notă numele 
restaurantelor pe care şi le putu aminti Chang. Trei dintre ele se 
încinseseră în răstimpul în care Pell fusese închis, dar două, unul 
la Fisherman's Wharf, în Monterey, şi unul în Moss Landing, mai 
erau încă deschise. 

Aceasta era misiunea mai puţin obişnuită pe care i-o dăduse 
Dance lui Carraneo: să dea telefon la cele două restaurante - şi 
la oricare altele mai existau în Central Coast, care să aibă 
meniuri similare - şi să le spună despre evadat, care ar fi putut 
fi acompaniat de o femeie slăbuţă şi blondă. 

Dance nu prea credea că ideea ei avea şanse de reuşită, dar 
Carraneo tocmai vorbise cu managerul de la Jack, restaurantul 
din Moss Landing. Un cuplu se afla în restaurant chiar acum, şi 
lui i se părea că aceştia se comportau suspect - stând înăuntru 
într-un loc de unde puteau să observe uşa de la intrare, la care 
bărbatul se tot uita -, când majoritatea clienţilor stăteau afară. 
Bărbatul era proaspăt bărbierit, purta ochelari de soare şi o 
şapcă, aşa că nu putea să îşi dea seama dacă era Pell sau nu. 
Femeia părea să fie blondă, deşi, la rândul ei, purta ochelari de 
soare şi o şapcă. Dar ca vârstă păreau să fie cei căutaţi. 

Dance îl sunase direct pe managerul restaurantului şi îl 
întrebase dacă ştia cineva cu ce maşină veniseră cei doi. 
Managerul nu ştia, dar, pentru că parcarea nu era aglomerată, 
un angajat ieşise afară şi apoi revenise să îi dicteze, în spaniolă, 
lui Dance, toate numerele de înmatriculare ale maşinilor parcate 
acolo. 

După o verificare rapidă, reieşise că un Thunderbird turcoaz 
fusese furat vinerea trecută - deşi, în mod surprinzător, nu în 
zona Monterey, ci în Los Angeles. 

Poate că era o pistă falsă, dar Dance se hotărî să se îndrepte 
înspre locul respectiv; dacă nu ieşea nimic, măcar prindeau un 
hoţ de maşini. Il puse în alertă pe O'Neil, iar apoi îl sună pe 
manager să îi spună că urma să ajungă imediat, cerându-i să se 
comporte normal, ca şi cum nu s-ar fi întâmplat nimic. 

— Să mă comport normal? îi răspunse bărbatul cu vocea 
tremurândă. Sigur. Da. 


Acum, Kathryn Dance se gândea anticipat la următoarea 
şedinţă de interogare cu Daniel Pell, care urma să aibă loc când 
Pell era prins. Prima întrebare urma să fie de ce nu părăsise 
zona. 

Avansând prin Sand City, un centru comercial plasat pe 
Autostrada 1, traficul deveni mult mai lejer, şi O'Neil apăsă cu 
putere pe pedala de acceleraţie. Urmau să ajungă la restaurant 
în zece minute. 

— Ai mâncat ceva mai bun decât astea? 

— Dragă, sunt bune. Cambuli. 

Cambule, o corectă Pell, care se gândea să îşi comande al 
treilea sendviş. 

— Deci aşa era fostul meu prieten, continuă fata. Nu l-am mai 
văzut de atunci. Slavă Domnului. 

Jennie tocmai îi spusese lui Pell toate detaliile legate de fostul 
ei soţ - un pitic plângăcios, contabil şi om de afaceri - care o 
bătuse atât de rău, încât fata avusese nevoie de spitalizare de 
două ori pentru leziuni interne şi o dată pentru o fractură la 
mână. Bărbatul urlase la ea atunci când ea uitase să calce 
cearşafurile, urlase la ea când nu rămăsese însărcinată după 
doar o lună de încercări, urlase la ea când Lakers pierduseră un 
meci important. Îi zicea că sânii ei erau ca ai unui băiat, motiv 
pentru care el nu se putea excita. li spusese în faţa prietenilor 
lui că ar arăta „bine” dacă şi-ar face o operaţie estetică la nas. 

„Un omuleţ meschin, gândi Pell, un omuleţ controlat de 
absolut orice în afară de el însuşi.” 

Apoi, auzi continuarea telenovelei: prietenii de după divorţ. 
Păreau să fie la fel ca el: băieţi răi. „Dar o variantă mai lejeră”, 
gândi Daniel. Unul era un hoţ mărunt, care locuia în Laguna, 
între Los Angeles şi San Diego. Făcea afaceri mărunte. Altul era 
traficant de droguri. Altul era motociclist. Altul era pur şi simplu 
un ratat. 

Pell fusese la rândul său la psihiatru. De regulă, nu îl ajuta, 
dar uneori câte un psihiatru avea o intuiţie bună, iar Pell îşi nota 
gândurile acestuia (desigur, nu pentru propria sănătate 
mentală, dar pentru că erau arme foarte utile pentru a putea 
lupta cu unii oameni). 

Atunci, de ce era Jennie oare atrasă de băieţii răi? Era un 
lucru evident pentru Pell. Ei erau precum mama ei; în 
subconştient, ea se amăgea cu gândul că ei aveau să se 
schimbe şi să o iubească, încetând să o ignore sau să se 
folosească de ea. 

Era bine de ştiut, dar ar fi putut să îi spună: „Draga mea, că 
tot veni vorba, nu te mai obosi. Noi nu ne schimbăm. Niciodată. 
Notează asta şi ţine-o bine minte!” 

Desigur, Pell păstră aceste gânduri doar pentru el. 

Jennie se opri din mâncat şi se uită înspre el. 


— Dragul meu? 

— Da? 

— Pot să te întreb ceva? 

— Sigur, scumpo. 

— Nu ai pomenit niciodată despre fetele alea cu care locuiai. 
Atunci când ai fost arestat. Familia. 

— Da, se pare că nu am spus nimic. 

— Ai mai păstrat legătura cu ele? Cum le cheamă? 

— Samantha, Rebecca şi Linda, recită el. Mai era şi Jimmy - 
cel care a încercat să mă omoare. 

Fata se uită fix în ochii lui. 

— Voiai să nu te întreb despre ele? 

— Nu, e în regulă. Poţi să mă întrebi orice. 

Să nu îi spui niciodată cuiva să nu vorbească despre ceva 
anume. Zâmbeşte şi oferă cât mai multe informaţii cu putinţă. 
Chiar dacă doare. 

— Fetele alea te-au turnat? 

— Nu chiar. Nici măcar nu ştiau că eu şi Jimmy urma să 
mergem la familia Croyton. Dar nu m-au ajutat deloc după ce 
am fost arestat. Linda a ars nişte dovezi şi i-a minţit pe poliţişti. 
Dar până şi ea a cedat într-un final şi i-a ajutat. Pell râse amar. 
Şi uite ce am făcut eu pentru ele. Le-am oferit o casă. Părinţii lor 
nu se sinchiseau de ele, şi eu le-am oferit o familie. 

— Eşti supărat? Nu am vrut să te supăr. 

— Nu, zise Pell zâmbind. E în regulă, scumpo. 

— Te gândeşti mult la ele? 

„Ah, deci asta era.” Pell muncise din greu toată viaţa ca să 
înveţe să observe mesajul ascuns din vorbele oamenilor. Acum 
înţelegea: Jennie era geloasă. Era o emoție măruntă, una uşor 
de combătut, dar o emoție ce reprezenta totodată o forţă 
imensă în univers. 

— Nu. Nu am mai vorbit cu ele de ani de zile. O perioadă le- 
am scris. Linda a fost singura care mi-a răspuns. Dar apoi mi-a 
scris că avocatul ei i-a zis că dosarul ei pentru eliberare 
condiţionată nu avea să arate bine dacă nu înceta, şi atunci s-a 
oprit. Mi-a părut rău din cauza asta, trebuie să recunosc. 

— Îmi pare rău, dragul meu. 

— Nu mă interesează dacă sunt moarte sau dacă sunt 
căsătorite şi fericite. La început am fost furios, dar apoi am 


înţeles că am greşit cu ele. Am ales greşit. Tu eşti bună pentru 
mine; ele nu au fost. 

Jennie îi luă mână şi îi sărută încheieturile degetelor, una câte 
una. 

Pell îşi îndreptă din nou atenţia înspre hartă. lubea hărţile. 
Când te rătăceşti, devii neajutorat şi disperat. Işi amintea cum 
hărţile - de fapt, /ipsa lor - jucaseră un rol important în istoria 
acestei zone din California, unde stăteau chiar acum, mai exact, 
golful Monterey. In Familie, cu ani în urmă, după ce luau cina, 
Linda citea cu voce tare în timp ce toţi stăteau adunaţi într-un 
cerc. Pell alegea autori locali şi cărţi a căror acţiune avea loc 
chiar aici, şi îşi aminti de una anume, o carte cu istoria zonei. 
Golful fusese descoperit de către spanioli, la începutul anilor 
1600. Bahia de Monte Rey, numită după un bogat finanţator al 
expediției, era considerată o adevărată mină de aur - pământ 
fertil, un port ideal, o locaţie perfectă -, şi guvernatorul voia să 
ridice o colonie mare acolo. Din păcate, după ce exploratorii au 
plecat, nimeni nu a mai reuşit să-i stabilească locaţia. 

Numeroase expediţii au încercat fără succes să îl găsească 
din nou. Cu fiecare an care trecea, golful Monterey căpăta 
proporţii legendare. Unul dintre cele mai mari contingente, 
plecat din San Diego, s-a îndreptat spre nord pe jos, dorind să 
găsească bahia. Aflaţi într-un pericol permanent din cauza 
condiţiilor meteorologice şi a urşilor grizzly, conchistadorii au 
acoperit fiecare metru pătrat din tot statul până la San Francisco 
- şi tot nu au reuşit să găsească golful. 

Asta numai pentru că nu aveau hărţi corecte. 

Când reuşise să intre pe internet în Capitola, se îndrăgostise 
de o pagină web, numită Visual-Earth, unde puteai să apeşi pe 
hartă cu mouse-ul, şi pe ecran îţi apărea o poză făcută din 
satelit a locului respectiv. Pell fusese uluit să vadă asta. Erau 
câteva lucruri importante pe care voia să le vadă, deci nu 
apucase să se uite atent la tot. Pell abia aştepta să se 
potolească toată agitația asta şi să stea cu orele pe Visual- 
Earth. 

Acum Jennie îi arăta câteva locuri pe harta din faţa lor, şi Pell 
asculta. Dar, ca de obicei, era atent şi la tot ce se petrecea în 
jurul lor. 

— E un căţeluş cuminte. Mai trebuie doar puţin dresat. 


— Avem mult de condus, dar, dacă nu ne grăbim, o să fie 
super. Ştii tu. 

— Am comandat acum zece minute. Poţi să verifici să vezi de 
ce le ia atâta? 

Auzind ultima propoziţie, Pell se uită înspre tejghea. 

— Imi pare rău, îi zicea casierul unui client. Nu prea avem 
oameni astăzi. 

Bărbatul - proprietarul localului sau managerul acestuia - 
părea tulburat şi se uita peste tot în jur, mai puţin înspre Pell şi 
Jennie. 

„Oamenii deştepţi îşi pot da seama de ce te-ai schimbat, ca 
apoi să folosească asta împotriva ta.” 

Când Pell comandase mâncarea, erau trei sau patru chelneri 
care făceau ture bucătărie - restaurant. Acum, nu mai lucra 
decât bărbatul acesta. 

Işi trimisese toţi angajaţii să se ascundă. 

Pell sări în picioare şi răsturnă masa. Jennie scăpă pe jos 
furculiţa şi se ridică şi ea. 

Managerul se uită la ei disperat. 

— Nenorocitule, murmură Pell şi îşi scoase pistolul. 

Jennie urlă. 

— Nu, nu... eu, bâigui managerul şi apoi fugi disperat în 
bucătărie, abandonându-şi clienţii, care se aruncară la podea. 

— Ce s-a întâmplat, scumpule? întrebă Jennie, panicată. 

— Să mergem la maşină, îi ceru Pell, luând harta de pe masă. 

In depărtare se puteau vedea nişte luminiţe. 

Jennie se panică şi rămase blocată; începu să şoptească: 

— Cântece de îngeri, cântece de îngeri... 

— Haide! 

Cei doi săriră în maşină. Pell băgă în marşarier, schimbă 
viteza, ambală motorul şi ţâşni înspre Autostrada 1, peste podul 
îngust din faţa lor. Jennie aproape căzu din scaun când se izbiră 
de asfaltul denivelat de pe cealaltă parte. Ajunşi pe autostradă, 
Pell viră înspre nord, conduse vreo sută de metri şi se opri 
brusc. Din cealaltă parte venea o altă maşină de poliţie. 

Pell se uită în dreapta sa şi apăsă pedala până la podea, 
îndreptându-se direct spre poarta unei fabrici masive, fabrică 
mai degrabă potrivită într-o zonă industrială din Indiana, nu în 
acest peisaj demn de o carte poştală. 


Dance şi O'Neil erau la maximum cinci minute depărtare de 
Moss Landing. 

Degetele agentei strânseră puternic mânerul pistolului, pe 
care îl ţinea la şoldul drept. Nu folosise niciodată arma şi nici nu 
trăgea prea bine - nu era obişnuită cu armele de foc. De 
asemenea, având copii acasă, se simţea inconfortabil să ia arma 
cu ea (acasă o ţinea într-o cutie bine închisă, lângă patul ei, şi 
doar ea ştia combinaţia lacătului). 

Pe de altă parte, Michael O'Neil era un ţintaş bun de tot, la fel 
ca TJ. Era fericită că se afla în compania lor. 

Dar oare urma să se ajungă la o confruntare? Evident, Dance 
nu ştia răspunsul. Dar ştia că trebuia să facă tot ce era necesar 
pentru a-l opri pe ucigaş. 

Fordul lor luă curba şi urcă pe un deal. 

— La dracu', murmură O'Neil în timp ce urcau povârnişul. 

Puse piciorul pe pedala de frână şi se uită la ceilalţi. 

— Ţineţi-vă bine! 

Dance tresări şi se prinse de bord în timp ce maşina derapa. 
Fordul se opri aproape de vârful dealului, la o palmă de o altă 
maşină. Autostrada era blocată până înspre Moss Landing. 
Maşinile circulau pe banda opusă, dar foarte încet. Câţiva 
kilometri mai în faţă, Dance putea să vadă nişte lumini care 
pâlpâiau, şi îşi dădu seama că poliţiştii trimiteau maşinile înapoi. 

să fi fost oare un blocaj rutier? 

O'Neil îşi scoase telefonul mobil Motorola şi sună la 
dispeceratul districtului Monterey. 

— O'Neil aici. 

— Da, domnule. Continuaţi! 

— Suntem pe Autostrada 1, aproape de Moss Landing. Traficul 
e blocat. Care e problema? 

— Da. Aşa e. Aveţi grijă. Acum se evacuează centrala Dunke 
Power. Se pare că a luat foc. Situaţia e gravă. Sunt mulţi răniţi, 
şi doi oameni au decedat. 

„Nu se poate, îşi zise Dance oftând. Alţi morţi.” 

— Foc? întrebă O'Neil. 

— Exact ce a făcut Pell la judecătorie, replică Dance. 

Putea vedea fumul negru în depărtare. Proiectanţii luaseră în 
calcul posibilitatea unui incendiu de proporţii. Cu câţiva ani în 
urmă, un incendiu ajunsese la o cisternă abandonată de ulei, 
lângă centrală. Acum centrala funcţiona pe bază de gaz - se 


renunţase la ulei -, şi şansele unui nou incendiu erau mult 
reduse. Cu toate acestea, în cazul unui incendiu, forţele de 
securitate ar fi blocat Autostrada 1 în ambele sensuri şi ar fi 
început evacuarea tuturor celor din preajmă. 

— Anunţă Poliţia Rutieră din California sau pompierii din 
Monterey să ne facă loc, se răsti O'Neil. Trebuie să trecem. 
Urmărim un evadat. 

— Am înţeles... Aşteptaţi un pic... După un scurt moment de 
tăcere, bărbatul continuă: Aveţi grijă. Acum am primit veşti de 
la Watsonville Fire. Nu ştiu... Bun, deci fabrica nu arde. Arde o 
maşină în faţa porţii. Nu ştiu cine a sunat la urgenţe. Nimeni nu 
e rănit. A fost o alarmă falsă. Şi am primit nişte telefoane de la 
Jack. Suspectul a scos pistolul şi a fugit. 

— La naiba, ne-a păcălit, murmură O'Neil. 

— Sunt poliţişti la locul accidentului? interveni Dance. 

— Aşteptaţi un pic... Afirmativ. Un poliţist din Watsonville. 
Restul sunt de la pompieri şi de la serviciile medicale de 
urgenţă. 

— Un poliţist, zise Dance, clătinând din cap. 

— Spune-i că Daniel Pell e pe undeva pe acolo. Şi că e 
înarmat. Şi că nu ezită să tragă în oameni nevinovaţi sau în 
poliţişti. 

— Înţeles. O să transmit mai departe. 

Dance se întrebă cum avea să se descurce singurul poliţist de 
la faţa locului. Cele mai grave incidente din Moss Landing erau 
condusul maşinilor sub influenţa alcoolului şi furturile de 
automobile şi bărci. 

— Tj, ai auzit? 

— La dracu, veni replica din partea lui. TJ nu se prea obosea 
cu limbajul specific transmisiunilor prin radio. 

O'Neil, furios, trânti receptorul la loc. Cererea lor de a li se 
face loc prin trafic nu avea niciun efect. 

— Să încercăm, oricum, să ajungem acolo. Dance se întoarse 
înspre el. Nu îmi pasă dacă mai avem nevoie de oameni. 

O'Neil o aprobă dând din cap. Apoi porni sirena şi îndreptă 
maşina spre creasta dealului, creastă acoperită de nisip şi de 
pietre, în multe zone fiind aproape inaccesibilă. 

Dar încet-încet, maşina lor avansa. 


Capitolul 16 

Când ajunseră într-un final la Moss Landing, Pell şi prietena sa 
nu erau nicăieri. 

Dance şi O'Neil parcară maşina, şi câteva secunde mai târziu 
îi urmă TJ, care opri şi el lângă Thunderbirdul ars şi fumegând. 

— Maşina lui Pell, arătă agenta. Cea furată vineri din Los 
Angeles. 

Apoi îi spuse lui TJ să îl găsească pe patronul localului. 

Polițistul din Watsonville, O'Neil şi ceilalţi poliţişti începură să 
caute martori oculari. Mulţi probabil că plecaseră deja, speriaţi 
de flăcările care ieşeau din maşină şi de sunetul sfredelitor al 
alarmei uzinei - gândindu-se poate că înăuntru era un reactor 
nuclear care ardea. 

Dance interogă câţiva oameni de lângă uzină, care îi 
raportară că văzuseră un bărbat vânos şi o femeie blondă 
accelerând maşina peste podul de la Jack's Seafood. Apoi cei doi 
opriseră brusc în faţa uzinei, ieşiseră, şi câteva secunde mai 
târziu maşina explodase. 

Apoi, cuplul fugise înspre țărm, dar nimeni nu ştia ce se 
întâmplase după aceea. Se pare că Pell sunase să anunţe că 
uzina era în flăcări şi că erau morţi şi răniţi. 

Dance se uită în jur. Clar, cei doi aveau nevoie de o altă 
maşină; nu ai cum să evadezi de aici mergând pe jos. Dar apoi 
se uită mai atentă la zona golfului. Ţinând cont de cum se 
desfăşura traficul, at fi fost mai logic să fure o barcă. Ea chemă 
câţiva poliţişti, traversă autostrada şi, preţ de 15 minute, vorbi 
cu oamenii aflaţi pe țărm, încercând să afle dacă Pell furase 
vreo ambarcaţiune. Nimeni nu văzuse nimic şi nicio barcă nu 
lipsea. 

Pierdere de vreme. 

Întorcându-se spre autostradă, Dance observă un magazin 
vizavi de uzină, un butic care comercializa suvenire şi dulciuri. 
Pe uşă trona mare semnul închis, dar agentei i se păru că 
observă chipul unei femei în spatele uşii. 

Oare era şi Pell înăuntru alături de ea? 

Dance gesticulă către un agent, îi spuse bănuiala ei şi 
împreună se îndreptară către uşă. Dance bătu, dar nu primi 
niciun răspuns. 


Încă o bătaie, şi uşa se deschise încet. O femeie plinuţă cu păr 
scurt şi creţ îi întâmpină, uitându-se speriată la pistoalele pe 
care ei le ţineau în mâini. 

— Da? 

— leşiţi, vă rog, îi ceru Dance, încercând să observe ceva în 
întunericul din cameră. 

— Sigur. 

— Mai e cineva înăuntru? 

— Nu. Ce vrei să...? 

Agentul o dădu la o parte şi aprinse becul. Dance veni şi ea 
alături de el. Imediat îşi dădură seama că nu mai era nimeni 
acolo. 

— Îmi pare rău pentru deranj, zise Dance întorcându-se către 
femeie. 

— E în regulă. E înfricoşător. l-aţi prins? 

— Încă mai căutăm. Aţi văzut ce s-a întâmplat? 

— Nu. Eram înăuntru. Când m-am uitat afară, am văzut o 
maşină care ardea. M-am tot gândit la incendiul petrecut în 
urmă cu câţiva ani. A fost unul urât de tot. De asta aţi venit aici? 

— Da. Am văzut fumul încă din Carmel. 

— Ştiam că cisterna de acum era goală. Sau aproape goală. 
Dar toţi am fost speriaţi de moarte. Şi firele alea. Electricitatea 
îmi dă fiori. 

— Deci aţi închis magazinul? 

— Da. Oricum voiam să plec mai devreme. Nu ştiam cât timp 
urma să fie blocată autostrada. Nu ar fi prea mulţi turişti 
interesaţi de o uzină în flăcări aflată peste drum de magazinul 
meu. 

— Cred şi eu. Aş vrea să vă întreb dacă aveţi vreo idee încotro 
s-au îndreptat. 

— Aşa un om periculos? Sper să îl arestaţi cât se poate de 
repede. 

— Dar aţi spus „ei”. De unde ştiai că sunt mai mulţi? 

Urmă o pauză. 

— Păi... 

Dance îi zâmbi, dar o fixă cu privirea. 

— Aţi spus că nu aţi văzut nimic. V-aţi uitat pe geam doar 
după ce-aţi auzit sirena. 

— Cred că am vorbit cu cineva despre asta. Afară. 

„Cred...” 


Femeia avea o privire de negare. În subconştient simţea că 
oferea o părere, nu o declaraţie falsă. 

— Cine v-a spus? insistă Dance. 

— Nu îi cunoşteam. 

— Bărbat sau femeie? 

Încă o ezitare. 

— O fată. O femeie. Nu era din statul nostru, răspunse femeia, 
ţinându-şi capul întors şi scărpinându-şi nasul - un gest 
caracteristic pentru negaţie sau pentru aversiune. 

— Unde vă este maşina? veni o altă întrebare din partea lui 
Dance. 

— Maşina mea? 

Ochii joacă un rol extrem de important în interogarea care are 
la bază analiza limbajului trupului. Unii poliţişti cred că dacă 
suspectul se uită în stânga în timpul interogatoriului înseamnă 
că el minte. Dance ştia că acest lucru era doar o poveste veche; 
ochii care evită contactul cu ochii celui care interoghează - spre 
deosebire de momentele când suspecţii se întorc cu tot corpul - 
nu au nicio legătură cu minciuna; direcţia privirii e uşor de 
controlat. 

Dar, cu toate acestea, ochii spun multe. 

În timp ce Dance o interoga, observă că femeia se uita la un 
anume loc din parcare. De fiecare dată când se uita în acea 
direcţie, agenta observa semne care indicau stresul: se muta de 
pe un picior pe altul şi îşi strângea degetele. Dance înţelese: Pell 
îi furase maşina şi o ameninţase că el sau partenera sa aveau 
să-i ucidă familia dacă spunea ceva. Exact cum procedase şi cu 
şoferul de la Worldwide Express. 

Dance oftă. Dacă femeia le-ar fi mărturisit ce ştia încă din 
prima clipă, probabil l-ar fi prins pe Pell. 

Sau dacă nu s-ar fi luat după semnul care indica închis şi ar fi 
ciocănit mai devreme la uşă... 

— Eu... 

Femeia dădu să spună ceva, dar izbucni în plâns. 

— Înţeleg. Te asigur că vei fi în siguranţă. Ce maşină ai? 

— E un Ford Focus albastru. Trei ani vechime. Are un abţibild 
cu încălzirea globală lipit pe el. Şi e lovit în... 

— Încotro s-au îndreptat? 

— Nord. 


Dance notă numărul de înmatriculare şi îl sună pe O'Neil, care 
la rândul lui informă telefonic toate echipajele despre maşină. 

În timp ce femeia aranja să se mute la o prietenă până când 
Pell avea să fie prins, Dance se uita la norul de fum care plutea 
în jurul Thunderbirdului. Era furioasă. Găsise nişte indicii bune 
cu ajutorul informaţiilor primite de la Eddie Chang, şi se 
gândiseră la un plan excelent. Dar totul fusese în zadar. 

TJ veni alături de ea, însoţit de managerul de la Jack's 
Seafood. Acesta le oferi versiunea lui cu privire la Pell, omiţând 
câteva lucruri care sigur l-ar fi dat de gol, lăsându-i să înţeleagă 
că, în mod neintenţionat, îl alertase pe Pell. Dance nu îl 
învinovăţea. Ştia ce fel de om era Pell - de la interogatoriu şi din 
tot comportamentul său din acea zi. 

Managerul o descrise pe femeia care îl însoțea pe Pell, care 
era slăbuţă şi drăguță, cu o mutră de şoricică, şi care îl sorbise 
din ochi pe Pell toată durata mesei. Prima dată se gândise că 
erau în luna de miere. Fata nu îl lăsa din braţe. Managerul 
estimă că avea în jur de douăzeci şi cinci de ani şi apoi adăugă 
că amândoi se tot uitaseră la o hartă cât timp stătuseră acolo. 

— Ce hartă era? 

— A districtului Monterey, veni răspunsul managerului. 

Michael O'Neil se apropie, închizându-şi telefonul. 

— Nimeni nu a văzut Fordul, raportă el. Dar, cu toată 
evacuarea asta, probabil că s-a pierdut prin trafic. La naiba, ar fi 
putut să o ia înspre sud şi să treacă fix pe lângă noi. 

Dance îl chemă pe Carraneo. Tânărul părea obosit. Avusese o 
zi grea, dar care nu se terminase încă. 

— Află tot ce poţi despre Thunderbird, îi ordonă agenta. Sună 
la motelurile şi la casele de vacanţă aflate între Watsonville şi 
Big Sur. Vezi dacă au avut o clientă tânără şi blondă, care a 
raportat o maşină Thunderbird în fişa de înregistrare. Sau vezi 
dacă e cineva care a văzut un Thunderbird. Dacă maşina a fost 
furată vineri, ea probabil s-a cazat vineri, sâmbătă sau 
duminică. 

— Am înţeles. 

Kathryn şi O'Neil îşi mutară privirile înspre apele calme ale 
oceanului, din vest. Soarele era un disc mare, plat, ce se lăsa 
înspre Pacific, cu razele încă scânteind. Nu se lăsase ceata, dar 
cerul era tulbure şi înceţoşat. Golful Monterey arăta ca un deşert 
albastru. 


— Pell îşi asumă un risc imens stând aici, zise O'Neil. Sigur are 
un motiv important. 

Şi, în aceeaşi clipă, Dance primi un telefon de la cineva care, 
îşi dădu ea seama, ar fi putut şti mai multe despre intenţiile 
criminalului. 


Capitolul 17 

Probabil că în California sunt mii de străzi numite Mission, iar 
James Reynolds, procurorul ieşit la pensie, care în urmă cu nouă 
ani ani îl condamnase pe Daniel Pell, locuia pe una dintre cele 
mai frumoase. 

Codul poştal era de Carmel, deşi strada pe care locuia nu se 
situa în acea parte drăguță a oraşului - zonă invadată de turişti 
în fiecare weekend (turişti pe care localnicii îi iubeau şi îi 
detestau în aceeaşi măsură). Reynolds locuia în zona lucrătoare 
a Carmelului, deşi ca amplasare nu era o zonă periferică. 
Deţinea aproximativ 3.000 de metri pătraţi în apropiere de 
Barnyarn, centrul comercial de unde puteai cumpăra bijuterii, 
obiecte de artă, ustensile moderne de bucătărie, cadouri şi 
suvenire. 

Dance intră pe autostradă, gândindu-se că oamenii cu atâtea 
avuţii fie făceau parte din rândul celor recent îmbogăţiţi - 
neurochirurgi, genii din Silicon Valley -, fie erau oameni care 
locuiau de multă vreme acolo. Reynolds, care toată viaţa sa 
fusese procuror, făcea parte din ultima categorie. 

Bărbatul bronzat şi cu un început de chelie, pe la vreo 65 de 
ani, o întâmpină la uşă şi o grăbi înăuntru. 

— Soţia mea e la lucru. Mă rog, la muncă de voluntariat. 
Acuma pregăteam cina. Haide în bucătărie! 

Dance îl urmă de-a lungul coridorului din casa lui însorită şi, 
observând numeroasele diplome şi fotografii înrămate pe 
perete, îşi putu da seama de trecutul acestuia. Şcoli din zona 
Coastei de Est, Facultatea de Drept la Stanford, nunta, cei trei 
copii şi imortalizarea momentului în care aceştia terminaseră 
liceul. 

Cele mai recente poze urmau să fie înrămate. Dance se uită 
înspre un teanc de poze, deasupra cărora era fotografia unei 
tinere şi frumoase blonde, îmbrăcată cu o rochie albă, 
sofisticată, şi înconjurată de domnişoarele de onoare. 

— E fata dumitale? Felicitări! 

— Ultima care a părăsit cuibul, răspunse bărbatul, apoi îi 
zâmbi. Tu? 

— Ah, nunțile sunt cam departe. Acum sunt ocupată cu 
gimnaziul. 

De asemenea, Dance observă o grămadă de pagini de ziar 
înrămate. Toate erau articole referitoare la procesele mari 


câştigate de acesta. Şi observă amuzată că erau şi procese pe 
care le pierduse. Bărbatul o văzu uitându-se la o pagină şi 
chicoti. 

— Procesele câştigate sunt pentru egoul meu. Cele pierdute 
sunt pentru umilinţă. Aş putea spune că am învăţat lucruri din 
cele pierdute. Dar adevărul e că, uneori, juraţii habar nu au ce 
fac. 

Dance ştia asta foarte bine, de pe vremea când fusese 
consultant juridic. 

— Exact aşa cum au procedat şi cu omul nostru, Pell. Juriul ar 
fi trebuit să recomande pedeapsa capitală. Dar nu a făcut-o. 

— Din ce cauză? Circumstanţe atenuante? 

— Da. Dacă mai nou aşa se cheamă frica. Toţi erau speriaţi că 
Familia urma să vină după ei să se răzbune. 

— Dar nu au avut nicio reţinere în a-l condamna. 

— Ah, nu. Dovezile erau clare. Şi eu am condus acuzarea. M- 
am legat de porecla lui - Fiul lui Manson -, pe care chiar eu i-am 
dat-o. Am arătat în paralel tot ce trebuia: Manson susţinea că 
avea puterea de a controla lumea. Numeroase crime şi un cult 
cu adepte de sex feminin care îl urmau supuse. A fost în spatele 
uciderii unei familii bogate. Şi în casa lui Pell, la scena crimei, 
am găsit zeci de cărţi despre Manson,toate cu pasaje subliniate. 
De fapt, Pell însuşi a ajutat la condamnarea sa, adăugă 
Reynolds zâmbind. Şi-a jucat bine rolul. Pur şi simplu a stat 
nemişcat în tribunal, uitându-se la juraţi şi încercând să îi 
intimideze, să îi sperie. A încercat acelaşi lucru şi cu mine, dar i- 
am râs în faţă şi i-am spus că nu credeam că puterile lui psihice 
aveau vreun efect asupra avocaţilor. Juriul a izbucnit şi el în râs. 
Practic toată vraja lui a fost distrusă. Reynolds clătină din cap şi 
continuă: Nu a fost destul pentru a obţine o injecție letală, dar 
am fost mulţumit cu închisoarea pe viaţă. 

— De asemenea, ai condamnat şi trei femei care făceau parte 
din Familie, nu? 

— Da, dar ele au scăpat uşor. Erau doar chestiuni minore. Nu 
aveau nicio legătură cu cazul Croyton. Sunt absolut sigur de 
asta. Înainte să se asocieze cu Pell, niciuna dintre ele nu fusese 
dusă la secţie pentru chestii grave. Doar tulburarea liniştii 
publice şi poate consum de marijuana. Pell le-a spălat creierele. 
Jimmy Newberg era diferit. Avea un cazier bogat - în mare parte 
trafic de droguri. 


Aflaţi în bucătăria în care galbenul şi bejul erau culorile 
dominante, Reynolds îşi puse un şorţ. Probabil că şi-l dăduse jos 
atunci când ieşise să deschidă uşa. 

— M-am apucat de gătit după ce am ieşit la pensie, continuă 
el. Un contrast foarte interesant. Nimănui nu îi place un 
procuror, dar, continuă el arătând înspre o cratiţă plină cu fructe 
de mare, cioppino-ul!* meu? Toată lumea îl adoră. 

Dance se uită încruntată prin jur. 

— Deci aşa arată o bucătărie. 

— Ah, tu mănânci doar în oraş. Aşa făceam şi eu când eram 
burlac. 

— Săracii mei copii. Vestea bună e că învaţă să gătească de 
nevoie. De ziua mamei mi-au făcut clătite cu căpşune. 

— Şi tu a trebuit doar să speli vasele. Uite, ia o porţie! 

Dance nu putu rezista tentaţiei. 

— Bine. Doar o gură. 

Reynolds îi umplu o farfurie. 

— Merge bine cu vin roşu. 

— Renunţ la asta, replică agenta şi gustă din tocăniţă. 
Excelentă! 

Reynolds discutase cu Sandoval şi cu ofiţerul din Monterey şi 
aflase ultimele detalii despre operaţiunea de căutare, inclusiv 
informaţiile conform cărora Pell se ascundea în zonă. (Dance 
observă că, din partea Biroului Californian de Investigaţii, 
Reynolds o chemase pe ea, nu pe Charles Overby.) 

— O să fac tot ce pot ca să îl prindeţi pe ticălosul ăsta, spuse 
fostul procuror şi începu să taie cu meticulozitate o roşie. Doar 
să îmi spui de ce ai nevoie. Deja am telefonat la Direcţia de 
Arhive, şi o să primesc imediat toate notițele mele referitoare la 
cazul lui Pell. Probabil 99% dintre ele nu vor fi de niciun folos, 
dar sigur găsim o chestie sau două care să ne ajute. Şi o să 
verific fiecare cuvânt, dacă e nevoie, continuă el hotărât. 

Dance se uită atentă la ochii acestuia, ochi negri scânteietori, 
în care îi putea vedea hotărârea. Nu lucrase la niciun caz alături 
de Reynolds, dar ştia că era un procuror ferm şi hotărât. 

— James, asta ne-ar fi de mare ajutor. Mulţumesc. 

Dance îşi termină porţia, se ridică, îşi clăti farfuria şi o puse în 
chiuvetă. 


15 Fel de mâncare italienesc, o tocăniţă din peşte, fructe de mare şi roşii, în 
sos de vin, servită adesea cu spaghete şi pâine prăjită cu unt. (n. red.) 


— Nici măcar nu ştiam că locuieşti aici, rosti ea. Ştiam că te-ai 
retras în Santa Barbara. 

— Avem şi acolo o casă, replică el. Dar aici stăm cea mai 
mare parte a timpului. 

— Tocmai vorbeam cu Michael O'Neil atunci când m-ai sunat. 
Aş vrea să las un agent de pază în faţa casei. 

Reynolds îi respinse idea. 

— Am un sistem bun de alarmă. Teoretic, sunt de negăsit. 
Când am devenit procuror-şef am început să primesc telefoane 
de ameninţare - de la nişte găşti din Salinas. Mi-am schimbat 
numărul de telefon şi m-am mutat. Nu are cum să mă găsească. 
Şi am şi permis portarmă. 

Dar Dance nu voia să accepte refuzul lui. 

— Deja a ucis câţiva oameni astăzi. 

— Eh, bine, ce naiba, zise el ridicând din umeri. O să accept 
dădaca. Până la urmă nu e aşa rău - oricum mă vizitează fiul 
meu cel mai mic. De ce să îmi asum riscuri? 

Reynolds se aşeză pe un scaun şi sorbi dintr-un pahar cu vin. 
Apoi îi spuse pe scurt lui Dance despre cazul Croyton: cum 
intraseră Pell şi Jimmy Newberg în casa lui Croyton din Carmel 
Valley, cum îi omorâseră pe omul de afaceri, pe nevasta 
acestuia şi pe doi dintre cei trei copii ai cuplului. Toţi fuseseră 
înjunghiaţi. Newberg la fel. 

— Teoria mea, continuă bărbatul, ar fi că Newberg a dat 
înapoi când a venit vorba de ucis copiii, a început să se lupte cu 
Pell, care l-a omorât. 

— Pell şi Croyton aveau lucruri de împărţit? 

— Nimic, din câte ne-am dat noi seama, replică Reynolds. Dar 
Silicon Valley ajunsese la apogeu în acea perioadă, şi Croyton 
era printre cei mai importanţi oameni din zonă. Toată presa 
scria despre ei - Croyton nu doar crea toate programele, ci era 
şi şeful Departamentului de vânzări. Era un tip cu succes 
fantastic. Mare şi solid, şi un jucător pe cinste. Nu a fost o 
victimă după care să verşi multe lacrimi. Era un om de afaceri 
crud, erau multe zvonuri cum că îşi înşela nevasta şi se purta 
urât cu angajaţii. Dar, dacă doar cei inocenți ar fi ucişi, atunci 
noi, procurorii, nu am avea de lucru. Compania lui a fost jefuită 
de multe ori în decursul anului în care a fost ucis, continuă 
bărbatul. Hoţii au pus mâna pe computere şi pe programe, dar 
Departamentul de Poliţie din Santa Clara nu a prins niciun 


suspect. Nimic nu lăsa să se înţeleagă că Pell ar fi fost implicat 
în povestea asta. Dar tot timpul m-am întrebat dacă nu cumva 
fusese mâna lui. 

— Ce s-a întâmplat cu compania după moartea lui Croyton? 
Întrebă Dance 

— A fost cumpărată de altă firmă. Microsoft, Apple sau o alta 
din industrie. Nu ştiu exact. 

— Şi averea lui? 

— O mare parte din ea i-a fost încredinţată fiicei sale, şi cred 
că şi sora soţiei lui a primit câte ceva. Ea e mătuşa care a primit 
custodia fetiţei. Croyton a fost pasionat de computere încă de 
mic copil. Avea programe şi componente vechi de calculatoare 
în valoare de vreo 10-20 de milioane de dolari, pe care le-a lăsat 
la Cal State, în zona Golfului Monterey. Muzeul de computere de 
acolo e impresionant, şi experţi în calculatoare din întreaga 
lume vin din toată lumea să conducă tot felul de cercetări în 
arhivele sale. 

— Încă mai vin? 

— Se pare că da. Croyton a gândit mult înaintea vremii sale. 

— Şi zici că era bogat. 

— Foarte bogat. 

— Să fi fost acesta motivul crimei? 

— Ei bine, nu putem să ştim sigur. Dacă ne luăm după faptele 
propriu-zise, a fost pur şi simplu un jaf. Cred că Pell a citit 
câteva ceva despre Croyton şi s-a gândit că ar fi o joacă de copii 
să îl jefuiască. 

— Dar nu a furat prea mulţi bani, nu? 

— Câteva mii de dolari. Ar fi fost un caz minor. Asta dacă nu 
punem la socoteală cele cinci cadavre. Aproape şase - noroc că 
fetiţa era la etaj. 

— Care e povestea ei? 

— Săraca de ea! Ştii cum a fost numită? 

— Păpuşa Adormită, replică Dance. 

— Exact. Nici nu a depus mărturie. Şi, chiar dacă ar fi văzut 
ceva, nu i-aş fi dat voie să stea în sala de judecată cu nebunul 
ăla lângă ea. Oricum aveam destule dovezi. 

— Şi-a amintit ceva din noaptea aceea? 

— Nimic de folos. Se culcase devreme. 

— Unde e acum? 


— Habar nu am. A fost adoptată de mătuşa şi de unchiul ei, şi 
apoi s-au mutat. 

— Cum a fost apărarea lui Pell? 

— Au mers pe ideea că ar fi fost o întâlnire de afaceri. 
Newberg a luat-o razna şi a ucis pe toată lumea. Pell a încercat 
să îl oprească, s-a bătut cu el, iar Pell a spus că „fusese nevoit” 
să îl ucidă. Dar nu era nicio dovadă că Croyton ar fi planificat o 
întâlnire - familia tocmai lua cina când cei doi au dat buzna 
peste ei. Pe lângă asta, raportul medicilor legişti era foarte clar: 
ora deceselor, amprente, urme, pete de sânge, tot ce trebuie. 
Jimmy o înjunghiase probabil pe nevasta lui Croyton, dar Pell cu 
siguranţă i-a ucis pe restul. 

Dance se uită înspre Reynolas. 

— Pell a avut acces la un computer în închisoare. 
Nesupravegheat. 

— Asta nu e bine. 

Agenta încuviinţă dând din cap. 

— Am găsit unele dintre lucrurile pe care le-a căutat, 
înseamnă ceva pentru tine? Unul dintre ele era cuvântul 
„Alison”. 

— Nu era membră a Familiei. Nu ştiu pe nimeni cu numele 
ăsta care să aibă legătură cu Pell. 

— A mai căutat cuvântul „Nimue”. Un personaj mitologic din 
legenda regelui Arthur. Dar mă gândesc că poate era numele 
sau porecla cuiva cu care Pell voia să ia legătura. 

— Imi pare rău, nu ştiu nimic nici despre asta. 

— Ai vreo idee referitoare la ce ar putea plănui Pell? 

Reynolds dădu din cap. 

— Îmi pare rău. A fost un caz foarte mare pentru mine. Şi 
pentru întregul district. Dar adevărul e că nu a fost ceva ieşit din 
comun. A fost prins la locul faptei, raportul legiştilor a fost clar, 
şi Pell era recidivist, cu o listă lungă de activităţi criminale încă 
din adolescenţă. Tipul ăsta şi Familia erau în vizorul tuturor de la 
Big Sur până în Marin. Ar fi trebuit să o dau în bară rău de tot ca 
să pierd cazul. 

— In regulă, James, cred că ar fi cazul să plec, replică Dance. 
Mulţumesc pentru ajutor. Dacă mai găseşti ceva util, să mă 
anunţi. 


Reynolds dădu din cap, solemn, iar agenta putu să vadă în 
ochii acestuia o determinare ieşită din comun, care, fără 
îndoială, îl caracterizase şi cât fusese în sala de judecată. 

— Voi face tot posibilul să te ajut să îl bagi pe gunoiul ăla 
înapoi în închisoare, veni replica lui. Sau într-un sac de plastic 
pentru cadavre. 


Se despărţiseră, şi acum, la câteva sute de metri unul de 
celălalt, mergeau pe jos să găsească un motel în Pacific Grove, 
fix în centrul peninsulei Monterey. 

Pell mergea relaxat şi cu ochii în patru, ca un turist 
dezorientat care nu ştia pe ce lume se afla. 

Îşi schimbaseră hainele, pe care le cumpăraseră de la un 
magazin din Seaside (unde o privise mulţumit pe Jennie, care 
ezitase, dar apoi îşi aruncase mult iubita bluză roz). Pell purta 
un hanorac cu glugă de culoare gri-deschis, nişte pantofi sport 
ieftini şi o şapcă pe care o ţinea întoarsă pe cap. De asemenea, 
avea cu el un aparat foto de unică folosinţă. Din când în când se 
oprea să facă poze apusului de soare, având în minte teoria 
conform căreia ucigaşii evadați nu se opresc să facă aşa ceva, 
indiferent de cât de impresionant e peisajul. 

El şi Jennie conduseseră înspre est din Moss Landing, cu 
Fordul furat. Evitaseră drumurile principale şi chiar o tăiaseră 
drept printr-un lan de varză de Bruxelles. In cele din urmă se 
întorseseră înspre Pacific Grove. Dar, când oamenii începuseră 
să împânzească zona, Pell se hotărâse că era vremea să scape 
de maşină. Poliţia ar fi aflat repede de Ford. Ascunsese maşina 
în iarba înaltă dintr-un câmp de lângă Autostrada 68, lângă o 
pancartă pe care scria: zonă comercială de vânzare. 

Se hotărâse să o ia pe jos înspre motel, dar nu împreună. Lui 
Jennie nu îi plăcuse ideea de a nu merge alături de el, dar 
păstraseră legătura prin telefoanele mobile cu cartelă. Din cinci 
în cinci minute fata îl tot suna, până când Pell îi spuse să se 
potolească, pentru că poliţia ar fi putut asculta pe fir. 

Evident că poliţia nu făcea asta, dar era sătul de pălăvrăgeala 
ei plină de dulcegării şi, în plus, voia să se poată gândi. 

Daniel Pell era îngrijorat. 

Cum de îi urmăriseră poliţiştii până la acel local? 

Pell analizase toate posibilităţile. Poate că şapca, ochelarii de 
soare şi faţa lui proaspăt rasă nu îl păcăliseră pe managerul 


localului, deşi cine s-ar fi gândit că un criminal proaspăt evadat 
ar sta la masă ca un oarecare şi ar mânca o porţie de cambulă 
la doar douăzeci de kilometri depărtare de închisoarea de unde 
tocmai evadase? 

Poate că aflaseră de Thunderbirdul furat. Asta era altă 
posibilitate. Dar de ce oare ar fi raportat cineva numărul de 
înmatriculare al unei maşini furate de la şapte sute de kilometri 
depărtare? Şi, chiar dacă ar fi fost aşa, de ce să suni la Urgenţe 
pentru a raporta o maşină furată - asta doar dacă nu ştiau că 
avea vreo legătură cu Pell. 

În plus, poliţiştii ar fi trebuit să creadă că el se îndrepta înspre 
Salt Lake City, aşa cum lăsase de înţeles. 

„Kathryn?” 

Avusese el o presimţire că agenta nu crezuse povestea lui cu 
Utah, în ciuda şmecheriei cu telefonul lui Billy şi a faptului că îl 
lăsase intenţionat în viaţă pe acesta. Pell se întrebase dacă 
femeia dezvâăluise presei intenţionat informaţia despre Utah, 
pentru a-l putea prinde în câmp deschis. 

Lucru care, de altfel, funcţionase, remarcă el furios. 

Oriunde s-ar fi îndreptat, avea o presimţire că Dance era în 
fruntea echipei de căutare. 

Pell se întrebă unde locuia. Se mai gândi la interogatoriul lor, 
la cum o evaluase atunci când vorbise despre copiii şi despre 
soţul ei, la ce reacţii avusese şi la ce reacţii nu avusese. 

Copii avea. Soţ probabil că nu. Un divorţ nu părea plauzibil. 
Simţise că era o persoană raţională şi loială. 

Pell se opri şi fotografie soarele care tocmai se cufunda în 
Oceanul Pacific. Era într-adevăr o privelişte superbă. 

Kathryn văduvă. O idee interesantă. Apoi simţi din nou o 
erecţie. 

Cumva reuşi să o oprească. 

Pentru moment. 

Îşi cumpărase câteva lucruri de la magazin, de fapt de la 
bodega pe care o alesese pentru că ştia că acolo nu avea cum 
să apară poza lui la ştiri din cinci în cinci minute; avusese 
dreptate. La televizorul de acolo era o telenovelă spaniolă. 

Pell se întâlni cu Jennie în Asilomar, un parc frumos cu ieşire 
la ocean, un loc numai bun pentru surferii înrăiţi; mai spre 
Monterey, ţărmul era tot mai abrupt şi plin de bolovani şi de 
pietre. 


— Totul e în regulă? întrebă ea prevăzătoare. 

— Sigur, draga mea. Ne descurcăm minunat. 

Fata îl conduse pe străzile liniştite din Pacific Grove, unde 
bungalow-urile victoriene şi tudoriene erau la tot pasul. 

— Am ajuns, rosti ea după doar cinci minute, şi arătă înspre 
motelul Sea View. 

Clădirea era maro şi avea ferestre micuţe, un acoperiş din 
lemn şi plăcuţe decorative cu fluturi deasupra uşii. Faima 
oraşului, în afară de faptul că era ultimul oraş cu o asemenea 
climă din întreaga California, era dată de fluturii regali. Zeci de 
mii de asemenea insecte se adunau aici de toamna până 
primăvara. 

— Arată drăguţ, nu-i aşa? 

Pell se gândi un pic. „Drăguţ” nu însemna nimic pentru el. 
Conta doar faptul că încăperea nu era cu vedere spre drum şi că 
în spatele parcării existau câteva locuri pe unde ar fi putut 
evada în cazul în care acest lucru ar fi fost necesar. Fata găsise 
exact ceea ce trebuia. 

— E perfect, draga mea. Exact ca tine. 

Jennie zâmbi, dar cu jumătate de gură; încă era speriată după 
incidentul de la restaurant. Lui Pell nu îi păsa. Era din nou 
excitat. Nu ştia dacă din cauza lui Kathryn sau a lui Jennie. 

— Care e camera noastră? 

— Haide, scumpule, am o surpriză pentru tine. 

Hmm. Lui Pell nu îi plăceau surprizele. 

Fata descuie uşa. 

— După tine, dragă, spuse el şi îşi apucă pistolul. Era încordat 
şi gata să o împingă pe Jennie în faţă ca pe un scut. Gata să 
tragă la auzul vocii unui poliţist. 

Dar nu era o capcană. Camera era goală, şi Pell se uită în jur. 
Era chiar mai drăguță decât părea de afară. Luxoasă. Mobilă 
scumpă, draperii, prosoape, până şi halate de baie. Şi nişte 
tablouri frumoase. Plaje, copaci şi iarăşi afurisiţii de fluturi. 

Şi lumânări peste tot. Prea multe. Mult prea multe. 

Ah, asta era surpriza! Slavă Domnului că nu erau aprinse. 
Asta ar mai fi lipsit - să găsească ascunzătoarea în flăcări. 

— Ai cheile? 

Fata i le întinse. 


Chei. Lui Pell îi plăceau mult cheile. Indiferent că erau chei de 
la o maşină, de la o cameră de motel, de la un seif sau de lao 
casă, cine avea chei deţinea controlul. 

— Ce e acolo? 

Ea arătă înspre geanta lui. Pell ştia că ea, de fapt, voise să 
întrebe încă de când se întâlniseră pe plajă şi intenţionat nu îi 
spusese nimic. 

— Nişte lucruri de care vom avea nevoie. Şi mâncare. 

— Ai adus mâncare? 

Jennie clipi surprinsă. 

Oare era prima dată când prietenul ei îi făcea cumpărăturile? 

— AŞ fi putut face eu asta, adăugă ea rapid. Apoi arătă spre 
bucătărie şi continuă: O să îţi gătesc ceva. 

Clişeu. Fusese învățată să spună asta. De vreunul dintre foştii 
ei prieteni abuzivi. Tim motociclistul. 

„Taci din gură şi du-ce să-mi faci de mâncare.” 

— E în regulă, scumpo. Fac eu. 

— Tu? 

— Sigur. 

Pell ştia mulţi bărbaţi care insistau ca „nevasta” să îi 
hrănească. Se credeau regii casei şi se simțeau puternici. Dar nu 
înțelegeau că, atunci când depinzi de cineva, eşti slăbit. (Şi, în 
plus, cât de prost poţi să fii? Ştii cât de uşor e să pui otravă de 
şobolani în supă?) Pell nu era bucătar, dar, în urmă cu câţiva 
ani, când Linda era bucătăreasa Familiei, îi plăcea să stea în 
bucătărie şi să o urmărească. 

— Ah, ai luat mâncare mexicană! zise fata râzând şi scoase 
din geantă carnea tocată de vită, tortilla, roşii, ardei iuți şi 
sosuri. 

— Ai spus că îţi place, replică el. Mâncarea care îţi aminteşte 
de copilărie. Apoi o sărută pe cap. Ai fost curajoasă la 
restaurant. 

Fata se îndepărtă de cumpărături şi îşi lăsă privirea în jos. 

— Să ştii că m-am cam speriat. Nu am vrut să ţip. 

— Nu, nu, ai stat locului. Ştii la ce mă refer? 

— Nu chiar. 

— E o expresie marinărească. Marinarii îşi tatuau „stai locului” 
pe degete, pentru ca, atunci când ţineau pumnii strânşi, gata de 
luptă, adversarul să vadă ce scria acolo. Stai locului. Inseamnă 
să nu fugi. 


— Nu aş fugi de tine, zise Jennie. 

Pell o sărută şi îi mirosi parfumul. 

Fata îşi frecă nasul. 

— Suntem o echipă, scumpo. 

Pell observă că auzul acestei replici o făcu să înceteze a-şi 
mai freca nasul. 

Apoi se duse la baie, urină preţ de aproape un minut şi se 
spălă. Când păşi înapoi în cameră, avu parte de o a doua 
surpriză. 

Jennie se dezbrăcase şi mai avea pe ea doar un sutien şi nişte 
chiloţei şi aprindea lumânările cu o brichetă. 

— Ai spus că îţi place roşu, spuse fata şi se uită înspre el. 

Pell rânji, se îndreptă înspre ea şi o mângâie pe şira spinării. 

— Sau poate preferi să mănânci acum? 

— O să mâncăm mai târziu, replica el. 

— Te vreau acum, îi şopti Jennie. Cu siguranţă folosise replica 
în trecut, dar asta nu însemna că nu era adevărată acum. 

Pell îi luă bricheta din mână. 

— Ne ocupăm mai târziu de asta, îi spuse el, apoi o sărută şi 
se lipi de ea. 

Jennie zâmbi din nou şi se împinse cu putere în el. 

— Cred că şi tu mă vrei. 

— Te vreau, Scumpo. 

— Îmi place când îmi zici aşa. 

— Ai nişte ciorapi de plasă? 

— Negri. Mă duc să îi trag pe mine. 

— Nu. Nu de asta îi vreau, şopti el. 

Încă un lucru de făcut înainte să se termine ziua. 

Kathryn Dance opri maşina în faţa unei case sărăcăcioase, 
situate între Carmel şi Monterey. 

Pe vremea când imensa bază militară Fort Ord reprezenta 
toata industria zonei, militarii de rang mijlociu de regulă locuiau 
şi se pensionau aici. Înainte de asta, în vremea când pescuitul şi 
industria fabricilor de conserve erau în floare, supraveghetorii şi 
managerii locuiau aici. Dance parcă în faţa unui bungalow 
modest, deschise poarta şi păşi pe poteca pietruită până la uşă. 
Câteva secunde mai târziu, o întâmpină o femeie care avea 
înspre patruzeci de ani, veselă şi cu faţa acoperită de pistrui. 

— Am venit să îl văd pe Morton, rosti Dance după ce se 
prezentă. 

— Intră, o îndemnă Joan Nagle, faptul că nu era surprinsă 
dându-i de înţeles lui Dance că soţul ei o informase deja cu 
privire la implicarea ei în cazul dat. 

Agenta păşi într-o cameră de zi mică. Toate cutiile cu haine şi 
cărţi - în special cele cu cărţi - erau un semn că abia se 
mutaseră. Pereţii erau acoperiţi cu un tapet de mâna a doua. 
Din nou, agenta simţi un puternic miros de mâncare - de data 
asta de hamburgeri şi ceapă, nu de specialităţi italieneşti. 

O fetiţă drăguță şi dolofană, cu părul prins în codițe şi cu 
ochelari, stătea ţinând în mână un bloc de desen. Fetiţa se uită 
spre ea şi îi zâmbi. Dance îi făcu semn cu mâna. Era cam de 
vârsta lui Wes. Pe canapea, un băiat de vreo cincisprezece ani 
era complet acaparat de un joc video şi butona consola de parcă 
soarta omenirii ar fi stat în mâinile lui. 

Morton Nagle apăru în cadrul uşii şi o salută. 

— Bine, bine, bine aţi venit, agent Dance. 

— Te rog, spune-mi Kathryn. 

— Kathryn. Ai cunoscut-o pe soţia mea, Joan. ŞI... hei, Eric, 
lasă jocul ăla. Eric! urlă el. Lasă jocul! 

Băiatul salvă jocul - Dance ştia cât de important era să facă 
asta - şi lăsă din mâini consola, apoi sări în picioare. 

— El e Eric. Eric, salut-o pe agenta Dance. 

— Agentă? Ca la FBI? 

— Cam aşa. 

— Super! 


Dance dădu mâna cu adolescentul care se uita atent la 
pistolul de la şoldul ei. 

Fetiţa care încă strângea în braţe blocul de desen veni şi ea 
timidă. 

— Ei bine, prezintă-te, o grăbi mama ei. 

— Salut. 

— Cum te cheamă? o întrebă Dance. 

— Sonja. 

Sonja avea probleme cu greutatea, observă Kathryn. Părinții 
ei ar fi trebuit să o ducă la un control cât de curând posibil, deşi, 
tinând cont de felul în care arătau la rândul lor, nu îşi dădeau 
probabil seama de problemele fetei. Capacitatea lui Dance de a 
citi limbajul trupului îi permitea să observe problemele 
psihologice şi emoţionale ale oamenilor, dar Dance trebuia să-şi 
amintească în permanenţă că meseria ei era să apere legea, nu 
să o facă pe psihologul. 

— Am urmărit ştirile, rosti Nagle. Aproape aţi pus mâna pe el, 
nu? 

— L-am ratat la mustață, răspunse Dance încruntată. 

— Pot să te servesc cu ceva? interveni soţia. 

— Nu, mulţumesc, replică Dance. O să stau foarte puţin. 

— Haide la mine în birou, îi zise Nagle. 

Cei doi intrară într-un dormitor micuţ, care mirosea a urină de 
pisică. Un birou şi două scaune reprezentau mobilierul camerei. 
Un laptop, cu literele A, H şi N uzate era poziţionat lângă o 
lampă de birou care abia se mai ţinea. Erau teancuri de hârtii 
peste tot şi probabil vreo două, trei sute de cărţi, fie în cutii de 
carton, fie pe rafturi, acoperind caloriferul sau stivuite în 
teancuri pe podea. 

— Îmi place să am cărţile lângă mine. Arătă înspre sufragerie. 
Şi lor le place. Până şi Domnului Vrăjitor de pe consola video. 
Alegem o carte, şi în fiecare seară le citesc cu voce tare din ea. 

— Drăguţ, remarcă Dance. 

Şi ea şi copiii ei făceau ceva asemănător, deşi, de regulă, era 
vorba despre muzică. Wes şi Mags erau înnebuniţi după cărţi, 
dar preferau să citească singuri. 

— Desigur, mai găsim timpul pentru a aprecia adevărata 
cultură... Survivor şi 24, continuă Nagle. Ochii lui sclipeau când 
vorbea. Mai râse o dată când văzu că femeia observase câte 
materiale pregătise pentru ea. Nu te îngrijora! Teancul tău e cel 


mic, zise, gesticulând înspre o cutie plină cu casete video şi 
fotocopii. 

— Eşti sigură că nu doreşti nimic? o întrebă Joan din cadrul 
uşii. 

— Sigur. Mulţumesc. 

— Poţi să rămăi la cină, dacă vrei. 

— Imi pare rău, dar nu am cum. 

Femeia îi zâmbi şi plecă, iar Nagle o urmări cu privirea, dând 
din cap. 

— E medic, mai adăugă el. 

Dance îl puse la curent pe Nagle cu ultimele detalii ale cazului 
şi îi dezvălui faptul că ea era sigură că Pell nu părăsise zona. 

— Asta ar fi o nebunie, replică bărbatul. Toată lumea îl 
urmăreşte. 

— Aşa ai zice, continuă Dance. 

Apoi îi zise despre ceea ce căutase Pell pe internet în 
Capitola, dar Nagle nu ştia nimic despre Alison sau despre 
Nimue. Nici nu avea vreo idee de ce Pell se uitase pe nişte 
imagini din satelit. Apoi agenta privi înspre cutia pe cate i-o 
pregătise Nagle. 

— E vreo biografie acolo? Ceva pe scurt? 

— Pe scurt? Nu chiar. Dar, dacă vrei, aş putea să fac un 
rezumat de vreo trei, patru pagini. 

— Ar fi perfect. Mie mi-ar lua mult prea mult timp să extrag 
toate informaţiile din tot teancul ăla. 

— Teancul ăla zici? Nagle râse. O nimica toată. Pe când voi fi 
pregătit să scriu cartea, voi avea de cincizeci de ori mai multe 
notițe şi resurse. Dar, sigur, o să îţi fac rezumatul. 

— Salut! se auzi o voce veselă. 

Dance îi zâmbi Sonjei, care stătea în pragul uşii. 

Fetiţa se uită invidioasă la părul agentei şi apoi la figura ei. 

— Te-am văzut când te uitai la desenele mele. Când ai intrat 
aici. 

— Draga mea, agenta Dance e ocupată. 

— Nu, nu, e în regulă. 

— Vrei să le vezi? continuă fetiţa. 

Dance se lăsă în genunchi să poată vedea desenele cu fluturi, 
surprinzător de reuşite. 

— Sonja, sunt foarte frumoase! Ar putea să stea într-o galerie 
din Carmel. 


— Chiar crezi asta? 

— Sigur că da. 

Fetiţa dădu o pagină înapoi. 

— Asta e preferatul meu. E fluturele coadă de rândunică. 

Desenul era cu un fluture imens, albastru-închis. Culoarea 
fluturelui era iridescentă. 

— Stă pe o floarea-soarelui mexicană. De acolo îşi iau 
nectarul. Când sunt acasă, mergem în deşert, şi eu desenez 
şopârle şi cactuşi, îi spuse fetiţa. 

Dance îşi aminti că domiciliul scriitorului era în Scottsdale. 

— Aici, eu şi mama mergem în pădure şi facem poze, 
continuă Sonja. Apoi eu fac desene după ele. 

— E un James Audubon al fluturilor. 

Joan apăru în cadrul uşii şi o scoase pe Sonja din cameră. 

— Crezi că o să te ajute la ceva? 

Nagle arătă înspre cutie. 

— Nu ştiu, replică agenta. Dar sper că da. Avem nevoie de 
ajutor. 

Dance mai refuză o invitaţie la cină, îşi luă rămas-bun şi plecă 
înspre maşină. 

Ajunsă acolo, puse cutia pe scaunul de lângă ea. Fotocopiile îi 
făceau cu ochiul, şi era tentată să aprindă lumina slabă din 
maşină şi să se uite ia ele. Dar trebuia să aştepte. Kathryn 
Dance ştia sa conducă o investigaţie la fel de bine cum ştia să 
fie un bun reporter şi un bun consultant juridic. Dar, de 
asemenea, era şi mamă, şi văduvă. Şi acel mod unic în care se 
îmbinau acele roluri îi dădea de înţeles când era cazul să lase 
deoparte munca. Acum era timpul să meargă acasă. 

| se spunea Puntea. 

Era din lemn gri, şapte metri pe zece, şi se extindea din 
bucătăria casei lui Dance până în curte, cu şezlonguri şi mese la 
tot pasul. Nişte luminiţe de Crăciun, câteva globuri de 
chihlimbar, o chiuvetă şi un frigider imens constituiau 
decoraţiunile principale, împreună cu câteva plante prăpădite, 
puse în ghivece de teracotă. Nişte scări înguste duceau înspre 
curtea din spate, foarte puţin îngrijită, deşi era plină de plante 
crescute acolo în mod natural: stejari şi arţari, creţişoare şi 
ochiul-boului, lupin şi cartof dulce, trifoi şi iarbă sălbatică. 

Un gard separa casa de cea a vecinilor. Două cuiburi pentru 
păsări şi un recipient cu hrană pentru păsărelele colibri erau 
atârnate de o creangă în apropierea scărilor. Două seturi de 
clopoței de vânt zăceau la pământ, în locul unde le lăsase 
Dance, care coborâse îmbrăcată doar în pijamale, în toiul nopţii, 
în mijlocul unei furtuni, cu o lună în urmă. 

Casa, construită în stilul clasic victorian, vopsită în verde- 
închis cu nuanţe de gri, cu balustradele roase de vreme, era 
situată în nord faţă de Pacific Grove; dacă erai dispus să rişti să 
te apleci destul, puteai să vezi puţin din ocean. 

Dance petrecea multă vreme pe Punte. De regulă, era prea 
rece sau prea multă ceaţă încât să poţi lua micul dejun, dar la 
sfârşiturile de săptămână, după ce soarele risipea ceața, Dance 
venea cu copiii, după ce plimbaseră câinii pe plajă, şi mâncau 
cornuri cu brânză topită, beau cafea şi ciocolată caldă. Sute de 
petreceri de mai mică sau mai mare amploare avuseseră loc pe 
scândurile acelea. 

Pe Punte le spusese soţul ei, Bill, părinţilor săi că voia şi se 
căsătorea cu Kathryn Dance, nu cu femeia cu care dorea să ÎI 
vadă mama lui împreună - un act de curaj mult mai important 
pentru el decât toată munca sa în slujba FBl-ului. 

Pe Punte avusese loc ceremonia sa de înmormântare. 

Tot acolo, se întâlnea cu prietenii ei din peninsula Monterey. 
Kathryn Dance ţinea mult la prietenii pe care îi avea, dar, după 
moartea soţului, preferase să îşi petreacă marea parte a 
timpului liber alături de copiii ei, evitând din start ideea de a-i 
lua cu ea în baruri sau restaurante, alături de adulţi. Deci îşi 
adusese prietenii în lumea lor. 


În frigiderul de afară puteai găsi bere şi sucuri, şi de regulă o 
sticlă sau două de vin Chardonnay Pinot Grigio sau Cabernet. Un 
grătar, ruginit şi pătat, dar încă funcţional, se găsea, de 
asemenea, afară. Şi mai era o toaletă la subsol, accesibilă din 
curte. Nu era deloc un lucru ieşit din comun pentru Dance să se 
întoarcă acasă şi să-i găsească aici pe mama sau pe tatăl ei, 
alături de prieteni sau colegi de la Biroul Californian de 
Investigaţii sau de la Departamentul de Poliţie din Monterey, 
savurând o bere sau o cafea. Toată lumea era bine-venită să se 
oprească pe Punte, indiferent dacă Dance era acasă sau nu, 
indiferent dacă musafirii îşi anunţaseră în prealabil sosirea sau 
nu. O regulă nerostită, dar respectată, spunea că, deşi toată 
lumea era bine-venită afară, casa era un spaţiu privat; exista o 
excepţie doar atunci când petrecerile erau planificate; 
intimitatea, somnul şi lucrul erau sacre. 

Dance urcă scările şi păşi pe Punte, ducând cu ea cutia cu 
fotocopii şi casete, deasupra cărora trona o farfurie cu mâncare 
de pui pe care o cumpărase de la Albertsons. Câinii îi săriră în 
întâmpinare, un câine de aport şi un dog german, negri 
amândoi. Dance îi mângâie pe urechi şi le aruncă nişte jucării, 
apoi îşi continuă drumul înspre cei doi bărbaţi care stăteau pe 
scaunele de plastic. 

— Bună, draga mea, o întâmpină Stuart Dance, care arăta 
mult mai tânăr pentru cei şaptezeci de ani pe care îi avea. 

Era înalt, cu umeri laţi şi cu o claie de păr grizonant. Timpul 
petrecut pe mare şi pe țărm îl marcase; avea câteva cicatrici de 
la câteva operaţii. Teoretic, era pensionat, dar totuşi lucra 
câteva zile pe săptămână la acvariu, şi absolut nimic nu îl putea 
ţine deoparte de bancurile de peşti de pe țărm. 

Dance îl sărută pe obraji. 

— Hmm, făcu Albert Stemple, şi el agent la Biroul Californian 
de Investigaţii. 

Bărbatul masiv, ras în cap, purta bocanci, jeanşi şi un tricou 
negru. Şi faţa sa era brăzdată de cicatrici - deşi probabil că nu 
toate proveneau de pe urma unor operaţii. Stemple savura o 
bere, stând cu picioarele încrucişate. |n cadrul Biroului 
Californian de Investigaţii nu prea se întâlneau cowboy, dar 
Albert Stemple întrunea toate caracteristicile unuia. Avea la 
activ mai multe arestări decât oricare alt agent şi totodată cele 


mai multe plângeri depuse pe numele său (fiind mai mândru de 
cele din urmă). 

— Al, mulţumesc mult că ai ţinut totul sub supraveghere. 
Scuze că a durat atâta, rosti Dance. 

Gândindu-se la amenințările lui Pell din timpul interogatoriului 
şi luând în calcul faptul că acesta rămăsese în zonă, Dance îl 
rugase pe Stemple să supravegheze casa până când ea avea să 
se întoarcă. (O'Neil vorbise cu agenţii din localitate să îi 
supravegheze casa cât timp evadatul era încă în libertate.) 

— Nicio problemă, grohăi Stemple. Overby îmi face cinste cu 
o masă. 

— Charles a spus asta? 

— Nu. Dar o să îmi facă cinste. E liniştită zona. M-am uitat prin 
jur, şi nu pare nimic ciudat. 

— Vrei un suc să ai pe drum? 

— Sigur, răspunse bărbatul masiv, care îşi luă apoi două sticle 
de bere Anchor Steam din frigider. Le termin înainte să ajung la 
maşina, continuă el. La revedere, Stu, îl salută el pe tatăl 
agentei şi se îndepărtă, scândurile Punţii trosnind sub greutatea 
lui. 

Stemple dispăru din raza lor vizuală, şi câteva secunde mai 
târziu se auzi motorul maşinii sale Crown Victoria. Cu siguranţă 
îşi ţinea berile între picioare, sub scaunul şoferului. 

Dance se uită prin geam în sufragerie, şi observă o carte pe o 
măsuţă de cafea din cameră şi îşi aminti de ceva. 

— A sunat Brian cumva? 

— Ah, prietenul tău? Cel care a venit la cină? 

— Exact. 

— Care e numele lui de familie? 

— Gunderson. 

— Bancherul, nu? 

— Da, el. A sunat? 

— Nu ştiu sigur. Vrei să îi întreb pe copii? 

— Stai liniştit, tată. Mersi, oricum. 

— Nu-ţi face griji, zise bărbatul. Folosea expresia asta din 
vremea când locuia în Noua Zeelandă. Apoi se ridică în picioare 
gata să plece şi bătu în geam. La revedere! 

— Bunicule, stai! Maggie fugi afară, cu părul fluturând în toate 
direcţiile şi ţinând o carte strâns în braţe. Hei, mama, zise fetiţa 
văzând-o pe Dance. Când ai venit acasă? 


— Chiar acum. 

— Nu ai spus nimic! exclamă fetiţă şi îşi puse ochelarii pe nas. 

— Unde e fratele tău? 

— Nu ştiu. Cred că e în camera lui. Când mâncăm? 

— În cinci minute. 

— Ce mâncăm? 

— O să vezi. 

Maggie ridică iute cartea înspre bunicul ei şi îi arătă o scoică 
Mov. 

— Uite, aveai dreptate, rosti Maggie, dar nu încercă să 
pronunţe denumirea scoicii. 

— Columbia Amphissa, spuse bărbatul, apoi îşi scoase caietul 
şi pixul de care nu se despărţea niciodată şi notă denumirea. 

Era cu şaizeci de ani mai în vârstă decât Maggie, dar nu avea 
nevoie de ochelari. Dance aflase ulterior că vederea slabă era 
ereditară, pe linia mamei sale. 

— E o scoică adusă de curenţii marini, îi explică Stuart fiicei 
sale. Sunt foarte rare aici, dar Maggie a găsit una. 

— Pur şi simplu stătea acolo! exclamă fetiţa. 

— În regulă, continuă el. Mă duc la sergentul de serviciu. 
Acum ne pregăteşte cina şi trebuie numaidecât să fiu acolo. 
Noapte bună! 

— Pa, pa, bunicule! 

În timp ce tatăl ei cobora scările, Dance mulţumi destinului, 
sau lui Dumnezeu, sau oricui o fi acolo, aşa cum o făcea în 
repetate rânduri, că avea în viaţa ei un bărbat pe care se putea 
baza oricând. 

În drum spre bucătărie, îi sună telefonul. Rey Carraneo îi 
raportă că Thunderbirdul de la Moss Landing fusese furat 
vinerea trecută din parcarea unui restaurant de pe Sunset 
Boulevard din Los Angeles. Nu existau suspecți. Aşteptau totuşi 
raportul oficial al Poliţiei din Los Angeles, dar, în majoritatea 
cazurilor de maşini furate, nu se făceau analize în laborator. De 
asemenea, nu reuşise să găsească hotelul sau motelul unde 
femeia respectivă s-ar fi putut caza. Bărbatul îi mărturisise că 
erau mult prea multe în zonă. 

— Asta e peninsula Monterey, îi replică Dance. Trebuie să 
îngrămădim turiştii undeva, Rey. Ah, salut-o pe soţia ta. 

Agenta începu să despacheteze cina. 


Un băiat slăbuţ cu păr castaniu-deschis intră în camera de 
lângă bucătărie, vorbind la telefon. Deşi avea doar doisprezece 
ani, Wes era aproape la fel de înalt ca mama sa. Dance îi făcu 
un semn, şi băiatul se apropie şi ea îl sărută pe frunte. Băiatul 
nu schiţă niciun gest, lucru echivalent cu un: „Te iubesc foarte 
mult, dragă mamă”. 

— Termină de vorbit, îi zise ea. Acum mâncăm. 

— Deci tre' să închid. 

— Nu mai spune „deci”. 

Băiatul închise telefonul şi se uită înspre Dance. 

— Ce mâncăm? 

— Pui, îi răspunse Maggie. 

— Îţi place puiul de la Albertsons, replica Dance. 

— Şi gripa aviară? întrebă Maggie. 

— Nu ştii nimic? se strâmbă Wes. O poţi lua doar de la păsări 
vii. 

— A fost odată vie, replică fetiţa. 

— Măcar nu e pui asiatic, continuă Wes, din colțul de unde 
stătea. 

— Ştii, sunt păsări migratoare! Şi de la gripă aviară mori 
vomitând până te sufoci. 

— Mags, nu vorbi aşa la cină, sări Dance. 

— Păi aşa e, se apără fetița. 

— Ah, deci găinile sunt păsări migratoare? Sigur că da. Şi nu 
avem aici gripă aviară. Dacă ar fi fost cazuri, am fi auzit. 

Pălăvrăgeală între frați. Dar era ceva mai mult decât atât. Fiul 
ei era încă profund afectat de moartea tatălui său. Lucrul acesta 
îl făcuse mult mai sensibil în faţa chestiunilor care implicau 
moartea sau violenţa decât majoritatea băieţilor de vârsta lui. 
Dance încerca să nu vorbească despre lucrurile acestea - un 
lucru foarte greu de făcut pentru o femeie a cărei meserie era 
să urmărească condamnaţi. 

— Cât timp puiul e gătit, totul e în regulă, îi linişti ea. 

Deşi nu era sigură că avea dreptate, şi se întrebă dacă 
Maggie avea să mai comenteze. 

Dar fiica ei era preocupată de cartea cu scoici. 

— Ah, avem şi piure ele cartofi. Eşti tare, mama! 

Maggie şi Wes aranjară masa până când Dance se spălă pe 
mâini. 


— Mama, nu te schimbi în haine de casă? o întrebă Wes când 
femeia se întoarse de la baie. 

Băiatul se uita la costumul ei negru. 

— Mor de foame, replică ea. Nu mă mai schimb. Dar Dance 
ascundea adevăratul motiv pentru care nu dorea să se schimbe: 
putea să aibă astfel asupra ei pistolul. De regulă, când ajungea 
acasă, se schimba în jeanşi şi un tricou şi punea arma în cutia 
de lângă pat. 

„Mda, e grea viaţa de poliţist. Cei mici rămân mult timp 
singuri, nu? Sigur le-ar plăcea să aibă nişte prieteni cu care să 
se joace...” 

Wes se mai uită o dată la costumul ei, ca şi cum i-ar fi ghicit 
gândurile. 

Dar apoi atenţia lor se concentra doar asupra mesei, şi 
începură să discute despre cum fusese ziua care se încheia - cel 
puţin din viziunea copiilor. Desigur, Dance nu menţiona nimic 
despre cum şi-o petrecuse ea. Wes fusese într-un camping cu 
profil sportiv din Monterey, iar Maggie, la unul cu profil de 
muzică din Carmel. Cei doi copii se distraseră pe cinste. Bine că 
nu o întrebaseră despre Daniel Pell. 

După cină, cei trei curățată masa şi spălară vasele - copiii o 
ajutau tot timpul la treburile casnice. După ce terminară totul, 
cei doi fraţi se retraseră să citească şi să se joace jocuri video. 

Dance deschise calculatorul şi îşi verifică e-mailul. Nimic 
despre caz, deşi avea câteva informaţii despre cealaltă „slujbă”. 
Ea şi prietena ei, Martine Christiansen, aveau o pagină web 
numită American Tunes, după celebra melodie a lui Paul Simon 
din anii şaptezeci. 

Kathryn Dance era o cântăreaţă bunicică, dar o încercare 
scurtă de a deveni cântăreaţă de profesie şi chitaristă o lăsase 
cu un gust amar (aşa cum se temea ea că rămăsese şi publicul). 
Se hotărâse că adevăratul ei talent era de a asculta muzică, şi îi 
încuraja şi pe alţii să facă la fel. 

Pe parcursul vacanţelor şi în weekenduri, cutreiera împreună 
cu copiii şi cu câinii în căutare de concerte. Preocuparea ei avea 
numele de „folclorist”, sau în limbaj popular „cel care găseşte 
melodiile”. Probabil Alan Lomax era cel mai cunoscut folclorist, 
care colecţionase muzică din Lousiana şi Appalachim pentru 
Biblioteca Congresului, pe la mijlocul secolului XX. Preferinţele 
lui muzicale erau din sfera bluesului cântat de negri şi a muzicii 


din satele de munte. Interesul lui Dance pentru lucruri mai 
ciudate îl determinase pe tatăl ei să pornească spre locuri unde 
erau tot mai evidente schimbările de natură sociologică din 
America de Nord. Printre preferatele ei erau: muzica latino, cea 
din Caraibe, din Noua Scoţie, canadiană, afro-americană şi 
indiană. 

Împreună cu Martine, îi ajutase pe cântăreţi să obţină drepturi 
de autor pe materialele înregistrate, publicase pe pagina lor 
web melodiile respective şi le distribuia banii proveniţi în urma 
descărcării respectivelor melodii. 

Când urma să iasă la pensie, Dance ştia că refugiul ei avea să 
fie muzica. 

Telefonul începu să sune. Agenta se uită la numărul care o 
apela şi răspunse. 

— Salut! 

— Ce faci? se auzi vocea lui Michael O'Neil. Cum a mers 
treaba cu Reynolds? 

— În principiu, nimic util. Dar o să verifice dosarul Croyton. 
Apoi îi spuse lui Michael că obținuse materiale şi de la Nagle, 
dar că nu apucase să se uite pe ele. 

O'Neil îi spuse la rândul său că Fordul Focus furat din Moss 
Landing nu fusese găsit şi că nu mai descoperiseră nimic 
folositor la Jack's Seafood. Fuseseră luate amprente din 
Thunderbird: ale lui Pell şi ale femeii. O căutare în baza federală 
de date arătase că femeia nu avea niciun dosar. 

— Am aflat un lucru totuşi, de care suntem destul de 
îngrijoraţi, continuă el. Peter Bennington... 

— Tipul de la laborator, nu? 

— Da. În interiorul maşinii Thunderbird, pe partea şoferului, 
am găsit acid care nu a ars. Era recent. Peter a spus că e un 
acid coroziv - destul de diluat, dar incendiul probabil că l-a 
afectat, aşa că putea fi destul de puternic atunci când Pell l-a 
lăsat acolo. 

— Ştii că nu prea mă pricep să descifrez astea, Michael. 

— Bine. Ideea de bază e că era amestecat cu aceeaşi 
substanţă pe care o găseşti în mere, struguri şi bomboane. 

— Crezi că Pell... otrăvea pe cineva? 

Mâncarea însemna totul pentru partea centrală a Californiei. 
Acolo erau sute de hectare de câmpuri şi livezi, vreo 
douăsprezece podgorii şi tot felul de fabrici de alimente. 


— Tot ce se poate. Sau poate că se ascunde într-o livadă sau 
într-o podgorie. L-am pus pe fugă la Moss Landing, şi poate a 
renunţat la ideea de a sta într-o cameră de hotel sau de motel. 
Ar trebui să punem nişte oameni să îl caute, continuă el. 

— Ai oameni disponibili? 

— Pot să fac rost de câţiva. Contactează şi Poliţia din 
California. Îmi pare rău că nu o să îi mai lăsăm să patruleze prin 
oraş şi să supravegheze autostrada principală, dar nu cred că 
avem de ales. 

Dance era de acord, şi îi mai spuse lui Michael ce aflase de la 
Carraneo în legătură cu Thunderbirdul. 

— Nu prea progresăm, nu-i aşa? veni replica lui. 

— Nu, fu de acord ea. 

— Acum ce faci? 

— Teme. 

— Păi credeam că acum copiii sunt în vacanţa de vară. 

— Mă refeream la temele mele. În legătură cu urmărirea. 

— Acum mă îndrept către tine. Ai nevoie de cineva care să-ţi 
ascută creioanele şi să şteargă tabla? 

— Adu un măr pentru doamna profesoară, şi s-a făcut! 


Capitolul 20 

— Salut, Michael! Wes dădu mâna cu O'Neil. 

— Hei, salut. 

Cei doi continuară să discute despre tenis - şi O'Neil juca - şi 
despre schimbatul corzilor la rachete. Fiul său, înalt şi bine 
făcut, era talentat la toate sporturile pe care le încercase, deşi 
acum se concentra pe fotbal şi pe tenis. Wes dorea să încerce 
karate sau aikido, dar Dance nu îl lăsase să se apuce de arte 
marţiale. Uneori băiatul era un sac de nervi - cauza era, cu 
siguranţă, moartea tatălui său -, şi Dance nu dorea să 
încurajeze bătaia ca sport. 

O'Neil îşi asumase responsabilitatea de a-l încuraja pe Wes să 
se ţină de sporturi. Il atrăsese în două activităţi care erau 
complet opuse: colecţionarea de cărţi şi petrecerea timpului la 
locul preferat al lui O'Neil: golful Monterey. (Uneori, Dance se 
gândea că detectivul se născuse în epoca greşită şi îi era uşor 
să şi-l închipuie drept căpitan de vas de luptă, cândva în anii 
treizeci.) Uneori, când Dance ieşea în oraş cu Maggie, Wes îşi 
petrecea ziua pe barca lui O'Neil, fie la pescuit, fie uitându-se 
după balene. Dance avea rău de mare, dar Wes se simţea 
minunat în larg. 

lar acum, după ce planificară o mică vacanţă de pescuit, Wes 
îi ură noapte bună lui Michael şi se retrase în camera lui. 

Dance turnă un pahar de vin Cabernet pentru Michael, care 
iubea vinul roşu. Pentru ea turnă un pahar de Pinot Grigio. Apoi 
intrară în living şi se aşezară pe canapea. Intâmplător, O'Neil se 
aşezase fix sub poza de la nunta lui Dance. Detectivul fusese 
bun prieten cu Bill Swenson şi lucraseră împreună la numeroase 
cazuri. Inainte de moartea acestuia, Dance, O'Neil şi Bill 
lucraseră la acelaşi caz. Bill ca agent federal, Dance, statal, iar 
O'Neil reprezentând districtul. 

Detectivul deschise cutia de sushi pe care o adusese cu el. 
Sunetul făcut de capac atrase instantaneu cei doi câini: Dylan, 
ciobănescul german, care fusese botezat, evident, după celebrul 
cântăreţ Bob Dylan, şi Patsy, căţeaua de aport, botezată după 
Ms. Cline, cântăreaţa preferată de country şi western a lui 
Dance. 

— Pot să le dau...? 

— Doar dacă vrei ca pe urmă să le perii dinţii. 


— Îmi pare rău, băieţi. Se uită apoi la Dance. Am uitat de măr, 
doamna profesoară. Ce ziceţi de nişte ton? 

Dance îi respinse râzând oferta, şi Michael începu să 
mănânce, fără să se mai obosească să deschidă cutiile cu sos şi 
cu wasabi. Părea foarte obosit. Poate îi era pur şi simplu prea 
greu să se mai obosească şi cu deschisul de cutii. 

— Voiam să te întreb ceva, începu Dance. Şeful poliţiei e de 
acord cu faptul că Biroul Californian de Investigaţii se află la 
conducerea acestei operaţiuni? 

O'Neil lăsă pe masă beţele şi îşi trecu mâna prin părul său 
grizonant. 

— O să îţi răspund. Când tatăl meu era în Vietnam, plutonul 
său trebuia uneori să patruleze tunetele vietnameze. Uneori mai 
dădeau peste capcane. Alteori dădeau de vietnamezi înarmaţi. 
Era cea mai periculoasă slujbă din tot războiul. Tata a început să 
aibă o fobie, care apoi l-a ţinut toată viaţa. 

— Claustrofobie? 

— Nu. Frică de voluntariat. A curăţat un tunel, iar apoi nu s-a 
mai oferit niciodată. Nimeni nu poate pricepe de ce te oferi 
pentru aşa ceva. 

— Presupui că eu am făcut aşa ceva, râse Dance. Agenta îi 
spusese despre pariul cu el însuşi pus de către Overby, care 
dorea să controleze toată operaţiunea de urmărire. 

— M-am gândit la asta, îi replică agentul. Că veni vorba, şi 
nouă ne e dor de Fish. 

Stanley Fishburne, fostul director al Biroului Californian de 
Investigaţii. 

— Nu vă e dor de el la fel cum ne e nouă, spuse Dance 
hotărâtă. 

— Bine, probabil nu la fel de mult. Dar, ca să îţi răspund la 
întrebare, toată lumea e încântată că tu conduci operaţiunea. Să 
meargă totul bine în continuare! 

Dance dădu la o parte teancul de reviste şi de cărţi, iar apoi îi 
arătă lui Michael tot ce primise de la Nagle. Poate că foile astea 
reprezentau doar o mică parte a cărţilor şi a notiţelor din toată 
lucrarea lui Nagle, dar, cu toate acestea, erau mult prea multe. 

Agenta găsi un index al dovezilor şi al altor obiecte scoase din 
casa lui Pell din Seaside, după cazul Croyton. Erau vreo 
douăsprezece cărţi despre Charles Manson,câteva foi imense şi 
o notă de la polițistul trimis la locul crimei: 


Obiectul numărul 23. Găsit în cutia în care erau cărţile 
despre Manson : Trilby, carte de George du Maurier. Cartea a 
fost citită în repetate rânduri. Multe însemnări pe margini. 
Nimic relevant pentru caz. 


— Ai auzit vreodată de cartea asta? îl întrebă agenta. 

O'Neil era un cititor pasionat, iar colecţia sa de cărţi 
cuprindea aproape tot ce se putea găsi. Dar nici măcar el nu 
auzise de cartea respectivă. 

Dance îşi aduse laptopul, se conectă la internet şi căută 
cartea. 

— Interesant, remarcă ea. George du Maurier a fost bunicul 
lui Daphne du Maurier. După ce citi în diagonală câteva 
rezumate ale cărţii, se întoarse înspre Michael. Se pare că Trilby 
a fost un bestseller. Un fel de Codul lui da Vinci al epocii sale. 
Svengali îţi sună cunoscut? 

— Am auzit numele, dar nu sunt sigur cine sau ce e. 

— Foarte interesant, continuă Dance. In carte e vorba despre 
un muzician ratat, Svengali, care cunoaşte o cântăreaţă tânără 
şi frumoasă - pe care o cheamă Trilby. Dar fata nu prea are 
succes în carieră. Svengali se îndrăgosteşte de ea, dar Trilby îl 
respinge. Aşa că el o hipnotizează. Cariera ei începe să fie de 
succes, dar fata devine sclavul mental al lui Svengali. În final, 
Svengali moare, iar - pentru că du Maurier credea că un robot 
nu poate supravieţui fără stăpânul său - Trilby moare şi ea. 

— Se pare că nu a fost nicio continuare, remarcă O'Neil 
verificând nişte însemnări. Nagle are vreo idee? 

— Nu prea. Ne face un rezumat. Poate găsim ceva acolo. 

Următoarele ore le petrecură uitându-se pe fotocopii, căutând 
indicii referitoare la orice loc sau persoană din zonă care l-ar fi 
putut interesa pe Daniel Pell. Nu găsiră nimic referitor la Alison 
sau la Nimue. 

Absolut nimic. 

Multe dintre casetele video erau reportaje de la TV despre 
cazul Croyton sau chiar despre Croyton. 

— Mizerii! exclamă O'Neil. 

— Mizerii superficiale în căutarea senzaţionalului, adăugă 
Dance. 


Exprima perfect părerea lui Morton Nagle despre cum se 
făceau reportajele referitoare la crime şi războaie. 

Dar Dance mai găsi două interogatorii utile. Unul dintre ele 
era cu privire la un jaf din urmă cu 13 ani. 


„— Care sunt urmaşii tăi, Daniel? 

— Nu am aşa ceva. Nu am familie. 

— Părinţii? 

— Au murit. De multă vreme chiar. Poţi spune că sunt orfan. 
— Când au murit? 

— Când aveam 17 ani. Dar tatăl meu a plecat înainte. 

— Te înţelegeai cu tatăl tău? 

— Cu tatăl meu? Asta e o poveste complicată.” 


Pell îi relată agentului relaţia sa cu tatăl abuziv, care, încă de 
când Daniel avea 13 ani, îl forţa să plătească chiria. Îl şi bătea 
dacă Pell nu aducea banii - şi o bătea şi pe mama sa dacă îi lua 
apărarea. Acesta era motivul, explicase Pell, pentru care 
începuse să fure. Intr-un final, tatăl îi abandonase. Coincidenţa 
făcuse ca părinţii lui să moară în acelaşi an - mama lui de 
cancer, iar tatăl său într-un accident de maşină. La vârsta de 17 
ani, Pell rămăsese singur pe lume. 


„— Şi nu ai fraţi? 

— Nu, domnule... Tot timpul m-am gândit că, dacă aş fi avut pe 
cineva cu care să împart greutăţile, poate totul ar fi fost diferit... Şi 
nu am nici copii. Recunosc că regret lucrul acesta. Dar sunt tânăr. 
Încă mai am timp, nu? 

— Daniel, dacă îţi revii, nu există niciun motiv care să te 
împiedice să ai o familie a ta. 

— Mulţumesc că spuneţi asta, domnule poliţist. Adică, 
mulţumesc. Dar dumneavoastră? Aveţi familie? Văd că purtaţi 
verighetă.” 


A doua casetă video fusese înregistrată într-un oraş micuţ din 
Central Valley, în urmă cu doisprezece ani, când Pell fusese 
arestat pentru furt. 


„— Daniel, ia ascultă'ncoa. O să îţi pun neşte întrebări. Să nu ne 
minţi, bine? Nu va fi bine pentru tine dacă ne ascunzi adevăru'. 


— Nu, dom'le poliţist. Voi spune adevărul. Îl am pă Dumnezeu dă 
martor. 

— Dacă faci asta, totul va fi bine. Acuma, cum îmi explici că ai 
fost prins cu televizorul şi cu aparatul video a lu Jake Peabody în 
maşina ta? 

— Le-am cumpărat de la el. Mă jur! Dă pă stradă. Era un 
mexican, tot vorbeam, şi mi-a spus că el şi nevasta au un copil 
bolnav, şi le trebe bani.” 


— Observi ce face? întrebă Dance. 

O'Neil dădu din cap. 

— Primul poliţist care îl interoghează e inteligent. Vorbeşte 
frumos, ştie gramatică şi are noţiuni de sintaxă. Pell îi răspunde 
în acelaşi mod. Al doilea poliţist nu e la fel de educat ca primul. 
Pell îşi dă seama de asta şi îi răspunde în aceeaşi măsură. E o 
şmecherie de clasă, continuă agenta, uitându-se înspre 
televizor. Pell controlează ambele interogatorii. 

— Nu ştiu, replică O'Neil. Nu e prea convingător cu poveştile 
lui melodramatice. l-aş da un 8 minus pentru interpretare. Pe 
mine nu m-ar influenţa cu nimic. 

— la să vedem! Dance cotrobăi prin copiile rapoartelor pe 
care le primise de la Nagle. Imi pare rău, domnule profesor. Ei i- 
au dat 10. Prima dată i-a fost redusă pedeapsa, iar a doua oară 
a fost achitat. 

— Am greşit, confirmă O'Neil. 

Apoi, preţ de jumătate de oră, se uitară printre celelalte 
lucruri primite de la Nagle, dar nu găsiră nimic util. 

— Trebuie să plec. 

O'Neil se uită la ceas. Se ridică plictisit, şi Dance îl conduse 
până afară. Michael scărpină câinii pe creştet. 

— Sper să ajungi mâine la ziua lui tata, îi spuse Dance. 

— Să sperăm că termin tot ce am de făcut până atunci, 
replică agentul, urcându-se apoi în Volvo şi dispărând în ceaţă. 

Telefonul ei începu să sune, şi Dance răspunse. 

— Da? 

— Salut, şefa. 

Dance abia putea să îl audă. Muzica urla în difuzoare. 

— Poţi să dai mai încet? 

— Nu prea. Ar trebui să vorbesc cu formaţia care cântă. Ai 
aflat ceva noutăţi de la Juan? 


— Nimic. 

— O să îl vizitez mâine. Auzi... 

— Încerc! 

— Ha! Mătuşa lui Pell? Numele ei e Barbara Pell. Dar a cam 
luat-o razna. Poliţia din Bakersfield spune că are Alzheimer sau 
ceva de genul ăsta. Nu ştie nici în ce zi suntem, dar are un 
atelier în spatele casei, unde sunt ceva scule şi alte lucruri care 
probabil sunt ale lui Pell. Oricine ar fi putut să se strecoare acolo 
şi să fure ciocanul. Vecinii nu au văzut nimic. Surprize, surprize. 

— Andy Griffith a cercetat? 

— Nu. Gomer Pyle. 

— Poliţia din Bakersfield va supraveghea casa bătrânei? 

— Exact. 

— Pell mai ştie pe cineva acolo? 

— Câţiva oameni. Pell a locuit cu ea, dar nu tot timpul. Avea 
dosare penale şi în tinereţe. Şefa, am pe cineva pentru tine. Pe 
Winston. 

— Pe cine? 

— Winston Kellogg. Agentul FBI, Cel pe care l-a trimis Overby 
să te supravegheze. 

„Supravegheze...” 

— Nu poţi să foloseşti alt cuvânt? 

— Să te controleze. Să te ghideze. Să te subjuge. 

— TJ! 

— Bine, bine. Uite care e faza. Are 44 de ani. Locuieşte în 
Washington, dar vine de pe Coasta de Vest. A fost în armată. 

„Exact ca fostul meu soţ, gândi ea. Şi fost militar, şi de 
aceeaşi vârstă.” 

— A lucrat în cadrul Departamentului de Poliţie din Seattle, iar 
apoi a fost cooptat de FBI. E într-un departament care se ocupă 
cu investigarea crimelor care au legătură cu vreun cult. 
Urmăresc liderii organizaţiilor, se ocupă de negocieri în situaţiile 
cu ostatici şi capturează membri ai organizaţilor respective. 
Departamentul lui a fost înfiinţat după cazul Waco. 

Waco fusese un caz în Texas în care poliţiştii texani se 
confruntaseră cu adepţii cultului lui David Koresh. Asaltul 
început pentru a-i salva pe membrii organizaţiei se sfârşise 
tragic, iar majoritatea oamenilor muriseră. Inclusiv copiii. 

— Are o reputaţie bună în cadrul FBl-ului, continuă TJ. Se cam 
aruncă el cu capul înainte, dar nu îi e frică să facă tot ce trebuie 


făcut. Sunt cuvintele prietenului meu despre el, şi habar nu am 
la ce se referea. Ah, mai un lucru, şefa. Am căutat ce înseamnă 
„Nimue”. Nu am găsit nimic în niciun raport. Şi am căutat şi 
numele de utilizatori de pe internet, dar jumătate sunt expirate, 
iar restul sunt nişte puştani tocilari. Prenumele reale Nimue sunt 
mai întâlnite în Europa, şi nu am găsit nicio legătură acolo. Dar 
am găsit ceva ce te-ar putea interesa. 

— Serios? Ce anume? 

—E un joc online în care interpretezi diverse roluri, 
întruchipând tot felul de personaje. Ştii la ce mă refer? 

— Joc pe calculator, nu? Cutiile alea mari cu fire în ele. 

— Exact, şefa. Acţiunea se petrece în Evul Mediu, şi tu, ca 
jucător, trebuie să omori troli şi dragoni şi să salvezi prințese. 
Cam ceea ce facem şi noi, dacă stai un pic să te gândeşti. 
Oricum, nu am găsit asta mai din timp, pentru că se scrie un pic 
diferit: N-i-X-m-u-e. Dar logoul e „Nimue” cu un X mare şi roşu în 
centrul imaginii. E printre cele mai populare jocuri online. 
Milioane de exemplare se vând prin toate magazinele. Ah, ce 
vremuri erau când Pac-Man, favoritul meu, era la modă. 

— Nu prea cred că Pell e genul de om pasionat de jocuri pe 
computer, replică Dance. 

— Dar e genul de om care a ucis un programator, veni 
răspunsul lui TJ. 

— Bine zis. Verifică pista asta! Deşi tot cred că Nimue e doar 
un nume de utilizator. 

— Stai liniştită, şefa. Pot să caut tot ce trebuie, cu atâta timp 
liber pe care mi-l acorzi. 

— ţi place formaţia? 

— Bine, bine, am priceput. 

Dance îi lăsă pe Dylan şi pe Patsy să îşi facă treburile înainte 
de culcare şi aruncă un ochi să vadă dacă totul era în regulă în 
jurul casei. Nu era nicio maşină necunoscută parcată prin 
apropiere, aşa că duse liniştită animalele înapoi în casă. De 
regulă, câinii dormeau în bucătărie, dar în noaptea aceasta îi 
lăsă în casă; făceau o gălăgie îngrozitoare când intra vreun 
străin. De asemenea, Dance închise bine ferestrele şi se asigură 
că alarma funcţiona. 

Apoi agenta intră în camera lui Maggie, o ascultă cântând o 
piesa de Mozart la clape, o sărută de noapte bună şi stinse 
lumina. 


Mai stătu câteva minute alături de Wes, care îi povestea 
despre un puşti nou-venit în oraş, cu care se jucase în acea zi. 

— Vrei să îi inviţi mâine pe el şi pe părinţii lui la ziua 
bunicului? 

— Nu, nu cred. 

După moartea tatălui său, Wes devenise introvertit şi mai 
timid. 

— Eşti sigur? 

— Poate altă dată. Nu ştiu... Mama? 

— Da, dragul meu. 

Băiatul oftă. 

— Da, continuă ea. 

— De ce mai ai pistolul? o întrebă Wes într-un final. 

Copiii ăştia. Observă orice mişcă. 

— Nu te mai gândi la asta! E în seif acum. 

— Pot să mai citesc un pic? 

— Sigur. Zece minute. Ce carte citeşti? 

— Stăpânul Inelelor. O deschise şi o închise la loc. Mamă? 

— Da? 

Dar Wes nu mai spuse nimic. Dance îşi dădea seama la ce se 
gândea. Dacă el ar fi vrut, ar fi vorbit. Dar spera să nu. Avusese 
o zi grea. 

— Nimic, răspunse în sfârşit Wes, cu un ton din care se 
înţelegea: „Vreau să vorbim despre ceva, dar nu acum”, iar apoi 
se întoarse la cartea lui. 

— Unde sunt hobbiţii? întrebă arătând înspre carte. 

— În Shire. Călăreţii îi urmăresc. 

— Un sfert de oră. 

— Noapte bună, mamă. 

Dance îşi puse pistolul în seif şi închise lacătul. Ştia codul pe 
de rost, şi ar fi putut să găsească combinaţia uşor, chiar şi 
noaptea. Încercă de probă, şi, după doar două secunde, ţinea iar 
pistolul în mână. 

Apoi făcu duş şi se schimbă. Toate necazurile zilei pluteau pe 
lângă ea însoţite de mirosul de levănţică din încăpere. 

„Unde eşti? întrebă ea retoric, gândindu-se la Daniel Pell. Cine 
e partenerul tău? Ce faci tu acum? Dormi? Mergi cu maşina prin 
cartiere, căutând pe cineva? Vrei să omori din nou? Cum pot să 
îmi dau seama de planul tău?” 


Aproape adormită, îşi aminti de interogatoriile lui Pell pe care 
le ascultase împreună cu Michael. „Şi nu am nici copii. Recunosc 
că regret lucrul acesta. Dar sunt tânăr. Încă mai am timp, nu?” 
„Daniel, dacă îţi revii, nu există niciun motiv care să te 
împiedice să ai o familie a ta.” 

Dance deschise ochii. Stătu în pat câteva minute, uitându-se 
la umbrele de pe tavan. Apoi îşi puse papucii de casă şi intră în 
sufragerie. Deschise cutia primită de la Nagle şi, sub privirile 
atente ale câinilor, continuă să se uite prin ea. 


MARŢI 


Capitolul 21 

Kathryn Dance şi TJ stăteau în biroul lui Overby în timp ce 
ploaia călduţă de dimineaţă bătea în geamuri. Turiştii care 
veneau în zona golfului Monterey aveau concepţia greşită că 
cerul înnorat ameninţa cu ploaie. 

De fapt, toată zona tânjea după ploaie, iar ceața gri acoperea 
de regulă cerul coastei de vest. Dar Dance şi TJ nu aveau de 
gând să vorbească despre ploaie. 

— Charles, am nevoie de ceva, rosti agenta. 

— Ce anume? 

— Am nevoie de un buget pentru cheltuieli. 

— Pentru ce anume? 

— Nu avansăm deloc. Nu am aflat nimic de la Capitola, legiştii 
nu au răspunsuri, şi nimeni nu l-a mai văzut pe Pell. Şi cel mai 
important lucru e că eu nu ştiu de ce a rămas în zonă. 

— La ce te referi când spui cheltuieli? 

— Le vreau pe cele trei femei care făceau parte din Familie. 

— Vrei să le arestezi? Credeam că nu sunt suspecte. 

— Nu. Vreau să le interoghez. Au trăit împreună cu el; trebuie 
să îl cunoască bine. 

„Daniel, dacă îţi revii, nu există niciun motiv care să te 
împiedice să ai o familie a ta.” 

Replica aceasta îi dăduse ideea de interogatoriu. 

„De la A la B, apoi direct la X...” 

— Vrem să organizăm o reuniune de Familie, zise TJ. 

Dance ştia că agentul se distrase toată noaptea, dar pe chipul 
lui dolofan nu se vedea vreun semn de epuizare. 

Overby îl ignoră şi i se adresă lui Kathryn: 

— Dar de ce ar vrea ele să ne ajute? Ar trebui să fie de partea 
lui Pell, nu? 

— Nu. Am vorbit cu două dintre ele şi îl urăsc pe Daniel. A 
treia şi-a schimbat identitatea - a făcut şi operaţii estetice. Nu 
aş numi asta „să fie de partea lui”. 

— Dar de ce să le aducem aici? De ce să nu le interogăm 
unde locuiesc? 

— Le vreau pe toate împreună. E o metodă psihologică. 
Amintirile lor se vor declanşa când aud lucruri pe care toate le 
cunosc. Am stat trează până la două dimineaţa şi am citit 
despre asta. Rebecca nu a făcut parte din Familie prea multă 


vreme - doar câteva luni -, dar Linda a trăit un an cu Pell, iar 
Samantha, doi. 

— Ai vorbit deja cu ele? întrebă Overby, ca şi cum ar fi bănuit 
că ea ar fi luat deja decizia. 

— Nu, replică Dance. Am vrut să vorbesc mai întâi cu tine. 

Overby păru să fie mulţumit că autoritatea lui era respectată, 
dar tot clătină din cap. 

— Costurile zborului, paza, transportul... Nu prea cred că am 
cum să fac treaba asta. Nu prea pot, continuă el şi, observând 
un fir de păr pe manşetele sale, îl înlătură cu grijă. Îmi pare rău, 
Kathryn, dar trebuie să te refuz. Utah. Sigur se îndreaptă înspre 
Utah. După ce s-a întâmplat la Moss Landing, ar fi o nebunie să 
rămână aici. Mai continuă căutările? 

— Da, replică TJ. 

— Sunt sigur că Utah e destinaţia. 

Lucru care însemna, în viziunea lui Dance: „Ei pun mâna pe el 
şi Biroul Californian de Investigaţii culege laurii, fără să mai 
moară oameni în California”. 

— Charles, sunt sigură că Utah e o pistă falsă. Nu ne îndruma 
el acolo... 

— Decât dacă, o întrerupse Overby triumfător, e un joc dublu. 
Gândeşte-te la asta! 

— M-am gândit deja, şi nu îi stă în fire lui Pell. Vreau să îmi 
pun în aplicare ideea. 

— Nu sunt sigur... 

— Pot să te întreb despre ce idee vorbeşti? se auzi o voce din 
spatele lor. 

Dance se întoarse şi văzu un bărbat îmbrăcat într-un costum 
negru cu o cravată în dungi albastru cu negru. Nu era chiar 
frumos - avea burtă, urechi mari şi o bărbie dublă. Dar ochii lui 
căprui erau calzi, şi un smoc de păr şaten îi acoperea fruntea. 
Postura lui spunea că era un bărbat deschis şi degajat. Un 
zâmbet i se ivi pe buze. 

— Pot să vă ajut cu ceva? îl întrebă Overby. 

Bărbatul se apropie şi îi arătă o legitimaţie. Agent Special 
Winston Kellogg. 

— Dădaca a pătruns în clădire, şopti TJ înspre Dance, care îl 
ignoră. 

— Charles Overby, se prezentă agentul. Mulţumesc că ai 
venit, agent Kellogg. 


— Te rog, spune-mi Win. Reprezint Departamentul CCVM. 

— Care este... 

— Departamentul pentru Crimele  Coercitive cu Victime 
Multiple. 

— Aşa i se spune acum? întrebă Dance. 

— Înainte era Divizia Crimelor de Cult. Dar nu era o frază 
corectă din punct de vedere politic. 

— Kathryn Dance, se prezentă agenta, râzând. 

— TJ Scanlon, se prezentă şi TJ. 

— Thomas Jefferson? întrebă Winston. 

TJ zâmbi misterios. Nici măcar Dance nu îi cunoştea numele 
adevărat. Putea la fel de bine să îl cheme chiar TJ. 

Kellogg se uită în jur şi începu să vorbească: 

— Vreau să spun lucrurilor pe nume. Da. Sunt agent federal. 
Dar nu vreau mă bag unde nu îmi fierbe oala. Am venit aici în 
calitate de consultant - să vă dau sfaturi şi informaţii referitoare 
la cum gândeşte şi cum se comportă Pell. Îmi asum bucuros 
rolul omului din umbră. 

Chiar dacă nu era sincer 100%, Dance aprecia vorbele 
agentului. Era un lucru ieşit din comun pentru un federal din 
Washington să se comporte într-un asemenea mod. 

— Apreciez lucrul acesta, replică şi Overby. 

Kellogg se întoarse înspre şeful Biroului Californian de 
Investigaţii. 

— A fost o mişcare foarte bună ce aţi făcut ieri, când aţi 
verificat restaurantele. Nu m-aş fi gândit la aşa ceva. 

Overby ezită preţ de o secundă, dar îi răspunse: 

— De fapt, cred că i-am zis lui Amy Grabe că a fost ideea lui 
Kathryn. 

TJ tuşi scurt, dar Dance nici nu se uită înspre el. 

— Ei bine, a fost o idee bună de tot, indiferent cui i-a 
aparţinut. Kellogg se întoarse spre Dance. Şi ce idee ai acum? 

Dance reluă ce îi spusese şi lui Overby. 

Agentul FBI dădu aprobator din cap. 

— Vrei să reuneşti Familia. Foarte bine. Au trecut printr-un 
proces de uitare în ultimii ani. Chiar dacă nu au apelat la terapii, 
timpul a curăţat rănile. Mă îndoiesc şi eu că i-au rămas loiale lui 
Pell. Cred că trebuie să urmăm sfatul tău. 

Tăcerea se aşternu în birou, şi Dance se uită înspre Overby, 
care într-un final deschise gura. 


— E o idee bună. Foarte bună chiar. Singura problemă e 
bugetul. Vezi tu, recent am... 

— Plătim noi, replică scurt Kellogg. 

Dance aproape că izbucni în râs. 

— Plătiţi voi? 

— Aduc şi un avion de la FBI aici, dacă e nevoie. Ce zici de 
asta? 

Overby nu mai avea de ce să mai pună bete în roate. 

— Ei bine, cum putem să refuzăm un asemenea cadou? Mersi, 
amigo! 


Dance, Kellogg şi TJ stăteau în biroul agentei când Michael 
O'Neil deschise uşa. O'Neil făcu cunoştinţă cu agentul FBI. 

— Nu am mai aflat nimic de la legişti cu privire la ce s-a 
întâmplat la Moss Landing, spuse O'Neil, dar încă mai aşteptăm 
răspunsuri de la Pastures of Heaven şi de la podgoriile cu ai 
căror oameni am vorbit. l-am pus pe cei de la Protecţia 
Consumatorului să adune probe. În cazul în care Pell a fost cel 
care a alterat substanţele cu acid. 

Apoi îi explică lui Kellogg despre urmele găsite în 
Thunderbird. 

— Vreun motiv pentru care să facă asta? 

— Diversiune, spuse Dance. Sau poate doar doreşte să 
rănească oameni. 

— Nu mă pricep eu la dovezi, dar sună plauzibil, replică 
agentul FBI. 

Dance observă că acesta încercase din răsputeri să se 
concentreze cât mai tare atunci când Michael îi spusese 
detaliile. 

— S-ar putea să vă ajute, continuă Kellogg, dacă vă spun câte 
ceva despre mentalitatea organizaţiilor tip cult. La CCVM am 
făcut un profil general, şi sunt sigur că anumite lucruri se pot 
aplica şi în cazul lui Pell. Sper să fie de folos pentru a construi o 
strategie. 

— Foarte bine, răspunse O'Neil. Nu cred că am mai întâlnit un 
individ ca Pell până acum. 

Scepticismul lui Dance în privinţa informaţiilor utile pe care le- 
ar fi putut aduce un expert în sectanţi se evaporase complet. 
Era clar că Pell lucra după nişte strategii pe care ei nu le puteau 


identifica. Nici măcar nu era sigură acum dacă profilul lui Pell se 
asemăna cu oricare alt profil de criminal. 

Kellogg se sprijini de biroul ei şi continuă: 

— In primul rând, după cum sugerează şi numele 
departamentului meu, noi credem că membrii unei secte sunt 
„Vvictime”, ceea ce, de fapt, şi sunt. Dar trebuie să ţinem cont de 
faptul că victimele pot să fie la fel de periculoase ca liderii 
sectei. Charles Manson nici măcar nu a fost prezent la crimele 
din cazurile Tate-La Bianca. Membrii sectei sale au ucis. Când 
mă refer la lider, am tendinţa de a spune „el”, dar femeile pot 
să fie la fel de nemiloase şi de eficiente ca bărbaţii. Şi, de 
regulă, mai prefăcute. Deci uite profilul de bază, continuă 
agentul FBI. Un lider de sectă are autoritate supremă. Tot timpul 
va conduce operaţiunile. El dă ordine membrilor şi îi controlează 
tot timpul. Le spune cum să-şi petreacă fiecare minuţel. Le dă 
de lucru chiar şi numai pentru a-i ţine ocupați. Nu le lasă timp să 
gândească ei înşişi. Un lider de sectă pune bazele unui sistem 
moral propriu - care este definit prin tot ceea ce e bine pentru el 
şi prin ceea ce va duce la perpetuarea sectei. Legile externe nu 
se aplică. El îi va convinge pe subordonați că tot ceea ce le 
spune el să facă - sau le sugerează - este perfect moral. Liderii 
de secte ştiu cum să transmită mesaje, astfel încât, dacă un 
membru al sectei este capturat, dezvăluirile acestuia să nu îi 
poată incrimina în mod direct. Dar sectanţii cunosc toate aceste 
lucruri. 

Liderii vor genera probleme tot timpul, continuă Kellogg. 
Secta are dreptate; cei care nu fac parte din ea nu au; deci 
trebuie eliminaţi. Liderii nu acceptă să nu li se respecte ordinele. 
Ei vor adopta metode extreme şi vor aştepta ca un membru al 
sectei să înceapă să se îndoiască de anumite lucruri - pentru a-i 
testa. Membrii trebuie să îi ofere totul- inclusiv timpul lor liber 
şi banii. 

Dance îşi aminti de discuţia purtată cu Pell în închisoare în 
legătură cu cei 9.200 de dolari. 

— Se pare că femeia îi finanţează evadarea. 

Agentul dădu din cap aprobator. 

— De asemenea, ei aparţin în totalitate liderului. Şi uneori îşi 
oferă şi copiii. Liderul îşi va exercita controlul suprem asupra 
membrilor. Ei trebuie să renunţe la trecut şi primesc nume noi, 
care reflectă modalitatea în care sunt văzuţi de către lider. De 


regulă, liderii aleg persoane vulnerabile şi le exploatează aceste 
slăbiciuni. Liderii caută persoane singuratice şi îi fac să îşi 
abandoneze familia şi prietenii. Ei ajung să îl vadă drept o sursă 
de ajutor şi de educare. Liderii ameninţă că îi părăsesc - acesta 
fiind probabil arma lor cea mai puternică. Aş putea să continui 
ore întregi, zise Kellogg, dar ce v-am spus vă dă o idee de bază 
despre cum gândeşte Daniel Pell. Agentul îşi ridică mâinile în 
aer. Arăta exact ca un profesor. Ce înseamnă lucrurile acestea 
pentru noi? îşi reluă el ideile. Ei bine, ne dezvăluie informaţii 
despre slăbiciunile lui. E obositor să fii lider de sectă. Trebuie să 
fii cu ochii în patru permanent, să îţi monitorizezi subiecţii şi să 
încerci să elimini tensiunea din cadrul grupului. Deci atunci când 
apar influenţele exterioare - pe stradă, în spaţii publice -, liderul 
trebuie să fie cu mult mai atent. In spaţiul său însă, e mult mai 
relaxat. Şi, prin urmare, mai neglijent şi mai vulnerabil. Uite ce 
s-a întâmplat la restaurant, continuă el. Monitoriza permanent 
tot ce se petrecea în jur, pentru că era într-un spaţiu public. 
Dacă ar fi fost la el acasă, probabil că l-aţi fi prins. Apoi, mai e şi 
complicele, urmă Kellogg. Femeia îl va crede pe Pell şi nu va 
pune la îndoială, din punct de vedere moral, crimele acestuia. 
Asta înseamnă două lucruri: nu ne va ajuta deloc şi e la fel de 
periculoasă ca el. Da, ea e o victimă, dar asta nu înseamnă că 
nu va ucide dacă va avea ocazia. Ei bine, astea sunt nişte 
informaţii la modul general. 

Dance se uită înspre O'Neil. Ştia că Michael avea aceeaşi 
reacţie ca ea: era impresionat de bagajul de cunoştinţe al lui 
Kellogg. Poate, pentru prima oară, Charles Overby făcuse o 
alegere bună, chiar dacă o făcuse doar pentru a-şi salva pielea. 

Cu toate acestea, gândindu-se la tot ce aflase acum despre 
Pell, era un pic şocată şi demoralizată. Nu pusese la îndoială 
niciodată inteligenţa lui Pell, dar, dacă profilul alcătuit de 
Kellogg era fie şi parţial corect, atunci Pell era cu atât mai 
periculos. 

Dance îi mulţumi lui Winston, şi întâlnirea luă sfârşit. O'Neil se 
îndreptă spre spital ca să îl vadă pe Juan Millar. TJ trebuia să 
caute un birou temporar pentru agentul FBI. 

Dance îşi scoase telefonul mobil şi o sună pe Linda Whitfield. 

— Ah, agent Dance! Ai aflat ceva nou? 

— Din păcate, nu. 


— Am ascultat radioul zilele astea... Am auzit că aţi fost cât 
pe ce să-l prindeţi ieri. 

— Da, aşa e. 

Femeia începu să mormăie. „Probabil se roagă”, gândi Dance. 

— Doamnă Whitfield? o întrerupse agenta. 

— Da, sunt aici. 

— Vreau să vă întreb ceva, dar să vă gândiţi bine înainte de a- 
mi răspunde. 

— Continuati! 

— Aş vrea să veniţi aici să ne ajutaţi. 

— Poftim? şopti ea. 

— Daniel Pell reprezintă un mister pentru noi. Suntem siguri 
că e în peninsula Monterey. Dar nu ştim de ce. Nimeni nu ÎI 
cunoaşte mai bine decât dumneavoastră, Samantha şi Rebecca. 
Speram să ne puteţi ajuta să înţelegem ce se întâmplă. 

— Vin şi ele? 

— Sunteţi prima pe care am sunat-o. 

După o pauză, femeia continuă: 

— Dar ce aş putea eu să fac? 

— Vreau să vorbesc cu dumneavoastră despre Pell. Să văd 
dacă vă puteţi gândi care va fi pasul lui următor. 

— Dar nu am mai vorbit cu el de vreo şapte, opt ani. 

— Până şi ceva din ce aţi vorbit atunci cu el ne-ar putea da un 
indiciu. Îşi asumă un risc imens prin faptul că stă în zonă. 
Probabil are un motiv. 

— Ei bine... 

Dance ştia foarte bine cum funcţionează mecanismele de 
apărare mentală. Îşi putea închipui cum mintea femeii căuta 
disperată motive pentru a o refuza. De aceea nu fu deloc 
surprinsă când auzi răspunsul: 

— Problema e că îi ajut pe cumnaţii mei cu copiii pe care i-au 
adoptat. Nu pot să plec aşa. 

Dance îşi aminti că Linda locuia cu ei şi o întrebă direct dacă 
ei nu puteau să aibă grijă o zi sau două de copii. 

— Doar atât, continuă Kathryn. Nu o să dureze mai mult. 

— Îmi pare rău, replică Linda. Nu cred că ar putea. 

„Nu cred” are o însemnătate deosebită pentru cei care 
conduc interogatoriul. E o expresie de negare, asemănătoare cu 
„nu îmi amintesc” sau „probabil că nu”. Neg, dar nu spun asta 


pe faţă. Dance înţelegea că bărbatul şi femeia cu care locuia 
Linda ar fi putut să stea cu copiii fără nicio problemă. 

— Ştiu că vă cer foarte mult. Dar avem nevoie de ajutorul 
dumneavoastră. 

După încă o pauză, femeia găsi scuza numărul doi: 

— Chiar dacă aş putea să las copiii cu ei, problema e că nu 
am bani de drum. 

— Vom trimite un avion special după dumneavoastră. 

— Special? 

— Un avion de la FBI. 

— Vai de mine! 

Dance nimici scuza numărul trei înainte ca femeia să o 
rostească. 

— Veţi fi foarte bine păzită. Nimeni nu va şti că sunteţi aici şi 
veţi fi păzită non-stop. Vă rog. Ne ajutaţi? 

Din nou tăcere. 

— Va trebui să îi întreb. 

— Pe fratele tău? Pe şeful de la serviciu? Pot să îi sun pe ei şi 
să... 

— Nu, nu. Nu mă refeream la ei, ci la Isus. 

— Ah. În regulă, replică Dance. Puteţi atunci să îl întrebaţi? 
Dar repede, vă rog. 

— Vă sun eu înapoi, răspunse femeia şi închise telefonul. 

Dance îl sună pe Winston Kellogg şi îl informă că aştepta 
ajutor divin. Agentul păru amuzat. 

— O să avem de aşteptat ceva vreme. 

Dance se hotărî să nu îi spună asta lui Charles Overby. La 
urma urmei, poate nici nu era o idee aşa de bună. 

Apoi, agenta o Mina pe Rebecca Sheffield. 

— Buna ziua. Kathryn Dance la telefon. Voiam să... 

— Mă uit de o zi întreagă la ştiri, o întrerupse femeia. Ce s-a 
întâmplat? Aproape că aţi pus mâna pe el, dar a scăpat? 

— Din păcate, aşa e. 

— Ei bine, acum v-aţi prins? oftă amar Rebecca. 

— Să ne prindem? 

— Incendiul de la judecătorie. Incendiul de la fabrică. De două 
ori acelaşi lucru. A găsit ceva ce a funcţionat şi a repetat 
procedeul. 

Exact ceea ce credea şi Dance. Agenta nu avea intenţia să se 
apere, dar totuşi îi răspunse Rebeccăi: 


— Nu am mai urmărit pe cineva ca Pell până acum. 

— Păi da. 

— Doamnă Sheffield, e ceva ce... 

— O secundă. Aş vrea să vă spun eu ceva înainte. 

— Continuati, îi spuse Dance, uşor nesigură. 

— Scuzaţi-mă, dar voi habar nu aveţi cu ce vă confruntaţi aici. 
Trebuie să faceţi exact ceea ce le spun eu oamenilor care vin la 
seminariile mele. Tema lor e dezvoltarea afacerilor. Multe femei 
au impresia că, dacă vin să bârfească despre şefii lor şi despre 
foştii iubiţi împreună cu prietenele în timp ce beau bere, gata, 
sunt vindecate. Ei bine, lucrurile nu funcţionează aşa. Poţi sa te 
învârţi mult şi bine în jurul cozii, dar să nu vezi problema. 

— Păi, mulţumesc... 

— În primul rând, identifici problema. lată un exemplu! Nu te 
simţi bine atunci când ieşi cu un tip în oraş. In al doilea rând, 
identifici /ucrurile ce reprezintă sursa problemei. Ai fost violată 
cândva la o întâlnire. În al treilea rând, structurezi o soluţie. Nu 
te mai arunci cu capul înainte când ieşi cu cineva şi încerci să îţi 
ignori teama. Nu te retragi în cochilia ta şi uiţi complet de ceea 
ce se petrece în jur. Îți faci un plan: începi încet, te vezi cu 
bărbaţi la prânz, te întâlneşti cu ei în spaţii publice şi ieşi în oraş 
doar cu bărbaţi nu foarte bine făcuţi, care nu sunt geloşi, care 
nu beau, şi aşa mai departe. Aţi prins ideea. Apoi încet-încet, 
mergi tot aşa. După trei, şase luni sau un an ai rezolvat 
problema. Faci un plan şi te ţii de el. Vedeţi unde bat? 

— Da. Văd. 

Dance se gândi la două lucruri: în primul rând, probabil că 
seminariile femeii adunau tot felul de oameni. In al doilea rând, 
nu i-ar fi plăcut să iasă în oraş cu Rebecca. Se întrebă apoi dacă 
femeia terminase. 

Dar nu era aşa. 

— Bine, uite, azi am un seminar pe care nu am cum să-l 
anulez. Dar, dacă până mâine-dimineaţă nu l-aţi prins, vreau să 
vin la faţa locului. Poate că sunt nişte lucruri pe care mi le pot 
aminti. Pot face asta, nu-i aşa? 

— Ah, sigur. E o idee foarte bună, replică agenta. 

— În regulă. Uite, trebuie să plec. Ce voiaţi să mă întrebaţi? 

— Nimic important. Să sperăm că totul va merge bine până 
mâine, dar, dacă nu, o să încep să dau telefoane şi să vedem 
cum vă aduc aici. 


— E o idee bună, răspunse Rebecca şi închise telefonul. 


Capitolul 22 

Daniel Pell îşi ridică privirea de la computerul lui Jennie şi o 
văzu pe tânără aplecându-se seducător înspre el. 

— Vino înapoi în pat, scumpule, şi trage-mi-o, şopti ea. 

Pell deschise o altă fereastră pe ecranul calculatorului, astfel 
încât Jennie să nu vadă la ce se uita, şi îşi trecu mâna în jurul 
taliei ei subţiri. 

Bărbaţii şi femeile îşi exercită zilnic puterea unii asupra altora. 
Pentru bărbaţi e mai greu la început. Trebuie să treacă de 
mecanismul defensiv al femeii, trebuie să se apropie de ea, să 
afle ce îi place, ce nu îi place şi lucrurile de care îi este frică, 
plus toate secretele ei. Ar putea dura luni întregi de zile până 
când să reuşească. Dar, odată ce ai reuşit, ea este a ta pentru 
totdeauna. 

„Ah, suntem, ştii tu, suflete pereche...” 

De cealaltă parte, femeia are sâni şi vagin, şi tot ce trebuie să 
facă e să se fâţâie puţin prin faţa unui bărbat - uneori nici nu 
trebuie să facă chiar atât de mult - şi reuşeşte să îl convingă să 
facă orice vrea ea. Problemele femeilor apar mai târziu. Odată 
ce sexul încetează, încetează şi controlul ei. 

Jennie Marston îl controlase pe Daniel Pell de câteva ori, de 
când acesta evadase. Nu încăpea în discuţie lucrul acesta. O 
dată pe scaunul din faţă al Thunderbirduiui, apoi în pat, când 
purta ciorapii aceia, şi altă dată - mult mai eficient şi mai lejer - 
când îl sedusese pe podea cu nişte accesorii care lui Pell îi 
plăcuseră foarte mult. (Desigur, pentru Jennie nu conta cum 
făceau sex, dar acordul tacit era mult mai excitant dacă ea chiar 
era în dispoziţia necesară.) 

Dar vraja ei se cam terminase acum. Cu toate acestea, un 
profesor nu lasă niciodată elevul să ştie că el nu e atent. Pell 
rânji şi se uită ia corpul ei ca şi cum ar fi fost tentat să accepte. 

— Aş vrea să pot, draga mea, oftă el. Dar m-ai epuizat. Şi, 
oricum, am nevoie să faci ceva pentru mine. 

— Eu? 

— Da. Acum, că ei ştiu că sunt aici, trebuie să te descurci 
doar tu. 

La ştiri se anunţase că Daniel Pell era în zonă şi, evident, 
gândea el, trebuia să fie mult mai atent. 

— In regulă. Deşi aş prefera să ne-o tragem, zise ea, făcând 
puţin pe supărata. 


Probabil că Jennie credea că expresia ei avea succes la 
bărbaţi. Însă nu avea, şi Pell urma să o înveţe lucrul acesta 
cândva. Dar acum erau alte lucruri mai importante de învăţat. 

— Acum mergi şi tunde-te, îi ceru Pell. 

— Să îmi tai părul? 

— Da. Şi vopseşte-l! Oamenii de la restaurant te-au văzut. Am 
cumpărat vopsea castanie pentru tine, de la magazinul 
mexican, continuă Pell şi scoase o cutie din geantă. 

— Ah, replică fata. Credeam că asta e pentru tine, zâmbi ea, 
jucându-se cu părul ei. 

Daniel Pell dorea ca ea să se tundă doar pentru a fi mai greu 
de recunoscut. Înţelegea totuşi că pentru fată acest lucru 
însemna mai mult ceva asemănător cu ceea ce simţise ea 
atunci când aruncase bluza roz. Părul lui Jennie era la fel de 
important pentru ea, şi instantaneu Pell deveni interesat de 
problemă. Îşi aminti de imaginea ei din Thunderbird atunci când 
o văzuse pentru prima oară în parcarea de la Whole Foods, iar 
fata îşi pieptăna mânară pletele. 

„Ah, informaţiile pe care le destăinuim...” 

Jennie nu voia să se tundă. De fapt, chiar era ultimul lucru pe 
care voia să îl facă. Părul lung însemna ceva pentru ea. Pell se 
gândi că Jennie îşi lăsase părul să crească pentru a se proteja 
cumva de propria imagine. Poate părul compensa cumva sânii ei 
mici şi nasul ei coroiat. 

Jennie stătea încă pe pat. 

— Scumpule, rosti ea într-un final, sigur, o să mă tund. Orice 
vrei tu. Desigur, m-am gândit şi eu. Ar fi mai bine să plecăm 
acum, mai ales după ce s-a întâmplat la restaurant. Nu ştiu ce 
aş face dacă ai păţi ceva... Haide să luăm altă maşină şi să 
mergem spre Anaheim! O să ducem o viaţă foarte frumoasă. 
Promit asta! O să te fac fericit, o să am grijă de noi! Şi tu poţi 
sta acasă până când apele se liniştesc. 

— Sună minunat, draga mea, dar încă nu putem pleca. 

— Ah. 

Fata dorea o explicaţie, dar Pell continuă să vorbească: 

— Acum, hai şi tunde-te! Scurt de tot, mai şopti el. 

Bărbatul îi înmâna foarfecă, iar mâinile tremurânde ale fetei 
luară obiectul. 

— În regulă, replică Jennie şi intră în cameră, aprinzând toate 
luminile. 


Pentru că aşa învățase cât lucrase la Hair Cuttery sau pentru 
că pur şi simplu trăgea de timp, Jennie ezită câteva momente, 
mângâindu-şi şuviţele lungi de păr înainte să le taie. Fata se uită 
în oglindă şi se jucă nervoasă cu foarfeca, iar apoi împinse uşa, 
lăsând-o întredeschisă. g 

Pell se puse pe pat în aşa fel încât să o poată observa. In 
ciuda protestelor sale anterioare, simţi cum începea să se 
excite. 

„Hai, draga mea, haide!” 

Jennie începu să îşi taie părul, cu ochii scăldaţi în lacrimi. 
Respiră adânc şi mai tăie. Îşi şterse faţa şi continuă să taie. 

Pell se aplecă în faţă, iar apoi îşi dădu jos pantalonii şi chiloţii. 
Îşi prinse penisul cu putere şi începu să îşi mişte mâna ritmic, de 
fiecare dată când o şuviţă de păr blond cădea pe podea. 

Jennie nu se grăbea, încercând să se tundă cât mai bine. ŞI 
mai trebuia să facă mici pauze pentru a-şi recăpăta suflul şi a-şi 
şterge lacrimile. 

Pell era atent doar la ea şi respira din ce în ce mai rapid. 
„Taie-l iubito! Taie-l!” 

De vreo două ori fu aproape să ejaculeze, dar reuşi să se 
oprească fix la timp. 

La urma urmei, era regele controlului. 


Spitalul Monterey oferă o privelişte frumoasă, fiind situat pe 
Autostrada 68 - o rută care se intersectează cu alte rute 
comerciale, autostrăzi, până şi străduţe de oraşe, din Pacific 
Groove, prin Monterey şi până la Salinas. Această autostradă 
este una dintre arterele principale ale ținutului lui John 
Steinbeck. 

Kathryn Dance cunoştea prea bine spitalul acesta. Aici îi 
născuse pe cel doi copii. Aici îl ţinuse de mână pe tatăl său după 
operaţia pe cord pe care o avusese acesta şi aici stătuse alături 
de un coleg de-al ei rănit. 

La morga acestui spital identificase cadavrul soţului ei. 

Spitalul era amplasat în pădurile de pini din apropiere de 
Pacific Grove. Clădirile mici erau mărginite de grădini, şi totul 
era înconjurat de păduri; pacienţii care se trezeau după operaţie 
puteau să vadă colibri la ferestrele lor sau căprioare care îi 
priveau curioase. 


Secţia pentru cei aflaţi în stare gravă, unde era internat Juan 
Millar, nu avea nicio privelişte. Niciun decor plăcut pentru ochii 
pacienţilor, doar afişe cu numere de telefon şi cu diverse 
proceduri medicale şi numeroase echipamente medicale 
funcţionale. Millar era într-o cameră izolată, cu pereţi de sticlă, 
măsură luată pentru a se reduce riscul de infecţie. 

Dance se întâlni cu O'Neil în faţa camerei, şi, deşi simţi nevoia 
să îl ia de mână, rezistă tentaţiei. 

Apoi se uită la agentul rănit, amintindu-şi de zâmbetul său 
timid din biroul lui Sandoval. 

„Băieţii de la scena crimei îşi iubesc jucăriile... Am citit asta 
undeva.” 

— A vorbit cât timp ai stat cu aici? îl întrebă ea. 

— Nu. Încă nu şi-a revenit din comă. 

Uitându-se la bandaje şi la rănile lui Juan, Dance se hotărî că 
era mult mai bine să stea afară, aşa că, urmată de Michael, se 
întoarse în curte, unde aştepta şi familia lui Millar - părinţii, o 
mătuşă şi doi unchi, din câte îşi amintea ea. Agenta îi consolă 
cum putu pe sărmanii oameni îndureraţi. 

— Katie! 

Kathryn se întoarse şi văzu o femeie voinică, cu părul scurt şi 
gri, purtând nişte ochelari imenşi. Femeia avea o bluză 
multicoloră, pe care era fixată o insignă cu: „E. Dance, 
Asistentă”, şi o alta care indica faptul că lucra pentru Secţia de 
cardiologie. 

— Bună, mamă. 

O'Neil îi zâmbi doamnei Dance. 

— Nimic nou? întrebă Kathryn. 

— Nimic. 

— A vorbit? 

— Nu s-a putut înţelege nimic. Ai vorbit cu specialistul nostru 
în materie de arsuri? Cu doctorul Olson. 

— Tocmai am ajuns, replică Kathryn. Mai spune-mi! 

— S-a trezit de câteva ori. S-a mişcat un pic, lucru care ne-a 
surprins. Dar e sedat cu morfină, deci nu a putut să răspundă 
nimic inteligibil atunci când asistenta i-a pus întrebări. Doamna 
Dance se uită înspre pacientul din camera cu pereţii de sticlă, 
iar apoi continuă: Nu am văzut un raport oficial, dar lucrurile nu 
stau deloc bine. Aproape că nu mai are piele sub bandajele alea. 
Niciodată nu am mai văzut un asemenea caz de arsuri. 


— E atât de grav? 

— Din păcate, da. Ce se mai aude de Pell? 

— l-am cam pierdut urma. E în zonă, dar nu ştim de ce. 

— Mai vrei să ţii petrecerea pentru Stu? replică mama ei. 

— Sigur. Copiii abia aşteaptă. E posibil să nu pot sta, dar tot 
vreau să o ţin. 

— Michael, vii şi tu? 

— Sper că da. Depinde. 

— Inţeleg. Sper să fie totul bine. 

Pagerul lui Edie Dance începu să sune. Femeia se uită să vadă 
cine o apelează şi apoi îşi întoarse privirea spre cei doi agenţi. 

— Trebuie să mă duc la secţia mea. Dacă îl văd pe doctorul 
Olson, îl rog să ce caute şi să te pună la curent. 

Mama ei plecă, iar Kathryn se uită înspre O'Neil, care dădu 
aprobator din cap. Acesta îi arătă o insignă unei asistente, care 
apoi îi ajută să ia pe ei nişte halate şi nişte măşti speciale. Cei 
doi agenţi intrară în salon, iar Dance îşi trase un scaun lângă 
patul unde zăcea Juan Millar. 

— Juan, sunt eu Kathryn, vorbi ea. Mă auzi? Şi Michael e aici 
lângă mine. 

— Salut, partenere. 

— Juan? 

Deşi ochiul său drept, cel neacoperit de bandaj, nu se 
deschise, lui Dance i se păru totuşi că pleoapa se mişcă. 

— Mă auzi? 

Juan mai clipi o dată. 

— Juan, ştiu că eşti rănit, continuă Michael. Ne vom asigura că 
ai parte de cei mai buni medici din ţară. 

— Vrem să îl prindem pe Pell, îi spuse apoi Dance. Neapărat. E 
tot în zonă, continuă ea. 

Millar îşi mişcă uşor capul. 

— Trebuie să ştim dacă ai auzit sau ai văzut ceva ce ne poate 
fi de folos. Nu ştim ce planuri are în continuare. 

Juan îşi mai mişcă o dată capul. Gestul fusese foarte subtil, 
dar Dance putu să observe cum se mişca şi bărbia agentului. 

— Ai văzut ceva? îl întrebă ea. Dă din cap dacă răspunsul e 
afirmativ. 

Millar nu făcu nimic. 

— Juan, începu ea să vorbească din nou. Ai... 


— Hei! se auzi vocea unui bărbat. Ce naiba credeţi că faceţi 
acolo? 

Primul ei gând fu că bărbatul respectiv era doctor şi că mama 
ei ar fi avut necazuri pentru că îi permise să intre în camera lui 
Millar fără niciun fel de supraveghere. Dar individul era un tânăr 
solid şi bronzat, îmbrăcat la costum. 

— Julio, îl salută O'Neil. 

— Nu, nu, se grăbi asistenta să intervină. Închide uşa! Nu ai 
voie să intri aici fără mască de protecţie. 

Bărbatul ridică mâna, ignorând-o, şi continuă să se răstească 
la Dance: 

— E în starea în care e şi // interoghezi? 

— Sunt Kathryn Dance de la Biroul Californian de Investigaţii. 
Fratele tău ar putea avea informaţii preţioase referitoare la 
bărbatul care i-a cauzat rănile. 

— Ei bine, nu o să ajute prea mult dacă îl omori! 

— O să chem paza dacă nu închizi acum uşa, se răţoi 
asistenta. 

Julio rămase pe loc, iar Dance şi O'Neil ieşiră din cameră, 
închizând ei uşa. 

— Nu pot să cred, urlă fratele lui Juan. Nu aveţi pic de 
respect! 

— Julio, interveni tatăl lui Millar, păşind înspre fiul său cel mai 
mic. 

Bărbatul purta un tricou cu mâneci scurte şi pantaloni kaki. 
Soţia sa, cu părul său negru, îi stătea alături. 

Julio ignoră pe toată lumea, mai puțin pe Dance. 

— Doar de asta îţi pasă ţie acum? se răsti el. Iți zice ce vrei să 
ştii, şi după aia poate să moară? 

Femeia rămase calmă, dându-şi seama că tânărul făcuse o 
criză de isterie, şi-i ignoră ieşirea. 

— Vrem neapărat să îl prindem pe cel care i-a făcut asta. 

— Fiule, te rog! Ne faci de ruşine! rosti mama lui şi îl atinse 
blând pe braţ. 

— Vă fac de ruşine? urlă el. Apoi se întoarse înspre Dance. Am 
întrebat şi eu prin jur. Ştiu bine ce s-a întâmplat. L-aţi trimis în 
flăcări. 

— Poftim? 

— L-aţi trimis în flăcări acolo la judecătorie. 


Dance simţi cum O'Neil se abţinea cu greu să nu reacționeze. 
Agentul ştia că Dance îşi ducea disputele de una singură. 
Agenta se aplecă înspre Julio şi începu să îi explice. 

— Eşti nervos. Toţi suntem. De ce nu... 

— L-aţi ales pe e/! Nu pe Mickey, nu pe altcineva. L-aţi trimis 
doar pe el. 

— Julio, spuse ferm tatăl său. Nu zice aşa ceva! 

— Vrei să ştii ceva despre fratele meu, tată? Ei bine? Vrei să 
ştii că a vrut să facă parte din Biroul Californian de Investigaţii, 
dar a fost refuzat? Din cauza rasei. 

Era absurd. Mulţi latinoamericani lucrau în agenţiile federale 
din California, inclusiv în Biroul Californian de Investigaţii. Cel 
mai bun prieten al ei din agenţie, agentul Connie Ramirez, era 
printre cei mai decoraţi şi mai valoroşi ofiţeri de pe toată Coasta 
de Vest. 

Dar furia lui nu era îndreptată împotriva reprezentării etnice 
în cadrul organizaţiilor statale. Lui Julio îi era teamă pentru viaţa 
fratelui său. Dance ştia bine cum să se comporte în asemenea 
situaţii. Frica era o reacţie normală avută de subiecţii care 
aveau tendinţa să mintă. Când cineva are o criză, cea mai bună 
soluţie este să îl laşi să urle cât vrea. Furia isterică nu durează 
decât câteva minute. 

— Nu era destul de bun pentru a lucra pentru voi, dar a fost 
destul de bun pentru a fi trimis să ia foc. 

— Julio, te rog! îl imploră mama lui. E doar supărat. Nu-l luaţi 
în seamă. 

— Mamă, nu te băga! Le iei apărarea lor de fiecare dată când 
spui aşa ceva. 

Femeia începu să plângă, iar Julio se întoarse din nou înspre 
Dance. 

— L-aţi trimis pe băiatul latino, nu-i aşa? 

— Destul! strigă tatăl lui Julio, apucându-şi fiul de mână. 

Tânărul se trase deoparte. 

— O să dau telefoane la ziare, o să sun peste tot. Să vină un 
reporter aici să afle ce ai făcut. O să apară la toate ştirile. 

— Julio, începu O'Neil, dar nu apucă să termine, pentru că 
tânărul îl întrerupse. 

— Nu! Tu să taci, trădătorule! Voi doi lucraţi împreună. Şi ai 
lăsat-o să îl trimită să se sacrifice. Julio îşi scoase telefonul mobil 


şi se uită ameninţător înspre cei doi agenţi. Acum îi sun. îi sun, 
şi o să aveţi probleme mari. 

— Pot să vorbesc un pic doar cu tine? îl întrebă calmă Dance. 

— Ah, acum îţi e frică. 

Agenta se trase la o parte. 

Pregătit de luptă, Julio se înfipse în faţa ei, ţinându-şi telefonul 
ca un cuţit. 

Nicio problemă pentru Dance, care nu se clinti din loc, ci se 
uită fix în ochii lui. 

— Îmi pare rău pentru fratele tău şi ştiu cât de mult suferi tu 
acum. Dar nu accept să fiu ameninţată. 

— Eşti exact ca... 

Tânărul începu să râdă. 

— Ascultă-mă, îi replică agenta cu calm. Nu ştim exact ce s-a 
întâmplat, dar ştim că un prizonier l-a dezarmat pe fratele tău. 
Juan îl ameninţa cu pistolul, dar a pierdut controlul asupra 
situaţiei. 

— Vrei să spui că a fost vina lui? izbucni Julio. 

— Da. Exact asta vreau să spun. Nu e vina mea şi nici vina lui 
Michael. Fratele tău e de vină pentru tot ce s-a întâmplat. Lucrul 
acesta nu îi scade valoarea sa ca poliţist, dar a greşit. Şi, dacă 
vrei să faci public lucrul acesta, greşeala fratelui tău va apărea 
în presă. 

— Mă ameninţi? 

— Îţi spun doar că nu vreau să periclitez investigația. 

— Doamnă, nu ştii ce faci, i-o trânti tânărul, care apoi îi 
întoarse spatele şi plecă. 

Dance se uită la el încercând să se calmeze, respirând adânc; 
apoi se întoarse alături de ceilalţi. 

— E tare supărat, rosti ea. 

— Te rog, nu îl asculta, o rugă tatăl lui Julio. Spune ce-i vine la 
gură, iar apoi regretă. 

Dance se îndoia că tânărul chiar regreta vreun cuvânt. Dar 
ştia totodată că acum el nu mai avea de gând să cheme 
reporterii. 

— Şi Juan vorbeşte tot timpul frumos despre tine, zise mama 
lui Millar întorcându-se către Michael. Nu dă vina pe tine sau pe 
altcineva. Ştiu sigur asta. 

— Julio îşi iubeşte fratele, replică O'Neil. E pur şi simplu 
îngrijorat pentru el. 


Exact în acel moment apăru doctorul Olson. Bărbatul bine 
făcut era calm, şi îi salută pe toţi oamenii prezenţi în hol. Veştile 
lui nu aduceau nimic nou. Incercau să îl stabilizeze pe Juan şi, de 
îndată ce situaţia era sub control, agentul urma să fie trimis la 
un centru special de recuperare. Starea lui era foarte gravă, 
recunoscu doctorul. Nu putea să spună dacă Juan avea să 
supravieţuiască, dar îi asigură că făceau tot posibilul. 

— A spus ceva despre atac? întrebă O'Neil. 

— A spus câteva cuvinte, replică doctorul, privind fix 
monitorul, dar nimic inteligibil. 

Părinţii lui Julio continuată să îşi ceară scuze pentru 
comportamentul fiului lor. Dance mai vorbi un pic cu ei, iar apoi 
ieşi afară împreună cu Michael. 

Detectivul învârtea pe deget cheile de la maşină. 

Un expert în descifrarea limbajului corpului ştie că e imposibil 
să îţi controlezi unele sentimente puternice pe care ai vrea să le 
ţii ascunse. Charles Darwin a spus: „Emoţiile reprimate apar la 
suprafaţă prin mişcările corpului”. De regulă, mişcarea mâinilor 
sau a picioarelor indică acest lucru - putem controla cu uşurinţă 
cuvintele, privirea sau expresiile faciale, dar nu reuşim acest 
lucru când vine vorba despre membrele noastre. 

lar O'Neil habar nu avea că se juca cu cheile de la maşină. 

— Cei mai buni doctori din zonă sunt aici, rosti Dance. ŞI 
mama o să îl supravegheze îndeaproape. O cunoşti bine. O să 
facă tot posibilul pentru a-l ajuta pe Juan. 

Michael zâmbi cu stoicism. Se pricepea de minune să facă 
asta. 

— Cei de aici pot să facă aproape orice când e vorba despre 
medicină, continuă ea pe un ton încurajator. Dar nu ştia exact 
ce puteau şi ce nu doctorii. 

Ea şi O'Neil avuseseră numeroase ocazii de a se încuraja unul 
pe celălalt în decursul ultimilor ani, în situaţii profesionale sau 
personale, precum moartea soţului ei sau înrăutățirea stării 
sănătăţii mentale a tatălui lui Michael. Niciunul din ei nu se 
pricepea să îl liniştească pe celălalt cu vorbe. De regulă, simpla 
prezenţă a fiecăruia funcţiona mult mai bine. 

— Să sperăm, replică Michael. 

Apropiindu-se de ieşire, Dance vorbi la telefon cu agentul FBI 
Winston Kellogg. Michael continuă să se îndrepte spre parcare, 
dar Dance se opri. Agenta îl informă pe Kellogg cu privire la 


starea lui Millar şi află de la acesta că echipa de cercetare de la 
casa mătuşii lui Pell nu găsise niciun martor care să fi văzut 
vreun spărgător furând ciocanul acestuia. Cât priveşte 
portmoneul cu inițialele R.H., găsit în fântână alături de ciocan, 
experţii federali nu aflaseră cine fusese ultimul cumpărător. 

— Ah, Kathryn, am pregătit avionul în Oakland, dacă Linda 
Whitfield poate să vină. Mai am un lucru să te întreb, continuă 
Kellogg. Ce se aude cu a treia femeie? 

— Samantha McCoy? 

— Exact. Ai sunat-o? 

Întâmplător, fix în acel moment, Dance se uită înspre parcare 
şi îl văzu pe Michael O'Neil închizându-şi telefonul, pentru că o 
femeie atrăgătoare, înaltă şi blondă, se apropia de el. Femeia îi 
zâmbi, îl îmbrăţişa şi îl sărută. Michael o sărută la rândul lui. 

— Kathryn? întrebă Kellogg. Mă asculţi? 

— Da? 

— Samantha McCoy? 

— Scuze, replică Dance, care îşi luă privirea de la Michael şi 
de la femeia blondă. Nu, nu am vorbit cu ea. Acum mă duc spre 
San Jose. Dacă şi-a păstrat identitatea secretă toţi anii aceştia, 
vreau să o întâlnesc personal. Cred că va trebui ceva mai mult 
decât un simplu telefon pentru a o face să ne ajute. 

Dance închise telefonul şi se îndreptă spre Michael O'Neil şi 
spre femeia de lângă el. 

— Kathryn, rosti aceasta. 

— Anne, îmi pare bine să te văd, zise Dance către soţia lui 
Michael. 

Femeia zâmbi, apoi vorbiră puţin despre copii. 

Anne O'Neil făcu un semn înspre spital. 

— Am venit să îl văd pe Juan. Mike mi-a spus că starea lui nu 
e prea grozavă. 

— Nu. Chiar deloc. Acum e inconştient, dar sunt şi părinţii lui 
aici. Sigur s-ar bucura să te vadă. 

O cameră foto Leica atârna peste umărul lui Anne. Mulțumită 
fotografului Ansel Adams şi Clubului f64, zona centrală şi de 
nord a Californiei constituiau o adevărată Mecca a fotografiei. 
Anne avea o galerie în Carmel, unde vindea fotografii de 
colecţie. Adică fotografii făcute de fotografi care nu mai erau în 
viaţă: Adams, Alfred Stieglitz, Edward Weston, Imogen 


Cunningham, Henri Cartier-Bresson. Anne lucra, de asemenea, 
pentru câteva ziare din San Jose şi San Francisco. 

— Ţi-a spus Michael despre petrecerea din seara asta? o 
întrebă Dance. E ziua tatălui meu. 

— Da, şi cred că vom ajunge. Anne îşi sărută soţul încă odată 
şi se grăbi spre spital. La revedere, scumpule! 

— La revedere, draga mea. 

Dance îi făcu şi ea un semn cu capul şi se urcă în maşină, 
aruncându-şi poşeta pe scaunul de lângă ea. Se opri la Shell 
pentru a alimenta şi a cumpăra cafea şi o gogoaşă, iar apoi îşi 
continuă drumul pe Autostrada 1, spre nord. Golful Monterey 
arăta minunat. Dance observă că trecuse deja pe lângă 
Universitatea Cal Sate din Monterey, construită în locul fostului 
Fort Ord (probabil singura universitate din toată ţara situată 
deasupra unei zone cu acces interzis, plină de armament). Un 
banner uriaş anunţa că în weekend urma să aibă loc o 
conferinţă de mare amploare pe teme legate de sfera 
computerelor, îşi aminti că şcoala respectivă beneficiase din plin 
de descoperirile hardware şi software ale lui Croyton. Se gândi 
că, dacă şi acum experţii în calculatoare mai fac cercetări 
folosind obiectele din urmă cu opt ani, rămase de la Croyton, 
acesta trebuie să fi fost cu adevărat un geniu. Programele de 
calculator pe care le foloseau Wes şi Maggie păreau să fie 
complet depăşite după doar doi ani. De câte inovaţii fantastice 
fusese oare privată lumea de câtre Daniel Pell prin simplul fapt 
că-l omorâse pe Croyton? 

Dance frunzări prin agendă şi găsi numărul şefului Samanthei 
McCoy şi telefonă, pregătită să închidă în cazul în care ar fi 
răspuns femeia însăşi. Dar secretara îi spuse că Samantha lucra 
de acasă, aşa că Dance închise telefonul şi îi trimise lui TJ un 
mesaj prin care îl ruga să îi dea coordonatele exacte ale casei 
femeii. 

Câteva minute mai târziu, fix în momentul în care apăsa pe 
butonul de la CD-player, îi sună telefonul. Dance se uită la 
ecran, şi coincidenţa făcu ca melodia de la Fairfield Four să se 
termine exact în clipa când agenta o saluta pe Linda Whitfield, 
care o suna din biroul bisericii. 

„Har divin, ce sunet minunat...” 

— Agent Dance... 

— Te rog, spune-mi Kathryn. 

„m-a salvat pe nefericitul de mine...” 

— Voiam să îţi spun că pot ajunge mâine-dimineaţă să vă 
ajut, dacă mai aveţi nevoie. 

— Da. Ar fi perfect dacă puteţi veni. O să vă sune cineva de la 
birou să puneţi la punct ultimele detalii. Mulţumesc foarte mult! 

„..„„am fost pierdut, dar m-am regăsit...” 

— Cu plăcere, răspunse femeia după o scurtă ezitare. 

Două din trei. „Oare reuniunea poate să aibă loc până la 
urmă?” se întrebă Dance. 


Capitolul 23 

Daniel Pell stătea cu faţa către fereastra motelului Sea View şi 
scria la computer. Reuşise să intre puţin pe internet de la Q şi 
de la Capitola, dar nu apucase să facă tot ce voia. Încă de 
dimineaţă era cu ochii în monitorul laptopului lui Jennie, 
fermecat de tot ce vedea: reclame, ştiri, pornografie. 

Dar abilitatea lui de a găsi informaţii despre oameni era mai 
atractivă, pentru el, decât sexul. Pell ignorase faptul că era 
excitat şi începuse să lucreze. În primul rând, citise tot ce găsise 
în legătură cu Jennie - reţete, pagini web salvate, asigurându-se 
că fata era exact cine zicea ea că era. Apoi căutase pe internet 
oameni din trecutul lui - oameni de care era important să dea -, 
dar nu avusese noroc. Incercase să găsească fişele lor fiscale şi 
diverse alte statistici. Dar, după cum aflase, aveai nevoie de un 
card de credit pentru orice. Şi cardurile de credit, la fel ca 
telefoanele mobile, lasă urme clare. 

Apoi îi venise o idee, şi verificase arhivele ziarelor şi ale 
posturilor TV locale. Lucru care se dovedise mult mai util. Găsise 
suficiente informaţii. 

lar printre numele de pe lista lui se număra şi Kathryn Dance. 

Se distrase făcând un cerc în jurul numelui agentei. 

Căutarea lui nu îi oferise totuşi toate informaţiile de care avea 
nevoie, dar era un început bun. 

Fiind atent tot timpul la ce se petrece în jur, Daniel observă o 
maşină Toyota Camry care tocmai trecea prin faţa ferestrei. Pell 
apucă pistolul, dar imediat zâmbi când văzu că maşina 
parchează la şapte spaţii de parcare distanţă. 

Fata cobori din maşină. 

„Exact cum i-am spus. «Stai locului!»” 

Fata intră în cameră. 

— Ai reuşit, scumpo! Pell se uită înspre Toyota. Arată bine de 
tot. 

Jennie îl sărută. Mâinile îi tremurau, şi fata nu se putea 
controla. 

— Totul a mers perfect! Serios! La început, am fost puţin 
speriată, şi nu credeam că tipul avea să fie de acord. Nu i-a 
plăcut treaba cu plăcuţele de înmatriculare, dar am făcut tot ce 
mi-ai spus, şi a mers perfect! 

— Bravo ţie, draga mea. 


Jennie folosise o parte din banii ei - scosese de pe card 9.200 
de dolari pentru evadare şi pentru a le ajunge o perioadă de 
timp - pentru a cumpăra o maşină de la un bărbat care locuia în 
Marina. Ar fi fost prea riscant să înregistreze maşina pe numele 
ei, aşa că îl convinsese să lase plăcuţele de înmatriculare pe 
maşină. Îi spusese că maşina ei se stricase în Modesto şi că 
urma să schimbe plăcuţele în vreo două zile. Urma să le 
înlocuiască şi să i le trimită ulterior. Lucru ilegal şi foarte stupid. 
Nici un bărbat nu ar face aşa ceva pentru un alt bărbat, 
indiferent de banii aflaţi la mijloc. Dar Pell o trimisese pe Jennie 
să se ocupe de treaba asta - o, femeie purtând jeanşi strâmţi, o 
bluză descheiată şi cu sutienul roşu perfect vizibil. (Dacă ar fi 
fost o vânzătoare în loc de vânzător, Pell i-ar fi dat lui Jennie alte 
haine, ar fi pus-o să renunţe ia machiaj, i-ar fi oferit pe loc patru 
copii, un soţ ucis în război şi cancer de sân. „Tot timpul poţi mai 
mult”, o învățase el.) 

— Îmi dai cheile acum? o rugă el, iar fata se conformă. 

— Uite şi celelalte lucruri pe care le-ai vrut, zise Jennie, 
punând două pungi pline pe pat. 

Pell se uită prin ele şi aprobă din cap. 

Fata deschise minifrigiderul şi îşi desfăcu o sticlă de suc. 

— Dragul meu, pot să te întreb ceva? 

Reacţia lui obişnuită de a refuza să răspundă la orice 
întrebare - cel puţin să răspundă sincer - ieşi din nou la iveală, 
dar Pell nu făcu decât să zâmbească. 

— Sigur că da. Poţi să mă întrebi orice. 

— Noaptea trecută, când dormeai, ai vorbit în somn. Vorbeai 
despre Dumnezeu. 

— Dumnezeu? Ce am spus? 

— Nu mi-am dat seama. Dar în mod cert vorbeai despre 
Dumnezeu. 

Pell se întoarse încet înspre ea. Îşi dădu seama că pulsul lui se 
accelerase. De asemenea, observând că începe să bată din 
picior, se forţă să se oprească. 

— M-ai speriat tare de tot, continuă Jennie. Voiam să te 
trezesc, dar nu e bine să faci asta. Am citit chestia asta undeva. 
În Reader's Digest sau în Health. Nu mai ştiu sigur. Când cineva 
are un coşmar, nu trebuie să îl trezeşti. Ah, şi ai mai spus ceva 
de tipul: „La dracu', nu!” 

— Am spus eu asta? 


— Da, confirmă Jennie. Ciudat de tot, mai ales că tu nu înjuri. 

Lucru adevărat. Oamenii care înjură nu sunt la fel de puternici 
ca aceia care nu înjură. 

— Despre ce era vorba în vis? continuă fata. 

— Nu îmi amintesc. 

— Mă întreb de ce visai despre Dumnezeu. 

Preţ de o secundă, simţi o dorinţă ciudată de a-i spune despre 
tatăl său. Apoi se răzgândi. 

— Habar n-am. 

— Sunt cât de cât religioasă, spuse Jennie pe un ton nesigur. 
Un pic. Isus şi chestii de genul ăsta. 

— Ei bine, eu nu cred că Isus a fost fiul lui Dumnezeu, dar îţi 
spun că îl respect. Putea să facă orice cu oricine voia. Adică, şi 
acum, dacă Îi menţionezi numele, lumea o ia razna. Asta e 
putere. Dar organizaţiile religioase... renunţi la mult prea mult 
dacă te bagi în aşa ceva. Nu poţi să mai gândeşti aşa cum vrei 
să o faci. Liderii lor te controlează. 

Pell se uită apoi la bluza şi la sutienul fetei şi simţi cum 
începea să se excite din nou. Incercă să ignore senzaţia şi se 
întoarse înspre harta şi notițele luate după ce căutase diverse 
lucruri pe internet. În mod cert, Jennie voia să îl întrebe ce avea 
de gând, dar nu avea curajul să o facă. Spera ca Daniel să caute 
rute de ieşire din oraş sau trasee care urmau să ducă spre 
districtul Orange. 

— Mai am câteva lucruri de rezolvat, draga mea. Trebuie să 
mă duci undeva. 

— Sigur. Doar spune-mi când. 

Pell se uită înspre locul unde stătuse înainte Jennie, observă 
că aceasta plecase de acolo şi continuă să studieze harta. 

Jennie se întoarse o secundă mai târziu, ducând cu ea o serie 
de lucruri, pe care le găsise într-o toaletă. Fata puse toate 
lucrurile pe pat, apoi se lăsă în genunchi pe podea, în faţa lui. 
Era exact ca un căţel care îi aducea stăpânului o minge, dornic 
fiind să se joace. 

Pell ezită un pic. Dar apoi îşi aminti că, în anumite 
circumstanţe, e în regulă să cedezi controlul. 

Intinse mâna înspre ea, dar fata se culcă şi se rostogoli pe 
burtă. 


Sunt două rute înspre San Jose, pornind din Monterey. Poţi 
merge pe Autostrada 1, care şerpuieşte pe lângă țărm, 
traversând Santa Cruz, apoi trecând pe Autostrada 17, prin Los 
Gatos (de unde poţi cumpăra cristale, beţişoare parfumate şi 
rochii ă la Janis Joplin, şi chiar produse marca Roberto Cavalli şi 
D&G). 

Sau poţi merge pe Autostrada 156, apoi pe 101 şi, dacă ai 
numere de înmatriculare de la guvern, într-o oră eşti în oraş. 

Kathryn Dance alese a doua variantă. 

Melodia gospel se terminase, şi agenta asculta acum muzică 
latino - Julieta Venegas, cântăreaţa din Mexic. Piesa ei Verdad 
se auzea din difuzoare. 

Conducea cu peste 120 de kilometri pe oră, în timp ce 
traversa Gilroy, considerat capitala mondială a usturoiului. Nu 
departe se situa Castroville (la fel ca Gilroy, dar pentru 
anghinare) şi Watsonville, cu toate culturile sale de arbori de 
cafea şi ciuperci. Lui Dance îi plăceau aceste oraşe, şi nu era 
deloc de acord cu cârcotaşii care strâmbau din nas când venea 
vorba să se aleagă o regină a anghinarei sau care se plângeau 
de cozile imense la Festivalul Calmarului din Monterey. La urma 
urmei, aceste oraşe plăteau sume colosale pentru importul de 
ulei de măsline şi de oţet balsamic, cu care stropeau din belşug 
mâncărurile pe bază de anghinare şi de calmar. 

Erau oraşe primitoare şi cu o tradiţie bogată. Şi, de 
asemenea, erau în jurisdicţia ei, ţinând de secţia central-vestică 
a Biroului Californian de Investigaţii. 

Dance observă nişte turişti lângă o podgorie din Morgan Hill şi 
îl sună pe O'Neil, pentru că îi venise o idee. 

— Mă gândeam la acidul găsit în Thunderbird la Moss 
Landing, îi spuse ea. Ai mai aflat ceva? 

— Oamenii lui Peter au lucrat la asta, dar nu au găsit nimic 
util. 

— Câţi oameni avem trimişi să verifice culturile şi podgoriile? 

— Vreo cincisprezece poliţişti din California, cinci de-ai noştri 
şi nişte oameni din Salinas. Nu au găsit nimic. 

— Am eu o idee. Ce e, mai exact, acidul ăla? 

— Stai puţin. 

Cu privirea oscilând între drum şi foaia de hârtie de pe 
genunchi, Dance nota termenii aceia de neînțeles pe care i-i 
dicta O'Neil. 


— Deci pentru tine nu e suficientă partea cu descifrarea 
limbajului trupului? Vrei să treci şi la munca de laborator? 

— O femeie deşteaptă îşi cunoaşte limitele. Te sun eu 
imediat, replică Dance. 

Agenta apăsă pe o tastă a telefonului şi sună pe cineva aflat 
la 3.000 de kilometri depărtare. 

— Amelia Sachs aici, se auzi răspunsul. 

— Bună, Kathryn la telefon. 

— Ce mai faci? 

— Eh, am avut şi zile mai bune, replică Dance. 

— Îmi imaginez. Am urmărit tot cazul. Cum e polițistul care a 
fost rănit? 

Dance fu surprinsă să afle că Lincoln Rhyme, celebrul detectiv 
din New York, şi Amelia Sachs, partenerul său şi agent NYPD, 
urmăriseră detaliile despre evadarea lui Pell. 

— Nu foarte bine, din păcate. 

— E vorba despre Pell. Lincoln îşi aminteşte bine cazul original 
din 1999. Atunci când a măcelărit familia Croyton. Ai reuşit să 
faci progrese? 

— Nu prea mult. E deştept. Prea deştept. 

— Asta am auzit şi noi de la ştiri. Cum sunt copiii? 

— În regulă. Încă aşteptăm să ne vizitaţi. Şi părinţii mei la fel. 
Abia aşteaptă să vă vadă pe amândoi. 

— Lasă că îl scot eu pe Lincoln de aici, zise Amelia. O să o iau 
ca pe... o adevărată provocare. 

Lui Lincoln Rhyme nu îi plăcea să călătorească. Nu din cauza 
problemelor sale de sănătate. Pur şi simplu nu îi plăcea. 

Dance îi cunoscuse pe Rhyme şi pe Sachs anul trecut, când, 
aflându-se la un seminar în New York, fusese trimisă să îi ajute 
la un caz. De atunci păstraseră legătura. Şi se apropiase foarte 
mult în special de Amelia Sachs. Femeile care lucrează în poliţie 
au tendinţa să facă asta. 

— Ai mai aflat ceva despre celălalt „amic” al nostru? o întrebă 
Amelia. 

Poliţista se referea la infractorul pe care îl urmăriseră cu un 
an în urmă în New York. Bărbatul îi păcălise şi dispăruse, 
probabil chiar în California. Dance deschisese un dosar pe 
numele lui, dar, cu trecerea timpului, îi pierduse urma, şi exista 
posibilitatea ca bărbatul să fi fugit din ţară. 


— Din păcate, nu. Încă îl urmărim de la biroul din Los Angeles. 
Dar acuma te-am sunat pentru altceva. Lincoln e acolo? 

— Stai o secundă. E aici. 

Vocea lui Rhyme se auzi în telefon după doar câteva secunde. 

— Kathryn. 

Rhyme nu era genul de om care să pălăvrăgească, dar de 
regulă stătea minute în şir la poveşti cu ea - nimic despre viaţa 
personală sau copii, desigur. Îl interesau cazurile la care lucra. 
Rhyme era tipul de savant căruia îi lipsea răbdarea. Cu toate 
acestea, la cazurile la care lucraseră împreună, începuse să 
înţeleagă şi să aprecieze domeniul ei (deşi remarcase rapid că şi 
în acest caz trebuia să urmezi o metodologie ştiinţifică, nu să te 
axezi pe sentiment). 

— Mi-ar fi plăcut să fii aici, continuă el. Avem un martor 
perfect pentru tine. Caz de crime multiple. 

Dance şi-l imagină pe Lincoln în scaunul său cu rotile, 
uitându-se atent la un monitor legat de un microscop sau de un 
computer. Rhyme iubea dovezile în aceeaşi măsură în care ea 
iubea interogatoriile. 

— AŞ vrea şi eu să fiu acolo. Dar sunt ocupată acum. 

— Am auzit. Cine se ocupă de munca de laborator? 

— Peter Bennington. 

— Ah, sigur, îl cunosc. l-am predat un seminar în Los Angeles. 
E un băiat bun. 

— Am o întrebare referitoare la cazul Pell. 

— Sigur. Spune! 

— Am găsit nişte dovezi care ar putea să ne indice ceva 
despre locul unde se ascunde. Dar nu avem destui oameni să 
verificăm tot ce trebuie. Vreau să ştiu dacă are rost să ţinem 
oamenii aceia ocupați. Am putea să îi folosim altundeva. 

— Care sunt dovezile? 

— O să încerc să pronunt cât mai bine, continuă Dance şi, 
holbându-se la foaia de hârtie, începu să citească. Acid 
carboxilic, etanol, acid malic şi glucoză. 

— Stai o secundă. 

Dance îl auzi discutând cu Amelia Sachs, care, presupuse ea, 
verifica nişte baze de dace. Putea să audă totul perfect; bărbatul 
se afla în imposibilitatea fizică de a acoperi difuzorul telefonului 
cu mâna. 

— Bine, stai un pic. Acum verific nişte lucruri. 


— Poţi să mă suni înapoi, replică Kathryn. 

Nu avea nevoie de răspuns chiar în acel moment. 

— Nu, nu. Stai puţin. Unde a fost găsită substanţa? 

— În maşina lui Pell. 

— Hmm, maşină zici... murmură Rhyme. Exista posibilitatea 
ca Pell să fi mâncat de curând într-un restaurant? Un pub 
englezesc sau un restaurant cu profil pescăresc? 

— Da, fructe de mare! exclamă Dance. Cum Dumnezeu ţi-ai 
dat seama? 

— De la acidul din oţet - în special malţul, pentru că 
aminoacizii şi glucoza indică foarte clar culoarea caramelului. 
Baza mea de date îmi spune că e folosit în bucătăria britanică 
sau la mâncărurile din restaurantele cu profil pescăresc. Thom? 
II mai ştii pe Thom? M-a ajutat cu baza de date. 

— Desigur, replică Dance. Salută-l din partea mea. 

Thom era asistentul lui Rhyme. Şi totodată era şi un bucătar 
pe cinste. Anul trecut, în decembrie, îi servise o porţie de salată 
boeuf cu totul fantastică. 

— Imi pare rău că nu îţi pot da mai multe detalii, continuă 
Lincoln. 

— Nu, nu, e în regulă. Pot să ordon trupelor să oprească 
căutarea şi să le trimit altundeva. 

— Sună-mă oricând mai ai nevoie. Tare aş vrea să vă fiu şi eu 
de ajutor în cazul ăsta, încheie Rhyme. 

Dance îl sună apoi pe O'Neil şi îi spuse că urmele din maşină 
proveneau de la oţetul din restaurant şi că probabil nu ar fi 
condus înspre ascunzătoarea lui Pell. Astfel că ar fi fost mai bine 
să pună oamenii să îl caute pe ucigaş. 

Kathryn închise telefonul şi continuă să conducă spre nord, pe 
autostrada atât de cunoscută, care o ducea spre San Francisco, 
unde, într-un final, drumul se transforma într-o stradă normală 
de oraş. Van Ness. Acum, la 120 de kilometri de Monterey, 
Dance viră spre vest şi intră în San Jose, un oraş care era exact 
opusul narcisismului oraşului Los Angeles, descris într-o melodie 
veche, cântată de Burt Bacharach şi Hal David, Do You Know 
The Way To San Jose? Desigur, în zilele noastre, datorită regiunii 
Silicon Valley, oraşul San Jose îşi dezvoltase un ego propriu. 

Harta pe care o studia o conduse printr-un adevărat labirint 
de clădiri, până când ajunse într-o zonă cu case aproape 
identice; dacă pomii de acolo fuseseră plantați de tineri, atunci 


cartierul avea vreo douăzeci şi cinci de ani vechime, estimă 
Dance. Arăta modest şi cam ciudat, iar zona părea micuță, dar 
fiecare casă de acolo valora peste un milion de dolari. 

Dance găsi casa pe care o căuta şi trecu pe lângă ea, parcând 
apoi maşina un pic mai departe. Se întoarse pe jos la adresa 
respectivă, observând un Jeep roşu şi o Acura albastră parcate 
în faţă şi o tricicletă de plastic lăsată neglijent pe gazonul din 
faţa casei. Dance putea să vadă şi lumini aprinse înăuntru. 
Agenta păşi până la uşă şi apăsă pe sonerie. Avea deja o 
variantă pregătită în cazul în care ar fi răspuns soţul sau copiii 
Samanthei. Părea puţin probabil ca femeia să fi păstrat ascuns 
aşa un secret ani întregi, dar era mai bine să presupună că aşa 
făcuse. Dance avea nevoie de ajutorul femeii, şi nu voia nicicum 
să o sperie. 

Uşa se deschise, şi Kathryn se trezi faţă în faţă cu o femeie 
slăbuţă, drăguță, semănând un pic cu actriţa Cate Blanchett. 
Purta nişte ochelari cu ramă albastră şi avea părul castaniu şi 
creţ. Femeia stătea uşor aplecată, cu capul scos afară şi cu 
mâna osoasă strângând cu putere mânerul uşii. 

— Da, vă rog? 

— Doamnă Starkey? 

— Da, eu sunt. 

Faţa femeii nu mai semăna deloc cu Samantha McCoy din 
pozele de acum opt ani; cu siguranţă apelase la numeroase 
operaţii estetice. Dar ochii îi rămăseseră aceiaşi. Nu doar cum 
arătau, ci demnitatea care se putea citi în ei. 

— Sunt Kathryn Dance de la Biroul Californian de Investigaţii, 
şopti agenta. 

Samantha se uită rapid la insigna lui Kathryn, insignă pe care 
aceasta o ţinea discret în palmă. 

— Cine e, dragă? se auzi vocea unui bărbat din casă. 

Samantha se uita fix în ochii lui Dance şi răspunse: 

— Femeia aia despre care îţi ziceam. Cea cu care m-am 
întâlnit la Safeway. 

Kathryn avea răspunsul la întrebarea pe care şi-o pusese în 
legătură cu trecutul femeii. De asemenea, se gândi că totul 
mergea bine. Mincinoşii pricepuţi au tot timpul pregătite 
răspunsuri credibile şi cunosc perfect persoana pe care o mint. 
Răspunsul Samanthei îi dezvălui lui Dance că femeia avea 


pregătită o minciună pentru orice ipostază care nu i-ar fi 
convenit soţului ei. 

Samantha păşi afară, închise atentă uşa şi mai făcu câţiva 
paşi înspre stradă, însoţită de Dance. Agenta se putea uita acum 
mai atent la femeie, şi observă cum arăta de fapt. Ochii săi erau 
roşii, cu cearcăne mari care se iveau de sub ei. Tenul îi era 
uscat, şi buzele crăpate. Mai avea şi o unghie ruptă. Se părea că 
nu dormise prea bine în ultima perioadă. Dance înţelegea de ce 
„lucrează acasă” astăzi. 

Femeia se mai uită o dată înspre casă, iar apoi o pironi cu 
privirea pe Dance, şi o imploră din ochi. 

— Nu am avut nimic de-a face cu asta! Jur! Am auzit că era 
cineva care îl ajuta. O femeie. Am văzut la ştiri, dar... 

— Nu, nu. Nu am venit pentru asta. V-am verificat deja. 
Lucraţi la Figueroa şi aţi stat acasă toată ziua de ieri. 

— Şi aţi... 

— Nimeni nu ştie. Am sunat în legătură cu un pachet. 

— Toni a spus ceva referitor la un pachet pentru mine. De la 
dumneata era, replică femeia şi îşi încrucişă braţele. 

Gest clar de negare. Era stresată. 

— Soţul dumneavoastră era la uşă? 

Samantha dădu din cap. 

— Şi nu ştie? 

— Nici măcar nu bănuieşte ceva. 

„Incredibil”, reflectă Dance. 

— E cineva care ştie? 

— Câţiva oameni de la judecătorie care au fost prezenţi atunci 
când mi-am schimbat numele. Polițistul care mă supraveghează. 

— Dar prietenii şi familia? 

— Mama e moartă, şi lui tata chiar nu-i pasă de mine. Nu mai 
aveam nimic de-a face cu ei încă dinainte să îl cunosc pe Pell. 
După cazul Croyton, nici nu mi-au mai răspuns la telefoane. ŞI 
ziceaţi de prieteni? Cu unii am mai păstrat legătura o perioadă, 
dar, ştiţi, eram asociată cu numele lui Daniel Pell. Să spunem că 
au găsit toţi scuze să dispară din viaţa mea cu prima ocazie. 
Toată lumea mă ştie acum drept Sarah. Femeia se uită din nou 
înspre casă, şi apoi la Dance. Ce vreţi de la mine? şopti ea. 

— Sunt sigură că aţi urmărit ştirile. Nu l-am găsit încă pe Pell. 
Dar se află în zona Monterey. Şi nu ştim de ce. Rebecca şi Linda 
vin să ne ajute. 


— Chiar vin? făcu femeia uimită. 

— Şi aş vrea să veniţi şi dumneavoastră. 

— Eu? Nu, nu, nu pot. Tremura toată. Vă rog... 

Dance vedea că femeia începea să devină isterică, aşa că 
reacţionă repede. 

— Staţi liniştită. Nu o să vă distrug viaţa. Nu voi spune nimic 
despre dumneavoastră. Vreau doar să ne ajutaţi. Nu putem să îi 
ghicim nicicum intenţiile lui Daniel. Poate ştiţi dumneavoastră 
ceva despre el. 

— Nu ştiu nimic. Serios. Daniel Pell nu mi-a fost nici soţ, nici 
frate şi nici prieten. E un monstru. Ne-a folosit. Atâta tot. Am 
locuit cu el doi ani de zile, şi nici măcar nu îmi dădeam seama 
ce putea să gândească omul acela. Trebuie să mă credeţi. Jur! 

Semne clare de negare, care semnalau nu minciuna, ci stresul 
provocat de trecutul cu care nu se putea confrunta. 

— Vi se va asigura protecţie deplină, dacă asta e problema. 

— Nu. Îmi pare rău. Aş vrea să pot face ceva. Dar trebuie să 
mă înţelegeţi. Mi-am creat o nouă viaţă. Dar am muncit atât de 
mult, şi totul e aşa de fragil. 

Dance se uită la ochii ei bulbucaţi şi la bărbia tremurândă şi 
înţelese că nu avea cum să ajungă la un acord cu aceasta. 

— Îmi pare rău, mai continuă femeia. Pur şi simplu nu pot. 

Samantha se întoarse şi începu să păşească înspre casă. La 
uşă, în schimb, se întoarse şi îi zâmbi larg. 

„Să se fi răzgândit oare?” 

Dar femeia îi făcu semn de rămas-bun cu mâna. 

— La revedere! Îmi pare bine că v-am văzut din nou. 

Samantha McCoy intră în casă cu minciuna ei cu tot, şi uşa se 
închise. 


Capitolul 24 

— Ai auzit? îl întrebă Susan Pemberton pe César Gutierrez. 

Bărbatul stătea în faţa ei în minibarul hotelului, punându-şi 
zahăr în cafea. Femeia gesticula înspre televizorul unde tocmai 
apăruseră o poză cu Daniel Pell şi un număr de telefon. 

„Linia de urgenţe.” 

— E oribil, replică omul de afaceri. Am auzit că a ucis doi 
oameni. Tânărul chipeş presără scorţişoară în cappuccino şi 
sorbi din el, murdărindu-se cu mirodenia pe care tocmai o 
presărase. la te uită ce neîndemânatic sunt! Nu sunt bun de 
nimic. 

Bărbatul dădu să şteargă pata, dar reuşi doar să o întindă şi 
mai mult. 

Cei doi aveau o întâlnire de afaceri. Susan lucra pentru o 
firmă de planificări de evenimente, şi el dorea să organizeze o 
petrecere pentru aniversarea părinţilor lui - dar, neavând 
prieten, femeia, în vârstă de 39 de ani, se gândi automat la 
Cesar ca la un potenţial iubit. Bărbatul era doar cu câţiva ani 
mai în vârstă decât ea şi nu purta verighetă. 

Terminaseră de planificat detaliile petrecerii - barul, 
mâncarea şi băutura şi minutele necesare pentru reînnoirea 
jurămintelor, plus programul DJ-ului. lar acum stăteau de vorbă 
la o cafea, înainte ca femeia să se întoarcă la treabă. 

— Crezi că l-au prins până acum? întrebă Gutierrez. 

Apoi se uită afară şi se încruntă. 

— S-a întâmplat ceva? replică femeia. 

— Ştiu că sună amuzant, dar, când am ajuns aici, am văzut o 
maşină care s-a oprit în parcare. Şi un bărbat care semăna puţin 
cu Pell a coborât din maşină. 

— Cu Pell, ucigaşul? 

— Da. Şi o femeie conducea maşina. 

Reporterul de la televizor tocmai anunţase că o tânără femeie 
era corn plicele lui Pell. 

— Încotro a luat-o? 

— Nu am fost atent. Cred că spre garajul dinspre bancă, arătă 
el, iar femeia se uita. Apoi bărbatul zâmbi. Eh, e o nebunie ce 
zic. Sigur nu e aici. Apoi arătă spre banca la care tocmai se 
uitaseră. Ce e bannerul ăla? L-am văzut înainte. 

— Ah, e un concert vineri. Face parte dintr-o manifestare 
dedicată lui John Steinbeck. Ai citit ceva de el? 


— Sigur că da. La răsărit de Eden, Valea lungă. Ai fost 
vreodată în King City? Mie îmi place la nebunie. Bunicul lui 
Steinbeck avea o fermă acolo. 

Femeia îşi duse reverenţios mâna la inimă. 

— Fructele mâniei. Cel mai bun roman scris vreodată. 

— Zici că e un concert vineri? remarcă bărbatul. Ce fel de 
concert? 

— Jazz. Ştii tu, Festivalul de Jazz Monterey. lubesc jazzul. E 
genul meu muzical preferat. 

— Şi mie îmi place, replică Gutierrez. O să mă duc la festival 
când apuc. 

— Serios? replică Susan, abţinându-se cu greu să nu îl prindă 
de braţ. 

— Poate ne întâlnim pe acolo. 

— Ştii, continuă ea, îmi pare rău că nu sunt mai mulţi oameni 
care ascultă muzica asta. Adică muzică adevărată. Nu cred că 
tinerii ascultă jazz. 

— Ai dreptate, fu de acord Cesar. Fosta mea... îl lasă pe 
băiatul nostru să asculte rap. Versurile alea sunt oribile! Şi el n- 
are decât 12 ani. 

— Rapul nu e muzică, replică Susan. „Are o fostă soţie sau 
prietenă. Bun.” Femeia îşi jurase să nu iasă în oraş cu niciun 
bărbat trecut de patruzeci de ani care nu fusese căsătorit. 

Bărbatul ezită un pic, dat apoi îşi luă inima în dinţi. 

— Crezi că mergi vineri la concert? 

— Da, merg. 

— Ei bine, nu ştiu prea multe despre tine, dar, dacă tot mergi 
şi tu, nu vrei să ne vedem? 

— Ah, Cesar, ar fi super. 

„Să ne vedem...” 

În ziua de azi, cuvintele astea valorau cât o invitaţie formală. 

Gutierrez se întinse, căscă şi îi spuse lui Susan că trebuia să 
plece. Mai adăugă că îi plăcuse compania ei şi, fără nicio ezitare, 
îi dădu cele trei numere magice: telefonul de la lucru, de acasă 
şi mobilul. Bărbatul îşi luă diplomatul, şi Susan se ridică şi ea să 
îl conducă înspre uşă. Femeia observă că Gutierrez părea un pic 
ezitant, examinând holul. Bărbatul se încruntă din nou. 

— Ce s-a întâmplat? 

— Cred că e tipul ăla! şopti el. Cel pe care l-am văzut înainte. 
Uite! ÎI vezi? A fost aici, în hotel. Şi se uita înspre noi. 


Tot holul era plin de plante tropicale, dar, printre frunze şi 
flori, femeia avu o vagă impresie că vedea o siluetă în uşă. 

— Daniel Pe//? 

— Nu are cum să fie el. Ar fi o prostie din partea lui. Cred că 
doar ne autosugestionăm să credem că e aici. 

— Crezi că ar trebui să anunţăm recepţia? 

— O să sun la poliţie. Probabil că mă înşel, dar ce se poate 
întâmpla rău? 

Bărbatul îşi scoase telefonul mobil şi formă numărul. După ce 
vorbi câteva minute, închise telefonul şi se uită la Susan. 

— Nu păreau foarte încrezători, dar au spus că trimit pe 
cineva să verifice. Probabil că primesc apeluri ca ăsta cu sutele. 
Dacă vrei, te conduc la maşină. 

— Mi-ar plăcea asta, replică femeia, care nu era deloc 
îngrijorată cu privire la evadat. Pur şi simplu îi plăcea să stea cât 
mai mult alături de Gutierrez. 

Cei doi ajunseră să se plimbe pe strada principală din 
Alvarado. Restaurante, magazine pentru turişti şi cafenele se 
găseau la tot pasul - arăta total diferit decât cu 30 de ani în 
urmă, când muncitorii de la Cannery Row se îmbătau noapte de 
noapte şi petreceau cu târfele în bordeluri, şi uneori chiar în 
mijlocul străzii. 

Pe măsură ce se plimbau pe stradă, conversaţia lor începu să 
se mai potolească, iar cei doi se uitară în jur. Străzile erau 
neobişnuit de pustii. Să fi fost oare din cauza lui Pell? Susan 
începu să se simtă nesigură. 

Biroul ei era lângă un şantier, destul de aproape de Alvarado. 
Tone de materiale zăceau peste tot; dacă Pell ar fi venit pe aici, 
ar putea foarte bine să fie ascuns în spatele lor, aşteptându-i. 
Susan încetini pasul. 

— Aia e maşina ta? o întrebă Gutierrez. 

Femeia dădu din cap. 

— S-a întâmplat ceva? 

Suzane rânji, râse ruşinată şi îi spuse motivele îngrijorării sale. 

Bărbatul zâmbi. 

— Chiar dacă ar fi aici, nu ne-ar ataca pe amândoi. Fii 
serioasă! 

— Cesar, stai puţin, replică ea şi cotrobăi prin poşetă. Uite, 
zise ea şi îi dădu un tub cilindric mic şi roşu. 

— Ce e ăsta? 


— Gaz lacrimogen. Ca să fim siguri. 

— Ei bine, cred că o să fim în siguranţă. Dar totuşi, cum 
funcţionează? Nu aş vrea să dau înspre mine, spuse el râzând. 

— Tor ce trebuie să faci e să ţinteşti şi să apeşi butonul. Atâta 
tot. 

Cei doi îşi continuară drumul spre maşină, şi, până ajunseră, 
Susan se simţea deja ca o proastă. Niciun ucigaş psihopat nu îi 
pândea din spatele cărămizilor. Dar se întrebă dacă reacţia ei 
afectase cumva posibila viitoare relaţie. Nu părea să fie aşa, 
căci Gutierrez se comporta ca un adevărat gentleman. 

Femeia descuie uşa maşinii. 

— Mai bine îţi dau asta înapoi, spuse bărbatul, întinzându-i 
spray-ul. 

Susan întinse mâna să îl ia, dar Gutierrez se aruncă în faţă, o 
prinse de păr şi îi trase capul pe spate. Apoi îi vâri tubul pe gura 
larg deschisă, de unde ţipătul ei disperat nu mai apucase să 
iasă. 

Şi apăsă pe buton. 


„Cel mai bine controlezi pe cineva apelând la agonie”, gândi 
Daniel Pell. Încă era deghizat ca un om de afaceri 
latinoamerican şi conducea maşina lui Susan Pemberton spre un 
adăpost părăsit, lângă ocean, la sud de Carmel. 

Agonie... Răneşte-i cât poţi de mult, lasă-le timp să se refacă, 
iar apoi ameninţă-i că le vei face iarăşi rău. Experții spun că 
tortura nu e eficientă. Greşit. Nu e elegantă. Nu e o metodă 
curată. Dar funcţionează perfect. 

Durase doar o secundă să împrăştie spray-ul în gura bietei 
Susan Pemberton, dar, din urletul înăbuşit şi din reacţia 
membrelor ei, îşi dăduse seama că durerea era insuportabilă. O 
lăsase, aşadar, să se refacă. Flutură tubul de spray în faţa 
ochilor ei îngroziţi, şi obţinu instantaneu efectul dorit. 

Evident, nu se gândise la spray. Pregătise bandă izolatoare şi 
un cuţit în diplomat. Dar se hotărâse să îşi schimbe planurile 
atunci când, spre amuzamentul său, femeia îi oferise spray-ul. 
Mă rog, nu lui, ci alter egoului său, César Gutierrez. 

Daniel Pell avea lucruri de rezolvat, lucruri care necesitau ca 
el să iasă din ascunzătoare, şi, cu pozele sale apărând la 
televizor din jumătate în jumătate de oră, trebuise să se 
deghizeze. După ce Jennie făcuse rost de Toyota de la un 


vânzător uşor de amăgit, fata cumpărase vopsea de haine şi 
cremă autobronzantă, pe care apoi el le amestecase, rezultatul 
acestei combinaţii înnegrindu-i pielea. De asemenea, îşi vopsise 
sprâncenele şi părul în negru. Ochii, în schimb, trebuiau să 
rămână la fel. Nu avea ce să le mai facă. Nu ştia de unde să 
cumpere lentile de contact care să le schimbe culoarea din 
albastru în căprui. Dar ochelarii - ieftini şi numai buni pentru 
citit - reuşeau să ascundă albastrul ochilor săi pătrunzători. 

Mai devreme, Pell sunase la compania Brock şi vorbise cu 
Susan Pemberton, care aranjase o întâlnire cu el, pentru a 
discuta despre planificarea unei aniversări. Se îmbrăcase cu un 
costum ieftin, cumpărat de Jennie de la Mervyns, şi se întâlnise 
cu femeia la Doubletree. lar apoi Daniel Pell făcuse ce ştia el 
mai bine. 

Ah, şi ce bine fusese! jucându-se cu Susan fusese mai bine 
până şi decât să se uite la Jennie cum se tundea sau se 
schimba. 

Acum se gândea iarăşi la tehnicile pe care le folosise: găsise 
un punct slab comun (criminalul evadat) şi pasiuni comune (John 
Steinbeck şi jazzul, lucruri despre care ştia puţin - dar se 
pricepea de minune să mintă); jocul sexual (femeia se tot uita 
înspre degetul său, unde nu era niciun inel, iar zâmbetul ei stoic 
afişat de ea în momentul în care el pomenise de copii îi 
dezvăluise totul despre relaţiile lui Susan Pemberton); făcuse şi 
lucruri amuzante (se murdărise de scorţişoară); o făcuse să îl 
compătimească (nenorocita de fostă soţie care îşi bătuse joc de 
copil); el, în sine, era o persoană bună (petrecerea pentru 
părinţii săi, actul cavaleresc de a o conduce la maşină); şi 
simularea suspiciunii (apelul fals la poliţie). 

Încet-încet îi câştigase încrederea, iar apoi obținuse controlul. 

Şi cât de bine se simţea făcând asta în lumea reală! 

Pell găsi drumul, care ducea printr-o pădurice înspre ocean. 
Jennie petrecuse toată ziua de sâmbătă dinaintea evadării 
verificând zona pentru el şi descoperise locul acesta. Bărbatul 
continuă să conducă pe drumul nisipos şi trecu de un semn pe 
care scria „Proprietate privată”. Parcă maşina lui Susan lângă 
dunele de nisip de la capătul drumului, având grijă să fie cât mai 
departe de autostradă. Dându-se jos din maşină, auzi zgomotul 
valurilor care se spărgeau de un ponton aflat la mică distanţă. 
Soarele tocmai cobora în ocean, iar priveliştea era superbă. 


Nici nu avu mult de aşteptat. Jennie venise mai repede. Era 
bucuros să vadă asta. Oamenii care ajung mai devreme sunt 
sub controlul tău. Tot timpul fii atent la cei care te lasă să 
aştepţi. 

Fata parcă, cobori din maşină şi îl întâmpină. 

— Scumpule, sper că nu a trebuit să aştepţi mult după mine, 
rosti ea dintr-o suflare şi îl sărută cu foc, cuprinzându-i capul în 
palme. 

Pell, sufocat, se trase înapoi. 

— E greu să mă obişnuiesc cu tine aşa, zise fata. Adică, ştiam 
că eşti tu, dar m-am uitat de două ori. Dar şi eu sunt diferită 
acum, cu părul scurt - o să crească şi părul, şi tu o să fii alb din 
nou. 

— Vino aici, şopti Pell, ţinând-o de mână şi aşezându-se pe o 
dună mică de nisip. 

— Nu plecăm? întrebă ea. 

— Nu încă. 

Jennie se uită înspre Lexus. 

— A cui e maşina aia? Credeam că te lasă aici prietenul tău. 

Pell rămase tăcut, şi amândoi se uitară spre ocean. Soarele 
ajunsese doar un disc palid care încet-încet era înghiţit de valuri. 

„Oare vrea să stăm de vorbă? gândi Jennie. Sau o vrea să mi- 
o tragă? Ce se întâmplă?” 

Nesiguranţă... Pell emana nesiguranţă acum. Fata observase 
că bărbatul nu zâmbea. 

Pell simţi cum Jennie îl strânge de braţ, şi într-un final puse 
întrebarea: 

— Cât de mult mă iubeşti? 

Fata nu ezită deloc să răspundă, deşi Pell simţi o oarecare 
prudenţă în răspunsul ei. 

— Cât de mare e soarele! 

— Arată mic de aici. 

— Vreau să spun cât de mare e soarele de fapt. Nu. Cât de 
mare e universul, adăugă fata rapid, de parcă şi-ar fi corectat un 
răspuns greşit. 

Pell rămase tăcut. 

— Daniel, ce s-a întâmpini? 

— Am o problemă. Şi nu ştiu ce să fac. 

— O problemă, drăguţule? 


„Deci e «dragule» când e fericită şi «drăguţule» când e 
tulburată. Bine de ştiut”, notă pentru sine Pell. 

— Întâlnirea pe care am avut-o... 

Pell îi spusese doar că trebuia să se întâlnească urgent cu 
cineva să discute „afaceri”. 

— Da... 

— Ceva nu a mers cum trebuia. Planificasem tot. Femeia asta 
trebuia să îmi restituie o sumă mare de bani pe care eu i-i 
împrumutasem. Dar m-a minţit. 

— Ce s-a întâmplat? 

Pell o privea fix în ochi pe Jennie. Brusc înţelese că singura 
persoană din lume care şi-ar fi dat seama că minţea era Kathryn 
Dance. Dar gândul la ea îi distrăgea atenţia, aşa că şi-o alungă 
din minte. 

— Avea alte planuri, replică el. Se pare că urma să mă 
folosească. Şi pe tine la fel, 

— Pe mine? Mă cunoaşte? 

— Nu după nume. Dar ştie de la ştiri că suntem împreună. 
Voia să te părăsesc. 

— De ce? 

— Să fie cu mine. Voia să fugă cu mine. 

— O cunoşteai dinainte? 

— Da. 

— Ah, replică Jennie şi tăcu. 

„Gelozie...” 

— Evident că am refuzat-o. Nici măcar nu am stat să mă 
gândesc la aşa ceva. 

Fata încercă să reacționeze cumva, dar nu reuşi. 

„Drăguţule...” 

— Şi atunci Susan parcă a luat-o razna, continuă Pell. A spus 
că merge direct la poliţie să ne toarne pe amândoi. Faţa lui Pell 
se schimonosi de durere. Am încercat să o conving să nu facă 
asta, dar nu am reuşit. 

— Ce s-a întâmplat? 

Pell se uită înspre maşină şi îi răspunse. _ 

— Am adus-o aici. Nu am avut de ales. Incerca să contacteze 
poliţia. 

Alarmată, Jennie se ridică şi verifică maşina. Nimeni nu era 
înăuntru. 

— În portbagaj. 


— Dumnezeule! E... 

— Nu, răspunse Pell încet. E în regulă. Am legat-o. Asta e 
problema. Nu ştiu ce să fac acum. 

— Tot mai vrea să te denunțe? 

— Îţi vine să crezi? răspunse Daniel într-o clipită. Am rugat-o 
să nu facă asta. Dar nu e normală. La fel ca soţul tău, îţi 
aminteşti? Tot te rănea, deşi ştia că urma să fie arestat. Susan e 
la fel. Nu se poate controla. Pell oftă nervos. M-am purtat corect 
faţă de ea, şi ea m-a înşelat. A cheltuit toţi banii. Urma să ti-i 
dau ţie înapoi pentru tot ce ai făcut. 

— Nu trebuie să îţi faci griji pentru bani, drăguţule. Oricum 
urma să îi cheltuiesc pentru noi. 

— Nu. O să ţi-i dau înapoi. Niciodată să nu laşi oamenii să ştie 
că ai nevoie de ei doar pentru bani. Şi niciodată să nu fii dator 
cuiva! Pell o sărută uşor distras şi continuă să vorbească: Dar ce 
ne facem acum? 

Jennie nu îl privi în ochi, ci se uită înspre soare. 

— Nu... nu ştiu, drăguţule. Nu ştiu... continuă ea, şi vocea i se 
stinse. 

— Nu pot lăsa să ni se întâmple ceva. O strânse uşor de 
picior. Te iubesc atât de mult. 

— Şi eu te iubesc, Daniel, replică stins Jennie. 

Pell îşi scoase cuțitul din buzunar şi se uită la el. 

— Nu vreau să o fac. Chiar nu vreau. Dar şi ieri, au fost 
oameni răniţi din cauza noastră. 

„Noastră. Nu a mea.” 

Fata simţi diferenţa. Pell îşi dădea seama după umerii ei 
încordaţi. 

— Dar nu am făcut-o intenţionat, continuă Daniel. A fost 
accidental. Dar acum... nu ştiu. 

Fata se lipi de el, uitându-se la lama cuţitului care sclipea în 
soare. Tremura. 

— Mă ajuţi, draga mea? Nu pot să fac asta de unul singur. 

Jennie începu să plângă. 

— Nu ştiu, drăguţule. Nu cred că pot. 

Ochii ei erau fixaţi pe portbagajul maşinii. 

Pell o sărută pe creştetul capului. 

— Nu putem lăsa oamenii să ne facă rău. Nu aş putea trăi fără 
tine. 

— Nici eu. 


Trase puţin aer în piept. Bărbia şi degetele îi tremurau. 

— Te rog, ajută-mă, şopti Pell. 

Bărbatul se ridică în picioare, o ajută şi pe Jennie să se ridice, 
şi se îndreptară spre maşină. Pell îi dădu cuțitul în mână şi îi 
strânse degetele pe mânerul acestuia. 

— Nu am destulă putere să fac asta singur, şopti el. Dar 
împreună... împreună putem. O privi apoi fix în ochi. O să fie ca 
un pact. Ştii tu, ca un pact între iubiţi. Înseamnă că suntem mai 
ataşaţi unul de celălalt decât poate oricine să fie. Ca fraţii de 
sânge. Noi am fi iubiți de sânge. 

Pell îşi vâri mâna pe geamul maşinii şi apăsă butonul care 
deschidea portbagajul. Jennie ţipă surd la auzul zgomotului. 

— Te rog, draga mea, ajută-mă, zise el conducând-o înspre 
portbagaj. 

Apoi fata se opri. 

— Te rog, începu ea să se smiorcăie şi îi dădu înapoi cuțitul. 
Îmi pare rău... nu o pot face. Nu te supăra pe mine. Pur şi simplu 
nu o pot face. 

Pell rămase tăcut, dând din cap. Ochii fetei plini de lacrimi 
reflectau lumina roşie a soarelui ajuns la asfinţit. 

Priveliştea era specială. 

— Să nu mă urăşti pentru asta, Daniel. Nu aş putea suporta 
aşa ceva. 

Pell păstră tăcerea preţ de trei bătăi de inimă. Intervalul 
perfect pentru a aţâţa nesiguranța. 

— E în regulă. Nu sunt nici supărat, nici nervos pe tine. 

— Încă sunt scumpa ta? 

Incă o pauză. 

— Sigur că eşti, replică Pell. Acum urcă în maşină! 

— Dar... 

— E în regulă. Aşteaptă-mă acolo! 

Jennie urcă ascultătoare în Toyota, în timp ce Pell înainta spre 
portbagajul Lexusului şi se uită în jos. 

La corpul neînsufleţit al lui Susan Pembetton. 

O omorâse în urmă cu o oră, în parcarea clădirii. O sufocase 
cu bandă izolatoare. 

Pell nu dorise neapărat ca Jennie să îl ajute să o ucidă. Ştia că 
fata nu ar fi putut face asta. Tot incidentul fusese pur şi simplu o 
altă lecţie pe care i-o dădea. 


lar acum, Jennie mai evoluase un pic. Deja se putea gândi la 
moarte şi la violenţă. Preţ de cel puţin zece secunde, fata chiar 
se gândise să înfigă cuțitul în corpul unui alt om. Se pregătise să 
vadă sângele curgând şuvoaie. Se pregătise să vadă cum pierea 
un suflet. În urmă cu o săptămână, nici nu s-ar fi putut gândi la 
aşa ceva. Peste o săptămână, cele zece secunde se vor mări. 

lar atunci poate chiar l-ar ajuta să ucidă pe cineva. Şi mai 
târziu? Poate va reuşi să o facă să ucidă de una singură. Pell 
reuşise să le convingă pe fetele din Familie să facă lucruri pe 
care ele nu doreau să le facă - dar numai mici furtişaguri. Nimic 
legat de violenţă. 

Daniel Pell credea că era în stare să o transforme pe Jennie 
Marston într-un robot care să-i îndeplinească orbeşte ordinele, 
chiar dacă asta însemna să omoare. 

Bărbatul trânti portbagajul, iar apoi rupse o creangă de pin şi 
şterse urmele de pe nisip. Se întoarse la maşină măturând în 
jurul lui. li spuse lui Jennie să conducă până la drum, apoi cobori 
şi mai şterse şi urmele maşinii. 

— Conduc eu, îi spuse când se urcă înapoi. 

— Imi pare rău, Daniel, zise fata, ştergându-şi faţa de lacrimi. 
O să mă revanşez. 

Cerşea încurajări. 

Dar planul lui prevedea că el nu trebuia să îi răspundă 
nicicum. 


Capitolul 25 

„Un om foarte interesant”, gândi Kathryn Dance. 

Morton Nagle îşi ridică pantalonii şi se aşeză la măsuţa de 
cafea din biroul agentei, deschizând o servietă ponosită. 

Nagle arăta puţin cam nătâng, cu părul său ciufulit, cu bărbiţa 
nearanjată, cu mânecile suflecate. Dar părea să se simtă bine în 
pielea lui, după cum observă Dance. Nagle nu părea stresat 
deloc. Ochii lui scrutau tot ce le ieşea în cale, iar când intrase în 
biroul agentei, ignorase complet decorul şi se uitase iute la faţa 
obosită a lui Kathryn, îl salutase scurt pe Rey Carraneo şi îşi 
fixase privirea asupra lui Winston Kellogg. 

lar după ce aflase cine erau şefii lui Kellogg, ochii lui se 
îngustară un pic mai mult, probabil întrebându-se ce căuta acolo 
un agent FBI. 

Kellogg era îmbrăcat mult mai lejer decât dimineaţă - cu o 
geacă sport bej, pantaloni largi închişi la culoare şi o cămaşă 
albastră, fără cravată. Cu toate acestea, comportamentul îl 
dădea de gol. li spuse lui Nagle că era acolo doar în calitate de 
observator, ca să „dea o mână de ajutor”. 

Scriitorul chicoti scurt, ceea ce în limbajul său însemna: „Te 
fac eu să vorbeşti”. 

— Rebecca şi Linda au acceptat să ne ajute, îi spuse Dance. 

— Serios? Şi cealaltă? Samantha? 

— A refuzat. 

Nagle scoase trei foi de hârtie din servietă şi le aşeză pe 
masă. 

— Miniopera mea - dacă ăsta n-o fi un oximoron. O scurtă 
istorie a lui Daniel Pell. 

Kellogg îşi trase scaunul lângă Dance. Aceasta nu simţi de 
această dată miros de aftershave - cum i se întâmplase cu 
O'Neil. 

Scriitorul repetă ce îi spusese şi lui Dance în ziua precedentă: 
cartea nu era despre Pell, ci despre victimele sale. 

— Am scris despre toată lumea afectată de moartea lui 
Croyton. Până şi despre angajaţii lui. Compania Croyton a fost 
cumpărată în cele din urmă de o firmă importantă producătoare 
de programe de calculator, şi sute de oameni şi-au pierdut 
slujbele. Poate, dacă nu ar fi murit, nu s-ar fi întâmplat lucrul 
acesta. Şi, că veni vorba despre profesia lui, şi profesia e o 
adevărată victimă. Croyton era unul dintre cei mai importanţi 


producători de computere din Silicon Valley la momentul 
respectiv. Avea drepturi de autor pe toate programele, 
programe care erau incredibil de avansate pentru vremea 
respectivă. Multe dintre ele nici măcar nu aveau vreo aplicaţie 
pe atunci. Ceea ce demonstrează cât de avansate erau. Acum 
au dispărut. Poate că erau nişte programe revoluţionare, despre 
evoluţia medicinii, a ştiinţelor sau a comunicaţiilor. 

Dance îşi aminti că gândise exact ca Nagle atunci când 
trecuse cu maşina pe lângă campusul Cal State, locul care 
beneficiase cel mai mult de pe urma lui Croyton. 

Nagle continuă să vorbească: 

— E foarte interesant - Pell îşi schimbă autobiografia în 
funcţie de persoana cu care vorbeşte. Să spunem că are nevoie 
să intre într-o relaţie cu cineva ai cărui părinţi au murit când 
persoana respectivă avea doar câţiva ani. Ei bine, Pell îi va 
spune acelui individ că şi el a rămas orfan la vârsta de zece ani. 
Sau poate trebuie să se folosească de faptul că tatăl cuiva a fost 
soldat. In cazul acesta, tatăl lui Pell a fost un militar ucis la 
datorie. Şi îi va spune persoanei respective lucrul acesta, doar 
ca să îi între pe sub piele. Sunt zeci şi zeci de Daniel Pell, dar eu 
l-am găsit pe cel adevărat. S-a născut în octombrie 1963, 
continuă Nagle. 7 octombrie. Dar tuturor le spune că s-a născut 
pe 22 noiembrie. Data când Lee Harvey Oswald i-a împuşcat pe 
Kennedy. 

— Admira un asasinat prezidenţial? întrebă Kellogg. 

— Nu. Se pare că îl considera un ratat pe Oswald. Credea că 
era uşor de manipulat şi foarte naiv. Dar admira faptul că un 
simplu om reuşise să afecteze atâta lume cu un singur gest. 
Acel om a făcut să plângă milioane de oameni şi a schimbat 
cursul unei întregi naţiuni - chiar a întregii lumi. Tatăl lui, Joseph 
Pell, era vânzător ambulant, iar mama sa lucra ca recepţioneră. 
Asta când lucra. Erau o familie de clasă mijlocie. Mama lui, 
Elizabeth, trăgea la măsea. Presupunem că era distantă faţă de 
el, dar nu l-a abuzat niciodată. A murit de ciroză când Daniel era 
adolescent. Tatăl său a făcut tot posibilul să îl crească pe Daniel 
cum trebuie, dar Daniel nu accepta să nu fie el la conducere. Nu 
s-a comportat niciodată aşa cum trebuie în faţa persoanelor cu 
autoritate - profesori, şefi şi în special tatăl său. 

Dance menţionă că, pe caseta pe care o vizionase împreună 
cu Michael, Pell declarase că tatăl său îi cerea chirie şi îl bătea. 


După Daniel, îşi şi abandonase familia; plus că Pell susţinea că 
acesta murise. 

— Minciuni, completă Nagle. Dar, fără nicio îndoială, Pell nu s- 
a înţeles bine cu tatăl său. Era şi foarte religios, şi foarte strict. 
Fusese hirotonisit drept preot într-o sectă conservatoare 
prezbiteriană din Bakersfield, dar nu avusese niciodată o 
biserică proprie. Ajunsese preot adjunct, dar într-un final a fost 
nevoit să renunţe. Erau multe plângeri pe numele său: prea 
puţin tolerant şi deloc imparţial. A încercat să pornească o 
biserică proprie, dar sinodul prezbiterian nici nu a vrut să audă 
de aşa ceva, aşa că a ajuns să vândă cărţi religioase şi icoane. 
Putem presupune că i-a distrus viaţa fiului său. 

Pentru Dance, religia nu ocupa un loc important în lista de 
priorităţi a familiei. Wes, Maggie şi ea sărbătoreau Paştele şi 
Crăciunul, deşi imaginile reprezentative pentru aceste sărbători 
erau un iepure şi un individ vesel într-un costum roşu. Dance îi 
învăţa pe copii propriile reguli despre etică - reguli care se 
regăseau la majoritatea sectelor importante. Cu toate acestea, 
după atâţia ani în slujba poliţiei, învățase că religia avea un rol 
important într-o crimă. Nu doar în cadrul acţiunilor premeditate 
de terorism, ci şi în incidentele de zi cu zi. Ea şi Michael O'Neil 
petrecuseră zece ore într-un garaj din apropiere de Marina, 
negociind cu un preot care intenţiona să îşi ucidă nevasta şi fiica 
în numele lui Isus, pentru că fiica lui adolescentă rămăsese 
însărcinată. (Salvaseră familia, dar Dance aflase adevărul 
despre cât de periculoasă putea fi justeţea religioasă.) 

— Tatăl lui Pell a ieşit la pensie, continuă Nagle, s-a mutat în 
Phoenix şi s-a recăsătorit. A doua lui soţie a murit în urmă cu doi 
ani, iar el a decedat anul trecut - de infarct. Se pare că nu mai 
păstrase legătura cu Pell. Daniel nu are unchi nici din partea 
tatălui, nici din partea mamei, iar singura sa mătuşă e femeia 
din Bakersfield. 

— Cea care suferă de Alzheimer? 

— Da. Dar Pell are un frate. 

Deci nu era singur la părinţi, aşa cum susţinea. 

— Fratele lui e mai mare decât el, continuă Nagle. S-a mutat 
în Londra în urmă cu câţiva ani, iar acum conduce o firmă 
specializată pe vânzări. Nu am reuşit să iau legătura cu el, şi tot 
ceea ce ştiu e că îl cheamă Richard Pell. 


— O să pun pe cineva să îl găsească. Dance se întoarse înspre 
Kellogg. 

— Are cumva veri? întrebă agentul FBI. 

— Mătuşa lui nu s-a măritat niciodată, replică Nagle. Apoi 
chicoti în timp ce bătea cu degetul în fişele sale. Ei bine, tânărul 
adult Pell a avut tot timpul probleme cu legea - de regulă, 
pentru furtişaguri şi furturi de maşini. Dar violenţa nu îi era 
caracteristică. Primele sale fişe întocmite de poliţişti arătau 
surprinzător de „paşnice”. Nicio implicare în vreo bătaie de 
stradă, niciun atac violent, niciun semn cum că şi-ar fi pierdut 
vreodată cumpătul. Un poliţist a susţinut că Pell ar răni pe 
cineva doar dacă ar putea obţine un avantaj tactic din asta şi că 
violenţa îi displăcea. Fusese doar o unealtă pentru Pell. 

Dance se gândi la ce remarcase înainte. Pell putea ucide fără 
remuşcări, ori de câte ori situaţia o cerea. 

— Am ajuns la droguri, reluă Nagle. Se pare că Pell nu a luat 
niciodată aşa ceva. Şi nici nu consumă - sau nu a consumat - 
alcool. 

— Ce studii are? 

— Ei bine, uite un subiect interesant. Pell e absolut genial. l- 
am verificat notele din liceu, şi ieşea cu totul din tipare. La 
cursurile de studiu independent avea 10 pe linie, dar nu s-a 
prezentat la niciun curs cu prezenţă obligatorie. În închisoare a 
învăţat singur chestiuni legate de drept şi şi-a susţinut tot de 
unul singur apelul în cazul Croyton. 

Lui Dance îi reveni în minte comentariul lui Pell la primul lor 
interogatoriu, despre Facultatea de Drept Hastings. 

— Şi şi-a dus procesul până la Curtea Supremă din California, 
continuă scriitorul. Abia anul trecut i-a fost respinsă pledoaria. 
Se pare că a fost o lovitură importantă pentru el. Se aştepta să 
câştige. 

— Ei bine, poate să fie el deştept, dar nu îndeajuns de deştept 
încât să nu se întoarcă în închisoare, rosti Kellogg, care apoi 
arătă înspre un paragraf al biografiei unde erau specificate în jur 
de vreo 75 de arestări, toate pe numele lui Pell. Asta da, dosar! 

— Şi e doar vârful aisbergului, remarcă Nagle. De regulă, Pell 
îi convingea pe alții să comită infracțiunile în locul său. Probabil 
că mai sunt sute de alte cazuri în spatele cărora era Pell, dar 
pentru care a fost arestat altcineva. Furturi şi furtişaguri. Aşa 
trăia el, îi punea pe alţii să îi facă treaba murdară. 


— Oliver, remarcă Kellogg. 

— Poftim? 

— Oliver Twist, Charles Dickens. Ai citit cartea? 

— Am văzut filmul, replică Dance. 

— Bună comparaţie. Fagin era tipul care conducea gaşca de 
hoţi. Asta e Pell. 

— Domnule, vă rog, vreau mai mult! rosti Kellogg cu un 
accent britanic cam nereuşit. 

Dance izbucni în râs, şi agentul ridică din umeri. 

— Pell a plecat din Bakersfield şi s-a îndreptat spre Los 
Angeles, apoi spre San Francisco. A umblat cu nişte oameni şi a 
fost arestat pentru câteva chestii. Nimic serios. Nu s-a mai auzit 
nimic despre el o perioadă de timp, până când a fost arestat în 
California de Nord, fiind suspect de crimă. 

— Crimă? 

— Da. Cazul de omucidere Charles Pickering din Redding. 
Pickering era funcţionar public. A fost înjunghiat în afara 
oraşului, la doar o oră după ce fusese văzut vorbind cu o 
persoană care semăna cu Pell. A fost o crimă atroce. Omul a fost 
înjunghiat de zeci de ori. O adevărată baie de sânge. Dar Pell 
avea un albi - fata cu care îşi petrecuse întreaga zi. Şi nici nu au 
existat dovezi. Poliţia locală l-a ţinut în arest o săptămână, dar, 
într-un final, l-a eliberat. Cazul nu a fost niciodată elucidat. Apoi 
a pus bazele Familiei în Seaside. Câţiva ani în plus de furturi, 
câteva atacuri şi vreo două cazuri de incendiere. Pell a fost 
suspect în cazul atacului asupra unui motociclist care locuia 
lângă el, dar bărbatul nu a depus plângere. La o lună după asta, 
a urmat cazul Croyton. Şi, după asta, ei bine, până ieri, Pell a 
fost închis. 

— Fata ce a declarat? 

— Fata? 

— Păpuşa Adormită. Theresa Croyton. 

— Ce ar fi putut să spună? Dormea când s-au comis crimele. 
Aşa s-a stabilit. 

— Da? întrebă Kellogg. De către cine? 

— De către cei care au investigat atunci, presupun, răspunse 
Nagle nesigur pe el. 

Părea să nu se fi gândit niciodată la asta. 


— Ar trebui să aibă 17 ani acum, remarcă Dance. Aş vrea să 
vorbesc cu ea. Ar putea să ştie nişte lucruri utile. Locuieşte cu 
mătuşa şi cu unchiul ei, nu? 

— Da, ei au adoptat-o. 

— Îmi poţi da numărul lor de telefon? 

Nagle ezită. Ochii lui îşi pierduseră strălucirea. 

— E vreo problemă? 

— Păi i-am promis mătuşii că nu voi spune nimic nimănui 
despre fată. Ţine foarte mult la ea şi o protejează cât poate. Nici 
eu nu am întâlnit-o până acum! Prima dată, femeia nici nu a 
vrut să mă lase să vorbesc cu ea. Cred că aş putea totuşi, dar, 
chiar dacă îţi dau numărul ei de telefon, mă îndoiesc că ar vorbi 
cu tine, plus că aş trece şi eu pe lista ei neagră. 

— Spune-mi doar unde locuieşte. Facem rost de numele lor de 
la Direcţia de Asistenţă Socială. Nici nu o să pomenesc de tine. 

Nagle clătină din cap. 

— Şi-au schimbat numele după ce s-au mutat. Le era teamă 
că cineva din Familie putea să vină după ei. 

— Dar i-ai spus lui Kathryn numele femeilor, remarcă Kellogg. 

— Apăreau în cartea de telefon. Aţi fi putut chiar voi să faceţi 
rost de ele. Theresa şi familia ei nu apar menţionate nicăieri. 

— Dar tu i-ai găsit! spuse Dance. 

— Prin sursele mele confidenţiale, replică Nagle. Care, îţi 
garantez eu, acum vor să rămână cât mai confidenţiale, mai 
ales că Pell e în libertate. Dar ştiu care sunt priorităţile. Uite cum 
facem! Mă duc personal să vorbesc cu mătuşa. Îi spun că vrei să 
discuţi cu Theresa despre Pell. Nu voi încerca să le conving. 
Dacă vor refuza, asta e. 

Kellogg dădu din cap aprobator. 

— Asta e tot ce voiam. Mulţumim. 

— Cu cât aflu mai multe despre el, cu atât ştiu mai puţin, 
remarcă Dance, uitându-se peste biografia lui Pell. 

Scriitorul râse, şi faţa i se însenină la loc. 

— Ah, vrei să înţelegi motivațiile lui Pell? Începu să cotrobăie 
în geantă, scoase un teanc de hârtii şi le răsfoi până ajunse la o 
fişă galbenă. Uite aici un citat care provine de la unul dintre 
interogatoriile psihologice pe care le-a dat! Chiar a fost sincer 
aici, continuă Nagle, care apoi începu să citească de pe foi: 


Pell: Vrei să mă analizezi, nu-i aşa? Vrei să ştii cum 
funcţionez. Sigur ştii răspunsul la această întrebare, doctore. E 
un răspuns universal valabil: familia. Tata mă bătea. Tata mă 
ignora. Mama nu a avut grijă de mine. Unchiul Joc a făcut nu 
ştiu ce prostii şi el. Natura şi educaţia. Două lucruri responsabile 
pentru dezvoltarea oricărei familii. Dar, dacă te gândeşti prea 
mult la ele, după aceea vei simţi cu tine, în cameră, prezenţa 
tuturor rudelor sau a strămoşilor tăi. Şi vei paraliza. Nu, nu. Ca 
să supravieţuieşti trebuie să îţi scoţi din memorie toate 
amintirile şi să ţii minte doar că tu eşti cine eşti şi că asta nu se 
poate schimba nicicum. 

Anchetatorul: Atunci, Daniel, tu cine eşti? 

Pell (râzând): Cine, eu? Eu sunt cel care îţi controlează 
sufletul şi tot eu sunt acela care te pune să faci lucruri de care 
nu te credeai vreodată în stare. Eu sunt cel care cântă la flaut şi 
te conduce în locurile în care îţi e frică să mergi. Şi, doctore, 
permite-mi să-ţi spun, ai fi surprins daca ai şti câţi oameni chiar 
îşi doresc să fie conduşi. Foarte surprins. 


— Trebuie să mă duc acasă, zise Dance după plecarea lui 
Nagle. 

Mama ei şi copiii o aşteptau cu nerăbdare să ajungă la 
petrecerea tatălui ei. 

Kellogg îşi aranjă şuviţele de păr de pe frunte, dar acestea nu 
voiau să stea nicicum. Dance se uită la bărbat şi observă ceva 
ce nu sesizase până atunci - un bandaj pe gâtul său, deasupra 
gulerului cămăşii. 

— Eşti rănit? 

Winston ridică din umeri. 

— Am fost doar puţin atins. O misiune în Chicago, alaltăieri. 
judecând după limbajul trupului său, Kellogg nu voia să mai 
vorbească despre incident. Dar apoi continuă brusc: Infractorul 
nu a supravieţuit, rosti el cu un ton aparte. Un ton pe care ea ÎI 
folosea când le spunea celor care o întrebau că soţul ei era 
mort. 

— Îmi pare rău, replică ea. Eşti în regulă acum? 

— Da. Sunt bine. De fapt, adăugă el, nu chiar bine. Dar mă 
descurc. Uneori nu poţi face mai mult de atât. 

— Ai planuri diseară? îl întrebă ea, din instinct. 

— O baie la hotel, un pahar de scotch, un hamburger şi, după 
aia, somn. Bine, două pahare, de fapt. 


— Am o întrebare, continuă ea. 

Winston ridică o sprânceană. 

— Îţi place tortul? 

— E printre lucrurile mele preferate, replică agentul FBI după 
o scurtă pauză. 


Capitolul 26 

— Uite mama, am deck-orat! totul! 

Dance îşi sărută fetiţa şi zâmbi. 

— E chiar haios, Mags. 

Ştia că fetiţa abia aşteptase să îi spună acest joc de cuvinte. 

Şi, într-adevăr, Puntea arăta foarte bine. Copiii munciseră 
toată după-amiaza, pregătind totul de petrecere. Bannere, 
lampioane şi lumânări erau peste tot. (Invăţaseră asta de la 
mama lor; musafirii lui Kathryn Dance nu aveau parte tot timpul 
de mâncare sofisticată, dar de atmosferă fantastică, cu 
siguranţă.) 

— Când poate bunicul să îşi deschidă cadourile? întrebară 
Wes şi Maggie. 

Ambii copii strânseseră bani şi îi cumpăraseră lui Stuart 
Dance o salopetă de pescuit şi o plasă. Dance ştia bine că tatăl 
ei s-ar fi bucurat pentru orice cadou de la nepoţii lui, dar aceste 
două lucruri chiar îi erau de folos. 

— După ce mâncăm tortul, replică Edie Dance. Şi asta 
înseamnă după cină. 

— Bună, mamă, o salută Kathryn. 

Dance şi mama ei nu se prea îmbrăţişau, dar de data aceasta 
Edie se apropie de ea ca să îi poată şopti ceva. Femeia voia să îi 
spună noutăţi despre Juan Millar. 

Cele două femei intrară în sufragerie, iar Dance observă 
imediat că Edie nu era în apele ei. 

— Ce s-a întâmplat? 

— Încă mai rezistă. Şi-a revenit puţin de vreo câteva ori, zise 
Edie. Apoi se uită în jur, să se asigure că niciunul din copii nu 
era în preajmă. Dar fiecare dată n-a fost conştient decât vreo 
câteva secunde. Nu avea cum să vorbească. Dar... 

— Ce e, mamă? 

Femeia şopti cu voce foarte scăzută: 

— Stăteam fix lângă el. Nimeni altcineva nu îl putea auzi. M- 
am uitat spre el, şi Juan avea ochii deschişi. Adică ochiul 
nebandajat era deschis, şi îşi mişca buzele. M-am aplecat înspre 
el şi l-am auzit vorbind. Edie se uită în jur şi continuă: A spus: 
„Ucide-mă”. De două ori. lar apoi şi-a închis ochii. 

— Suferă atât de tare? 


15 În original, joc de cuvinte având la baza cuvintele deck- „punte” şi to 
decorate - „a decora” (n.tr.) 


— Nu. E plin de sedative şi nu poate simţi nimic. Dar s-a putut 
uita să vadă cât era de bandajat. A putut să vadă tot 
echipamentul medical. Nu e deloc naiv. 

— Familia lui e acolo? 

— Mai tot timpul. Mă rog, fratele lui îl păzeşte ca un şoim. Nu 
are încredere că noi avem într-adevăr grijă de el aşa cum 
trebuie, doar pentru că e latinoamerican. Şi a mai spus câteva 
lucruri despre tine. 

Dance rânji. 

— Îmi pare rău, dar trebuia să îţi spun. 

— Păi da. 

Kathryn era foarte tulburată. Nu din cauza lui Julio Millar. 
Evident că putea să se ocupe de el. Ci din cauză tânărului 
detectiv care era atât de hotărât să moară. 

„Ucide-mă...” 

— A sunat Betsey? întrebă agenta. 

— Ah, sora ta nu poate să vină, îi răspunse Edie, vizibil 
deranjată de faptul că fiica ei mai tânără nu putuse parcurge un 
drum de patru ore din Santa Barbara pentru ziua de naştere a 
lui Stuart. 

Desigur, cu urmărirea lui Pell, probabil că Dance nu ar fi 
condus nici ea pe acolo, dacă situaţia ar fi stat invers. Dar 
Dance era aici, şi sora ei nu, ceea ce însemna că, de data 
aceasta, Betsey avea o bilă neagră. 

Cele două se întoarseră pe Punte, şi Maggie veni înspre ele. 

— Mamă, putem să lăsăm câinii afară? 

— Să vedem, replică agenta. Câinii pot să fie cam gălăgioşi la 
petreceri. Şi au tendinţa să mănânce mai mult decât trebuie. 
Fratele tău unde e? 

— La el în cameră. 

— Şi ce face? 

— Chestii. 

Dance îşi încuie arma în seif, făcu un duş rapid şi se schimbă. 
Pe hol, dădu nas în nas cu Wes. 

— Fără tricou! E ziua bunicului tău. 

— Dar e curat! 

— Tricou cu guler. Sau cămaşa ta cu nasturi, alb cu negru. 
Femeia ştia mai bine ce avea el în dulapul de haine. 

— Bine, bine. 


Dance se uită atentă la Wes. Comportamentul lui nu avea 
nimic de-a face cu schimbatul tricoului. 

— Ce s-a întâmplat? întrebă ea. 

— Nimic. 

— Haide, toarnă tot. 

— Să torn tot? 

— E de pe vremea mea. Spune-mi ce te preocupă. 

— Nimic. 

— Du-te şi schimbă-te. 

Zece minute mai târziu, Kathryn aranja platourile cu aperitive 
delicioase, mulţumindu-le celor de la Trader Joe's. 

Imbrăcat cu o cămaşă la patru ace, Wes fugi pe lângă ea şi 
hăpăi un pumn de alune. Un puternic miros de aftershave îl 
urmă. Băiatul arăta bine. Îi era greu ca părinte, dar totodată 
avea şi numeroase motive de mândrie. 

— Mamă? aruncă un caju în aer şi îl prinse în gură. 

— Nu face asta! Ai putea să te îneci. 

— Mamă? 

— Da? 

— Cine vine în seara asta? 

Acum băiatul nu o privea în ochi şi stătea cu umărul întors 
către ea. Ceea ce însemna că alta era, de fapt, întrebarea. Ştia 
exact ce îl deranja pe băiat - acelaşi lucru ca în noaptea trecută. 
Dar acum era timpul să îi explice. 

— Doar noi şi câţiva oameni. Duminică urma să fie o 
petrecere mai mare, cu mulţi invitaţi, majoritatea prieteni ai lui 
Stuart de la clubul Marine din apropierea acvariului din 
Monterey. Astăzi era de fapt ziua tatălui ei, aşa că invitase doar 
vreo zece oameni la cină. Michael şi soţia lui, continuă să îi 
explice Kathryn, Steve şi Martine, familia Barber... şi cam atât. 
Ah, şi mai vine un agent care ne ajută la un caz. E din 
Washington. 

— Atât? întrebă băiatul. Nimeni altcineva? 

— Atât, replică Dance şi îi aruncă o pungă cu săraţele pe care 
băiatul o prinse cu o mână. Pune-le pe masă! Şi vezi să mai 
rămână şi pentru invitaţi. 

Weston, mult mai liniştit, începu să o ajute pe mama lui. 

Băiatul fusese îngrijorat că Brian Gunderso s-ar fi putut afla 
pe lista de invitaţi. Brian, care îi sărea acum în ochi. Brian, al 


cărui telefon la Biroul Californian de Investigaţii fusese raportat 
de Maryellen Kresbach atât de clar. 

„Brian a sunat...” 

Bancherul în vârstă de patruzeci de ani fusese prietenul lui 
Kathryn. Agenta se întâlnise cu el la sugestia lui Maryellen, care 
se pricepea doar la făcutul de cafea şi la ruinatul vieţii agenţilor 
Biroului Californian de Investigaţii. 

Brian era deştept şi amuzant: la prima lor întâlnire, ascultase 
cum agenta îi vorbise despre descifrarea limbajului corpului şi îşi 
băgase pe neaşteptate palmele sub el. „Aşa nu o să îţi dai 
seama care sunt intenţiile mele”, replicase el. Cina fusese până 
la urmă lungă şi foarte plăcută. Brian era divorţat, nu avea copii 
(deşi îşi dorea), dar, fiind atât de ocupat cu serviciul, la fel ca 
Dance, relaţia lor înainta cu greutate. Lucru care pe Kathryn nu 
o deranja. Avusese un mariaj lung, rămăsese de curând văduvă 
şi chiar nu se grăbea deloc. 

După o lună de ieşit împreună la filme, cine şi cafele, ea şi 
Brian începuseră să se plimbe şi se opriseră pe o plajă la 
Asilomar. Soarele tocmai apunea, nişte foci se jucau în 
apropierea țărmului... Cum să rezişti să nu îl săruţi? Dance nu se 
putuse abţine. Işi amintea că îi plăcuse. Apoi se simţise vinovată 
pentru că îi plăcuse. Dar senzaţia de bine era mai puternică 
decât cea de vinovăţie. 

Era vorba despre acea parte din viaţă fără de care poţi rezista 
o vreme, dar nu pentru totdeauna. 

Dance nu îşi făcuse planuri pentru viitorul ei cu Brian, şi 
fusese fericită să vadă că nici el nu se grăbea. 

Dar Wes intervenise. Nu fusese niciodată obraznic, dar se 
comportase în aşa fel încât o mamă să înţeleagă foarte clar că 
nu îi plăcea de Brian. Dance fusese o perioadă la un consilier 
matrimonial, dar acum mai mergea doar ocazional la un 
terapeut. Femeia îi spusese cum să le prezinte copiilor un posibil 
viitor prieten, iar Dance urmase sfaturile ei. Dar Wes o păcălise. 
Devenise tot mai ursuz şi mai agresiv când era vorba despre 
Brian. 

Despre asta voise să vorbească noaptea trecută, atunci când 
citea Stăpânul Inelelor. 

lar astăzi, îngrijorarea băiatului cu privire la musafiri însemna 
de fapt: „Vine şi Brian?” 

Şi corolarul: „Chiar v-aţi despărţit?” 


„Da. Ne-am despărţit.” (Deşi Dance se întreba dacă Brian 
avea altă părere. În definitiv, el o mai sunase de câteva ori după 
despărţire.) 

Terapeutul îi spusese că Wes se comporta normal şi că, dacă 
Dance îşi păstra răbdarea şi determinarea, n-avea să fie nicio 
problemă. Mai important era, în schimb, să nu îl lase pe Wes să 
o controleze. Dar, într-un final, Kathryn se hotărâse că nu era 
nici destul de răbdătoare, nici destul de hotărâtă. Aşa că, în 
urmă cu două săptămâni, se despărţise de Brian. Fusese foarte 
subtilă, şi îi explicase că trecuse prea puţină vreme de la 
moartea soţului ei, şi încă nu era pregătită. Brian fusese puţin 
supărat, dar primise veştile bine. Nu se mai întâmplase nimic în 
continuare, dar posibilitatea unei relaţii încă exista. 

„Să mai lăsăm să treacă nişte vreme...” 

Adevărul e că despărţirea de Brian fusese o adevărată 
uşurare pentru ea; Dance se hotărâse că, momentan, nu merita 
să plângă după o relaţie nereuşită. Cu toate acestea, îi părea 
bine că încă o mai suna, şi îşi dădu seama că îi era dor de el. 

Când duse sticlele de vin în faţa casei, îl găsi pe tatăl ei stând 
cu Maggie. Bărbatul ţinea o carte în mâini şi îi arăta fetiţei un 
peşte care strălucea în întunericul adâncurilor. 

— Hei, Mags, peştele ăla arată delicios, spuse Dance. 

— Mamă! Dezgustător. 

— La mulţi ani, tată, zise ea şi îl îmbrăţişă. 

— Mulţumesc, draga mea. 

Dance aranjă platourile, puse berea în frigider, iar apoi intră în 
bucătărie şi îşi scoase telefonul mobil. li sună pe TJ şi pe 
Carraneo, care nu mai aflaseră nimic nou despre Pell şi nici nu 
găsiseră nimic referitor la Fordul furat sau la numele Nimue şi 
Alison. Nimic nici despre hoteluri, moteluri sau locurile unde Pell 
şi complicele său ar fi putut fi. 

Dance fu tentată preţ de o secundă să îl sune pe Winston 
Kellogg, gândindu-se că bărbatul era timid şi nu dorea să vină, 
dar se răzgândi. Putea să facă întocmai cum voia. Să vină sau să 
nu vină. 

Dance o mai ajută pe mama ei cu mâncarea, şi apoi, 
întorcându-se pe Punte, îi întâmpină pe vecinii care tocmai 
veniseră. Tom şi Sarah Barbe aduseseră cu ei o sticlă de vin 
drept cadou, şi pe câinele lor, Fawlty. 

— Mamă, te rog! o imploră Maggie, scopul ei fiind foarte clar. 


— Bine, bine, poţi să dai drumul câinilor. 

Maggie îi eliberă pe Patsy şi pe Dylan din dormitor, şi cei trei 
câini începură să o ia la fugă prin curte, pregătiţi de joacă. 

Câteva minute mai târziu, un al doilea cuplu apăru la uşă. 
Steven Cahill ar fi putut fi un topmodel, judecând după 
pantalonii pe care îi purta şi după părul lui lung, prins în coadă. 
Soţia sa, Martine Christensen arăta excepţional şi avea tenul 
închis la culoare. Ai fi putut crede că avea sânge de spanioloaică 
sau de mexicancă, dar strămoşii săi se trăgeau din California. 
Era pe jumătate indiancă Ohlone - triburile de indieni care 
stătuseră între Big Sur, până la golful San Francisco. Sute, chiar 
mii de ani, doar ei locuiseră în această zonă a Californiei. 

Cu câţiva ani în urmă, Dance o întâlnise pe Martine la un 
concert de la un festival de muzică din Monterey. Iniţial fusese 
un festival de folk - aici îşi făcuse debutul Bob Dylan pe coasta 
de vest, în 1965. Câţiva ani mai târziu, festivalul se 
transformase în celebrul Festival pop Monterey, care îi adusese 
în atenţia întregii lumi pe Jimi Hendrix şi pe Janis Joplin. 

Concertul la care se întâlniseră Dance şi Martine nu era de 
anvergura concertelor din anii trecuţi, dar pentru ele fusese 
mult mai important. Femeile se împrieteniseră acolo şi, mult 
după ce ultima formaţie părăsise scena, ele încă mai stăteau să 
vorbească despre muzică. Şi, în curând, ajunseseră cele mai 
bune prietene. Martine o ajutase pe Dance cel mai mult după 
moartea soţului. Reuşise să o împiedice să alunece spre o viaţă 
de văduvă solitară. Când unii o evitau, iar alţii (inclusiv mama 
ei) o sufocau cu atenţie, Martine începuse să o ajute printr-o 
metodă care avea la bază ignorarea amărăciunii. O linguşea, 
glumea, discuta în contradictoriu cu ea şi ţesea tot felul de 
intrigi. În ciuda rezistenţei lui Dance, aceasta îşi dăduse repede 
seama că tactica prietenei ei funcţiona. Martine era probabil 
fiinţa datorită căreia viaţa sa revenise pe făgaşul normal. 

Copiii lui Steve şi ai lui Martine, gemeni mai mari cu un an 
decât Maggie, îi urmară în sus pe scări, unul ţinând husa chitarei 
mamei sale, iar celălalt ducând un cadou pentru Stuart. După 
urările normale, Maggie îi conduse pe băieţi în curte. 

Adulții se îndreptară spre masa plină de lumânări. 

Dance observă că Wes nu mai fusese atât de fericit de multă 
vreme. Băiatul se simţea foarte bine în compania copiilor, şi 
acum se juca vesel cu ceilalţi. 


Agenta se gândi iarăşi la Brian, dar doar pentru o clipă. 

— Evadatul... L-aţi...? începu Martine, dar se opri când îşi 
dădu seama că Dance ştia la ce se referea. 

— Da. Mă ocup de caz. 

— E amuzant, interveni Tom Barber, jurnalist local şi scriitor 
liber-profesionist, că ne gândim tot timpul la terorişti. Ei sunt 
noii duşmani. Şi, brusc, apare cineva ca Daniel Pell. Tinzi să uiţi 
că oamenii ca el reprezintă cel mai mare pericol pentru noi. 

— Oamenii stau în case, adăugă soţia lui Barber. In toată 
peninsula Monterey. Le e frică. 

— Eu sunt aici, adăugă Steven Cahill, doar pentru că ştiam că 
aveau să mai fie oameni înfricoşaţi prin zonă. 

Dance râse. 

Michael şi Anne O'Neil apărură şi ei, însoţiţi de cei doi copii, 
Amanda şi Tyler, în vârstă de nouă, respectiv zece ani. Maggie 
cobori încă o dată scările şi îi conduse pe cei doi copii în curte, 
după ce în prealabil adunase provizii consistente de sucuri şi 
chipsuri. 

Dance arătă spre sticlele de vin şi de bere, iar apoi se 
îndreptă spre bucătărie, dar mama ei o opri din drum. 

— Mai ai un musafir, remarcă ea, arătând înspre uşă, unde 
stătea Winston Kellogg. 

— Nu am adus nimic cu mine, se scuză acesta. 

— Avem suficientă mâncare, îi replică Dance. Poţi să şi iei cu 
tine acasă ce mai rămâne. Că tot veni vorba, ai vreo alergie la 
ceva? 

— La polen, da. La câini, nu. 

Kellogg se schimbase din nou, iar acum purta aceeaşi geacă 
sport, un tricou, jeanşi, tenişi şi şosete galbene. 

— Da, ştiu, se grăbi el să spună, observând cum se uita Dance 
la el. Parcă aş fi un tată fotbalist. 

Dance îl conduse prin bucătărie şi i-l prezentă lui Edie. Apoi 
continuară să meargă înspre Punte, unde Kellogg fu copleşit de 
numărul de oameni pe care trebuia să îi cunoască. Dance nu 
spuse motivul pentru care Kellogg era în oraş, iar acesta spuse 
doar că fusese trimis de la New York şi că „lucra cu Kathryn la 
nişte proiecte”. 

Apoi Dance îl duse spre scările care dădeau în curte şi îi 
prezentă copiii. Agenta observă cum Wes şi Tyler îl examinau 
atenţi, fără îndoială uitându-se să vadă dacă era înarmat. 


O'Neil veni lângă cei doi agenţi. 

Wes îi făcu cu mâna foarte vesel, iar apoi mai aruncă o privire 
înspre Kellogg şi se întoarse la jocul lor. Wes stabilea regulile. 
Era ceva ce implica spaţiul cosmic şi nişte dragoni invizibili. 
Câinii erau extratereştri. Gemenii erau de viţă nobilă, iar un con 
de pin era sau un glob magic, sau o grenadă. Sau poate chiar 
amândouă. 

— l-ai spus lui Michael despre Nagle? întrebă Kellogg. 

Dance îi relată agentului ce aflase despre trecutul lui Pell şi 
adăugă că scriitorul urma să vadă dacă Theresa Croyton voia 
stea de vorbă cu ei. 

— Deci crezi că Pell e aici din cauza crimelor comise în trecut? 
întrebă O'Neil. 

— Nu ştiu, replică ea. Dar am nevoie de toate informaţiile pe 
care le pot obţine. 

Detectivul îi zâmbi şi se întoarse înspre Kellogg. 

— Face tot posibilul şi nu lasă nimic la voia întâmplării. Aşa 
lucrează ea. 

— Lucru pe care l-am învăţat de la el, replică Dance râzând. 

— Ah, spuse O'Neil, mă gândeam la ceva. Una dintre 
convorbirile telefonice ale lui Pell din închisoare era despre bani. 

— 9.200 de dolari, replică Kellogg, spre uimirea lui Dance, 
care era impresionată că reţinuse. 

— Ei bine, uite ce cred eu, continuă O'Neil. Ştim că 
Thunderbirdul a fost furat în Los Angeles. E logic să presupunem 
că de acolo e prietena lui Pell. Ce ar fi să contactăm băncile din 
Los Angeles şi să vedem dacă au fost femei care au extras o 
sumă atât de mare din cont, în ultimele două luni. 

Dance era de acord cu ideea, deşi asta implica multă muncă. 

— De la ai tăi trebuie să ne vină informaţiile astea, îi spuse 
O'Neil lui Kellogg. De la FBI, trezorerie, secţia financiară sau 
securitatea naţională. 

— E o idee bună, replică Kellogg. Doar că, zic eu, avem o 
problemă de efectiv. Exact asta gândea şi Dance. Vorbim aici 
despre milioane de clienţi. Cei de la Los Angeles nu s-ar putea 
descurca cu aşa o cerere, şi cei de la securitate ne-ar râde în 
nas. Şi, dacă fata e deşteaptă, atunci sigur a extras sume mici 
timp de mai multe luni. Sau a extras cecuri şi a ascuns banii 
undeva. 


— Ah, sigur. E posibil. Dar ar fi foarte bine dacă i-am putea 
identifica prietena. Ştii tu, al doilea suspect... 

— Sporeşte şansele  detectării şi arestării amândurora, 
termină Kellogg citatul dintr-o carte veche despre practicile în 
poliţie. Dance şi O'Neil apelau destul de des la citate din ea. 

Kellogg zâmbi şi se uită la Dance. 

— Noi, federalii, nu avem chiar atâtea posibilităţi pe cât crede 
lumea. Sunt sigur că nu ne-am descurca prea uşor cu aşa ceva. 
Ar fi foarte greu de făcut. 

— Oare? replică Michael O'Neill. La prima vedere, pare uşor 
să verifici bazele de date, cel puţin de la băncile mari. 

— Ai avea nevoie de un mandat? întrebă Dance. 

— Probabil, replică Kellogg. Dar, dacă o bancă ar dori să 
coopereze, cineva de acolo ar putea să verifice şi să ne spună 
dacă a găsit ceva. Am putea obţine un mandat pentru nume şi 
adresă în jumătate de oră. Kellogg sorbi din paharul lui de vin şi 
continuă: De fapt, avem o altă problemă. Mă tem că, dacă 
mergem la securitatea naţională sau la secţia financiară cu ceva 
care pare prea „subţire”, atunci nu mai putem apela la ei pentru 
posibilele cazuri mai importante din viitor. 

— Mda, făcu O'Neil. Cred că jocurile sunt mai complicate la un 
asemenea nivel. 

— Oricum, lasă-mă să mă mai gândesc la asta, replică 
Kellogg. O să dau nişte telefoane. 

— Hei, la mulţi ani, tinere, făcu O'Neil uitându-se peste 
umărul lui Dance. 

Stuart Dance, care purta o insignă pe care scria „Sărbătoritul 
zilei”, insignă făcută de Maggie şi de Wes, dădu mâna cu 
agentul, le umplu paharele de vin şi se uită spre Kellogg. 

— Vorbeşti doar despre lucru. Nu ai voie. Te iau eu de la copii, 
hai, treci la joacă acum cu adulţii! 

Kellogg râse timid şi îl urmă pe Stuart la masa unde Martine 
cânta la chitară acompaniată de restul lumii. Dance şi O'Neil 
rămaseră pe loc, iar femeia îl observă pe Wes urmărindu-i cu 
privirea. Probabil că se uitase o vreme la ei, dar băiatul se 
întoarse şi continuă să se joace cu prietenii lui de-a Războiu/ 
stelelor. 

— Pare să fie bun, spuse O'Neil, arătând cu capul înspre 
Kellogg. 

— Winston? Da. 


De regulă, O'Neil nu le purta pică persoanelor care îi 
respingeau ideile. 

— A fost rănit de curând? întrebă O'Neil, pipăindu-şi gâtul. 

— De unde ştii? 

Bandajul nu era atât de vizibil. 

— Se atingea acolo ca şi cum ai atinge o rană. 

— Foarte bună analiză a limbajului trupului, observă Dance. 
Da, s-a întâmplat recent, continuă Dane. Era în Chicago, şi 
infractorul a apucat să tragă primul, dar Win l-a terminat după. 
Nu a vrut să îmi spună mai multe. 

Cei doi tăcură, uitându-se prin curte la copii, la câini şi la 
luminile care pâlpâiau tot mai tare în praful care le acoperea. 

— O să îl prindem. 

— Crezi? 

— Da. O să facă o greşeală, continuă O'Neil. Toţi fac aşa. 

— Nu ştiu. El e diferit. Nu simţi asta? 

— Nu e diferit. Pur şi simplu e peste ceilalţi, replică agentul. 

Michael O'Neil - persoana cea mai cultă dintre toţi oamenii pe 
care îi cunoştea - avea nişte filosofii de viaţă surprinzător de 
simple. Nu credea în bine şi în rău, cu atât mai puţin în 
Dumnezeu şi în Satana. Toate acestea erau doar diversiuni de la 
slujba lui de zi cu zi, slujbă care presupunea ca el să îi prindă pe 
acei oameni care încălcau legile făcute pentru siguranţa şi 
sănătatea lor. 

Nici bun, nici rău. Existau doar forţe distrugătoare care 
trebuiau oprite. Pentru Michael O'Neil, Daniel Pell era ca un 
tsunami, un cutremur de pământ sau o tornadă. Agentul se mai 
uită un pic la jocul copiilor, şi apoi continuă: 

— Cred că tipul ăla cu care te întâlneai... Ai terminat-o cu el? 

„Brian a sunat...” 

— Te-ai prins de asta? Dată de gol de propria asistentă. 

— Îmi pare rău. Sincer. 

— Ştii cum merge treaba, replică Dance dându-şi seama că 
tocmai rostise una dintre replicile alea banale care se aruncă 
într-o conversaţie. 

— Da. 

Dance se întoarse şi o văzu pe mama ei care tocmai venea cu 
cina. Soţia lui O'Neil se uită la ei şi le zâmbi. Kathryn îi zâmbi şi 
ea, iar apoi se uită la Michael. 

— Hai să ne alăturăm şi noi corului! 


— Trebuie să cânt şi eu? 

— Evident că nu, replică ea rapid. 

Michael vorbea minunat, cu o voce joasă şi un vibrato natural. 
Dar nu putea pentru nimic în lume să nu falseze atunci când 
cânta. 

După jumătate de oră de muzică, bârfe şi râsete, Edie Dance, 
ajutată de fiica şi de nepoata ei, puse pe masă friptura marinată 
à la Worcesteshire, salata de sparanghel şi cartofii gratinaţi. 
Dance se aşeză lângă Winston Kellogg, care se înţelegea foarte 
bine cu toţi acei oameni pe care îi întâlnea pentru prima oară. 
Kellogg reuşise să spună nişte glume savuroase, amintindu-i 
agentei de fostul ei soţ, care semăna cu Kellogg nu doar datorită 
carierei, dar şi datorită felului său calm şi relaxat de a fi - cel 
puţin atunci când nu era la muncă. 

Conversaţia trecu de la muzică la critica adusă de către Anne 
O'Neil artiştilor din San Francisco, apoi la politica din Orientul 
Mijlociu, Washington şi Sacramento, până la mult mai 
importanta poveste a puiului de focă născut în captivitate în 
acvariul local, în urmă cu două zile. 

Era o reuniune reuşită: prieteni, râsete, mâncare, vin şi 
muzică. 

Deşi, desigur, Kathryn Dance nu putea fi complet relaxată. În 
atmosfera plăcută, inundată de sunetele vechii chitare a lui 
Martine, gândul că Daniel Pell era încă în libertate nu îi dădea 
deloc pace. 


MIERCURI 


Capitolul 27 

Kathryn Dance stătea într-o cameră din hanul Point Lobos - 
prima dată când agenta se afla într-un loc atât de scump şi de 
sofisticat. Cabana se afla pe un drum care se desprindea din 
Autostrada 1, la sud de Carmel, mărginind frumoasa rezervaţie 
naturală de la care îşi trăgea numele casa de oaspeţi. Locuinţa 
în stil Tudor era bine izolată - o alee lungă o despărţea de drum 
-, iar agentul din maşina Departamentului de Poliţie din 
Monterey putea să vadă perfect tot ce mişca în jur, acesta fiind 
şi motivul principal pentru care fusese aleasă această cabană. 

Dance îl sună pe O'Neil, care se afla într-o misiune în 
Monterey, căutând o persoană dispărută. Apoi agenta îi sună şi 
pe TJ şi pe Carraneo. TJ nu avea nicio noutate, iar agentul 
latinoamerican îi replicase că nu reuşise să găsească niciun 
motel ieftin unde ar fi putut fi Pell. 

— Am verificat toate motelurile şi hotelurile până la Gilroy şi... 

— Hoteluri jeftine? 

— Exact, agent Dance, replică Carraneo după o scurtă pauză. 
Nu m-am sinchisit cu cele scumpe. Nu prea cred că un deţinut 
evadat ar avea destui bani pentru aşa ceva. 

Dance îşi aminti de convorbirea secretă a lui Pell din Capitola, 
referitoare la cei 9.200 de dolari. 

— Probabil că Pell ştie că tu gândeşti exact aşa. Ceea ce 
înseamnă că... 

Dance se opri şi îl lăsă pe Carraneo să termine idea. 

— Că ar fi un lucru mai deştept să stea într-un hotel scump. 
Bun. Mă ocup de asta. Stai puţin. Agent Dance, unde eşti acum? 
Crezi că el a...? 

— Am verificat tot ce e prin zonă, îl asigură ea, apoi închise 
telefonul şi se uită la ceas. 

„Oare o să meargă schema asta?” se întrebă ea. 

Cinci minute mai târziu, se auzi o bătaie în uşă, şi Dance 
merse şi deschise. 

Masivul agent al Biroului Californian de Investigaţii, Albert 
Stemple, stătea în cadrul uşii, acoperind-o aproape în totalitate 
pe tânăra Linda Whitfield. Linda era drăguță, nu se machia şi 
avea părul scurt şi roşu. Purta haine cam ponosite: pantaloni 
negri care cam făcuseră genunchi şi un pulover roşu rupt pe 
alocuri. Femeia avea o cruciuliţă la gât, şi, după cum îşi dădu 


seama Dance, nu se parfumase. De asemenea, îşi purta unghiile 
bine îngrijite şi scurte. 

Cele două femei dădură mâna. Linda avea o strânsoare 
puternică. 

Stemple îşi ridică o sprânceană, lucru care însemna: „Mai am 
ceva de făcut aici?” 

Dance îi mulţumi, iar bărbatul masiv lăsă jos servieta Lindei şi 
plecă. Dance încuie uşa şi o conduse pe Linda în sufrageria 
cabanei. Aceasta se uită uimită în jur, nefiind obişnuită cu o 
asemenea eleganţă. 

— Vai de mine! 

— Am pus de cafea, zise Dance arătând spre micuța 
bucătărie. 

— Aş prefera ceai, dacă e. 

Dance îi aduse o ceaşcă. 

— Sper că nu vei fi nevoită să stai prea mult. Poate nici nu va 
fi nevoie să rămâi peste noapte aici. 

— Mai ştii ceva despre Daniel? 

— Nimic nou. 

Linda se uită la cele două dormitoare, de parcă, alegând unul 
din ele, ar fi fost nevoită să îşi prelungească şederea. Dar, după 
o secundă, îşi reveni la normal, alese o cameră, îşi duse servieta 
înăuntru şi se întoarse să îşi bea ceaiul. Femeia îşi turnă nişte 
lapte în cană şi se aşeză. 

— Nu am mai zburat cu avionul de ani de zile, începu ea. ŞI 
avionul ăsta... a fost fantastic. Atât de mic, dar atât de puternic. 
Era şi o agentă FBI alături de mine, în avion. A fost foarte de 
treabă. 

Cele două femei stăteau pe canapele confortabile, fiind 
despărțite de o măsuţă de cafea. Linda se mai uită în jur. 

— Chiar e splendid aici, spuse ea. 

Şi chiar era. Dance se întrebă ce reacţie urmau să aibă 
contabilii de la FBI când aveau să vadă nota de plată. Cabana 
costa aproape şase sute de dolari pe noapte. 

— Rebecca e pe drum, spuse Dance. Dar noi două putem să 
începem să vorbim. 

— Şi Samantha? 

— Nu a vrut să vină. 

— Ai vorbit cu ea? 

— Am fost să o văd. 


— Unde e? Ah, stai. Nu poţi să îmi spui asta. 

Dance zâmbi. 

— Am auzit că şi-a făcut operaţii estetice şi că şi-a schimbat 
numele şi tot, continuă Linda. 

— Da, e adevărat. 

— Am cumpărat un ziar din aeroport să văd ce s-a mai 
întâmplat. 

Dance se întrebă de ce nu era niciun televizor în casa fratelui 
ei. Să fi fost din cauze etice? Culturale? Sau poate nu îşi 
permiteau un televizor. Dar, în zilele noastre, pentru doar 
câteva sute de dolari, puteai să îţi cumperi un televizor 
ultraechipat. Cu toate astea, Dance observă că Linda o ducea 
prost cu banii, ţinând cont de faptul că tocurile ei erau complet 
roase. 

— Scria acolo că Pell i-a ucis pe paznici, continuă Linda şi îşi 
lăsă jos ceaiul. Am fost foarte surprinsă de asta. Daniel nu era 
deloc violent. Ar fi rănit pe cineva doar în autoapărare. 

„Deşi, gândi Dance, din punctul lui Pell de vedere, exact asta 
s-a şi întâmplat.” 

— Dar, continuă Linda, Daniel a /ăsat pe cineva în viaţă. Pe 
şofer. 

Doar pentru că era în avantajul lui să facă asta. 

— Cum l-ai cunoscut pe Pell? 

— A fost cam cu zece ani în urmă. Eram în Golden Gate Park. 
San Francisco. Fugisem de acasă şi dormeam acolo. Daniel, 
Samantha şi Jimmy locuiau în Seaside, împreună cu alţi oameni. 
Se tot mutau dintr-un loc în altul. Exact ca ţiganii. Vindeau 
lucruri fie făcute de ei, fie cumpărate de altundeva. Sam şi 
Jimmy erau destul de talentaţi: confecţionau rame pentru poze, 
suporturi de CD-uri sau rafturi. Chestii de genul ăsta. In orice 
caz, continuă Linda, zilele alea tocmai ce fugisem de acasă - 
mare scofală, oricum făceam asta tot timpul -, şi Daniel m-a 
văzut lângă Grădina Japoneză. S-a aşezat lângă mine, şi am 
început să vorbim. Daniel are darul de a te asculta. E ca şi cum 
tu eşti centrul universului. E foarte, ştii tu, seducător. 

— Şi nu te-ai mai întors acasă niciodată? 

— Ah, nu, m-am întors. Tot timpul am vrut să pot fugi fără să 
mă mai uit înapoi. Fratele meu a făcut aşa. A plecat de acasă la 
18 ani şi de atunci nu l-am mai văzut. Dar eu nu am avut atâta 


curaj. Părinţii mei - locuiam în San Mateo - erau foarte severi. 
Ca în armată. Tata era şef la Banca şi Trustul Santa Clara. 

— Stai, stai! Whitfield? 

— Da. Multimilionarul Whitfield. Cel care finanța o bună 
porţiune din Silicon Valley şi care a rămas cu avere şi după cea 
căzut bursa. Cel care a intrat în politică - până când, din cauza 
unei anumite fiice, a avut probleme cu presa. Femeia se 
strâmbă şi continuă: Ai cunoscut vreodată pe cineva care a fost 
dezmoştenit de părinţi? Ei bine, acum ştii pe cineva. Odată cu 
trecerea timpului, au devenit tot mai stricţi şi mai autoritari, 
continuă să povestească Linda. Trebuia să fac totul după cum 
voiau ei. Cum să îmi arate camera, cum să mă îmbrac, ce 
materii să îmi aleg la şcoală, ce note să iau. Am fost bătută la 
fund de tatăl meu până la 14 ani, şi cred că a încetat numai 
pentru că mama i-a spus că nu era o idee prea bună ţinând cont 
de vârsta mea... Ei îmi spuneau că făceau asta pentru că mă 
iubeau şi pentru că voiau ca eu să fiu fericită. Dar nu, nu. Pur şi 
simplu erau obsedaţi să mă controleze. Incercau să mă 
transforme într-o păpuşă, ca să aibă pe cine să îmbrace şi cu 
cine să se joace. Aşa că, îşi reluă Linda ideea, m-am întors 
acasă, dar tot la Daniel Pell mă gândeam. Nu am discutat decât 
vreo câteva ore cu el, dar a fost fantastic. Mă trata ca pe o 
persoană reală. Mi-a spus să am încredere în propriul 
raţionament. Şi mi-a mai zis că eram deşteaptă şi drăguță, rânji 
ea. Nu eram nici deşteaptă, nici drăguță. Dar, când el mi-a spus 
asta, chiar am crezut. Într-o dimineaţă, mama a intrat la mine în 
cameră şi mi-a spus să mă îmbrac. Trebuia să o vizităm pe 
mătuşa mea, sau ceva de genul ăsta. Şi trebuia să port fustă. Eu 
voiam să mă îmbrac cu jeanşi. Nu era o ocazie specială - pur şi 
simplu mergeam să luăm prânzul împreună. Dar mama a făcut 
un adevărat circ din asta. A început să urle la mine şi să mă facă 
în fel şi chip. Ei bine, atunci mi-am luat rucsacul şi am plecat. 
Îmi era teamă că poate nu îl mai găseam, dar mi-am amintit că 
Pell îmi spusese că săptămâna următoare avea să fie în Santa 
Cruz, la un bâlci. 

Acesta se ţinea într-un parc de distracţii celebru, aflat chiar pe 
plajă. Mulţi tineri se plimbau singuri acolo, la orice oră din zi sau 
din noapte. Dance se gândi că era un loc perfect de vânătoare 
pentru Daniel Pell. 


— Pell stătea mult pe acolo, continuă Linda. Acolo i-a 
cunoscut şi pe Jimmy şi pe Rebecca. Aşa că am făcut autostopul 
până acolo şi l-am găsit. Părea bucuros să mă vadă. Lucru pe 
care nu l-am remarcat niciodată la părinţii mei. L-am întrebat 
dacă ştia un loc unde puteam sta, şi el mi-a răspuns din prima 
că puteam sta cu ei. 

— In Seaside? 

— Da. Aveam un bungalow micut acolo. Era foarte drăguţ. 

— Tu, Samantha, Jimmy şi Pell? 

— Exact. 

Limbajul trupului Lindei îi dădea de înţeles lui Dance că 
femeia îşi amintea cu plăcere de lucrurile acelea: poziţia 
umerilor, ochii şi gesturile făcute cu mâinile, gesturi care sunt 
folosite pentru a întări sensul cuvintelor şi pentru a sugera 
intensitatea reacţiilor vorbitorului cu privire la ceea ce spune 
acesta. 

Linda mai luă o gură de ceai şi îşi continuă şirul ideilor: 

— Tot ce se zice despre Pell - secte, droguri şi orgii - e o mare 
aberaţie. Acolo chiar ne simţeam ca acasă. Nu luam droguri şi 
nici nu consumam alcool. Poate un pahar de vin din când în 
când la cină. Ah, ce frumos era! Imi plăcea să fiu în compania 
oamenilor care te vedeau exact aşa cum erai şi nu încercau să 
te schimbe. Acolo eram respectată. Eu conduceam casa. Eram 
ca o mamă. Era atât de bine să mi se ceară părerea. Nimeni nu 
mai striga la mine pentru că aveam propriile idei. 

— Şi cum rămâne cu delictele? întrebă Dance. 

Linda începu să se agite. 

— Au fost şi de-astea. Câteva. Dar nu aşa cum zice lumea. Au 
fost nişte furturi, şi cam atât. Şi eu nu am fost de acord cu ele. 
Niciodată. 

Dance simţi că femeia nu minţea, deşi avea nişte gesturi clare 
de negare; stresul se datora faptului că Linda încerca să 
minimalizeze gravitatea incidentelor. Familia făcuse lucruri mult 
mai grave decât furtişaguri mărunte. Dance ştia asta bine. 
Fuseseră nenumărate cazuri de furturi din magazine, precum şi 
furturi de la persoane, cazuri mult mai serioase. 

— Dar nu aveam de ales, explică Linda. Trebuia să participe 
toată Familia. 

— Cum era să locuieşti cu Daniel? 


— Nu era atât de rău cum crezi. Trebuia doar să îi faci pe 
plac. 

— Şi dacă nu făceai asta? 

— Nu ne făcea rău. Cel puţin, nu fizic. De regulă... se 
retrăgea. 

Dance îşi reaminti ce le spusese Kellogg despre liderul unei 
secte. 

„Liderii ameninţă că îi părăsesc - aceasta fiind probabil arma 
lor cea mai puternică.” 

— Urma să ne părăsească. Şi atunci noi ne speriam. Niciodată 
nu ştiai dacă ăsta era sfârşitul. Cineva de la biserică ne-a spus 
despre nişte emisiuni. Big Brother, Survivor? 

Dance dădu din cap aprobator. 

— Ei bine, ne-a spus cât de populare sunt emisiunile astea. 
Cred că de asta lumea e obsedată de ele. E un gând terifiant să 
fii dat afară din propria familie, zise Linda ridicând din umeri şi 
apucând între degete crucea de la gât. 

— Ai primit o pedeapsă mai lungă decât restul. Pentru că ai 
distrus dovezi. Care e întreaga poveste? 

Femeia îşi muşcă buzele. 

— Am fost proastă şi am intrat în panică. Tot ce ştiam era că 
Daniel sunase şi ne spusese că Jimmy era mort şi că mersese 
ceva prost acolo. Trebuia să împachetăm şi să ne pregătim să 
plecăm, pentru că poliţia putea fi pe urmele lui. Daniel ţinea 
nişte cărţi despre Charles Manson în dormitor. Mai avea acolo şi 
articole de ziar despre el şi alte lucruri din astea. Am ars câteva 
dintre ele înainte să ajungă poliţia. Ştiam că, dacă ei aflau că 
Pell era pasionat de Manson, nu ar fi ieşit bine deloc. 

„Lucru care s-a şi întâmplat”, se gândi Dance, amintindu-şi 
cum procurorul se folosise de obsesia lui Pell pentru Manson 
pentru o obţine pedeapsa. 

Linda continuă să îi spună lui Dance despre viaţa ei din ultimii 
ani. În închisoare devenise o persoană religioasă şi, după ce 
fusese eliberată, se mutase în Portland, unde se şi angajase la o 
biserică locală protestantă. Se dusese în Portland pentru că 
acolo era fratele ei pastor. 

Linda avea o relaţie cu un bărbat, dar biserica însemna totul 
pentru ea şi, pe lângă asta, îşi petrecea tot timpul liber având 
grijă de copiii fratelui ei. Voia şi ea să adopte un copil - din 


cauza unor probleme medicale nu putea avea copii -, dar era 
foarte greu, ţinând cont de dosarul ei. 

— Nu am multe lucruri, continuă Linda, dar îmi place viaţa 
mea. E o viaţă bogată, în sensul bun al cuvântului. 

O bătaie în uşă le întrerupse. Dance îşi duse mâna instinctiv la 
pistol. 

— Sunt eu, şefa, TJ! Am uitat parola secretă. 

Dance deschise uşa, şi tânărul agent intră însoţit de o altă 
femeie. Era înaltă, cam de vreo 35 de ani şi avea o geantă de 
piele atârnându-i pe un umăr. 

Kathryn Dance făcu astfel cunoştinţă cu al doilea membru al 
Familiei. 


Capitolul 28 

Rebecca Sheffield era cu câţiva ani mai în vârstă decât Linda, 
avea o constituţie atletică şi arăta minunat, deşi Dance se gândi 
că firele de păr alb, bijuteriile pe care le purta şi lipsa 
machiajului o făceau să pară mai aspră. Femeia era îmbrăcată 
cu jeanşi şi cu un tricou alb de mătase, peste care avea o geacă 
din piele maro. 

Rebecca dădu mâna cu Dance, dar imediat o observă pe 
Linda, care tocmai se ridica de pe canapea şi îi zâmbea. 

— Ei bine, uite cine e aici, făcu Rebecca, în timp ce păşi 
înainte şi o îmbrăţişă pe Linda. 

— După atâţia ani, răspunse Linda, care începu să plângă. 

Cele două femei nu mai stăteau îmbrăţişate, dar Rebecca o 
ţinea în continuare de mână pe Linda. 

— Îmi pare atât de bine să te văd! 

— Rebecca... m-am rugat mult pentru tine. 

— Eşti religioasă acum? Ce chestie... Înainte nu aveai nicio 
treabă cu religia. Ei bine, mulţumesc pentru rugăciuni, oricum. 
Totuşi, nu sunt sigură că şi-au făcut efectul. N 

— Nu, nu! Faci atâtea lucruri bune acum. Serios! In biroul din 
biserică avem un computer, şi ţi-am văzut pagina de web. Femei 
care îşi încep propria afacere. E grozav! Sunt convinsă că ajuţi 
multă lume. 

Rebecca păru surprinsă că Linda ştia atâtea lucruri despre ea. 

Dance arătă înspre dormitorul liber, iar Rebecca îşi lăsă 
geanta acolo, apoi se duse la baie. 

— Şefa, dacă ai nevoie de mine, strigă-mă, zise TJ, apoi plecă. 

Dance încuie uşa după el. 

Linda îşi umplu ceaşca de ceai, dar nu sorbi din ea. „Câte fac 
oamenii în situaţii de stres”, gândi Dance. Interogase suspecți 
care se jucau cu pixurile, cu scrumierele, cu ambalajele de 
mâncare, chiar şi cu pantofii lor, doar ca să se elibereze de 
stres. 

Rebecca se întoarse, şi Dance îi făcu semn spre cafea. 

— Chiar te rog! replică Rebecca. 

Dance îi turnă cafeaua în ceaşcă şi puse pe masă zahărul şi 
laptele. 

— Nu e niciun restaurant aici, dar avem room-service. 
Comandă orice doreşti. 

Rebecca lua o înghiţitură de cafea şi se uită înspre Linda. 


— Linda, trebuie să îţi spun că arăţi foarte bine. 

Femeia se înroşi. 

— Ah, nu ştiu. Nu mai sunt chiar atât de în formă pe cât aş 
vrea. Dar tu arăţi fantastic. Şi eşti atât de slăbuţă. Şi părul tău e 
minunat! 

Rebecca râse. 

— Ce să zic! Câteva luni de închisoare, şi albeşti automat. 
Hmm, nu ai verighetă. Deci nu te-ai căsătorit. 

— Nu. 

— Nici eu. 

— Nu se poate! Tu urma să te căsătoreşti cu un sculptor 
italian arătos. Eram sigură că te-ai măritat. 

— Nu e uşor să îţi găseşti alesul atunci când le spui că ai fost 
prietenă cu Daniel Pell. Am citit despre tatăl tău în Business 
Week. Ceva despre extinderea afacerilor sale. 

— Serios? Chiar nu ştiam. 

— Tot nu vorbiţi? 

Linda clătină din cap. 

— Nici eu, nici fratele meu. Suntem doi amărâţi de oameni 
aflaţi în slujba bisericii. Dar e mai bine aşa, crede-mă. Tu mai 
pictezi? 

— uneori. Dar nu chestii de profesionist. 

— Nu? Serios? Linda se întoarse către Dance. Ah, Rebecca era 
atât de talentată! Ar trebui să vezi picturile ei. Vreau să zic, cea 
mai bună. 

— Fac doar schiţe acum, replică Rebecca. 

Femeile mai vorbiră câteva minute. Dance fu surprinsă să 
audă că, deşi amândouă locuiau pe Coasta de Vest, nu mai 
ţinuseră legătura după proces. 

Rebecca se uită şi ea la Dance. 

— Samantha vine şi ea? Sau, de fapt, cum o cheamă acum? 

— Nu, nu vine. Sunteţi doar voi două. 

— Sam a fost tot timpul cea timidă. 

— Şoricelul, îţi aduci aminte? o întrebă Linda pe Rebecca. 

— Da. Aşa îi zicea Pell. Şoricelul lui. 

Femeile îşi umplură din nou ceştile, şi Dance începu să 
discute cu Rebecca, întrebând-o în principiu aceleaşi lucruri ca 
pe Linda. 

— Eu am fost ultima păcălită de domnul Pell, replică femeia. 
Când a fost oare... 


Se uită înspre Linda, care zise: 

— lanuarie. Cu doar patru luni înainte de cazul Croyton. 

„Cazul, nu crimele.” 

— Cum l-ai cunoscut pe Pell? o întrebă Dance. 

— In vremea aia, stăteam pe undeva prin zona Coastei de 
Vest şi câştigam bani desenând portrete pe la bâlciuri şi pe 
plajă. Ştii tu, din astea. Aveam şevaletul pregătit, şi Pell a apărut 
lângă mine. Voia un portret. 

Linda zâmbi. 

— Din câte îmi amintesc nu ai lucrat prea mult la schiţă, că aţi 
dispărut în spatele dubiţei şi aţi stat acolo multă vreme. 

Rebecca zâmbi şi ea, ruşinată. 

— Ei bine, Daniel se pricepe /a asta. Oricum, am şi vorbit. ŞI 
m-a întrebat dacă nu voiam să stau cu ei în Seaside. Prima dată 
am ezitat - adică ştiam ce se spunea despre Pell şi despre 
furturile din magazine. Dar apoi mi-am spus: „Ce naiba, sunt o 
artistă boemă şi rebelă. La naiba cu viaţa asta mizerabilă. Mergi 
cu Pell!” Şi asta am şi făcut. Totul a mers bine. Aveam alături 
oameni de treabă, cum ar fi Linda şi Sam. Nu trebuia să lucrez 
de la nouă la cinci şi puteam să pictez cât de mult doream. Ce 
altceva puteai să vrei în viaţă? Desigur, mi-am dat seama 
ulterior că mă asociasem cu o bandă de pungaşi. Asta nu era 
atât de bine. 

Dance observă că faţa Lindei se întunecă la auzul vorbelor 
Rebeccăi. 

Femeia continuă să îi explice agentei, cum, după eliberarea 
din închisoare, începuse să se implice în mişcările feministe. 

— Mi-am dat seama că, ploconindu-mă în faţa lui Pell - şi 
purtându-mă cu el ca şi cum ar fi fost regele regilor -, am 
retrogradat substanţial ideile susţinute de grupările feministe, 
poate chiar cu câţiva ani, şi că trebuia să mă revanşez cumva. 

Intr-un final, după mult ajutor, Rebecca şi-a deschis o firmă de 
consultanţă, pentru femei care doreau să îşi pornească mici 
afaceri. Şi asta făcea de atunci. Desigur, Rebecca părea să 
câştige bine, judecând după bijuterii şi haine şi după pantofii 
italieneşti, care, dacă agenta estima corect (şi, când era vorba 
despre pantofi, Dance nu dădea greş), valorau cât cele mai 
bune două perechi de pantofi ale ei, la un loc. 

Cineva bătu din nou la uşă. Era Winston Kellogg. Dance era 
bucuroasă să îl vadă - atât profesional, cât şi personal. Îi 


plăcuse să stea cu el pe Punte noaptea trecută. lar bărbatul se 
dovedise surprinzător de sociabil pentru un agent FBI aflat tot 
timpul pe drumuri. Dance cunoscuse mulţi oameni, care 
avuseseră legătură cu soţul ei, şi majoritatea erau tăcuţi şi 
retraşi, ferindu-se să stea la taclale în public. Dar Winston 
Kellogg, alături de părinţii ei, plecase ultimul de la petrecere. 

Agentul le salută pe cele două femei şi le arăta insigna lui de 
agent FBI. Îşi turnă o ceaşcă de cafea şi Dance, care până atunci 
întrebase doar lucruri mai puţin relevante, se decise că, odată 
cu venirea lui Kellogg, era cazul să treacă la chestiunile 
serioase. 

— Ei bine, uite cum stă situaţia, începu ea. Probabil că Pell se 
află încă în zonă. Nu ne putem da seama unde e şi de ce e 
acolo. Nu are nicio logică. De regulă, evadaţii fug cât mai 
departe de locul evadării. 

Agenta le spuse detaliat despre planul lui de la judecătorie şi 
despre cum decursese până în acel moment situaţia. Femeile 
ascultară cu interes, şoc sau repulsie, după cum era cazul. 

— În primul rând, vreau să vă întreb despre complicele lui. 

— Femeia despre care am citit? replică Linda. Cine e? 

— Nu ştim. Se pare că e tânără şi blondă. Probabil de vreo 25 
de ani. , 

— Deci are o nouă prietenă, spuse Rebecca. Asta e Daniel pe 
care îl ştim. 

— Nu ştim exact despre relaţia lor, interveni Kellogg. Femeia 
era probabil un fan de-al lui. Se pare că prizonierii, până şi cei 
mai răi, au o grămădii de femei la picioarele lor. 

Rebecca izbucni în râs şi se uită înspre Linda. 

— Tu ai primit scrisori de dragoste în închisoare? Eu nu. 

Linda zâmbi politicos, dar rămase tăcută. 

— Există posibilitatea, spuse Dance, ca fata să nu fie o 
necunoscută. Era foarte tânără pe vremea când exista Familia, 
dar mă gândeam că poate o cunoaşteţi. 

— Dacă are 25-26 de ani acum, înseamnă că atunci era 
adolescentă. Linda se încruntă. Nu îmi amintesc de nimeni. 

— Când exista Familia, adăugă Rebecca, eram doar noi cinci. 

— Acum, replică Dance, vreau să vorbesc despre cum era 
viaţa voastră atunci. Ce v-a spus şi ce v-a făcut Pell, ce îl 
interesa şi ce planuri avea. Sper ca un lucru din ceea ce vă 
amintiţi să ne poată ajuta. 


— În primul rând, identifici problema. În al doilea rând, 
identifici lucrurile care reprezintă sursa problemei, zise Rebecca, 
uitându-se spre Dance. 

Nici Linda, nici Kellogg nu pricepeau nimic. Dar, desigur, 
Dance înţelegea la ce se referea femeia. (Şi era recunoscătoare 
că Rebecca nu mai avea chef să îi ţină încă o prelegere ca aceea 
de ieri.) 

— Spuneţi-mi tot ce vreţi! Dacă aveţi o idee care sună ciudat, 
nu ezitaţi să ne-o spuneţi. Aşteptăm să auzim orice. 

— S-a făcut, spuse Linda. 

— Dă-i drumul, zise şi Rebecca. 

Dance le întrebă despre viaţa pe care o duceau în Familie. 

— Totul era cam ca într-o comună, replică Rebecca, lucru 
ciudat pentru mine, care am crescut în suburbiile oraşului. 

Pe măsură ce femeile povesteau, viaţa lor în cadrul Familiei 
părea să nu mai fie atât de asemănătoare cu viaţa în comunism, 
aşa cum s-ar fi aşteptat oricine. Regula părea să fie că totul se 
rezuma la dorinţele şi la deciziile lui Daniel Pell. 

Cu toate acestea, Familia funcţiona cum trebuia, cel puţin la 
nivel practic. Linda se ocupa de treburile casnice, iar restul o 
ajutau. Mâncau bine, şi locuinţa lor era tot timpul curată. Atât 
Samantha, cât şi Jimmy Newberg se pricepeau la reparat lucruri, 
şi talentele lor erau bine-venite în bungalow. Din motive logice - 
toate lucrurile furate erau depozitate în dormitor - Pell nu voia 
ca proprietarul să repare lucrurile prin casă, aşa că erau nevoiţi 
să se ocupe ei de asta. 

— Asta era una dintre filosofiile de viaţă ale lui Daniel, spuse 
Linda. Self-Reliance! - eseul lui Ralph Waldo Emerson. L-am 
citit cu voce tare de mai mult de zece ori. Lui Daniel îi plăcea la 
nebunie să îl audă. 

— Îţi aminteşti cum citea noaptea? întrebă Rebecca zâmbind. 

Linda le explică agenţilor că Pell credea în puterea cărţilor. 

— Le iubea din tot sufletul, continuă Linda. A făcut o 
adevărată ceremonie atunci când a aruncat televizorul. Aproape 
în fiecare seară citeam ceva cu voce tare, şi restul stăteau în 
cerc pe podea, ascultându-mă. Au fost nişte nopţi tare 
frumoase. 

— Aveaţi vecini sau prieteni prin Seaside de care eraţi 
apropiaţi? 

— Nu aveam prieteni, replică Rebecca. Pell nu era genul acela 
de om. 

— Dar unii oameni pe care îi agăța mai veneau şi stăteau o 
perioadă la noi, apoi plecau, adăugă Linda. Tot timpul aducea 
oameni. 

— Rataţi ca noi, replică Rebecca. 

Linda încremeni, dar îşi reveni rapid. 

— AŞ spune, mai degrabă, oameni fără noroc. Daniel era 
generos. Le dădea şi mâncare, şi uneori chiar bani. 

„Dacă îi dai mâncare unui om flămând, va face tot ceea ce 
vrei”, se gândi Dance, amintindu-şi de caracterizarea unui lider 
de sectă făcută de Kellogg. 

Femeile continuară să povestească, dar conversaţia nu 
aducea nimic nou, aşa că Dance trecu la următorul subiect. 

— Pell a căutat câteva lucruri pe internet. Mă întrebam dacă 
lucrurile acelea înseamnă ceva pentru voi. Un cuvânt era 
„Nimue”. Cred că ar putea fi un nume. Sau o poreclă. 

— Nu. Nu am auzit niciodată de aşa ceva, replică Rebecca. Ce 
înseamnă? 

— E un personaj din legenda regelui Arthur. 

Rebecca se uită înspre Linda. 

— Îţi aminteşti să ne fi citit aşa ceva? 

Dar Linda nu îşi amintea nimic. lar femeile nu auziseră nici de 
Alison. 

— Aţi putea să îmi spuneţi cum decurgea o zi obişnuită în 
Familie? 

Rebecca părea să nu vrea să vorbească prea mult. 

— Ne trezeam... mâncam... nu ştiu. 

Linda ridică din umeri şi adăugă şi ea: 

— Eram o familie. Vorbeam despre lucruri obişnuite. Despre 
vreme, despre ce planuri aveam, despre ce călătorii urma să 
facem. Problemele cu banii... Cine trebuia să lucreze şi unde. 
Uneori stăteam în bucătărie după ce spălam vasele şi pur şi 
simplu plângeam - pentru că eram atât de fericită. Aveam, în 
sfârşit, o familie adevărată. 

Rebecca era şi ea de acord că viaţa lor nu se deosebea de 
viaţa unei familii normale, deşi, fără îndoială, ea nu fusese atât 
de sensibilă ca prietena ei. 

Discuţia continuă pe acelaşi făgaş, dar agenţii nu aflară nimic 
util. O regulă bine-cunoscută a interogatoriilor spune că lucrurile 


generale ascund amintirile, în vreme ce lucrurile clare le scot la 
iveală. 

— Uite, faceţi asta pentru mine, continuă Dance. Alegeţi o zi! 
Oricare vreţi voi. Spuneţi-mi despre ea! Oricare zi de care vă 
amintiţi. 

Dar niciuna din cele două femei nu se putea gândi la o zi 
anume, aşa că Dance le veni în ajutor. 

— Ce ziceţi de o sărbătoare? Ziua Recunoştinţei? Crăciunul? 

— Paştele? sări Linda. 

— Sigur, o încuraja Dance. 

— Păi, Paştele a fost prima mea sărbătoare împreună cu 
Familia. Şi singura, de altfel. Dar a fost distractiv. 

Linda îi spuse lui Dance cum gătise o cină sofisticată, cu 
mâncarea de care făcuseră rost Sam, Jimmy şi Rebecca. Dance 
îşi dădu seama pe loc că ei trei furaseră cumpărăturile. 

— Am gătit un curcan, continuă Linda. Toată ziua l-am prăjit 
în curte. Ce frumos a fost! 

— Deci eraţi tu, Rebecca şi... Samantha - ai zis că ea era cea 
tăcută. 

— Da. Şoricelul. 

— Şi tânărul cu care fusese Pell la familia Croyton? întrebă 
Kellogg. Jimmy Newberg? Spune-ne despre el! 

— Ah, sigur. Era foarte simpatic şi amuzant, rosti Rebecca. Și 
el fugise de acasă. Parcă era din Seattle. 

— Arăta bine. Dar era cam prostuţ, zise Linda şi duse o mână 
la frunte. 

— Păi băga iarbă la greu, comentă Rebecca. 

— Dar se descurca de minune în unele domenii, continuă 
Linda. La tâmplărie, la chestii electronice... la orice. Era pasionat 
de computere, şi chiar îşi făcea singur programele. Ne spunea 
despre ele, şi niciunul dintre noi nu ştia despre ce vorbea. Voia 
să îşi facă un site web - dar asta înainte ca toată lumea să aibă 
unul. De fapt, era un băiat foarte creativ. Îmi părea rău pentru 
el. Lui Daniel nu prea îi plăcea. Nu prea avea răbdare cu el, şi 
cred că voia să îl dea afară din casă. 

— În plus, Daniel era cam gagicar, şi nu prea se descurca bine 
cu alţi bărbaţi prin preajmă. 

Dance reuşi cumva să întoarcă discuţia la sărbătoare. 


— Era o zi frumoasă, continuă Linda. Soarele strălucea pe cer 
şi era plăcut afară. Ascultam muzică la sistemul audio pe care îl 
făcuse Jimmy. 

— Aţi spus rugăciunea? 

— Nu. 

— Nu a contat faptul că era Paşte? 

— l-am sugerat lui Daniel, răspunse Rebecca, dar a refuzat. 

— Exact, confirmă Linda. Chiar s-a supărat. 

„Tatăl lui”, îşi zise Dance. 

— Ne-am jucat puţin prin curte. Am aruncat cu discurile şi am 
jucat un pic de badminton. Apoi am adus mâncarea în curte. 

— Tocmai făcusem rost de un vin Cabernet, şi am băut cu toţii 
în afară de Pell. Şi eu m-am îmbătat tare de tot atunci. Sam la 
fel. 

— Şi am mâncat enorm, replică Linda, punându-şi mâna pe 
burtă. 

Dance continuă să analizeze spusele femeilor, conştientă fiind 
de faptul că Winston Kellogg nu mai lua parte la conversaţie. 
Agentul era într-adevăr expert în ceea ce privea sectele, dar 
lăsa pe mâna ei analiza. lar Dance aprecia mult acest lucru. 

— După cină, continuă Linda, am stat cu toţii laolaltă şi am 
vorbit. Eu şi Sam am început să cântăm. Jimmy umbla la 
calculator, şi Daniel citea. 

Amintirile femeilor începură să curgă mult mai fluent acum. 

— Deci aţi băut, aţi vorbit... A fost o sărbătoare în familie. 

— Da. 

— Îţi aminteşti cumva despre ce aţi vorbit? 

— Ah, chestii... ştii tu, replică Linda, dar apoi tăcu brusc. Stai 
puţin. Asta îmi aminteşte de un lucru de care ai putea fi 
interesată. 

Femeia îşi lăsă capul într-o parte şi continuă. Urma să dea un 
răspuns bazându-se pe amintiri, judecând după concentrarea 
vizibilă în ochii ei - care se uitau fix la o vază de pe masă, plină 
de flori -, pentru că răspunsul propriu-zis nu se formase încă în 
mintea ei. 

Dance rămăsese tăcută: deseori poţi să ştergi întreaga 
amintire ce urmează a fi destăinuită doar punând o întrebare 
directă. 

— Nu era de Paşte, continuă Linda, dar eram tot la cină. 
Gândindu-mă la Paşte, mi-am amintit de asta. Eu şi Daniel eram 


în bucătărie, şi el mă privea în timp ce găteam. Fix atunci s-a 
auzit o bufnitură. Vecinii se certau. Daniel mi-a spus că abia 
aştepta să plece din Seaside. Să se ducă la vârful lui de munte. 

— Vârf de munte? 

— Da. 

— Al /ui? întrebă Kellogg. 

— Aşa a spus. 

— Are pământ acolo cumva? 

— Nu a menţionat niciodată aşa ceva. Poate a spus că e „al 
lui” gândindu-se că era ceva ce ar dori să deţină la un moment 
dat. 

Rebecca, în schimb, nu ştia nimic despre lucrul acesta. 

— Îmi amintesc foarte clar, spuse Linda. Voia să plece de 
lângă toată lumea. El împreună cu Familia. Să nu mai fie nimeni 
altcineva în preajmă. Nu cred că a mai spus asta vreodată. 

— Dar nu era vorba despre Utah, nu? Aţi spus amândouă că 
Pell nu a menţionat nimic despre Utah. 

— Nu, fu de acord Rebecca. Dar, stai un pic! Ştii, gândindu- 
mă la asta... Nu ştiu dacă ajută cu ceva, dar îmi amintesc şi eu 
ceva. Eram în pat într-o seară, şi Pell a spus ceva de genul: 
„Vreau să dau o lovitură mare. Să fac rost de mulţi bani şi să 
scap de toată lumea”. Îmi amintesc asta. A spus clar „o lovitură 
mare”. 

— La ce se referea? La un jaf, de unde să scoată bani pentru a 
putea cumpăra pământ? 

— Posibil. 

— Linda, tu ce zici? 

Linda părea să nu aibă habar de aşa ceva, şi, în plus, părea 
tulburată că Pell ascunsese asta de ea. 

— Există posibilitatea ca „marea lovitură” să fie jaful de la 
familia Croyton? 

— Nu ştiu, replică Rebecca. Nu ne-a spus niciodată unde s-a 
dus împreună cu Jimmy în noaptea aceea. 

Dance începu să pună cap la cap informaţiile. Poate că Pell 
chiar furase ceva important din casă, la urma urmei. Când 
poliţia era pe punctul să îl prindă, a apucat să ascundă ce 
furase. Se gândi apoi la maşina lui Pell. Oare fusese verificată 
destul de bine? Unde era acum? Poate nici nu mai exista sau 
poate era proprietatea altcuiva. Dance se hotări să încerce să 


găsească maşina. Şi, de asemenea, să verifice dacă Pell deţinea 
proprietăţi undeva. 

Vârf de munte... Poate asta căutase pe internet pe pagina 
web Visual-Earth. 

Mai erau întrebări de pus, dar Dance era mulţumită de 
progresul făcut. În sfârşit, reuşise să pătrundă cumva în mintea 
lui Daniel Pell. insă când se pregătea să le mai pună câteva 
întrebări, auzi telefonul sunându-i. 

— Scuzaţi-mă, zise ea, şi răspunse. 

— Kathryn, eu sunt. 

Agenta îşi lipi telefonul de ureche. 

— TJ, ce s-a întâmplat? 

Se pregăti să primească veştile proaste - îşi dăduse seama că 
asta urma, pentru că TJ nu îi spusese „şefa”. 


Capitolul 29 

Kathryn Dance şi Winston Kellogg înaintau pe o potecă de 
nisip înspre TJ şi Michael O'Neil, care stăteau lângă portbagajul 
deschis al unui Lexus. Lângă ei mai era un bărbat, unul dintre 
legiştii care făceau parte din poliţie. Agentul durduliu şi cu 
început de chelie o întâmpină. 

— Kathryn. 

Dance făcu prezentările necesare, iar apoi se duse direct la 
portbagajul maşinii. Victima, o femeie, zăcea într-o parte. 
Picioarele îi erau îndoite, iar peste mâini şi peste gură avea 
bandă izolatoare. Nasul şi faţa ei erau roşii, din pricina vaselor 
de sânge sparte. 

— Susan Pemberton, îi informă Michael. Locuia în Monterey. 
39 de ani. Necăsătorită. 

— A murit prin sufocare? 

— Polițistul de lângă ele confirmă. Şi avem vase capilare 
dilatate, plus membrane inflamate şi umflate. Sunt sigur că 
urmele de acolo provin de la gaz lacrimogen. 

— Deci a atacat-o cu spray-ul, iar apoi a legat-o. 

Polițistul dădu din cap. 

— Oribil, murmură O'Neil. 

Murise singură, în chinuri cumplite, cu portbagajul pe post de 
sicriu. Dance simţi cum o cuprindea furia îndreptată împotriva 
lui Daniel Pell. 

— E sigur că Pell a ucis-o? 

— Da, e sigur, replică legistul. Se potrivesc amprentele. 

— Am cerut să primim rezultatele tuturor amprentelor în toate 
cazurile de crimă comise în zonă, adăugă O'Neil. 

— Care ar putea fi motivul crimei? 

— Se pare că femeia lucra la o firmă de planificări 
evenimente. Pell s-a folosit de ea şi a aflat unde îşi ţinea femeia 
toate dosarele. A furat tot. A fost cercetat biroul femeii, dar 
până acum nu am găsit altceva decât amprente. Aveţi vreo idee 
de ce a procedat aşa? întrebă Kellogg. 

— Nu. 

— Şi cum a găsit-o? 

— Şeful ei a spus că Susan a plecat de la birou la ora cinci, 
având stabilită o întâlnire cu un posibil client. 

— Crezi că era Pell? 

O'Neil ridică din umeri. 


— Habar nu am. Şeful ei a spus că nici el nu ştie. Poate că Pell 
i-a văzut, şi apoi i-a urmărit. 

— Are rude apropiate? 

— Se pare că nu are pe nimeni aici, replică legistul. Părinţii ei 
locuiesc în Denver. O să îi sun când mă întorc la birou. 

— Ştii cumva ora exactă a decesului? 

— Noaptea trecută, probabil între şapte şi nouă. O să aflu mai 
multe după autopsie. 

Pell nu prea lăsase dovezi, în afară de câteva amprente, 
vizibile doar pe nisip, acestea părând a duce spre plajă, 
pierzându-se în iarba care creştea lângă dunele de nisip. Nu se 
mai putea observa nimic altceva. 

Oare ce conţineau dosarele furate? Ce nu voia Pell să se afle? 

Kellogg se plimba prin zonă, încercând să inspecteze cât mai 
bine scena crimei. 

Dance îi spuse lui O'Neil despre ideea Rebeccăi, cum că Pell 
dorea să obţină bani mulţi, în vederea achiziţionării unui teren. 

— Linda a spus „vârf de munte”. Şi probabil că marea lovitură 
ar fi putut fi jaful de la familia Croyton. Apoi, Dance îi spuse lui 
Michael despre ideea ei cum că Pell ar fi putut ascunde ceva 
luat de la Croyton în maşina folosită pentru evadare. 

— Cred că asta căuta el pe Visual-Earth. Creasta muntelui 
respectiv. Voia să verifice locul. 

— Interesantă teorie, răspunse O'Neil. 

El şi Dance îşi împărtăşeau de regulă toate ideile atunci când 
lucrau împreună la un caz. Ocazional, cei doi reuşeau să 
găsească nişte teorii cu adevărat ciudate, dar, în anumite 
cazuri, acele teorii se dovedeau a fi corecte. 

Dance îi spuse lui TJ să caute informaţii despre maşina pe 
care o condusese Pell în noaptea crimelor şi să vadă dacă 
fusese efectuat un inventar al obiectelor găsite în maşină. 

— Şi verifică şi dacă Pell are proprietăţi pe undeva. 

— S-a înţeles, şefa. 

— De ce a abandonat maşina aici? se întrebă Dance. Ar fi 
putut să se îndrepte spre pădurile din est, şi nimeni nu ar fi 
găsit-o acolo. Aici e mult mai la vedere. 

Michael O'Neil arătă spre un ponton situat pe ţărmul 
oceanului. 

— Thunderbirdul nu mai e la el, a lăsat şi Fordul, deci poate a 
luat o barcă. 


— Barcă? întrebă Dance. 

— Urmele lui duc în direcţia pontonului, nu înapoi spre drum. 

— Nu prea cred, răspunse Kellogg, dând încet din cap. Nu 
credeţi că e cam greu să acostezi aici o barcă? 

— Nu pentru cineva care ştie bine ce face. 

— Tu ai putea? 

— Eu? Sigur că da. Depinde mult de vânt. 

Winston Kellogg tăcu şi se uită în jur. Începuse ploaia, dar 
bărbatul nu păru să observe. 

— Mă gândesc, zise el, că a început să meargă în direcţia 
aceea pentru un anume motiv, poate chiar pentru a ne induce în 
eroare. Dar apoi s-a întors şi a venit spre dunele de nisip, unde 
s-a întâlnit cu complicele său. 

Cuvintele gen „mă gândesc” şi „eu cred că” erau ceea ce 
Dance numea anestezic verbal. Scopul lor era să arate că 
părerea celui care vorbeşte e diferită de cealaltă. Kellogg nu 
dorea să îl contrazică pe O'Neil, dar, evident, era de părere că 
agentul se înşela cu privire la barcă. 

— De ce crezi asta? întrebă Dance. 

— Moara aia veche. 

Exact în locul unde drumul se bifurca, era amplasată o 
benzinărie abandonată, sub o moară înaltă de două etaje, aflată 
acolo cu scop pur decorativ. 

— De cât timp e acolo? 

— Patruzeci, cincizeci de ani, zic eu. Se vede după pompele 
de benzină - nu au decât două gemuleţe pentru preţ. In vremea 
aceea, nimeni nu credea că benzina ar putea să coste mai mult 
de 99 de centi. 

— Pell cunoaşte zona, continuă Kellogg. Complicele lui a 
părăsit probabil oraşul. Pell a ales locul ăsta pentru că e 
abandonat, dar şi pentru că nu ai cum să îl ratezi. Trage pe 
dreapta, lângă moară! 

Pe faţa lui O'Neil se putea citi nehotărâre. 

— S-ar putea. Desigur, dacă acesta a fost singurul motiv, te 
poţi întreba de ce nu a ales un loc mai apropiat de oraş. Ar fi 
fost mai uşor să îşi ghideze complicele pentru a ajunge la locul 
respectiv, plus că sunt destule zone abandonate acolo, perfecte 
pentru el. Şi, gândeşte-te un pic! Lexusul a fost furat şi mai avea 
şi un cadavru în portbagaj. Sigur voia să scape de el cât mai 
repede cu putinţă. 


— Posibil. Are logică ce zici tu, replică Kellogg, care apoi se 
uită atent în jur. Dar totuşi, eu sunt de alta părere. Cred că a 
fost atras de locul acesta, nu din cauza pontonului, ci pentru că 
e o plajă abandonată. Pell nu e un ucigaş în serie, dar 
majoritatea liderilor de secte au o înclinaţie pentru lucruri 
mistice. lar apa joacă un rol important în acest context. S-ar 
putea să fi avut de-a face şi cu femeia care îl însoțea. Poate a 
făcut sex cu ea după ce a comis crima. Sau poate altceva. 

— Ce anume? 

— Nu ştiu sigur. Dar eu zic că femeia s-a întâlnit cu el aici. 
Pentru a-i face lui pe plac. 

— Dar, interveni O'Neil, nu avem nicio dovadă că a mai fost o 
maşină aici şi nicio dovadă că Pell s-ar fi întors şi ar fi mers până 
la drum. Ar trebui să fie urme. 

— Ar fi putut să îşi acopere urmele, zise Kellogg arătând spre 
o porţiune nisipoasă a drumului. Urmele de acolo arată cam 
ciudat. Ar fi putut să le şteargă cu vreo creangă. Sau poate chiar 
cu o mătură. Eu aş cerceta toată zona amănunţit. 

— Cred că nu strică să mă interesez de nişte ambarcaţiuni 
furate, spuse O'Neil. Şi aş prefera să verific acum pontonul. 

Meciul dintre cei doi continuă. 

— Ţinând cont că bate vântul şi că s-a pornit ploaia, îl 
contrazise Kellogg, eu cred că mai bine ai verifica drumul. 

— Win, eu cred că totuşi voi verifica pontonul. 

Kellogg îşi duse mână la cap, de parcă ar fi spus: „E treaba ta 
ce faci, eu mă retrag”. 

— Bine. O să verific singur drumul, dacă nu cumva te 
deranjează. 

— Sigur. Poţi să începi. 

Fără să se uite spre Dance - nedorind să vadă de partea cui 
era agenta, bărbatul se duse să cerceteze drumul acoperit de 
nisip. 

Dance se întoarse şi începu să păşească pe un drum curat, 
înapoi către maşina ei, fericită să fie cât mai departe de scena 
crimei. Nu era expertă în a găsi dovezi. 

Şi nici în a domoli doi cocoşi aflaţi pe punctul de a se încăiera. 


Chipul durerii. 
Dance cunoştea sentimentul acela foarte bine, încă de când 
era reporter şi intervieva supraviețuitorii accidentelor. Incă de 


când lucra în calitate de consilier juridic şi vedea chipul 
martorilor şi al victimelor. 

Cunoştea sentimentul şi din proprie experienţă. 

Ca văduvă, uitându-se în oglindă şi văzând o Kathryn Dance 
total diferită, cu rujul ştergându-i-se treptat înainte să dispară 
de pe faţa ca o mască. 

„De ce să te mai deranjezi? De ce?” 

lar acum vedea exact aceeaşi privire în ochii lui Eve Brock, 
şefa lui Susan Pemberton. 

— Nu pot să cred. 

Niciodată nu îţi vine să crezi aşa ceva. 

Femeia nu mai plângea momentan, dar putea să reînceapă 
dintr-un moment în altul. Femeia în vârstă de vreo 45 de ani, 
mică şi îndesată, stătea încordată în scaun. Era aplecată spre 
Dance, cu picioarele vârâte sub scaun, cu umerii rigizi şi cu 
maxilarul înţepenit. Pe faţa ei se putea citi durerea. 

— Nu înţeleg nimic în legătură cu computerul şi cu dosarele. 
De ce? 

— Presupun că era ceva ce voia să ţină secret, o lămuri 
Dance. Poate că a fost la o întâlnire în urmă cu câţiva ani, şi nu 
a vrut să ştie nimeni despre ea. 

Prima întrebare a lui Dance fusese dacă firma existase şi 
înainte ca Pell să între la închisoare, iar răspunsul femeii fusese 
afirmativ. 

Eve începu să plângă din nou. 

— Vreau să ştiu un lucru. A... 

Dance descifra fără probleme tonul acesteia şi îi răspunse la 
întrebarea neterminată. 

— Nu a violat-o. 

Apoi o întrebă pe femeie despre clientul cu care trebuia să se 
întâlnească Susan, dar Eve nu ştia nimic. 

— Mă scuzaţi, vă rog, un moment? 

— Desigur. 

Eve scoase o cheie din sertar şi se îndreptă spre toaletă. 

Dance se uită la pereţii biroului lui Susan, plini cu fotografii de 
la diversele evenimente organizate de ea: nunţi, aniversări, 
petreceri, ieşiri la iarbă verde pentru diverse corporaţii locale, 
strângeri de fonduri pentru licee şi facultăţi. De asemenea, 
compania ei lucra şi cu diverse alte companii de servicii 
funerare, şi, spre surprinderea ei, Dance văzu menţionat în poze 


numele antreprenorului de pompe funebre care se ocupase de 
înmormântarea soţului ei. 

Eve Brock se întoarse de la baie, cu faţa şi cu ochii roşii de 
atâta plâns. 

— Îmi pare rău, se scuză ea. 

— Nu e nicio problemă. Deci Susan s-a întâlnit cu clientul 
după încheierea programului? 

— Da. 

— Au ieşit undeva să bea o cafea? 

— Probabil că da. 

— Prin apropiere? _ 

— Tot ce e posibil. De regulă, aşa făcea. In Alvarado, care e 
pe strada principală din Monterey. Sau poate la Del Monte 
Center sau Fisherman's Wharf. 

— Avea vreo preferinţă? 

— Nu. Mergea unde voia clientul. 

— Scuzaţi-mă, rosti Dance şi puse mâna pe telefon să îl sune 
pe Rey Carraneo. 

— Da, agent Dance, răspunse acesta. 

— Unde eşti? îl întrebă ea. 

— Lângă port. Încă mai verific să văd dacă sunt cazuri de 
ambarcaţiuni furate. Nu am găsit nimic încă. Şi nimic în ceea ce 
priveşte hotelurile. 

— În regulă. Continuă să cauţi, încheie Dance, care apoi îl 
sună pe TJ. Tu unde eşti? 

— După cum o zici, ai mai sunat pe cineva înainte. 

— Aşa, şi răspunsul tău care e? 

— Sunt în Monterey, aproape de centru. 

— Bun, replică agenta, care apoi îi dădu adresa companiei lui 
Eve Brock şi îi spuse să fie în faţa clădirii în zece minute. Dance 
îi dăduse o fotografie cu Susan Pemberton şi îl însărcinase să 
verifice toate barurile şi restaurantele din apropiere, cum ar fi 
Fisherman's Wharf, Cannery Row şi centrul comercial, să afle 
dacă o văzuse cineva acolo. 

— Ce bine mă cunoşti, şefa. Baruri şi restaurante, replicase TJ. 
Exact ce voiam. 

De asemenea, Dance îl pusese să verifice ultimele apeluri 
primite pe telefonul lui Susan, Dance nu credea că acel client 
putea fi Pell; o fi fost Daniel tupeist, dar totuşi nu ar putea 
apărea în centrul oraşului Monterey ziua în amiaza mare. Cu 


toate acestea, clientul respectiv ar fi putut avea informaţii utile 
despre Susan. 

Dance află numărul de mobil al lui Susan şi apoi i-l dictă lui TJ. 

— Ce conţin dosarele furate? o întrebă ea pe Eve după ce 
închise telefonul. 

— Ah, păi, totul despre afacerea noastră. Clienţi, hoteluri, 
firmele cu care colaborăm, biserici, restaurante, magazine, 
departamente care ne-au solicitat ajutorul... Chiar tot. 

Femeia părea obosită după ce recitase toate aceste lucruri. 

„Oare ce l-a îngrijorat atât de mult pe Pell încât să distrugă 
toate aceste dosare?” 

— Aţi lucrat vreodată pentru William Croyton sau pentru firma 
lui? 

— Pentru... ah, bărbatul ucis. Nu, niciodată. 

— Atunci poate pentru o filială a companiei sale? 

— Posibil. Avem numeroase colaborări. 

— Mai aveţi cumva păstrate dosarele de atunci? 

— Avem câteva lucruri în arhive... Facturi şi chestii de genul 
acesta. Dar nu ne preocupăm de lucrurile astea. Nu m-am 
gândit niciodată că ar putea fi furate. Copiile ar trebui să fie la 
contabilul meu, în San Jose. 

— Aţi putea să îmi faceţi rost de cât mai multe dintre ele? 

— Sunt atât de multe... 

— Luaţi în consideraţie doar ultimii opt ani, până în mai 1999. 

În acel moment Dance mai făcu o conexiune în minte. Poate 
că Pell era interesat de afacerile viitoare ale femeii. 

— Şi faceţi-mi rost şi de dosarele care conţin viitoarele 
colaborări. 

— O să fac tot ce pot. 

Femeia părea absolut distrusă. 

Gândindu-se la cartea lui Morton Nagle, Păpușa Adormită, 
Dance îşi dădu seama că stătea faţă în faţă cu o nouă victimă a 
lui Daniel Pell. 

„Eu văd crimele violente ca şi cum ai arunca o piatră într-un 
lac. Consecințele se pot întinde la nesfârşit.” 

Dance luă cu ea o poză a lui Susan, pentru a i-o înmâna lui TJ, 
şi ieşi din birou exact în momentul în care o sună Michael O'Neil. 

Bucuroasă să vadă numărul lui, agenta răspunse. 

— Salut! 

— Trebuie să îţi spun ceva, replică Michael. 


— Te ascult. 

O'Neil îi vorbi cu mult calm şi cu o voce blândă, iar Dance 
primi veştile fără nicio reacţie. 

— O să ajung acolo cât de repede pot. 


— E mai bine aşa, şopti mama lui Juan Millar, printre lacrimile 
care îi curgeau pe faţă. 

Dance stătea lângă Michael O'Neil, în holul spitalului din 
Monterey, şi o urmărea pe femeia care se chinuia să îi 
consoleze. 

Winston Kellogg apăru şi el, se îndreptă spre membrii familiei 
Millar şi, după ce adresă câteva vorbe de îmbărbătare, dădu 
mâna cu O'Neil, punându-şi mâna stângă pe umărul 
detectivului. Un gest de sinceritate între politicieni, oameni de 
afaceri, dar şi oameni îndureraţi. 

— Îmi pare tare rău. 

Stăteau în faţa camerei unde fusese internat Juan, iar prin 
fereastră se puteau vedea patul şi lucrurile care îl înconjurau: 
cabluri şi diverse instrument te medicale. Un cearşaf verde 
acoperea o ridicătură în centrul patului. 

Un cearşaf de aceeaşi culoare acoperise corpul soţului ei. 
Dance îşi aminti de reacţia pe care o avusese ea atunci. Unde 
dispăruse viaţa? Unde? 

In acel moment, urâse din tot sufletul acea nuanţă de verde. 

Dance continuă să se uite la cadavru, auzind în minte vorbele 
mamei ei, Edie: „Mi-a spus: «ucide-mă». Mi-a spus asta de două 
ori. Apoi şi a închis ochii”. 

Tatăl lui Juan stătea şi el pe coridor, vorbind cu doctorii, deşi, 
cu siguranţă, nu se putea concentra la răspunsurile lor. Cu toate 
acestea, trebuia să treacă prin asta - şi prin mult mai multe, în 
viitorul apropiat, ca părinte care îşi îngroapă fiul. 

Kellogg se apropie de mama lui Juan, care îi spuse că moartea 
fiului ei era un lucru bine-venit. Fără îndoială, Juan suferise mult 
mai puţin acum decât ar fi suferit în viitor, după ani de 
tratamente. 

— Cu siguranţă că aşa e mai bine, spuse ea încă o dată. 

Edie Dance, care lucrase noaptea trecută, apăru lângă ei, 
părând vizibil afectată, dar foarte hotărâtă. Expresia mamei 
sale, uneori mai greu de descifrat, alteori mai uşor, o ajutase 


mult pe parcursul anilor. Desigur, astăzi chipul acesteia exprima 
exact ce simţea femeia. 

Edie se îndreptă direct spre mama lui Millar, o luă de mână şi 
încercă să o calmeze presimţind că aceasta era pe cale să-şi 
piardă cumpătul; îi adresă întrebări despre soţul şi despre 
ceilalţi copii, menite să îi îndepărteze atenţia de la teribila 
tragedie prin care tocmai trecea. Edie Dance era o adevărată 
maestră a artei compasiunii. Şi din acest motiv era o asistentă 
medicală atât de apreciată şi de îndrăgită. 

Rosa Millar începu să se calmeze şi izbucni în plâns, iar Dance 
observă cum groaza iniţială se transformase în durere ţinută în 
frâu. Soţul ei veni lângă cele două femei şi o luă de mână pe 
soţia sa. 

— Doamnă Millar, începu Dance. Aş dori să... 

Dar, înainte să îşi termine propoziţia, simţi cum cineva o 
împinge şi o aruncă la podea. Mâinile agentei se îndreptară 
instinctiv nu spre pistol, ci spre capul ei, încercând să se 
protejeze de impactul cu cărucioarele medicale de lângă ea. 

„Cum a reuşit Daniel Pell să pătrundă în spital?” fu primul ei 
gând. 

— Nu! urlă O'Neil. Sau Kellogg. Probabil amândoi. Dance reuşi 
să îşi menţină echilibrul, sprijinindu-se într-un genunchi, 
împrăştiind la podea zeci de cuburi şi de cutii de plastic. 

Doctorul sărise şi el în ajutor, dar Winston Kellogg îl apucase 
strâns pe Julio Millar, îi îndoise mâna la spate şi îl trântise la 
pământ printr-o răsucire a încheieturii. Toate astea foarte rapid 
şi fără niciun efort. 

— Fiule, nu! strigă tatăl lui Millar, iar soţia lui începu să plângă 
din nou. 

O'Neil o ajută pe Dance să se ridice de la podea. Agenta nu se 
rănise deloc, în afară poate de câteva vânătăi care aveau să-i 
apară a doua zi. 

Julio încercă să scape din strânsoarea lui Winston, dar 
Kellogg, care era mult mai puternic decât se vedea, îl strânse 
uşor de braţ. 

— Uşurel. Nu îţi face singur rău. Calmează-te! 

— Nenorocito! urlă disperat Julio. L-ai ucis! Mi-ai ucis fratele! 

— Julio, rosti O'Neil, ascultă-mă. Părinţii tăi sunt şi aşa foarte 
îndureraţi. Nu înrăutăţi lucrurile. 

— Să înrăutăţesc? Cum aş putea înrăutăţi eu lucrurile? 


Kellogg se dădu puţin deoparte şi trase de încheietura 
tânărului, iar acesta gemu de durere. 

— Relaxează-te! Nu doare dacă stai relaxat, îi spuse agentul, 
care apoi se uită spre părinţii îndureraţi. Imi pare rău. 

— Julio, rosti tatăl său. Ai rănit-o. E polițistă. Te vor băga la 
închisoare. 

— Ar trebui s-o bage pe ea. Ea e ucigaşul. 

— Opreşte-te! urlă tatăl lui. Gândeşte-te la mama ta! 
Încetează! 

O'Neil îşi scotea încet cătuşele. Ezitând, se uită spre Kellogg, 
care părea să discute ceva cu Julio. 

Tânărul păru să se potolească. 

— În regulă, dă-mi drumul. 

— Va trebui să îţi punem cătuşele, dacă nu te controlezi, îi 
spuse O'Neil. Inţelegi asta? 

— Da, da. Inţeleg. 

Kellogg îi dădu drumul şi îl ajută să se ridice. 

Toţi ochii erau aţintiţi asupra lui Dance, dar agenta nu avea 
de gând să ia vreo măsură împotriva tânărului. 

— E în regulă, zise ea. Nu e nicio problemă. 

— O, ba da, spuse Julio Millar privind-o direct în ochi. E o 
problemă. Una mare de tot, adăugă şi plecă furtunos. 

— Îmi pare atât de rău, spuse Rosa Millar printre lacrimi. 

— Julio locuieşte cu dumneavoastră? o întrebă ea. 

— Nu. Are un apartament în apropiere. 

— Atunci spuneţi-i să stea cu dumneavoastră în seara 
aceasta, continuă agenta. Spuneţi-i că aveţi nevoie de ajutorul 
lui. Ajutor pentru înmormântare, pentru afacerile neterminate 
ale lui Juan, pentru orice lucru la care vă puteţi gândi. Suferă şi 
el la fel de mult ca toţi ceilalţi. Doar că nu ştie ce să facă. 

Rosa se întorsese la patul unde stătuse fiul ei şi murmură 
ceva, probabil o rugăciune. Edie Dance se apropie de mama lui 
Juan şi îi şopti ceva la ureche, atingând-o uşor pe braţ. Un gest 
intim între doi oameni care în urmă cu doar câteva zile nici 
măcar nu se cunoşteau. 

Apoi Edie se întoarse la Kathryn. 

— Vrei să laşi copiii la noi în seara asta? 

Dance ezita o secundă, pentru că o parte din ea dorea cu 
disperare ca Wes şi Maggie să fie cu ea. Dar, privind cadavrul 
agentului - sub cearşafurile verzi pe care le ura -, simţi că nu 


dorea ca odraslele ei să împărtăşească acea oroare, nici măcar 
în mod indirect. Ştia că amândoi puteau să îşi dea seama de 
tulburarea ei, doar privind-o. Şi se mai gândi la eforturile sale de 
a-l ţine pe Wes deoparte de lumea violentă de afară. 

— Mulţumesc, mamă. Cred că e mult mai bine aşa. 

Dance îşi luă apoi rămas-bun de la familia Millar. 

— Mai putem să facem ceva pentru dumneavoastră? Orice. 

— Nu, nu, răspunse tatăl lui Juan, părând şocat de întrebare. 
Ce altceva ar mai putea fi făcut? adăugă el încetişor. 


Capitolul 30 

Oraşul Vallejo Springs, din Napa, California, avea toate 
motivele să fie cosiderat faimos. 

Vallejo găzduieşte muzeul dedicat operelor lui Eduard 
Muybridge, celebrul fotograf al secolului al XIX-lea, considerat 
inventatorul filmului fotografic (şi, în plus, lucru mai interesant 
chiar decât opera sa, el îl omorâse pe amantul soţiei sale, 
recunoscuse acest lucru la judecată şi scăpase fără nicio 
pedeapsă). 

Podgoriile locale reprezintă şi ele o atracţie pentru turişti. 
Vinul produs din struguri merlot are o aromă inconfundabilă - iar 
strugurii merlot sunt printre cele mai importante soiuri folosite 
pentru a obţine vinul roşu. Contrar celor afirmate într-un film în 
urmă cu câţiva ani, merlotul este într-adevăr un vin excepţional. 
Vinul Pétrus, o marcă din Bordeaux, e făcut aproape în totalitate 
din struguri merlot, şi e probabil cel mai scump vin din lume. 

Dar Morton Nagle venise aici atras de altceva, de ceva 
cunoscut doar de puţini oameni. Theresa Croyton, Păpuşa 
Adormită, locuia aici, cu mătuşa şi cu unchiul ei. 

Nagle îşi făcuse bine temele. După o lună întreagă de căutări, 
făcuse cumva rost de numele unui avocat, de la un reporter din 
Sonoma, avocat care lucrase cândva pentru mătuşa fetiţei. 
Avocatul nu prea dorise să îi ofere informaţii lui Nagle, 
spunându-i, în schimb, că femeia era nesuferită şi zgârcită. Îi 
rămăsese datoare pentru un serviciu adus. Odată ce avocatul se 
convinse că Nagle era într-adevăr scriitor, îi spusese numele 
oraşului şi numele familiei, cerându-i să susţină că le obținuse 
de la o sursă confidențială. 

„Sursă confidențială” înseamnă de fapt un om fără coloană 
vertebrală. 

Nagle mai fusese de câteva ori în Vallejo Springs, încercând 
să obţină un interviu cu Theresa. Scriitorul se întâlnise cu 
mătuşa fetei (mai târziu aflase că unchiul nu conta deloc în ceea 
ce privea hotărârile familiei), care nu se arătase prea dornică să 
coopereze. Nagle fusese însă convins că, în timp, ar fi putut 
obţine ce dorea. 

lar acum, întors în orăşelul pitoresc, Nagle îşi parcă maşina 
lângă vila mătuşii Theresei, aşteptând să o prindă pe femeie 
neînsoţită, ca să poată vorbi cu ea. Desigur, urma să îi dea un 
telefon. Dar Nagle era de părere că telefoanele - la fel ca e- 


mailul - erau o metodă ineficientă de comunicare. Când vorbeşti 
la telefon, interlocutorul este egalul tău. La telefon nu ai atâta 
putere de convingere cum ai putea avea vorbind direct cu 
persoana respectivă. 

De asemenea, oricând ţi se poate închide telefonul în nas. 

Aşa că Nagle trebuia să fie atent. Observase maşini de poliţie 
trecând destul de des prin faţa casei familiei Bolling - numele 
pe care şi-l luaseră mătuşa şi unchiul fetei după incident. Lucrul 
acesta în sine nu însemna nimic - Vallejo Springs era un oraş 
bogat, mustind de forţe de poliţie -, dar Nagle observase şi 
faptul că toate maşinile de patrulă încetineau când treceau pe 
lângă casa acestora. 

Reporterul mai observase că erau mult mai multe maşini de 
poliţie decât săptămâna trecută, lucru care îi confirma o 
bănuială: Theresa era favorita întregului oraş. Poliţiştii erau 
foarte atenţi tot timpul, ca fata să fie permanent în siguranţă. 
Dacă Nagle mergea prea departe, l-ar fi escortat până la 
marginea oraşului şi l-ar fi abandonat acolo. 

Nagle se lăsă pe spate, se uită spre uşă şi se gândi la 
introducerea cărţii sale: „Carmel e într-adevăr un oraş al 
contradicţiilor. O adevărată Mecca pentru turişti, o bijuterie a 
Coastei Centrale, dar, sub învelişul frumos ambalat, găseşti 
lumea crudă a bogătanilor din San Francisco, Silicon Valley şi 
Hollywood...” 

Hmm... Trebuia să mai lucreze asupra textului. 

Nagle chicoti scurt. 

Apoi observă un Cadillac Escalade alb care tocmai se îndrepta 
spre casă. Mătuşa fetei, Mary, se afla la volan, şi era singură. 
Perfect. Nu s-ar fi apropiat de femeie dacă ar fi fost şi Theresa 
cu ea. 

Nagle porni motorul maşinii sale, un Buick care valora cam 
cât sistemul de transmisie al acelui Cadillac, şi începu să o 
urmărească pe Mary. Mătuşa Theresei se opri la o benzinărie şi 
vorbi un pic cu o femeie cu un Jaguar S-Type roşu, aflată la o 
pompă de benzină vecină. Mary părea epuizată. Părul ei argintiu 
nu era pieptănat. Şi ea arăta extrem de obosită. Chiar dacă se 
afla la un capăt al parcării, Nagle putea să îi vadă cu uşurinţă 
cearcănele. 

După ce părăsi benzinăria, femeia se îndreptă spre centrul 
oraşului: strada era decorată cu zeci de flori, copăcei şi sculpturi 


ciudate, şi mărginită de cafenele, restaurante, spaţiu verde, o 
librărie, o vinotecă, un magazin cu hrană pentru animale şi nişte 
magazine de haine. 

Câteva sute de metri mai încolo, tot mergând înainte, dădeai 
de centrul comercial, unde îşi făceau cumpărăturile toţi locuitorii 
oraşului; în apropiere erau o băcănie Albertsons şi o farmacie 
Rite Aid. Mary Bolling parcă maşina şi intră în băcănie. Nagle 
opri lângă maşina femeii şi se întinse după o ţigară, deşi nu mai 
fumase de douăzeci de ani. 

Scriitorul îşi continuă dilemele interne. 

Până acum nu încălcase nicio regulă. Putea să se întoarcă din 
drum şi să se îndrepte spre casă. 

Dar oare asta trebuia să facă? 

Nu era sigur deloc. 

Morton Nagle credea că viaţa lui avea un scop. Trebuia să 
scoată la iveală răul. Era o misiune importantă, şi se simţea 
mândru făcând asta. Era o misiune nobilă. 

Dar scopul era să scoată la iveală răul şi să îi lase pe alţii să 
judece mai apoi, nu să se lupte el cu acest rău. Pentru că, odată 
ce ai depăşit bariera, şi scopul tău este acela de a căuta 
dreptatea, nu a o arăta, atunci apar riscurile. Spre deosebire de 
poliţie, el nu avea Constituţia să îi spună ce putea face şi ce nu, 
lucru care însemna că exista riscul să comită un abuz. 

Cerându-i ajutorul Theresei Croyton pentru a găsi un criminal, 
el le expunea la reale pericole pe fată şi pe familia ei şi totodată 
pe el şi pe membrii familiei sale. În mod cert, Daniel Pell nu ar fi 
avut remuşcări şi nici reţineri în a ucide o adolescentă. 

Era mult mai bine să scrie despre oameni şi despre conflictele 
care îi măcinau, decât să judece acele conflicte. Să îi lase pe 
cititori să decidă ce e bine şi ce e rău. Pe de altă parte, oare era 
bine să nu facă nimic şi să-l lase pe Daniel Pell să îşi continue 
seria de crime, când ar fi putut face mai mult? 

Dar nu mai avea timp acum să pună lucrurile în balanţă, 
pentru că Mary Bolling ieşea din Albertsons, împingându-şi 
căruciorul plin de cumpărături. 

„Da sau nu?” 

Morton Nagle avu doar câteva secunde de ezitare, apoi 
deschise uşa şi se îndreptă spre femeie. 

— Scuzaţi-mă, doamnă Bolling. Eu sunt. 

Femeia se opri din loc, clipi şi îl privi în ochi. 


— Ce cauţi aici? 

— Păi... 

— Nu mi-am dat acordul să vorbeşti cu Theresa. 

— Ştiu, ştiu. Nu de asta... 

— Cum îndrăzneşti să apari aşa? Ne urmăreşti! 

Mary îşi ţinea telefonul mobil în mână. 

— Vă rog, o imploră Nagle. Am venit aici pentru că am promis 
că o să ajut pe cineva. Putem vorbi despre carte altă dată. 

— O favoare? 

— Am venit din Monterey să vă întreb ceva. Voiam să vă văd. 

— La ce te referi? 

— Ştiţi despre Daniel Pell, nu? 

— Evident că ştiu! replică femeia, nervoasă că era luată drept 
proastă. 

— Păi o polițistă ar dori să vorbească totuşi cu nepoata 
dumneavoastră. Crede că Theresa ar putea-o ajuta să dea de 
Pell. 

— Poftim? 

— Stati liniştită. Nu există niciun risc. 

— Nu sunt riscuri? Eşti nebun? Ai fi putut să îl conduci pe Pell 
la noi! 

— Nu. E undeva prin Monterey acum. 

— Le-ai spus unde stăm? 

— Nu! Poliţista se poate întâlni cu dumneavoastră oriunde 
doriţi. Aici sau altundeva. Doar vrea să o întrebe pe Theresa... 

— Nimeni nu merge niciunde. Nimeni nu merge să o 
întâlnească, izbucni femeia. Dacă nu pleci acum, vei avea 
probleme serioase! 

— Doamnă Bolling, Daniel Pell a ucis... 

— Mă uit şi eu la ştiri, dracu’ să le ia! Spune-i poliţistei, oricine 
ar fi ea, că Theresa nu are ce să-i spună. ŞI, asta să-ţi fie clar, 
nici tu nu mai ai ce vorbi cu ea pentru nenorocita ta de carte. 

— Nu! Staţi, vă rog! 

Mary Bolling se întoarse furioasă înspre Cadillac; în timp ce 
femeia o porni în direcţia opusă, căruciorul ei plin cu bunătăţi o 
luă la vale. Până când Nagle, şocat, reuşii se pună în calea 
căruciorului înainte ca acesta să se izbească de un Mini Cooper, 
maşina lui Mary dispăruse din parcare. 


Nu cu multă vreme în urmă, un agent al Biroului Californian 
de Investigaţii, acum fost agent, numise locul acesta Aripa 
Fetelor. 

Agentul se referise la acele birouri care erau ocupate de 
agentele Dance şi Connie Ramirez, pe lângă ele fiind acolo şi 
Maryellen Kresbach şi eficienta Grace Yuan, şefa biroului. 

Agentul respectiv avea în jur de cincizeci de ani şi îşi petrecea 
toată ziua la birou, gândindu-se cât mai avea până să iasă la 
pensie, lucru pe care îl făcuse încă din tinereţe. Avusese succes 
în viaţa lui, când lucrase cu poliţia rutieră, dar transferul la 
Biroul Californian de Investigaţii se dovedise a fi o mişcare 
neinspirată. Nu reuşea să se ridice la nivelul aşteptărilor. 

Şi se pare că nici nu ştia cum să aibă grijă de el. 

— Şi uite, asta e Aripa Fetelor, obişnuia el să spună cu voce 
tare, astfel încât să îl audă toată lumea, în timp ce prezenta 
clădirea unei tinere. 

Dance şi Connie se uitaseră una la cealaltă, semnificativ. 

În acea noapte, cele două femei plecaseră să îşi cumpere 
ciorapi, şi a doua zi dimineaţă, când bietul agent venise la lucru, 
îşi găsise tot biroul plin de ciorapi plasă şi ciorapi de damă 
sclipicioşi din materiale sintetice. De asemenea, în decor mai 
erau prezente nişte săpunuri şi geluri de duş. Agentul fugise 
smiorcăindu-se la şeful de atunci, Stan Fishburne, care abia se 
abţinuse să nu izbucnească în râs. „Cum adică doar ai spus 
Aripa Fetelor, Barton? Chiar a; spus asta? Ai înnebunit?” 

Barton ameninţase cu o scrisoare de plângere la Sacramento, 
dar nu mai rezistase îndeajuns de mult în respectiva funcţie 
pentru a reuşi să vadă rezultatele acţiunilor sale. In mod ironic, 
după plecarea sa, toată lumea adoptase denumirea de Aripa 
Fetelor pentru colţul acela. 

Aripă în care tocmai păşea Kathryn Dance. 

— Bună, Maryellen. 

— Kathryn, îmi pare rău de Juan. Toţi de aici vom face o 
donaţie. Ştii cumva unde ar vrea părinţii lui să se ducă banii? 

— Michael vorbeşte acum cu ei. 

— A sunat mama ta. A spus că o să treacă cu tot cu copii pe 
aici, dacă e în regulă. 

Dance încerca să îşi vadă copiii ori de câte ori avea 
posibilitatea, chiar şi atunci când avea mult de lucru şi rămânea 
peste program pentru a lucra la un caz. 


— Perfect. Cum stă treaba cu Davey? 

— Totul s-a aranjat, răspunse ferm femeia. 

Davey era fiul lui Maryellen, de vârsta lui Wes, şi avea 
probleme în şcoală din cauza unei găşti de copii. Maryellen îi 
povesti lui Dance tot ce se întâmplase, cu o sclipire malefică în 
ochi, iar agenta îşi dădu seama că fuseseră folosite mijloace 
extreme de rezolvare a problemei. 

Dance se gândea de multe ori că Maryellen s-ar descurca de 
minune ca poliţist, dar acum nu avea timp de asta. Ajunsă în 
birou, îşi dădu jos geaca, îşi puse pistolul aproape şi se aşeză la 
computer. Singurul e-mail care era relevant pentru cazul Pell era 
de la fratele lui, Richard, care îi scria din Londra. 


Agent Dance, 

Am primit e-mailul de la Ambasada Statelor Unite din 
Londra. Da, am auzit şi eu despre evadarea lui Daniel. A fost 
ştirea zilei aici. Nu l-am mai văzut pe fratele meu de 
doisprezece ani, de când a venit în Bakersfield într-o vizită, 
exact când sora de douăzeci şi trei de ani a nevestei mele se 
hotărâse să ne viziteze şi ea. Intr-o sâmbătă, am primit un 
telefon de la poliţie, şi am aflat că ea fusese prinsă la un 
magazin de bijuterii, încercând să fure. 

Fata fusese şefă de promoţie în facultate, şi era şi destul de 
religioasă. Niciodată nu mai avusese probleme. 

Se pare că „umbla” cu fratele meu, şi el a convins-o să fure 
„Nişte lucruri”. Am verificat camera lui şi am găsit acolo 
obiecte în valoare de 10.000 de dolari. Cumnata mea a fost 
pusă în libertate, dar sub supraveghere, iar soţia mea a vrut să 
mă părăsească. 

Nu m-am mai întâlnit cu el de atunci, şi mi-a mai scris doar o 
dată. După cazul Croyton, în 1999, am hotărât să mă mut cu 
familia în Europa. 

Dacă vorbesc cu el, vă voi anunţa cu siguranţă, deşi sunt 
foarte puţine şanse. Ceea ce vă voi spune vă va ajuta să 
înţelegeţi relaţia noastră: am contactat poliţia din Londra, care 
a pus un agent să ne păzească locuinţa. 


Cam atât şi cu Richard Pell. 

In acel moment, îi sună telefonul. Era Morton Nagle. 

— A mai ucis pe cineva? întrebă el, alarmat. Tocmai am văzut 
ştirile. 


— Din păcate, da. Dance îi spuse lui Nagle despre Susan şi 
despre Juan Millar. 

— Îmi pare rău. Ai mai aflat ceva? 

— Nu prea, replică Dance, care apoi îl puse la curent cu 
discuţiile avute cu Rebecca şi cu Linda. Ele mi-au spus nişte 
lucruri care se pot dovedi utile, dar nimic concret. 

Nici Nagle nu aflase nimic nou, cu atât mai puţin informaţii 
referitoare la o „mare lovitură” sau un „vârf de munte”. 

Dar Nagle avea veşti noi, chiar dacă erau proaste. Bărbatul 
vorbise cu mătuşa Theresei Croyton, dar femeia nici nu voia să 
audă de rugămintea lui. 

— M-a ameninţat, şopti tulburat Nagle, iar Dance ştia că 
scriitorul vorbea serios. 

— Unde eşti acum? 

Nagle tăcu. 

— Nu o să îmi spui, nu-i aşa? 

— Nu pot. 

Agenta se uită la numărul de pe care o suna, dar Nagle 
folosea propriul mobil, nu un telefon de la un hotel sau de la un 
telefon public. 

— Se va răzgândi? 

— Mă îndoiesc. Ar fi trebuit să o vezi. A lăsat acolo 
cumpărături de sute de dolari şi a fugit. 

Dance era foarte dezamăgită. Daniel Pell era un mister total, 
şi acum era obsedată să afle tot ce putea despre el. Anul trecut, 
când îl ajutase pe Lincoln Rhyme cu un caz în New York, 
remarcase fascinația obsesivă a poliţistului pentru orice detaliu 
al dovezilor; ea era exact la fel - doar că ea se ocupa de 
adevăraţi criminali. 

Dar există două feluri de impulsuri: unele când te simţi obligat 
să verifici de două ori spusele cuiva, şi altele de genul tendinței 
de a evita gropile în drumul spre casă. Trebuie să ştii care din 
ele sunt esenţiale şi care nu. 

lar Dance se hotărî să renunţe la Păpuşa Adormită. 

— Îţi mulţumesc mult pentru ajutor. 

— Chiar am încercat. Să ştii asta. 

Dance îl sună din nou pe Rey Carraneo, dar agentul nu aflase 
nimic despre hoteluri, moteluri sau cazuri de ambarcaţiuni 
furate. 


Imediat după ce închise, telefonul îi sună din nou. Era TJ, care 
avea noutăţi în legătură cu fosta maşină a lui Pell, pe care 
acesta o condusese în noaptea uciderii familiei Croyton. Maşina 
nu fusese înmatriculată de ani de zile, ceea ce însemna că 
probabil fusese dusă la fier vechi. Dacă Pell furase ceva de preţ 
de la familia Croyton, acel ceva fie se pierduse, fie fusese dat 
uitării. TJ verificase şi inventarul făcut maşinii respective. Lista 
era scurtă, şi absolut nimic nu sugera faptul că obiectele găsite 
proveneau din casa omului de afaceri. 

Dance îi spuse şi lui TJ despre moartea lui Juan, iar tânărul 
rămase fără cuvinte. Un semn clar care îi trăda tulburarea. 

Câteva secunde mai târziu, un alt telefon. De data asta era 
Michael O'Neil. În vocea lui se simțeau epuizarea şi durerea. Cu 
siguranţă, şi Michael era profund afectat de moartea lui Millar. 

— Orice ar fi fost la pontonul ăla unde am găsit-o pe 
Pemberton, acum nu mai e, raportă O'Neil. Asta dacă a fost 
ceva. Tocmai am vorbit cu Rey, care mi-a spus că nu a fost 
furată nicio ambarcaţiune. Poate că am judecat eu greşit. 
Prietenul tău a găsit ceva pe drum? 

Dance observă cuvântul „prieten” folosit de O'Neil, dar îi 
răspunse normal. 

— Nu m-a sunat încă. Mă gândesc că nu a găsit nimic notabil 
nici el. 

— Şi nu am găsit nimic nici referitor la banda izolatoare, nici 
la spray-ul paralizant. 

Dance îi spuse lui O'Neil că Nagle nu reuşise să o contacteze 
pe Theresa. 

— Nu vrea să coopereze? întrebă agentul. 

— Mătuşa ei nu vrea asta. Şi ea decide. Oricum, nu ştiu cât 
ne-ar fi putut ajuta. 

— Îmi plăcea ideea, replică Michael. Fata e singura legătură 
cu Pell rămasă după noaptea aceea. 

— Va trebui să ne străduim mai mult acum, continuă Dance. 

— Tu cum eşti? 

— Bine, răspunse Michael. 

„Nepăsător...” 

După încă vreo cinci minute apăru şi Winston Kellogg. 

— Ai găsit ceva la locul crimei? 


— Nu. Am cercetat o oră întreagă toată zona. Nu am găsit 
absolut nimic notabil. Poate că Michael avea dreptate, şi Pell 
chiar a evadat cu ajutorul unei bărci furate de acolo. 

In sinea ei, Dance râse. Cei doi arţăgoşi tocmai căzuseră de 
acord că „rivalul” ar fi putut avea dreptate - deşi agenta se 
îndoia că ei ar fi recunoscut asta unul faţă de celălalt. 

Agenta îl puse la curent cu noutăţile şi îi spuse despre 
dosarele dispărute din biroul lui Susan Pemberton şi despre 
eşecul lui Nagle în tentativa lui de a obţine un interviu cu 
Theresa Croyton. TJ îl căuta pe clientul cu care se întâlnise 
Susan înainte să fie ucisă. 

— Am o întâlnire importantă acum, îi spuse Dance, uitându-se 
la ceas. Vrei să vii? 

— Are legătură cu Pell? 

— Nu. E timpul să mâncăm ceva. 


Capitolul 31 

Mergând împreună pe coridoarele sediului Biroului Californian 
de Investigaţii, Dance îl întrebă pe Winston unde locuia. 

— In Washington, DC, răspunse acesta. Sau în locul numit „Pe 
centură”, dacă te iei după toate emisiunile de la TV. Am crescut 
în nord-vest, în Seattle - dar nu m-a deranjat deloc să mă mut în 
est. Nu prea sunt genul de om care să se dea în vânt după ploile 
din Seattle. 

Discuţia alunecă uşor spre vieţile lor personale, şi bărbatul îi 
spuse lui Dance că era divorţat şi nu avea copii, deşi el 
provenea dintr-o familie mare. Părinţii lui erau încă în viaţă şi 
locuiau pe Coasta de Est. 

— Am patru fraţi, continuă el. Eu sunt cel mai mic dintre ei. 
Cred că părinţii mei au fost în criză de idei când trebuiau să mă 
boteze, şi de asta mi-au spus Winston. Exact ca ţigările. O idee 
foarte proastă atunci când numele tău de familie coincide cu 
numele unei mărci de cereale. Dacă părinţii mei ar fi fost mai 
sadici, atunci m-ar mai fi chemat şi Oldsmobile. 

Dance râse. 

— Sunt sigură că nu m-a chemat nimeni la bal, pe motiv că nu 
voiau să o invite la dans pe Dance”. 

Kellogg absolvise Facultatea de Psihologie a Universităţii din 
Washington, iar apoi se înrolase în armată. 

— Ai fost la DIC? 

Dance se gândea la soţul ei, care, atunci când se înrolase, 
fusese ofiţer la Divizia de Investigaţii Criminale. 

— Nu. Am fost la Tactică. Lucru care înseamnă doar dosare, 
dosare, dosare. Ei bine, computere, computere, computere. Nu 
era de mine, şi, cum voiam să fac muncă de teren, am plecat la 
Departamentul de Poliţie din Seattle. Am fost promovat ca 
detectiv, şi am trecut la creionări de profile psihologice şi la 
negocieri. Dar am găsit foarte interesantă mentalitatea 
sectanţilor. Aşa că m-am gândit să mă specializez în aşa ceva. 
Ştiu că sună stupid, dar pur şi simplu mă enerva ideea că există 
şmecherii religioase care îi influenţează pe oamenii vulnerabili. 

Dar Dance nu găsea lucrul acesta deloc stupid. 

lar ei doi tot înaintau pe coridoare. 

— Cum ai ajuns tu aici? întrebă el. 


17 joc de cuvinte. În engleză, dance înseamnă „dans”. (n.tr.) 


Dance îi oferi varianta scurtă a poveştii. Fusese reporter 
câţiva ani, făcând reportaje de la locul crimei. Acolo îl cunoscuse 
pe soţul ei, care se ocupa de un caz (şi îi oferise un interviu în 
exclusivitate, în schimbul unei întâlniri). După ce se plictisise de 
reportaje, se întorsese la facultate şi obținuse diplome în 
psihologie şi în comunicare. Dance îşi îmbunătăţise abilitatea ei 
naturală de a observa şi de a intui ce gândesc şi ce simt 
oamenii. Apoi devenise consultant juridic, dar, în cele din urmă, 
hotărându-se că talentul ei ar fi mai apreciat altundeva, 
ajunsese la Biroul Californian de Investigaţii. 

— Şi soţul tău era ca mine? Agent federal? 

— Ţi-ai făcut bine temele, remarcă Dance. 

Soţul ei, decedat recent, William Swenson, fusese agent 
special FBI, dar adevărul e că mai erau mii la fel ca el. Nu era 
niciun motiv pentru ca un specialist precum Kellogg să fi auzit 
de el, decât dacă se deranjase să îi verifice dosarul. 

Kellogg rânji. 

— Imi place să fiu informat. Şi să ştiu cât mai multe despre 
oamenii cu care urmează să mă întâlnesc. Sper că nu te 
deranjează. 

— Chiar deloc. Când interoghez pe cineva, aflu tot ce pot 
despre el. 

Dance nu îi spuse totuşi lui Kellogg că şi ea îl pusese pe TJ să 
îi verifice dosarul. 

După un scurt moment de tăcere, Kellogg continuă: 

— Pot să te întreb ce a păţit soţul tău? Căzut la datorie? 

Dance nu mai era chiar atât de afectată de întrebare. Anii 
trecuţi atenuaseră din durere. 

— Accident rutier. 

— Îmi pare rău. 

— Mulţumesc... Acum, bine ai venit la cantina Biroului 
Californian de Investigaţii. 

Dance îi arătă sala de mese. 

Cei doi agenţi comandară cafele şi se aşezară la o masă. 

Telefonul ei sună iarăşi. Era TJ. 

— Am veşti proaste. Zilele mele de investigat baruri sunt 
numărate. Şi abia începusem. Am aflat unde a fost Pemberton 
înainte să fie ucisă. 


— Şi? 


— A fost cu un tip latinoamerican într-un bar din Doubletree, 
la o întâlnire de afaceri. Era un eveniment de care tipul voia ca 
ea să se ocupe. Cel puţin aşa crede chelnerul. Au lăsat cam şase 
dolari jumate. 

— Ai obţinut chitanţa? 

— Da, dar ea a plătit. Cheltuieli în interes de serviciu. Hei, 
şefa, cred că trebuie să facem şi noi la fel. 

— Ai mai aflat altceva? îl ignoră Dance. 

— Nimic. Oricum, o să îi apară poza la ştiri, aşa că poate o 
recunoaşte tipul ăla. 

— Ai verificat telefonul lui Susan? 

— A avut vreo patruzeci de apeluri ratate ieri. O să le verific în 
parte când mă întorc la birou. Ah, şi am verificat la fisc. Pell nu 
deţine proprietăţi nicăieri. Am verificat şi în Utah, dar nu am 
găsit nimic. 

— Bun. Uitasem de asta. 

— Am căutat şi prin Oregon, Nevada şi Arizona. Nu neapărat 
pentru că voiam să fiu 100% sigur, dar nu voiam să plec din bar. 

Dance îi spuse totul lui Kellogg, după ce închise telefonul. 

— Un martor deci? Un martor care o să vadă la televizor ce a 
păţit femeia şi brusc o să plece în concediu. 

— Nu că l-ai putea învinovăţi pentru asta. 

Agentul FBI mai zâmbi o dată şi se uită în spatele lui Dance, 
care îl imită. Mama şi copiii ei tocmai intrau în sală. 

— Bună, scumpo, o salută agenta pe Maggie, iar apoi îl 
îmbrăţişă pe Wes. 

Poate că într-o zi îmbrăţişările în public urmau să fie interzise, 
aşa că Dance făcea de pe acum provizii. Wes nu părea să se 
împotrivească. 

Edie Dance se uită la Kathryn, dar nu mai menţionă nimic 
despre moartea lui Juan. Kellogg şi Edie se salutară şi schimbară 
acelaşi gen de privire. 

— Mamă, Carly a mutat din loc coşul de gunoi al domnului 
Bledsoe, îi spuse pe nerăsuflate Maggie. Şi, de fiecare dată când 
domnul Bledsoe arunca şi el ceva, nimerea podeaua. 

— Ai reuşit să te abţii din râs? 

— O perioadă. Dar după aia Brendon a început să râdă, şi nu 
m-am putut opri nici eu. 

— Salută-l pe agentul Kellogg, scumpo. 


Maggie îl salută, iar Wes îl privi şi dădu din cap. Băiatul se uită 
imediat în altă parte, iar Dance observă imediat aversiunea 
acestuia. 

— Vreţi ciocolată caldă? îi întrebă ea. 

— Da! strigară copiii. 

Dance scormoni după bani în buzunarele de la haină. Cafeaua 
era gratuită, dar orice altceva trebuia plătit, şi agenta îşi lăsase 
banii în poşeta din birou. Edie nu mai avea nici ea mărunt. 

— Plătesc eu, zise Kellogg şi se ridică de pe scaun. 

— Mamă, prefer cafea, zise Wes, care mai băuse cafea o dată 
sau de două ori şi o detesta. 

— Şi eu, strigă Maggie. 

— Nu beţi cafea. Ciocolată caldă sau suc, replică Dance, care 
se gândi apoi că probabil Wes nu dorea ceva plătit de către 
Kellogg. 

Oare ce se petrecea aici? Apoi îşi aminti cum îl privise băiatul 
pe Winston pe Punte, în seara cu petrecerea. Se gândise atunci 
că băiatul se uitase după arma lui, dar acum înţelegea totul. II 
măsurase din ochi pe bărbatul adus de ea la petrecerea 
bunicului. Oare Winston Kellogg reprezenta noul Brian pentru 
el? 

— Bine, spuse Maggie. Ciocolată. 

— E în regulă, murmură Wes. Eu nu mai vreau nimic. 

— Haideţi, copiii. Îi împrumut eu banii mamei voastre, spuse 
Kellogg, scoțând banii. 

Copiii îi primiră, deşi Wes avu nişte reţineri. 

— Mulţumesc, replică băiatul. 

— Mulţumesc foarte mult! spuse Maggie. 

Edie turnă cafea şi se aşeză alături de ei la masă. Kellogg îi 
mulţumi încă o dată mamei lui Kathryn pentru cină şi întrebă de 
Stuart. Apoi se întoarse către copii şi îi întrebă dacă le plăcea să 
pescuiască. 

— Aşa şi aşa, replică Maggie. 

Fetiţa detesta pescuitul. 

— Nu prea, replică în schimb Wes. E plictisitor. 

Lui Wes îi plăcea mult să pescuiască. 

Dance ştia că agentul nu dorea decât să spargă gheaţa, fiind 
probabil inspirat de conversaţia avută cu Stuart despre pescuit. 
Agenta observă, de asemenea, nişte reacţii de stres - Kellogg 
încerca prea tare să lase o impresie cât mai bună. 


Wes tăcu şi sorbi din ciocolată, în timp ce Maggie nu mai 
contenea să le povestească adulţilor despre tot ce făcuse în 
acea dimineaţă, inclusiv povestea cu tomberonul. 

Dance se simţi iritată de faptul că problema cu Wes 
reapăruse... şi fără niciun motiv. Nici măcar nu ieşea cu Kellogg. 
Dar Dance ştia cum să fie o mamă bună, şi, după doar câteva 
minute, Wes turuia despre meciul lui de tenis din dimineaţa 
zilei. Postura lui Kellogg se schimbase uşor de vreo două ori, iar 
limbajul corpului său îi dădu de înţeles lui Dance că şi el juca 
tenis şi că ar fi vrut sa intervină în discuţie. Dar, cum îşi dăduse 
seama de reticenţa lui Wes, se mulţumi doar să zâmbească şi să 
rămână tăcut. 

Într-un final, Dance le spuse tuturor că era nevoită să se 
întoarcă la muncă şi îi conduse afară. Kellogg îi zise femeii că 
trebuia să sune la Departamentul de Poliţie din San Francisco, 
apoi îi salută pe toţi şi plecă, făcându-le cu mâna. 

Edie şi Maggie îl salutară înapoi, urmate după o secundă de 
Wes - care făcuse la fel doar ca să nu fie întrecut de sora lui. 

Agentul dispăru pe coridor, îndreptându-se către biroul său 
temporar. 

— Mama, vii diseară la cină? o întrebă Maggie. 

— Mags, o să încerc. 

Niciodată să nu promiţi ceva dacă nu eşti sigur că te poţi ţine 
de cuvânt. 

— Dar dacă nu poate să vină? întrebă Edie. Ce ai vrea să 
mănânci? 

— Pizza! strigă Maggie. Cu pâine prăjită cu usturoi. Şi 
ciocolată cu mentă ca desert. 

— Şi eu aş vrea o pereche de Ferragamos, replică Dance. 

— Ce e aia? 

— Sunt pantofi. Dar ceea ce vrem şi ceea ce obţinem sunt 
două lucruri diferite. 

— Ce zici arunci de o salată mare? continuă mama lui 
Kathryn. Cu creveţi. 

— Sigur, replică fetiţa. 

— Asta ar fi minunat! spuse şi Wes. 

Copiii erau tot timpul foarte politicoşi cu bunica lor. 

— Dar cred că totuşi puteţi mânca pâine cu usturoi, adăugă 
Dance, smulgând într-un final un zâmbet din partea lui Wes. 


Unul dintre funcţionarii Biroului Californian de Investigaţii 
tocmai se pregătea să ducă nişte documente la Departamentul 
de Poliţie din Salinas. 

Atunci observă o maşină neagră intrând în parcare. Şoferul, o 
femeie tânără, care în ciuda ceţii, purta ochelari de soare, se 
uită atentă spre locurile de parcare. Părea nesigură. Dar, 
desigur, mulţi oameni care veneau aici erau aşa: voluntarii şi nu 
numai. Femeia se uită în oglindă, îşi puse o şapcă pe cap şi 
cobori din maşină. Dar, în loc să se îndrepte înspre uşa 
principală a clădirii, femeia se apropie de el. 

— Scuzaţi-mă. 

— Da, doamnă? 

— Aici e sediul Biroului Californian de Investigaţii? 

Dacă s-ar fi uitat mai atentă înspre clădire, ar fi văzut 
inițialele care răspundeau întrebării ei. Dar, fiind un angajat 
public, bărbatul îi răspunse politicos: 

— Da. Vă pot ajuta? 

— Aici lucrează agentul Dance? 

— Kathryn Dance. Da. 

— O pot găsi acum? 

— Nu ştiu... Funcţionarul se uită în jur şi izbucni în râs. Ei bine, 
ia te uită, domnişoară. E chiar ea acolo. Femeia tânără. Bărbatul 
o văzuse pe Dance împreună cu mama ei şi cu cei doi copii. 
Bărbatul îi întâlnise familia de câteva ori. 

— Mulţumesc, domnule poliţist. 

Bărbatul nu o corectă, pentru simplu motiv că îi plăcea să fie 
confundat cu un adevărat apărător al legii. Apoi se urcă în 
maşină şi ieşi din parcare. Uitându-se în oglinda retrovizoare, o 
văzu pe femeia cu care vorbise stând nemişcată unde o lăsase. 
Părea tare tulburată. 

Ar fi putut să îi spună că nu avea niciun motiv să fie aşa. După 
el, Kathryn Dance era printre cei mai de treabă oameni din 
cadrul Biroului Californian de Investigaţii. 


Dance închise uşa de la maşina mamei sale. Edie demară, şi 
Kathryn îi făcu semn cu mâna. Agenta se uită la maşina argintie 
care se îndepărta spre Autostrada 68, părând tulburată. Nu îşi 
putea scoate din cap vocea lui Juan Millar. 

„Ucide-mă...” 

Bietul de el. 


Deşi ieşirea nervoasă a fratelui său nu avea nimic de-a face 
cu asta, Kathryn Dance chiar se simţea vinovată pentru că îl 
alesese pe el să verifice ce se întâmplase în închisoare. Juan era 
potrivit totuşi, dar poate fiindcă era prea tânăr fusese mai 
neglijent decât ar fi fost un ofiţer experimentat. Era imposibil de 
crezut că Michael O'Neil, Albert Stemple sau chiar şi ea l-ar fi 
lăsat pe Pell să îi dezarmeze. 

Apoi, întorcându-se înspre clădire, Dance se gândi la primele 
momente de după incendiu şi la evadarea lui Pell. Ar fi trebuit să 
se mişte mai repede. Sau poate ar fi trebuit să mai stea să îşi 
pună la punct strategia. 

Anticiparea. Era un lucru normal pentru orice poliţist. 

Mergând spre intrarea în clădire, începu să fredoneze melodia 
Julietei Venegas. Notele melodiei curgeau printre gândurile ei, 
invadând-o şi purtând-o cât mai departe de rănile lui Juan, de 
cuvintele dure ale lui Julio şi de moartea lui Susan... şi de ochii 
fiului ei, care din fericiţi deveniseră nepăsători când băiatul o 
văzuse cu Winston Kellogg. 

Ce să facă în legătură cu asta? 

Dance continuă să înainteze prin parcarea goală, bucuroasă 
că ploaia încetase. 

Apropiindu-se de trepte, auzi nişte zgomote de paşi pe asfalt, 
se întoarse rapid şi văzu o femeie în spatele său. O urmărise în 
tăcere. Era la doar câţiva paşi depărtare şi venea drept spre ea. 

Dance se opri busc. 

La fel şi femeia, care se balansa pe picioare. 

— Agent Dance... Eu... 

Niciuna nu spuse nimic preţ de o clipă. 

— M-am răzgândit, zise Samantha McCoy. Vreau să ajut. 


Capitolul 32 

— Nu am putut să dorm după ce am vorbit cu dumneata. ŞI 
când am auzit că a mai ucis pe cineva, femeia aceea, am ştiut 
că trebuia să vin să stăm de vorbă. 

Dance era în birou, împreună cu Samantha şi cu Kellogg. 
Samantha stătea ţeapănă, strângând cu putere braţele fotoliului 
şi uitându-se de la unul la altul. Fără a zăbovi însă cu privirea. 

— Sunteţi siguri că Daniel Pell a ucis-o? 

— Da, spuse Kellogg. 

— De ce? 

— Nu ştim încă. Acum verificăm informaţiile despre femeie. 
Numele ei e Susan Pemberton şi a lucrat pentru Eve Brock. 
Numele acestea înseamnă ceva pentru dumneata? 

— Nu. 

— Brock deţine o firmă de planificări de evenimente. Pell a 
furat dosarele lor, şi noi presupunem că le-a distrus. Probabil 
conţineau ceva ce el dorea să ascundă. Sau poate că în viitorul 
apropiat urmează un eveniment de care e interesat. Aveţi 
cumva idee despre ce ar putea fi vorba? 

— Imi pare rău, dar nu ştiu. 

— Vreau să vă întâlniți cât se poate de repede cu Linda şi cu 
Rebecca, interveni Dance. 

— Amândouă sunt aici? 

— Exact. 

Samantha dădu din cap aprobator. 

— Trebuie să mai verific nişte lucruri pe aici, spuse Kellogg. O 
să mă întorc mai târziu. 

Dance îi zise lui Maryellen Kresbach unde putea fi găsită şi, 
împreuna cu Samantha, părăsi clădirea. Agenta îi spusese 
Samanthei să îşi parcheze maşina în garajul subteran, astfel 
încât nimeni să nu o observe. Apoi, cele două femei se urcară în 
Fordul lui Dance. Samantha îşi puse centura de siguranţă şi se 
uită la Dance. 

— Ştiţi... soţul meu, familia lui, prietenii... Nu ştiu nimic. 

— Şi ce le-aţi spus atunci când aţi plecat? 

— Am zis că mă duc la o conferinţă. Şi referitor la Linda şi la 
Rebecca... Aş prefera să nu afle noul meu nume şi nici unde 
locuiesc. 

— E în regulă din partea mea. Oricum, nu le-am spus nimic 
nou despre dumneata. Acum sunteţi pregătită? 


Samantha zâmbi. 

— Chiar deloc. Dar să mergem oricum! 

Când ajunseră, Dance vorbi puţin cu agentul aflat afară, care 
îi confirmă că nu se petrecuse nimic suspect prin zonă. Dance îi 
făcu semn Samanthei să iasă din maşina, iar femeia o ascultă, 
după o scurtă ezitare. Samantha îşi adună toate lucrurile cu 
mare atenţie, dar lui Dance îi păru că se ascundea ceva în 
spatele vigilenţei. 

Samantha zâmbi uşor. 

— Mirosul oceanului... Ştiţi, nu am mai fost aici de la proces. 
Soţul meu tot mă bate la cap să venim aici, dar tot timpul 
găsesc o scuză. Alergii, rău de maşină, manuscrise care trebuie 
editate... Orice, numai să nu merg. Zâmbetul ei se stinse. E 
drăguță cabana asta. 

— Are doar două dormitoare. Nu mă gândeam că o să veniţi. 

— Dacă e vreo canapea, o să dorm aşa. Nu vreau să deranjez 
pe nimeni. 

„Samantha e cea timidă”, îşi aminti Dance. 

„Şoricelul.” 

— Sper să stau doar o noapte totuşi, continuă femeia. 

Kathryn Dance făcu un pas înainte şi bătu la uşa care ducea 
spre trecut. 


Toyota mirosea a ţigări, iar Daniel Pell ura asta. 

El nu fumase niciodată, deşi în închisoare făcuse trafic cu 
ţigări cât putuse. li lăsase pe membrii Familiei să fumeze - 
dependenţa oricui e exploatabilă, desigur -, dar tot ura mirosul. 
Îşi amintea cum, în copilărie, tatăl său stătea în fotoliu, citea 
Biblia, notând pasaje pentru a le predica mai încolo, şi fuma fără 
oprire. Mama lui stătea lângă ei, fumând și bând într-una. 

Şi fratele lui era acolo; el nici nu fuma, nici nu bea, dar îl 
sâcâia fără încetare, scoţându-l din ascunzătorile lui, din baie, 
de oriunde se vârâse. 

„Nu fac singur toată treaba”, urla fratele lui la el. 

Şi în final, fratele lui chiar nu făcea absolut nimic din ce era de 
făcut - de regulă îi dădea lui Pell o găleată şi un mop şi pleca să 
se întâlnească liniştit cu prietenii lui. Şi când se întorcea acasă, 
se apuca să îl bată pe Daniel dacă nu strălucea totul de 
curăţenie. 


„Curăţenia, fiule, e divină. E adevărat tot ce îţi zic. Acum, 
lustruieşte scrumierele! Vreau să sclipească de curăţenie.” 

Acum, Pell şi Jennie goneau pe autostradă, cu mirosul 
puternic de pin şi de mare pătrunzând în maşină pe geamurile 
deschise. 

Jennie îşi freca neîncetat nasul, ca şi cum ar fi încercat să 
mascheze cocoaşa acestuia, şi nu scotea un cuvânt. Era 
îngrijorată. Se părea că atitudinea distantă şi rece a lui Pell de 
după noaptea trecută, când fata nu îl „ajutase” să o omoare pe 
Susan Pemberton, dăduse rezultate. Cei doi se întorseseră la 
Sea View, şi fata încercase timp de două ore să îi recâştige 
dragostea - făcând singurul lucru pe care îl putea face în 
condiţiile date. Pell se comportase rece şi indiferent la început, 
fapt care o făcuse pe Jennie să îşi sporească eforturile. Fata 
părea chiar să se simtă bine aşa îndurerată, lucru care îi 
amintea lui Pell de perioada petrecută cu Familia, în Carmel. 
Atunci, el auzise despre călugării care se autoflagelau în numele 
Domnului. 

Dar, de asemenea, asta îi aminti lui Pell de tatăl său bondoc, 
care ţinea Biblia în mână şi se uita la el prin fumul gros al 
ţigărilor Camel, aşa că bărbatul se gândi la altceva. 

După ce făcuseră sex noaptea trecută, Daniel nu se mai 
comportase atât de rece cu ea. Dar ceva mai târziu plecase 
afară, sub pretextul că voia să dea un telefon. 

Şi ca să o țină ca pe ghimpi. 

Când se întorsese, fata nici nu îl întrebase de telefon, aşa că 
Pell continuase să studieze dosarele furate de la Susan şi apoi 
intrase pe internet. 

Dimineaţa îi spusese fetei că pleca să întâlnească pe cineva. 
Aşteptase să vadă reacţia ei, să vadă cum fata îşi freacă nasul, 
cum îi spune non-stop „drăguţule”, şi într-un final o chemă şi pe 
ea. 

— Mi-ar plăcea să vii cu mine. 

— Serios? sări Jennie. 

— Da. Dar nu ştiu sigur. S-ar putea să îţi fie prea greu. 

— Nu. Vreau să vin. Te rog! 

— O să vedem. 

Fata îl trase înapoi în pat, şi cei doi continuară să se 
hârjonească. Pell chiar cedase dorințelor lui Jennie. 


Dar acum, corpul ei nu prezenta niciun interes pentru el. Pell 
deţinea iarăşi controlul. 

— Inţelegi ce s-a întâmplat ieri, la plajă? Mă simţeam ciudat. 
Ca şi cum cineva la care ţin ar fi fost ameninţat. Tonul lui Pell 
părea unul de scuză - cine poate rezista la aşa ceva? -, dar se 
simţea în el şi un avertisment că situaţia s-ar putea repeta. 

— Asta îmi place la tine, dragul meu. 

Fata renunţase la „drăguţule”. În sfârşit. 

Când Pell avusese Familia la cheremul lui, în Seaside, folosise 
diverse tehnici de manipulare. Le dădea de îndeplinit sarcini 
comune, diverse misiuni, dar fără să le dea vreun motiv anume 
pentru care trebuiau îndeplinite. li ţinea în suspans până când 
mureau de curiozitate şi de nesiguranţă. 

Şi cea mai bună cale de a-şi asigura loialitatea şi de a evita 
disensiunile era să creeze un duşman comun. 

— Avem altă problemă, draga mea. Pell se uită spre Jennie. 

— Da? Acolo mergem acum? 

Fata se frecă iarăşi la nas. „Un barometru excepţional, nasul 
ei”, gândi Pell. 

— Exact. 

— Ţi-am spus, dragul meu. Nu îmi pasă de bani. Nu trebuie să 
mi-i dai înapoi. 

— Nu are nimic de-a face cu banii. E un lucru mult mai 
important. Nici nu o să te rog să faci ce ţi-am cerut noaptea 
trecută. Nu o să te rog să răneşti pe nimeni. Dar am nevoie de 
ajutor. Şi spercă o să mă ajuţi. 

Pell îşi calculase atent fiecare cuvânt. 

— Orice pot să fac, sigur! 

Cei doi trecură de o brunetă drăguță care avea în jur de 
douăzeci de ani. Pell observă din prima postura şi chipul fetei - 
mersul determinat, furia care i se citea pe faţă şi părul 
nepieptănat -, lucru care sugera că fata fugise după o ceartă. 
Poate cu părinţii, poate cu prietenul. Atât de vulnerabilă. Doar o 
zi i-ar fi trebuit să o convingă să vină cu ei. 

„Fluieraşul din Hamelin...” 

Dar, desigur, acum nu era momentul potrivit, aşa că Pell o 
lăsă în pace, cu regretul vânătorii lui care vede cum prada trece 
pe sub ochii lui şi nu poate să facă nimic. Cu toate acestea, 
bărbatul nu era supărat; balta era plină de peşti. 


Şi, pe lângă asta, simțind atingerea rece a pistolului şi a 
cuţitului pe care le avea asupra lui, Pell ştia că, în scurtă vreme, 
vânătoarea urma să ia sfârşit. 


Capitolul 33 

— Bine te-ai întors, o întâmpină Rebecca Sheffield pe Dance, 
stând în uşa cabanei. Am tot vorbit şi ţi-am prăpădit banii pe 
room-service, zise ea arătând înspre o sticlă de vin proaspăt 
începută. 

Rebecca se uită apoi la Samantha, dar, nerecunoscând-o, o 
salută formal, gândindu-se că era doar un alt poliţist care lua 
parte la investigaţie. 

— Bună. 

Femeia intră împreună cu Dance, care închise şi încuie 
ermetic uşa. 

Samantha le privi pe ambele femei, uitându-se de la una la 
alta. Părea să-şi fi pierdut vocea, şi, pentru o secundă, Dance se 
temu ca femeia să nu se sperie şi să fugă. 

— Stai un pic, zise Rebecca privind-o mai atentă. 
Dumnezeule! 

Linda tot nu îşi dădea seama şi privea încruntată. 

— Nu o recunoşti? spuse Rebecca. 

— Ce vrei să spui? Ah, stai! Sam, tu eşti? 

— Bună, răspunse nesigura pe ea tânăra femeie, incapabilă 
să o privească în ochi pe Linda. 

— Arăţi diferit, rosti Linda. Dumnezeule! Faţa ta. 

Samantha ridică din umeri şi se înroşi. 

— Eşti mai drăguță acum. Şi, în sfârşit, nu mai eşti piele şi os. 
Rebecca se îndreptă spre ea şi o îmbrăţişa cu putere. Apoi, cu 
mâinile pe umerii ei, se lăsă uşor pe spate. Fantastic. Ce ţi-ai 
făcut? 

— Am implanturi în maxilar şi în obraji. Buze, ochi... şi, 
desigur, nasul. Samantha se uită ruşinată spre piept şi zâmbi 
uşor. Şi acolo. Dar asta voiam să fac de ani de zile. 

— Nu îmi vine să cred! Linda izbucni în plâns şi o îmbrăţişă din 
nou. 

— Cum te cheamă acum? 

— Aş prefera să nu spun, răspunse Samantha privind în gol. 
Şi, vă rog, să nu spuneţi la nimeni despre mine! Dacă îl prind pe 
Daniel şi voi vreţi să vorbiţi cu reporterii, vă rog să nu mă 
pomeniţi. 

— Desigur, replică Rebecca. 

— Soţul tău ştie? întrebă Linda. 

Samantha dădu din cap că nu. 


— Cum ai reuşit? întrebă Rebecca. 

— Mint, înghiţi în sec femeia. Aşa reuşesc. 

Dance ştia că majoritatea cuplurilor mint într-o oarecare 
măsură, deşi mai rar decât partenerii care nu sunt căsătoriţi. 
Dar, de regulă, minciunile sunt minore, rareori ascunzând un 
secret precum cel al Lindei. 

— Trebuie să fie greu, continuă Rebecca. Ai nevoie de o 
memorie bună de tot. 

— Nu am de ales, replică Samantha. 

Dance recunoscu în vorbele ei semne ale apărării. Îşi mişca 
braţele şi se făcea mai mică. Era îngrozitor de stresată. 

— Dar ştie măcar că ai fost la închisoare? 

— Da. 

— Atunci cum...? 

— l-am spus că avea de-a face cu slujba şi că mi-am ajutat 
şeful să sustragă nişte bani pentru o operaţie a soţiei lui. 

— Şi a crezut asta? 

Samantha se uită cu timiditate spre Rebecca. 

— E un bărbat bun. Dar m-ar părăsi fără să stea pe gânduri 
dacă ar afla adevărul. Că am făcut parte dintr-o sectă... 

— Nu era o sectă! sări Linda. 

— Orice a fost, Daniel Pell era în spatele ei. Un motiv suficient 
ca să mă părăsească. Şi nici nu l-aş putea învinovăţi. 

— Dar părinţii tăi? continuă Rebecca. Ştiu ceva? 

— Mama a murit, şi tata e la fel de nepăsător faţă de mine ca 
întotdeauna. Dar ştiţi asta. Îmi pare rău... aş dori să nu mai 
vorbesc despre asta. 

— Sigur, Sam, replică Rebecca. 

Dance le întrerupse şi se întoarse la caz, oferindu-le detalii 
despre moartea lui Susan şi despre furtul dosarelor. 

— Sunteţi siguri că el a făcut asta? întrebă Linda. 

— Da. Amprentele au confirmat. 

Linda închise ochii şi murmură o rugăciune, în vreme ce 
Rebecca părea de-a dreptul furioasă. Niciuna dintre cele trei 
femei nu auzise de Pemberton sau de Brock. Nici nu îşi 
aminteau de posibilele evenimente organizate de această firmă 
şi care să-l fi interesat pe Pell. 

— Viaţa era altcumva atunci, rosti Rebecca. 

Dance o întrebă pe Samantha despre complicele lui Pell, dar, 
ca restul femeilor, tânăra nu ştia cine putea fi. Nici nu îşi 


amintea despre Charles Pickering din Redding. Dance le spuse 
de e-mailul primit de la Richard Pell şi le întrebă dacă îl 
cunoscuseră vreodată. 

— Cine? întrebă Rebecca, iar Dance îi explică. 

— Frate mai mare? o întrerupse Linda. Nu, Scotty era mai 
tânăr. Şi a murit cu un an înainte să îl cunosc. 

— Daniel avea un frate? se miră Rebecca. Ne-a spus că e 
singur la părinţi. 

Dance le spuse apoi despre infracțiunile comise de Pell 
împreună cu cumnata fratelui său, iar Linda dădu din cap 
tulburată. 

— Nu, nu, nu. Nu ai dreptate. Pe fratele lui Daniel îl chema 
Scott, şi era labil psihic. Din cauza asta m-am înţeles atât de 
bine cu Daniel. Şi fratele meu e bolnav. 

— lar mie mi-a spus că e singur la părinţi, interveni Rebecca. 
Ne minţea doar ca să ne poată folosi. Sam, tie ce ţi-a spus? 

Samantha tăcu o secundă, apoi le răspunse: 

— Richard era mai în vârstă decât Daniel, şi cei doi nu se 
înțelegeau deloc. Richard îl teroriza tot timpul. Mama lor era 
beată non-stop şi niciodată nu făcea curăţenie în casă, aşa că 
tatăl băieţilor insista ca ei să se ocupe de asta. Dar Richard îl 
forţa pe Daniel să facă şi treaba lui. Dacă Daniel refuza, atunci 
Richard sărea să îl bată. 

— Tie ţi-a spus adevărul? întrebă înţepată Linda. 

— Păi, doar a menţionat lucrurile astea. 

— Un punct pentru Şoricel, zise Rebecca râzând. 

— Mie mi-a spus că nu vrea să afle nimeni din Familie despre 
fratele lui, continuă Linda. Mi-a zis că are încredere doar în 
mine. 

— Eu nu aveam voie să menţionez că e singur la părinţi, 
replică Rebecca. 

Linda părea tulburată. 

— Toţi mai spunem minciuni. Ştii, povestea aia cu cumnata lui 
- menţionată în e-mailul de la fratele lui? Pun pariu că nu a fost 
aşa. Sau nu a fost atât de grav, şi fratele lui s-a folosit de 
incident pentru a nu mai vorbi cu Daniel. 

În mod clar, Rebecca nu credea nimic din lucrurile auzite. 

Dance se gândi că Pell le văzuse probabil pe Rebecca şi pe 
Linda ca o ameninţare la adresa lui, mai mult decât pe 
Samantha. Linda era mama Familiei şi avea oarecare autoritate. 


Rebecca, în mod cert, era obraznică şi spunea lucrurilor pe 
nume. Dar Samantha... pe ea o putea controla mult mai bine, şi 
ştia că putea să îi spună adevărul - cel puţin o parte din adevăr. 

Agenta era bucuroasă că Samantha îşi oferise ajutorul, şi 
observă că femeia se uita la ceaşca de cafea. 

— Nişte cafea? 

— Sunt cam obosită. Nu prea am dormit în ultima vreme. 

— Nu eşti singura, replică Rebecca. 

Samantha dădu să se ridice, dar Dance îi făcu semn să mai 
stea. 

— Lapte? Zahăr? o întrebă agenta. 

Dance observă că atât Linda, cât şi Rebecca zâmbeau uşor 
observând timiditatea Samanthei. 

„Şoricelul...” 

— Mulţumesc. Lapte. 

— Linda mi-a spus că Pell ar fi vrut la un moment dat să se 
mute undeva prin ţară, continuă Dance. A menţionat un „vârf de 
munte”. Ai vreo idee la ce se referea? 

— Păi, Daniel mi-a spus de multe ori că ar dori să plece la 
ţară, răspunse Samantha. Să se mute cu tot cu Familie acolo. 
Pentru Daniel era foarte important să scape de toată lumea care 
îl deranja. Nu îi plăceau vecinii şi nu îi plăcea guvernul. Voia să 
nu fie nevoit să stea în mijlocul oamenilor. Voia şi ca Familia să 
crească. 

— Serios? întrebă Rebecca. 

Linda rămase tăcută şi se uită prin jur. 

— A pomenit vreodată ceva despre Utah? întrebă Dance. 

— Nu. 

— Dar atunci, la ce locaţie se referea oare? 

— Nu mi-a spus niciodată. Dar părea să se fi gândit serios la 
asta. 

Dance îşi aminti că era posibil ca Pell să fi furat o barcă 
pentru a scăpa. 

— A menţionat vreodată o insulă? o întrebă agenta pe 
Samantha. 

— O insulă? În niciun caz. 

— De ce nu? 

— Îi e groază de apă. Nu ar merge în viaţa lui cu o barcă. 

— Nu ştiam asta, zise Linda. 


Rebecca era în aceeaşi oală cu Linda, aşa că doar zâmbi 
strâmb. 

— Evident că nu. Daniel îşi împărtăşea secretele doar cu 
Şoricelul lui. 

— Daniel spunea că oceanul aparţine altei lumi. Oamenii nu 
au nici treabă acolo. Nu ar trebui să fii într-un loc unde nu ştii 
nimic. La fel zicea şi despre zbor. Nu avea încredere nici în piloţi, 
nici în avioane. 

— Noi ne gândeam că poate a fugit de la locul crimei pe apă. 

— Imposibil, replică Samantha. 

— Eşti sigură? 

— Da. 

Dance îşi ceru scuze şi le lăsă puţin singure ca să îl sune pe 
Rey Carraneo. Agenta îi ordonă să oprească de îndată căutarea 
bărcilor, apoi închise gândindu-se că Michael se înşelase şi că 
Kellogg avusese dreptate. 

— Acum, aş vrea să vă gândiţi ce motive ar putea să aibă Pell 
ca să rămână aici, continuă agenta, care apoi menţionă spusele 
Rebeccăi referitoare la marea lovitură. Eu mă gândeam că a 
rămas aici să ascundă fie bani, fie ceva valoros. Sau poate are 
afaceri neîncheiate. Poate ceva în legătură cu cazul Croyton. 

— Bani? Samantha clătină din cap. Nu prea cred. 

— Ştiu sigur că a zis aşa ceva, replică ferm Rebecca. 

— Ah, nu, nu spuneam că nu a zis aşa ceva, adăugă rapid 
Şoricelul. Poate nu a folosit termenul „mare” cu sensul pe care îl 
înţelegem noi. Daniel nu era adeptul infracţiunilor prea 
evidente. Noi spărgeam casele şi... 

— Uneori, o corectă Linda. 

— Ei bine, Linda, oftă Rebecca, chiar făceam asta. Şi voi 
comiteaţi o grămadă de infracţiuni înainte să vin şi eu în Familie. 

— Totul era exagerat! 

Samantha nu luă partea nici uneia, şi părea nesigură, ca şi 
cum se temea ca nu cumva ele să aştepte intervenţia ei. Apoi, 
femeia continuă: 

— Daniel spunea că, dacă făceam un lucru ilegal prea 
evident, presa urma să afle, şi de acolo până la poliţie mai era 
un singur pas. Nu ne ocupam de bănci şi de casierii. Era mult 
prea riscant. Oricum, noi nu furam pentru bani. 

— Nu? întrebă surprinsă Dance. 


— Nu. Puteam să câştigăm la fel de mult prin muncă cinstită. 
Dar nu asta voia Daniel. Lui îi plăcea ca oamenii să facă lucruri 
pe care nu voiau să le facă. Asta era scopul lui. 

— Prea faci să pară că noi doar atâta făceam, remarcă Linda. 

— Nu voiam să zic asta... 

— Nu eram o bandă de tâlhari. 

Rebecca o ignoră pe Linda şi zise: 

— Eu cred că Daniel chiar voia bani. 

— Ei bine, eu tot timpul am crezut că era vorba despre 
manipularea oamenilor. Samantha zâmbi nesigură. Nu avea 
nevoie de bani mulţi. Nu voia aşa ceva. 

— Dar ar fi trebuit să plătească într-un fel pentru vârful ăla de 
munte, remarcă Rebecca. 

— Aşa e. S-ar putea să mă înşel, se scuză Samantha. 

Dance simţi că toate acele lucruri erau importante pentru a-l 
putea înţelege pe Daniel Pell, aşa că le întrebă în continuare pe 
femei despre infracțiunile lor, sperând să obţină informaţii mai 
clare. 

— Daniel era bun în ceea ce făcea, continuă Samantha. Chiar 
dacă ştiam că nu era bine ce făceam, nu puteam să nu îl 
admirăm. Ştia cele mai bune locuri pentru furtişaguri sau pentru 
spargeri de case. Ştia cum funcționau sistemele de alarmă din 
magazine, pe ce haine erau coduri de bare şi pe care nu, şi care 
casieri ar accepta să schimbe marfa fără să-i arăţi bonul. 

— Toată lumea spune vrute şi nevrute despre el, ca şi cum ar 
fi cel mai mare criminal din istorie, remarcă Linda. Dar totul era 
doar un joc pentru el. Ca şi atunci când ne deghizam, ţineţi 
minte? Purtam peruci, haine de toate felurile, ochelari falşi. Era 
totul foarte distractiv. 

Rebecca şi Samantha îi explicară apoi agentei despre cum 
lucra Familia. Furtişagurile le aduceau câteva sute de dolari 
săptămânal, dar Dance tindea să creadă teoria Samanthei, cum 
că scopul lui Pell era să deţină controlul asupra lor. 

— Şi cum rămâne cu legătura cu Charles Manson ? 

— Ah, replică Samantha, dar nu exista aşa ceva! 

Dance fu surprinsă. 

— Toată presa zicea contrariul. 

— Ei bine, ştii ce poate să spună presa. 


Samantha ezita de obicei înainte să îşi exprime o părere 
opusă părerii celorlalţi, dar în acest caz era complet sigură pe 
ea. 

— Într-adevăr, Daniel a citit cărţile acelea şi a luat notițe. Dar 
el îl vedea pe Manson ca pe un exemplu negativ. 

— Nu, nu, nu, o contrazise Linda. Avea toate cărţile alea 
despre el! 

Dance îşi aminti că femeia primise o pedeapsă mai aspră 
pentru că distrusese dovezi în noaptea în care murise familia 
Croyton. lar acum părea tulburată, aflând că gestul ei ar fi putut 
fi în zadar. 

— Singurele asemănări între el şi Manson ar fi că ambii 
locuiau cu mai multe femei, care comiteau infracțiunile în locul 
lor. Dar Manson nu avea discernământ. Susţinea că era Isus, 
avea o zvastică tatuată pe frunte, credea că avea puteri psihice 
şi tot timpul vorbea despre politică şi rasa umană. Un alt 
exemplu clar că emoţiile te controlează, continuă ea. Ca 
tatuajele, piercingurile şi frizurile neobişnuite. Toate acestea le 
oferă oamenilor informaţii despre tine. Şi informaţiile înseamnă 
control. Nu, nu. El credea că Manson a procedat greşit încă de la 
început. Eroii lui Daniel erau Hitler şi... 

— Hitler? o întrerupse Dance. 

— Da. Îi găsea o singură slăbiciune: problema lui cu evreii. 
Pell spunea că, dacă Hitler ar fi putut să treacă peste ura sa faţă 
de evrei şi să îi includă în guvernul său, ar fi fost cel mai 
puternic om din istoria omenirii. Dar nu s-a putut controla, aşa 
că a pierdut războiul. De asemenea, îl admira pe Rasputin. 

— Călugărul rus? 

— Exact. Admira cum a avansat pe scara socială şi îi plăcea 
că Rasputin folosea sexul pentru a controla oamenii. 

Rebecca râse scurt, iar Linda roşi. 

— Ah, şi Svengali. 

— Eroul din 7ri/by'8? întrebă Dance. 

— Ah, ştii de carte? replică Samantha. lubea povestea aia. 
Linda ne-a citit-o de zeci de ori. 

— Şi, sinceră să fiu, interveni Rebecca, nici nu era ceva de 
capul ei. 


18 Roman scris de George du Maurier. Cuvântul „Svengali” a intrat în limbajul 
comun însemnând o persoană care, având intenţii rele, îi manipulează pe alţii 
pentru a face ceea ce-şi doreşte el. (n. red.) 


Agenta se uită la carneţelul ei şi o întrebă pe Samantha 
despre cuvintele pe care le căutase Pell pe internet. 

— Nimue? întrebă Samantha. Nu ştiu despre aşa ceva. Dara 
avut o prietenă Alison la un moment dat. 

— Da? întrebă Linda. _ 

— Da. A cunoscut-o în San Francisco. Inainte de noi. Făcea 
parte dintr-un grup asemănător cu Familia. 

— Despre ce vorbeşti? întrebă Linda. 

Samantha dădu din cap şi se uită nesigură spre Linda. 

— Nu era grupul lui. Daniel pierdea timpul în oraş, şi a 
cunoscut-o pe Alison, iar apoi pe unii oameni din secta aia, sau 
ce era. Daniel nu era membru - nu primea ordine de la nimeni -, 
dar secta lor l-a fascinat, aşa că a umblat o vreme cu ei şi a 
învăţat multe despre controlul asupra oamenilor. Dar cei din 
sectă au intrat la bănuieli când şi-au dat seama că Pell nu voia 
să li se alăture, aşa că Daniel a plecat împreună cu Alison. Au 
umblat prin tot statul. Apoi Daniel a fost arestat pentru cine ştie 
ce, şi Alison s-a întors în San Francisco. A încercat să o găsească 
chiar şi când era cu mine. Cred că de asta mai mergea prin Bay 
Area. Nu ştiu de ce arvrea să o găsească acum. 

— Care e numele ei complet? 

— Nu ştiu. 

Dance se întrebă cu voce tare dacă Pell o căuta pe această 
Alison - sau pe Nimue - pentru a se răzbuna. 

— La urma urmei, continuă agenta, era necesar un motiv bun 
de tot pentru a intra pe internet cât era la Capitola. 

— Ah, dar Daniel nu credea în răzbunare, o contrazise 
Samantha. 

— Nu ştiu, Sam, replică Rebecca. Mai ţii minte motociclistul 
ăla? Daniel aproape l-a omorât. 

Dance îşi aduse aminte despre ce le spusese Nagle referitor la 
vecinul lui Pell care luase o bătaie cruntă. 

— În primul rând, spuse Linda, nu Daniel l-a bătut. A fost 
altcineva. 

— Ei bine, nu e aşa. L-a stâlcit în bătaie. 

— Dar poliţia l-a lăsat să plece. 

„Ciudată dovadă a nevinovăţiei”, gândi Dance. 

— Doar pentru că tipul nu a avut curaj să depună plângere 
împotriva lui. 

— Chiar a făcut Daniel asta? 


Rebecca se uită înspre Samantha. 

Samantha îi evită privirea. 

— Cred că da. Adică, da, Daniel l-a bătut bine. 

Linda tot nu părea să o creadă. 

— Dar nu era vorba despre răzbunare acolo, reluă Samantha 
discuţia. Vedeţi, motociclistul ăla se credea un fel de şef al 
cartierului. Şi a încercat să îl şantajeze pe Daniel. L-a ameninţat 
cu o plângere la poliţie pentru ceva ce nu s-a întâmplat 
niciodată. Daniel s-a dus să vorbească atunci cu el şi a încercat 
să îl controleze prin puterea minţii. Dar motociclistul i-a râs în 
faţă şi i-a spus că avea o zi la dispoziţie să îi aducă banii. Pe 
urmă apare o ambulanţă pe stradă. Motociclistul avea 
încheieturile şi gleznele varză. Dar nu fusese răzbunare. El era 
imun în faţa lui Daniel. Şi, dacă eşti imun, atunci Daniel nu te 
poate controla, astfel că te vede ca pe o ameninţare pentru el. 
Şi amenințările trebuie eliminate. 

— Controlul, spuse Dance. Cam la asta se rezumă Daniel Pell, 
nu? 

Se pare că acesta era un lucru din trecutul lor cu care toate 
cele trei membre ale Familiei erau de acord. 


Capitolul 34 

Agentul trimis de Departamentul de Poliţie din Monterey era 
cu ochii în patru. Urmărea atent cu privirea tot teritoriul pe care 
îl vedea din maşină: pământul din jur, copacii, grădina şi 
drumul. 

Era tura lui - cea mai plictisitoare parte din meseria de 
poliţist, fără îndoială. Supravegherile erau pe locul doi, dar 
măcar acolo ştiai clar că individul pe care îl păzeşti e tipul rău. ŞI 
asta înseamnă că ai o şansă să îţi scoţi arma la timp. 

Măcar apuci să faci ceva. 

Dar să păzeşti martorii şi pe băieţii buni - în special când tipii 
răi nici măcar nu ştiu unde sunt cei buni - era foaaaaaaarte 
plictisitor. 

Tot ce se poate întâmpla e să ai după aia dureri de spate şi de 
picioare. Lucru care trebuie remediat cu multe ceşti de cafea, 
pauze, drumuri la toaletă şi... 

„La naiba!” înjură în gând agentul. Acum, că se gândise la 
asta, trebuia să urineze. 

Putea să îşi dea drumul în tufişuri? Nu prea, ţinând cont de cât 
de frumos era locul. Trebuia să meargă la o toaletă. Prima dată 
totuşi avea să facă un mic tur să verifice dacă totul era în 
regulă, urmând ca apoi să meargă să bată la uşă. 

Agentul cobori din maşină şi se îndreptă spre drumul 
principal, uitându-se atent la copaci şi la tufişuri. Nimic anormal. 
Exact ce vezi prin asemenea cartiere: o limuzină care trece pe 
lângă tine încet, iar şoferul, evident, poartă o bască, la fel ca în 
filme. O femeie, de partea cealaltă a şoselei, vorbea cu bietul 
grădinar, care în mod cert era nervos de indecizia femeii cu 
privire la locul unde să stea florile. 

Femeia îşi ridică privirea din pământ, îl văzu pe poliţist şi îl 
salută din cap. 

Agentul o salută înapoi, gândindu-se cum ar fi ca femeia să 
vină la el şi să îi spună cât de mult era ea atrasă de un bărbat în 
uniformă. Agentul auzise poveşti despre alţi poliţişti care opreau 
femei în trafic, iar plata era în natură, undeva în spatele 
copacilor, sau chiar pe bancheta din spate a maşinii (o variantă 
a poveştii includea şi o motocicletă Harley Davidson). Dar toate 
poveştile astea erau de tipul „ştiu pe cineva care ştie pe cineva 
care i-a zis asta”. Nici el şi nici prietenii săi nu păţiseră vreodată 
aşa ceva. Şi dacă, prin absurd, cineva i-ar fi propus aşa ceva - 


până şi biata femeie cu florile -, nici măcar nu ar fi putut avea 
erecţie. 

Lucru care îi aminti din nou de vezica lui în suferinţă. 

Apoi observă că femeia îi făcea cu mâna în timp ce se apropia 
de el. 

— Totul e în regulă, domnule poliţist? 

— Da, doamnă. 

— Sunteţi aici din cauza maşinii? 

— Ce maşină? 

— Acolo sus, gesticula ea. Am văzut-o oprind cu zece minute 
în urmă, dar şoferul a parcat-o ciudat, între copaci cumva. M-am 
gândit că e dubios să parchezi aşa. Ştiţi, au fost nişte spargeri 
prin zonă în ultima vreme. 

Agentul, alarmat, se apropie de locul indicat de femeie. 
Printre frunzele tufişurilor, văzu un obiect sclipitor. Doar dacă 
voiai să ascunzi o maşina ai fi parcat aşa. 

„Pell”, gândi el şi îşi întinse mâna după pistol în timp ce făcu 
un pas înainte. 

FS$99$$Đ99$9. 

Agentul sări înapoi alarmat de zgomotul ciudat pe care îl 
auzise, iar lopata grădinarului îl izbi cu putere în zona dintre 
umăr şi gât. 

Agentul gemu şi căzu la pământ. Cu ochii înceţoşaţi, mai 
apucă să implore: 

— Te rog, nu! 

Dar răspunsul veni sub forma unei noi lovituri de lopată. De 
data asta mult mai bine plasată. 


Daniel Pell, îmbrăcat cu haine de grădinar, târî corpul 
poliţistului printre tufişuri, într-un loc unde nu putea fi văzut. 
Bărbatul nu era mort, ci doar inconştient. 

Pell îl dezbrăcă rapid, apoi luă pe el uniforma de poliţist şi îşi 
suflecă mânecile. Îi astupă agentului gura cu bandă izolatoare şi 
îl încătuşă. Îşi îndesă în buzunar pistolul şi muniţia agentului şi 
mută pistolul său în toc. Cunoştea bine arma, şi o folosise de 
destule ori încât să o poată utiliza fără probleme. 

Uitându-se în spate, o văzu pe Jennie adunând florile din faţa 
cutiei poştale a casei şi aruncându-le într-o pungă. Işi jucase 
bine rolul de nevastă, îi distrăsese atenţia agentului exact cât 
trebuia şi nici nu reacţionase când Pell îl doborâse cu lopata. 


Lecţia „uciderii” lui Susan Pemberton funcţionase bine; fata se 
apropiase mai mult de latura ei întunecată. Dar încă trebuia să 
fie atent. Nu avea voie să îl omoare pe agent. Nu încă. Cu toate 
acestea, fata îi urma indicaţiile, iar Pell era încântat. Nimic nu îl 
bucura mai tare decât să vadă cum putea să transforme pe 
cineva într-un supus al lui. 

— Scumpo, treci în maşină, îi spuse el şi îi întinse hainele de 
grădinar. 

— Mă duc să pornesc motorul. Apoi se întoarse şi începu să 
fugă pe stradă, hainele, punga şi lopata fluturând toate după ea. 
Te iubesc! strigă ea întorcându-se. 

Pell o privi încântat, iar apoi reveni cu privirea către casa în 
faţa cărei stătea. Era casa bărbatului care îl condamnase. 
Procurorul James Reynolds. 


Daniel Pell se uită cu grijă printr-o fereastră şi îl văzu pe 
Reynolds plimbându-se prin camere cu o sticlă de vin în mână şi 
cu telefonul în cealaltă. O femeie - probabil soţia lui - se 
îndrepta râzând spre bucătărie. 

Pell se gândise că în ziua de azi, cu ajutorul internetului, al 
computerelor şi, evident, cu motorul de căutare Google, putea 
să găsească aproape orice fără mare efort. Intr-adevăr, aflase 
nişte informaţii utile despre Kathryn Dance, dar nimic despre 
James Reynolds. Bărbatul nu figura cu numere de telefon, facturi 
şi nici măcar adrese. 

Pell se gândise apoi că urma să dea de el cu ajutorul 
dosarelor de la primărie, dar evident că nu avea cum să 
pătrundă în clădire, cu atât mai mult acum, după evadare. In 
plus, nu avea nici timp la dispoziţie. Trebuia să termine ce avea 
de făcut în Monterey şi să plece. 

Dar apoi avusese o idee fantastică, şi căutase pe internet 
arhivele ziarelor locale. Găsise în Peninsula Times informaţii 
despre nunta fiicei procurorului. Pell sunase la firma unde 
avusese loc evenimentul, la Del Monte Spa and Resort, şi aflase 
numele companiei care organizase totul. Compania Brock. Cu 
ajutorul unei cafele şi a spray-ului paralizant, o rezolvase pe 
Susan Pemberton, şi automat găsise şi dosarele care conţineau 
numele şi adresa celui care plătise pentru tot: James Reynolds. 

Şi acum era aici. 

Mai multă agitaţie înăuntrul casei. 


Se pare că acolo era şi un tânăr de aproximativ treizeci de 
ani. Poate era fiul lui Reynolds - fratele miresei. Trebuia să îi 
ucidă pe toţi. Nu putea să lase pe nimeni în viaţă. Moartea lor 
pur şi simplu îi oferea lui şi lui Jennie mai mult timp la dispoziţie 
pentru fugă. Pell urma să îi amenințe cu arma, să îi ducă în baie 
sau într-o debara şi apoi să îi ucidă cu cuțitul - astfel încât 
nimeni să nu audă împuşcături. Cu puţin noroc, cadavrele nu ar 
fi fost găsite până când Pell îşi va fi terminat treaba în zonă şi va 
fi dispărut de mult. 

Pell îl văzu apoi pe procuror terminând de vorbit la telefon şi 
întorcându-se. Pell se dădu la o parte, verifică pistolul şi apăsă 
butonul soneriei. Din interiorul apartamentului se auziră nişte 
zgomote şi o figură apăru în cadrul uşii. Pell se poziţionă astfel 
încât uniforma sa să fie vizibilă. 

— Da? Cine e? 

— Domnule Reynolds, agentul Ramos aici. 

— Cine? 

— Sunt polițistul desemnat să vă supravegheze. Aş dori să 
vorbesc cu dumneavoastră. 

— Imediat. Am ceva pe foc. 

Pell îşi apucă arma, abia reuşind să se stăpânească. Brusc, se 
simţi excitat. Abia aştepta să se întoarcă cu Jennie la Sea View. 
Poate nici nu avea rost să se abţină până la motel. Puteau să o 
facă pe bancheta din spate. Pell păşi înapoi şi se propti de un 
copac înalt de lângă uşă, strângând arma în palmă. Trecu un 
minut. Apoi încă unul. 

— Domnule Reynolds? 

— Nu te mişca, Pell, se auzi o voce din spatele său. Aruncă 
pistolul! Sunt înarmat! 

Vocea era a lui Reynolds. 

„Nu! Ce s-a întâmplat oare?” Pell tremura de furie, şi se 
abţinu cu greu să nu vomite de nervi şi de supărare. 

— Pell, ascultă-mă. Dacă ce mişti, te împuşc. Ţine arma din 
mâna ta stângă de mâner şi las-o jos! Acum! 

— Poftim? Domnule, ce vreţi să spuneţi? 

Nu, nu! Plănuise totul atât de bine! Pell simţea cum se sufoca 
din cauza furiei, şi aruncă rapid o privire în spatele său. 
Reynolds stătea acolo ţinând un pistol cu ambele mâini. Ştia 
exact ce făcea şi nu părea deloc nervos. 


— Staţi, staţi! Domnule procuror Reynolds, numele meu e 
Hector Ramos. Sunt agentul... 

Pell auzi cum Reynolds ridică piedica. 

— Bun! Nu ştiu despre ce e vorba, dar în regulă! Hristoase! 

Pell prinse pistolul său de mâner şi se aplecă odată cu el. 

Fix atunci, o Toyota neagră se opri brusc în parcare şi începu 
să claxoneze. 

Pell se aruncă pe burtă, ridică pistolul şi începu să tragă 
înspre direcţia lui Reynolds. Procurorul se aruncă şi el la pământ 
şi trase de câteva ori, dar, panicat fiind, rată. Apoi Pell auzi în 
depărtare zgomotul sirenelor de poliţie. Prins între instinctul său 
de conservare şi dorinţa de a-l ucide pe Reynolas, Pell ezită o 
secundă. Dar instinctul câştigă, şi bărbatul începu să fugă spre 
şosea, unde Jennie îl aştepta cu portiera deschisă. 

Pell sări înăuntru, şi Jennie apăsă pedala de acceleraţie. Pell 
mai trase câteva focuri spre casă, sperând să ucidă pe cineva. 


Capitolul 35 

Dance stătea alături de Kellogg şi de James Reynolds în 
curtea acestuia. Luminile colorate se învârteau pe iarba frumos 
aranjată. 

Procurorul fusese îngrijorat că cineva ar fi putut fi rănit de 
gloanţele trase de cele două pistoale. El trăsese cu arma din 
instinct de apărare - încă era speriat - şi chiar înainte ca maşina 
lui Pell să dispară, se îngrijorase ca nu cumva vreun vecin să fie 
rănit. Fugise repede să se uite la numărul de înmatriculare, dar 
maşina era prea departe ca să mai poată să observe ceva, aşa 
că se întorsese rapid în casă. Din fericire, nimeni nu fusese rănit. 
Agentul inconştient din tufe avea câteva vânătăi urâte, suferise 
o comoţie şi-l cam dureau toţi muşchii, dar starea lui, conform 
spuselor medicilor, nu era gravă. 

Reynolds vorbea la telefon cu Dance în momentul în care 
„agentul Ramos” sunase la uşă. Dance îl sunase să îi spună că 
Pell, care aproape sigur era deghizat ca un bărbat 
latinoamerican, ştia unde locuia şi plănuia să îl ucidă. Procurorul 
îşi scosese arma din sertar, îşi ascunsese soţia şi copilul în 
subsol şi sunase la Urgenţe. Apoi, Reynolds ieşise pe o altă uşă 
şi se strecurase în spatele lui Pell. Fusese atât de aproape să îl 
ucidă - doar intervenţia prietenei sale îl salvase pe Pell. 

Procurorul fugi repede să îşi vadă soţia, iar apoi se întoarse. 

— Pell şi-a asumat atâtea riscuri doar ca să se răzbune? Chiar 
m-am înşelat în privinţa lui. 

— Nu, James. Nu era răzbunare, îi răspunse Dance. 

Dance, fără să menţioneze numele Samanthei, le spuse 
reporterilor - care deja se îngrămădeau - câte ceva despre 
modul în care gândea Daniel Pell şi îi zise procurorului despre 
incidentul din Seaside când motocicilistul îşi bătuse joc de el. 

— Tu ai făcut acelaşi lucru la tribunal. Atunci când a încercat 
să te controleze. Mai ţii minte? Asta înseamnă că îi eşti imun. 
Chiar mai rău decât atât - tu l-ai controlat pe el şi l-ai 
transformat în Manson, în altcineva, în cineva pentru care nu 
avea pic de respect. Practic, el era marioneta ta. Şi nu putea să 
accepte aşa ceva. Erai prea periculos pentru el. 

— Şi asta nu e răzbunare? 

— Nu. Are legătură cu planurile lui pentru viitor, răspunse 
Kathryn. Ştia că nu te putea intimida nicicum şi că ştiai lucruri 


despre el. Şi ştia că nu aveai să îţi găseşti liniştea până când nu 
era prins. Asta chiar dacă eşti la pensie. 

Dance îşi aminti de figura fermă a procurorului. 

„O să fac tot ce pot...” 

— Nu ţi-a fost frică să ne ajuţi să îl urmărim. Asta te-a 
transformat într-o ameninţare pentru el. Şi, după cum spunea 
Pell, amenințările trebuie eliminate. 

— La ce te referi când spui „viitor”? Ce urmează să facă? 

— Asta e marea întrebare. Nu ştim. 

— Dar cum naiba ai reuşit să suni cu un minut înainte să 
apară? 

Dance ridică din umeri. 

— Susan Pemberton. 

— Femeia ucisă ieri? 

— Da. Lucra pentru Eve Brock. 

Procurorul păru a-şi aminti. 

— Ah, da. Firma organizatoare de evenimente. Ei s-au ocupat 
de nunta Juliei. M-a găsit prin ea? Genial! 

— Prima dată m-am gândit că Pell a folosit-o pe Susan să intre 
în birou şi să distrugă dovezi, continuă Dance. Sau să obţină 
informaţii despre un eveniment din viitorul apropiat. M-am tot 
întrebat ce motiv a avut să o ucidă. M-am gândit la Susan şi la 
biroul ei - acoperit cu toate pozele alea pe pereţi. Unele poze 
erau cu politicieni locali, altele cu nunţi. Apoi mi-am amintit că 
am văzut pozele de la nunta fiicei tale, poze chiar din dormitorul 
tău. Şi am făcut legătura. Am sunat-o pe Eve Brock, care mi-a 
confirmat faptul că i-ai fost client. 

— Cum de ai ştiut de deghizarea lui? 

Dance îi spuse că Susan fusese văzută în compania unui 
bărbat latinoamerican cu puţină vreme înainte să fie ucisă. 
Linda le zisese că Pell obişnuia să se deghizeze. 

— Părea ceva cam tras de păr să se deghizeze într-un bărbat 
latinoamerican. Dar se pare că m-am înşelat, zise ea arătând 
înspre urmele de gloanţe din pereţii casei. 

TJ şi Rey Carraneo apărură şi ei să raporteze ultimele noutăţi. 
Nimeni nu văzuse maşina cu care fugise Pell. Michael O'Neil veni 
lângă ei. Agentul îi ajutase pe poliţiştii care cercetaseră stradă şi 
curtea. 

O'Neil îl salută politicos din cap pe Kellogg, ca şi cum micile 
lor ciondăneli nu ar fi existat niciodată. Poliţiştii care cercetaseră 


strada nu găsiseră nimic important, în afară de nişte cartuşe 
uzate de la un Glock de nouă milimetri, urme de cauciuc (atât 
de uzate, încât nici măcar specialiştii nu puteau să îşi dea 
seama de modelul în cauză) şi „aproximativ un milion de dovezi 
absolut inutile”. O'Neil pur şi simplu scuipase furios ultima 
metaforă referitoare la dovezi. 

Apoi, agentul adăugă că polițistul nu reuşise să-i descrie bine 
pe atacator şi pe femeia care era cu el. Reynolds îşi sună fiica, 
acum că Pell ştia numele ei şi al soţului, şi îi spuse să 
părăsească oraşul până când criminalul urma să fie prins. Soţia 
lui Reynolds şi fiul său urmau şi ei să procedeze la fel, dar 
procurorul rămânea. Urma să stea tot în zonă - la un hotel 
privat, înconjurat de poliţişti - până când apuca să recitească 
toate dosarele cazului Croyton, care trebuie să vină în curând de 
la arhivele judecătoreşti. Acum era şi mai hotărât să ajute la 
capturarea lui Pell. 

Majoritatea poliţiştilor părăsiră zonă - doi rămaseră să îi 
păzească pe Reynolds şi pe membrii familiei sale, iar doi se 
ocupau de reporteri. Kellogg se îndepărtă şi el, lăsându-i pe 
O'Neil şi pe Dance singuri. 

— Mă întorc la Point Lobos, rosti Dance. Apoi se întoarse spre 
Kellogg, care încă nu plecase. Vrei să te las la sediu? 

— Vin cu tine la cabană, replică Kellogg, dacă eşti de acord. 

— Sigur. 

— O sa luăm mai încolo maşina mea. 

— Michael? Vii şi tu cu noi? 

Se uită spre O'Neil, care era în continuare profund marcat de 
moartea lui Millar. 

Agentul se uită la ei doi, cum stăteau cot la cot în faţa casei, 
exact ca un cuplu căsătorit care îşi conducea invitaţii. 

— Eh, voi fi nevoit să vă refuz. Am de făcut nişte declaraţii 
pentru presă, iar apoi mă opresc la familia lui Juan. Michael oftă 
lung şi continuă: A fost o zi tare lungă. 


Era epuizat. 

Şi turnase în el o sticlă din celebrul vin din Vallejo Springs. 
Morton Nagle nu avea cum să conducă spre casă prin 
aglomeraţia care era de la Contra Costa la San Jose. Scriitorul 
găsise un motel destul de aproape de podgoriile prin care se 
învârtise toată ziua şi îşi închiriase o cameră pentru noapte. 


Apoi se spălase pe faţă, comandase un sendviş şi desfăcuse o 
sticlă de vin. 

În timp ce aştepta să-i fie adusă comanda, îşi sună soţia, vorbi 
cu ea şi cu copiii lor, iar apoi o sună şi pe Kathryn Dance. 
Agenta îi spuse că Pell încercase să îl ucidă pe procurorul care îl 
condamnase pentru cazul Croyton. 

— Pe Reynolds? Nu se poate! 

— Nu a păţit nimic, îl asigură Dance. Dar Pell a scăpat. 

— Crezi că ăsta era scopul lui? De asta stătea pe acolo? 

Agenta îi spuse că ea avea dubii în această privinţă. Credea 
că, într-adevăr, intenţionase să îl ucidă pe Pell, ca un preludiu al 
unui plan mult mai complex, motivul fiind însă teama stârnită în 
el de procuror. Dar planul său adevărat încă îi scăpa. Dance 
părea obosită şi descurajată. 

Şi el părea tot aşa. 

— Morton, îl întrebă ea, e totul în regulă? 

— Mă întreb doar cât de tare o să mă doară capul mâine- 
dimineaţă, replică el, apoi îi spuse noapte bună şi închise 
telefonul fix. 

Nagle îşi primi mâncarea, o devoră şi se puse să butoneze 
telecomanda, deşi nu putea fi atent la imaginile care se derulau 
la televizor. 

Bărbatul se întinse în pat şi îşi dădu jos pantofii. Apoi sorbi o 
gură de vin dintr-un pahar de plastic, gândindu-se la o fotografie 
color cu Daniel Pell apărută în Time. Ucigaşul avea capul întors 
într-o parte, dar ochii lui albaştri se uitau fix în obiectivul 
aparatului de fotografiat. Păreau să te urmărească peste tot, şi 
nu puteai să scapi de privirea lor insistentă nici dacă închideai 
ziarul. 

Nagle era furios că nu reuşise nimic cu mătuşa fetei. Practic, 
tot drumul lui aici fusese o pierdere de vreme. 

Dar măcar respectase principiile eticii jurnalistice, protejându- 
şi sursele - şi protejând-o pe fetiţă. Fusese cât de insistent 
putuse cu mătuşa fetei, dar nu întrecuse măsura şi nici nu-i 
dezvăluise lui Kathryn noul nume al fetei sau locul în care se 
mutase. 

Nu, nu, se descurcase bine într-o situaţie dificilă. 

Ameţeala începea să îl cuprindă, iar Nagle se simţea din ce în 
ce mai bine. Urma să se întoarcă a doua zi acasă la soţie şi la 
copii. Şi să facă tot ce putea în legătură cu cartea. Vorbise cu 


Patricia Sheffield şi încă mai avea de vorbit cu ea - femeia avea 
destule informaţii despre viaţa în Familie şi dorea să discute cu 
el când scriitorul avea să se întoarcă. Femeia era sigură că o 
putea convinge şi pe Linda Whitfield să îi acorde acestuia un 
interviu. Şi, cu siguranţă, Nagle avea destule victime ale lui Pell 
despre care să scrie. 

Beat şi mai mult sau mai puţin mulţumit, Morton Nagle reuşi 
să adoarmă. 


Capitolul 36 

Stăteau toate în faţa televizorului şi se uitau la ştiri ca nişte 
surori care se revedeau după mult timp. Şi, într-un fel, chiar 
erau surori. Asta era părerea Samanthei McCoy. 

— Îţi vine să crezi? întrebă supărată Rebecca. 

Linda, care strângea resturile rămase de la cină ajutată de 
Samantha, dădu din cap îngrozită. 

Daniel Pell încercase să îl ucidă pe procurorul James Reynolas. 

Sam era şi ea îngrozită din cauza atacului. Şi-l amintea bine 
pe Reynolds. Era un bărbat aspru, dar corect, care negociase cu 
avocatul ei. De fapt, Samanthei chiar îi păruse binevoitor cu ea. 
Nicio dovadă nu indica faptul că ea avusese vreo legătură cu 
cazul Croyton - iar Sam, asemenea celorlalte două femei, era 
îngrozită la auzul ştirilor. Cu toate acestea, Familia comisese 
numeroase infracţiuni şi, dacă ar fi dorit, James Reynolds ar fi 
putut cere şi obţine pedepse mult mai severe pentru ea şi 
pentru restul. 

În schimb, bărbatul fusese înţelegător; îşi dăduse seama că 
fuseseră controlate de Daniel Pell. El numise lucrul acesta 
„sindromul Stockholm”, iar Sam verificase informaţiile. Era o 
legătură emoţională stabilită între victime şi răpitor sau 
criminal. Sam fusese fericită să accepte verdictul favorabil al 
procurorului, dar nu se amăgea cu faptul că acţiunile sale 
fuseseră înfăptuite sub influenţa altei persoane. În fiecare zi 
femeia se învinovăţea de lucrurile făcute şi îl învinuia pe Daniel 
Pell pentru că îi distrusese viaţa. Femeia nu fusese răpită; ea 
venise de bunăvoie în cadrul Familiei. 

Pe ecranul televizorului apăru un portret-robot al lui Pell: 
Daniel avea pielea mai închisă la culoare, părul negru, ochelari 
şi arăta a latinoamerican. Era deghizarea sa. 

— Foarte ciudat, spuse Rebecca. 

Kathryn Dance bătu la uşă, iar Linda se ridică să îi deschidă. 

Samanthei îi plăcea mult de ea - era o polițistă tare 
simpatică, care îşi purta iPodul la fel ca pistolul şi avea pantofi 
cu modele cu flori. l-ar fi plăcut să aibă şi ea o pereche de 
pantofi la fel. Sam nu-şi prea cumpăra astfel de lucruri. Uneori 
privea vitrinele şi se gândea: „Mi-ar plăcea să am aşa ceva”. Dar 
apoi revenea la realitate şi se gândea că nu merita asemenea 
obiecte. 


Winston Kellogg zâmbea şi el, dar zâmbetul lui era diferit de 
al lui Dance. Zâmbetul lui se asemăna într-un fel cu insigna sa, 
amândouă părând a spune: „Nu sunt deloc ceea ce crezi. Da, 
sunt agent federal, dar sunt şi eu om”. Kellogg nu era un bărbat 
frumos în sensul clasic al cuvântului, dar era atrăgător, în ciuda 
bărbiei duble şi a începutului de burtă. Dar felul de a fi, vocea sa 
şi ochii îl făceau să fie sexy. 

— Aţi auzit? întrebă Dance, arătând spre ecranul televizorului. 

— Îmi pare atât de bine că nu a păţit nimic, replică Linda. Era 
şi familia lui acolo? 

— Da, dar sunt în siguranţă. 

— La ştiri au spus că un agent a fost rănit, preciză Rebecca. 

— O să fie în regulă şi el, replică Kellogg. 

Apoi le spuse cum Daniel Pell şi partenera sa planificaseră 
totul. 

Sam se gândi din nou la mintea obsedată a lui Pell şi la cât de 
greu de oprit era Daniel. 

— Ei bine, voiam să vă mulţumesc, continuă Dance. 
Informaţiile voastre i-au salvat viaţa. 

— Serios? întrebă Linda. 

— Da, replică agenta, apoi le explică exact la ce se referise - 
în special la reacţiile lui Daniel când cineva râdea de el şi la 
deghizările acestuia - şi cum ajunsese să îi anticipeze acestuia 
mişcările. 

Rebecca dădea din cap strângând din buze. 

— Dar totuşi nu l-aţi prins. 

Sam fu ruşinată de comentariul direct al Rebeccăi. Tot timpul 
o uimiseră oamenii care nu se sfiau să critice sau să insulte, 
uneori absolut gratuit. 

— Da, aşa e, replică Dance, privind-o în ochi pe femeia înaltă. 
Nu am ajuns acolo la timp. 

— La ştiri au spus că însuşi Reynolds a încercat să îl prindă pe 
Pell, continuă Rebecca. 

— Exact, replică Kellogg. 

— Păi, poate că din cauza lui a reuşit Pell să scape. 

Dance o privi fix în ochi în continuare, capacitatea ei de a face 
acest luciu stârnind invidia Samanthei. Soţul ei obişnuia să-i 
spună: „Hei, ce e cu tine? Uită-te la mine!” Se părea că fiul ei în 
vârstă de un an şi jumătate era singura persoană de pe lumea 
asta pe care o putea privi direct în ochi. 


— Posibil, răspunse agenta, după o pauză. Dar Pell era 
înarmat. Reynolds nu avea multe opţiuni. 

— Ce dacă, replică Rebecca. El era singur. Voi nu. 

— Ei haide! se răsti Linda. Fac şi ei tot ce pot. Il ştii pe Daniel. 
Se gândeşte la absolut tot. E imposibil să îl întreci la asta. 

— Nu, nu, replică Dance. Rebecca, ai dreptate. Trebuie să 
încercăm mai mult. Dar o să îl prindem. Promit asta. 

Samantha observă cum se uita Kellogg la Dance, şi-şi zise în 
sinea ei: „La naiba, i s-au aprins călcâiele după ea - expresie pe 
care o întâlnise în una dintre sutele de cărţi clasice pe care le 
citise în adolescenţă. Dar poliţista? Hmm, s-ar putea”. Sam nu 
era sigură. Dar femeia nu pierdu prea mult timp gândindu-se la 
viaţa personală a doi oameni pe care îi ştia doar de o zi. Oameni 
care făceau parte dintr-o lume pe care dorea să o lase în urmă 
cât mai repede posibil. 

— Ei bine, dacă v-am făcut să fiţi atât de aproape acum, 
poate că data viitoare o să vă ajutăm să ajungeţi cinci minute 
mai devreme, spuse Rebecca. 

— Aşa e, încuviinţă Dance. Mulţumesc. Pentru tot. Chiar 
apreciem ce aţi făcut. Mai am de pus la punct doar câteva 
lucruri. Am mai lăsat un agent de pază în faţa casei, doar pentru 
ca voi să staţi liniştite. Nu există niciun motiv să credem că Pell 
ştie unde vă aflaţi, dar nu strică să aveţi un paznic în plus. 

— N-o să refuzăm, replică Rebecca. 

Agentul se uită la ceas. Era 22:15. 

— Cred că am cam terminat treaba pe ziua de azi. Dacă vă 
mai amintiţi orice lucru legat de Pell sau ceva despre cazul lui şi 
vreţi să vorbim, eu pot să ajung aici în douăzeci de minute. 
Altfel, continuăm dimineaţa. Probabil că sunteţi tare obosite. 

— De regulă se întâmplă aşa la reuniuni, concise Samantha. 


jennie parcă maşina în spatele motelului Sea View şi opri 
motorul. Daniel Pell nu cobori. Se simţea pierdut, şi totul îi părea 
ca un vis. 

Părea să facă parte dintr-o altă lume, dintr-un film SF la care 
se uitau deținuții din Capitola şi pe care îl comentau cu lunile 
după ce se termina. 

Toate astea din cauza incidentului ciudat de la casa 
procurorului. 

— Dragule, eşti în regulă? îl întrebă ea. 


Pell rămase tăcut. : 

— Nu îmi place când eşti aşa. Îşi puse mâna pe piciorul lui. Îmi 
pare rău că lucrurile nu au mers cum trebuia. 

Bărbatul se gândea cum, în urmă cu opt ani, în sala de 
judecată, se uitase fix în ochii procurorului James Reynolds, 
încercând să îl intimideze. Dar Reynolds îi susţinuse privirea şi 
râsese. Apoi se întorsese către juriu, care izbucnise şi el în râs. 

Toate eforturile lui fuseseră în van. Vraja fusese spulberată. 
Pell ers convins că avea cum să câştige procesul, că îi putea 
convinge pe membrii juriului că Jimmy era ucigaşul şi că el, 
Daniel Pell, era doar o victimă; că el acţionase în autoapărare. 

lar Reynolds râdea de el ca şi cum Pell ar fi fost un copil care 
tocmai făcuse o prostie. 

Îi spusese Fiul lui Manson ... 

„Mă controlase!” 

Acesta fusese păcatul lui capital. Nu faptul că îl condamnase - 
mulţi oameni făcuseră asta. Dar îl control/ase ca pe o păpuşă. Işi 
bătuse joc de el. 

Şi, la puţină vreme după incident, juriul dăduse verdictul. Pell 
văzuse cum îi dispăreau din faţă vârful lui de munte, libertatea, 
independenţa şi Familia. Absolut tot. Toata viaţa lui fusese 
distrusă de un simplu râset. 

lar acum, Reynolds - care reprezenta o ameninţare la fel de 
importantă pentru el ca şi Kathryn Dance - urma să se ascundă 
şi să fie mult mai greu de găsit. 

Pell tremură de furie. 

— Dragul meu, eşti bine? 

Pell, simțindu-se în continuare total detaşat de evenimentele 
petrecute, îi spuse lui Jennie toată povestea despre Reynolds şi 
despre pericolul pe care îl reprezenta procurorul - o poveste pe 
care nimeni nu o ştia. 

Şi, în mod surprinzător, Jennie nu găsi povestea atât de 
ciudată. 

— Urâtă întâmplare. Şi mama făcea la fel. Râdea de mine în 
faţa altor oameni. Şi mă mai şi lovea. Cred că totuşi era mai rău 
că râdea de mine decât că mă bătea. Mult mai rău. 

Pell chiar era mişcat de faptul că fata îl înţelegea. 

— Scumpo, te-ai descurcat bine ieri-seară! Ai stat locului. 

Jennie zâmbi şi îşi strânse pumnii de parcă ar fi avut tatuate 
pe degete: stai pe loc. 


— Sunt mândru de tine, continuă Pell. Hai să intrăm! 

Dar Jennie nu se clinti din loc, şi zâmbetul îi dispăru de pe 
faţă. 

— Mă gândeam la ceva. 

— La ce anume? 

— Cum şi-a dat seama? 

— Cine? 

— Bărbatul de aseară. Reynolds. 

Fata îl privea cu seriozitate. 

— Cred că m-a văzut şi şi-a dat seama. M-a recunoscut. 

— Nu, nu cred. Mi s-a părut că sirenele de poliţie se auzeau 
încă dinainte ca tu să fi bătut la uşă. 

— Da? 

— Cred că da. 

„Kathryn...” Ochii ei verzi, unghiile roz scurte, elasticul roşu 
cu care îşi prinsese părul, inelul de pe deget şi scoica de la gât. 
Găuri în urechi, dar nu şi cercei. 

Bărbatul şi-o putea aminti fără probleme. Aproape că o şi 
simţea lângă el. Apoi începu să se simtă excitat. 

— Ei bine, e o polițistă care reprezintă o adevărată problemă. 

— Spune-mi despre ea! 

Pell o sărută şi îşi vâri mâna pe sub bluza ei, începând să îi 
mângâie spatele costeliv, trecu de încheietoarea sutienului, şi 
mâna alunecă în pantalonii fetei. 

— Nu aici. Hai să mergem înăuntru, şi acolo o să îţi spun tot. 


Capitolul 37 

— M-am săturat de asta! 

Linda Whitfield arătă spre televizor, unde ştirile cu Pell nu mai 
conteneau. 

Samantha era de acord. 

Linda se duse în bucătărie şi se întoarse cu cafea 
decofeinizată şi cu ceai, apoi aduse şi ceştile, lapte şi miere, 
plus un platou cu prăjituri. Rebecca luă o ceaşcă de cafea, dar o 
puse înapoi, preferând să bea din paharul ei de vin, 

— Ai vorbit frumos la cină, spuse Samantha. 

Linda improvizase o rugăciune, care sunase foarte bine. 
Samantha nu era o persoană religioasă, dar se părea că vorbele 
Lindei o marcaseră. Linda se rugase pentru sufletele oamenilor 
ucişi de către Daniel Pell, cât şi pentru şansa pe care o avusese 
atunci când le reîntâlnise pe surorile ei, iar apoi se rugase 
pentru un final fericit al întregii poveşti. Până şi Rebecca - o 
adevărată doamnă de fier - fusese mişcată de cuvintele Lindei. 

Când era tânără, Samantha îşi dorea ca părinţii ei să o ducă la 
biserică. Toţi prietenii ei şi familiile lor mergeau la biserică, iar ei 
i se părea un lucru pe care l-ar face un tată şi fiica lui. Dar ar fi 
fost fericită şi să o ia cu el la cumpărături, sau la aeroport, să se 
uite cum aterizau şi decolau avioanele, asta în timp ce ar fi 
mâncat hotdogi, aşa cum făceau Ellie şi Tim Schwimmer, vecinii 
de vizavi, şi părinţii lor. 


„Samantha, mi-ar plăcea să merg cu tine, dar ştii bine cât de 
importantă e întâlnirea pe care o am. Nu e vorba doar despre 
Walnut Creek. Ar putea să fie afectată toată zona Contta Costa. 
Poţi să faci şi tu un sacrificiu. Nu toată lumea se învârte în jurul 
tău, draga mea...” 


„Destul cu amintirile astea!” îşi ordonă Sam. 

Discutaseră doar chestii minore pe parcursul cinei: despre 
politică, vreme, şi o bârfiseră un pic pe Kathryn Dance. Acum, 
Rebecca, după destul de multe pahare de vin, încerca să afle ce 
se întâmplase cu Linda în închisoare de devenise atât de 
religioasă. Dar Linda, la fel ca Sam, simţise că era ceva în 
neregulă cu întrebările ei, aşa că le evitase. Rebecca fusese tot 
timpul cea mai independentă din tot grupul şi totodată cea mai 
directă când era vorba să spună ceva. 


Totuşi, Linda le spuse cum decurgea o zi normală din viaţa ei. 
Femeia se ocupa de biserica locală şi îi ajuta pe fratele şi pe 
cumnata ei cu copiii lor adoptați. Era uşor să îţi dai seama din 
vorbele ei - fără să mai pui la socoteală îmbrăcămintea ei 
sărăcăcioasă - că Linda nu o ducea prea bine cu banii. Cu toate 
acestea, femeia susţinea că avea o „viaţă bogată” din punct de 
vedere spiritual. 

— Nu vorbeşti deloc cu părinţii tăi? o întrebă Samantha. 

— Nu, răspunse Rebecca. Fratele meu îi mai sună din când în 
când. Eu nu. 

Sam nu îşi dădea scama dacă vorbele Rebeccăi erau 
sfidătoare sau nostalgice. (Sam îşi aminti că tatăl ei încercase să 
obţină un post în urma unor alegeri şi eşuase - după ce 
contracandidatul său insinuase că Lyman Whitfield nu reuşea să 
îşi ţină sub control nici măcar familia, darămite un oraş întreg.) 

Femeia adăugă apoi că se întâlnea cu un bărbat pe care îl 
cunoscuse la biserică. Era „de treabă”, după cum spunea chiar 
Linda, şi lucra la Macy's. Linda nu le mai dădu alte amănunte, 
iar Samantha se întrebă dacă ei erau într-adevăr iubiţi sau doar 
amici. 

In schimb, Rebecca era mult mai deschisă când venea vorba 
despre viaţa ei. Women’s Initiatives mergea foarte bine, şi avea 
acum patru angajaţi cu normă întreagă. Rebecca locuia într-un 
apartament frumos, aproape de ocean. Cât despre viaţa ei 
romantică, Rebecca îşi descrise pe scurt prietenul. Era un 
arhitect bogat şi arătos, cu aproape cincisprezece ani mai în 
vârstă decât ea. Rebecca visase tot timpul la căsătorie, dar, în 
timp ce le împărtăşea planurile de viitor, Sam îşi dădu seama că 
nu toate lucrurile erau roz, iar divorţul acestuia nu fusese 
finalizat (asta dacă fusese vreodată înaintată cererea de divorţ). 
Rebecca le mai spuse şi despre foştii ei prieteni. 

Lucru care o făcu pe Sam un pic invidioasă. După ce ieşise din 
închisoare, îşi schimbase identitatea şi se mutase în San 
Francisco, unde spera să se piardă fără urmă în mulţime. Nici nu 
mai ieşise în oraş prea des, de frică să nu menţioneze din 
greşeală lucruri care ar fi dat-o de gol sau să nu fie recunoscută, 
în ciuda operaţiilor estetice făcute. 

Intr-un final, singurătatea o răpusese, şi începuse să mai iasă 
şi ea. Al treilea ei prieten, Ron Starkey, era un absolvent al 
Universităţii Stanford, cu diplomă în inginerie. Era drăguţ, timid 


şi uşor nesigur - un model clasic de tocilar. Nici nu era foarte 
interesat de trecutul ei; ba chiar părea nepăsător la tot ce se 
întâmpla în jur, în afară de sistemele electronice folosite la 
avioane, de filme, restaurante şi, mai nou, de fiul lor. 

Nu era chiar tipul de bărbat după care femeile se dau în vânt, 
dar lui Sam i se potrivea. 

Şase luni mai târziu, cei doi se căsătoriseră, iar la un an după, 
apăruse şi Peter. Sam era îngrijorată. Ron era un tată bun, dar 
ea şi-ar fi dorit să îl fi cunoscut câţiva ani mai târziu, după ce ar 
mai fi trăit şi ar mai fi experimentat viaţa după despărţirea de 
Familie şi după ce ieşise din închisoare. Sam simţea că Daniel 
Pell îi lăsase un mare gol în viaţă, un loc care nu mai putea fi 
umplut. 

Atât Linda, cât şi Rebecca încercară să o facă pe Sam să le 
povestească despre ea, dar femeia păstră tăcerea. Ea nu voia să 
ştie cineva despre noua ei viaţă ca Sarah Starkey - cu atât mai 
puţin cele două femei. Dacă s-ar fi aflat ceva, Ron ar fi părăsit-o. 
Ştia asta. Preţ de câteva luni, ei chiar fuseseră despărțiți, atunci 
când femeia îi mărturisise cu groază despre falsa delapidare; 
bărbatul pur şi simplu ieşise pe uşă cu tot cu Peter. Sam ştia că 
s-ar fi întâmplat acelaşi lucru dacă bărbatul ar fi aflat adevărul. 

Linda le întinse din nou platoul cu prăjituri. 

— Nu, nu, se opuse Samantha. Nu mai pot. Nu am mai 
mâncat atâta de mai bine de o lună. 

Linda se aşeză lângă ea şi luă o prăjitură. 

— Ah, Sam, înainte să vii şi tu, vorbeam cu Kathryn despre 
ultimul Paşte petrecut de noi împreună. Cina aceea. lţi mai 
aminteşti? 

— Dacă mi-o amintesc? A fost fantastică! 

Chiar fusese o zi nemaipomenită, îşi aminti Sam. Se 
aşezaseră afară în jurul unei mese de lemn, construite de ea şi 
de Jimmy Newberg. Erau tone de mâncare, şi muzica bună 
răsuna din boxele sofisticate, făcute tot de Jimmy. Apoi 
vopsiseră ouăle de Paşte, mirosul înţepător de oţet pătrunzând 
în toată casa. Sam vopsise toate ouăle ei în albastru. Culoarea 
ochilor lui Daniel. 

Familia nu mai rezistase mult după acea cină. Şase săptămâni 
mai târziu, familia Croyton şi Jimmy erau morţi, iar restul - în 
închisoare. 

Dar ziua respectivă fusese nemaipomenită. 


— Curcanul ăla, îşi aminti Sam. Tu l-ai făcut, nu? 

Linda dădu din cap. 

— Da. A durat cam opt ore. L-am prăjit pe grătarul ăla pe care 
l-a făcut Daniel pentru mine. 

— Pe ce? întrebă Rebecca. 

— Grătarul din spatele curţii. Cel pe care l-a făcut el. 

— Îmi amintesc. Dar nu el l-a făcut. 

— Ba da! Linda râse. l-am spus că tot timpul mi-am dorit aşa 
ceva. Părinţii mei aveau un grătar, şi tata prăjea carne pe el tot 
timpul. Voiam să îi ajut şi eu, dar nu mă lăsau. Aşa că mi-a făcut 
Daniel unul. 

— Nu, nu, replică Rebecca. L-a luat de la tipa aia de pe stradă. 

— Ce stradă? Linda se încruntă. El l-a făcut. A împrumutat 
nişte unelte şi l-a făcut din nişte piese. Chiar am fost surprinsă. 

— Stai un pic... Rachel! Aşa o cheamă. Nu o mai ştii? Nu arăta 
prea bine - avea părul ciudat... gri cu roşu, continuă Rebecca. 
Trebuie să îţi aminteşti de ea. 

— Da, îmi amintesc de Rachel, răspunse Linda înţepată. Dar 
ce legătură are ea cu Daniel? 

Rachel fusese o drogată care provocase numeroase certuri în 
cadrul Familiei, pentru că Pell petrecea mult timp la ea acasă, 
făcând, ei bine, ce îi plăcea lui mai mult. Lui Sam nu îi păsa prea 
tare - orice lucru care nu îl împiedica pe Pell să se simtă bine şi 
cu ea în dormitor era în regulă. Dar Linda fusese geloasă. La 
ultimul Crăciun petrecut împreună de Familie, Rachel trecuse pe 
la ei, când Pell nu era acolo. Linda o dăduse afară. Pell aflase de 
întâmplare şi le promisese că n-aveau să o mai vadă. 

— A luat grătarul de la ea, continuă Rebecca - aceasta intrase 
în Familie după incident şi nu ştia nimic din toată povestea. 

— Nu e adevărat. A făcut grătarul drept cadou de ziua mea! 

Sam presimţi că nu ieşea nimic bun din toată discuţia fetelor, 
aşa că interveni repede: 

— Ei bine, ideea e că ţi-a ieşit o masă grozavă. Am avut 
destule sendvişuri să ne ţină două săptămâni după. 

Ambele femei o ignorară. Rebecca îşi mai turnă un pahar de 
vin. 

— Linda, Pell ţ/-a dat grătarul de ziua ta pentru că a fost cu ea 
toată dimineaţa, şi atunci l-a primit de /a ea. Vreun tip i-l dăduse 
ei, dar Rachel nu gătea. 

— A fost cu ea? De ziua mea? şopti Linda. 


Pell îi spusese Lindei că nu se mai întâlnise cu Rachel de la 
incidentul din seara de Crăciun. lar ziua Lindei era în aprilie. 

— Da. Şi mergea de vreo trei ori pe săptămână pe la ea. Vrei 
să spui că nu ştiai? 

— Nu contează, se băgă în discuţie Sam. A fost cu multă 
vreme în... 

— Taci din gură! se răsti Linda, care apoi se întoarse spre 
Rebecca. Nu e adevărat! 

— Ce? Eşti surprinsă că Daniel te-a minţit? Rebecca râse. Jie 
ţi-a spus că are un frate handicapat, şi mie mi-a spus că nu are 
frate. Hai să o întrebăm şi pe Sam! Sam, Daniel se întâlnea cu 
Rachel în primăvara aia? 

— Nu ştiu. 

— Răspuns greşit. Ba ştii, o corectă Rebecca. 

— Ei haide, spuse Sam. Ce mai contează? 

— Hai să ne jucăm un joc. Cine îl cunoaşte cel mai bine pe 
Daniel. Ţie ţi-a spus ceva despre Rachel? Îi spunea tot 
Şoricelului său. 

— Nu trebuie să... 

— Răspunde odată! 

— Habar n-am! Hai, Rebecca, las-o baltă! 

— Se întâlnea cu ea? 

Adevărul e că Pell chiar ieşea cu Rachel. Dar Samantha zise: 

— Nu îmi amintesc. 

— Prostii! 

— De ce m-ar minţi? izbucni Linda disperată. 

— Pentru că i-ai spus că mami şi tati nu te lăsau să te joci de- 
a bucătarul. Asta i-a dat de înţeles că era o slăbiciune de-a ta. Şi 
s-a folosit de ea. Nu numai că nu ţi-a cumpărat un grătar, ba 
chiar ţi-a spus că /-a făcut el. Nenorocitul! 

— Tu eşti mincinoasa! 

— De ce? 

— Pentru că Daniel nu a făcut niciodată ceva pentru tine. 

— Crezi că suntem două puştoaice de liceu? Rebecca se uită 
înspre Linda. Înţeleg acum. Erai geloasă pe mine! De aia ai fost 
atât de nervoasă atunci. De aia eşti acum aşa nervoasă! 

Lucru adevărat, îşi dădu scama Sam. Când Rebecca intrase în 
rândul familiei, Daniel începuse să stea tot mai puţin cu Linda. 
Sam nu avea nicio problemă cu asta - cât timp el era fericit şi 


nu voia să o dea afară din Familie. Dar Linda, care juca rolul 
mamei, era foarte nemulțumită. 

Dar Linda negă totul. 

— Nu-i adevărat. Cum să fiu geloasă pe cineva când trăiam 
cum trăiam? Un bărbat şi trei femei care stăteau împreună. 

— Cum? Pentru că suntem oameni! La naiba, Linda, erai 
geloasă şi pe Rachel! 

— Asta e altceva. Era o târfă. Nici măcar nu făcea parte din 
Familie. 

— Uite, spuse Sam. Nu am venit aici pentru noi. Trebuie să 
ajutăm poliţia. 

— Cum să nu fim aici pentru noi, replică ţâfnoasă Rebecca. E 
prima dată când ne vedem după opt ani. Ce credeai? Că o să ne 
întâlnim, o să scriem pe o listă ce ne amintim despre Daniel Pell 
şi o să ne-ntoarcem acasă? Evident că totul e şi despre noi, la 
fel de mult cum este despre Pell. 

Linda se uită şi ea la Sam. 

— Şi nu e nevoie să îmi iei apărarea. Ea nu merită. Nici măcar 
nu a fost de la început, ca noi. Nu făcea parte din Familie, şi a 
preluat controlul. Apoi se uită spre Rebecca. Am fost cu el mai 
bine de un an. Dar tu? Doar câteva luni. 

— Daniel m-a întrebat dacă vreau să fiu cu el. Nu am forţat în 
niciun fel venirea mea în familie. 

— Totul mergea bine, şi apoi ai apărut tu. 

— Cum să meargă totul bine? se răsti Rebecca, care îşi puse 
pe masă paharul de vin. Tu auzi ce spui? 

— Rebecca, te rog! interveni Sam. Inima ei bătea tot mai tare, 
iar femeia abia se abţinea să nu plângă uitându-se la cele două 
femei furioase. Nu face asta! 

Rebecca o ignoră. 

— Linda, te-am ascultat încă de când ai venit aici. Tot l-ai 
apărat, ai spus că nu era atât de rău şi că noi nu am făcut 
atâtea lucruri ilegale. Că Daniel nu era un criminal şi prostii de 
genul ăsta. Ei bine, nu e aşa! Revino-ţi! Familia era un lucru de-a 
dreptul bolnav! 

— Nu spune asta! Nu e adevărat! 

— La naiba, e adevărat! Şi Daniel Pell e un monstru! 
Gândeşte-te! Gândeşte-te la ce ne-a făcut, urlă Rebecca. S-a 
uitat la tine, şi a văzut o tânără lipsită de libertate. Şi ce a făcut? 
Ţi-a spus cât de bine arăţi şi cât de independentă eşti. Şi te-a 


pus în fruntea casei. Te-a făcut o mămică. Ţi-a dat puterea pe 
care nu ai avut-o niciodată. Şi cu asta te-a ademenit. 

Linda începu să plângă de furie. 

— Nu a fost aşa! 

— Ai dreptate. A fost chiar mai rău! Uite ce s-a întâmplat 
după. Familia s-a destrămat, noi am intrat la puşcărie, şi acum 
ce ai ajuns? Exact aşa cum erai înainte. Cu o altă figură 
masculină dominantă care te controlează doar că de data asta 
vorbim despre Tatăl Ceresc. Dacă înainte credeai că nu îţi 
puteai refuza tatăl real, gândeşte-te la cel pe care îl ai acum. 

— Nu spune asta, rosti Sam. Ea e... 

— Şi uită-te la tine! Rebecca se întoarse spre Samantha. 
Exact ca în zilele de atunci. Eu şi Linda ne certăm, şi tu faci pe 
împăciuitoarea pentru că nu vrei agitaţie în jurul tău. De ce? 
Pentru că tij la noi sau pentru că eşti îngrozită că noi ne vom 
distruge şi tu o să rămâi chiar mai singură decât eşti acum. 

— Nu trebuie să spui asta, murmură Sam. 

— A, ba da. Cred că trebuie. Hai să îţi vedem povestea, 
Şoricelule! Părinţii tăi nici nu te băgau în seamă. Puteai să faci 
tot ce voiai, Sammy. Mama şi Tata erau prea ocupați cu toate 
rahaturile lor ca să mai aibă grijă de tine. Şi ce face atunci 
Daniel? Apare brusc în rolul de părinte pe care nu l-ai avut 
niciodată. Are grijă de tine, îţi spune ce să faci, când să te speli 
pe dinţi, când să lucrezi în casă, când să o faci cu el... Şi tu crezi 
că asta înseamnă că te iubeşte. Şi ce se întâmplă? Şi pe tine te- 
a prins. Şi acum? continuă ea. Eşti înapoi de unde ai plecat. Nu 
ai însemnat nimic pentru părinţii tăi, şi acum nu însemni nimic 
pentru nimeni. Pentru că nu eşti Samantha McCoy. Ai devenit o 
altă persoană. 

— Opreşte-te! strigă Samantha plângând în hohote. 

Vorbele tăioase ale Rebeccăi dureau. Dureau rău de tot. Şi ea 
ar fi putut să spună lucruri despre Rebecca. Despre cât de 
egoistă era, despre cât de crudă era - dar se abţinu. li era 
imposibil să fie dură, chiar atunci când era vorba despre 
autoapărare. 

„Şoricelul...” 

Dar Linda nu se dădea în lături de la luptă. 

— Şi cine îţi dă ţie dreptul să vorbeşti? Tu erai doar o curvă 
care se dădea artistă, replică ea. Vocea femeii tremura, şi 
lacrimile îi curgeau şiroaie. Sigur, eu şi Sam ne-am mai certat, 


dar am ţinut una la cealaltă. Tu erai doar o târfă. Şi acuma tu ne 
judeci pe noi! Nu erai cu nimic mai bună. 

Rebecca se lăsă pe spate, tăcută. Sam aproape că observa 
cum furia începea să i se stingă. Femeia se uită în jos, spre 
masă, şi apoi vorbi cu o voce blândă: 

— Ai perfectă dreptate, Linda. Nu sunt cu nimic mai bună 
decât voi. M-a folosit la fel ca pe voi. 

— Pe tine? se răsti femeia. Tu nu ai avut nicio legătură cu 
Daniel! Erai doar curva lui. 

— Exact, replică Rebecca, zâmbind trist. 

— Ce vrei să spui cu asta? întrebă Sam. 

Rebecca îşi mai turnă un pahar de vin. 

— Cum crezi că m-a agăţat? Femeia sorbi din pahar. Nu v-am 
spus niciodată că nu m-am culcat cu nimeni timp de trei ani 
înainte să îl întâlnesc pe Daniel. 

— Tu? 

— E amuzant, nu? Drăguţa de mine. Femeia fatală a Coastei 
Centrale. Adevărul era altul. Ce a făcut Daniel Pell pentru mine? 
M-a făcut să mă simt mândră de corpul meu. M-a învăţat că 
sexul e bun. Că nu e un lucru josnic. Lăsă paharul din mână. Nu 
semăna deloc cu ceea ce se întâmpla când tatăl meu se 
întorcea seara de la lucru. 

— Ah, şopti Samantha. 

Linda rămase tăcută. 

Rebecca termină paharul de vin şi continuă: 

— De două, trei ori pe săptămână. Şi în generală, şi în liceu. 
Vreţi să vă spun care a fost cadoul meu de absolvire? 

— Rebecca... îmi pare atât de rău, spuse Samantha. Nu ne-ai 
spus niciodată nimic. 

— Ai spus de ziua aia când am stat cu el în dubiţă? Atunci 
când ne-am cunoscut? Femeia se uită înspre Linda, care stătea 
nemişcată. Da, am stat acolo trei, patru ore. Credeai că făceam 
sex. Dar tot ce am făcut a fost să vorbim. Mă consola pentru că 
eram atât de îngrozită. Ca de atâtea dăţi - stăteam cu un 
bărbat care mă voia şi pe care îl voiam, dar nu puteam să fac 
nimic. Nu puteam să îl las să mă atingă. Eram un conţinut arătos 
la suprafaţă - dar gol pe dinăuntru. Dar Daniel? Daniel a ştiu 
exact ce să îmi spună ca să mă facă să mă simt bine. Şi acum, 
uite unde am ajuns! Am 33 de ani, şi numai luna trecută am fost 
cu patru bărbaţi diferiţi, şi nici măcar nu mai ştiu cum îl cheamă 


pe al doilea. Şi ştiţi ce? Toţi erau cu cel puţin cincisprezece ani 
mai în vârstă decât mine... Nu, nu sunt cu nimic mai bună decât 
voi. Şi tot ce am spus despre voi e valabil îndoit în cazul meu. 
Linda, priveşte-l aşa cum e şi uită-te la ce ne-a făcut! Daniel Pell 
e cel mai rău lucru pe care cineva şi-l poate imagina. Da, totul 
chiar a fost atât de rău... Îmi pare rău. Sunt beată, şi probabil 
am vorbit mai mult decât trebuia. 

Linda rămase tăcută, iar Sam observă cum femeia se abţinea 
să nu scoată nicio vorbă. După o secundă, Linda se ridică de pe 
canapea. 

— Îmi pare rău pentru nenorocirea ta, rosti ea. O să mă rog 
pentru tine. Acum, scuzaţi-mă, mă duc să mă culc. 

Linda îşi luă Biblia şi se îndreptă spre dormitor. 

— Nu prea au mers lucrurile aşa cum trebuia, spuse Rebecca. 
Şoricelule, îmi pare rău. Femeia se lăsă pe spate, îşi închise 
ochii şi oftă. E amuzant cum încercăm noi să fugim de trecut. 
Suntem ca un câine prins în lesă. Oricât de mult vrea să scape, 
pur şi simplu nu poate. 


Capitolul 38 

Dance şi Kellogg stăteau în biroul femeii, unde, cu puţină 
vreme înainte, îl lămuriseră pe Overby cu privire la incidentele 
de la casa lui Reynolds - şi aflaseră de la TJ şi de la Carraneo că 
nu mai era nimic nou. Era trecut de ora 23:00. 

Agenta îşi lăsă calculatorul în stand-by. 

— În regulă. Mi-a ajuns. Mă duc să mă culc. 

— Da, şi eu, replică Kellogg. Ştii, continuă el în timp ce 
mergeau pe coridor, fetele chiar sunt o familie. 

— Fetele de la cabană? 

— Da. Toate trei. Nici măcar nu sunt rude, nu se plac în mod 
special una pe cealaltă, dar sunto familie. 

Agentul spusese aceste lucruri cu un ton care sugera că 
termenul „familie” era folosit din perspectiva lipsei acesteia. 
Interacțiunea celor trei femei, pe care Dance o găsise uşor 
amuzantă, părea să-l fi marcat profund pe Kellogg. Nu îl 
cunoştea îndeajuns de bine încât să îşi dea seama de ce şi nici 
măcar destul de bine încât să îl întrebe direct. Femeia observă 
că Winston avea umerii uşor încordaţi şi se juca uşor cu două 
degete de la mâna stângă. Lucru care arăta clar faptul că 
agentul era stresat. 

— Mergi să îi iei pe copii? întrebă acesta. 

— Nu. Copiii rămân la bunici în seara asta. 

— Sunt nişte copiii foarte frumoşi. Să ştii asta. 

— Tu nu te-ai gândit niciodată să faci copii? 

— Nu chiar, spuse el. Amândoi munceam, şi eu mai şi eram 
plecat multă vreme. Ştii tu... cum sunt cuplurile în care ambii au 
o slujbă solicitantă. 

În interogatorii şi în analiza limbajului corpului conţinutul 
discursului e depăşit ca importanţă doar de conul cu care acesta 
este rostit - „calitatea verbală” - cu care cuvintele sunt spuse. 
Dance auzise mulţi oameni care îi spuseseră că nu avuseseră 
niciodată copii, iar rezonanţa cuvintelor lor îi dăduse de înţeles 
că lucrul acela îi umbrea cu amărăciune. 

De asemenea, agenta observă ceva foarte relevant în 
mărturisirea lui Kellogg. Observă uşoare semne de stres din 
partea lui. Poate el sau soţia avusese o problemă fizică. Poate 
din cauza asta cei doi divorţaseră. 

— Lui Wes nu prea îi place de mine, reluă el. 


— Ah, pur şi simplu nu îi convine ca mama lui să se vadă cu 
alţi bărbaţi. 

— Păi va trebui să se obişnuiască într-o bună zi, nu? 

— Sigur. Dar acum... 

— Am priceput, reluă Kellogg. Dar totuşi, pare să fie în largul 
lui când eşti cu Michael. 

— Ah, e diferit. Michael e un prieten bun. Şi, în plus, e şi 
căsătorit. Nu reprezintă niciun pericol. Tu eşti nou pe-aici. Nu te 
cunoaşte. 

Kellogg răspunse după o scurtă ezitare: 

— Sigur, înţeleg. 

Dance se uită la el, încercând să îşi dea seama din ce motiv 
se oprise agentul preţ de o secundă înainte de a-i răspunde. 

— Să nu iei la modul personal reacţia lui Wes. 

— Poate că, de fapt, e un compliment, replică el după o nouă 
pauză. 

Faţa lui Kellogg rămăsese lipsită de expresie. 

Cei doi ieşiră. Aerul era atât de rece, încât în oricare altă 
regiune ar fi fost un semnal clar că toamna era pe aproape. 
Degetele lui Dance tremurau din cauza frigului, dar femeii îi 
plăcea senzaţia. Era ca şi cum şi-ar fi pus gheaţă peste o rană. 

Ceaţa se transformă brusc în ploaie. 

— Te duc eu până la maşina ta, spuse Dance. 

Automobilul lui Kellogg era parcat în spatele clădirii. 

Cei doi urcară în maşină, şi femeia conduse până în faţa 
vehiculului. 

Amândoi rămaseră nemişcaţi preţ de un minut. Femeia îşi 
închise ochii şi îşi lăsă capul pe spate. Senzaţia era foarte 
plăcută. 

Apoi îşi deschise ochii, şi îl văzu aplecându-se uşor înspre ea, 
cu o mână pe bord şi cu cealaltă pe umărul ei. Bărbatul aştepta 
un semn. Dance nu reacţioni nicicum, dar îl privi în ochi şi 
rămase tăcută. Lucruri care erau ele însele semne clare. 

Kellogg nu ezită mai mult, se aplecă şi o sărută direct pe 
buze. Avea gust de mentă; probabil că luase o gumă când ea nu 
fusese atentă. „Foarte dibaci”, se gândi ea, amuzată. La fel se 
întâmplase şi cu Brian, în seara în care se sărutaseră pe plajă în 
faţa focilor. Kellogg se trase apoi un pic în spate, aşteptând 
reacţia ei. 

Dance se gândi preţ de o secundă şi se decise repede. 


Când Kellogg se aplecă spre ea a doua oară, agenta îl aştepta 
deja cu gura întredeschisă şi îi răspunse la sărut. Işi puse 
mâinile pe umerii lui, care erau exact aşa cum îşi imaginase ea. 
Barba lui o gâdila pe obraz. Mâna lui se strecură pe după gâtul 
ei, trăgând-o mai aproape. Dance simţi cum inima începea să îi 
bată din ce în ce mai tare. Atentă să nu îl atingă la rană, Kathryn 
îşi lipi nasul şi buzele sub urechea lui, acolo unde ea îşi odihnea 
capul după ce făcea dragoste cu soţul ei. Îi plăcea cum se 
simţea pielea acolo, cum se simţea mirosul de aftershave şi 
pulsul sângelui. 

Apoi Kellogg îşi luă mâna de la gâtul ei, o prinse de bărbie şi îi 
ridică faţa. Cei doi începură să se sărute tot mai pătimaş, şi 
respiraţia li se acceleră. Degetele lui se mişcau spre umărul ei, 
căutând breteaua de satin şi, după ce o găsi, bărbatul începu să 
îşi coboare mâna pe deasupra bluzei. Degetele lui înaintau 
încet, gata să se oprească la cel mai mic semn de respingere 
din partea ei. 

Dar Kathryn îl sărută şi mai apăsat. Braţul ei era în poala lui, 
şi îi putea simţi deja erecţia. Bărbatul se trase un pic, nedorind 
probabil să pară prea grăbit, ca un adolescent. 

Dar Kathryn Dance îl trase şi mai aproape. Imagini cu soţul ei 
îi veniră în minte de câteva ori, dar păreau undeva departe. In 
acest moment era doar cu Winston Kellogg. 

Apoi mâna lui se opri pe închizătoarea micuță a sutienului. 

Şi bărbatul se opri. 

Mâna lui se retrase, deşi Dance observă că erecţia lui nu 
dispăruse. 

Săruturile deveniră şi ele mai rare, încetinind precum un 
carusel care se opreşte când e scos din priză. 

Dar totul părea să fie perfect aşa. Cei doi ajunseseră la 
punctul maxim la care puteau să ajungă ţinând cont de 
circumstanţe - care îl includeau pe Daniel Pell, crimele acestuia 
şi timpul scurt petrecut împreună de cei doi. 

— Cred că... şopti el. 

— Nu. E în regulă. 

— Eu... 

Dance zâmbi şi îl sărută uşor. 

Bărbatul se lăsă pe spate şi o luă de mână. Kathryn se lipi de 
el, simţindu-şi inima bătând mai încetişor: bătăile ei erau acum 
semnul imul îmbinări perfecte între ezitare şi uşurare. Ploaia 


bătea puternic în geamul maşinii. Dance se gândi că ea 
preferase dintotdeauna să facă dragoste în zilele ploioase. 

— Un lucru totuşi, spuse el. Dance îl privi în ochi. Ştii... cazul 
ăsta nu o să ţină la nesfârşit, adăugă Kellogg. 

— Nu ai vrea să ieşim împreună şi după? Cum sună asta? 

— Foarte bine. Foarte, foarte bine. 


După o jumătate de oră, Dance parca maşina în faţa casei. 

Urmară lucrurile de rutină: verificarea uşilor, un pahar de vin, 
două felii de carne rece, rămase din ziua precedentă, plus un 
pumn de alune, toate în timp ce îşi asculta mesajele primite. 
Apoi îşi hrăni câinii şi îi lăsă în curte, să-şi facă nevoile, după 
care îşi scoase pistolul - copiii nu erau acasă, aşa că nu avea 
rost să încuie arma. Agenta se asigură că alarma era pornită şi 
întredeschise un geam - ca să lase înăuntru aerul rece al nopţii. 

Urmă un duş, un tricou curat şi pantaloni scurţi. Dance se 
trânti pe pat, separându-se de lumea nebună în care trăia cu 
ajutorul unei pături groase de vreo doi centimetri. 

„La naiba, fato, ce făceai? Te sărutai cu un tip pe bancheta 
din faţă a maşinii.” Apoi îşi aminti de gustul lui de mentă, de 
mâinile sale şi absenta aftershave-ului. 

De asemenea, îşi aminti de vocea fiului său şi de privirea lui. 
Gelozie. 

Dance se gândi şi la vorbele Lindei. 

„E un gând terifiant să fii dat afară din propria familie...” 

Lucru de care era îngrozit şi Wes. Fără niciun motiv serios, 
desigur, dar, cu toate acestea, frica lui era cât se poate de reală. 
De data asta, urma să fie mult mai atentă. Să îi ţină departe pe 
Wes şi pe Kellogg unul de altul, să nu menţioneze cuvântul 
„întâlnire” şi să îi spună că, exact aşa ca el, şi ea avea atât 
prieteni, cât şi prietene. Copiii sunt ca nişte suspecți aflaţi în 
interogatoriu: e bine să nu minţi, dar nu strică să ascunzi o parte 
din adevăr. 

Multă muncă. 

Timp şi oboseală... 

Sau era mai bine să uite de Kellogg, să mai aştepte un an sau 
poate doi până să iasă cu cineva. La treisprezece, paisprezece 
ani, copii sunt altfel decât la doisprezece. Wes ar fi înţeles mai 
bine lucrurile atunci. 


Cu toate acestea, Dance nu voia asta. Nu putea să îl uite pe 
Winston. Se gândi, de asemenea, la încercările lui de a avea 
copii şi la stresul pe care îl simţise la el. Se gândi că poate era 
din cauză că bărbatul nu fusese obişnuit să stea în prezenţa 
adolescenților, iar acum se apropia sufleteşte tot mai mult de o 
femeie cu doi copii. Cum s-ar fi descurcat cu asta? Poate că... 

„Dar stai, îşi spuse ea. Să nu ne gândim chiar atât de departe! 
Doar te-ai sărutat cu el. [i-a plăcut. Dar nu are rost să te 
gândeşti deja la nuntă!” 

Dance stătu apoi pur şi simplu în pat, ascultând zgomotele de 
afară. Niciodată nu eşti departe de natură - peştii, păsările şi 
valurile oceanului care se sparg de țărm. Deseori Dance se 
simţea singură, iar în momente ca acesta, când stătea trează 
până târziu, ascultând zgomotele nopţii, femeia era cât se poate 
de vulnerabilă. Cât de plăcut e să simţi piciorul iubitului lângă al 
tău, să îl asculţi cum respiră, să să te trezeşti dimineaţa lângă 
el: lucruri care păreau obişnuite şi deloc ieşite din comun, dar 
lucruri care însemnau enorm. 

Kathryn Dance se gândi că dorinţa ei de a avea aceste lucruri 
îi scotea în evidenţă slăbiciunea, fiind un semn al dependenţei. 
Dar era oare atât de rău? Dumnezeule, cât de vulnerabili 
suntem! Trebuie să depindem tot timpul de ceva. Şi de ce să nu 
împărtăşim dependenţa asta cu cineva cu care ne simţim bine? 
Cu cineva cu care putem sta îmbrăţişaţi noaptea... cu cineva 
care ne face să râdem. De ce să nu sperăm la tot ce e mai bun? 

Bill... Se gândi la fostul ei soţ. Bill... 

Amintirile îndepărtate începeau să revină. 

Dar la fel făceau şi cele recente. Cu aceeaşi intensitate. 

„Nu ai vrea să ieşim împreună şi după? Cum sună asta?” 


JOI 

Înapoi în curte. 

Shire-ul ei, Narnia, Hogwarts şi grădina ei secretă. 

Theresa Croyton Bolling, în vârstă de şaptesprezece ani, 
stătea în leagănul gri, cumpărat de la Smith & Hawkins şi 
întorcea încetişor paginile cărţii pe care o citea. Era o zi 
superbă, cu aerul parfumat şi cu dealurile Napei din preajmă 
acoperite cu trifoi şi cu iarbă, cu podgorii şi cu chiparoşi. 

Theresa devenise melancolică - din cauză cărţii pe care o 
citea - frumos scrisă, înduioşătoare şi foarte profundă. 

Dar versurile erau extraordinar de plictisitoare. 

Fata oftă cu voce tare, dorindu-şi ca mătuşa ei să o poată 
auzi. Theresa lăsă cartea din mâini şi se uită prin curte încă o 
dată. Închisoarea verde, aşa cum îi spunea ea uneori, era locul 
în care îşi petrecea jumătate din viaţă. 

Alteori, îi plăcea grădina mult de tot. Era un loc ideal pentru a 
citi sau pentru a cânta la chitară. (Theresa voia să ajungă medic 
pediatru, scriitor sau, de ce nu, ca Sharon Isbin, o faimoasă 
chitaristă). 

Stătea în grădină, în loc să fie la şcoală, din cauza unei 
călătorii neplanificate în care urma să plece împreună cu unchiul 
şi cu mătuşa ei. 

„Ah, Tare, o să ne distrăm. Roger are ceva de făcut în 
Manhattan. Un discurs sau ceva. Nu mai ştiu exact. Nu eram 
foarte atentă când mi-a spus. Tot vorbea şi vorbea. II ştii tu pe 
unchiul tău. Dar o să fie minunat să mai ieşim din oraş. O să fie 
o aventură.” 

Motiv pentru care, la ora zece fix, mătuşa ei o luase de la 
şcoală. Doar că încă nu plecaseră nicăieri, „lucru cam ciudat”, 
probleme „logisticale”. 

Theresa era printre ei mai deştepţi copii din şcoală, aşa că îi 
răspunsese mătuşii: 

— Da. Înţeleg. Vrei să spui probleme logistice. 

Dar fata nu înţelegea altceva. Dacă nu erau în avion, în zbor 
spre New York, atunci ea de ce nu putuse să rămână la şcoală? 

— Acum trebuie să înveţi, replicase mătuşa ei. 

Nu trebuia neapărat să înveţe, ci mai degrabă să nu se uite la 
televizor 

Şi să nu se întâlnească cu Sunny, Travis sau Kaitlin. 


Şi să nu se ducă la lansarea de carte din Tiburon, 
sponsorizată de compania unchiului ei. (Îşi cumpărase chiar şi o 
rochie pentru această ocazie.) 

Evident, totul era o porcărie. Nu exista nicio călătorie la New 
York, nu erau niciun fel de probleme, logisticale, logistice sau de 
care or fi fost. Era doar o scuză ca să o ţină în închisoarea verde. 

Şi de ce erau atâtea minciuni? 

Pentru că bărbatul care îi ucisese familia, Daniel Pell, evadase 
din închisoare. Şi mătuşa ei chiar credea că putea să ţină lucrul 
acesta secret faţă de Theresa. 

să fim serioşi! De parcă nu astea erau capetele de afiş de la 
ştirile de pe Yahoo. Şi toată lumea din California vorbea despre 
asta pe MySpace şi pe Facebook. (Mătuşa reuşise cumva să 
deconecteze modemul, dar fata, fără mari bătăi de cap, intrase 
pe internet de la un vecin.) 

Fata aruncă deoparte cartea şi începu să se dea în leagăn, 
desfăcându-şi părul doar ca să îl prindă la loc în coadă. 

Theresa era recunoscătoare pentru tot ce făcuse mătuşa ei 
pentru ea de-a lungul anilor. După acele zile înfiorătoare din 
Carmel, cu opt ani în urmă, mătuşa ei avusese grijă de ea, de 
Păpuşa Adormită, cum îi spuneau toţi. Theresa fusese adoptată, 
se mutase altundeva, îşi schimbase numele (în Theresa 
Bolling'*; putea oare să fie mai rău de atât?) şi vizitase zeci de 
psihologi şi de terapeuţi deştepţi, care îi arătaseră cum să 
„exploateze căile spre bunăstarea psihologică, prin procesul 
complicat al transferului afectiv între părinţi şi copii”. 

Unele tratamente chiar dăduseră roade, altele nu. Dar cel mai 
important tratament - timpul - reuşise să vindece rănile, şi 
Theresa se transformase într-o altă persoană decât Păpuşa 
Adormită, supravieţuitoarea unei tragedii din copilărie. Devenise 
o elevă bună, o prietenă pentru alte fete, ocazional iubita unor 
băieţi, asistent veterinar, atletă destul de bună, chitaristă care 
putea să se descurce binişor cu The Entertainer a lui Scott 
Joplin. 

Totuşi, acum era timpul să revină puţin la trecut. Ucigaşul 
evadase. Dar nu asta era marea problemă. Problema era că 
mătuşa ei se ocupa de tot. Era ca şi cum ar fi dat înapoi timpul, 
cu şase, şapte, Dumnezeule, chiar opt ani. Theresa se simţea 


1% Copac cu crengile retezate 


iarăşi de parcă ar fi fost Păpuşa Adormită, toate progresele fiind 
dintr-odată şterse cu buretele. 

„Draga mea, draga mea, trezeşte-te! Nu-ţi fie frică. Sunt 
polițistă. Uite, ia nişte haine, du-te la baie şi schimbă-te.” 

Mătuşa ei era panicată şi paranoică. Totul se întâmpla ca într- 
un serial de pe HBO, la care se uita împreună cu Bradley anul 
trecut. Ceva despre o închisoare. Dacă ceva nu mergea bine, 
paznicii încuiau totul. 

Theresa, Păpuşa Adormită, era într-o închisoare. Era prinsă în 
Hogwarts, în Middle Earth... în Oz... 

Închisoarea verde. 

„Hei, totuşi situaţia e distractivă, gândi ea cu amărăciune. 
Daniel Pell e în libertate, şi eu nu.” 

Theresa puse mâna din nou pe cartea de poezii, gândindu-se 
la examenul de la engleză. Mai citi încă două paragrafe. 

„Plictisitooooooooor.” 

Apoi, fata observă o maşină trecând cu repeziciune pe lângă 
gardul care despărţea grădina de restul drumului. Şoferul părea 
că se uitase înspre ea. Un moment de ezitare, apoi maşina trecu 
mai departe. 

Theresa se opri din legănat. 

Maşina putea să fie a oricui. Vecini, colegi de-ai ei de la 
şcoală... Nu era îngrijorată - cel puţin nu prea mult. Desigur, 
cum mătuşa ei ţinea totul ascuns, nici măcar nu ştia dacă Daniel 
Pell fusese prins sau dacă se îndrepta spre Napa. Dar era o 
nebunie. Mulțumită mătuşii sale, era practic într-un program de 
protecţie a martorilor. Cum ar fi putut Pell să o găsească? 

Cu toate acestea, fata se mai uita pe internet să vadă ce se 
mai întâmplase. 

Apoi simţi stomacul strângându-i-se. 

Theresa se ridică în picioare şi începu să meargă spre casă. 

„Bun... Totuşi, cam exagerăm acum.” 

Fata se uită în spate. Nu era nicio maşină acolo. Nimic. Apoi 
se uită iarăşi înspre casă şi se opri brusc. 

Bărbatul sărise peste gardul din apropiere, care era situat 
între ea şi intrarea în casă. Se uită apoi în sus, gâfâind din cauza 
efortului. Mâna îl sângera, tăiată de sârma de protecţie. 

El era. Daniel Pell. 

Fata icni scurt. 


Venise aici. Urma să îşi termine misiunea de ucidere a familiei 
Croyton. 

Bărbatul zâmbi, se ridică şi începu să înainteze spre ea. 

Theresa Croyton izbucni în plâns. 


— Stai, stai, totul e în regulă, şopti bărbatul. Nu o să îţi fac 
rău. 

Theresa, încordată, îşi tot repeta că trebuia să fugă. „Acum, 
du-te!” ; 

Dar nu putea să se mişte. Era paralizată de frică. In plus, nici 
nu avea unde să fugă. Bărbatul era între ea şi casă, şi fata nu 
avea cum să sară gardul înalt de aproape doi metri. Se gândi să 
fugă în curte, dar atunci bărbatul at fi putut să o prindă, să o 
tragă în tufişuri, unde... 

„Nu, nu, nu te gândi la asta.” 

Theresa dădu din cap îngrozită, simțind cum îşi pierdea forţa. 
Fata se uită după o armă, dar nu găsi nimic. Doar o piatră şi 
cartea de poezii. 

Apoi se uită înapoi la Pell. 

— Mi-ai ucis părinţii! Tu! Nu... nu mă răni! 

Bărbatul se încruntă. 

— Dumnezeule, nu! Nu, nu. Doar voiam să vorbesc cu tine, 
continuă acesta. Nu sunt Daniel Pell. Jur! Uite, continuă el şi 
aruncă imediat ceva în iarbă, la picioarele fetei. Uită-te la ea! 
Întoarce-o! 

Theresa se uită spre casă. Singura dată când într-adevăr avea 
nevoie de mătuşa ei, şi femeia nu era nicăieri. 

— Uită-te, mai spuse o dată bărbatul. 

Fata păşi înainte, iar bărbatul se trase înapoi. 

Fata se apropie de obiectul aruncat în iarbă şi se uită atentă. 
Era o carte. Un străin în noapte, de Morton Nagle. 

— Eu sunt ăla. Uită-te! 

Theresa nu ridică volumul, ci îl întoarse cu piciorul. Pe coperta 
din spate era o fotografie cu bărbatul din faţa ei. O fotografie 
mai veche, pentru că în poză arăta mult mai tânăr. 

să fi fost adevărat? 

Theresa îşi dădu brusc seama că văzuse doar câteva poze cu 
Daniel Pell, poze făcute cu opt ani în urmă. Ar fi trebuit să se 
uite pe internet după poze recente cu Pell - iar mătuşa ei, 


evident, nu o lăsase -, dar, uitându-se la poza de pe copertă, îşi 
dădu seama că bărbatul acela nu era, categoric, Daniel Pell. 

Theresa îşi şterse lacrimile de pe faţă şi izbucni: 

— Ce cauţi aici? M-ai speriat de moarte! 

Bărbatul îşi ridică pantalonii largi de parcă ar fi vrut să se 
apropie de ea. Dar, evident, nu făcu asta. 

— Nu aveam altcumva cum să vorbesc cu tine. M-am întâlnit 
cu mătuşa ta ieri, la cumpărături. Voiam să o rog să te întrebe 
ceva. 

Theresa se uită înspre gard, dar bărbatul continua să 
vorbească: 

— Poliţia se îndreaptă chiar acum spre casa ta. Ştiu sigur 
asta. Am văzut alarma de pe gard. O să ajungă în patru, cinci 
minute şi o să mă aresteze. Dar trebuie să îţi spun ceva înainte. 
Bărbatul care ţi-a ucis familia a evadat din închisoare. 

— Ştiu. 

— Ştii? Mătuşa ta... 

— Lasă-mă în pace! 

— O polițistă din Monterey încearcă să îl prindă, dar are 
nevoie de ajutorul tău. Mătuşa ta nu ţi-a spus asta şi, dacă ai fi 
avut unsprezece, doisprezece ani, nici eu nu aş fi făcut-o. Dar 
eşti suficient de matură încât să poţi să iei decizii de una 
singură. Poliţista vrea să stea de vorbă cu tine. 

Theresa clipi. 

— O polițistă? 

— Te rog, sun-o! Stă în Monterey. Poţi să... Doamne 
Dumnezeule! 

Împuşcătura se auzi incredibil de tare. Mult mai tare ca în 
filme, făcând geamurile să tremure. 

Theresa tresări şi căzu în genunchi, privindu-l pe Morton 
Nagle căzând pe spate, cu mâinile ridicate în aer. 

Cu ochii holbaţi de groază, fata se uită spre casă. 

Ciudat. Nu ştia că mătuşa ei avea o puşcă. Şi nici nu ştia că 
femeia ştia să o şi folosească. 


Toată căutarea lui TJ Scanlon rămăsese fără niciun rezultat. 

— Nu am găsit nici maşini, nici altceva. Nimic! raportă agentul 
de la un telefon public. 

Dance stătea la birou, cu picioarele goale pe sub masă, şi se 
juca lejer cu una dintre cele trei perechi de pantofi de lângă ea. 


Dorea neapărat să al le numărul de înmatriculare al maşinii lui 
Pell. Reynolds îi spusese doar că era un sedan negru, dar 
polițistul care fusese lovit nu îşi aducea aminte nici măcar atât. 
Nici echipa trimisă de Departamentul de Poliţie din Monterey nu 
aflase nimic important. 

Agenta îi mulţumi lui TJ şi îşi închise telefonul. Apoi se 
îndreptă înspre camera de conferinţe împreună cu O'Neil şi cu 
Kellogg, şi îl aşteptară pe Charles Overby. Şeful lor trebuia să 
reziste asaltului presei, şi apoi să vorbească numaidecât cu Amy 
Grabe de la FBI şi cu şeful Biroului Californian de Investigaţii din 
Sacramento, amândoi extrem de îngrijoraţi. Din păcate, toată 
dimineaţa lui Overby fusese irosită cu planurile de 
înmormântare ale lui Juan Millar. 

Dance se uită la Kellogg, dar imediat privi în altă parte. Nu 
apucase să vorbească însă cu el despre noaptea trecută. Dar la 
urma urmei, ce ar fi putut spune? 

„Nu ai vrea să ieşim împreună şi după? Cum sună asta?” 

Exact atunci, Rey Carraneo intră pe uşă şi rosti dintr-o suflare: 

— Agent Dance, îmi pare rău să vă deranjez. 

— Rey, ce s-a întâmplat? 

— Cred că... începu el să vorbească, dar se opri brusc. 

Era transpirat şi răsufla greu. Cu siguranţă fugise până la ei. 

— Ce s-a întâmplat? 

— Agent Dance, cred că l-am găsit. 

— Pe cine? 

— Pe Pell. 

Tânărul agent le explicase că sunase la motelul Sea View din 
Pacific Groove - situat la doar câţiva kilometri de locuinţa lui 
Dance - şi de acolo aflase că o tânără femeie se cazase 
sâmbătă. Era o blondă drăguță, de vreo 25 de ani. In seara de 
luni, recepţionerul o văzuse în compania unui bărbat 
latinoamerican. 

— Maşina a reprezentat totuşi factorul decisiv, continuă Rey. 
La înregistrare a trecut o Mazda cu un număr fals de 
înmatriculare. Dar managerul a jurat că a văzut un Thunderbird 
verde-albăstrui cu doar câteva zile în urmă. Acum nu mai e 
acolo. 

— Cei doi sunt încă la motel? 

— Crede că da. Camera lor are perdelele trase, dar mi-a spus 
că a văzut mişcare înăuntru. 

— Cum o cheamă? 

— Carrie Madison. Dar a plătit cu bani gheaţă şi a prezentat 
un act de identitate laminat şi zgâriat. Ar fi putut fi fals. 

Dance se sprijini de marginea mesei şi se uită la hartă. 

— Motelul e plin? 

— Da. Nu mai au locuri libere. 

Agenta se încruntă. 

„Mulţi oameni nevinovaţi în acel loc.” 

— Haide să plănuim mişcarea, rosti Kellogg şi se uită la 
Michael. Oamenii tăi sunt în alertă? 

O'Neil nu era atent, aşa că Kellogg repetă întrebarea. 

— Pot să trimit echipa acolo în douăzeci de minute, răspunse 
Michael nesigur. 

— Nu sunt prea sigură, zise şi Dance. 

— Sigură de ce anume? o întrebă Kellogg. 

— Ştim că e înarmat şi că nu ar ezita să ucidă oameni. Şi ştiu 
şi motelul. Camerele au deschidere spre parcare, deci nu prea 
am avea cum să ne ascundem de el. Ne-ar vedea venind. Şi, 
dacă încercăm să evacuăm camerele de lângă, tot ne-ar vedea. 
Dacă nu facem asta, atunci mulţi oameni vor fi răniţi. Pereţii 
motelului nu rezistă impactului cu gloanţele. 

— La ce te gândeşti atunci? o întrebă Kellogg. 

— Să cercetăm zona. Să aducem o echipă la locul respectiv şi 
să îi punem să supravegheze totul. Când Pell iese din motel, îl 
prindem în stradă. 


— Eu sunt de acord cu asta, replică O'Neil. 

— Cu ce anume? întrebă Charles Overby, care tocmai intrase 
în încăpere. 

Dance îi explică totul, şi Overby păru mulţumit. 

— Deci l-aţi găsit! Perfect. Apoi se întoarse spre Kellogg. 
Agenţii FBI? 

— Nu au cum să ajungă aici la timp. Trebuie să apelăm la 
departamentul SWAT din district. 

— Michael, i-ai contactat? 

— Nu încă. Mai am de lămurit ceva cu Kathryn. 

— Ce anume? întrebă Overby. 

Dance îi spuse despre riscurile care se iveau, şi Overby, deşi 
înţelese, dădu din cap. 

— Îl avem în mână. 

— Nu prea cred. Totuşi, putem risca să aşteptăm, spuse şi 
Kellogg. Doar că ne-a scăpat deja de două ori. 

— Dacă află că venim spre el - şi tot ce trebuie să facă e să se 
uite pe geam -, o să se baricadeze. Dar dacă mai are o uşă care 
face legătura cu camera alăturată... 

— Are, replică iute Carraneo. Am întrebat eu. 

Agenta dădu din cap aprobator, apoi continuă: 

— In cazul acesta, Pell ar putea să ia ostatici. Eu aş sugera să 
ducem o echipă pe acoperiş şi să infiltrăm un agent deghizat 
înăuntru. Apoi să aşteptăm. Când Pell pleacă, îl urmărim. Pell 
ajunge la o intersecţie goală, îl încercuim şi îl forţăm să se 
predea. 

„Sau poate că moare în schimbul de focuri de armă. 
Oricum...” 

— E prea viclean pentru o asemenea tactică, remarcă Kellogg. 
Trebuie să îl surprindem în motel. Dacă ne mişcăm repede, 
reuşim. 

„Prima noastră ciondăneală”, gândi Dance. 

— Şi apoi să îl ducem la Capitola? Nu prea cred. Pell va 
opune cu siguranţă rezistenţă. Tot ce am aflat despre el mă 
îndreptăţeşte să cred asta. Nu poate suporta gândul de a fi 
controlat. 

— Şi eu cunosc bine motelul, spuse Michael O'Neil. Ar putea 
să se transforme lejer într-o baricadă. Şi nu prea cred că se 
poate negocia cu Pell. 


Dance se afla într-o situaţie bizară. Simţea că ar fi fost o 
tactică greşită să acţioneze prea repede. Dar nu mai ştia ce să 
creadă atunci când era vorba despre Daniel Pell. 

— Uite o idee, spuse Overby. Dacă, într-un final, motelul 
ajunge să fie baricadat, atunci putem oare apela la femeile din 
Familie? Ne-ar ajuta oare să negociem cu Pell? 

— Şi de ce ar asculta Pell de ele? insistă Dance. Nu au avut 
nicio putere asupra lui nici în urmă cu opt ani. De ce ar avea 
acum? 

— Ele sunt singura familie a lui Pell, se apără Overby, care îşi 
scoase telefonul mobil. Le sun chiar acum. 

Asta le-ar fi speriat. Era ultimul lucru de care aveau nevoie 
acum. 

— Nu, lasă. Vorbesc eu, răspunse Dance, care o sună apoi pe 
Samantha şi îi explică totul. 

Femeia o rugă pe Dance să nu o amestece în toată povestea. 
Riscul ca numele ei să apară în ziare era mult prea mare. Cu 
toate acestea, Rebecca şi Linda erau de acord să îi ajute. 

Dance închise telefonul şi le spuse tuturor ce vorbise. 

— Ei bine, uite planul secundar, zise Overby. Foarte bine. 

Dance nu credea că Pell putea fi înduplecat prin negocieri- 
mai ales nu de către femeile din surogatul lui de familie. 

— Sunt în continuare de părere că ar trebui să supraveghem 
motelul, continuă ea. La un moment dat, tot o să iasă de acolo. 

— De acord, spuse cu fermitate O'Neil. 

Kellogg se uită absent la o hartă de pe perete, apoi se 
întoarse către Kathryn. 

— Dacă aşa vreţi voi, fie. E alegerea voastră. Dar vă amintiţi 
ce v-am spus despre liderii de sectă? Când ies în oraş, sunt tot 
timpul cu ochii în patru, aşteptând să se întâmple ceva. Va avea 
totul planificat în cel mai mic amănunt. Dar nu va mai fi la fel de 
pregătit în interiorul motelului. Va fi vulnerabil doar în castelul 
său. Aşa sunt toţi liderii de sectă. 

— Nu prea a mers treaba asta în Waco, remarcă O'Neil. 

— Acolo a fost altceva, replică Kellogg. Koresh şi oamenii lui 
ştiau că poliţia e acolo. In schimb, Pell nu va şti că venim. 

„Lucru absolut adevărat”, se gândi Dance. 

— E specialitatea lui Winston până la urmă, Kathryn, spuse şi 
Overby. De asta e aici. Eu cred că trebuie să acţionăm acum. 


Poate că şeful ei chiar gândea asta, dar putea oare să se 
opună părerii specialistului pe care el însuşi îl adusese? 

„Ascunde vina...” 

Agenta se uită la harta oraşului Monterey. 

— Kathryn? întrebă Overby. 

— În regulă, replică femeia. Îl atacăm. 

— Am putea totuşi să aşteptăm, răspunse înţepat O'Neil. 

Dance ezită din nou, şi se uită în ochii lui Kellogg. 

— Nu. Cred că trebuie să ne mişcăm. 

— În regulă, spuse Overby. Abordarea anticipativă e cea mai 
bună soluţie. 

„Anticipativă... gândi Dance cu amărăciune. Un cuvânt bun de 
folosit în interviuri.” Agenta spera doar ca noutăţile vehiculate 
de presă să fie legate de capturarea lui Pell, nu de alţi oameni 
ucişi. 

— Michael? Vrei să-ţi contactezi oamenii? zise Overby. 

O'Neil ezită o secundă, apoi îşi scoase telefonul şi sună la 
comandatul echipei SWAT. 


Daniel stătea întins în pat în lumina slabă a dimineţii, 
gândindu-se că trebuiau să fie mult mai precauţi, acum că 
poliţia ştia de deghizarea lui. Ar fi putut să îşi albească pielea şi 
să îşi vopsească părul, dar cu siguranţă că poliţiştii s-ar fi 
aşteptat şi la asta. 

Cu toate acestea, încă nu putea pleca din oraş. Mai avea un 
lucru de făcut. Lucrul pentru care stătea aici. 

Pell se duse să prepare cafeaua, şi se întoarse cu două căni. 
Jennie stătea pe pat şi se uita la el. La fel ca noaptea trecută, 
expresia feţei ei era total diferită. Jennie părea mult mai matură 
decât atunci când se întâlniseră. 

— Scumpo, s-a întâmplat ceva? 

— Pot să îţi pun o întrebare? 

— Sigur că da. 

— Nu-i aşa că nu o să vii cu mine la casa mea din Anaheim? 

Vorbele ei îl loviră cu putere. Bărbatul ezită preţ de o 
secundă, cât îi luă să îşi revină. 

— De ce spui asta? 

— Aşa simt. 


Pell puse cănile de cafea pe masă, dar, în loc să mintă, deşi ar 
fi putut face asta cu mare uşurinţă, fără ca Jennie să îşi dea 
seama, îi răspunse altceva: 

— Am alte planuri pentru noi, scumpo. Doar că nu ţi-am spus 
încă. 

— Ştiu. 

Pell fu surprins. 

— Ştii? 

— Am ştiut tot timpul. De fapt, nu chiar am ştiut. Am 
presimţit. 

— După ce rezolvăm nişte lucruri aici, o să ne mutăm. 

— Unde? 

— Intr-un loc al meu. E în mijlocul pustietăţii. E absolut superb 
acolo. Nu o să ne deranjeze nimeni. E pe un munte. lţi plac 
munţii? 

— Da, sigur. 

Ceea ce era bine. Pentru că Pell avea un munte. 

Mătuşa lui Pell din Bakersfield era practic singurul membru 
respectabil al familiei sale. Mătuşa Barbara credea că fratele ei, 
tatăl lui Pell, era nebun. Motivele? Pentru că fuma non-stop, era 
obsedat să urmeze tot ce zicea în Biblie, era îngrozit de 
Dumnezeu şi nu lua nicio decizie de unul singur, parcă de frică 
să nu îl supere pe Cel de Sus. Aşa că femeia încercase să îi 
reducă influenţa asupra celor doi băieţi, dar lui Richard nu îi 
plăcea de ea. Dar Daniel, pe de altă parte, petrecea mult timp 
cu mătuşa sa. Femeia nu îl bătea la cap, nu îi spunea ce să facă, 
nu îl obliga să facă deloc curăţenie şi nu ridicase niciodată 
vocea la el - cu atât mai puţin mâna. li dădea voie să vină şi să 
plece după bunul-plac, cheltuia bani cu el, îl întreba ce i-ar 
plăcea să facă atunci când venea în vizită. Barbara îl şi plimba 
mult. Pell îşi amintea cum îl ducea cu maşina la picnicuri, la 
grădina zoologică, la filme - unde stătea în scaun, mirosurile de 
popcorn şi de parfum invadându-i nările, în timp ce se uita, 
fascinat de lumea magică a eroilor pozitivi şi negativi de la 
Hollywood. 

De asemenea, mătuşa îi împărtăşea ideile. Printre acestea era 
şi aceea că la un moment dat urma să izbucnească un război 
rasial în ţară (ea spunea că probabil acest lucru avea să se 
întâmple la începutul noului mileniu), aşa că femeia cumpărase 
800.000 de metri pătraţi de teren în California de Nord, mai 


exact, un vârf de munte de lângă Shasta. Daniel Pell nu fusese 
niciodată rasist, dar nici prost, aşa că, atunci când mătuşa lui îi 
spusese despre ideea ei referitoare la marele război al raselor, 
Daniel o aprobase în totalitate. 

Barbara îi lăsase pământul nepotului său, astfel încât el şi alţi 
oameni „buni şi deschişi la minte” (a se înţelege „caucazieni”) 
să poată aveai un refugiu. 

Fiind foarte tânăr atunci, Pell nu prea se gândise la teren. Dar, 
la un moment dat, după ce vizitase zona, se hotărâse 
instantaneu că era locul perfect pentru el. Îi plăcea la nebunie 
priveliştea, aerul de munte şi în special faptul că totul era privat 
acolo; urma să fie invizibil, atât pentru guvern, cât şi pentru 
vecinii nedoriți. (Zona muntoasă avea până şi câteva peşteri 
mari - şi, nu de puţine ori, Pell se gândise cum ar fi să petreacă 
o noapte, acolo cu o femeie.) Apoi, bărbatul lucrase şi construise 
o cabană. Ştia că, într-o bună zi, acela avea să fie regatul său, 
destinaţia finală a fluieraşului, unde să îşi aducă Familia. 

Pell trebuia totuşi să se asigure cumva că proprietatea 
rămânea nedescoperită - nu neapărat de către minoritățile care 
sălăşluiau prin munţi, cât mai degrabă de organele legii - asta, 
mai ales ţinând cont de cazierul său. Pell cumpărase diverse 
cărţi scrise de oameni „bine intenţionaţi” care dădeau sfaturi 
cum să îţi ascunzi proprietăţile, lucru chiar surprinzător de uşor 
realizabil, dacă toate taxele erau plătite la timp. Tot 
aranjamentul era simplu. 

Vârful de munte al lui Pell. 

Planul lui avea o singură hibă. După ce o cunoscuse pe Alison, 
în San Francisco, Pell se întâlnise cu un individ care era consilier 
juridic, un anume Charles Pickering. Respectivul auzise zvonuri 
cum că diverse materiale de construcţie fuseseră trimise în zona 
respectivă. Să fi însemnat asta îmbunătăţiri aduse terenului? 
Lucrul acesta nu era neapărat o problemă în sine; Pell ar mai fi 
putut contribui cu nişte bani. Dar coincidenţa făcea ca Pickering 
să aibă rude în districtul Marin, şi astfel îl recunoscu pe Daniel 
citind un articol din ziarul local. 

„Hei, te cunosc de undeva!” îi spusese consilierul. Şi acestea 
fuseseră ultimele lui cuvinte. Pell îşi scosese cuțitul şi, după 
jumătate de minut, Pickering zăcea la pământ într-o baltă de 
sânge. 

Nimic nu putea să îi pună planul în pericol. 


Reuşise să scape - deşi poliţia îl ţinuse în arest suficient de 
mult. Suficient de mult încât Alison să îşi dea seama că relaţia 
lor nu mai mergea cum trebuia şi să se întoarcă în sud. (Pell o 
căutase încă de atunci; desigur, fata trebuia să moară. Ştia locul 
său secret.) 

Vârful de munte fusese singurul lucru care îi dăduse putere 
cât fusese în închisoare. Pell visase permanent la micul său 
refugiu. Lucrul acesta îl determinase să studieze dreptul şi să îşi 
organizeze o apărare solidă pentru cazul Croyton, caz pe care 
Pell fusese convins că avea să-l câştige. Poate ar fi reuşit şi să 
reducă din pedeapsă. 

Dar anul trecut apelul lui fusese respins. 

Şi fusese nevoit să se gândească din nou la evadare. 

Acum era liber, şi, după ce termina treaba în Monterey, urma 
să se îndrepte înspre cabană. Când imbecilul ăla de paznic îi 
lăsase în birou, în acea duminică, Pell reuşise să se uite la 
teritoriul său, folosind Visual-Earth. Nu ştia pe de rost 
coordonatele locului, dar rezultatele căutării fuseseră pe 
aproape. Şi, spre bucuria lui, locul arăta abandonat - nici măcar 
peşterile nu erau vizibile, nici chiar în fotografiile făcute din 
satelit. 

lar acum, întins pe spate, îi povesti lui Jennie despre loc - 
desigur, la modul general. Nu îi stătea în fire să dea prea multe 
informaţii deodată. De pildă, nu îi spusese fetei că nu doar ea 
urma să locuiască acolo. Şi, cu siguranţă, nu putea să îi spună 
despre planul lui cu Familia. Pell îşi dăduse seama de greşelile 
pe care le făcuse în Seaside, cu zece ani în urmă. Atunci fusese 
prea îngăduitor, prea paşnic. 

Dar, de data aceasta, toate amenințările urmau să fie 
eliminate din drum. Rapid şi fără milă. 

„Control absolut...” 

Dar fata fu mulţumită - chiar încântată oarecum - de lucrurile 
aflate. 

— Sigur, dragul meu. Merg cu tine oriunde... Jennie îi luă 
ceaşca de cafea din mână şi o puse alături. Apoi se întinse pe 
spate. Daniel, fa dragoste cu mine! Te rog. 

„Fă dragoste, observă el. Nu trage-mi-o.” 

Un semn clar că studentul avansase la un alt nivel. Şi lucrul 
acesta, mai mult decât corpul tinerei, îl excită. 


Pell îi îndepărtă cu grijă o şuviţă de păr de pe frunte, se 
aplecă şi o sărută. Mâinile sale începură să o pipăie. 

Lucru întrerupt de soneria telefonului. Bărbatul rânji, se ridică, 
asculta, apoi, acoperind telefonul cu mâna, se uită la Jennie. 

— Serviciul de curăţenie. Au văzut că am atârnat la uşă 
semnul de „nu deranjaţi” şi vor să ştie când pot veni să facă 
totuşi curăţenie. 

— Spune-le că avem nevoie de cel puţin o oră, zise zâmbind 
sfioasă Jennie. 

— Mai bine două ore. Să fim siguri. 


Capitolul 41 

Zona de asalt era într-o intersecţie în apropiere de motelul 
Sea View. 

Dance nu era încă sigură că asta era cea mai bună idee, dar, 
odată decizia luată, apărură automat unele reguli. lar una dintre 
ele era ca agenta să stea deoparte. Nu era domeniul ei şi nici nu 
prea avea ce să facă, în afară dea sta să se uite. 

Albert Stemple şi TJ reprezentau Biroul Californian de 
Investigaţii în cadrul echipelor, compuse în mare parte din 
agenţi SWAT şi din câţiva poliţişti rutieri. Cei opt bărbaţi şi cele 
două femei stăteau lângă un camion plin cu muniții. 

Pell era tot în camera pe care o închinase; luminile erau 
stinse, dar un poliţist care îi supraveghea apucase să monteze 
un microfon în perete şi raportase zgomote auzite în camera lor. 
Nu era sigur, dar părea că făceau sex. 

„Veşti bune, gândi Dance. Un suspect dezbrăcat e 
întotdeauna vulnerabil.” 

Agenta îl sună pe managerul motelului şi îl întrebă despre 
camerele de lângă cea închiriată de Pell. Cea din stânga era 
goală; clienţii tocmai plecaseră la pescuit, şi urmau să se 
întoarcă mult mai târziu. Din păcate, în camera din dreaptă 
stătea o familie. 

Preţ de o secundă, Dance se gândi să îi sune şi să le spună să 
stea culcaţi la podea, dar sigur că nu ar fi făcut asta. Cu 
siguranţă că ar fi rupt-o la fugă, făcând gălăgie, iar Pell şi-ar fi 
dat imediat seama de ceea ce se întâmplă. 

Dance se gândi la ei, apoi la ceilalţi oameni din camerele din 
apropiere şi la toţi angajaţii motelului. „Spune-le să se oprească 
aici, gândi Kathryn pentru ea. Ai autoritatea să faci asta.” Nu i- 
ar plăcea lui Overby, dar s-ar fi putut descurca cu el. O'Neil şi 
poliţiştii ar fi fost de partea ei. Cu toate acestea, nu putea să 
aibă încredere în propriile instincte în momentul de faţă. Şi nici 
nu cunoştea bine oamenii de tipul lui Pell. Kellogg era expertul. 

Acesta tocmai apăru lângă ei. Agentul FBI dădu mâna cu 
poliţiştii de la Departamentul de tactică şi se prezentă. lar îşi 
schimbase hainele. Dar, de data asta, purta jeanşi negri, un 
tricou negru şi o vestă antiglonţ. lar bandajul său de la gât era 
perfect vizibil. 

Dance îşi aminti de descrierea făcută de TJ, referitoare la 
Winston. 


„Se cam aruncă el cu capul înainte, dar nu îi e frică să facă tot 
ce trebuie făcut.” 

Imbrăcat aşa cum era acum şi cercetând atent zona cu ochii 
lui ageri, Winston îi amintea şi mai mult de soţul ei decedat. Bill 
îşi petrecuse o mare parte din timp făcând investigaţii de rutină, 
dar, ocazional, se îmbrăca special pentru operaţiuni de tactică. 
De câteva ori îl şi văzuse arătând ca Winston şi ţinând încrezător 
în mâini o armă sofisticată. 

Dance se uită la Kellogg cum îşi arma un pistol mare şi 
argintiu. 

— Asta da, armă de distrugere, îi şopti TJ. Schweizerische 
Industries Gesellschaft. 

— Ce anume? 

— SIG. SIG-Sauer. Modelul P220, cu calibru de 45. 

— 45? 

— Da, răspunse TJ. Se pare că FBl-ul a adoptat metoda să-fim- 
siguri-că-nu-se-mai-ridică-de-la-pământ. Sincer să fiu, cam sunt 
de acord cu asta. 

Dance şi restul agenţilor Biroului Californian de Investigaţii 
aveau doar pistoale Glock de calibrul 9, îngrijoraţi fiind că o 
armă mai puternică ar putea periclita vieţile oamenilor 
nevinovaţi. 

Kellogg îşi mai trase pe el o geacă FBI şi veni lângă Dance şi 
lângă O'Neil, care se îmbrăcase cu uniforma sa de ofiţer-şef - de 
asemenea, cu vestă antiglont. 

Dance le spuse pe scurt despre camerele de lângă cea alui 
Pell, iar Kellogg răspunse că, atunci când aveau să pătrundă în 
camera lui Pell, un agent urma să intre simultan în cealaltă 
cameră şi să aibă grijă de familia respectivă. 

Nu era prea mult, dar tot era ceva. 

Rey Carraneo îi contactă. Agentul ţinea sub supraveghere 
parcarea, care momentan era goală - deşi erau suficiente 
maşini acolo. Menajerele urmau să îşi continue treaba de parcă 
nimic nu se întâmplase, iar echipa de la Tactică urma să le vină 
în ajutor în ultima clipă. 

După cinci minute, toţi agenţii erau echipați corespunzător şi 
îşi verificau armele. Toţi erau îngrămădiţi într-o curte mică, 
lângă biroul principal. Toţi se uitară spre Dance şi O'Neil, dar 
Kellogg fu cel care luă cuvântul: 


— Vreau să intraţi aşa cum vă spun eu. O echipă intră prima 
pe uşă, iara două vine imediat după. Kellogg le arătă un plan al 
motelului, desenat de manager. Prima echipă merge spre 
dormitoare. A doua echipă, spre băi. Vreau să folosiţi grenade 
fumigene. 

Unul dintre ofiţerii de poliţie îi întinse câteva, iar Kellogg îşi 
umplu buzunarele. 

— Eu o să conduc prima echipă, continuă el. 

Dance ar fi vrut să nu fie aşa. In echipa SWAT erau destui 
agenţi mult mai tineri decât Kellogg, majoritatea cu experienţă 
din armată. 

Agentul FBI continuă: 

— O să fie cu femeia aceea şi, chiar dacă va părea o ostatică, 
ţineţi minte că e la fel de periculoasă ca el. Ea a incendiat 
judecătoria şi l-a ucis pe Juan Millar. Ţineţi minte asta! Acum. O 
să ne mişcăm pe lângă pereţi şi o să înconjurăm clădirea. Când 
trecem pe sub fereastra lui, staţi culcaţi la pământ, pe burtă! Nu 
vă ghemuiţi. Staţi cât se poate de aproape de clădire şi 
presupuneţi că Pell se uită pe geam. Vreau nişte agenţi care să 
le protejeze pe menajere. Apoi intrăm. Şi nu gândiţi ca şi cum 
înăuntru ar fi doar doi criminali. 

Dance îşi aminti instantaneu de discuţia avută cu Rebecca 
Sheffield. 

„Structurează soluţia...” 

— Cum ţi se pare? o întrebă el pe Dance. 

Deşi nu asta era, de fapt, ce voia să ştie. 

Agentul mai degrabă o întrebase: „Sunt la conducere aici sau 
nu?” 

Kellogg îi mai dăduse o şansă să anuleze tot. Agenta stătu pe 
gânduri o secundă până să îi dea răspunsul. 

— E în regulă. Mergeţi. 

Dance vru să îi spună ceva lui O'Neil, dar nu se putea gândi la 
nimic. O'Neil nici nu se uita la ea. Îşi scoase arma şi înainta cu TJ 
şi cu Stemple şi cu echipa a doua. 

— Fiţi pe poziţie, ordonă Kellogg. 

Dance veni lângă Carraneo şi îşi trase pe cap casca uşoară, cu 
microfon. 

— La semnalul meu, ne mişcăm, se auzi din cască vocea lui 
Kellogg. 

— Unu... doi... 


Dance îşi şterse palmele de pantaloni şi îşi puse în mâna pe 
armă. 

— „Trei... patru... cinci. Intraţi! 

Agenţii începură să înainteze, şi Dance se uită disperată la 
Kellogg şi la O'Neil. 

„Fără morţi, imploră ea. Fără alţi morţi...” 

Oare erau bine organizaţi? 

Oare îi ghiciseră intenţiile lui Pell? 

Kellogg ajunse primul la uşă şi îi făcu un semn cu capul unui 
agent care ducea cu el un berbec. Bărbatul îşi balansa greutatea 
în faţă, şi uşa se sparse. 

Kellogg aruncă o grenadă, iar doi agenţi intrară în camera de 
lângă cea a lui Pell în timp ce alţii săriră să protejeze 
menajerele. Grenada explodă, şi echipa lui O'Neil şi Kellogg 
intră. 

Tăcere. 

Niciun foc de armă. Niciun urlet. 

Într-un final, Dance auzi vocea lui Kellogg, dar nu prinse decât 
ultimul cuvânt. El. 

— Repetă, spuse agenta. Repetă. L-aţi prins? 

— Nu. A dispărut. 


Daniel al ei era genial. Daniel ştia tot. 

Jennie Marston se uită în spate în timp ce conducea maşina. 
Nu erau urmăriţi de patrule şi nu se vedea nicio lumină, nu se 
auzea nicio sirenă de poliţie. 

„Cântece de îngeri, recită ea pentru sine. Protejaţi-ne!” 

Daniel al ei era un geniu. 

Cu douăzeci de minute în urmă, când abia începuseră să facă 
dragoste, Daniel se oprise brusc. 

— Ce s-a întâmplat? întrebase ea alarmată. 

— Cei de la serviciul de curăţenie. Au mai sunat vreodată 
până acum? 

— Nu cred. _ 

— Atunci de ce ar suna azi? Şi e şi devreme. In mod normal, 
ar suna mai târziu. Cineva a vrut să vadă dacă mai suntem aici. 
Poliţia! Îmbracă-te repede! 

— Vrei să... 

— Îmbracă-te! 

Fata sărise din pat. 


— la tot ce poţi. la computerul şi nu lăsa în urmă niciun obiect 
personal. 

Pell căutase un film porno la TV, apoi se uitase pe geam, se 
îndreptase spre camera vecină şi intrase cu pistolul în mână. Cei 
doi tineri dinăuntru îl văzuseră şi încremeniseră. 

Jennie se gândise iniţial că Daniel avea să îi omoare, dar Pell 
le spusese să stea cu mâinile la spate să îi poată lega. Apoi 
bărbatul le îndesase nişte prosoape în gură şi le fură portofelele. 

— Acum ştiu cine sunteţi şi unde locuiţi. Staţi aici şi nu 
scoateţi niciun zgomot. Dacă spuneţi orice, familiile voastre sunt 
moarte. Aţi înţeles? 

Cei doi dăduseră din cap. Daniel închisese uşa şi o blocase cu 
un scaun. 

Apoi aruncaseră tot ce era în geanta frigorifică a tinerilor, se 
îmbrăcaseră cu hainele de pescuit ale acestora şi ieşiseră din 
motel, cărând cu ei undiţele acestora. 

— Nu te uita în jur, îi ordonase el. Mergi încet spre maşină. 

Cei doi traversaseră parcarea şi îndesaseră în maşină toate 
lucrurile luate, încercând să nu atragă atenţia asupra lor. Apoi 
se urcaseră şi porniseră stârnind praf în urma lor. Jennie încerca 
să se calmeze, deşi abia se abţinea să nu plângă. 

Dar, totodată, era şi foarte încântată. Se simţea incredibil în 
timp ce conducea maşina. Se gândi la soţul ei, la foştii prieteni, 
la mama ei... Nu se simţise aşa de bine cu nimeni. Maşina lor 
trecu pe lângă patru maşini de poliţie, care, evident, goneau 
spre motel. 

Sirenele nu erau pornite. 

„Cântece de îngeri...” 

Rugăciunile ei funcţionaseră. lar acum erau la kilometri întregi 
depărtare, şi nimeni nu îi căuta. 

Într-un final, Pell izbucni în râs şi respiră adânc. 

— Ce zici de asta, scumpo? 

— Am reuşit! ţipă ea şi dădu din cap de parcă ar fi fost la un 
concert rock. 

Apoi îl muşcă în joacă de găt. 

In curând, cei doi ajunseră la parcarea unui alt motel, 
Butterfly Inn, situat în Lighthouse, centrul comercial din 
Monterey. 

— Mergi şi închiriază o cameră, îi spuse Daniel. Nu mai avem 
mult de lucru aici, dar totuşi închiriază pentru o săptămână, să 


nu pară prea bătător la ochi. Dacă poţi, vezi să fie o cameră cât 
mai în spate. Poate chiar aia de acolo, zise el şi îi arătă la ce se 
referea. 

Jennie făcu întocmai ce îi ceruse iubitul ei şi se întoarse la 
maşină. Pell scoase geanta frigorifică şi cutiile din maşină şi le 
duse înăuntru. 

Apoi bărbatul se întinse pe pat cu braţele sub cap, iar Jennie 
se ghemul lângă el. 

— Trebuie să stăm ascunşi aici, spuse el. E un magazin un pic 
mai sus. Mergi tu să iei nişte mâncare, scumpo? 

— Mai iau şi vopsea de păr? 

— Nu e o idee rea, zise el. 

— Pot să fiu roşcată? 

— Poţi să ai părut şi verde, dacă vrei. Eu oricum te iubesc. 

„Dumnezeule, Daniel e perfect...” 

Jennie îl auzi deschizând televizorul. Femeia păşi afară din 
cameră, trăgându-şi şapca pe cap. Cu câteva zile în urmă, nici 
nu s-ar fi gândit că ar fi acceptat cu atâta uşurinţă ca Daniel să 
rănească oameni, ca ea să renunţe la casa ei din Anaheim şi la 
toate lucrurile dragi de acolo. 

Dar acum, totul părea firesc. Chiar fantastic. 

„Orice pentru tine, Daniel. Orice.” 


Capitolul 42 

— Cum a ştiut că sunteţi acolo? întrebă Overby. 

Bărbatul părea foarte nervos. Nu doar că el coordonase 
întreaga acţiune a Biroului Californian de Investigaţii, dar acum 
figura ca principalul vinovat pentru eşec. Dance îşi dădea seama 
de toate acestea din limbajul trupului său şi din felul în care 
vorbise: spusese „sunteţi” în loc de „suntem”, 

„Ascunzând vina...” 

— Probabil şi-a dat seama că e ceva diferit în motel. Sau 
poate că angajaţii se comportau altcumva, răspunse Kellogg. 
Exact ca în restaurantul din Moss Landing, Are nişte instincte de 
pisică. 

Exact la asta se gândise şi Dance înainte. 

— Michael, dar credeam că oamenii tăi l-au auzit înăuntru. 

— Filme porno. 

— Lăsase televizorul pornit pe canalul cu filme pentru adulţi, 
explică detectivul. Asta a auzit agentul care ascultase. 

Rezultatele anchetei erau foarte descurajatoare, dacă nu 
chiar ruşinoase. Se părea că managerul îl văzuse pe Pell 
împreună cu prietena lui, evident fără să îşi dea seama că el era 
- cei doi fiind deghizați ca nişte pescari -, plecând să pescuiască 
în golful Monterey. Cei doi bărbaţi pe care îi găsiseră legaţi în 
camera vecină nu doreau să vorbească. Dance reuşise totuşi să 
afle de la ei că Pell le furase buletinele şi le ameninţase familiile 
cu moartea în cazul în care ar fi declarat ceva. 

La naiba! 

Winston Kellogg era şi el nemulţumit, dar nu îşi ceru scuze. 
Luase o decizie, exact aşa cum făcuse şi Dance la Moss Landing. 
Planul lui ar fi putut funcţiona, dar soarta intervenise în favoarea 
lui Pell. Agenta respecta atitudinea lui. Bărbatul nu îşi plângea 
de milă, ci se gândea deja la pasul următor. 

Asistenta lui Overby intră în birou şi îi raportă şefului că 
primise telefoane din Sacramento şi din San Francisco. Amy 
Grabe era la telefon chiar în acel moment, şi nu era deloc 
încântată. 

Overby se întoarse furios şi o urmă pe asistentă în biroul său. 

Carraneo îi sună să raporteze că, deşi era împreună cu echipa 
de căutare, nu găsise niciun indiciu. Se pare că o femeie văzuse 
o maşină închisă la culoare care ieşise din parcare cu puţin timp 
înainte de razie. Dar nu văzuse numărul de înmatriculare. 


Un sedan negru. Aceeaşi descriere inutilă pe care o primiseră 
şi la casa lui Reynolds. Un agent intră pe uşă şi îi înmâna lui 
O'Neil o pungă mare. 

— Dovezile de la locul faptei, domnule, raportase el şi 
plecase. 

Detectivul scoase nişte fotografii şi o listă cu dovezile propriu- 
zise. Amprentele din cameră indicau că într-adevăr fusese vorba 
despre Pell şi complicele său. Pe lângă poze, în pachet mai erau 
haine, mâncare, ambalaje, ziare şi nişte obiecte de cosmetică. 
De asemenea, mai erau cârlige de rufe, un bici pătat cu sânge, 
ciorapi care fuseseră legaţi de picioarele patului, zeci de 
prezervative - atât noi, cât şi folosite - şi un flacon de lubrifiant 
K-Y. 

— Tipic pentru un lider de sectă. Îl mai ţineţi minte pe Jim 
Jones din Guyana? Făcea sex de trei, patru ori pe zi. 

— De ce fac asta? întrebă Dance. 

— Pentru că pot. Ei fac cam tot ce vor. 

O'Neil se îndepărtă câţiva paşi să răspundă la telefon, şi 
Dance îl putu auzi vorbind. 

— Perfect. Trimite-i agentei Dance. Ai adresa ei de e-mail? 
Bun. Mulţumesc. 

— Poliţiştii au găsit un e-mail printat, în buzunarul jeanşilor 
femeii. 

Un minut mai târziu, Dance îşi verifica e-mailul. Agenta 
scoase la imprimantă ataşamentul în format pdf. 

Răspuns 


Jennie, draga mea 

Am reuşit să ajung în birou ca să îţi pot scrie e-mailul. 
Trebuia neapărat să o fac. Voiam să îţi spun ceva. M-am trezit 
din somn gândindu-mă la tine - la planurile noastre să mergem 
la mare şi în deşert şi să ne uităm la artificii noaptea, în curtea 
casei tale. Mă gândeam că eşti şi frumoasă, şi deşteaptă, şi o 
fire romantică - ce aş putea să vreau mai mult de la o femeie? 
Vorbim de ceva vreme deja, şi încă nu ţi-am spus-o, dar vreau 
să îţi zic acum. Te iubesc. Sunt absolut sigur de asta. Nu eşti ca 


nicio fată pe care am cunoscut-o până acum. Uite, am zis-o! 
Sper că nu te-am supărat sau „speriat” cu vorbele mele. 

Ne vedem în curând. 

Daniel 


Deci Pell trimisese e-mailuri din Capitola - dar mai înainte de 
duminică. De asta nu fuseseră descoperite. 

Dance observă că numele fetei era Jennie. lar inițiala numelui 
de familie era M. 

JMSUNGIRL 

— Oamenii de la Departamentul tehnic vorbesc chiar acum cu 
furnizorul de servicii de internet. Nu prea credem că o să 
coopereze cu noi, dar totuşi ne rugăm să o facă. 

Dance se uita la e-mail. 

— Uite ce a zis: plajă, deşert şi artificii în fiecare seară. Toate 
astea lângă casa ei. Ar trebui să ne dea nişte idei. 

— Maşina a fost furată din Los Angeles, remarcă Kellogg. Fata 
e de undeva din California de Sud: plajă şi deşert. Dar artificiile? 

— Anaheim, replică Dance. 

— Disneyland, completă O'Neil. 

Dance se uită la Michael. 

— Ideea ta de mai devreme? Cu verificarea băncilor pentru 
extragerea celor 9.200 de dolari? Poate era prea generală. Dar 
acum? Ştim deja de Anaheim. Oraşul e mult mai mic. Şi îi ştim şi 
prenumele. Şi poate chiar o iniţială a numelui. Win, oamenii tăi 
se pot ocupa de asta? 

— Sigur. Nu sunt atâtea bănci acolo, răspunse el, iar apoi 
ridică telefonul şi sună la Departamentul de Poliţie din Los 
Angeles. 

Dance le sună apoi pe femeile de la Point Lobos şi le spuse tot 
ce se întâmplase. 

— lar a scăpat? întrebă Samantha. 

— Din păcate, da, replică agenta, care apoi le spuse despre e- 
mailul primit de Pell. Dar niciuna dintre cele trei femei nu ştia de 
acea Jennie. Am mai găsit dovezi că au întreţinut relaţii sexuale 
sadomasochiste, continuă să le spună agenta. Să fi fost ideea lui 
Pell sau a femeii? S-ar putea să ne ajute dacă a fost ideea ei. 
Poate avea experienţă în domeniu. 

Samantha rămase tăcută preţ de o secundă, apoi răspunse: 


— Ah... păi... asta sigur a fost ideea lui Daniel. Era stilul lui, 
replică ea ruşinată. 

— Ştiu că abia aşteptaţi să plecaţi, îi spuse Dance. Promit că 
nu o să vă mai ţin mult. 

Doar câteva minute mai târziu, sună telefonul lui Winston. 
Bărbatul răspunse şi se întoarse spre ei, surprins. 

— Au găsit-o! O femeie pe nume Jennie Marston a extras 
9.200 de dolari - practic toate economiile ei - din sucursala 
Pacific Trust din Anaheim, săptămâna trecută. Bani gheaţă. Vom 
primi în curând un mandat, şi o să trimitem nişte agenţi să îi 
verifice casa. O să ne sune să spună ce au găsit. 

Uneori, chiar ai noroc. 

O'Neil formă un număr de mobil şi, un minut mai târziu, o 
fotografie apăru pe monitor. Era permisul de conducere al lui 
Jennie Marston. 

Dance îl chemă pe TJ în birou. 

— Da, şefa! 

Dance îi arătă cu capul înspre ecran. 

— Modifică poza! Fă-o brunetă, roşcată, fă-i păr lung şi scurt! 
Apoi mergi cu pozele rezultate la Sea View. Vreau să mă asigur 
că ea e. Şi, dacă e, atunci trimite o copie la fiecare televiziune şi 
la fiecare ziar. 

— Am înţeles, ṣefa, replică TJ şi ieşi în fugă. 

Charles Overby intră în birou. 

— Telefonul din Sacramento e... 

— Charles, stai puţin, replică Dance, care apoi îl puse la 
curent cu noutăţile. 

Figura bărbatului se însenină brusc. 

— Ei bine, măcar avem o pistă. În sfârşit... Dar avem o altă 
problemă acum. Cei din Sacramento au primit un telefon de la 
Departamentul de Poliţie din Napa. 

— Napa? 

— Un anume Morton Nagle e închis la ei. 

Dance dădu încet din cap. Nu îi spusese lui Overby nimic 
despre ajutorul dat de scriitor. 

— O să vorbesc eu cu şeriful. 

— Ce a făcut Nagle? întrebă Kellogg. 

— O ştiţi pe fetiţa lui Croyton, nu? Ea locuieşte acolo undeva, 
împreună cu mătuşa şi cu unchiul ei. Se pare că voia să 
vorbească totuşi cu ea şi să o convingă să îţi acorde un interviu. 


— Ah, da. 

— Eu nu am auzit de asta, replică Overby. Mătuşa fetei l-a 
refuzat. Dar, în dimineaţa asta, Nagle s-a furişat în curtea lor şi 
a încercat să o convingă chiar el pe fată. 

Uite cum se renunţase total la jurnalismul obiectiv. 

— Mătuşa a tras în el. 

— Poftim? 

— L-a ratat, dar, dacă nu ar fi apărut poliţiştii, nu cred că ar 
mai fi ratat încă o dacă. Şi cu siguranţă nu ar fi regretat asta. 
Nici ea, nici poliţiştii. Se pare că ei cred că noi am avut ceva de- 
a face cu asta. Problema e destul de serioasă. 

— Mă ocup eu de asta, replică Dance. 

— Nu am fost implicaţi şi noi, nu-i aşa? Eu aşa am raportat. 

— Mă ocup eu, veni sec replica agentei. 

Overby se gândi un pic, apoi îi dădu numărul de telefon al 
şefului poliţiei şi se întoarse la biroul lui. Dance îl sună pe acesta 
şi se prezentă. 

Apoi îi spuse cum stăteau lucrurile. 

— Ei bine, agent Dance, îi răspunse bărbatul, înţeleg care e 
problema. Pell e în libertate. Au ajuns ştirile şi la noi. Dar nu pot 
să îl eliberez pe Nagle. Mătuşa şi unchiul Theresei au înaintat o 
plângere. Şi, trebuie să îţi spun, suntem extrem de atenţi când 
vine vorba despre Theresa. Ştim cu toţii prin ce a trecut. 
Judecătorul a fixat cauţiunea la 1.000 de dolari. 

— Pot să vorbesc cu el? 

— Are un proces acum, şi o să fie ocupat toată ziua. ă 

Morton Nagle trebuia să mai stea ceva vreme în închisoare. li 
părea rău pentru el, şi aprecia profund faptul că îşi schimbase 
atitudinea. Dar nu avea ce să îi facă în acest moment. 

— Aş vrea să vorbesc cu mătuşa sau cu unchiul fetei, 
continuă agenta. 

— Nu ştiu la ce ar ajuta. 

— E important. 

— Ei bine, agent Dance, nu prea cred că ar fi de acord să te 
vadă. De fapt, sunt mai mult ca sigur că nu. 

— Îmi dai numărul lor de telefon? Te rog? 

Întrebările directe sunt cele mai eficiente. 

Dar la fel sunt şi răspunsurile directe. 

— Nu. La revedere, agent Dance. 

Dance şi O'Neil stăteau singuri în birou. 

Kathryn aflase de la Departamentul de Poliţie din Districtul 
Orange că tatăl lui Jennie Marston decedase şi că mama ei avea 
un dosar bogat, care includea furtişaguri, consum de droguri şi, 
pe deasupra, era instabilă psihic. Nu se ştia unde era acum; fata 
avea câteva rude pe Coasta de Est, dar nu păstrase legătura cu 
nimeni. 

Dance aflase că Jennie făcuse un an de facultate, la Secţia de 
inginerie alimentară, apoi renunţase la cursuri, aparent pentru 
că urma să se căsătorească. Apoi, lucrase pentru diferiţi 
furnizori de alimente din districtul Orange. Jennie era un angajat 
tăcut, care nu întârzia niciodată, îşi făcea treaba şi apoi pleca. 
Era o fire singuratică, şi agenţii nu îi găsiră niciun prieten 
apropiat şi nici măcar vreo cunoştinţă. Fostul ei soţ nu mai 
vorbise cu ea de ani de zile, dar spusese că, orice păţise, o 
merita din plin. 

Deloc surprinzător, dosarul ei arăta faptul că femeia trecuse 
prin zeci de relaţii dificile. De multe ori, agenţii fuseseră chemaţi 
de către angajaţii spitalului, pentru că de cel puţin şase, şapte 
ori Jennie fusese bătută de fostul soţ sau de alţi prieteni. 
Serviciul de Asistenţă Socială deschisese un dosar, dar Jennie nu 
depusese niciodată vreo plângere. 

Prada perfectă pentru un individ ca Daniel Pell. 

Dance îi menţionă toate aceste lucruri lui O'Neil, iar detectivul 
o aprobă dând din cap. Michael se uita pe geam la doi pini care 
se uniseră pe parcursul anilor. Şi Dance se uita des la cei doi 
copaci, în special atunci când avea probleme cu un caz. 

— La ce te gândeşti? îl întrebă ea. 

— Vrei să ştii? 

— Păi de asta te-am întrebat, replică ea veselă. 

— Tu ai avut dreptate. El nu, replică Michael direct. 

— Kellogg? La hotel? 

— Ar fi trebuit să urmăm planul tău iniţial. Să ţinem zona sub 
supraveghere. Nu trebuia să irosim jumătate de oră punând la 
punct atacul. Aşa s-a prins el. Cineva ne-a dat de gol. 

„Instincte de pisică...” 

Lui Dance nu îi plăcea să se apere, în special în faţa unei 
persoane atât de apropiate. 


— Era logic atunci să ne gândim la atac. S-au întâmplat multe, 
şi foarte rapid. 

— Nu. Chiar nu era logic deloc. Şi ştiai asta. De asta ai ezitat. 
Nu ai fost sigură nici la final. 

— Cine ştie ceva în asemenea situaţii? 

— Bine, atunci a; simțit că abordarea nu era cea potrivită şi, 
de regulă, ceea ce simţi tu e corect. 

— A fost doar ghinion. Dacă ne-am fi mişcat mai repede, l-am 
fi prins, spuse ea cu o nuanţă de regret, fiindu-i teamă ca el să 
nu interpreteze spusele ei ca o critică adusă poliţiei. 

— Şi atunci ar fi murit oameni. Avem un noroc chior că nu a 
murit nimeni, replică Michael. Planul lui Kellogg presupunea 
împuşcături. Am avut noroc că Pell nu a fost acolo. Ar fi ieşit o 
baie de sânge. Michael îşi încrucişă braţele la piept - gest de 
apărare, cu toate că, în mod ironic, bărbatul încă purta vesta 
antiglonţ. Practic, tu renunţi la controlul asupra operaţiunii. 
Operaţiunea ta! 

— Pentru Winston? 

— Exact. Winston e mai mult un ajutor. Şi totuşi, se pare că el 
conduce cazul. 

— El e specialistul, Michael. Nu eu. Şi nici tu. 

— El e? Îmi pare rău, dar el doar vorbeşte despre mentalitatea 
sectelor. Dar nu l-am văzut făcând progrese reale. Tu faci asta. 

— Uită-te la dosarul lui! La tot trecutul omului. E un adevărat 
expert. 

— Bine, trebuie să recunosc că ştie nişte lucruri. Care, da, ne 
ajută. Dar nu a fost destul de „expert” încât să îl prindă pe Pell 
în urmă cu o oră. Michael începu să vorbească în şoaptă. Uite, la 
hotel, Overby l-a susţinut pe Winston. Evident, pentru că el l-a 
vrut în echipă încă de la început. Tu eşti presată şi de FBI, şi de 
şeful tău. Dar noi doi ne-am descurcat tot timpul sub presiune. 
Am fi reuşit să îl prindem. 

— Ce vrei să spui? Că îi cedez iniţiativa din alte motive? 

O'Neil se uită în altă parte. Un gest de dezgust. Oamenii nu 
sunt stresaţi doar atunci când mint; uneori sunt stresaţi şi când 
spun adevărul. 

— Tot ce vreau să spun, continuă Michael, e că îi laşi lui 
Kellogg prea multă libertate asupra operaţiunii. Şi, sincer, şi în 
ceea ce te priveşte pe tine. 


— Pentru că îmi aminteşte de soţul meu? întrebă Dance cu o 
voce hotărâtă. Asta vrei să spui? 

— Nu ştiu. Tu să îmi zici asta. Chiar îţi aminteşte de Bill? 

— E aberant! 

— Tu ai adus subiectul în discuţie. 

— Ei bine, dacă nu are legătură cu ceea ce facem acum pe 
plan profesional, nu e treaba ta. 

— Bine, răspunse O'Neil. O să mă limitez atunci doar la păreri 
strict profesionale. Winston a greşit. Şi tu l-ai încurajat, deşi ştiai 
că nu avea dreptate. 

— Ştiam asta? se răsti Dance. Şansele erau de 50%. Prima 
dată am avut o altă părere, dar m-am răzgândit. Orice poliţist 
bun poate face asta. 

— Da. Cu motive serioase. Şi cu o gândire logică. 

— Cum rămâne cu gândirea ta? Cât de obiectiv eşti acum? 

— Eu? De ce să nu fiu obiectiv? 

— Din cauza lui Juan. 

Dance putu să vadă răspunsul întrebării ei în ochii lui O'Neil. 
Dance atinsese un punct sensibil, şi se întrebă dacă nu cumva 
detectivul se considera responsabil pentru moartea tânărului, 
simțind că poate nu îl pregătise destul. 

„Protejaţii lui...” 

O'Neil şi ea se mai certaseră înainte; nu se poate să nu faci 
asta când lucrezi cu un prieten. Dar niciodată nu se certaseră 
aşa. Şi de ce se băga Michael în viaţa ei? Nu mai făcuse asta 
până atunci. 

Se purta ca şi cum ar fi fost gelos. 

Tăcere. Detectivul ridică din umeri, gest care ar putea 
însemna: „Am spus tot ce voiam”. Tensiunea plutea în aer. 

Se mulţumiră să se concentreze asupra paşilor care trebuiau 
urmaţi: obţinerea mai multor detalii legate de Jennie Marston, 
căutarea de martori şi revenirea la locul incidentului - motelul 
Sea View. Caranneo fu trimis la aeroport, în staţiile de autobuz 
şi la companiile care închiriau maşini cu poza femeii, să verifice 
dacă nu fusese văzută acolo. Cei doi mai schimbară nişte idei, 
dar, în mod cert, cel puţin azi, nu mai puteau să discute normal. 
lar atunci când Winston Kellogg intră în cameră, O'Neil se 
retrase, explicând că trebuie să se ducă la biroul lui şi apoi să se 
întâlnească puţin cu şeful poliţiei. Michael mai spuse un „la 


revedere” superficial, care nu părea totuşi adresat nici lui 
Dance, nici lui Kellogg. 


Morton Nagle se ţinea de gratii cu mâna însângerată - de 
când sărise gardul -, uitându-se la paznicul închisorii din Napa. 
Bărbatul latinoamerican, înalt şi solid, îl privi înapoi cu ochi reci. 

Se pare că Nagle se făcea vinovat de vina principală din 
Vallejo Springs - nu neapărat încălcarea proprietăţii şi asaltul 
(de unde naiba găsiseră şi asta?!?) dar, mult mai grav, o 
deranjase pe fiica oraşului. 

— Am tot dreptul să dau un telefon. 

Niciun răspuns. 

Bărbatul dorea să îşi sune soţia, să o asigure că nu păţise 
nimic. Dar, şi mai mult, voia să vorbească totuşi cu Kathryn 
Dance şi să îi spună unde era Theresa. Nagle reflectase puţin şi 
îşi schimbase radical atitudinea, renunțând atât la carte, cât şi 
la etica jurnalismului. La naiba, trebuia să facă tot ce îi stătea în 
putere să ajute la capturarea lui Daniel Pell. 

Dar se pare că băieţii de aici urmau să îl ţină departe de 
telefon cât de mult puteau. 

— Chiar aş vrea să dau un telefon, insistă el. 

Paznicul îi aruncă o privire de parcă l-ar fi prins vânzând 
pocnitori copiilor, dar nu spuse nimic. 

Morton se ridică în picioare şi începu să se plimbe prin celulă. 
Privirea gardianului îi dădea de înţeles că era mai bine să stea 
jos. Aşa că se conformă. 

După zece minute care îi păruseră cât zece ani, bărbatul auzi 
zgomotul unei uşi deschise. Apoi zgomot de paşi apropiindu-se. 

— Nagle. 

Morton se uită la cel care îl strigase. Un alt gardian, mai mare 
decât primul. 

— Ridică-te în picioare, ordonă acesta în timp ce apăsă un 
buton care deschise uşa celulei. Intinde mâinile! 

Suna de-a dreptul ridicol. Era ca şi cum i-ar fi oferit 
bomboane. Dar Nagle ascultă, iar paznicul îl încătuşă. 

— Pe aici! indică gardianul, trăgându-l de mână. 

Nagle simţi un miros puternic de usturoi şi de ţigară care 
aproape că îl făcu să se tragă în spate. Bine că se oprise la timp. 
Cei doi avansară aşa vreo cincizeci de metri, ajungând în faţa 
camerei de interviu A. 


Paznicul deschise uşa şi îi făcu semn lui Nagle să intre. 

Bărbatul se opri. 

Theresa Croyton, Păpuşa Adormită, stătea la masa din 
cameră, fixându-l cu privirea. Paznicul îl împinse înăuntru, şi 
Nagle se aşeză vizavi de ea. 

— Bună din nou, spuse el. 

Fata se uită atentă la el, de parcă ar fi vrut să vadă dacă 
bărbatul fusese bătut de paznici. Sau de parcă şi-ar fi dorit să 
vadă asta. 

Nagle ştia că fata avea doar 17 ani, dar, în afară de pielea ei 
delicată, nimic altceva nu indica acest lucru. Fata nu murise în 
mâinile lui Pell. Dar copilăria ei, da. 

Paznicul se dădu un pas în spate, dar rămase totuşi aproape 
de Nagle. 

— Poţi să pleci acum, spuse Theresa. 

— Trebuie să rămân aici. Aşa sunt regulile, replică matahala şi 
îi zâmbi politicos. 

Theresa ezită o secundă, apoi se uită fix la scriitor. 

— Spune-mi acum ce voiai să îmi zici în curte. Despre Daniel 
Pell. 

— Pell stă în Monterey dintr-un motiv anume. Poliţia încă nu 
şi-a dat seama de ce. 

— Şi a încercat să îl ucidă pe procurorul care l-a condamnat? 

— Da. James Reynolds. 

— A păţit ceva? 

— Nu. E în regulă. Poliţista despre care îţi spuneam atunci l-a 
salvat. 

— Cine eşti tu, de fapt? îl întrebă direct fata. 

— Mătuşa ta nu ţi-a spus nimic? 

— Nu. 

— De o lună vorbesc cu ea în legătură cu o carte pe care 
vreau să o scriu. Despre tine. 

— Despre mine? De ce ai vrea să scrii aşa ceva? De ce despre 
mine? Nu sunt deloc o persoană interesantă. 

— Eu cred că eşti. Vreau să spun povestea unor oameni care 
au suferit din cauza a ceva rău ce li s-a întâmplat. Cum au fost 
răniţi. Cum erau înainte şi cum sunt după. Cum s-au schimbat 
vieţile lor - şi cum ar fi rămas lucrurile dacă nimic nu s-ar fi 
întâmplat. 

— Nu. Mătuşa nu mi-a spus nimic din ce zici tu. 


— Ştie unde eşti? 

— Sigur. l-am spus. Chiar ea m-a adus cu maşina aici. Nu mă 
lasă sa fac şcoala de şoferi. Fata se uită spre gardian, apoi spre 
Nagle, şi continuă: Nici poliţiştii de aici nu au vrut să vorbesc cu 
tine. Dar nu au putut să mă oprească. 

— Theresa, de ce ai venit să mă vezi? 

— Poliţista despre care mi-ai zis... 

Nagle era surprins. 

— Vrei să spui că e în regulă dacă vine să te vadă? 

— Nu! replică hotărâtă fata. 

Nagle nici măcar nu o putea învinovăţi. 

— E în regulă... Înţeleg dacă... 

— Vreau să merg eu să o văd pe ea. 

Scriitorul nu era sigur că auzise bine. 

— Ce vrei să faci? 

— Vreau să merg în Monterey şi să o cunosc. 

— Dar nu trebuie să faci asta. 

— Ba da. Theresa dădu din cap, foarte hotărâtă. Trebuie. 

— De ce? 

— Pentru că trebuie. 

Nagle se gândi că răspunsul ei era destul de bun. 

— O să o rog pe mătuşa să mă ducă chiar acum cu maşina în 
Monterey. 

— O să facă asta? 

— Dacă nu, o să iau autobuzul. Sau o să fac autostopul. Poţi 
să vii cu noi. 

— Păi, am o mică problemă totuşi, replică Nagle. 

Fata se încruntă, dar scriitorul chicoti. 

— Păi, sunt închis. 

Theresa se uită mirată spre paznic. 

— Nu i-ai spus încă? 

Paznicul dădu din cap. 

— Te-am scos cu pe cauţiune, continuă fata. 

— Tu? 

— Da, eu, continuă Theresa, şi zâmbi sincer. Tata a avut mulţi 
bani. Şi eu sunt o fată bogată. 


Capitolul 44 

Paşi care se apropie. 

Daniel Pell îşi apucă instantaneu pistolul. 

Aflat în camera ieftină a hotelului, care mirosea a insecticid şi 
odorizant, se uită afară şi, văzând că era Jennie, îşi puse pistolul 
înapoi la şold. Bărbatul închise televizorul şi deschise uşa. Fata 
intră, având cu ea o pungă mare plină de cumpărături. Pell îi luă 
plasa şi o puse pe pat, lângă ceasul cu alarmă care arăta ora 
12:00. 

— Cum te-ai descurcat? Ai văzut vreun poliţist? 

— Nu, răspunse ea şi îşi dădu jos şapca. Pell o sărută pe cap, 
simțind mirosul puternic de transpiraţie şi de vopsea de păr. 
Apoi se mai uită încă o dată pe geam. 

— Haide să ne plimbăm un pic, rosti bărbatul. 

— Să ieşim? Credeam că nu vrei să facem asta. 

— Ah, dar ştiu un loc sigur, replică bărbatul. 

Jennie se apropie de el şi îl sărută. 

— O să fie ca la o întâlnire. 

— Exact. 

Cei doi îşi puseră nişte şepci pe cap şi ieşiră pe uşă. Ajunşi 
afară, Jennie se opri o secundă şi îl privi în ochi pe Daniel. 

— Drăguţule, eşti în regulă? 

„Drăguţule.” 

— Sigur că da, scumpo. Doar că m-am speriat la motel. Dar 
acum totul e bine. E chiar perfect. 

Cei doi conduseră maşina pe un drum îngust, care îi ducea 
spre o plajă la sud de Carmel. Alei din lemn, bolovani şi dune de 
nisip erau toate înconjurate de un gard din sârmă, menit să 
protejeze locul de eventualii intruşi. Vidre şi foci înotau în 
valurile oceanului, şi refluxul lăsa în urmă băltoace în care se 
reflecta lumina lunii. 

Era printre cele mai frumoase plaje de pe toată Coasta 
Centrală. 

Şi una dintre cele mai periculoase. Anual mureau vreo trei, 
patru oameni care încercaseră să se caţere pe bolovani pentru a 
putea face poze, dar fuseseră măturaţi de valurile imense. Mulţi 
mureau din cauza hipotermiei, deşi la fel de mulţi nici măcar nu 
mai rezistau atât în apă. De regulă, victimele în agonie erau fie 
zdrobite de bolovani, fie se înecau în labirintul acvatic, înainte 
să poată simţi efectele hipotermiei. 


În mod normal, plaja ar fi fost plină de lume, dar acum, ţinând 
cont de ceaţă şi de vânt, zona era pustie. Pell cobori din maşină 
însoţit de iubita sa şi se îndreptă spre apă. Un val imens se 
sparse de țărm la doar câţiva metri de ei. 

— E foarte frumos. Dar e atât de rece, spuse Jennie. Poţi să 
mă iei în braţe? 

Pell o ascultă. Simţi cum fata tremura. 

— E uimitor. Ştii, lângă casa mea sunt nişte plaje. Dar sunt 
banale. Doar nisip şi zone de surfing. Doar dacă mergi la La Jolla 
e mai frumos. Dar nici acolo nu se compară cu ce e aici. Ah, 
uite! ţipă încântată Jennie, uitându-se la vidre. Un exemplar 
mare tinu ceva în balans pe bot, apoi îl aruncă pe un bolovan. 
Ce face? 

— Desface o scoică. 

— Cum şi-a dat seama că trebuie să facă asta? 

— Cred că i-a fost foame. 

— La muntele tău, unde o să mergem, e la fel de frumos? 

— Cred că e şi mai frumos decât aici. Şi chiar mai pustiu. Nu 
vrem să fim deranjaţi, nu-i aşa? 

— Nu, răspunse ea şi se frecă la nas. 

Oare îşi dădea seama că era ceva în neregulă? Fata murmură 
ceva, iar cuvintele fură luate de vânt. 

— Ce spuneai? 

— Ah, am spus: „Cântece de îngeri”. 

— Draga mea, tot spui asta. Ce înseamnă? 

— E un fel de rugăciune, un fel de mantră, răspunse Jennie. 
Ştii ce înseamnă asta? 

— Nu. 

— Repeţi şi repeţi ce spui, ca să te ajute să te concentrezi sau 
să te simţi mai bine. 

— Şi „Cântece de îngeri” e o mantră? 

— Pentru mine e, recunoscu Jennie. Când eram mică, şi mama 
a fost arestată... 

— Din ce cauză? 

— Ah, nu e timp acum să-ţi spun toată povestea. 

Pell se uită încă o dată în jur. Pustietate. 

— E atât de rău? 

— Cam da. Făcea de toate. Fura, ameninţa, se bătea. S-a 
bătut cu tata de multe ori. Şi îşi bătea şi prietenii. Dacă ieşea o 
ceartă, venea poliţia la noi acasă, şi de regulă se grăbeau, şi 


maşinile lor aveau sirene. De fiecare dată când auzeam sirena 
de poliţie, mă gândeam: „Slavă Domnului că vin să o ia”. Era ca 
şi cum veneau nişte îngeri să mă salveze. Aşa am ajuns să fac 
asocierea cu sirenele de poliţie. Cântece de îngeri. 

— Cântece de îngeri, repetă după ea Pell. Îmi place cum sună. 

Fata se întoarse brusc şi îl sărută. Bărbatul se lăsă pe spate şi 
o privi. Faţa lui Jennie era aceeaşi cu cea care apăruse la 
televizor în urmă cu jumătate de oră, cât ea fusese la 
cumpărături. 


Tocmai au apărut amănunte noi în cazul evadării lui Daniel 
Pell. Complicele lui a fost identificat ca fiind Jennie Ann 
Marston, 25 de ani, cu domiciliul în Anaheim, California. Ea are 
1,65 metri înălţime şi 56 de kilograme. Poza ei este în colţul 
stânga-sus al ecranului, şi dedesubt este o poza cu ea aşa cum 
ar putea fi în momentul de faţă, după ce s-a tuns şi şi-a vopsit 
părul. Dacă o vedeţi, nu încercaţi să o capturați. Sunaţi la 
poliţie sau la numărul de urgenţe care apare în josul ecranului. 


Jennie nu zâmbea în poză, ca şi cum ar fi fost supărată că 
aparatul foto îi surprinsese nasul mare, care ieşea în evidenţă 
mult mai mult decât buzele, ochii sau urechile ei. 

Se pare că Jennie uitase totuşi ceva în camera motelului Sea 
View. 

Pell o strânse în braţe şi apoi o sărută. 

Bărbatul o întoarse astfel încât să fie cu faţa spre oceanul 
furios, iar el rămase fix în spatele ei. 

— Cântece de îngeri, murmură ea. 

— la uite ce e acolo, spuse el, privind înspre plajă. 

— Ce anume? 

— Piatra aia, acolo în nisip. 

Bărbatul se aplecă şi dezgropă o piatră netedă care cântărea 
în jur de vreo patru kilograme. Piatra era de culoare gri. 

— Cu ce crezi că seamănă? 

— Când o ţii aşa, are o formă de pisică, nu crezi? O pisică 
ghemuită, care doarme. Ca Jasmine a mea. 

— Aşa o chema pe pisica ta? întrebă Pell jucându-se cu piatra. 

— Când eram mică am avut-o pe Jasmine. Mama o iubea. 
Niciodată nu i-a făcut rău. E amuzant, nu crezi? M-a rănit pe 
mine şi pe mulţi alţii, dar niciodată nu ar fi făcut ceva rău pisicii. 


— Exact la asta mă gândeam şi eu, draga mea. Chiar arată ca 
o pisică. 


Dance îl sună pe O'Neil să îi comunice ultimele noutăţi. 

Dar bărbatul nu îi răspunse, aşa că agenta îi lăsă un mesaj în 
legătură cu Theresa. De regulă, Michael răspundea la telefon, 
dar probabil că nu-l auzea. Până şi ieşirea lui - ei bine, nu chiar 
ieşirea -, criticile lui de mai devreme veniseră mai degrabă din 
dorinţa lui de poliţist, care dorea să vadă o rezolvare cât mai 
eficientă a cazului. 

Acum se întrebă, cum se mai întreba ea uneori, cum ar fi să 
trăiască împreună cu un poliţist, colecţionar de cărţi şi pescar. 
„Avantaje şi dezavantaje, în egală măsură”, reflectă agenta şi 
închise telefonul, punând totodată capăt gândurilor. 

Dance dădu de Kellogg în sala de conferinţe. 

— Am găsit-o pe Theresa Croyton. M-a sunat Nagle din Napa 
chiar acum. Fii atent la asta. Fata i-a plătit cauţiunea. 

— Ce să zic... în Napa? Deci acolo s-au mutat. Mergi să 
vorbeşti cu ea? 

— Nu. Vine ea aici. Cu mătuşa ei cu tot. 

— Aici? Cu Pell în libertate? 

— Ea a vrut să vină aici. De fapt, a insistat. Nu ne-am putut 
înţelege cu ea. 

— Indrăzneaţă puştoaica. 

— De acord. 

Dance îl sună apoi pe Albert Stemple şi îi ceru să aibă grijă de 
Theresa când aceasta ajungea. Kathryn îşi ridică privirea şi îl 
observă pe Kellogg uitându-se la pozele de pe biroul ei - cele cu 
copiii. Bărbatul le privea nemişcat, şi agenta se întrebă din nou 
dacă îl deranja faptul că ea era mamă. Acesta era un subiect 
tabu pentru ei doi, şi Dance îl privi în continuare întrebându-se 
dacă mai erau şi altele şi, dacă da, care ar fi. 

Drumul lung şi complicat al sentimentelor. 

— Theresa o să ajungă mai târziu aici, spuse ea. Aş vrea să 
merg la cabană să văd ce mai fac fetele. 

— Sigur. Las totul în seama ta. Cred că e mai bine să fiţi 
numai voi, fetele. 

Dance era de acord. Sexul fiecărui participant poate face 
diferenţa într-un interogatoriu, şi agenta îşi schimba 
comportamentul în funcţie de cel pe care îl interoga - fiind când 


feminină, când mai bărbătoasă. Din moment ce Daniel Pell 
reprezentase o figură impunătoare în vieţile femeilor, ştia că 
prezenţa unui bărbat ar fi putut strica totul. Kellogg s-ar fi retras 
mai repede, dacă ar fi mers, şi ar fi lăsat-o pe ea să continue 
interogatoriul, dar era cel mai bine să nu meargă şi el acolo. 
Dance îi spuse toate acestea lui Kellogg, mulţumindu-i pentru 
înţelegere. 

Dance dădu să se ridice, dar Kellogg o surprinse spunând: 

— Te rog, aşteaptă puţin. 

Dance se aşeză, Kellogg zâmbi scurt şi o privi fix în ochi. 

— Nu am fost complet sincer cu tine, Kathryn. Şi nu ar fi mare 
lucru... Dar noaptea trecută... 

„Ce înseamnă asta? se întrebă agenta. O fostă prietenă care 
nu e chiar fostă? Sau o iubită care e cât se poate de actuală?” 

Nici nu conta care din cele două variante ar fi fost. Cei doi nu 
se cunoşteau prea bine, iar legătura lor sentimentală putea 
evolua, la fel de bine cum putea să nu. Orice ar fi fost, era mai 
bine să afle. 

— Are legătură cu copiii. 

Dance renunţă la gândul că ar fi avut legătură cu ea şi se 
aplecă spre el, ascultând cu atenţie. 

— Adevărul e că eu şi soţia mea am avutun copil. 

Dance simţi cu câtă greutate spusese Kellogg acest lucru. 

— A murit într-un accident de maşină când avea şaisprezece 
ani. 

— Win... 

Kellogg arătă înspre pozele de pe birou, cu Dance şi cu fostul 
ei soţ. 

— Am făcut o mică paralelă. Accident de maşină... Oricum, m- 
am comportat mizerabil. Nu am putut face faţă situaţiei. Am 
încercat tot timpul să fiu acolo pentru Jill, dar nu am reuşit. Nu 
cum doream. Ştii cum e să fii poliţist. Nu mai ai timp liber 
aproape deloc. Şi atunci am divorţat de soţia mea. Au fost nişte 
ani foarte grei, atât pentru mine, cât şi pentru ea. Dar între timp 
am îngropat securea războiului şi am rămas oarecum prieteni. 
Ea s-a recăsătorit. Dar trebuie să îţi spun despre copil, continuă 
el. E foarte greu pentru mine să mă comport normal în prezenţa 
copiilor. Am reuşit să îi elimin din viaţa mea. Tu eşti singura 
femeie cu copii de care am reuşit să mă apropii. Tot ce vreau să 
spun e că, dacă mă comport ceva mai rece, nu are nicio 


legătură cu tine, cu Wes sau cu Maggie. Sunt nişte copii 
minunaţi. Eu încerc să mă vindec de asta, şi am apelat la 
terapie. Cam asta a fost tot, rezumă bărbatul, ridicându-şi 
mâinile în aer, un gest care însemna ceva de genul: „Am spus 
tot ce voiam să spun; asta e...” 

— Win, îmi pare rău, replică Dance, care îl luă de mână. Îmi 
pare bine că mi-ai spus asta. Ştiu cât a fost de greu. Şi îmi 
dădusem şi eu seama de ceva, doar că nu eram sigură de ce 
anume. 

— Ochi de şoim, 

— L-am auzit pe Wes de câteva ori, râse ca. Vorbea cu 
prietenul lui şi îi spunea cât de rău e să ai o mamă polițistă. 

— In special una care detectează minciunile, zise el. 

— Am avut şi eu problemele mele, continuă Dance. Din cauza 
lui Bill. 

„Şi din cauza lui Wes”, gândi ea, dar nu mai menţionă lucrul 
acesta. 

— O să o luăm încet, spuse el. 

— E bine aşa, replică Dance. 

Bărbatul o strânse uşor de antebraţ. Un gest intim, simplu, 
dar foarte potrivit. 

— Ar trebui să mă duc acum la reuniunea de familie. 

Femeia îl conduse pe Winston spre biroul lui temporar, apoi 
plecă spre Point Lobos. 

Ajunsă acolo, intră pe uşă şi simţi imediat că atmosfera era 
schimbată. Lucrurile stăteau total diferit faţă de ziua 
precedentă. Femeile erau ca pe ace şi păreau nervoase. Dance 
observă că expresia lor facială indica semne de tensiune, 
autoapărare şi chiar ostilitate. Interogatoriile erau procese 
complexe şi nu era deloc ieşit din comun ca un interogatoriu 
reuşit să fie urmat a doua zi de unul dezastros. Dance era acum 
total descurajată, şi se gândi că ar fi durat ore, chiar zile întregi 
până să reuşească să le ducă pe femei într-o stare mentală 
necesară pentru a obţine informaţii utile de la ele. 

Cu toate acesta, îşi încercă norocul şi le spuse despre Jennie 
Marston. Femeile nu ştiau nimic despre ea, şi atunci Dance 
încercă să rezume convorbirile lor de ieri, dar replicile şi 
amintirile lor erau superficiale. 

— Nu mai ştiu ce aş putea să mai spun, zise Linda, parcă 
pentru toate. Aş vrea să merg acasă. 


Dance se gândi că femeile îi oferiseră un ajutor extraordinar; 
îi salvaseră viaţa lui Reynolds, îi spuseseră lucruri despre Daniel 
Pell şi, cel mai important, îşi amintiseră de dorinţa lui Daniel de 
a se retrage cândva pe un vârf de munte. Cu mai multe 
întrebări, poate femeile chiar ar reuşi să îşi aducă aminte locaţia 
exactă. Cu toate acestea, Dance dorea ca femeile să rămână 
până când avea să vorbească şi cu Theresa Croyton, în speranţa 
că vorbele fetei ar putea ajuta în declanşarea unor amintiri. Nu 
voia să le spună nimic despre drumul fetei spre Monterey - era 
prea riscant -, dar, la cererea ei expresă, femeile căzură de 
acord să mai rămână câteva ore. 

Dance plecă, iar Rebecca veni cu ea până în faţa casei. Cele 
două se opriră, şi agenta se uită întrebător la Rebecca. Femeia 
părea iritată, şi Dance se întrebă dacă urma să îi reproşeze iar 
că nu îl capturaseră pe Pell. 

Dar Rebecca avea cu totul altceva de spus. 

— Poate că e un lucru evident, începu ea, dar ar trebui să îţi 
spun ceva. Samantha nu îşi dă seama cât de periculos e Pell, şi 
Linda crede că e doar un individ nefericit, produs al copilăriei 
sale. 

— Continuă, te rog! 

— Tot ce ţi-am spus ieri despre el - toate chestiile alea 
psihologice - sunt adevărate. Dar am urmat destule tratamente, 
şi ştiu că e uşor să îţi concentrezi atenţia doar la suprafaţă şi sa 
pierzi esenţialul. Ai reuşit să îl opreşti de câteva ori, şi chiar ai 
fost aproape să îl prinzi. Ştie cum te cheamă? 

— Da. Dar crezi că şi-ar irosi din timp venind să mă caute? 

— Eşti imună faţă de el? întrebă direct Rebecca, ridicând o 
sprânceană. 

Dance îşi dădu seama pe loc că femeia avea dreptate. Da, ea 
era imună faţă de Pell. Şi reprezenta un risc. 

„Ameninţările trebuie eliminate...” 

— Am senzaţia că e îngrijorat. Eşti un pericol pentru el, şi vrea 
să te oprească. Şi, de regulă, Pell ajunge la oameni prin familiile 
lor. 

— Părinţii, replică Dance. 

Rebecca dădu din cap aprobator. 

— Familia tu stă aici, nu? 

— Părinţii şi copiii. 

— Copiii stau cu soţul tău acum? 


— Sunt văduvă... 

— Îmi pare rău. 

— Dar nu sunt acasă acum. Şi am pus un agent să Îi 
păzească. 

— Foarte bine. Dar ai grijă de tine. 

— Mulţumesc, replică Dance, care aruncă o privire înăuntrul 
cabanei. S-a întâmplat ceva noaptea trecută, nu-i aşa? 

Rebecca râse. 

— Cred că am avut parte de mai multe amintiri din trecut 
decât puteam duce. Ar fi trebuit să facem asta cu ani de zile în 
urmă. Dar nu sunt sigură că şi restul sunt de aceeaşi părere. 

Rebecca merse înapoi în cabană şi închise uşa. Dance se uită 
încă o dată prin perdea. O văzu pe Linda citind Biblia şi pe 
Samantha uitându-se la celular, cu siguranţă gândindu-se la o 
minciună pentru soţul ei. Rebecca se aşeză pe canapea, cu 
blocul de schiţe în braţe, şi începu să deseneze linii abrupte. 

Moştenirea lui Daniel Pell şi a Familiei sale. 


Capitolul 45 

La jumătate de oră după ce Dance plecase, unul dintre agenţi 
sunase la cabană să verifice dacă totul era în regulă. 

— Totul e bine, replică Sam - evident, în afară de tensiunea 
deja existentă. 

Agentul o pusese să verifice încă o dată ferestrele şi uşile, iar 
Sam îl ascultă, iar apoi confirmă faptul că erau încuiate. „Prea 
încuiate”, gândi Sam, care se înfurie la gândul că, din cauza lui 
Daniel Pell, erau blocate şi acum într-o cabană micuță din 
Monterey. 

— innebunesc! spuse Rebecca. Trebuie să ies afară. 

— Nu cred că ar fi indicat, replică Linda. 

Sam observă că femeia lăsase numeroase amprente pe 
pagina unde era deschisă Biblia în momentul de faţă. Se întrebă 
ce verset reuşise să o ajute atât de mult. Ar fi vrut şi ea să poată 
găsi ceva care să-i aducă alinare. 

— O să ies doar puţin, să mă plimb prin parc, zise Rebecca 
ridicând din umeri. 

— Serios, chiar nu cred că ar trebui să faci asta, replică Linda. 

— O să fiu atentă. O să îmi iau galoşii şi o să fiu cu ochii în 
patru, încercă ea să facă o glumă. 

— E o prostie, dar fă ce vrei, veni replica. 

— Uite... îmi pare rău pentru noaptea trecută, spuse Rebecca. 
Am băut prea mult vin. 

— Bine, răspunse sec Linda şi se întoarse la lectură. 

— O să te plouă, spuse şi Sam. 

— O să mă duc într-un loc special amenajat pentru ploaie, 
zise Rebecca. Vreau să desenez un pic, continuă ea şi îşi adună 
creioanele şi foile. 

Apoi femeia îşi trase pe ea geaca de piele şi, ridicându-şi 
gluga, ieşi afară. Sam o văzu pe Rebecca uitându-se înapoi spre 
casă, faţa ei exprimând regretul pentru cuvintele dure spuse în 
seara trecută. 

— Incuie tu, mai spuse ea, şi se îndepărtă. 

Sam se duse la uşă şi o încuie. Se uită apoi la Rebecca - 
aceasta se îndepărta de casă. Spera ca femeia să nu fi plecat. 

Dar motivul nu era îngrijorarea pentru siguranţa ei. 

Pentru că acum era singură cu Linda. Nu mai existau scuze. 

Da sau nu? Sam îşi aminti cum se gândise la propunerea lui 
Kathryn de a o ajuta în legătură cu cazul. 


„Rebecca, vino înapoi, gândi ea. Nu, mai bine stai deoparte.” 

— Nu cred că ar fi trebuit să facă asta, murmură Linda. 

— Ar trebui să anunţăm paznicii? 

— Ce folos? E destul de mare încât să îşi poarte singură de 
grijă, rânji ea. Asta ţi-ar spune şi ea. 

— Toate lucrurile pe care le-a păţit cu tatăl ei... începu Sam. E 
îngrozitor. Habar nu aveam. 

Linda o ignoră pentru moment şi reîncepu să citească. Apoi îşi 
ridică ochii din Biblie. 

— Ştii că vor să îl omoare, nu? 

— Poftim? 

— Pe Daniel. Nu o să aibă nicio şansă. 

Sam rămase tăcută. Spera ca Rebecca să se întoarcă. Dar 
spera şi să nu o facă. 

— Poate să fie salvat, continuă Linda. Încă nu e pierdut. Dar ei 
vor să îl extermine. Să îl împuşte când îl văd. 

„Evident că asta vor”, gândi Samantha. Dar nu îşi dădea 
seama dacă Daniel putea fi salvat. 

— Şi Rebecca asta... continuă Linda. E exact aşa cum mi-o 
aminteam. 

— Ce citeşti, mai exact? întrebă Sam. 

— Ai şti dacă ţi-aş spune capitolul şi versetul? 

— Nu. 

— Aşa deci, începu Linda să citească din nou, ignorând-o pe 
Sam. Apoi se uită iarăşi la Sam. Ce a spus Rebecca aseară. Nua 
fost doar autoamăgire, aşa cum crede ea. 

Sam rămase tăcută. „În regulă, gândi ea. Acum e momentul 
potrivit.” 

— Ştiu că s-a înşelat într-o anume privinţă, începu ea. 

— Ce anume? 

— Nu am fost un şoarece tot timpul, rosti Sam. 

— Ah, la asta te referi? Nu o lua la propriu. Eu nu am spus 
niciodată că ai fost. 

— L-am refuzat o dată, spuse Sam hotărâtă. l-am spus „nu”, 
râse ea. Ar trebui să îmi imprim asta pe un tricou. „l-am spus 
«nu» lui Daniel Pell.” 

Linda îşi strânse buzele. Se pare că replica Samanthei nu i se 
păruse amuzantă. 

Sam se duse la televizor şi îl închise, apoi se aşeză într-un 
fotoliu şi se aplecă înainte. 


— Asta duce undeva, începu Linda precaută. Sunt sigură. Dar 
nu am chef să mai iau o dată bătaie. 

— E vorba despre mine, nu despre tine. 

— Poftim? 

— Mă refer atunci când i-am spus „nu” lui Daniel. 

— Sam... 

— Ştii de ce am venit aici? 

— Să îl prinzi pe ticălosul evadat, evident, rânji Linda. Să 
salvezi vieţi. Te simţi vinovată. Voiai să te şi plimbi prin ţară. 
Habar nu am, Sam. De ce ai venit aici? 

— Am venit aici pentru că mi-a spus Kathryn că o să fii şi tu, şi 
voiam să te văd. 

— Ai avut opt ani la dispoziţie. De ce tocmai acum? 

— M-am gândit să te caut şi înainte. Aproape că am şi făcut-o. 
Dar nu am putut. Aveam nevoie de o scuză. De o motivaţie. 

— Aveai nevoie să evadeze Daniel din închisoare pentru a 
obţine motivaţia necesară? Ce vrei să spui cu asta? întrebă 
Linda şi lăsă Biblia din mână. 

Samantha se uita în continuare la însemnările de pe marginea 
paginilor. Erau peste tot, înnegrind complet marginile foilor. 

— lţi aminteşti de perioada când ai fost în spital? 

— Sigur că da, răspunse Linda încet, uitându-se la Sam. 

In primăvara dinaintea cazului Croyton, Pell îi spusese lui Sam 
că voia neapărat să se retragă în sălbăticie. Dar înainte voia să 
mărească numărul membrilor Familiei. 

„Vreau un fiu”, îi spusese ferm Pell. O lună mai târziu, Linda 
era însărcinată. 

Şi după două luni pierduse sarcina. Nu avea asigurare 
medicală, aşa că apelase la un spital sărăcăcios, unde mergeau 
toţi hoţii şi vagabonzii. Linda se infectase, şi trebuise să îşi 
extirpe uterul. Femeia fusese distrusă; tot timpul voise să aibă 
copii. li spunea deseori lui Sam cât de mult dorea să fie mamă şi 
cum voia să aibă grijă de copiii ei. 

— De ce îmi aduci aminte de toate astea? întrebă ea. 

Sam sorbi din ceaşca de ceai din faţa ei. 

— Pentru că eu trebuia să fiu gravidă cu copilul lui Pell, nu tu. 

— Tu? 

— Da, zise Sam dând din cap. Pell a venit prima dată la mine. 

— Serios? 

Sam începu să plângă. 


— Pur şi simplu nu am rezistat psihic. Wu puteam să fiu eu 
mama copilului său. Asta ar fi însemnat să mă controleze toată 
viaţa. Sam se uită spre Linda şi oftă. Aşa că am minţit. l-am spus 
că tu nu erai sigură că mai voiai să rămâi în Familie şi că, de 
când venise Rebecca, tu te gândeai la plecare. 

— Poftim? 

— Da... continuă Sam şi îşi şterse lacrimile. Îmi pare rău. l-am 
spus că dacă tu ai fi mama copilului său, asta ţi-ar arăta cât de 
mult te voia el în Familie. 

Linda clipi. Apoi se ridică în picioare, ridică Biblia şi începu să 
îi şteargă coperta. 

— Şi acum nu mai poţi avea copii, continuă Sam. Eu ţi-am 
răpit acest drept. Am avut de ales între noi două şi am ales să 
mă salvez pe mine. 

Linda se uita pierdută înspre o poză. 

— De ce îmi spui toate astea acum? 

— Remuşcările... Cred. Ruşinea. 

— Deci toată confesiunea asta e tot despre tine? 

— Nu. E despre noi. Despre toate... 

— Noi? 

— Da. Rebecca e o târfă, spuse Sam, simțindu-se ciudat 
rostind asemenea cuvinte. Nu mai vorbise aşa de ani de zile. 
Vorbeşte gura fără ea, continuă ea. Dar a avut dreptate, Linda! 
Niciuna dintre noi nu are o viaţă normală... Rebecca ar fi trebuit 
să îşi deschidă o galerie de artă, să se căsătorească cu un pictor 
arătos şi să viziteze toată lumea. Dar trece de la un bătrân la 
altul - acum ştim de ce. Şi tu ar fi trebuit să ai o viaţă normală, 
să te căsătoreşti, să adopţi câţi copii vrei tu, şi să îi răsfeţi. Nu 
să îţi iroseşti viaţa în bucătărie şi având grijă de nişte copii pe 
care oricum nu o să îi vezi mai mult de două luni. Şi ai putea şi 
să le mai dai un telefon părinţilor tăi... Nu, Linda, asta nu eo 
viaţă bogată. E o viaţă mizerabilă. Şi ştii asta, doar că te ascunzi 
în spatele aparenţelor, spuse gesticulând spre Biblie. Şi eu? râse 
ea. Ei bine, eu mă ascund mai ceva decât tine. Sam se ridică şi 
se aşeză lângă Linda, care se trase un pic. Evadarea... 
Întoarcerea lui Daniel... e o şansă pentru noi să reparăm totul. 
Uite, suntem aici! Toate trei în aceeaşi cameră. Din nou. Şi nu 
ne putem ajuta una pe alta. 

— Şi acum? 

— Adică? 


— Ai copii? întrebă Linda. Nu ne-ai spus nimic despre viaţa ta 
misterioasă. 

— Am un fiu, zise ea. 

— Cum îl cheamă? 

— Peter, răspunse Sam, după o scurtă ezitare. 

— E un copil cuminte? 

— Linda... 

— E cuminte? 

— Linda, tu crezi că nu a fost aşa de rău cu Familia. ŞI ai 
dreptate. Dar nu datorită lui Daniel, ci datorită novă. Doar noi 
am umplut golurile din viaţa noastră, de care pomenea 
Rebecca. Ne-am ajutat una pe alta. Şi după, toate lucrurile s-au 
schimbat. Dar încă mai putem să ne ajutăm. Ca nişte surori 
adevărate! Sam se aplecă şi puse mâna pe Biblie. Tu crezi în ea, 
nu? Crezi că toate lucrurile se întâmplă cu un anume scop. Ei 
bine, eu cred că toate lucrurile astea s-au întâmplat pentru ca 
noi să ne reunim. Să avem şansa de a ne reface vieţile. 

— Ah, dar viaţa mea e perfectă aşa cum e, replică Linda pe un 
ton calm, smulgând Biblia din degetele tremurânde ale 
Samanthei. Fă ce vrei cuata! 


Daniel Pell parcă Camry-ul într-o parcare goală de pe 
Autostrada 1, aproape de plaja Carmel. Era singur. 

Bărbatul mirosi aerul maşinii, simțind parfumul lui Jennie. 

Apoi îşi puse pistolul într-un buzunar al hanoracului şi ieşi din 
maşină. 

Acel parfum din nou. 

Observând sângele lui Jennie Marston pe unghiile sale, îşi 
scuipa pe degete şi se şterse, dar nu reuşi să îndepărteze tot 
sângele. 

Pell se uită în jur la pajiştile din zonă, la pădurile de chiparoşi, 
pini şi stejari şi la bolovanii imenşi cu forme colţuroase. Lei de 
mare, foci şi vidre se jucau în apa oceanului. Câţiva pelicani 
zburau într-o formaţiune perfectă deasupra apei, în timp ce doi 
pescăruşi se băteau fără pauză pentru o bucăţică de mâncare 
adusă de apele oceanului. 

Pell înaintă cu capul plecat înspre copaci. Prin apropiere era o 
potecă, dar nu îndrăzni să meargă pe acolo, deşi parcul părea 
părăsit, - nu putea risca să fie văzut îndreptându-se către Point 
Lobos. 


Ploaia se oprise, dar norii rămăseseră plutind încărcaţi 
deasupra. Aerul era rece, îmbibat cu un miros puternic de pin şi 
eucalipt. După zece minute, Pell ajunse la cabanele pe care le 
căuta. Bărbatul se ghemui, înconjură locul şi începu să meargă 
pe o altă potecă, oprindu-se din când în când să se uite după 
poliţie. Bărbatul înlemni la apariţia unui agent, dar polițistul se 
întoarse repede în faţa unei cabane. 

„E uşor, îşi spuse Pell. Acum nu e momentul să fii neglijent. Ai 
răbdare.” 

Bărbatul mai umblă preţ de cinci minute prin pădurea 
înceţoşată,  înconjurând cabana. La vreo sută de metri 
depărtare, într-un loc ferit de privirile agentului, era un luminiş, 
unde zări un adăpost. Cineva stătea acolo, la o masă de picnic. 

Femeia se uita spre ocean şi desena. Orice ar desena, Pell ştia 
că avea să iasă ceva frumos. Rebecca Sheffield era talentată. 
Pell îşi aminti de ziua aceea răcoroasă când o întâlnise pe plajă. 
Fata se ridicase din scaun în faţa lui. 


— Ţi-ar plăcea să te desenez? 
— De ce nu. Cât costă? 
— lţi poţi permite. Stai jos. 


Bărbatul se mai uită o dată în jur şi, văzând că nu maie 
nimeni în apropiere, se îndreptă spre femeia care picta. Aceasta 
nu îl observa, fiind concentrată la desen. 

Pell ajunse repede lângă ea şi se opri. 

— Bună, şopti el. 

Femeia icni scurt, scăpă din mâini blocul de desen şi se 
întoarse repede spre el. 

— Hristoase! 

După un scurt moment de tăcere, un zâmbet larg apăru pe 
faţa Rebeccăi în timp ce femeia păşi înainte. 

— La naiba, mi-a fost dor de tine, spuse ea. 

— Vino aici, scumpo, replică Pell, trăgând-o spre el. 


Capitolul 46 

Cei doi se mutaseră din luminiş, şi acum stăteau într-o 
dumbravă, aşa că nimeni de la motel nu mai putea să îi 
găsească.. 

— Au aflat despre Jennie, spuse Rebecca. 

— Ştiu. Am văzut la televizor, răspunse el şi rânji. A uitat ceva 
în cameră. Au reuşit să îi ia urma. 

— Şi ce s-a întâmplat? 

Bărbatul ridică din umeri. 

— Nu va mai fi o problemă, zise el, uitându-se la unghiile lui 
însângerate. Scumpo, dacă nu m-ai fi sunat, nu ştiu ce s-ar fi 
întâmplat. 

Ajunşi la motel, Daniel o sunase pe Rebecca şi îi lăsase adresa 
clădirii. lar apoi primise un telefon în Sea View, acel apel de la 
echipa de curăţenie, care de fapt era de la Rebecca; aceasta îi 
zisese disperată că poliţia era pe urmele sale - Dance o rugase 
să o ajute în cazul în care situaţia ar fi degenerat şi s-ar fi ajuns 
la ostatici. Pell nu voia ca Jennie să afle despre Rebecca, nu 
încă, aşa că inventase scuza cu telefonul primit de la serviciul 
de curăţenie. 

— Am avut noroc, spuse Rebecca. 

Pell se gândea că Rebecca arăta bine. Jennie era bună la pat, 
dar nu era ca Rebecca. Femeia asta rezista o noapte întreagă. 
Jennie avea nevoie de sex pentru propriul ego; Rebecca pur şi 
simplu avea nevoie de sex şi atât. Simţi că începea să se excite 
din nou. 

— Cum se descurcă fetele mele sub presiune? 

— Mă toacă la cap înfiorător! Adică, zici că nimic nu s-a 
schimbat. Totul e la fel ca în urmă cu opt ani. Doar că Linda e 
fanatică religioasă, şi Sam nu mai e Sam. Şi-a schimbat numele. 
Ah, şi acum are şi sâni. 

— Şi chiar îi ajută pe poliţişti? 

— Ah, evident. Am încercat să îi induc în eroare, cât am putut. 
Dar nu puteam să las lucrurile să pară chiar atât de bătătoare la 
ochi. 

— Şi ei nu te bănuiesc? 

— Nu. 

Pell o sărută din nou. 

— Eşti cea mai bună, scumpo. Am ajuns aici doar mulţumită 
ţie. 


Jennie Marston fusese doar un pion în toată schema; Rebecca 
plănuise totul. După ce apelul lui fusese respins, Pell începuse 
deja să se gândească la evadare. Reuşise să vorbească la 
telefon cu Rebecca, din închisoare. Femeia se gândea de ceva 
vreme cum să îl ajute să evadeze. Dar, până de curând, nu 
apăruse nimic, până când Rebecca îi spusese că îi venise o idee. 

Fata citise despre cazul lui Robert Herron şi se hotărâse să 
facă în aşa fel încât să pară el suspectul principal, astfel încât să 
fie transferat, pentru proces, la o închisoare care să nu fie de 
maximă securitate. Rebecca găsise un ciocan vechi, pe care îl 
avea încă din perioada de convieţuire în cadrul Familiei, şi îl 
plasase lângă garajul mătuşii lui Pell, în Bakersfield. 

Pell îşi verificase toate e-mailurile primite, căutând pe cineva 
care să îl ajute. În cele din urmă, se hotărâse asupra lui Jennie 
Marston, o femeie din California de Sud, care era atrasă de toţi 
„băieţii răi”. Fata părea extraordinar de disperată şi de 
vulnerabilă. Pell nu avea prea des acces la calculatoare, aşa că 
Rebecca îi făcuse rost de o adresă de e-mail care să nu poată fi 
urmărită şi, prefăcându-se a fi Pell, începuse să o cucerească pe 
Jennie. Jennie fusese aleasa pentru că locuia la doar o oră de 
Rebecca, aşa că putea fi spionată, astfel încât Pell să ştie totul 
despre ea. 

„Ah, dragul meu, suntem atât de asemănători, parcă am fi 
faţa şi reversul unei monede.” 

Dragostea pentru colibri, pentru culoarea verde şi mâncare 
mexicană... Nu e prea greu să o ai pe Jennie Marston drept 
suflet-pereche. 

Într-un final, Rebecca, dându-se drept Pell, o convinsese pe 
Jennie că era nevinovat în cazul Croyton şi o convinsese şi să îl 
ajute cu evadarea. Rebeccăi îi venise ideea exploziei după ce 
făcuse rost de orarul închisorii şi de cel al firmei You Mail It. li 
trimisese instrucţiuni femeii: cum să fure ciocanul, să facă rost 
de portmoneul fals şi cum să le lase în Salinas. 

Apoi îi spusese cum să construiască bomba artizanală şi de 
unde să cumpere costumul şi geanta rezistente la foc. Verificase 
să vadă dacă Jennie se descurcase, iar apoi, când totul părea a 
fi în regulă, postase mesajul pe forumul Mans/aughter. 

— Sam a fost la telefon atunci când am sunat, nu? întrebă 
Pell. 


Telefonul din urmă cu treizeci de minute - când paznicul 
întrebase dacă era totul în regulă - fusese dat de Pell. El se 
înţelesese cu Rebecca să întrebe dacă ferestrele erau încuiate - 
asta dacă ar fi răspuns altcineva în afară de ea -, lucru care 
însemna că el era pe drum şi că Rebecca trebuia să îl aştepte la 
adăpost. 

— Nu s-a prins. Biata de ea e în continuare un şoarece. Doar 
că nu îşi dă seama de asta. 

— Vreau să scap de aici cât se poate de repede, scumpo. Cum 
stăm cu timpul? 

— Nu mai e mult. 

— Am făcut rost de adresa lui Dance. 

— Ah, e ceva ce trebuie să ştii. Copiii ei nu sunt acasă. Nu mi- 
a spus unde stau acum, dar am găsit un Stuart Dance în cartea 
de telefon - probabil tatăl sau fratele ei. Mă gândesc că sunt 
acolo. Ah, şi un poliţist îi păzeşte. Nu e căsătorită. 

— E văduvă, nu? 

— Cum ai ştiut asta? 

— Pur şi simplu. Câţi ani au copiii? 

— Nu ştiu. Contează? 

— Nu. Eram doar curios. 

Rebecca se trase un pic în spate şi îl privi atentă. 

— Arăâţi foarte bine pentru un fugar. Chiar aşa e, continuă ea 
şi îl îmbrăţişă. 

Căldura corpului ei şi aerul rece cu miros de pin îl excitată şi 
mai tare pe Daniel, care îşi strecură mâna pe sub tricoul ei. Apoi 
începu să o sărute disperat. 

— Daniel... nu acum. Trebuie să mă întorc, spuse femeia. 

Dar Pell nu o auzi, şi o duse în mijlocul copacilor, îşi puse 
mâinile pe umerii ei şi o apăsă. Femeia ridică un deget, iar apoi 
îşi puse caietul de desen pe pământ şi se lăsă în genunchi pe el. 

— S-ar întreba de ce sunt udă pe genunchi, spuse ea. 

„Tipic pentru Rebecca, îşi zise Pell. Tot timpul gândeşte.” 


În sfârşit, Michael O'Neil telefonă. 

Dance era fericită să îl audă, deşi bărbatul vorbea pe un ton 
protocolar, aşa că îşi dădu seama că Michael nu voia să aducă în 
discuţie cearta lor de mai devreme. Dance simţi că O'Neil era în 
continuare supărat. Lucru foarte ciudat pentru el. O deranja, dar 


nu avea timp să se certe iarăşi cu el, mai ales dacă ţinea cont 
de veştile primite. 

— Am primit un telefon de la Poliţia Rutieră. Nişte oameni 
care făceau autostopul spre Big Sur au găsit o poşetă şi nişte 
obiecte personale pe plajă. Ale lui Jennie Marston. Nu am găsit 
trupul ei încă, dar tot nisipul era acoperit de sânge. Şi pe o 
piatră de acolo erau urme de sânge, păr şi rămăşiţe de scalp. 
Asta pe lângă amprentele lui Pell. Paza de Coastă a trimis două, 
bărci să verifice zona. Nu am găsit nimic folositor în poşetă, în 
afară de buletinul ei şi de nişte carduri de credit. Dacă acolo îşi 
ţinea banii, Pell cu siguranţă că i-a furat deja. 

„Pell a ucis-o...” 

Dance îşi închise ochii şi se gândi. Pell o văzuse probabil la 
televizor şi îşi dăduse seama că fusese identificată. Devenise o 
povară pentru el. 

„Un al doilea suspect măreşte considerabil şansele de a 
elucida cazul.” 

— Îmi pare rău, continuă O'Neil. 

înţelegea perfect la ce se gândea Dance. Dacă nu ar fi dat la 
televizor poza, femeia încă ar fi fost în viaţă. 

„Am crezut că poza ei ne-ar ajuta să îl găsim pe Pell”, oftă 
pentru ea Dance. 

— Am făcut ce trebuia făcut, continuă Michael. 

„Am, observă agenta. Nu ai.” 

— Când s-au întâmplat toate astea? 

— Cam în urmă cu o oră, replică Michael. Acum verificăm 
autostrada şi prin jur, dar nu am găsit martori. 

Dance rămase tăcută, aşteptând ca Michael să mai spună 
ceva referitor la discuţia lor de ieri sau ceva referitor la Kellogg. 
Chiar nu avea importanţă ce anume. Dorea doar să audă nişte 
cuvinte de la care putea să dezvolte subiectul. Dar el nu spuse 
decât: 

— Acum mă ocup de o ceremonie pentru Juan. O să te ţin la 
curent cu detaliile. 

— Mersi. 

— Pa. 

Şi închise. 

Agenta îl sună imediat pe Kellogg, iar apoi pe Overby şi le 
comunică noutăţile. Şeful ei se întreba dacă tot ce se întâmplase 
era în avantajul tot sau nu. Mai fusese cineva ucis, dar măcar 


era unul dintre infractori. Per ansamblu, vocea lui lăsa de înţeles 
că publicul şi presa urmau să vadă întorsătura situaţiei ca o bilă 
albă pentru băieţii buni. 

— Kathryn, tu nu crezi asta? 

Dance nici nu mai apucă să îi răspundă, pentru că tocmai fu 
anunţată de venirea Theresei Croyton. 


Fata nu arăta aşa cum îşi imaginase Dance. 

Theresa era înaltă şi slăbuţă, avea păr şaten lung până la 
mijlocul spatelui şi purta nişte pantaloni largi. Şuviţele ei aveau 
o strălucire roşiatica. Fata mai avea patru cercei în urechea 
stângă, cinci în cea dreaptă, şi degetele ei erau pline de inele de 
argint. Faţa ei, fără machiaj, era palidă, dar drăguță. 

Morton Nagle le grăbi pe cele două femei să intre în birou. 
Mătuşa fetei era mică şi îndesată, cu părul cenuşiu. Mary Bolling 
arăta mohorâtă şi prudentă, şi era evident că femeia nu dorea 
să fie în acel loc. După saluturi şi strângeri de mână, deveni clar 
că fata era prietenoasă, iar mătuşa - înţepată. 

Nagle ar fi dorit să rămână, lucru evident - scopul lui, chiar 
înainte de evadarea lui Pell, fusese să vorbească, desigur, cu 
Păpuşa Adormită. Dar se pare că ajunsese la o anume înţelegere 
cu mătuşa fetei, aşa că plecă spre casă. 

— Mulţumesc, spuse Dance. 

— La revedere, domnule Nagle, zise Theresa. 

Scriitorul le salută prietenos din cap pe cele două - mătuşa 
care încercase să-l împuşte arăta ca şi cum i-ar fi plăcut să mai 
tragă o dată cu puşca după el - chicoti, îşi aranja pantalonii şi 
plecă. 

— Mulţumesc că ai venit, începu Dance. Ţi se spune Theresa, 
nu? 

— Mai degrabă, Tare. 

— E în regulă dacă vorbesc cu nepoata dumneavoastră între 
patru ochi? întrebă Dance întorcându-se către mătuşă. 

Femeia ezită, dar fata o asigură că era în regulă. Tare părea 
exasperată, judecând după voce. 

Dance făcuse o rezervare la un motel de lângă sediul Biroului 
Californian de Investigaţii, folosind unul dintre numele sale false, 
pe care le utiliza pentru martori. 

TJ o escortă pe mătuşă spre biroul lui Albert Stemple, care 
urma să o însoţească la motel. 


Rămase singure în încăpere, Dance închise uşa. Nu ştia dacă 
fata îşi mai amintea ceva, orice, care ar fi putut-o ajuta să îl 
găsească pe Pell. Dar urma să afle, deşi era extrem de dificil. In 
ciuda personalităţii puternice a fetei şi a dezinvolturii arătate, 
era clar că fata acţiona ca oricare altă adolescentă de 17 ani - 
se proteja ridicând bariere în subconştient, bariere menite să o 
protejeze de durerea amintirilor. 

Dance nu urma să afle nimic de la ea până nu trecea de acele 
bariere. În interogatorii şi interviuri, agenta nu folosea hipnoza 
de tip clasic. Dar ştia că un subiect supus interogatoriului 
relaxat şi neinfluenţat de stimuli externi îşi putea aminti lucruri 
altfel greu de aflat. Agenta îi făcu semn Theresei să se aşeze pe 
canapea şi stinse lumina de sus, lăsând aprinsă doar lampa de 
la birou. 

— Stai comod? 

— Da, cred. Fata stătea cu mâinile împreunate, cu umerii 
ridicaţi şi se uita la Dance cu buzele strânse. Semne clare de 
stres, după cum observă agenta. Bărbatul acela, domnul Nagle, 
mi-a spus că vreţi să mă întrebaţi despre noaptea în care au 
murit părinţii şi fratele meu. 

— Da. Ştiu că dormeai atunci, dar... 

— Poftim? 

— Ştiu că dormeai când au avut loc crimele. 

— Cine v-a spus asta? 

— Păi, am aflat din ziare, de la televizor... De la poliţie. 

— Nu, nu. Eram trează. 

Dance clipi surprinsă. 

— Erai trează? 

Fata păru să fie şi mai surprinsă decât agenta. 

— Păi, da, adică eu credeam că de asta vrei să mă vezi! 


Capitolul 47 

— Continuă, Tare! 

Dance simţi cum îi bate inima mai repede. Să fi fost aceasta 
calea către un indiciu care să o ducă la Daniel Pell? 

Fata îşi atinse lobul urechii, şi, în acelaşi timp, Dance o văzu 
ridicându-şi uşor vârful pantofului. Semn că fata îşi strângea 
degetele de la picioare. 

„Stres...” 

— Dormisem înainte câteva ore. Da. Nu mă simţeam bine. Dar 
atunci m-am trezit dintr-un vis. Nu îmi amintesc exact ce era, 
dar cred că m-a speriat. M-am trezit strigând. Ştii cum e? 

— Da, sigur. 

— Sau urlam. Doar că... adăugă ea, şi vocea i se stinse. 

Fata începu să se joace din nou cu urechea. 

— Nu eşti sigură că tu făceai zgomotul? Ar fi putut fi 
altcineva? 

Fata înghiţi în sec. Se gândea că probabil zgomotul fusese 
făcut de unul dintre membrii familiei ei aflaţi în agonie. 

— Exact. 

— Îţi aminteşti la ce oră? Poliţia a spus că era între şase şi 
jumătate şi opt seara, spuse Dance. 

Doar că Theresa nu îşi aducea aminte exact. Fata spuse că 
probabil era în jur de şapte. 

— Erai în pat? 

— Da. 

— Ai auzit ceva după? 

— Da. Voci. Doar că nu le auzeam foarte bine. Eram ameţită, 
dar ştiu sigur că am auzit voci. 

— Cine vorbea? 

— Nu ştiu. Erau voci de bărbaţi. Dar sigur nu era tata sau 
fratele meu. 

— Ai mai spus asta cuiva? 

— Da. Dar nimănui nu i-a păsat. 

Cum Dumnezeu ratase Reynolds asta? 

— Spune-mi mie acum! Ce ai auzit? 

— Au fost mai multe chestii. În primul rând, am auzit pe 
cineva care a menţionat o sumă de bani. Patru sute de dolari. 
Asta ţin minte sigur. 

Pell avusese mult mai mulţi bani la el când fusese arestat. 
Poate că el şi Newberg îl jefuiseră pe Croyton şi începură să 


vorbească despre bani. Sau poate că, de fapt, cineva spusese 
de patru sute de mii de dolari? 

— Altceva? 

— Cineva, un bărbat - altul - a spus ceva despre Canada. ŞI 
cineva a întrebat ceva despre Quebec. 

— Şi care a fost întrebarea? 

— Voia să ştie ce e Quebecul. 

„Cineva care să nu ştie despre Quebec?” Dance se întrebă 
dacă acel cineva era Newberg - femeile spuseseră că se droga. 
Poate că asta îi distrusese creierul. 

„Aşa deci. O legătură cu Canada. Poate acolo vrea Pell să 
fugă. Ar fi mult mai uşor să se îndrepte spre graniţa cu Canada 
decât să meargă înspre sud. In plus, acolo sunt mult mai mulţi 
munţi.” 

Dance zâmbi şi se aplecă înspre Theresa. 

— Continuă, Tare! Te descurci fantastic. 

— Apoi, continuă fata, cineva a spus ceva despre maşini 
folosite. Avea o voce groasă şi vorbea repede. 

Afacerile cu maşini uzate erau adesea folosite pentru spălarea 
banilor. Dar poate că bărbaţii vorbiseră pur şi simplu să 
găsească o maşină bună pentru evadare. Şi asta însemna că 
mai era cineva în casă. Nu doar Pell şi Newberg. O a treia 
persoană. 

— Tatăl tău avea afaceri în Canada? 

— Nu ştiu. Călătorea mult, dar nu cred că a menţionat 
vreodată Canada. N-am înţeles niciodată de ce poliţia nu m-a 
întrebat atunci mai multe lucruri despre asta. Dar nu a mai 
contat din momentul în care Pell a fost închis. Dar acum a 
evadat... Încă de când domnul Nagle mi-a spus că aveţi nevoie 
de ajutor, m-am tot gândit la lucrurile pe care le-am auzit. Poate 
reuşiţi să-i daţi de cap. 

— Sper să pot, replică Dance, care apoi o mai întrebă dacă îşi 
mai amintea ceva. 

— Nu cred. Cam asta a fost tot, replică fata. Apoi am 
adormit... Şi ce îmi amintesc după - înghiţi iarăşi în sec - e o 
polițistă care mi-a spus să mă îmbrac. Atât. 

Dance se gândi un pic. Avea patru sute de dolari, 
menţionarea unei afaceri de maşini uzate şi a unei provincii 
franco-canadiene. 

Şi un al treilea bărbat. 


Oare Pell se îndrepta spre nord? În cel mai rău caz, putea să 
sune la biroul de imigrări. Oamenii de acolo ar fi putut păzi 
graniţele cât mai vigilent. 

Dance încercă din nou să afle ceva de la fată, dar efortul ei fu 
în zadar. Theresa nu îşi mai aducea aminte nimic. 

Patru sute de dolari... Canada... Ce e Quebec?... Maşini 
uzate... Oare toate aceste lucruri se uneau şi conduceau spre 
Daniel Pell? 

Apoi Dance se gândi la ceva. Un gând care, în mod 
surprinzător, avea de-a face cu familia ei: ea, Wes şi Maggie. 
Femeia se gândi un pic. Imposibil. Dar apoi teoria ei prinse tot 
mai multă viaţă, deşi femeii nu îi plăcea deloc concluzia. 

— Tare, crezi că tot ce ai auzit tu se petrecea pe la ora şapte 
după-amiaza, întrebă ea. 

— Da, aşa cred. 

— Şi unde luaţi cina? 

— Unde? Păi de regulă acasă. 

— ŞI, în timp ce mâncaţi, vă uitaţi şi la televizor? 

— Da. Foarte mult. Cel puţin eu şi fraţii mei. 

— Şi camera în care mâncaţi era lângă dormitor? 

— Da. Chiar sub scări. Cum ai ştiut asta? 

— Te-ai uitat vreodată la Rişti şi câştigi? 

— Da, răspunse fata. 

— Tare, mă gândesc că poate tu ai auzit vocile de la 
emisiune. Poate că cineva tocmai alesese domeniul de geografie 
pentru întrebarea de patru sute de dolari. Şi răspunsul era 
„provincie franco-canadiană”. lar întrebarea era „Ce e Quebec”? 

Fata tăcu şi o privi pe Dance. 

— Nu, replică ea dând ferm din cap. Sigur nu a fost aşa. 

— Şi vocea pe care ai auzit-o... care spunea despre maşinile 
uzate - se poate să fi fost o reclamă? Poate cineva cate vorbea 
rapid cu o voce groasă. Aşa sunt de regulă reclamele astea. 

Fata se înfurie şi se înroşi la faţă. 

— Nu! 

— Eşti sigură? o întrebă Dance cu blândeţe. 

Theresa îşi închise ochii. 

— Nu, şopti ea. Apoi continuă: Poate. Nu ştiu. 

Din cauza aceasta Reynolds nu insistase ca fata să depună 
mărturie. Şi el îşi dăduse seama că Theresa se referea la o 
emisiune de la televizor. lar cea de-a treia persoană era fie 


moderatorul emisiunii, Alex Tribec, fie un actor care făcea vocile 
din reclame. 

Theresa se aplecă uşor în faţă, total descumpănită. Dance 
putea citi pe faţa ei semnele înfrângerii şi ale amărăciunii. Fata 
fusese atât de sigură că îşi amintea ceva util care să ducă la 
prinderea celui care îi măcelărise familia, iar acum îşi dădea 
seama că drumul până aici, împotriva voinţei mătuşii sale... 
Toate eforturile ei fuseseră în van. 

— Îmi pare rău, zise şi începu să plângă. 

Dar Kathryn Dance îi zâmbi. 

— Tare, stai liniştită. Nu e nimic grav, continuă ea şi îi dădu 
fetei un şerveţel. 

— Nimic grav? E îngrozitor. Voiam atât de tare să ajut, şi... 

Dance îi zâmbi din nou. 

— Ah, Tare, crede-mă. Abia am început. 


În seminariile ei, Dance le spunea oamenilor povestea 
orăşeanului care se opreşte într-un sătuc să întrebe un fermier 
despre direcţia în care trebuie să meargă. Străinul se uită la 
câinele de la picioarele fermierului şi îl întreabă: „Câinele tău 
muşcă?” Fermierul îi răspunde că nu, dar, când bărbatul se 
apleacă să îl mângâie, patrupedul îl muşcă. Furios, bărbatul îl 
întreabă de ce l-a minţit, iar fermierul îi răspunde că animalul lui 
nu muşcă, dar câinele de la picioare nu este al său. 

Arta  interogatoriului nu se bazează doar pe analiza 
răspunsurilor şi pe limbajul trupului; contează foarte mult să pui 
întrebările potrivite. 

Toate lucrurile legate de cazul Croyton şi toate momentele 
petrecute după acesta fuseseră bine documentate de către 
poliţişti şi de către reporteri. Aşa că Kathryn Dance se hotări să 
vorbească cu Theresa despre un interval de timp rămas 
neverificat: ce se petrecuse înainte de crime. 

— Tare, vreau să te întreb despre ce s-a întâmplat înainte. 

— Înainte? 

— Sigur. Hai să începem cu dimineaţa zilei respective! 

Theresa se încruntă. 

— Nu îmi amintesc mare lucru. Ce s-a întâmplat seara m-a 
făcut să uit ce se întâmplase peste zi. 

— Haide să încercăm totuşi! Gândeşte-te un pic! Era luna mai. 
Erai la şcoală, nu? 


— Da. 

— În ce zi s-a întâmplat? 

— Cred că era vineri. 

— Ţi-ai amintit repede de tot. 

— Ah, da, pentru că de obicei tata ne ducea vinerea cu 
maşina în diverse locuri. În acea zi am fost la bâlciul din Santa 
Cruz. Doar că totul a mers prost, şi mie mi s-a făcut rău. Eu, 
Brenda şi Steve - sora şi fratele meu - ne-am dus la bâlci, şi 
mama a rămas acasă, pentru că trebuia să lucreze la ceva 
pentru sâmbătă. 

— Dar planurile s-au schimbat pe parcurs, nu? 

— Da. Ne duceam spre Santa Cruz, continuă fata şi se uită în 
podea, dar mi s-a făcut rău. Asta când eram în maşină. Aşa că 
ne-am întors acasă. 

— Ce ai păţit? Erai răcită? 

— Nu. Mă durea burta. 

— Ah, e oribil, replică Dance. 

— Da. Ştiu. 

— Şi când aţi ajuns acasă? 

— Pe la vreo cinci jumate după-amiază. 

— Şi te-ai dus direct în pat să te culci, nu? 

— Da. Exact, replică fata şi se uită pe fereastră. 

— Şi te-ai trezit auzind zgomot de la televizor. 

Fata se jucă neatentă cu o şuviţă de păr. 

— Quebec, zise ea, făcând o grimasă. 

Kathryn Dance se opri şi îşi dădu seama că avea de luato 
decizie importantă. 

Pentru că, fără îndoială, Theresa mintea. 

Când vorbise normal cu ea şi mai târziu când o întrebase pe 
Theresa despre emisiunile de la televizor, fata se comportase 
relaxat şi deschis, deşi, evident, era stresată - oricine are de 
răspuns unui poliţist, până şi o victimă inocentă, trece prin aşa 
ceva. 

Dar, cum începuseră să vorbească despre călătoria spre 
Santa Cruz, fata începuse să ezite să dea răspunsurile pe loc, îşi 
acoperise părţi din faţă şi din urechi - gesturi de negare - şi se 
uitase pe fereastră - aversiune. Încercând să pară calmă şi 
relaxată, îşi trădase starea de stres prin mişcarea piciorului. 
Dance observă urme de stres şi înţelese faptul că fata era în 
faza de negare. 


Probabil că tot ce îi putea spune Theresa, putea fi verificat. 
Dar minciuna include şi răspunsurile evazive sau omisiunile. 
Erau semnale clare că Theresa nu îi spunea chiar tot. 

— Tare, s-a întâmplat ceva pe drum, nu-i aşa? Ceva care te-a 
tulburat. 

— Să mă tulbure? Nu. Serios. Jur că nu. 

Fata negase de două ori şi răspunsese la o întrebare cu altă 
întrebare. Acum fata era stresată şi mai tare şi îşi îndoia din nou 
degetele picioarelor. 

— Haide, poţi să îmi spui. E în regulă. Nu ai de ce să te temi 
acum. Spune-mi! 

— Ştii, familia mea a fost ucisă, replică fata uşor nervoasă. 
Cine nu ar fi tulburat? 

Se simţea acum la ea şi o uşoară furie. 

Dance dădu înţelegător din cap. 

— Mă refer la ce s-a întâmplat după ce aţi plecat din Carmel 
spre Santa Cruz. Nu te simţeai bine şi voiai acasă. Ce anume te- 
a deranjat la drumul cu maşina? 

— Nu ştiu. Nu îmi amintesc. A trecut prea mult timp de atunci. 

Vorbele fetei însemnau de fapt: „Ştiu exact ce s-a întâmplat, 
dar nu vreau să mă gândesc la asta”. Amintirea e prea 
dureroasă. 

— Mergeaţi cu maşina şi... 

— Eu... începu Theresa, dar tăcu aproape instantaneu. 

Apoi îşi lăsă capul în palme şi începu să plângă în hohote. 

— Tare, spuse Dance şi se ridică să îi întindă nişte şerveţele. E 
în regulă, continuă agenta, strângând-o de mână pe biata fată. 
Orice s-ar fi întâmplat, e în regulă. Nu te îngrijora. Totul o să fie 
bine. 

— Eu... încercă iarăşi să vorbească, dar se opri. 

Dance îşi dădea seama ca fata încearcă să ia o decizie. Ce 
anume să facă? Fie urma să îi spună totul, fie urma să tacă - caz 
în care interogatoriul lua sfârşit. 

Într-un final, fata reuşi să vorbească: 

— Atât de mult voiam să îi spun cuiva asta, dar nu am putut. 
Nici psihologilor, nici prietenilor, nici mătuşii mele... 

Apoi Theresa izbucni iarăşi în plâns. Trupul ei era aplecat, 
bărbia în piept şi mâinile stăteau în poală, asta când nu îşi 
ştergea faţa de lacrimi. Toate semnele indicau faptul că Theresa 


Croyton trecuse în faza de acceptare. Povara teribilă a orice se 
întâmplase atunci urma să iasă la iveală. Fata se confesa. 

— E doar vina mea. E vina mea că au murit. 

Theresa îşi lăsă capul pe spate. Faţa ei se înroşise puternic, şi 
lacrimile îi cădeau pe pulover. 

— Şi Brenda, şi Steven, şi mama, şi tata... toţi din cauza mea. 

— Pentru că te-ai îmbolnăvit? 

— Nu! Pentru că m-am prefăcut bolnavă! 

— Spune-mi! 

— Nu voiam să merg la bâlci. Nu suportam să merg acolo. 
Uram bâlciul. Tot drumul m-am gândit cum să mă prefac că sunt 
bolnavă. Mi-am amintit de fotomodelele care îşi băgau degetele 
pe gât ca să vomite şi să nu se îngraşe. Aşa că am făcut asta 
când nimeni nu se uita. Am vomitat pe bancheta din spate şi am 
zis că mă simţeam rău. Totul a fost supergreţos, toată lumea s-a 
înfuriat, aşa că ne-am întors acasă. 

Deci asta fusese. Biata fată era convinsă că din cauza ei 
muriseră toţi. Din cauza minciunii sale. Şi Theresa trăise opt ani 
din viaţă purtând această cumplită povară. 

Un adevăr ieşise la suprafaţă. Dar mai trebuia descoperit cel 
puţin unul. Şi Dance dorea să îl descopere şi pe acesta. 

— Tare, spune-mi de ce nu voiai să mergi acolo. 

— Pur şi simplu nu voiam. Nu era distractiv. 

Confesiunea unei minciuni nu duce neapărat la confesiunea 
tuturor minciunilor. Fata trecuse încă o dată la faza de negare. 

— De ce? Poţi să îmi spui? Haide... 

— Nu ştiu. Nu era distractiv deloc. 

— De ce? 

— Păi, tata era tot timpul ocupat. Aşa că ne dădea bani, ne 
spunea că urma să vină să ne ia mai târziu şi se ducea să dea 
telefoane şi să rezolve nişte treburi. Era foarte plictisitor. 

Fata bătu din picioare şi îşi pipăi cerceii din ureche într-o 
anumită ordine: cel de sus, cel de jos şi apoi cei trei din mijloc. 
Stresul o măcina rău de tot. 

Kathryn Dance îşi dădea seama că fata minţea în continuare. 
La copii - chiar şi o adolescentă de 17 ani - este dificil de 
analizat limbajul trupului. Majoritatea celor care interoghează 
copii apelează la o analiză prin care judecă adevărul sau 
minciuna prin ceea ce spun copiii, nu prin modul în care o spun. 


lar ceea ce spunea Theresa nu avea nicio logică - atât din 
cauza poveştii ei, cât şi din cauza capacităţii lui Dance de a 
înţelege copiii şi de a cunoaşte locul la care făcea referire 
Theresa. Wes şi Maggie se distrau de minune în Santa Cruz, şi ar 
fi fost mai mult decât încântați să petreacă o zi întreagă acolo, 
cu atât mai mult dacă rămâneau nesupravegheaţi şi cu 
buzunarele pline de mărunţiş. Erau sute de lucruri pe care le-ar 
fi putut face un copil acolo: carusele, mâncare, jocuri sau 
muzică. 

Şi Dance mai observă încă un lucru ciudat: de ce nu spusese 
Theresa direct că voia să stea acasă cu mama ei, înainte de a 
pleca spre Santa Cruz. Putea să îi fi lăsat pe ceilalţi să plece fără 
ea. Era ca şi cum fata ar fi vrut ca nici ei să nu se ducă la Santa 
Cruz. 

Dance se gândi la lucrul acesta preţ de câteva secunde. 

„De la A la B...” 

— Tare, spuneai că tatăl tău lucra şi dădea telefoane când voi 
eraţi la bâlci, nu? 

— Da. Cam aşa, răspunse fata şi se uită la podea. 

— Unde mergea să dea telefoanele? 

— Nu ştiu. Avea telefon mobil. Nu multă lume avea mobil 
atunci, dar el avea. 

— S-a întâlnit vreodată cu cineva acolo? 

— Nu ştiu. Poate. 

— Tare, cine erau celelalte persoane cu care se întâlnea tatăl 
tău? 

Fata ridică din umeri. 

— Erau femei? continuă agenta. 

— Nu! 

— Eşti sigura? 

Theresa tăcu şi se uită în jur. 

— Poate. De fapt unele, da. 

— Şi crezi că erau iubite de-ale lui? 

Fata dădu din cap aprobator şi începu să plângă din nou. 

— ŞI... încercă ea să zică, cu dinţii încleştaţi. 

— Da, Tare? 

— Ne-a cerut ca, atunci când aveam să ajungem acasă, dacă 
întreba mama ceva, să îi spunem că a stat cu noi tot timpul. 
Pentru că ea s-ar înfuria dacă ar afla că tot timpul lucra şi nu se 
distra deloc, continuă Theresa. 


Dance îşi aminti că Reynolds îi spusese că Croyton fusese un 
adevărat gagicar. 

Fata râse amar. 

— L-am văzut pe tata. Eram cu Brenda, şi trebuia să îl 
aşteptăm undeva, dar ne-am dus să ne cumpărăm îngheţată. ŞI 
atunci l-am văzut. Era cu o femeie; au urcat în maşină şi s-au 
sărutat. Şi nu era doar femeia aceea. L-am văzut mai târziu cu 
alta, intrând într-un apartament sau într-o casă de lângă plajă. 
De aia nu voiam să mă întorc acolo. Voiam să vină acasă şi să 
fie cu mama şi cu noi. Nu voiam să fie cu altcineva, se smiorcăi 
fata. Aşa că am minţit, continuă ea. M-am prefăcut că eram 
bolnavă. 

Aşadar, bărbatul se întâlnise cu amantele lui în Santa Cruz - şi 
îşi luase copiii cu el, astfel încât să fie la adăpost de suspiciunile 
soţiei sale. Dar copiii rămâneau singuri până când îşi termina el 
treaba cu amantele... 

— Şi familia mea a fost ucisă... Şi a fost vina mea. 

Dance se aplecă spre fată. 

— Nu e adevărat, îi spuse ea încet. Nu a fost deloc vina ta. 
Suntem siguri că Daniel Pell intenţiona să îl ucidă pe tatăl tău. 
Nu a fost deloc o întâmplare. Dacă ar fi venit la voi acasă în 
noaptea aceea, şi tatăl tău nu ar fi fost acolo, ar fi plecat şi s-ar 
fi întors altă dată. 

— Da? întrebă Theresa. 

Dance nu era sigură deloc de teoria ei. Dar nu putea să o lase 
pe fată să creadă în continuare că ea era vinovată. 

— Da. 

Theresa se calmă instantaneu. 

— Ce prostie, începu ea, ruşinată. Totul a fost o mare prostie. 
Am vrut să vin aici să vă ajut să îl prindeţi, şi nu am făcut nimic. 
Dar n-am făcut decât să mă port prosteşte. 

— Ah, dar totul merge bine, replică Dance. 

Tocmai îi veniseră nişte idei. 

— Serios? 

— Da. De fapt, continuă agenta, tocmai m-am mai gândit la 
nişte întrebări. Sper să îmi poţi răspunde la ele. Fix în acel 
moment, stomacul lui Dance începu să scoată nişte zgomote 
ciudate. Ambele izbucniră în râs, şi agenta continuă: Asta dacă 
facem rost de nişte frapuccino şi de vreo câteva prăjituri. 

Theresa îşi şterse lacrimile. 


— Asta ar merge de minune. 

Dance îl sună pe Rey Carraneo şi îl trimise la Starbucks să le 
aducă întăriri. Apoi îl sună pe TJ spunându-i să rămână în birou, 
pentru că planurile tocmai se schimbaseră. 

„De la A la B, apoi direct la X...” 

Daniel Pell stătea în maşina furată, aproape de Point Lobos, 
uitându-se atent printre copaci. 

— Hai odată, murmură el. 

Şi atunci apăru Rebecca, grăbindu-se printre tufişuri, având 
rucsacul ei în spate. Femeia urcă în maşină şi îl sărută. 

— Ce vreme de tot rahatul, spuse ea, rânji şi îl sărută din nou. 

— Nu te-a văzut nimeni? 

— Am coborât pe fereastră, zise ea. Ele cred că m-am culcat 
mai devreme. 

Bărbatul apăsă pedala de acceleraţie şi înaintă pe autostradă. 

Era ultima noapte pe care Daniel Pell o petrecea în Monterey 
- şi, oarecum, ultima lui noapte pe pământ. Urma să fure o altă 
maşină mai târziu - un SUV sau un camion - şi să se îndrepte 
spre nord, pe drumurile proaste ale Californiei de Nord, până 
avea să ajungă la muntele său. Urma să fie regele muntelui, 
regele Familiei cât mai izolat de restul oamenilor. Cu vreo 
douăsprezece persoane lângă el, aduse acolo de către fluieraş. 

„Rai...” 

Dar mai întâi avea să-şi termine misiunea aici. Trebuia să se 
încredinţeze că viitorul său era sigur. 

Pell îi înmâna Rebeccăi harta districtului Monterey. Femeia 
despături o hârtie şi citi adresa în timp ce verifica harta. 

— Nu e prea departe. Cam într-un sfert de oră ajungem acolo. 


Edie Dance se uită pe fereastră şi observă maşina de poliţie. 

Cu siguranţă asta o făcea să se simtă mai bine, ţinând cont de 
faptul că un criminal evadat se afla prin zonă. Şi Edie aprecia 
foarte mult faptul că fiica ei încerca din răsputeri să le asigure 
protecţia. 

Cu toate acestea, femeia nu se gândea la Daniel Pell, ci la 
Juan Millar. 

Edie era obosită, trupul o trăda, şi era fericită că nu trebuia să 
facă ture suplimentare la lucru - ture pe care le putea face orice 
asistentă medicală care voia. Nu doar moartea şi taxele erau 
chestii de necontestat în viaţa; nevoia de îngrijire medicală era 
la fel de importantă, şi Edie Dance putea profesa oricât de mult 
voia ea, oriunde voia. Nu înţelegea de ce soţul său prefera viaţa 
marină faţă de viaţa umană. Oamenii erau atât de fascinanţi. lar 
ea îi ajuta şi avea grijă de ei. 


„Ucide-mă...” 

Stuart urma să se întoarcă în curând cu copiii. Femeia îşi 
iubea nepoţii, desigur, şi chiar se simţea foarte bine în compania 
lor. Edie ştia cât de norocoasă era că o avea pe Kathy alături; 
mulţi dintre prietenii ei îşi aveau copiii la sute, chiar mii de 
kilometri depărtare. 

Da. Ea era fericită că Wes şi Maggie urmau să stea cu ea, dar 
ar fi fost mult mai fericită dacă Pell ar fi fost prins şi aruncat 
înapoi în închisoare. Tot timpul o deranjase faptul că fiica ei 
ajunsese agent al Biroului Californian de Investigaţii - de 
cealaltă parte, Stu păruse chiar mulţumit, lucru care o deranjase 
cu atât mai mult. Edie Dance nu i-ar fi sugerat niciodată vreunei 
femei să renunţe la propria carieră - ea lucrase toată viaţa -, 
dar, Dumnezeule, ce meserie e asta, în care ai un pistol cu tine 
şi arestezi ucigaşi şi traficanţi de droguri? 

Edie n-ar fi spus asta niciodată, dar spera ca fiica ei să 
cunoască un alt bărbat, să se căsătorească şi să renunţe la 
slujba sa în cadrul poliţiei. Katie fusese un consilier juridic foarte 
bun. De ce să nu facă asta din nou? Şi, împreună cu Martine 
Christensen, avea pagina aceea de internet, de pe urma căreia 
chiar câştiga ceva bani. Dacă ele două ar fi avut grijă de ea aşa 
cum trebuia, ar fi avut un succes nemaipomenit. 

Edie îşi iubise mult ginerele. Bill fusese un om nemaipomenit: 
drăguţ, amuzant şi un tată minunat. Accidentul care îi luase 
viaţa fusese o adevărată tragedie. Dar trecuseră deja câţiva ani. 
Era timpul ca fiica ei să meargă mai departe. 

Păcat că Michael O'Neil nu era disponibil; el şi Katie se 
potriveau perfect (Edie nu putea înţelege ce vedea Michael la 
Anne, căreia nu îi păsa de copii şi era tot timpul la galeria ei de 
artă). Apoi, mai apăruse şi agentul FBI care venise la ziua lor, 
Winston Kellogg, care, de asemenea, părea foarte simpatic. Şi îi 
amintea de Bill. lar apoi, mai era Brian Gunderson, cu care Katie 
ieşise cu ceva timp în urmă. 

Edie nu îşi făcuse niciodată griji în ceea ce privea gustul lui 
Katie în materie de bărbaţi. Prolema ei era simplă - nu reuşea să 
ducă o relaţie la bun sfârşit. Şi ştia şi care era motivul. Katie îi 
spusese despre problema ei cu Wes, despre cât îl deranja pe 
acesta ca mama lui să se întâlnească şi cu alţi bărbaţi. Edie era 
asistentă de ani buni - atât pentru adulţi, cât şi pentru copii. 
Văzuse cât de multă putere pot avea copiii, cât de inteligenţi pot 


şi de manipulatori erau, chiar şi fără să-şi dea seama. Fiica ei 
trebuia să vorbească cu Wes despre asta. Dar pur şi simplu nu o 
făcea. Ea doar evita lucrurile... 

Dar nu era treaba lui Edie să discute cu băiatul. Bunicii stau 
tot timpul cu nepoţii lor, însă drepturile lor pălesc în faţa 
drepturilor părinţilor. Edie îi spuse lui Katie ce avea pe suflet, iar 
femeia fusese de acord, dar, aparent, o ignorase şi se despărţise 
de Brian. 

Femeia îşi ridică brusc capul, auzind un zgomot din grădină. 

Se uită să vadă dacă nu cumva se întorsese Stu, dar nu, locul 
de parcare era gol. Uitând-se pe fereastră, văzu că polițistul era 
tot în faţa casei. 

Apoi, Edie auzi din nou acelaşi zgomot. Huruitul pietrelor. 

Edie şi Stu locuiau lângă ocean, la capătul drumului lung care 
ducea de la centrul oraşului până la plaja Carmel. Curtea lor era 
complet înconjurată de nişte pereţi de piatră. De regulă, atunci 
când păşea pe cărarea care ducea spre grădina vecină, femeia 
declanşa o mică avalanşă de pietre. Exact aşa sunase zgomotul 
pe care îl auzise înainte. 

Femeia se duse în spatele casei şi păşi afară. Nu văzu pe 
nimeni, şi se gândi că poate fusese o pisică sau un câine. Nu 
aveau voie să umble liberi: Carmel avea nişte legi stricte 
referitoare la animalele de companie. Dar, de asemenea, 
locuitorii oraşului îndrăgeau animalele (actriţa Doris Day îşi 
deschisese recent un hotel, unde clienţii aveau voie cu animale 
de companie), aşa că multe pisici şi mulţi câini hoinăreau prin 
zonă. 

Femeia închise uşa şi, auzind maşina lui Stu parcând, uită de 
tot de zgomotul auzit. Edie Dance se îndreptă apoi spre frigider, 
pentru a pregăti o gustare copiilor. 


Interogatoriul cu Păpuşa Adormită dusese către o concluzie 
ciudată. 

Aflată înapoi în biroul ei, Dance verifica atent dosarul fetei şi 
al mătuşii acesteia. Amândouă fuseseră escortate de către un 
agent imens al Biroului Californian de Investigaţii la hotel, care, 
pe lângă statura lui impunătoare, avea la el două pistoale. 
Albert Stemple o sunase să raporteze că ambele erau în 
siguranţă, iar apoi adăugase că fata era drăguță, spre deosebire 


de mătuşă: „Fata e simpatică. Îmi place. Pe mătuşă poţi să o 
păstrezi”. 

Dance reciti notițele luate în timpul discuţiei cu Theresa şi 
într-un final îl sună pe TJ. 

— Da, şefa. 

— Adu-mi tot ce ştim despre Pell. 

— Am înţeles. 

Dance se ridică; după doar câteva minute, apăru şi TJ gâfâind. 
Poate că tonul ei îi dăduse impresia că lucrurile erau mai 
urgente decât în realitate. g 

Femeia luă toate dosarele şi le întinse pe birou. Intr-un 
interval scurt de timp, reuşiseră să strângă suficient material. 
Dance începu să se uite printre ele. 

— Te-a ajutat fata cu ceva? 

— Da, replică absentă Kathryn, uitându-se la o foaie anume. 

TJ mai spuse ceva, dar Dance nu îl auzi. Agenta se tot uita 
prin mai multe rapoarte, mai multe notițe şi mai multe dosare. 

— Am o întrebare referitoare la calculatoare, spuse ea într-un 
final. Tu te pricepi la aşa ceva. Dance încercui nişte cuvinte pe o 
foaie de hârtie şi i-o înmâna lui TJ. Verifică asta, continuă ea. 

— Despre ce e vorba? întrebă TJ, uitându-se la foaie. 

— E dubios. 

— Nu e un termen de calculatoare, dar mă descurc eu, şefa. 
Noi nu dormim niciodată. 


— Avem o problemă, spuse Dance uitându-se la Charles 
Overby, la Winston Kellogg şi la TJ. 

Toţi erau în biroul lui Overby, şi şeful lor se juca neatent cu o 
minge de golf din bronz, care stătea pe un suport de lemn. 
Dance sperase să fie şi Michael O'Neil cu ei. 

— Rebecca Sheffield lucrează împreună cu Pell, spuse direct 
Dance. 

— Poftim? replică şocat Overby. 

— Stai puţin, că mai sunt lucruri de zis. Cred că ea a plănuit 
întreaga evadare. 

Şeful lor dădu din cap, nevenindu-i să creadă, întrebându-se 
probabil unde greşise. 

— Interesant, o încurajă Winston Kellogg. Continuă! 

— Theresa Croyton mi-a spus câteva lucruri care mi-au dat de 
gândit. Aşa că m-am întors şi am mai verificat câteva dovezi. 


Mai ştiţi e-mailul din Sea View? Presupuneam că Pell îl trimisese 
lui Jennie din închisoare - le arătă ea varianta scoasă la 
imprimantă. Dar uitaţi-vă aici. Adresa de e-mail e Capitola 
Correctional. Dar se termină în .dot. Dacă ar fi fost într-adevăr 
locul în cauză, extensia finală a adresei ar fi trebuie să fie .gov. 

— La naiba! exclamă Kellogg. Nici nu m-am gândit la asta. 

— Tocmai l-am pus pe TJ să verifice adresa, continuă ea. 

— Compania e un furnizor de internet din Seattle, explică 
tânărul agent. Poţi să îţi creezi propriul domeniu de internet, cât 
timp numele pe care vrei să îl dai nu este deja luat de către 
altcineva. E un cont anonim. Dar facem rost de un mandat ca să 
verificăm arhivele lor. 

— Dacă e anonim, de ce crezi că e al Rebeccăi? întrebă 
Overby. 

— Uită-te la e-mail! Propoziția asta. „Ce ai putea vrea mai 
mult de la o femeie?” Nu e atât de des întâlnită. Mă tot gândesc 
la ea pentru că e un vers dintr-un cântec vechi. 

— Şi de ce e atât de importantă? 

— Pentru că Rebecca a folosit exact expresia asta prima dată 
când am întâlnit-o. 

— Da, dar totuşi... spuse Overby. 

Dance continuă să vorbească, nedorind să fie întreruptă: 

— Haide să analizăm faptele! Jennie a furat Thunderbirdul 
vineri, de la un restaurant din Los Angeles, şi s-a cazat la Sea 
View sâmbătă. Atât convorbirile ei la mobil, cât şi cardul ei ne 
arată că săptămâna trecută a fost în districtul Orange. Dar 
femeia care a fost la You Mail It a mers acolo miercuri. Am trimis 
un mandat către compania de la care are Rebecca un card. 
Femeia a zburat din San Diego în Monterey marţi şi s-a întors 
acasă joi. În plus, a închiriat aici o maşină. 

— In regulă, replică Overby. 

— Acum, mă gândesc că din Capitola Pell nu vorbea cu Jennie, 
ci cu Rebecca. Trebuie să îi fi trimis numele şi adresa lui Jennie, 
şi de acolo Rebecca s-a ocupat de tot. Au ales-o pe Jennie 
pentru că locuia lângă Rebecca. Cel puţin, destul de aproape 
încât să poată fi verificată. 

— Deci ea ştie de ce e Pell aici şi ce vrea să facă, adăugă 
Kellogg. 

— Aşa ar trebui. 

— Haide să mergem să o ridicăm de la cabană, spuse Overby. 


— Vreau să o arestăm, dar mai am nevoie de nişte informaţii 
înainte să o interoghez. Vreau să vorbesc cu Nagle. 

— Scriitorul? 

Dance dădu din cap aprobator, apoi se întoarse spre Kellogg. 

— Poţi să o aduci aici pe Rebecca? 

— Sigur, dacă îmi faci rost de întăriri. 

Overby spuse că urma să sune la poliţie şi să aducă încă un 
agent care să îl însoţească pe Kellogg. Overby o surprinse pe 
Dance subliniind o chestie la care ea nu se gândise: că Rebecca 
ar putea fi înarmată. Nu aveau niciun motiv să creadă că ea 
avea o armă, dar, din moment ce femeia venise aici cu maşina, 
putea foarte bine să aibă un pistol asupra ei. 

— Hai să mergem la Nagle, îi spuse Dance lui TJ, şi cei doi 
părăsiră biroul. 


Dance şi TJ se îndreptau deja spre destinaţia lor, când 
telefonul agentei începu să sune. 

— Alo? 

— Kathryn, nu mai e acolo! se auzi vocea alarmată a lui 
Winston. 

— Rebecca? 

— Da. 

— Celelalte femei sunt în regulă? 

— Da. Linda a spus că Rebecca nu se simţea bine, aşa că s-a 
dus să se întindă. Nu voia să fie deranjată. Am găsit fereastra ei 
deschisă, dar maşina i-a rămas la sediul Biroului Californian de 
Investigaţii. 

— Deci Pell a luat-o cu el? 

— Se pare că da. 

— Cu cât timp în urmă? 

— S-a dus să se culce în urmă cu o oră. Femeile nu ştiu când 
a fugit. 

Dacă Rebecca ar fi vrut să le ucidă pe Sam şi pe Linda, ar fi 
putut să o facă uşor. Fie ea, fie Pell, care s-ar fi căţărat pe geam. 
Agenta trase concluzia că femeile nu erau în pericol momentan, 
mai ales că erau şi oameni de pază. 

— Unde eşti acum? îl întrebă ea pe Kellogg. 

— Mă întorc la sediul Biroului Californian de Investigaţii. Cred 
că Pell şi Rebecca intenţionează să fugă. O să vorbesc cu 
Michael să blocăm drumurile din nou. 


Dance întrerupse legătură şi îl sună pe Morton Nagle. 

— Alo? răspunse el. 

— Kathryn aici. Ascultă-mă! Rebecca e cu Pell. 

— Poftim? A răpit-o? 

— Nu. Lucrează împreună. Ea a plănuit evadarea. 

— Nu se poate! 

— S-ar putea să fii în pericol. 

— Eu? 

— Da. Nu lăsa pe nimeni înăuntru şi încuie uşa. Ne îndreptăm 
spre tine. Ajungem în cinci minute. 

În ciuda stilului imprudent de condus al lui TJ, le trebuiră cam 
zece minute să ajungă. Drumurile erau pline de turişti. Cei doi 
ajunseră într-un final în faţa casei lui Nagle, coborâră din maşină 
şi se îndreptară către uşă. 

Dance bătu la uşă şi, după un moment, scriitorul apăru în 
prag. Nagle se uită atent de la Dance la TJ, apoi studie strada. 
Abia apoi îi pofti pe cei doi înăuntru. 

Nagle închise uşa. 

— Îmi pare rău. Mi-a spus că, dacă spun ceva la telefon, îmi 
omoară familia. Îmi pare rău... 

Daniel Pell ieşi din spatele uşii şi îi puse pistolul la tâmplă. 

— E prietenul meu. Motanul care m-a dus la şoarecele meu. Și 
ce nume amuzant! Kathryn Dance... 

— Când m-ai sunat, continuă Nagle, mi-a apărut numărul tău, 
şi el m-a pus să îi zic cine era. Trebuia să îţi spun că totul era în 
regulă. Nu voiam, dar copiii mei... 

— O să fie în regulă, începu Dance. 

— Domnule Scriitor şi Doamnă Agent, tăceţi acum, le tăie 
vorba Pell. 

Dance putea să vadă familia lui Nagle în dormitorul din stânga 
ei. Toţi stăteau întinşi la podea, cu mâinile puse pe cap. Soţia sa 
Joan şi cei doi copii, Eric şi Sonja. Rebecca stătea pe pat, 
deasupra lor, ţinând un cuţit în mână. Femeia se uită 
implacabilă la Dance. 

Cei trei nu erau morţi pentru că Pell îl controla pe Nagle 
folosindu-se de ei. 

„Tipare... 

— Scumpo, hai aici şi ajută-mă! 

Rebecca se dădu jos de pe pat şi li se alătură. 

— la-le pistoalele şi telefoanele mobile! 

Pell ţinu pistolul la tâmpla lui Dance, în timp ce Rebecca îi luă 
arma. Apoi Pell îi ceru agentei să se încătuşeze. Dance îl ascultă. 

— Nu e destul de strâns, zise el şi strânse mai tare. 

Dance tresări. 

Cei doi făcură acelaşi lucru cu TJ, şi apoi îi împinseră pe ambii 
pe canapea. 

— Ai grijă, murmură TJ. 

— Ascultă-mă! Pell se uită la Dance. Mă asculţi? 

— Da. 

— Mai vine cineva? 

— Nu am sunat pe nimeni. 

— Nu asta te-am întrebat. Ar trebui să ştii asta, tu, celebra 
agentă. 

— Din câte ştiu eu, nu, replică Dance. Venisem aici să îl întreb 
nişte lucruri pe Morton. 

Pell le puse telefoanele pe o măsuţă. 

— Dacă sună cineva, spuneţi că totul e în regulă. Vă veţi 
întoarce la sediu în vreo oră. Dar nu puteţi vorbi acum, aţi 
înţeles? Dacă nu, o să iau un copil şi o să... 

— Da, am înţeles, replică Dance. 


— Acum, să nu vă mai aud vorbind. Am... 

— E o prostie ce faci, spuse Tj. 

„Nu, nu, gândi Dance. Lasă-l să te controleze! Nu poţi să îl 
sfidezi pe Daniel Pell!” 

Pell se uită spre el şi îi puse pistolul la gât. 

— Ce ţi-am spus? 

— Să nu scot niciun cuvânt, replică speriat TJ. 

— Dar ai spus ceva. De ce ai face asta? A fost un lucru foarte, 
foarte prost gândit. 

„O să îl omoare! gândi Dance. Nu!” 

— Pell, ascultă-mă, începu ea. 

— Şi tu vorbeşti? zise el şi se întoarse cu pistolul. 

— Imi pare rău, şopti TJ. 

— lar ai vorbit, replică Pell. Pell se uită iarăşi la Dance. Am 
câteva întrebări pentru voi. Dar nu chiar acum. Continuă, zise el 
spre Nagle. 

Nagle se întoarse la ceea ce făcea încă dinainte să vină Dance 
şi TJ: îşi ardea toate manuscrisele şi însemnările. 

Pell se uită absent la grămada de hârtii în flăcări. 

— Şi dacă uiţi să arzi ceva, o să îi tai degetele soţiei tale. lar 
apoi copiilor. Şi nu mai plânge. E înjositor. Controlează-te! 


După zece minute lungi, Nagle termină de ars toate notițele. 
Dance ştia că, de îndată ce Pell afla tot ce voia, avea să Îi 
omoare. 

— Te rog, lasă-ne în pace! Soţia lui Nagle începu să plângă. 
Fac orice... Te rog... 

Dance se uită înspre dormitor şi o văzu pe femeie stând lângă 
Sonja şi lângă Eric. Fetiţa plângea. 

— Linişte acolo, Doamnă Scriitor! 

Dance se uită la ceasul de la mână, parţial ascuns de 
manşete, şi se gândi la copiii ei. Dar durerea era prea mare, aşa 
că încercă să se concentreze la ce se întâmpla în cameră. 

Ce putea să facă? 

Să negocieze cu el? Dar, ca să negociezi, trebuie să ai ceva 
valoros de oferit la schimb. 

să rezişti? Ca să rezişti, ai nevoie de arme. 

— De ce faci asta? gemu Nagle, în timp ce ultimul lui 
manuscris era înghiţit de flăcări. 

— Taci din gură! 


Pell se ridică şi aţâţă focul, apoi îşi şterse palmele, ridicându- 
şi degetele murdare să se uite la ele. 

— Mă simt ca acasă. Cred că mi-au fost luate amprentele de 
vreo cincizeci de ori până acum. Îmi pot da seama şi care sunt 
angajaţii noi. Mâinile le tremură atunci când îţi ating degetele. In 
regulă, mai spuse el şi se întoarse către Dance. Am înţeles, din 
telefonul dat Domnului Scriitor, că ţi-ai dat seama cum stă 
treaba cu Rebecca. Despre asta vreau să vorbesc cu tine. Şi să 
aflu ce ştii despre noi. Şi cine mai ştie. Trebuie să planificăm 
unele lucruri, aşa că e necesar să ştiu ce avem de făcut în 
continuare. Şi, agent Dance, înţelege, te rog, că nu eşti singura 
care poate detecta minciuna. Şi eu pot. Amândoi avem talentul 
acesta. 

Nici nu mai conta dacă minţea sau nu. Erau ca morţi cu toţii. 

— Ah, şi mai trebuie să îţi spun că Rebecca a aflat o adresă 
pentru mine. Casa unui anume Stuart Dance. 

Dance se chinui să îşi ascundă şocul. Un val de căldură şi de 
transpiraţie îi invadă tot corpul. 

— Nenorocitule, urlă TJ. 

— Dar, dacă nu mă minţi, părinţii şi copiii tăi nu o să păţească 
nimic. Am avut dreptate în legătură cu tine, nu-i aşa? Atunci 
când ne-am văzut pentru prima oară. Eşti văduvă. Rebecca mi-a 
spus asta. Îmi pare rău. Oricum, pun pariu că acum copiii tăi 
stau la bunici. 

Kathryn Dance luă o decizie în acel moment. 

Era un joc de noroc, şi, în orice alte circumstanţe, ar fi fost o 
alegere imposibilă. Dar acum, ţinând cont de consecinţele 
tragice care urmau oricum, nu mai era altă opţiune. 

Niciun fel de arme, în afară de vorbele şi de intuiţia ei. „De la 
A la B... apoi direct la X...” 

Trebuia să fie de-ajuns. 

Dance se întoarse înspre Pell astfel încât să-l privească direct. 

— Nu eşti curios de ce suntem aici? 

— Asta e o întrebare. Nu voiam o întrebare, ci un răspuns. 

„Ai grijă îl laşi pe el să controleze situaţia în continuare.” 

— Te rog, lasă-mă să termin ce am de zis. lţi răspund la 
întrebare. Te rog, lasă-mă! 

Pell se uită încruntat la ea, dar nu obiectă. 

— Acum, gândeşte-te un pic! De ce am venit aşa grăbiţi aici? 


În mod normal, Dance i s-ar fi adresat folosindu-i numele. Dar 
acest lucru ar fi putut fi interpretat ca o modalitate de dominare, 
şi Daniel Pell trebuia să creadă că el controla situaţia. 

— Treci la subiect, zise el şi se încruntă, nerăbdător. 

— Trage de timp, izbucni Rebecca. Scumpule, hai să plecăm! 

— Am venit aici, continuă Dance, să îl avertizez pe Morton... 

— Haide să terminăm o dată pentru totdeauna toată treaba 
asta, şopti Rebecca, şi să plecăm de aici. Hristoase, cât timp 
putem să... 

— Scumpo, taci un pic, o întrerupse Pell, care se întoarse 
către Dance şi o studie cu atenţie, aşa cum făcuse şi în ziua 
interogatoriului. Păreau să fi trecut ani întregi de atunci. Da, 
spuse el uitându-se la agentă. Voiai să îl avertizezi în legătură 
cu mine. Şi? 

— Nu. Voiam să îl avertizez în legătură cu Rebecca. 

— Ce vrei să spui cu asta? 

Dance îl privi fix în ochi şi continuă: 

— Voiam să îl avertizez că ea urmează să te folosească 
pentru a-l ucide. Exact aşa cum te-a folosit acasă la Croyton, în 
urmă cu optani. 

Dance putu să vadă strălucirea din ochii lui Pell. 

Atinsese un punct sensibil. 

„Te-a folosit...” 

— Ce porcărie! urlă Rebecca. 

— Probabil, replică Pell. 

Dar Dance remarcă faptul că Daniel folosise un cuvânt care 
nu exprima siguranţă. 

Agenta se aplecă înspre el. Se crede că sunt mai mari şansele 
ca aceia care sunt mai aproape de interlocutor să spună 
adevărul în mai multe cazuri decât cei care stau îndepărtați. 

— Daniel, ţi-a înscenat tot. Şi vrei să ştii de ce? Ca s-o omoare 
pe soţia lui William Croyton. 

Pell dădea din cap, dar o asculta în continuare. 

— Rebecca era amanta lui Croyton. Şi, când a aflat că soţia lui 
nu voia să divorţeze, s-a hotărât să vă folosească pe tine şi pe 
Jimmy Newberg pentru a scăpa de ea. 

Rebecca râse sfidător. 

— Daniel, îţi mai aminteşti de Păpuşa Adormită? întrebă 
Dance. De Theresa Croyton? 

Dance îi folosea deja prenumele, lucru care întăreşte legătura 
făcută împotriva unui duşman comun. Era o şmecherie folosită 
la interogatorii. 

Pell rămase tăcut şi se uită întâi la Rebecca, apoi la Dance. 

— Tocmai am vorbit cu ea, continuă Dance. 

— Poftim? replică şocată Rebecca. 

— Am avut o discuţie lungă. Şi am aflat multe lucruri. 

Rebecca încerca să recupereze terenul pierdut. 

— Daniel, nu o asculta! Inventează prostii ca să scape. 

Dar Dance o ignoră şi continuă întrebările: 

— Nu-i aşa că la televizor era Rişti şi câştigi când tu şi cu 
Newberg aţi spart casa lui Croyton? Fata mi-a spus asta. Cine 
altcineva să fi ştiut? 

„Ce e Quebec?” 

Ucigaşul clipi tăcut, dat Dance observă că îi captase atenţia. 

— Theresa mi-a spus că tatăl ei avea numeroase amante, 
continuă ea. Îşi lăsa copiii la bâlciul din Santa Cruz, apoi se 
întâlnea cu ele acolo. Într-o noapte, a văzut-o pe Rebecca 
desenând şi a agăţat-o. Au început o aventură, dar ea dorea ca 


el să divorţeze. Croyton nu putea sau nu dorea, asta din cauza 
nevestei lui. Aşa că Rebecca s-a hotărât să scape de ea. 

— Prostii, urlă Rebecca. Ea nu ştie despre ce vorbeşte. 

Dar Dance văzu clar că femeia se prefăcea. Era stresată, lucru 
vizibil din postura ei şi din poziţia mâinilor. Era clar că agenta 
descoperise ceva. 

Dance se uită în continuare fix în ochii lui Pell. 

— Bâlciul, Daniel. Rebecca a auzit de tine acolo, nu? Acolo 
mergea Familia să vândă lucruri şi să mai fure câte ceva. Acolo 
s-a născut cultul acela al infracţiunilor. V-au numit ţigani, îmi 
amintesc asta bine. A fost şi la ştiri. De fapt, pun pariu că aşa a 
aflat Rebecca de tine. Avea nevoie de un tap ispăşitor, de un 
criminal. Linda mi-a spus că voi doi v-aţi cunoscut acolo, la bâlci. 
Ai crezut că ai sedus-o? Nici vorbă. A fost exact invers. 

— Taci din gură, replică Rebecca, cu o voce calmă. Minte. 
Dan... 

— Gura! urlă Pell. 

— Şi când a intrat în Familie? continuă Dance. Cu puţin 
înainte de cazul Croyton. Cu câteva luni, de fapt, nu-i aşa? 
Dance se aplecă şi mai mult în faţă. Rebecca te-a convins să o 
laşi să intre în Familie, nu? Nu îţi pare cam brusc totul? Nu te-ai 
întrebat de ce? Nu era ca toţi ceilalţi. Linda, Samantha şi Jimmy 
erau nişte copii. Ei făceau tot ce le spuneai. Dar Rebecca era 
altcumva. Era independentă şi agresivă. Dance îşi aminti de 
vorbele lui Winston Kellogg: „Femeile pot să fie la fel de 
nemiloase şi de eficiente ca bărbaţii. Şi, de regulă, mai 
prefăcute”. Odată ce a pătruns în Familie, continuă ea, a văzut 
din prima că îl putea folosi şi pe Jimmy Newberg. l-a spus că 
Croyton avea obiecte valoroase în casă şi a sugerat ca voi doi să 
mergeţi să furaţi. Nu-i aşa? Dance observă, după reacţiile lui, că 
avea dreptate şi continuă: Dar Rebecca avea alte planuri în 
legătură cu Jimmy. Odată intraţi în casă, el urma să o ucidă pe 
soţia lui Croyton, iar apoi pe tine. Cu tine eliminat, putea să 
conducă Familia împreună cu Rebecca. Desigur, ideea ei era să 
îl denunțe pe Jimmy după comiterea crimelor - ba chiar să îl 
ucidă. William Croyton ar fi plâns o vreme după soţie, dar într-un 
final s-ar fi recăsătorit. 

— lubitule, nu o asculta. Vorbeşte... 

Pell sări înspre femeie şi o prinse de păr. 

— Taci din gură! Las-o să vorbească! 


Rebecca alunecă la podea gemând de durere. 

Dance îl privi repede pe TJ, care dădu din cap aprobator. 
Agenta continuă: 

— Rebecca a crezut că soţia lui Croyton avea să fie singură 
acasă. Dar toată familia era acolo, pentru că Theresei i se 
făcuse rău. Orice s-a întâmplat în noaptea aceea - doar tu ştii 
asta, Daniel -, orice s-a întâmplat, rezultatul a fost că toată 
lumea a murit. Şi, continuă Dance, când ai sunat Familia să le 
spui ce s-a întâmplat, Rebecca a făcut singurul lucru pe care îl 
putea face ca să scape: te-a denunţat. Ea a dat telefonul care a 
dus la arestarea ta. 

— Porcării! replică Rebecca. Eu l-am scos acum din puşcărie. 

Dance râse şi se întoarse spre Pell. 

— Doar pentru că trebuia să te folosească din nou, Daniel. Să 
îl ucidă pe Morton. Cu câteva luni în urmă, vorbise cu el, şi 
Nagle îi spusese despre cartea pe care o scria. Păpușa Adormită. 
Era o carte despre viaţa familiei Croyton înainte de crime şi 
despre viaţa Theresei după. Şi el aflase despre aventurile 
extraconjugale ale lui William. Era doar o chestiune de timp 
până când cineva îşi dădea seama de tot planul Rebeccăi. Aşa 
că Rebecca a plănuit cum să te scoată din închisoare, continuă 
agenta uitându-se la Pell. Ce nu ştiu e ce ţi-a spus ca să te 
convingă să îl ucizi. Agenta se uită furioasă la Rebecca, ca şi 
cum ar fi fost incredibil de nervoasă că femeia îl folosise pe 
vechiul ei prieten, Daniel Pell. Ce minciuni i-ai spus? 

— Ce mi-ai spus tu mie... e adevărat sau nu? urlă Daniel la 
Rebecca. Dar, înainte ca femeia să îi răspundă, Pell puse mâna 
pe Nagle, care se chirci de frică. Cartea pe care o scrii! Ce voiai 
să scrii despre mine? 

— Nu era despre tine! Era despre Theresa, despre familia 
Croyton şi despre femeile din Familie. Atâta tot. Era despre 
victimele ta/e, nu despre tine. 

Pell îl aruncă la podea pe Morton. 

— Nu, nu! Voiai să scrii despre pământul meu! 

— Pământ? 

— Da! 

— Ce vrei să spui? 

— Pământul meu! Vârful meu de munte! Ai aflat unde e, şi 
voiai să scrii asta în carte. 


În sfârşit, Dance înţelegea. Muntele preţios al lui Pell. Rebecca 
îl convinsese că locul putea să rămână secret doar prin moartea 
lui Morton Nagle şi prin distrugerea dovezilor. 

— Nu ştiu nimic despre asta. Jur! 

Pell se uită atent la faţa scriitorului, şi Dance îşi dădu seama 
că Daniel îl credea. Faţa bărbatului se înroşi de furie. Acum era 
cu adevărat furios, observă agenta. 

— Şi, după ce i-ai fi ucis pe Nagle şi pe familia lui, Daniel, ştii 
ce urma, nu? Rebecca urma să te ucidă pe tine. Să spună că ai 
răpit-o de la cabană. Dance râse sec. Ah, Daniel, cum te-a 
folosit! Tot timpul ăsta, ea a fost Fluieraşul, ea a fost Svengali. 

Pell clipi şocat la auzul cuvintelor agentei. Apoi se ridică şi sări 
peste o masă, înspre Rebecca. 

Femeia se trase înapoi, dar brusc sări şi ea spre Pell, fluturând 
bezmetic cuțitul prin aer. Lama ascuţită îl tăie pe braţ pe Daniel, 
şi femeia sări spre pistol, apucându-l în mână. Arma se 
declanşă, şi un glonţ se izbi de teracota sobei. 

Dance şi TJ se ridicară instantaneu în picioare. 

Tânărul agent îi trase un picior între coaste Rebeccăi şi apucă 
pistolul lui Pell. Cei doi începură să se bată pentru armă, 
rostogolindu-se pe podea. 

— Sună la poliţie! strigă Dance spre Nagle, care căută 
disperat un telefon. 

Femeia sări şi ea spre armele de pe masă, amintindu-şi: 
„Verifică încărcătorul, numără cartuşele, la 12 schimbă-le şi 
reîncarcă”. 

Soţia şi copiii lui Nagle ţipau disperaţi. 

TJ o atenţionă pe Kathryn. Femeia îl văzu pe Pell întorcându- 
se cu pistolul spre ea. 

Arma se declanşă. 

Dance se aruncă la podea, şi glonţul o rată. TJ era tânăr şi 
puternic, dar era încătuşat, iar Pell mustea de disperare, furie şi 
adrenalină. Cu mâna lui liberă îl lovi pe TJ în gât şi în cap, şi, 
într-un final, îi smulse pistolul din mână. Tânărul agent se 
rostogoli disperat sub o masă, încercând să se adăpostească. 

Dance sări în faţă, dar ştia deja că nu putea ajunge la timp 
pentru a-şi lua pistolul. TJ era mort... 

Apoi se auzi o explozie. 

Incă una. 


Dance se lăsă în genunchi şi se uită în spate. Morton Nagle 
pusese mâna pe o puşcă şi trăgea spre Pell. În mod cert, 
bărbatul nu mai folosise amic de foc, aşa că toate încercările lui 
eşuau. Cu toate acestea, Nagle stătea în continuare în picioare 
şi trăgea, urlând spre Pell. 

Pell se lăsă la podea, îşi acoperi capul cu braţele şi se gândi 
preţ de o secundă. Apoi, ezită un pic, o împuşcă pe Rebecca în 
stomac, trase un şut în uşă şi fugi afară din casă. 

Dance luă puşca lui Nagle, îi înmâna rapid pistolul lui TJ şi cei 
doi agenţi săriră spre uşa deschisă. Un glonţ se înfipse în rama 
acesteia, împroşcându-i de aşchii; cei doi se traseră în spate. 
Agenta îşi luă cheile de la cătuşe şi le scoase. 

Cei doi se uitară precauţi afară, pe strada pustie. O secundă 
mai târziu, se auzi zgomotul făcut de o maşină care accelera. 

— Ţine-o pe Rebecca în viaţă, urlă Dance la Nagle. Avem 
nevoie de ea! 

Dance fugi apoi la maşină, luă staţia, dar o scăpă din mâinile-i 
tremurânde. Apoi respiră adânc şi sună la Departamentul de 
Poliţie din Monterey. 

Un om furios nu se poate stăpâni. 

Dar Daniel Pell nu îşi putea opri furia în timp ce conducea 
maşina departe de Monterey, departe de cuvintele lui Kathryn 
Dance şi de faţa Rebeccăi. 

Daniel îşi amintea cele întâmplate în noaptea aceea din urmă 
cu opt ani. 

Jimmy Newberg, ticălosul ăla mic, tocilarul ăla, drogatul ăia, îi 
spusese că avea nişte informaţii sigure despre William Croyton - 
mulţumită unui programator care fusese concediat din firma lui 
Croyton cu jumătate de an în urmă. Reuşise să facă rost de 
codul alarmei lui Croyton şi avea şi cheia de la uşa din spate a 
casei lui (deşi Pell ştia acum că Rebecca făcuse, de fapt, rost de 
ele). Jimmy îi mai spusese că excentricul milionar ţinea sume 
imense în casă. 

Pell nu ar fi jefuit niciodată o bancă - se ocupa doar de 
furtişaguri mărunte. Dar, cu toate acestea, avea nevoie de bani 
ca să poată mări Familia şi să se mute la munte. Şi acum avea o 
şansa unică în viaţă. Nimeni nu urma să fie acasă, după cum îi 
spusese Jimmy, deci nu existau riscuri. Urmau să plece cu 
100.000 de dolari, Croyton ar fi depus o plângere şi apoi ar fi 
uitat de cele întâmplate. 

Exact aşa cum intuise şi Kathryn Dance. 

Cei doi bărbaţi se strecuraseră prin curtea din spate până în 
faţa casei. Pell observase că erau nişte lumini aprinse, dar 
Jimmy îi spusese că alarma era setată aşa. Cei doi intraseră în 
casă printr-o uşă laterală. 

Dar ceva nu era în regulă. Alarma nu era pornită. Pell se 
întorsese către Jimmy să îi spună că era probabil cineva acasă, 
dar tânărul sprinta deja spre bucătărie. 

Direct spre o femeie pe la vreo patruzeci de ani, care era cu 
spatele la ei şi gătea. Nu! Pell îşi aminti cum se uitase atunci 
şocat la Jimmy. Ce făcea? 

Urma să o ucidă. 

Jimmy îşi înfăşurase mâinile într-un prosop de hârtie şi 
scosese un cuţit imens din buzunar. Cuţitul fusese luat de acasă, 
de la Familie, şi avea pe el amprentele lui Pell. Jimmy îşi dusese 
mâna peste gura femeii şi înfipsese lama cuţitului în ea. Femeia 
alunecase la podea. 

„Ce dracu' faci?” şoptise Pell înfuriat. 


Newberg se întorsese, şi părea nesigur, dar expresia feţei sale 
îl trăda. Pell se ferise din calea lui când Jimmy se năpustise spre 
el, şi reuşise să evite lama cuţitului. Pell pusese mâna pe o 
tigaie şi îl izbise în cap pe Newberg. Apoi Pell luase un cuţit 
imens din bucătărie şi îl ucisese. 

O secundă mai târziu, William Croyton apăruse în cadrul uşii, 
însoţit de doi dintre copiii săi, care începuseră să urle văzând 
cadavrele de pe podea. Pell îşi scosese pistolul şi îi dusese pe 
cei trei în cămară. Reuşise să îl calmeze pe Croyton şi îl 
întrebase despre bani. Bărbatul îi spusese că erau în biroul său. 

Daniel se uitase apoi total nepăsător la cei trei oameni care 
plângeau. Nu intenţionase să ucidă pe nimeni în acea noapte, 
dar trebuia să o facă, altfel pierdea controlul asupra vieţii sale. 
După două minute, cei trei zăceau morţi. Folosise cuțitul astfel 
încât vecinii să nu audă împuşcături. 

Daniel ştersese amprentele pe care le găsise, furase cuțitul 
adus de Jimmy plus buletinul acestuia, apoi se grăbise spre 
biroul lui Croyton. Intr-adevăr, erau bani acolo, dar doar 1.000 
de dolari. Pell mai căutase peste tot, dar nu găsise decât 
mărunţiş şi bijuterii. Nici măcar nu se urcase pe scări, acolo 
unde fetiţa dormea în pat. (Acum era chiar bucuros că nu făcuse 
asta; ca o ironie, dacă ar fi ucis-o şi pe Theresa, nu ar fi aflat 
niciodată despre trădarea Rebeccăi.) 

Şi, da, auzise genericul emisiunii Rişti şi câştigi şi fugise înapoi 
în bucătărie, de unde furase portmoneul lui Croyton şi inelul cu 
diamant al soţiei sale. 

Apoi mersese la maşină, şi, după nici doi kilometri, poliţia îl 
oprea. 

Rebecca... 

Pell se gândi apoi la prima lor întâlnire „accidentală”, atunci 
când fata stătea în zona bâlciului. Pell îşi aminti cât de mult îi 
plăcea bâlciul. Parcurile de distracţii îl fascinau, la fel şi oamenii 
care se lăsau în voia altcuiva - riscând să se accidenteze şi 
totuşi dându-se în tot ce puteau. 

Işi aminti şi de Rebecca din urmă cu opt ani, lângă acel 
carusel, făcându-i cu mâna. 

— Ţi-ar plăcea să te desenez? 

— De ce nu. Cât costă? 

— ţi poţi permite. Stai jos! 


După doar cinci minute, când portretul lui era abia schiţat, 
fata lăsase jos creionul, se uitase la el seducător şi îl întrebase 
dacă puteau merge undeva unde să fie singuri. Cei doi se 
îndreptaseră spre dubiţă, cu Linda Whitfield în spate, care îi 
privea înmărmurită. Pell nici nu o băgase în seamă. 

Şi, după alte cinci minute de săruturi intense, fata se dăduse 
înapoi. 

— Stai puţin... 

„Ce să fie oare? se întrebase el? Gonoree? SIDA?” 

— Trebuie să îţi spun ceva, continuase fata, privind către 
pământ. 

— Spune... 

— S-ar putea să nu îţi convină, şi-atunci OK, îţi fac portretul pe 
gratis. Dar simt că ne potrivim perfect, chiar dacă ne ştim doar 
de cinci minute, şi trebuie să îţi spun că... 

— Da, spune-mi! 

— Când e vorba despre sex, nu prea îmi place... decât dacă 
mă răneşti. Dacă mă loveşti tare de tot. Multor bărbaţi nu le 
place asta, şi e în regulă dacă... 

Răspunsul lui Pell fusese că o întorsese pe burtă şi îşi scosese 
cureaua de la pantaloni. 

Pell râse amar. Totul era o tâmpenie. Cumva, în cele 
cincisprezece minute petrecute atunci cu ea, fata reuşise să îi 
afle fantezia şi să profite la maximum de acest lucru. 

Svengali şi Trilby... 

Pell continuă să conducă maşina până când simţi o durere 
sfâşietoare în braţ, de la rana provocată de cuțitul Rebeccăi. Pell 
opri automobilul, cobori, îşi scoase cămaşa şi se uită atent la 
braţ. Nu era atât de grav - sângerarea se oprea. Dar, la naiba, îl 
durea tare de tot. 

Nu mai tare ca trădarea ei, totuşi. 

Pell se afla acum într-o zonă liniştită a oraşului, dar urma să 
ajungă în zonele aglomerate, unde, desigur, poliţia îl căuta. 

Bărbatul se întoarse şi conduse maşina până văzu un Nissan 
Infinity care stătea la un stop, fix în faţa sa. Doar o persoană se 
afla înăuntrul maşinii de lux, şi nicio altă maşină nu mai era pe 
stradă. Pell încetini, dar nu suficient, şi se lovi de maşina aflată 
în faţa sa. Aceasta alunecă în faţă, din cauza impactului. Şoferul 
se uită în oglindă şi cobori. 

Pell, clătinând din cap, cobori şi el, uitându-se la consecinţe. 


— Dormeai? îl întrebă proprietarul maşinii de lux, un bărbat 
latinoamerican pe la vreo patruzeci de ani. Am cumpărat-o luna 
trecută, continuă el. Apoi individul observă sângele de pe braţul 
lui Pell. Eşti rănit? 

Ochii lui urmăriră dâra de sânge, care se oprea la mâna lui 
Pell. Mână în care ţinea pistolul. 

Dar era deja prea târziu. 

Primul lucru pe care îl făcuse Dance acasă la Nagle - cât timp 
TJ raporta incidentele - fusese să îl sune pe agentul care îi păzea 
familia şi să îi spună să îi ducă urgent, sub escortă, la sediul 
Biroului Californian de Investigaţii. Se îndoia că Pell ar fi avut 
timp la dispoziţie să îşi ducă la capăt amenințările, dar nu putea 
risca. 

Femeia îi întrebă pe scriitor şi pe nevasta acestuia dacă Pell 
spusese ceva în legătură cu viitoarea sa destinaţie. Nagle fusese 
sincer cu Pell; chiar nu auzise niciodată despre terenul lui, şi, în 
special dacă pomenise ceva despre vârful lui de munte. Niciun 
membru al familiei Nagle nu ştia nimic. Rebecca era rănită grav 
şi îşi pierduse cunoştinţa. O'Neil trimisese un agent să o 
însoţească în ambulanţă. Agentul i-ar fi contactat imediat ce 
femeia ar fi putut vorbi. 

Dance se apropie de Kellogg şi de O'Neil, care stăteau cu 
capetele plecate, discutând despre caz. Orice îndoieli ar fi avut 
Michael în privinţa agentului FBI, şi viceversa, judecând după 
gesturile lor, totul era de domeniul trecutului. Cei doi coordonau 
blocajele rutiere şi planificau căutarea. 

O'Neil răspunse la telefon şi se încruntă. 

— În regulă. Bun. Sigur. Sunaţi la Watsonville... Mă ocup eu de 
asta. Apoi închise telefonul şi se uită la cei doi. Am găsit ceva. A 
fost furată o maşină neagră în Marina. Un bărbat care se 
potrivea cu descrierea lui Pell - şi care sângera - a luat un 
Nissan Infinity. Avea şi un pistol. Apoi, Michael adăugă cu 
tristeţe: Martorii spun că au auzit un foc de armă şi, când s-au 
uitat, Pell închidea portbagajul. 

„Încă o crimă”, se gândi Dance. Îşi închise ochii şi oftă. 

— Nu are cum să mai rămână în peninsula Monterey, continuă 
Michael. A furat maşina în Marina, aşa că probabil se îndreaptă 
spre nord. Apoi detectivul se urcă în maşină. O să anunţ agenţii 
din Gilroy. Şi pe cei din Watsonville. 

Michael ambală motorul şi plecă. 

— Să mergem şi noi acolo, spuse Kellogg, întorcându-se spre 
maşină. 

Dance porni după el, când îi sună mobilul. Era James 
Reynolds. Agenta răspunse şi îi relată procurorului toate cele 
întâmplate. Bărbatul nu ştiu încotro se îndrepta Pell, dar îi spuse 
lui Dance că aflase ceva interesant. 


— Ai timp câteva minute acum? întrebă el. 
— Sigur că da, replică agenta şi ridică mâna către Kellogg, 
făcându-i semn să o mai aştepte un pic. 


Sam şi Linda stăteau înghesuite pe canapea şi urmăreau 
ştirile despre încă o tentativă de crimă a lui Daniel Pell: scriitorul 
Morton Nagle. Rebecca, descrisă drept complicele lui Pell, 
fusese grav rănită. lar Pell evadase din nou. Era acum într-o 
maşină furată, îndreptându-se probabil spre nord. Cu încă o 
victimă la activ: proprietarul maşinii. 

— Dumnezeule, şopti Linda. 

— Rebecca a fost alături de el tot timpul, şopti Samantha, 
care apoi se uită şocată la ecranul televizorului. Dar cine a 
împuşcat-o? Poliţia? Daniel? 

Linda îşi închise ochii. Sam nu ştia dacă femeia spunea o 
rugăciune sau dacă asta era o reacţie a ei la stresul din ultimele 
zile. „Are şi ea propria cruce de purtat”, se gândi Sam. Lucru pe 
care nu i-l spusese prietenei sale pocăite. 

Încă o ştire apăru pe ecran despre Rebecca Sheffield, 
fondatoarea companiei Women’s Initiatives din San Diego, 
membră a Familiei în urmă cu opt ani. Prezentatorul menţionase 
că Rebecca se născuse în California şi că tatăl ei murise când 
fata avea şase ani. Rebecca fusese crescută de mama ei, care 
nu se mai recăsătorise. 

— Şase ani! murmură Linda. 

Sam clipi şocată. 

— Ne-a minţit. Nu a fost adevărat nimic din ceea ce ne-a spus 
despre tatăl ei. Ne-a păcălit. 

Femeia mai în vârstă dădu din cap. 

— Eu nu mai rezist. Îmi fac bagajele şi plec. 

— Linda, stai! 

— Nu mai vreau să vorbesc despre nimic, Sam. M-am săturat. 

— Lasă-mă să îţi mai spun doar un lucru. 

— Ai spus deja destule. 

— Nu cred că mă ascultai atentă. 

— Şi nu o să te ascult nici dacă îmi mai zici o dată, replică 
Linda şi începu să se îndrepte spre dormitor. 

Sam sări speriată la auzul telefonului. Era Kathryn Dance. 

— Ah, tocmai am auzit - începu Sam să spună, dar fu 
întreruptă de agentă. 


— Sam, ascultă-mă! Nu cred că Pell se îndreaptă spre nord. 
Cred că vine spre voi. 

— Poftim? 

— Tocmai am vorbit cu James Reynolds. Mi-a spus că, în 
timpul interogatoriului de după cazul Croyton, Pell l-a atacat. 
Reynolds îl întreba despre incidentul din Redding, despre 
moartea lui Charles Pickering şi vorbea despre Alison, fosta lui 
prietenă. Pell a luat-o razna şi l-a atacat, sau a încercat să îl 
atace - acelaşi lucru l-am păţit eu în Salinas -, pentru că se 
apropia de o descoperire importantă. James se gândeşte, 
continuă Dance, că Pell l-a ucis pe Pickering pentru că acesta 
ştia despre muntele său. Şi din cauza asta vrea să o găsească şi 
pe Alison. Şi ea ştie. 

— Dar de ce să ne rănească pe noi? 

— Pentru că v-a spus despre Alison. Poate nu reuşiţi să faceţi 
legătura dintre ea şi proprietatea lui, poate nici măcar nu va 
amintiţi despre asta. Dar locul acela e atât de important pentru 
el - regatul lui -, încât ar ucide pe oricine reprezintă o 
ameninţare pentru el. Asta vă include pe voi două. 

— Linda! vino aici, strigă Sam. 

Femeia apăru furioasă în cârdul uşii. 

— Tocmai am vorbit cu agenţii care vă păzesc, continuă 
Dance. Vă vor escorta la sediul Biroului Californian de 
Investigaţii. Eu şi agentul Kellogg ne îndreptăm acum spre 
cabană. O sa aşteptăm înăuntru, şi vom vedea dacă apare Pell. 

— Kathryn crede că Pell vine spre noi, spuse repede Sam, 

— Nu se poate! strigă Linda. 

Femeile se uitară instinctiv la ferestre, iar apoi Sam privi spre 
dormitorul Rebeccăi, Oare încuiase fereastra după ce aflase că 
femeia evadase pe acolo? Da, da. Sigur o încuiase. 

Apoi se auzi o bătaie în uşă. 

— Doamnelor, agentul Larkin aici. 

Sam se uită la Linda şi împietri. Apoi Linda se îndreptă încet 
spre uşă şi se uită pe vizor. Femeia dădu din cap şi deschise 
uşa. Agentul păşi înăuntru. 

— Am fost trimis să vă escortez la sediul Biroului Californian 
de Investigaţii. Lăsaţi toate lucrurile aici şi veniţi cu mine. 

Celălalt agent patrula prin zonă. 

— Kathryn, spuse Sam la telefon, a venit agentul. Plecăm 
acum. 


Femeia închise telefonul. 

Samantha îşi luă poşeta şi se uită la Larkin. 

— Să mergem, spuse ea cu o voce tremurândă, înşfăcându-şi 
poşeta. 

Agentul le făcu semn să înainteze. Moment în care glonţul îl 
nimeri în tâmplă. Bărbatul căzu la pământ. Încă o împuşcătură, 
şi cel de-al doilea agent căzu şi el, urlând. Un al treilea glonţ 
urmă imediat şi îl nimeri din plin. Primul agent încercă să se mai 
târască spre maşină, dar se prăbuşi pe trotuar. 

— Nu, nu, icni Linda. 

Daniel Pell fugea spre cabană. 

Sam împietri de frică, dar apoi sări înapoi şi reuşi să închidă 
uşa la timp. Apoi puse rapid lanţul şi se dădu la o parte. Un glonţ 
pătrunse prin lemnul uşii, fix în acel moment. 

Daniel Pell începu să lovească uşa. Cu prima lovitură reuşi să 
spargă lacătul, dar lanţul încă rezista, şi uşa se deschise doar 
câţiva centimetri. 

— Camera  Rebeccăi! strigă Sam, fugind spre Linda şi 
prinzând-o de mână. Femeia rămase neclintită. 

Sam se gândi că înlemnise de frică. 

Dar Linda nu părea deloc speriată, şi se trase din strânsoarea 
lui Sam. 

— Daniel! începu ea să vorbească. 

— Ce faci? urlă Sam. Hai odată! 

Pell mai trase un şut în uşă, dar lanţul încă rezista. Sam reuşi 
să o mai tragă vreun metru pe Linda spre camera Rebeccăi, dar 
femeia se smulse din strânsoare. ` 

— Daniel, repetă Linda. Te rog, ascultă-mă. Incă nu e prea 
târziu. Mai poți să te predai. O să îți facem rost de un avocat. O 
să mă asigur că... 

Pell o împuşcă. 

Pur şi simplu ridică pistolul, ţinti prin spărtură şi o împuşcă în 
abdomen. Pell mai încercă să tragă încă o dată, dar Sam reuşi 
să o tragă pe Linda după ea, în camera Rebeccăi. Pell mai trase 
un şut în uşă şi, într-un final, lanţul cedă. Uşa se deschise cu 
putere, spărgând o fotografie înrămată. 

Sam încuie uşa Rebeccăi şi se uită la Linda. 

— leşim afară! Acum! şopti ea. Nu putem rămâne aici. 

Pell încercă mânerul uşii, şi apoi îi dădu un şut. Dar uşa se 
deschidea invers, aşa că rezistă loviturilor sale. 


Samantha, simţi o mâncărime îngrozitoare în zona spatelui, 
gândindu-se că un glonţ venit prin uşă ar fi putut să o 
nimerească; o ajută pe Linda să ajungă la fereastră, iar apoi o 
împinse afară, pe pământul moale. Linda plângea de durere şi 
se ţinea de stomac. 

Sam o ajuta să se ridice şi o luă de mână, ajutând-o să fugă 
spre parcul Point Lobos. 

— M-a împuşcat, gemu Linda uimită. Mă doare... uite... stai! 
Unde mergem? 

Sam o ignoră. Se gândea doar să fie cât mai departe de 
cabană. Şi, oricum, nu ar fi ştiut ce să îi răspundă Lindei. Tot ce 
vedea în faţa ochilor erau copacii, pietrele şi oceanul mare şi gri. 

— Nu, murmură Dance. Nu... 

Win Kellogg opri brusc maşină lângă cei doi agenţi întinşi pe 
asfaltul din faţa cabanei. 

— Vezi în ce stare sunt, îi spuse Kellogg, care îşi scoase 
telefonul mobil să sune după ajutor. 

Kathryn Dance, ţinând pistolul în mâinile-i transpirate, 
îngenunche şi constată că agentul de lângă ea era mort. O pată 
uriaşă de sânge întunecat se întindea pe asfalt. Celălalt poliţist 
era mort şi el. Dance se ridică lent. 

— Sunt morți, îi spuse lui Winston. 

Agentul îşi închise telefonul şi veni lângă ea. 

Deşi nu mai lucraseră împreună până acum, cei doi se 
apropiară de cabană ca şi cum ar fi fost parteneri de ani de zile, 
menţinându-se în afara razei vizuale a lui Pell, dacă acesta era 
înăuntru, şi verificând cu atenţie uşa deschisă şi ferestrele. 

— Intru, spuse Kellogg. 

— Vin şi eu, îl înştiinţa Dance. 

— Acoperă-mă! Uită-te la uşile din interiorul cabanei mai bine. 
Pell o să aibă pistolul în mână. Uită-te după sclipiri ale metalului, 
şi, dacă sunt cadavre înăuntru, ignoră-le până când terminăm 
treaba. Kellogg o atinse uşor pe braţ. E important. Ignoră şi 
eventualele ţipete după ajutor. Dacă femeile sunt rănite, nu 
putem face nimic pentru ele. Ai priceput? 

— Da. 

— Eşti gata? 

Chiar deloc. Dar agenta dădu din cap aprobator. Bărbatul o 
strânse de umăr, cei doi respirară adânc şi intrară rapid pe uşă, 
fluturând armele în aer. 

Dance stătea fix în spatele lui, ţintind uşile. 

„Scanează zona... scanează... scanează...” 

Femeia se uita din când în când în spate, verificând uşile 
deschise, gândindu-se că Pell ar fi putut să înconjoare cabana şi 
să se strecoare în spatele lor. 

— Zona e sigură, raportă Kellogg. 

lar înăuntru, slavă Domnului, nu erau cadavre. Kellogg 
observă totuşi pete de sânge, cele proaspete fiind pe pervazul 
ferestrei din camera Rebeccăi. Dance observă pete de sânge şi 
pe covorul din cameră. 


Agenta se uită pe geam şi văzu mai mult sânge şi amprente 
în noroiul de sub geam. Îi arătă şi lui Kellogg, apoi zise: 

— Trebuie să presupunem că fetele au scăpat şi că Pell le 
urmăreşte. 

— Mă duc după el, spuse agentul. Rămâi aici să aştepţi 
întăririle? 

— Nu, răspunse Dance direct. Nici nu se pune problema. 
Reuniunea lor a fost ideea mea. Şi nu le voi lăsa să moară. 

Bărbatul ezită o secundă. 

— În regulă. 

Cei doi se îndreptară în fugă către uşa din spate. Dance 
respiră adânc şi o deschise cu un şut. Agenta începu să fugă, 
aşteptându-se ca dintr-un moment în altul să audă zgomotul 
glonţului şi să simtă metalul pătrunzându-i în carne. 


„M-a rănit. 

Daniel al meu m-a rănit. 

Dar de ce?” 

Durerea din inima Lindei era la fel de acută ca aceea din 
stomac. Îi iertase trecutul lui Daniel. Şi era pregătită să îi ierte şi 
prezentul. 

„Cu toate astea, gândi ea, m-a împuşcat!” 

Femeia dorea să se întindă. Să Îl lase pe Isus să le salveze. Îi 
şopti gândurile ei lui Sam. Cel puţin, aşa credea. Poate că îşi 
închipuia totul. 

Samantha rămase tăcută şi continuă să fugă. Linda, 
agonizând, o urmă pe potecile abrupte ale parcului. Paul, Harry, 
Lisa... Linda se gândea la numele copiilor ei adoptivi. 

Nu, nu. Numele acestea erau ale copiilor de anul trecut, care 
acum nu mai erau cu ea. Avea alţii acum. 

„Dar cum îi cheamă? 

De ce nu am o familie? 

Pentru că Tatăl Ceresc are alte planuri pentru mine. De asta. 

Pentru că Samantha m-a trădat.” 

Gânduri bolnave îi fugeau prin minte, precum valurile 
oceanului care se spărgeau de bolovani. 

— Mă doare! gemu ea. 

— Continuă să mergi, şopti Sam. Kathryn şi agentul FBI o să 
ajungă aici dintr-un minut în altul. 

— M-a împuşcat! Daniel m-a împuşcat! 


Femeia simţi cum o cuprindea o stare de leşin. 

„Atunci ce o să facă Şoricelul? O să mă ia în spinare? Pe mine, 
cu cele optzeci de kilograme ale mele? 

Nu. O să mă trădeze aşa cum a mai făcut-o. 

Samantha. luda al meu.” 

Linda îl putea auzi pe Daniel Pell urmărindu-le, zgomotul făcut 
de el putând fi uşor de recunoscut printre zgomotul vântului şi al 
valurilor oceanului. Femeia auzea crengi care trosneau şi frunze 
care foşneau, aşa că grăbiră pasul. Până când Linda se 
împiedică şi căzu la pământ urlând. 

— Ssst, făcu Samantha. 

— Mă doare! 

— Haide, ridică-te, Linda! Te rog! 

— Nu pot. 

Paşii se auziră în spate. Era mult mai aproape. 

Dar Linda se gândi că poate nu era Pell. Poate că erau 
poliţiştii. Kathryn Dance şi agentul acela drăguţ de la FBI. 
Femeia se uită înapoi, în agonie. 

Dar, nu, nu era poliţia. La câţiva metri depărtare stătea Daniel 
Pell. Acesta le văzu la rându-i. Bărbatul încetini puţin, îşi 
recapătă suflul şi începu să avanseze. 

Linda se întoarse către Samantha, dar femeia nu mai era 
lângă ea. 

Sam o abandonase din nou, la fel cum făcuse cu opt ani în 
urmă. 

O abandonase atunci în braţele lui Daniel Pell. 

Abandonată atunci, abandonată şi acum. 

— Draga mea Linda, rosti Pell, care se apropia încet de ea. 

Femeia gemu de durere. 

— Daniel, ascultă-mă! Nu e prea târziu. Dumnezeu te va ierta. 
Predă-te! 

Bărbatul râse ca la o glumă bună. 

— Dumnezeu, repetă el. Dumnezeu mă va ierta... Rebecca 
mi-a spus că eşti foarte religioasă. 

— O să mă omori? 

— Unde e Sam? 

— Te rog! Nu trebuie să faci asta. Te poţi schimba. 

— Să mă schimb? Linda, draga mea, oamenii nu se schimbă. 
Niciodată. Tu eşti exact aceeaşi persoană pe care am găsit-o 
atunci sub copacul din Golden State Park. O fugară cu ochii roşii 
de plâns. 

Pe Linda o apucă ameţeala. Nu mai simţea aşa tare durerea şi 
era pe punctul să leşine. Când îşi reveni un pic, îl văzu pe Daniel 
Pell aplecat deasupra ei cu un cuţit în mână. 

— Îmi pare rău, scumpo, dar trebuie să terminăm lucrurile 
aşa. O scuză absurdă, dar sinceră. O să fiu rapid. Promit. Ştiu 
bine ce fac. Nu o să simţi mai nimic. 

— Tatăl nostru... 

Pell îi împinse capul într-o parte, astfel încât gâtul femeii să 
fie descoperit. Linda încercă să reziste, dar era prea slăbită. 
Ceaţa din ochii ei dispăruse acum complet, făcând loc imaginii 
lui Pell, care îşi apropia cuțitul de gâtul ei, lama acestuia sclipind 
în lumina roşiatică a soarelui. 

— „..Care eşti în ceruri. Sfinţească-se numele Tău. 

Fix atunci se auzi un zgomot. Un copac căzut la pământ. 

Sau o avalanşă de pietre. 

Sau un stol de pescăruşi care îl atacaseră furioşi pe Pell. 

Daniel Pell grohăi şi se văzu aruncat în pietriş. 

Samantha McCoy sări peste Pell, se ridică în picioare şi roti cu 
putere creanga de copac în aer, lovindu-l pe Daniel peste cap şi 
peste braţe. Pell era uimit să o vadă pe Şoricel atacându-l. Ea, 
femeia care îl ascultase orbeşte de fiecare dată. Femeia care nu 
îl refuzase niciodată. 

În afară de o singură noapte... 

Daniel o atacă iute cu cuțitul, dar femeia se dovedi prea 
rapidă pentru el. Bărbatul se îndreptă spre pistolul pe care îl 


scăpase pe potecă. Dar Sam îl lovi din nou cu creanga de copac, 
nimerindu-i de data aceasta peste ureche, smulgându-i carnea. 

— La naiba! urlă Pell, chinuindu-se să se ridice în picioare. 

Pell începu să lovească bezmetic cu braţele, şi o nimeri pe 
Samantha în genunchi. Femeia căzu la pământ. 

Dance se aruncă după pistol şi reuşi să îl prindă. Bărbatul se 
ridică în picioare şi o ţinti pe Samantha. Dar femeia se ridicase 
la rândul ei, şi îl lovi din nou, peste umăr, cu creanga de copac, 
pe care o ţinea cu ambele mâini. Pell se împletici înapoi. 

Linda îşi aminti nişte cuvinte pe care Pell le spunea atunci 
când era mândru de vreun membru al Familiei: „Ai stat pe loc, 
dragoste!” 

„Stai pe loc...” 

Samantha se aruncă în faţă încă o dată, rotind creanga în aer. 

Dar acum Pell se ţinu bine pe picioare şi reuşi să prindă 
creanga cu mâna stângă. Preţ de o secundă, cei doi se uitară 
unul la celălalt, aflaţi la mai puţin de un metru depărtare, lemnul 
crengii unindu-i ca o sârmă. 

Daniel zâmbi trist şi ridică pistolul. 

— Nu! strigă Linda. 

Dar Samantha îi zâmbi înapoi, se împinse cu forţă în creangă 
şi apoi îi dădu drumul. Daniel păşi înapoi - dar nu mai stătea pe 
pământ. Bărbatul era în aer. Se aflase pe muchia unei stânci, la 
peste şase metri înălţime. 

Bărbatul urlă şi căzu în gol, rostogolindu-se peste bolovani. 

Linda nu îşi dădea seama dacă supravieţuise sau nu. Cel puţin 
nu imediat. Dar, presupuse că da. Samantha se uită la ea 
zâmbind, apoi o ajută să se ridice. 

— Trebuie să plecăm. Acum! mai spuse ea, şi cele două îşi 
continuară drumul prin pădure. 


Samantha McCoy era epuizată şi se chinuia să o ţină pe Linda 
în picioare. Femeia era palidă la faţă, dar nu mai sângera atât 
de rău. Cu siguranţă că rana o durea, dar măcar era în stare să 
păşească. 

Linda încerca să şoptească ceva, dar Sam nu o auzi. 

— Poftim? 

— Am crezut că m-ai părăsit. 

— Nici gând. Dar era înarmat. Trebuia să îl păcălesc cumva. 

— O să ne ucidă! şopti Linda, în continuare uimită. 


— Nu. Nu e aşa. Mergi în continuare. Trebuie să ne ascundem. 

— Nu mai pot umbla. 

— Lângă ocean sunt nişte peşteri. Ne putem adăposti acolo 
până când ajunge poliţia. Kathryn o să ne găsească. 

— Nu pot să merg atâta. Sunt câţiva kilometri. 

— Nu e chiar atât de departe. Putem ajunge! 

Cele două femei mai înaintară un pic, dar, după câţiva paşi, 
Linda simţi cum i se înmuiau picioarele. 

— Nu... nu. Nu mai pot. Îmi pare rău. 

Sam reuşi totuşi să o mai ridice o dată şi să mai avanseze 
câţiva paşi, dar apoi se prăbuşi în cel mai prost loc posibil - într- 
un luminiş vizibil de oriunde. Sam se aşteptă să îl vadă pe Pell 
apărând de undeva. Le-ar fi putut zări fără probleme. 

Un loc mai ferit se afla la nici câţiva metri depărtare; ar fi 
putut să se ascundă acolo. 

Linda părea a şopti ceva. 

— Ce e? întrebă Sam şi se apropie de ea. 

Dar Linda vorbea cu Isus, nu cu ea. 

— Haide, trebuie să mergem! 

— Nu, nu. Mergi doar tu. Te rog... Vorbesc serios. Nu trebuie 
să mai faci nimic pentru mine. Tocmai mi-ai salvat viaţa. Acum 
suntem chit. Te iert pentru ce s-a întâmplat în Seaside... 

— Linda, nu acum! se răsti Sam. 

Femeia rănită încercă să se ridice, dar nu reuşi. 

— Nu pot. 

— Trebuie să poţi. 

— Isus o să aibă grijă de mine. Mergi doar tu. 

— Hai odată! 

Linda îşi închise ochii şi începu să murmure o rugăciune. 

— N-o să mori aici! Ridică-te! strigă Sam. 

Femeia respiră adânc, dădu din cap şi, cu ajutorul lui Sam, 
reuşi să se ridice în picioare. Cele două femei înaintară totuşi pe 
potecă, împiedicându-se la fiecare pas de tufişurile şi de 
rădăcinile care le ieşeau în cale. Femeile stăteau pe un 
promontoriu aflat la vreo 15 metri deasupra oceanului. Sunetul 
valurilor care se spărgeau de țărm era asurzitor. 

Aflate aproape de margine, lumina portocalie a soarelui le 
scălda acum, orbindu-le. Sam abia reuşi să mai înainteze. 
Femeile urmau să se ascundă în râpă şi să tragă nişte frunze 
peste ele. 


— Te descurci bine. Mai sunt câţiva metri. 

Câţiva însemnând vreo douăzeci. Care în curând se 
transformară în zece. Şi, într-un final, cele două ajunseră la 
adăpost. Era mai adânc decât crezuse Sam iniţial, deci urma să 
le ascundă perfect. 

Femeia o ajută pe Linda să intre acolo, când se auzi ceva 
trosnind, şi o figură ieşi din pădure, îndreptându-se direct spre 
ele. 

— Nu! urlă Sam, lăsând-o pe Linda să alunece în râpă şi luând 
în mână o piatră. 

Apoi oftă şi începu să râdă isteric. 

Kathryn Dance se apropia încet de ele. 

— Unde e? întrebă agenta în şoaptă. 

— Nu ştiu, murmură disperată Sam. Apoi continuă să 
vorbească mai tare. L-am văzut cu vreo cincizeci de metri în 
spate. E rănit, dar poate să meargă. 

— E înarmat? 

Femeia dădu din cap. 

— Da. Are un cuţit şi un pistol. 

Dance se uită atent în jur, apoi o examina rapid pe Linda. 

— Să o ducem jos, spuse ea, arătând spre râpă. Ţine-o pe 
spate şi apasă cu ceva pe rană. 

Impreună, cele două reuşiră să o ducă pe femeie până jos. 

— Te rog, rămâi cu noi, şopti Sam. 

— Nu te îngrijora, replică Dance. Nu plec niciunde. 

Winston Kellogg era undeva la sud de ele. 

După ce plecaseră de la cabană, cei doi le pierduseră urmele. 
Ajunşi la o bifurcaţie a drumului, Dance plecase în dreapta, şi el 
în stânga. 

Femeia se mişcase prudentă prin tufişuri - mergând pe lângă 
potecă - până văzuse ceva pe marginea unei stânci. Le 
recunoscuse pe femei şi se dusese repede la ele. 

Dance îl sună pe Winston. 

— Win, le-am găsit pe Sam şi pe Linda. 

— Unde eşti? 

— Cam la o sută de metri de locul de unde ne-am despărţit, 
replică ea. Am mers înspre vest, şi aproape că am ajuns la 
stâncă. O piatră mare şi rotundă e lângă noi, la vreo şase metri 
înălţime. 

— Femeile ştiu unde e Pell? 

— A fost pe aici. Undeva sub noi şi în stânga ta la vreo 
cincizeci de metri. Şi e înarmat. Are cu el un pistol şi un cuţit. 
Apoi, Dance se uită în jos şi începu să se agite. Win, tu unde 
eşti? Eşti pe plajă? 

— Nu. Sunt pe o potecă. Plaja e undeva sub mine, la vreo sută 
de metri. 

— În regulă. Pell e aici. Vezi insuliţa aia, la vreo cincisprezece 
metri de țărm? Sunt multe foci pe țărm şi mulţi pescăruşi 
deasupra ei. 

— Da, o văd. 

— Mă refer la plaja din faţa ei. 

— Nu văd de aici. Dar vin înspre voi. 

— Nu, Win. Nu te poţi adăposti niciunde. Eşti în câmp deschis. 
Trebuie să fim prudenţi. Mai aşteaptă. 

— Nu mai avem timp. Deja a scăpat de prea multe ori. Nu mai 
pot lăsa să se întâmple asta. 

Atitudinea lui tipică... 

Atitudine care o deranja foarte mult. Brusc, agenta îşi dădu 
seama că voia ca Winston să nu păţească nimic. 

„Nu ai vrea să ieşim împreună şi după? Cum sună asta?” 

— Să fii atent. Nu îl văd niciunde. Era pe plajă, dar acum s-a 
ascuns printre bolovani. Are o poziţie numai bună pentru ochit. 
Câmpul lui vizual e extrem de larg. 


Dance se ridică, îşi acoperi ochii cu mâna şi se uită în jur. 
„Unde să fie oare?” 

O secundă mai târziu, află răspunsul. 

Un glonţ se înfipse lângă bolovanii din apropierea ei, şi apoi 
femeia auzi cocoşul de la pistolul lui Pell. 

Samantha ţipă, iar Dance se aruncă pe burtă, furioasă că Pell 
o văzuse. 

— Kathryn! se auzi Kellogg în staţie. Tu tragi? 

— Nu eu. Pell! 

— Eşti în regulă? 

— Da. 

— De unde a tras? 

— Nu am putut să văd. Trebuie să fie pe undeva pe lângă 
bolovanii de pe plajă. 

— Rămâi culcată. Acum ştie unde eşti. 

— Pell cunoaşte bine parcul? o întrebă Dance pe Samantha. 

— Familia a stat multă vreme aici, deci da. 

— Win, Pell cunoaşte bine zona. Ai putea cădea într-o 
capcană. Mai bine aşteaptă un pic. 

— Stai o secundă, se auzi vocea lui Winston. Cred că văd 
ceva. Te sun înapoi. 

— Win! Stai! Mai eşti? 

Femeia îşi schimbă poziţia, astfel încât Pell să nu o detecteze, 
şi se uită rapid printre doi bolovani. Nu văzu nimic. Apoi îl văzu 
pe Winston Kellogg venind pe plajă. Bărbatul părea extrem de 
fragil, în comparaţie cu bolovanii masivi, copacii imenşi şi 
oceanul nesfârşit. 

„Te rog... se gândi Dance. Opreşte-te!” 

Dar, desigur, bărbatul nu se opri. Continuă să meargă, 
rugămintea lui Dance fiind în zadar. 


Daniel Pell ştia că mai mulţi agenţi urmau să vină după el. Dar 
era extrem de încrezător. Cunoştea perfect zona. Jefuise zeci de 
turişti aici în Point Lobos, mulţi dintre ei atât de proşti, încât 
practic erau coautori la jaf. Oamenii îşi lăsau obiectele valoroase 
în maşini şi pe iarbă, negândindu-se că cineva i-ar putea jefui 
într-un asemenea loc. 

El şi Familia petrecuseră mult timp relaxându-se aici, 
mergând la camping la întoarcerea dinspre Big Sur, când nu mai 
aveau chef să conducă până în Seaside. Pell ştia toate drumurile 


care îl duceau înapoi la autostradă sau spre locuinţele din zonă. 
Urma să fure o altă maşină, să meargă înapoi spre est pe 
drumurile din Central Valley, apoi înapoi spre nord, prin 
Hollister. 

Spic vârful lui de munte. 

Dar acum trebuia să se ocupe de urmăritorii lui. Erau doar doi 
sau trei, după câte îşi dădea seama. Nu văzuse prea bine. 
Probabil se opriseră la cabană, văzuseră cele două cadavre, iar 
apoi porniseră în urmărirea lui. Şi i se părea că unul dintre 
agenţi era în apropiere. 

Pell îşi închise ochii şi apăsă cu putere pe rana care se 
redeschise în cădere. Urechea îl durea şi mai tare, de la lovitura 
lui Sam. 

„Şoarecele...” 

Pell se sprijini de un bolovan rece, fapt care, i se păru lui, mai 
reduse din durere. 

Se întrebă dacă Dance făcea parte din echipa de urmărire. 
Dacă da, atunci nu era nicio coincidenţă faptul că ea venise la 
cabană. Işi dăduse cumva seama că el furase Nissanul şi se 
îndreptase spre cabană. 

Ei bine, într-un fel sau altul, ea n-avea să mai reprezinte prea 
mult o ameninţare pentru el. 

Dar cum să iasă din situaţia de faţă? 

Polițistul care îl urmărea se apropia de el. Erau doar două 
trasee pe unde ar fi putut să ajungă în locul unde se afla el 
acuma, lângă bolovanii de pe plajă. Oricine ar fi venit spre el 
trebuia fie să se urce pe un perete înalt de vreo şase metri, fiind 
total expus, fie să vină direct pe potecă, expunându-se în 
momentul în care lua colţul. 

Pell ştia că doar un poliţist echipat ar fi încercat să urce zidul 

de piatră, iar cel care îl urmărea nu avea cu siguranţă 
echipamentul cu el. Deci trebuia să vină dinspre plajă. Pell se 
adăposti în spatele unor bolovani. Işi puse pistolul pe un bolovan 
aşteptând ca polițistul să se apropie. 
__Nu intenţiona să tragă ca să omoare. Poate doar să rănească. 
In genunchi sau undeva. lar apoi, când agentul ar fi căzut la 
pământ, l-ar fi orbit cu cuțitul. Ar fi lăsat staţia lângă el, astfel 
încât agentul în agonie să ceară ajutor, atrăgând atenţia tuturor 
asupra lui. lar Pell ar fi fugit într-o zona pustie a parcului. 


Auzi pe cineva care se apropia de el. Deşi agentul se chinuia 
să nu facă zgomot, Pell avea un auz fantastic. Daniel îşi luă 
pistolul şi se pregăti. 

Pell era cât se poate de calm. Nu se mai gândea nici la 
Rebecca, nici la Jennie şi nici măcar la Kathryn Dance. 

Deţinea controlul suprem. 


Dance, poziționată altundeva, se uita atentă pe plajă la 
Winston Kellogg, care se apropia de locul unde stătuse Pell 
atunci când încercase să o împuşte. Agentul avansa încet, 
uitându-se atent în jur, ţinând pistolul cu ambele mâini. Bărbatul 
se uită la o stâncă, gândindu-se cum să o escaladeze. Dar, cum 
pereţii erau abrupți, şi Kellogg era încălţat cu pantofii de stradă, 
nu prea avea şanse de reuşită. Pe lângă asta, ar fi fost o ţintă 
sigură sus pe stâncă. 

Uitându-se apoi la poteca din faţa sa, Kellogg păru să observe 
nişte urme în nisip, acolo unde stătuse Pell. Bărbatul se lăsă pe 
vine şi se uită atent, apoi se opri. 

— Ce se întâmplă? întrebă Samantha. 

Dance dădu din cap şi aruncă o privire spre Linda. Femeia era 
semiconştientă şi părea mai palidă ca înainte. Pierduse mult 
sânge şi avea nevoie urgent de îngrijire medicală. 

Dance sună la centrala Departamentului de Poliţie din 
Monterey şi întrebă când ajungeau întăririle. 

— Primele trupe în cinci minute, iar bărcile - în cincisprezece. 

Dance oftă. De ce dura atât de mult? Le dăduse locaţia, cu 
aproximaţie, şi le explicase cum să avanseze echipele medicale 
pentru a nu fi expuse. Dance se uită apoi la Winston, care 
încercuia încet stânca, cu soarele în spate. Agentul se îndrepta 
direct spre locul unde dispăruse Daniel Pell mai devreme. 

Trecu un minut îngrozitor de lung. Două. 

Unde era? Ce se... 

Apoi agenta auzi o explozie. 

Ce naiba fusese asta? 

Apoi zgomote de împuşcături din spatele stâncii, o pauză şi 
mai multe Împuşcături. 

— Ce s-a întâmplat? strigă Samantha. 

— Nu ştiu! Dance îşi scoase staţia. Win! Win! Eşti acolo? 
Terminat. 


Dar singurul răspunse fu zgomotul valurilor care se spărgeau 
de țărm şi ţipetele pescăruşilor speriaţi. 

Kathryn Dance fugi pe plajă, distrugându-şi pantofii preferaţi, 
marca Aldo. Dar nu îi păsa. 

In spatele ei, înapoi pe creastă, medicii aveau grijă de Linda şi 
de Samantha. Agenta dădu din cap spre cei doi ofiţeri care 
securizau zona cu bandă galbenă, deşi singurul martor era 
oceanul. Dance se aplecă şi trecu pe sub bandă, apoi dădu 
colţul, îndreptându-se repede spre stâncă. 

Dance se opri, iar apoi se aruncă în braţele lui Winston 
Kellogg. Bărbatul tremura şi se uita la ceea ce zăcea în faţa lor: 
cadavrul lui Daniel Pell. 

Bărbatul era întins pe spate, cu genunchii în aer şi cu braţele 
în lături. Pistolul lui stătea pe nisip, acolo unde îi zburase din 
mână. Ochii lui Pell erau întredeschişi, dar nu mai erau albaştri, 
ci deveniseră înceţoşaţi. 

Dance îşi dădu seama că mâna ei era în continuare pe 
spinarea lui Kellogg. Agenta îşi trase mâna, se dădu la o parte şi 
îl întrebă. 

— Ce s-a întâmplat? 

— Aproape că am intrat în el. Pur şi simplu se ascundea acolo, 
replică Kellogg, arătând spre nişte pietre. Dar l-am văzut exact 
la timp şi m-am ascuns. Aveam la mine o grenadă fumigenă de 
la motel, aşa că am aruncat-o spre el. Explozia l-a surprins, şi a 
început să tragă la întâmplare. Dar am avut noroc. Soarele era 
în spatele meu, şi cred că l-a orbit. Am tras înapoi şi... 

Kellogg tăcu şi ridică din umeri. 

— Eşti în regulă? 

— Da. Sigur. Doar puţin zgâriat de la pietre. Nu prea sunt 
obişnuit cu căţăratul. 

Agenta răspunse la telefonul care tocmai suna. Era TJ. 

— Linda o să fie bine, spuse tânărul. A pierdut mult sânge, dar 
glonţul a ratat organele vitale. Ah, şi Samantha nu e rănită grav. 

PĂPUŞA ADORMITĂ 

— Samantha? Dance nici nu observase că femeia era rănită. 
Ce s-a întâmplat? 

— S-a tăiat. Se pare că s-a bătut cu decedatul. Evident, 
înainte să ajungă decedat. E rănită, dar în regulă. 

Se bătuse cu Pell? 

„Şoarecele...” 


Nişte poliţişti de la Departamentul de Poliţie din Monterey 
ajunseră la scena crimei şi începură să-şi facă treaba. Michael 
O'Neil nu era cu ei. 

— Felicitări, îi zise un poliţist lui Kellogg, gesticulând înspre 
cadavru. 

Agentul FBI îi zâmbi înapoi. 

Experții în analiza limbajului trupului ştiu că zâmbetul este cel 
mai evaziv semnal emis de faţa umană. O faţă încruntată, o 
privire şocată sau una suavă înseamnă doar un singur lucru. In 
schimb, un zâmbet poate să însemne ură, indiferenţă, 
amuzament sau iubire. 

Dance nu ştia ce semnifica zâmbetul lui Kellogg. Dar, o 
secundă mai târziu, Kellogg se uită la bărbatul pe care îl ucise, 
iar zâmbetul îi pieri de pe buze de parcă nici nu ar fi existat 
vreodată. 


Kathryn Dance şi Samantha McCoy se opriră la spitalul din 
Monterey să o viziteze pe Linda Whiftield, a cărei recuperare 
decurgea bine. Femeia urma să rămână noaptea în spital, dar a 
doua zi se putea întoarce acasă. 

Samantha era condusă de Rey Carraneo înapoi la cabana 
Point Lobs, unde dorise să rămână peste noapte. Dance o 
invitase pe Samantha la cină, dar femeia îi replicase că dorea să 
stea singură o vreme. 

Şi cine ar fi putut-o învinovăţi? 

Dance părăsi spitalul şi se întoarse la sediul Biroului 
Californian de Investigaţii, unde le văzu pe Theresa Croyton şi 
pe mătuşa ei aşteptând-o în faţa maşinii, pregătite să îşi ia 
rămas-bun. Theresa se lumină la faţă când o văzu pe Dance şi o 
salută călduros. 

— Am auzit, spuse mătuşa fetei cu faţa ei severă, că Pell e 
mort. 

— Da. Aşa e. 

Apoi agenta le povesti tot ce se întâmplase la Point Lobos. 
Mătuşa părea nerăbdătoare să plece, dar Theresa voia să audă 
toate detaliile, iar Dance nu omise nimic. 

Theresa dădu din cap şi ascultă totul fără vreo urmă de 
emoție. 

— Nu pot să vă mulțumesc suficient, spuse Dance. Ați salvat 
viețile multor oameni. 


Nu pomeni nimic despre ce se întâmplase cu adevărat în 
noaptea crimelor, când Theresa se prefăcuse bolnavă. Dance se 
gândi că acel lucru urma să rămână secretul lor. Şi de ce nu? 
Spunând cuiva un lucru era deseori ca şi cum l-ai fi spus tuturor. 

— Vă întoarceţi în seara asta? întrebă agenta. 

— Da, spuse fata uitându-se la mătuşa ei. Dar ne oprim 
undeva înainte. 

Dance se gândi la posibilităţi: fructe de mare la cină, 
cumpărături la magazinele din Los Gatos... 

— Vreau să văd vechea mea casă, continuă fata. 

Acolo unde familia ei murise. 

— Ne vom întâlni acolo cu domnul Nagle. A vorbit cu familia 
care locuieşte acum acolo, şi au fost de acord să mergem în 
vizită. 

— Nagle a sugerat asta? întrebă Kathryn, gândindu-se să îl 
sune să îi spună să renunţe la idee. 

— Nu, a fost ideea mea, replică fata. Chiar voiam să merg. ŞI 
o să vină apoi la Napa să îmi ia un interviu. Pentru cartea lui. 
Păpuşa Adormită. Ala e titlul. Nu-i aşa că e ciudat să se scrie o 
carte despre tine? 

Mary Bolling rămase tăcută, deşi postura ei - umerii uşor 
ridicaţi şi maxilarul ţeapăn - îi spunea lui Dance că femeia nu 
era de acord cu ideea fetei şi că se şi certase cu ea pe tema 
asta. 

De regulă, după un eveniment atât de important în vieţile 
oamenilor - cum ar fi reuniunea Familiei sau călătoria Theresei 
pentru a-i ajuta -, apare tendinţa de a observa schimbări majore 
ale celor care au luat parte la tot. Dar acest lucru nu se întâmpla 
prea des, şi nu se întâmplase nici acum. Dance stătea faţă în 
faţă cu aceiaşi oameni pe care îi întâlnise mai devreme: o 
femeie îndesată, între două vârste, care încerca din greu să îşi 
asume rolul de părinte, şi o adolescentă care, acţionând 
impulsiv, făcuse un lucru extraordinar de curajos. Cele două se 
certaseră pe programul serii, şi, fără îndoială, fata câştigase. 

Poate că simplul fapt că această ceartă izbucnise, iar ele 
reuşiseră să o rezolve însemna că cele două mai făcuseră un 
pas în direcţia bună. „Poate aşa se schimbă oamenii”, gândi 
Dance. 

Agenta o îmbrăţişa pe Theresa, dădu mâna cu mătuşa ei şi le 
ură drum bun. 


Cinci minute mai târziu, Dance era înapoi în Aripa Fetelor din 
sediul Biroului Californian de Investigaţii, sorbind din ceaşca de 
cafea oferită de Maryellen Kresbach. Şi savurând o prăjitură de 
ovăz. 

Intrând în birou, agenta îşi aruncă cât colo pantofii Aldo şi 
începu să caute o pereche nouă: sandale Joan and David. Apoi, 
Kathryn se întinse şi se aşeză pe canapea. Agenta sorbi din 
cafeaua tare şi se uită după o pungă de bomboane M&M's pe 
care o aruncase pe undeva prin birou cu câteva zile în urmă. O 
găsi, şi le mâncă rapid; îşi dezmorţi oasele şi se uită la pozele cu 
copiii ei. 

Şi cu soţul ei. 

l-ar fi plăcut să poată să stea cu el în pat şi să îi povestească 
despre cazul Pell! 

„Ah, Bill...” 

Telefonul ei începu să sune, şi zâmbi fericită când se uită la 
ecran. Era Michael. 

— Bună, Michael! 

— Bună. Tocmai am aflat veştile. Eşti în regulă? Am auzit că 
au fost focuri de armă. 

— Pell a tras o dată spre mine, dar m-a ratat. Atâta tot. 

— Linda cum e? 

Dance îl puse la curent cu detaliile. 

— Şi Rebecca? 

— E la Terapie intensivă. O să supravieţuiască, dar nu va ieşi 
prea curând din spital. 

Michael îi spuse despre maşina menită să îi inducă în eroare - 
metoda preferată a lui Pell de distracţie şi de diversiune. Şoferul 
fusese forţat de Pell să telefoneze la poliţie şi să îşi raporteze 
propria moarte şi furtul automobilului. Apoi mersese acasă, 
parcase maşina în garaj şi rămase într-o cameră întunecată 
până când aflase veştile despre moartea lui Pell. 

Michael adăugă faptul că urma să îi trimită rapoartele de la 
cabana Butterfly, unde stătuseră Pell şi Jennie după evadarea 
din Sea View. 

Agenta era fericită să îl audă, dar simţea că era ceva în 
neregulă. Tonul lui părea tot ciudat. Bărbatul nu era furios, dar 
nu părea încântat să vorbească totuşi cu ea. Dance se gândi că 
tot ce spusese Michael despre Kellogg fusese deplasat, dar, deşi 


nu dorea ca detectivul să îşi ceară scuze, voia ca lucrurile dintre 
ei să revină la normal. 

— Eşti în regulă? îl întrebă ea direct. 

— Mda, răspunse el. 

Acel cuvânt nenorocit care putea însemna absolut orice. 

— Vrei să vii pe Punte diseară? 

— Nu pot. Îmi pare rău. Eu şi Anne avem alte planuri. 

Planuri. 

Alt cuvânt din aceeaşi categorie. 

— Mai bine te las. Voiam să îţi spun despre şoferul Nissanului. 

— Sigur. Ai grijă de tine. 

Dance închise şi se întoarse să verifice un dosar. 

Zece minute mai târziu, Winston Kellogg apăru în cadrul uşii. 
Agenta arătă neglijent spre un scaun, şi Win se tolăni în el. 
Bărbatul nu se schimbase: hainele lui erau pline de noroi şi de 
nisip. Apoi, văzând pantofii aruncaţi ai lui Dance, arătă spre ai 
săi şi râse. 

— Probabil că nu ai o pereche şi pentru mine. 

— Îmi pare rău, replică Dance. Nu am mărimea ta. 

— Păcat, continuă el. Cei verzi arată tare bine. 

Cei doi continuară să vorbească despre rapoartele care 
trebuiau completate şi despre raportul legat de utilizarea 
armelor de foc. Agenta se întrebă cât mai urma să rămână 
Winston în oraş şi îşi dădu seama că, indiferent dacă ar fi 
întrebat-o sau nu dacă voia să iasă în oraş, Win mai rămânea 
cinci zile, mai mult ca sigur. Atâta dura până când consiliul 
termina de luat mărturiile şi de finalizat rapoartele. 

„Nu ai vrea să ieşim împreună şi după? Cum sună asta?” 

Kellogg se întinse şi el, exact cum făcuse Kathryn în urmă cu 
câteva minute. Faţa lui îi dădea de înţeles femeii faptul că era 
tulburat. Probabil din cauza schimbului de focuri. Dance nu îşi 
folosise niciodată arma într-o confruntare cu un suspect. 
Reuşise să găsească criminali periculoşi, care de regulă erau 
ucişi de către alţi agenţi. Dar era un lucru total diferit să ţii arma 
aţintită asupra unui om şi să îl ucizi. 

lar Kellogg făcuse acest lucru de două ori în doar câteva zile. 

— Deci ce urmează? întrebă ea. 

—O0 să ţin un seminar în Washington pe tema 
fundamentalismului religios - care are numeroase lucruri în 
comun cu mentalitatea de sectă. Apoi o să îmi iau o mică 


vacanţă. Dacă toată lumea e de acord, evident, zise el şi îşi 
închise ochii. Kellogg arăta foarte atrăgător în hainele lui 
obişnuite şi cu părul lui ciufulit. Îmi pare rău, spuse el râzând. 
Nu ar trebui să adorm în birourile colegilor. Zâmbi sincer. Ah, 
încă un lucru. Am de pus la punct nişte dosare în seara asta, dar 
ce zici să ieşim mâine să luăm cina în oraş? E după, îţi aminteşti 
de ce am discutat? 

Agenta ezită un pic, gândindu-se. Ştia exact strategia 
subiecţilor inteligenţi într-un interogatoriu: anticipează fiecare 
întrebare încă înainte de a fi pusă şi au răspunsul pregătit. 

Dar, deşi se gândise mult la acest lucru, Kathryn fusese prinsă 
cu garda jos. 

— Mâine? Ce zici? repetă el, uşor timid, lucru un pic ciudat 
pentru un om care tocmai îl ucisese pe Daniel Pell, unul dintre 
cei mai periculoşi infractori din Monterey. 

„Tragi prea mult de timp”, îşi spuse Dance, care se uită la 
pozele copiilor, la pozele cu câinii şi la pozele cu răposatul ei 
soţ. Se gândi apoi la Wes şi replică: 

— Sigur. Mâine ar fi minunat. 

— S-a terminat, şopti Kathryn către mama ei. 

— Am auzit totul de la Michael. 

Cele două femei stăteau în casa lui Edie, în Carmel. Familia lui 
Kathryn se întorsese de la sediul Biroului Californian de 
Investigaţii. 

— Copiii au aflat? 

— Le-am spus eu cumva. Ceva de genul: „Mama se va 
întoarce astăzi la o oră normală, pentru că şi-a terminat cazul şi 
l-a prins pe tipul cel rău”. Le-am mai spus că nu ştiu detaliile. 
Mags oricum nu a fost atentă - compunea o melodie pentru 
tabără. Wes s-a dus direct la televizor, dar l-am pus pe Stu să îl 
cheme în curte să se joace ping-pong. Pare să fi uitat de toată 
povestea, dar cuvântul-cheie e „pare”. 

Dance le spusese părinţilor că nu dorea să îi spună lui Wes 
toate detaliile despre lucrurile întâmplate, până nu mai treceau 
câţiva ani de la moartea tatălui copilului. 

— O să am eu grijă de el, spuse agenta, şi îi mulţumi mamei 
sale. Apoi deschise o sticlă de bere Anchor Steam şi o turnă în 
două pahare. 

Edie sorbi din paharul său, apoi se încruntă şi o privi pe 
Kathryn. 

— Când l-aţi prins pe Pell? 

Dance îi spuse ora cu aproximaţie şi o întrebă de ce voia să 
ştie. 

Mama ei se uită la ceas şi continuă: 

— Am fost sigură că am auzit ceva în curte în jur de ora patru, 
patru şi jumătate. Nu m-am gândit pe loc la asta, dar pe urmă 
m-am întrebat dacă nu era oare Pell, care aflase unde locuim. 
M-am speriat puţin, chiar dacă maşina poliţiei era afară. 

Pell nu ar fi ezitat să îi ucidă - desigur, chiar planificase lucrul 
acesta -, dar nu era cazul. Pell era deja la casa lui Nagle la ora 
aceea. 

— Probabil că nu a fost el, replică Kathryn. 

— Poate a fost o pisică. Sau câinele lui Perkins. Trebuia să îl 
ţină înăuntru. O să vorbesc cu el despre asta. 

Kathryn ştia că mama ei chiar urma să facă asta. 

Dance îşi chemă copiii şi îi conduse înspre maşină, în faţa 
căreia o aşteptau deja cei doi câini. Agenta îşi îmbrăţişă tatăl şi 
îi spuse că urma să îi ia duminică seara pentru petrecerea de 


ziua lui de la clubul Marine. Dance avea să conducă ea, astfel 
încât părinţii ei să se poată simţi bine şi să consume câtă 
şampanie şi cât vin voiau. Kathryn se gândi să îl invite şi pe 
Winston Kellogg, dar se hotărî să nu se grăbească încă. Trebuia 
să vadă mai întâi cum decurgea întâlnirea lor. 

Dance se gândi apoi la cină şi la faptul că nu avea niciun chef 
de gătit. 

— Credeţi că supravieţuiţi cu clătitele de la Bayside? îi întrebă 
ea pe copii. 

— O, da! strigă fericită Maggie, care apoi începu să discute cu 
fratele ei ce fel de sirop sa folosească. 

Wes era şi el fericit, dar ceva mai reţinut decât sora sa. 

Ajunşi la restaurant, Dance îi aminti lui Wes că era rândul lui 
să decidă ce aveau să facă duminică până să meargă la 
petrecere. 

— La ce te-ai gândit? Vreun film? Vreo plimbare? 

— Nu ştiu încă, replică băiatul şi se întoarse să vadă meniul. 

Maggie dorea să comande şi nişte mâncare pentru câini, dar 
Dance îi explică faptul că veniseră să mănânce clătite doar 
pentru că nu avea ea să gătească, nu pentru a sărbători 
revederea câinilor. 

— Ai auzit de festivalul ăla care o să fie? o întrebă Wes în timp 
ce chelnerii le aduceau mâncarea. Cel cu bărcile. 

— Bărci? 

— Mi-a zis bunicul despre el. O paradă de bărci şi un concert 
în Cannery Row. 

Dance îşi aminti ceva legat de un festival cu tema John 
Steinbeck. 

— E duminică? Asta vrei să facem? 

— E mâine, replică Wes. Ar fi tare distractiv. Putem să 
mergem? 

Dance se amuză în sinea ei. Băiatul nu avea cum să fi aflat 
despre întâlnirea ei cu Winston. Sau aflase oare? Ea îşi dădea 
uşor seama ce gândeau copiii. Oare să fi fost şi invers? 

Dance turnă sirop peste clătite şi amână răspunsul. 

— Mâine-seară zici... Stai să mă gândesc. 

Reacţia ei iniţială când văzuse faţă tristă a băiatului fusese să 
îl sune pe Winston şi să îi spună că anula întâlnirea. 

„Uneori e mai uşor să...” 


Dance o opri pe Maggie înainte ca aceasta să îşi îmbibe clătita 
într-o adevărată mare de siropuri de afine şi căpşuni, iar apoi se 
întoarse înspre Wes. 

— Dragul meu, nu pot. Am alte planuri. 

— Ah. 

— Dar sunt sigur că bunicul o să vrea sa meargă. 

— Ce treabă ai? Te vezi cu Connie? Cu Martine? Poate vor să 
vină şi ei. Mergem cu toţii. Ar putea să vină cu tot cu gemeni. 

— Daaaa, strigă încântată Maggie, auzind de gemeni. 

Dance îşi amintea cuvintele psihologului ei: „Kathryn, nu poţi 
să iei în serios tot ce spune. Părinţii au tendinţa de-a crede că 
odraslele lor au obiecţii solide legate de posibili părinţi vitregi 
sau chiar de simple întâlniri. Nu poţi gândi aşa. El e supărat din 
cauză că, prin ochii lui, ceea ce faci tu se vede ca un fel de 
trădare a amintirii tatălui său. Nu are nimic de-a face cu 
partenerul propriu-zis”. 

— Nu, continuă Dance. O să iau cina cu bărbatul cu care am 
lucrat la acest caz. 

— Cu agentul Kellogg, nu? replică Wes. 

— Exact. Se întoarce în scurt timp la Washington, şi vreau să 
îi mulţumesc pentru ajutorul pe care ni l-a oferit. 

Femeia se simţea un pic ciudat pentru că îi sugerase lui Wes 
că distanţa mare dintre ei ar fi fost un obstacol în calea relaţiei 
dintre ei doi. (Se gândi că Wes, aşa sensibil cum era, ar fi putut 
trage deja concluzia că Dance îşi pusese deja problema să-i 
rupă de prietenii şi de familia de aici şi să se stabilească 
împreună cu ei în capitală.) 

— În regulă, replică băiatul, şi începu să mănânce absent o 
clătită. 

Dance îşi dădea seama foarte bine de reacţia lui. 

— Hei, fiule, ce ai păţit? 

— Nimic. 

— Bunicului i-ar plăcea foarte mult să meargă la festival cu 
tine. 

— Sigur. 

— Nu îţi place de Winston? întrebă ea direct. 

— E OK, 

— Poţi să îmi spui. 

Lui Kathryn îi cam pierise pofta de mâncare. 

— Nu ştiu... Nu e ca Michael. 


— Nu, nu e. Dar nu sunt mulţi oameni ca Michael. Michael, 
prietenul ei drag care momentan nici nu îi răspundea la telefon. 
Dar asta nu înseamnă că nu pot lua cina cu el, nu-i aşa? 

— Păi cred că nu. 

După câteva minute, Wes izbucni: 

— Nici lui Maggie nu îi place de el. 

— Nu am spus asta! sări fata. Nu spune chestii pe care eu nu 
le-am zis! 

— Ba da, ai spus asta! Ai zis că are burtă. 

— Nu am zis! replică fata şi roşi, Dance dându-şi seama din 
reacţia ei că fata chiar spusese aşa ceva. 

Kathryn zâmbi şi îşi lăsă tacâmurile din mână. 

— Ascultaţi-mă! Se uită la copiii ei. Nimic nu o să schimbe ce 
e între noi, indiferent cu cine ies la cină sau la film. Nimic nu o 
să ne schimbe vieţile, casa sau ce facem noi. Vă promit asta. In 
regulă? 

— În regulă, replică Wes, care nu părea totuşi convins. 

Dar acum Maggie era cea tulburată. 

— Nu te vei recăsători? 

— Mags, ce-ţi veni să întrebi aşa ceva? 

— Nu ştiu. Mă întrebam. 

— Nu îmi pot imagina cum e să mă recăsătoresc. 

— Nu ai spus că nu, murmură Wes. 

Dance râse la auzul răspunsului fără cusur al băiatului. 

— Ei bine, acesta îmi e răspunsul. Chiar nu mă pot imagina 
recăsătorită. 

— Vreau să fiu domnişoara de onoare, spuse Maggie. 

— Ei bine, nu avem timp acum să ne gândim la asta. Haide să 
mâncăm şi să bem! Şi să facem planuri pentru ziua de duminică. 
Trebuie să ne gândim serios la asta. 

— Sigur, replică Wes. 

Dance termină de mâncat, simțindu-se victorioasă pe toate 
planurile: fusese deschisă faţă de fiul ei şi primise acceptul lui 
de a se întâlni cu alţi bărbaţi. În mod surprinzător, un pas mic 
reuşise să aducă un progres fantastic. 

Într-un final, femeia cedă rugăminţilor lui Maggie şi comandă 
o clătită şi o porţie de cârnaţi pentru câini. Evident, fără sirop. 
Maggie se duse să hrănească animalele. Dylan devoră porţia lui 
într-o clipită, iar Patsy mâncă tacticos cârnatul, apoi se retrase 


cu clătită cu tot, căutând un loc unde să o ascundă pentru zilele 
negre. 


Ajunsă acasă, Dance petrecu următoarele câteva ore cu 
treburi administrative, printre care se numără şi un telefon dat 
lui Morton Nagle, căruia îi mulţumi din nou pentru tot ajutorul 
dat. 

Winston Kellogg nu o sunase, ceea ce era un semn bun 
(întâlnirea nu era anulată). 

Rebecca Sheffield era în recuperare după operaţia complicată 
prin care trecuse. Urma să mai rămână, sub pază, în spital, 
pentru cel puţin o săptămână. Avea nevoie de mai multe 
operaţii. 

Dance o sună pe Martine Christensen şi vorbi cu ea despre 
pagina lor web, apoi, după ce termină tot ce avea de discutat, 
se delecta cu desertul: popcorn. Un aliment perfect normal după 
o cină care constase din dulciuri. Dance găsi o casetă cu 
Wallace & Gromit şi o puse să ruleze, şi reuşi să salveze în 
ultimul moment resturile de mâncare din cuptorul cu microunde. 
Săptămâna trecută reuşise să dea foc pungii cu alimente. 

Femeia golea conţinutul într-un vas, când îi sună din nou 
telefonul. 

— Mamă, mor de foame! zise Wes agitat. 

Femeia fu bucuroasă când auzi cu ce voce spusese asta. Era 
clar că supărarea băiatului trecuse total. 

— Stai puţin, replică ea. E TJ la telefon. 

— Salută-l din partea mea, spuse băiatul, care apoi îşi îndesă 
nişte mâncare în gură. 

— Wes te salută. 

— Şi eu pe el. Ah, spune-i că am ajuns la nivelul opt la Zarg. 

— Asta e bine? 

— Nici nu ştii. 

Dance îi transmise mesajul lui Wes, care căscă ochii mari. 

— Opt? Nu se poate! 

— Wes e uimit. Ce s-a întâmplat? 

— Ce e cu toate chestiile alea? Pentru cine sunt? 

— Care „chestii”? 

— Rapoartele, e-mailurile, toate cele. Nu mai ţii minte? 


TJ se referea la raportul final, care în cazul acesta urma să fie 
de-a dreptul imens. Dance se ocupa de caz, iar Biroul Californian 
de Investigaţii deţinea jurisdicţia principală. 

— Pentru mine. Deşi ar trebui să spun „pentru noi”. 

— Îmi place mai mult prima variantă. Şefa, apropo, îţi 
aminteşti de Nimue? 

„Cuvântul misterios...” 

— Da. Ce e cu el? 

— Am mai găsit ceva ce ne-ar putea ajuta. Mai vrei să încerc? 

— Cred că da. Mai bine rezolvăm totul. 

— E bine mâine? Am o întâlnire în seara asta. O cheamă 
Lucreția. 

— Ai o întâlnire cu o fată pe nume Lucretia? Ar trebui să fii 
atent. Ştii ce? Adu-mi mie totul. Inclusiv chestia cu Nimue. Mă 
apuc eu de ele. 

— Şefa, eşti cea mai tare. Te chem la nuntă. 


VINERI 

Kathryn Dance, îmbrăcată cu un costum negru şi cu un 
pulover roşu de bumbac, aştepta în faţa restaurantului Bay View 
de lângă Fisherman's Wharf. 

Locul era într-adevăr deosebit, oferind o imagine superbă a 
coastei până spre Santa Cruz, chiar dacă momentan zona aceea 
nu se putea vedea cu ochiul liber. Dimineaţa era cel mai bun 
moment pentru a observa ceața deasă care se înălța peste ape, 
ceva caracteristic lunii iunie în peninsula Monterey. 
Temperatura ajungea pe la 13 grade Celsius. 

Noaptea trecută Dance fusese în culmea fericirii. Daniel Pell 
fusese oprit, Linda urma să supravieţuiască, Morton Nagle şi 
familia sa erau bine. Winston şi ea îşi făcuseră planuri pentru 
după. 

Dar astăzi lucrurile stăteau diferit. Dance se simţea mohorâtă, 
iar starea ei de spirit nu avea nimic de-a face cu vremea de 
afară. Mai multe lucruri duseseră la acest lucru, printre care 
faptul că începuseră pregătirile pentru înmormântarea 
poliţiştilor ucişi la primărie şi a celor de la cabană. 

Dance sorbi din cafea, apoi clipi surprinsă să vadă o pasăre 
colibri apărând de nicăieri, urmată de o a doua. Erau foarte 
drăguţe, dar puteau să devină extrem de enervante. 

lar apoi îl auzi pe Winston Kellogg salutând-o. Bărbatul venise 
din spatele ei, îşi trecuse mâna peste umerii ei şi o sărutase pe 
obraji. Nu prea aproape de gură, dar nici extrem de departe. 
Agenta zâmbi şi îl îmbrăţişă. 

Kellogg se aşeză la masă, iar Dance îi făcu semn chelneriţei, 
care veni să îi umple ceaşca la loc şi să îi toarne şi lui Winston 
una. 

— Am făcut nişte cercetări prin zonă, zâmbi Kellogg, şi mă 
gândeam că în seara asta am putea merge la Big Sur. E un loc 
numit Ventana acolo. 

— E foarte frumos. Nu am mai fost de ani de zile. 
Restaurantul e minunat, dar am avea ceva de mers. 

— Eu sunt de acord. Mergem pe Autostrada 1, nu? 

Asta ar fi însemnat să treacă pe lângă cabană. Agenta se 
gândi din nou la împuşcături, la sânge şi la Daniel Pell zăcând 
întins pe spate cu ochii aţintiţi către cerul întunecat. 

— Mulţumesc că te-ai trezit atât de devreme, zise Dance. 


— Păi, să iau micul dejun şi cina cu cine, replică Winston. 
Plăcerea e de partea mea. 

Femeia îi zâmbi şi continuă: 

— Uite cum stă treaba. TJ a aflat despre Nimue. Cel puţin aşa 
cred. 

Kellogg dădu din cap. Ceea ce căuta Pell în Capitola. 

— Prima dată am crezut ca avea de-a face cu vreo poreclă, iar 
apoi m-am gândit la jocul de calculator. 

Agentul dădu din cap. 

— Se pare că e o chestie de ultimă oră... Ar fi trebuit să 
consult specialiştii - copiii mei. În orice caz, mă tot gândeam că 
Pell şi Jimmy s-au dus la familia Croyton ca să fure programe, 
dar mi-am amintit că Reynolds îmi spusese că Richard Croyton 
îşi dăduse tot ce era legat de calculatoare muzeului de aici. Dar 
m-am gândit că erau totuşi ceva lucruri încă în arhive pe care 
Pell voia să le fure. Dar nu, Nimue e altceva. 

— Ce anume? 

— Nu ştiu sigur. Am nevoie de ajutorul tău. TJ a găsit un fişier 
pe computerul lui Jennie Marston. Numele acestuia era... Dance 
se opri o secundă, scoase o foaie de hârtie şi citi. „Secta 
sinucigaşă Nimue, din Los Angeles.” 

— Ce scria în document? 

— Asta e problema. A încercat să îl deschidă, dar avea o 
parolă. Va trebui să îl trimitem la Biroul Californian de 
Investigaţii să spargă cineva parola, dar va dura săptămâni 
întregi. S-ar putea să nu fie important, dar aş vrea să aflu 
despre ce e vorba. Speram că poate ştii tu pe cineva la FBI care 
să poată decoda mesajul mai rapid. 

Kellogg îi spuse despre un geniu în computere care stătea pe 
undeva prin Silicon Valley, în San Jose. _ 

— Dacă se poate face ceva atunci el va face. Il sun chiar azi. 

Dance îi mulţumi şi îi întinse lui Winston laptopul Dell al lui 
Jennie, băgat într-o pungă. Bărbatul semnă o hârtie care atârna 
de el şi îl puse lângă. 

Dance îi făcu semn chelneriţei. Ea nu putea mânca decât 
pâine prăjită în acea dimineaţă, dar Winston îşi comandă un mic 
dejun complet. 

— Spune-mi acum despre Big Sur, continuă el. Cred că arată 
foarte frumos. 


— Ah, replică ea. E minunat. Printre cele mai romantice locuri 
pe care le poţi vedea. 


Kathryn Dance stătea în biroul ei când Winston Kellogg apăru 
să o ia la întâlnire. Bărbatul purta haine care se asortau un pic 
cu ale lui Kathryn - geacă maronie, tricou deschis la culoare şi 
jeanşi. El avea jeanşi albaştri, ea negri. Ventana era o cabană, 
un restaurant şi o podgorie, dar, la urma urmei, cei doi erau în 
California. Aveai nevoie de costum şi de cravată doar în San 
Francisco, Los Angeles şi Sacramento. 

„Şi, desigur, la înmormântări”, îşi zise Dance. 

— În primul rând, începu Winston, să terminăm cu munca! 
Bărbatul deschise diplomatul său şi îi înmână lui Dance punga 
de plastic pentru dovezi, în care era laptopul găsit la cabana 
Butterfly. 

— Ai rezolvat deja? O să aflăm misterul legat de Nimue. 

Bărbatul zâmbi. 

— Îmi pare rău, dar nu... 

— Nimic? 

— Fişierul respectiv fie a fost scris intenţionat aşa, fie a fost 
mânărit. 

— Adică? 

— Când TJ a încercat să îl deschidă, în loc de propoziţii au 
apărut nişte cuvinte ciudate pe ecran. Aşa spuneau ei, oricum. 

— Nu se putea reconstitui mesajul nicicum? 

— Nu. Şi, crede-mă, ei sunt printre cei mai buni în domeniul 
calculatoarelor. 

— Ei bine, nu contează prea mult, la urma urmei, replică 
Dance. 

— Da, aşa zic şi eu, zise Winston zâmbind. 

— Eşti gata de plecare? 

— Mai stai o secundă. Femeia se ridică şi se îndreptă spre 
Albert Stemple, care stătea în hol însoţit de TJ. 

Dance îi privi, oftă şi dădu din cap. 

Agentul masiv şi ras în cap păşi în încăpere. TJ îl urmă 
hotărât. Ambii bărbaţi îşi scoaseră armele - Dance pur şi simplu 
nu putuse -, şi, după câteva secunde, Winston Kellogg era 
dezarmat şi încătuşat. 

— Ce dracu se petrece? urlă el furios. 

Dance îi răspunse, cu o voce surprinzător de calmă: 


— Winston Kellogg, eşti arestat pentru uciderea lui Daniel 
Pell. 


Capitolul 59 

Stăteau în camera numărul 3, una dintre camerele de 
interogatoriu din sediul Biroului Californian de Investigaţii, 
preferata lui Dance. Era ceva mai mare decât cealaltă (decât 
numărul 1, apoi urma numărul 2). Geamul din spate era şi el 
mai luminos. Camera avea şi o fereastră mică, şi, dacă nu erau 
trase perdelele, se putea vedea un copac afară. Uneori, femeia 
se folosea de arbore pentru a distrage atenţia celor interogaţi. 
Dar astăzi fereastra era închisă şi avea oblonul tras. 

Dance şi Kellogg erau singuri în încăpere. In spatele camerei 
video se aflau TJ şi Overby, amândoi nevăzuţi, desigur. 

Winston Kellogg refuzase un avocat şi era dornic să 
vorbească. Lucru pe care îl făcea cu o voce extrem de calmă 
(aproape ca tonul folosit de Daniel Pell la primul ei 
interogatoriu). 

— Kathryn, haide să revenim! Se poate? Nu ştiu ce crezi tu că 
se întâmplă, dar nu aşa trebuie să te ocupi de problemă. Crede- 
mă! 

Cuvinte care denotau aroganță - şi trădare. Femeia încercă să 
nu simtă durerea din suflet când îi replică: 

— Să începem! 

Apoi îşi puse ochelarii ei cu ramă neagră. 

— Poate că ai fost informată greşit. De ce nu îmi spui care 
crezi că e problema, şi vom vedea ce se petrece cu adevărat. 

De parcă vorbea cu un copil. ` 

Femeia se uită atentă la Winston Kellogg. Incerca să se 
convingă că era un interogatoriu ca oricare altul. Deşi, desigur, 
nu era. În faţa ei stătea un bărbat de care fusese atrasă şi care 
o minţise. Cineva care se folosise de ea aşa cum Daniel Pell se 
folosise de... ei bine, de toată lumea. 

Apoi Dance se concentră asupra sarcinii pe care o avea acum. 
Trebuia să îl prindă. Şi nimic nu o putea opri. 

Pentru că acum îl cunoştea suficient de bine. 

În primul rând, cum ar fi putut să îl catalogheze oare pe 
bărbat? Suspect de omucidere. 

În al doilea rând, avea acesta vreun motiv să mintă? Da. 

În al treilea rând, ce tip de personalitate avea? Extravertit, 
axat pe gândire şi analiză. Putea să fie cât de dură voia. 

În al patrulea rând, cum putea fi caracterizat stilul lui de a 
minţi? Machiavelic în cel mai înalt grad. E inteligent, are o 


memorie bună, foloseşte minciuna şi propriile abilităţi pentru a 
lucra în avantajul său. Va renunţa la minciună dacă va fi prins şi 
va începe să folosească alte arme, precum pasatul vinei, 
ameninţări sau atacuri. Va încerca să se folosească de 
sentimentele ei. 

„Va încerca să obţină informaţii pe care să le folosească mai 
târziu împotriva mea”, îşi reaminti ea. 

Trebuia să fii foarte atent cu „marii machiavelici”. 

Următorul pas era să determine cum reacţiona bărbatul la 
stres atunci când mintea - furie, negare, depresie sau negociere 
- şi să forţeze lucrurile când îşi dădea seama care era punctul 
sensibil. 

Dar aici era marea problemă. Dance era printre cei mai buni 
analişti din ţară când venea vorba despre limbajul trupului şi, cu 
toate acestea, încă nu îşi dăduse seama de minciunile lui 
Kellogg, deşi acesta o minţise în faţă. De regulă, 
comportamentul său nu era axat pe minciună, ci pe evaziune - 
cel mai greu e să detectezi informaţiile care nu sunt spuse. Dar 
Kellogg făcea parte dintr-o clasă aparte, a oamenilor aproape 
imuni la o asemenea analiză - în aceeaşi categorie cu pacienţii 
bolnavi psihic şi cu ucigaşii în serie. 

Şi cu fanaticii. 

Şi chiar asta credea despre Winston Kellogg. Nu era liderul 
unei secte, ci un bărbat la fel de fanatic şi de periculos, convins 
de cauza sa dreaptă. 

Cu toate acestea, trebuia să îl facă să cedeze. Dance trebuia 
să afle adevărul, să observe ce-i producea bărbatului o stare de 
stres. 

Aşa că atacă direct. 

Dance îşi scoase un reportofon din poşetă şi apăsă butonul de 
pornire. 

Se auzi un telefon cate suna, iar apoi: 

„— Rick Adams de la Departamentul tehnic aici. 

— Mă numesc Kellogg. Sun din Ninth Street, de la 
Departamentul de Poliţie din Monterey. 

— Da, agent Kellogg. Cum vă pot ajuta? 

— Mă aflu în zonă, şi am o problemă cu calculatorul. Am un 
fişier parolat, şi tipul care mi l-a trimis nu mai ştie parola. 
Sistemul de operare e Windows XP. 

— Sigur, mă descurc uşor cu asta. 


— AŞ prefera să nu apelezi la băieţi pentru asta. Şi la sediu se 
încearcă deja asta. 

— Ei bine, atunci ştiu pe cineva în Cupertino. Dar nu e deloc 
ieftin. 

— Lucrează rapid? 

— Ah, sigur. 

— Îmi poţi da numărul?” 

Ea opri reportofonul şi zise: 

— M-ai minţit. Ai zis că băieţii de la Tehnic s-au ocupat de 
asta. Dar nu e adevărat. 

— Eu... 

— Winston, Pell nu a scris nimic despre Nimue sau despre 
secta sinucigaşă. Eu am creat fişierul ieri-noapte. 

Bărbatul se holbă la ea. 

— Nimue a fost o pistă falsă, continuă agenta. Nu era nimic 
pe calculatorul lui Jennie până nu am pus eu fişierul acolo. TJ a 
găsit, într-adevăr, un articol referitor la Nimue, dar era doar 
povestea unei femei pe nume Alison Sharpe. Era un interviu în 
ziarul local din Montana - „Luna mea împreună cu Daniel Pell” - 
sau ceva de genul acesta. Cei doi se întâlniseră cu 12 ani în 
urmă, în San Francisco, când fata făcea parce dintr-un grup 
asemănător cu Familia şi era cunoscută ca Nimue. Liderul 
grupului a dat tuturor nume după personaje din epoca regelui 
Arthur. Pell şi ea s-au tot plimbat prin ţară, dar l-a părăsit după 
ce acesta a fost arestat în Redding pentru un caz de omor. Pell 
probabil că nu îi ştia numele adevărat, aşa că a căutat pe 
internet doar ce ştia - Alison şi Nimue - ca să o găsească. Vrând 
probabil să o ucidă, pentru că ştia despre vârful lui de munte. 

— Deci ai falsificat fişierul şi m-ai rugat pe mine să te ajut? De 
ce? 

— Îţi spun de ce. Limbajul corpului nu se limitează doar la 
fiinţele vii. Poţi afla multe lucruri şi din poziţia unui cadavru. 
Noaptea trecută, TJ mi-a adus toate fişierele din dosarul cazului 
Pell, pentru raportul final. Mă uitam peste pozele din Point 
Lobos. Dar ceva nu era în regulă. Pell nu zăcea ascuns în spatele 
pietrelor, ci era în spaţiu deschis, întins pe spate. Avea 
picioarele îndoite, şi pe genunchii lui erau urme de apă şi de 
nisip. Nu doar pe unul, ci pe amândoi. Ciudat, nu ţi se pare? 
Oamenii se apleacă atunci când se luptă, sau cel puţin au un 
picior plantat bine în pământ. Am mai văzut un bărbat ucis care 


stătea la fel ca Pell. Fusese obligat să îngenuncheze înainte să 
fie împuşcat. De ce ar fi ieşit Pell de la adăpost, s-ar fi lăsat în 
genunchi şi ar fi început să tragă înspre tine? 

— Habar nu am la ce te referi, replică foarte calm Kellogg. 

— Din raportul medicului legist am aflat că, după unghiul din 
care au pătruns gloanţele în corpul lui, tu stăteai în picioare, nu 
erai aplecat. Dacă, într-adevăr, ar fi avut loc un schimb de 
focuri, tu ai fi stat într-o poziţie de apărare, aplecat... Şi mi-am 
amintit şi ordinea în care au fost zgomotele. Prima dată s-a auzit 
bubuitura şi apoi, după un interval scurt, împuşcăturile. Nu. Eu 
cred că tu l-ai văzut pe Pell, ai aruncat grenada şi ai sărit pe el, 
dezarmându-l. Apoi l-ai pus să îngenuncheze, ai aruncat 
cătuşele pe nisip să şi le pună şi, când s-a întins după ele, l-ai 
împuşcat. 

— Prostii. 

Femeia continuă să vorbească, neafectată de intervenţia lui. 

— Şi bubuitura? După incidentul de la Sea View, trebuia să 
returnezi tot echipamentul. Aşa cere procedura standard. De ce 
ai păstrat grenada? Doar pentru că sperai să ai o şansă să îl 
ucizi pe Pell. Dance ridică o mână în aer, ca să nu fie întreruptă, 
şi continuă: Chiar dacă eu vorbesc prostii, moartea lui a ridicat 
multe semne de întrebare. M-am gândit să mai verific un pic şi 
să aflu mai multe lucruri despre tine. Aşa că am făcut rost de un 
dosar de la un prieten al soţului meu, şi am aflat câte ceva. Ai 
fost implicat în cazurile a doi suspecți, ambii lideri de sectă, care 
au murit împuşcaţi. Şi alţi doi lideri de sectă s-au sinucis în 
condiţii bizare, când tu lucrai cu agenţiile din oraşele respective. 
Sinuciderea din Los Angeles mi-a dat cele mai multe bătăi de 
cap, continuă agenta. O femeie care era lidera unei secte de 
sinucigaşi s-a aruncat de la etajul şase, la două zile după ce ai 
apărut tu să ajuţi Poliţia din Los Angeles. Dar, lucru ciudat, 
nimeni nu o auzise vorbind nimic despre sinucidere înainte de 
apariţia ta. Niciun bilet de adio; e drept, era sub investigaţie, dar 
pentru fraudă. Nu avea vreun motiv să se sinucidă. A trebuit, 
aşadar, să te supun la un test. Şi de asta am făcut documentul 
acela. 

Fusese un e-mail fals, care sugera că o fată cu numele de 
Nimue făcuse parte dintr-o sectă sinucigaşă şi avea informaţii 
cum că moartea acelei femei nu fusese întâmplătoare. 


— Ţi-am ascultat convorbirile, am pus o parolă simplă la 
fişierul respectiv şi ţi-am dat laptopul să văd ce urmează să faci 
în continuare. Dacă mi-ai fi spus ce scria în document, totul ar fi 
luat sfârşit, şi noi doi ne-am fi îndreptat spre Big Sur. Dar nu, tu 
ai sunat la tipul tău şi ai citit documentul. Nu era nimic în 
neregulă cu fişierul. Tu l-ai distrus. Desigur, trebuia să faci asta. 
Iti era frică să nu aflăm că în ultimii ani ai călătorit prin ţară şi ai 
ucis oameni precum Daniel Pell. 

Kellogg râse. Tonul său era deja uşor diferit. Se simţea 
stresat. Femeia făcuse adevărate progrese. 

— Kathryn, te rog, de ce aş face aşa ceva? 

— Din cauza fiicei tale, replică ea, cu o urmă de înţelegere în 
glas. 

Bărbatul rămase tăcut şi o privi fix în ochi, ca şi cum ar fi fost 
îndurerat, şi Dance îşi dădu seama că se apropia de adevăr. 

— Winston, eu nu prea pot fi păcălită. Şi tu eşti foarte, foarte 
bun. Am remarcat o deviaţie de la comportamentul normal doar 
când am adus vorba despre copiii şi familia ta. Dar nu m-am 
gândit mult la asta. Prima dată mi-am imaginat că era din cauza 
legăturii noastre şi pentru că tu nu te simţeai prea bine în 
compania copiilor. Dar pe urmă mi-am zis că ai văzut că eram 
curioasă sau suspicioasă şi ai recunoscut că ai minţit şi că ai 
avut o fată. Mi-ai spus despre moartea ei. Desigur, acesta este 
un truc clasic - confesiunea unei minciuni pentru a o acoperi pe 
alta. Şi care a fost minciuna? Fata ta chiar a murit într-un 
accident de maşină, dar acesta nu a avut loc chiar aşa cum l-ai 
descris tu. Se pare că tu ai reuşit să distrugi raportul din Seattle 
- nimeni nu l-a găsit -, dar eu şi TJ am refăcut povestea. Când 
fata ta avea 16 ani, începu Dance, a fugit de acasă pentru că tu 
urma să divorţezi. Fata a ajuns în Seattle într-un grup 
asemănător cu Familia. A rămas acolo timp de jumătate de an, 
dar apoi ea şi încă trei alţi membri ai grupului s-au sinucis, 
pentru că liderul sectei le ceruse să plece, din cauza lipsei de 
loialitate. Aşa că tinerii s-au sinucis aruncându-se cu maşina în 
ocean. 

„E un gând terifiant să fii dat afară din propria familie...” 

— Apoi ai devenit agent şi ai lucrat toată viaţa pentru a opri 
oameni ca individul responsabil indirect de moartea fiicei tale. 
Doar că, uneori, legea nu era de acord cu tine, şi tu trebuia să te 
ocupi singur de problemă. Înainte să vii aici, am vorbit cu un 


prieten din Chicago. Tu erai expertul în activitatea sectanţilor 
care îi ajuta la un caz. Raportul tău spunea că infractorul trăsese 
înspre tine, aşa că fuseseşi nevoit să îl elimini. Dar nu prea cred 
că a tras în tine. Eu cred că l-ai ucis, iar apoi ţi-ai provocat 
singur rana. Ceea ce înseamnă crimă. Exact ce ai făcut şi cu 
Pell. Dance simţi cum se înfuria. „Controlează-te, îşi spuse. 
Învață ceva de la Daniel Pell. Învață de la Winston Kellogg.” 
Familia bărbatului ucis a depus o plângere, şi au spus că totul 
fusese premeditare. Desigur, bărbatul avea un dosar plin de 
infracţiuni. Exact ca Pell. Dar nu folosise niciodată o armă de 
foc. Era îngrozit de ele. 

— A pus mâna pe un pistol, replică Winston, ca să tragă în 
mine. 

Winston îşi mişca uşor piciorul. O mişcare aproape 
insesizabilă, dar care îi trăda stresul. Aşadar, nici el nu era total 
imun la interogatoriul ei. 

Şi minţea. 

— Vom afla mai multe după ce recitim dosarele, continuă 
Dance. Şi, Winston, încă te verificăm şi în alte jurisdicții. Se pare 
că tu ai insistat să ajuţi poliţia din toată ţara când era vorba 
despre un caz care implica vreun lider de sectă. 

Charles Overby le spusese că fusese ideea lui să aducă un 
agent federal, expert în domeniul acesta. Dar, noaptea trecută, 
Dance începuse să se gândească că poate nu aşa se întâmplase, 
aşa că îşi întrebase şeful cum apăruse mai exact Winston 
Kellogg în cazul lor. Overby dăduse din colţ în colţ, dar, într-un 
final, recunoscuse că Winston Kellogg îi spusese lui Amy Grabe 
de la sediul FBI din San Francisco că venea să ajute la urmărirea 
lui Pell; nu accepta un refuz. Urma să ajungă imediat după ce 
dosarul lui din Chicago era gata. 

— M-am uitat apoi din nou la cazul Pell, replică ea. Michael 
O'Neil era supărat că tu voiai să atacăm la Sea View, în loc să 
cercetăm zona. Şi m-am întrebat de ce voiai să fii tu primul care 
intra pe uşă. Şi am aflat răspunsul. Ca să îl poţi ucide direct pe 
Daniel Pell. Şi ieri, pe plaja din Point Lobos, l-ai pus să 
îngenuncheze. Şi l-ai ucis. 

— Asta e dovada ta că l-am ucis? Poziţia lui? Kathryn, te rog! 

— Nu doar asta. Agenţii au găsit şi glonţul pe care l-ai tras 
spre mine, sus pe creastă. 

Bărbatul tăcu. 


— Ah, nu trăgeai pentru a mă răni, continuă Dance. Înţeleg. 
Voiai doar să nu mă mişc de acolo, astfel încât să nu pot 
interveni. 

— Pistolul s-a descărcat accidental, replică Kellogg. Am fost 
neglijent, e adevărat. Trebuia să îmi asum responsabilitatea, dar 
era un lucru jenant. Eu, un profesionist, comiţând o asemenea 
greşeală. 

Minciună. 

Bărbatul îşi coborâse uşor umerii şi îşi strânsese buzele. 
Dance ştia că nu urma nicio mărturisire - nici măcar nu dorea 
acest lucru -, dar măcar Kellogg trecuse într-o altă fază care 
exemplifica stresul. Nu era un robot până la urmă. Il lovise cu 
putere şi îl rănise. Lucru care valora pentru Dance cât o 
mărturisire. 

— Nu discut despre trecutul meu şi despre ce s-a întâmplat cu 
fiica mea, începu Winston. Poate că ar fi trebuit să vorbesc mai 
mult cu tine, dar nici tu nu vorbeşti despre soţul tău. Kathryn, 
uită-tr un pic în jur! continuă el. Uită-te cum e lumea! Uită-te cât 
de distruşi suntem noi. Familia e o specie pe cale de dispariţie, 
şi noi tânjim să ne fie nouă bine. Şi ce se întâmplă? Apare câte 
un Daniel Pell şi se foloseşte de cei vulnerabili. Femeile din 
Familie - Samantha şi Linda. Erau nişte copii buni, care nu 
făcuseră rău niciodată. Şi au fost seduse de un ucigaş. De ce? 
Pentru că Pell le-a ispitit cu singurul lucru pe care ele nu l-au 
avut niciodată: o familie. Era doar o chestiune de timp, continuă 
el, până când ele, sau Jennie Marston, sau oricine altcineva care 
avea legătură cu el începeau să ucidă. Sau să răpească fără 
milă copii. Să îi abuzeze. Până şi în închisoare Pell avea secta 
lui. Câţi dintre ei fac oare acelaşi lucru şi după ce sunt eliberaţi? 
Oamenii aceştia trebuie opriţi. Într-adevăr, acţionez foarte 
agresiv, dar am rezultate. Şi nu întrec măsura. 

— Nu treci dincolo de limita pe care ţi-ai impus-o singur, 
Winston! Dar nu trebuie să aplici standardele tale în astfel de 
cazuri. Nu aşa funcţionează sistemul. Nici Daniel Pell nu credea 
că făcea ceva greşit. 

Winston ridică din umeri şi îi zâmbi, un gest care însemna: 
„Tu vezi lucrurile într-un fel, eu altcumva. Nu o să ne mai 
contrazicem pe tema asta”. 

Totul fără a rosti vreun cuvânt, desigur. Dar pentru Dance 
acest lucru era identic cu o confesiune de vinovăţie. 


Zâmbetul lui se stinse, şi Winston se uită la ea. 

— Un lucru totuşi. Noi. Asta a fost real. Orice ai crede despre 
mine, asta a fost real. 

Kathryn Dance îşi aminti cum se plimbase cu el prin sediul 
Biroului Californian de Investigaţii, când îi vorbise despre viaţa 
lui: singurătate, slujba care compensa un mariaj nefericit, 
moartea îngrozitoare a fiicei sale. Dance nu se îndoia de faptul 
că, deşi o minţise în legătură cu misiunea, bărbatul chiar 
încercase să se apropie de ea. 

Şi observă că remarca lui - „asta a fost real” - era cât se 
poate de sinceră. 

Dar era irelevantă pentru interogatoriu, şi nici nu merita să îşi 
bată capul cu ea. 

— Serios, Kathryn, continuă Kellogg. Nu e o idee bună. Nu 
putem strica un caz ca ăsta. Nici pentru reputaţia Biroului 
Californian de Investigaţii, nici pentru reputaţia ta. 

— A mea? 

Kellogg îşi strânse buzele. 

— Îmi amintesc că s-au pus anumite întrebări despre cum l-ai 
interogat pe Daniel Pell în Salinas. Poate că ai spus sau ai făcut 
ceva ce i-a facilitat evadarea. Nu cunosc detalii. Poate că nu a 
fost nimic, dar am auzit-o pe Amy Grabe vorbind despre asta. 

Bărbatul ridică din umeri. 

Dance rămase neafectată de ameninţarea lui Winston şi ridică 
la rândul ei din umeri. 

— Dacă problema va mai fi adusă în discuţie, vom analiza 
faptele. 

— Cred că aşa e, replică Winston. Sper doar să nu îţi afecteze 
cariera pe termen lung. 

Dance îşi dădu jos ochelarii şi se apropie de el. 

— Winston, sunt curioasă. Ce ţi-a spus Daniel înainte să îl 
ucizi? Îşi aruncase pistolul şi era în genunchi. Apoi s-a ridicat şi 
te-a văzut. Ştia, nu-i aşa? Nu era prost. Ştia că avea să moară. A 
spus ceva? 

Winston rămase tăcut. 

leşirea ei nu fusese cel mai bun lucru, iar ea ştia că astfel 
pusese capăt interogatoriului. Dar asta nu mai conta. Femeia 
avea deja răspunsurile, ştia adevărul - cel puţin parţial. Lucru 
care, pentru o analiză a limbajului trupului, era suficient. 


Capitolul 60 

Dance şi TJ se aflau în biroul lui Overby. Şeful lor stătea pe 
scaun şi se uita la o poză cu el şi cu fiul său, la pescuit de 
somoni. Sau poate se uita la ceasul de pe birou. Era ora 8:30 
dimineaţa. Două nopţi la rând, şeful trebuise să lucreze. Un 
adevărat record pentru el. 

— Am văzut tot interogatoriul, spuse el. Te-ai descurcat bine, 
dar şi el a fost formidabil. Nu prea a recunoscut nimic. 

— Are o personalitate de tip machiavelic în cel mai înalt grad 
şi o atitudine antisocială, Charles. Nu e genul de om care să 
mărturisească. Eu voiam doar să văd apărarea lui şi cum îşi 
structurează răspunsurile. A distrus fişiere care conţineau dovezi 
şi care îl incriminau într-un caz din Los Angeles. A utilizat 
echipament în mod ilegal. Pistolul lui s-a declanşat automat 
înspre mine. Un juriu nu ar avea niciun fel de problemă în a da 
un verdict final. Pentru el, interogatoriul a fost un adevărat 
dezastru. 

— Serios? Părea foarte încrezător. 

— Da, şi o să aibă o apărare foarte reuşită - dacă o să se mai 
ajungă acolo. Dar, din punct de vedere tactic, cazul lui e clar. 

— Aresta un ucigaş înarmat! Şi tu spui că motivul lui este că 
fiica sa a murit din vina unui lider de sectă? Nu sună prea 
încurajator. 

— Eu nu prea caut motivul... Dacă un bărbat şi-a ucis nevasta, 
pentru juriu nu contează prea mult motivul. Crima rămâne 
crimă. Şi, atunci când facem legătura şi cu celelalte crime 
comise de Kellogg, nu va mai părea o telenovelă. 

Dance îi spuse şefului său despre celelalte incidente, despre 
Chicago, Forth Worth şi New York. Şi despre cele două 
sinucideri. Un caz mai aparte avusese loc în Florida, unde 
Kellogg ajutase poliţiştii locali cu nişte cazuri de răpiri. Un bărbat 
din Miami deţinea o casă undeva afară din oraş şi, precum Pell, 
avea nişte oameni care îl urmau. Kellogg îl împuşcase când 
acesta se repezise la o armă - pe care poliţia nu o găsise - în 
urma unui asalt. Dar mai târziu se aflase că bărbatul avea un 
restaurant, coordona un curs de studiere a Bibliei şi sprijinea cu 
bani un centru pentru îngrijirea copiilor cu un singur părinte, cât 
timp acesta era la muncă. Acuzaţiile de răpire fuseseră făcute 
de fosta lui soţie. Toate erau false. 


Ziarele locale încă mai puneau sub semnul întrebării moartea 
lui suspectă. 

— Interesant, dar nu sunt sigur că avem voie să folosim 
dovezile respective, replică şeful ei. Dar dovezile de pe plajă? 

Dance se gândi că Michael O'Neil nu era aici ca să se ocupe 
de partea tehnică a cazului. (De ce nu o suna?) 

— Au găsit cartuşul pe care Kellogg l-a tras înspre Kathryn, 
spuse TJ. Se potriveşte perfect cu modelul pistolului său. 

— S-a descărcat accidental, făcu Overby. Kathryn, stai 
liniştită, cineva trebuie să îşi asume răspunderea. 

— Cartuşele trase din pistolul lui Pell, de pe plajă, au fost 
găsite mai aproape de locul în care era Kellogg decât de cel în 
care stătea Pell. Kellogg a folosit probabil arma lui Daniel, astfel 
încât să pară că era în autoapărare. Ah, şi cei de la laborator au 
găsit nisip în cătuşele lui Kellogg. Ceea ce înseamnă că... 

— Ceea ce sugerează că... o corectă Overby. 

— Ceea ce sugerează că Winston Kellogg l-a dezarmat pe Pell, 
apoi l-a dus în spaţiu deschis, i-ar aruncat cătuşele şi, când 
Daniel s-a aplecat să le ridice, Kellogg l-a împuşcat. Charles, 
uite, continuă agenta, nu spun că sunt sută la sută sigură că am 
câştiga cazul, dar Sandoval îl poate câştiga. O să depun 
mărturie că Pell nu reprezenta o ameninţare atunci când a fost 
împuşcat. Poziţia cadavrului arată clar lucrul acesta. 

Overby se uită în jur şi îşi opri privirea pe o altă poză. 

— Motivul? 

„Nu a fost atent mai devreme? Probabil că nu.” 

— Ei bine, fiica sa. Kellogg ucide pe oricine care are legătură 
Cu... 

— Nu, nu motivul lui Kellogg ca să îl ucidă pe Pell. Motivul 
nostru să îl dăm în judecată. 

A, sigur. Se referea la motivul e;. Oare să fi fost răzbunare, 
pentru că Winston o trădase? 

— O să iasă totul la iveală. Avem nevoie de un răspuns. 

Şefului ei îi ieşise totul din plin. Era rândul ei. 

— Pentru că Winston Kellogg a ucis pe cineva din jurisdicţia 
noastră. 

Overby răspunse la telefonul care tocmai suna. 

— Bun motiv, şopti TJ. 

Şeful Biroului Californian de Investigaţii se ridică în picioare şi 
îşi aranjă cravata. 


— Avem musafiri. FBl-ul e aici. 


— Charles, Kathryn... 

Amy Grabe sorbi din cafeaua oferită de asistentul lui Overby 
şi îl salută din cap pe TJ. 

Dance îşi alese un scaun fără spătar, care era situat fix lângă 
frumoasa agentă din San Francisco. Dance nu alesese 
canapeaua mult mai confortabilă, dar şi mai joasă aflată în faţa 
femeii. Dacă ar fi stat pe canapea, ar fi fost sub nivelul ei. Lucru 
care te pune din start în dezavantaj într-o discuţie. Apoi îi spuse 
agentului FBI toate detaliile aflate despre Kellogg şi despre 
Nimue. 

Grabe ştia câte ceva, dar nu tot. Femeia o ascultă încruntată, 
dar calmă, cu un braţ pe mâneca de la cealaltă mână. 

— Amy, Kellogg e un agent FBI care îi ucide pe acei oameni. 
Ne-a minţit. A simulat un asalt chiar şi atunci când nu era 
nevoie. Au fost răniţi aproape doisprezece oameni din cauza lui. 
Unii puteau muri. 

Overby se juca într-una cu pixul, iar TJ se gândea la faptul că 
era, într-adevăr, un moment dificil. 

Grabe se uită atentă în jurul ei şi îi răspunse lui Dance: 

— Toată situaţia e complicată. Inţeleg asta. Dar, orice s-ar fi 
întâmplat, am primit un telefon prin care ni s-a cerut ca Winston 
să fie eliberat. 

— De la Departamentul de Poliţie din Monterey? 

— Da, dădu ea din cap. De la cineva sus-pus. Winston eo 
vedetă. A salvat sute de oameni. Dar, dacă te face să te simţi 
mai bine, am vorbit cu ei, şi vor deschide totuşi o anchetă. Vor 
verifica să vadă dacă Winston şi-a depăşit atribuţiile. 

— Să verifice? întrebă Dance. Vorbim aici despre morţi în 
circumstanţe dubioase - sinucideri false. Şi, te rog, totul e o 
răzbunare. E foarte simplu. Hristoase, până şi Pell voia 
răzbunare. Şi cine ştie ce lucruri a mai făcut Kellogg. 

— Kathryn, o atenţionă şeful ei, dar fu întrerupt de Amy. 

— Ideea e că Winston e agent federal, care se ocupă de 
investigaţii, iar criminalii pe care îi urmăreşte sunt periculoşi şi 
inteligenţi. În unele cazuri, au murit în timp ce se împotriveau. 
Se întâmplă aşa în majoritatea cazurilor. 

— Pell nu ripostase! Pot să depun mărturie dacă e nevoie. Pell 
a fost ucis. 


Overby se juca în continuare cu pixul. Bărbatul era 
extraordinar de stresat. 

— Kellogg a arestat - şi chiar a arestat - mulţi oameni 
periculoşi. lar câţiva au şi murit. 

— In regulă, Amy, putem continua să ne certăm ore întregi. 
Ideea e că eu vreau să îi prezint acest caz de omucidere lui 
Sandy Sandoval, fie că Washingtonul e de acord cu mine sau nu. 

— Federalism, zise TJ. 

Pixul lui Overby se auzi bocănind în timp ce şeful Biroului 
Californian de Investigaţii tuşea. 

— Nici măcar nu e un caz nemaipomenit, sublinie Amy. 

Se pare că citise toate detaliile cazului pe drum. 

— Nu trebuie să fie o lovitură de zile mari. Dar Sandy poate să 
îl câştige. 

Grabe lăsă ceaşca de cafea din mână şi se uita la Overby. 

— Charles, cei de sus au cerut în mod explicit să nu continui 
cu acuzațiile. 

Dance nu avea de gând să-i lase să abandoneze cazul. Şi, la 
naiba, motivul ei era că bărbatul care o cucerise o şi trădase. 

„Nu ai vrea să ieşim împreună şi după? Cum sună asta?” 

— E o situaţie dificilă, replică Overby. Ştiţi ce spunea Oliver 
Wendell Holmes? spunea că tocmai cazurile grele fac ca legea 
să fie interpretată greşit. Ceva de genul ăsta. 

„La ce se referă oare?” se întrebă Dance. 

— Kathryn, spuse Amy, Daniel Pell era un bărbat periculos. A 
ucis oameni ai legii, a ucis oameni pe care îi cunoşteai şi a ucis 
şi oameni nevinovaţi. Te-ai descurcat excepţional într-o situaţie 
dificilă. Ai reuşit să îl opreşti. Şi Kellogg a contribuit la asta. V-aţi 
descurcat fantastic. 

— Exact, replică Overby, şi lăsă pixul din mână. Ştii de ce îmi 
aminteşte asta, Amy? De cazul lui Jack Ruby, care l-a ucis pe 
asasinul lui Kennedy. Nimeni nu s-a plâns că l-a ucis pe Oswald. 

Dance îşi strânse dinţii cu putere. Exact aşa cum Overby o 
„reasigurase” pe Grabe că ea nu fusese vinovată de evadarea 
lui Pell, de data asta şeful ei avea să o lase baltă. Refuzând să 
înainteze cazul lui Sandy Sandoval, Overby nu se acoperea doar 
pe el; era la fel de vinovat de crimă ca însuşi Kellogg. Dance se 
lăsă pe spate, cu umerii căzuţi. Observă cu colţul ochiului 
strâmbătura lui TJ. 

— Exact, continuă Grabe. Aşa că... 


Dar Overby ridică o mână. 

— E totuşi ceva ciudat la cazul acela. 

— Ce caz? întrebă Amy. 

— Cazul Ruby. Cei din Texas l-au arestat pentru crimă. Şi ce 
crezi că s-a întâmplat? Jack Ruby a fost condamnat la 
închisoare. Amy, trebuie să te refuz. Voi trimite cazul lui Kellogg 
la procuror. O să îl acuz de crimă. Şi de faptul că a atacat un 
agent de-al nostru. La urma urmei, a tras înspre Kathryn. 

Kathryn Dance simţi cum inima îi bătea mai repede. Auzise 
oare bine? Până şi TJ era surprins. 

Overby se uită la Dance şi continua: 

— Şi cred că vom adăugă la capetele de acuzare şi 
ascunderea de dovezi în faţa unui agent de investigaţii. Kathryn, 
tu ce crezi? 

Nici nu se gândise la asta. 

— Excelent, replică femeia. 

Grabe se scarpină pe obraz. 

— Charles, crezi că e o idee bună? 

— O, da. Categoric. 


SÂMBĂTĂ 

O femeie zăcea în pat, plângând în hohote. Femeia se uita la 
tavanul camerei ieftine de hotel, din Del Monte, în apropiere de 
Autostrada 1, ascultând zgomotul traficului. 

Dorea să nu mai plângă. 

Dar nu putea. 

Pentru că el era mort. 

Daniel al ei nu mai era. 

Jennie Marston îşi atinse rana care-i zvâcnea pe sub bandajul 
de pe cap. Îşi aminti ultimele ore petrecute cu Daniel, în ziua de 
joi. Cei doi stăteau pe plajă şi Pell îi arăta piatra cu o formă ce-i 
amintea de Jasmine, pisica mamei sale, singura fiinţă căreia 
mâna ei nu i-ar fi făcut niciun rău. 

Îşi aminti cum Pell se juca agale cu bolovanul în mână. 

— Exact la asta mă şi gândeam, draga mea. Arată ca o pisică. 
Apoi o strânsese în braţe şi îi şoptise: Mă uitam la ştiri... 

— Ah, la motel? 

— Da. Poliţia a aflat despre tine. 

— Despre... 

— Da. Îţi ştiu numele. Ştiu cine eşti. 

— Da? 

— Da. 

— Nu! Daniel, dragul meu, îmi pare rău, zisese ea şi începuse 
să tremure. 

— Ai lăsat ceva în cameră, nu? 

Apoi Jennie îşi aminti. Lăsase e-mailul în jeanşi. 

— Era primul tău e-mail, spuse ea cu voce slabă. Cel în care 
îmi spuneai că mă iubeşti. Nu am putut să îl arunc. Mi-ai spus să 
fac asta, dar nu am putut. Imi pare rău... 

— Scumpo, e în regulă. Dar acum trebuie să vorbim. 

— Sigur, drăguţule, îi replicase ea. 

Apoi îşi frecase nasul şi se gândise că nici cântecele de îngeri 
nu o mai puteau ajuta. 

Pell avea să o părăsească. Avea să o alunge. 

Dar lucrurile erau mai complicate de atât. Se pare că o femeie 
care făcuse parte din Familie lucra împreună cu el. Rebecca. Cei 
doi urmau să înceapă o altă Familie şi să se retragă pe vârful lui 
de munte. 

— Nu trebuia să faci parte din planul nostru, îi spuse Pell, dar, 
după ce te-am cunoscut, m-am răzgândit. Ştiam că nu aş putea 


trăi fără tine. O să vorbesc cu Rebecca. O să dureze un pic... e 
dificilă. Dar până la urmă o să fie de acord cu mine. O să vă 
împrieteniţi. 

— Nu ştiu... 

— Noi doi, scumpo, vom fi aceeaşi echipă. Niciodată nu am 
fost atât de legat de ea. Cu ea era altceva. 

Dacă era vorba doar despre sex, era în regulă. Jennie nu era 
geloasă din acest motiv, nu foarte. Ar fi fost geloasă dacă Daniel 
ar fi iubit pe altcineva, râzând împreună şi stând de vorbă, dacă 
altcineva ar fi fost „scumpa” lui. 

— Dar acum trebuie să fim atenţi, continuă el. Poliţia ştie cine 
eşti, şi te poate găsi cu uşurinţă. Aşa că trebuie să dispari. 

— Să dispar? 

— Pentru o vreme. O lună sau două. Da, nici mie nu îmi place 
ideea asta. O să îmi fie dor de tine. 

Jennie văzuse că Pell nu minţea. 

— Nu te îngrijora. Totul va fi bine. Nu te părăsesc. 

— Serios? 

— Da. O să ne prefacem că te-am omorât, şi poliţia nu o să te 
mai caute. O să trebuiască să te tai un pic. O să pătăm un 
bolovan de sânge. Ah, şi poşeta ta. Ei vor crede că te-am ucis cu 
piatra şi că te-am aruncat în ocean. O să doară. 

— Dacă asta înseamnă că putem fi împreună. (Deşi, în mod 
ironic, Jennie era mai degrabă îngrijorată pentru părul ei. Cum 
urma să arate acum?) 

— Nu aş face asta, draga mea. Dar nu avem de ales. Nu mă 
pot tăia pe mine. 

— E în regulă. 

— Vino aici şi aşază-te! Prinde-mă de picior şi strânge-mă 
tare. Nu o să te doară atât de mult dacă procedăm aşa. 

Durerea fusese înfiorătoare. Dar fata îşi muşcase mâneca şi 
strânsese piciorul lui Pell, reuşind cumva să nu urle când cuțitul 
îi pătrunsese în carne şi sângele începuse să curgă. 

Poşeta însângerată... piatra însângerară... 

Pell îi dăduse o adresă a unui motel din San Francisco. Urma 
să o sune când totul se termina. Cei doi conduseseră apoi până 
în locul unde era ascuns Fordul Focus furat din Moss Landing, şi 
Pell îi înmânase cheile. Apoi îşi luaseră rămas-bun, şi fata se 
cazase în hotelul în care era şi acum. Imediat ce intrase pe uşă, 


deschisese televizorul şi se aruncase în pat. Prima ştire pe care 
o văzuse era despre moartea lui Pell. 

Femeia începuse să urle disperată, dar, într-un final, 
adormise. Apoi se trezise şi se uitase neîncetat, fix, la tavan. 

li amintea de zilele când stătea în dormitor cu capul pe spate, 
aşteptând să nu îi mai curgă sânge din nas. 

Dormitorul lui Tim. 

Şi altele. Multe altele. 

Intinsă pe spate şi aşteptând, aşteptând, aşteptând... 

Jennie ştia că trebuia să plece. Poliţia o căuta - îşi văzuse 
poza la televizor. 

„Aşa că, Jennie, ridică-te!” 

Cu toate acestea, în ultimele câteva ore cât zăcuse în patul 
acela, simţise că se petrecea ceva ciudat cu ea. 

O schimbare, ca un prim îngheţ la început de iarnă. Se întrebă 
ce era, dar brusc îşi dădu seama. 

Furie. 

Jennie Marston nu se înfuria prea des. Chiar era o adevărată 
expertă în a trece prin cele mai proaste stări, în a se teme, în a 
se precipita şi în a aştepta durerea să dispară. 

Sau în a aştepta suferinţa să înceapă. 

Dar acum era furioasă. Mâinile ei tremurau şi respiraţia 
începu să se înteţească. Şi, la fel de brusc, se calmă. Era ca şi 
cum ai face bomboane - fierbi zahărul vreme îndelungată până 
când începe să dea în clocot (şi atunci poate să te ardă). Dar 
apoi îl torni într-o cratiţă şi aştepţi să se răcească. 

Aşa simţea Jennie acum. O furie rece în adâncul sufletului. 
Greu... 

Femeia se duse la baie şi făcu un duş. Apoi se aşeză în faţa 
oglinzii şi se machie timp de jumătate de oră. 

Era mulţumită de rezultat. 

„Cântece de îngeri...” 

Se gândea la ziua de joi, când îl îmbrăţişase plângând pe 
Daniel. 

— O să îmi fie aşa dor de tine, dragul meu, îi spusese ea. 

— Draga mea, replicase el, trebuie să merg să mă ocup de 
ceva. Să mă asigur că muntele nostru e în regulă. Dar mai 
trebuie să faci ceva pentru mine. 

— Ce anume, Daniel? 


— Îţi aminteşti noaptea aceea pe plajă? Când am avut nevoie 
să mă ajuţi cu ceva? Cu femeia din portbagaj. 

Fata dădu din cap. 

— Vrei... Vrei să te ajut să facem iarăşi ceva asemănător? 

— Nu vreau să mă ajuti. Trebuie să faci tu asta. 

— Eu? 

— Da. 

Pell se apropiase de ea şi o privise fix în ochi. 

— Dacă nu faci asta, nu putem fi împreună, nu ne putem găsi 
liniştea. 

Jennie dăduse încet din cap. Pell îi înmânase pistolul şi îi 
arătase cum să îl folosească. Jennie era surprinsă să vadă că nu 
era atât de greu. 

lar acum, în continuare furioasă, femeia se îndreptă spre 
patul din cameră şi goli conţinutul pungii pe care o avea: 
pistolul, bani, nişte obiecte personale şi ultimul lucru pe care i-l 
dăduse Daniel. Adresa lui Kathryn Dance scrisă pe o foaie de 
hârtie. Adresa lui Stuart şi a lui Edie Dance, alte câteva care 
erau şi ele scrise tot acolo. 

Apoi îşi aminti ce îi spusese el atunci. 

— Ai răbdare, draga mea. Şi aminteşte-ţi ce te-am învăţat! 

— Să nu pierd controlul niciodată, recită ea. 

— Nota 10 cu felicitări, scumpo, spusese el şi o sărutase. 

Ultimul lor sărut. 

Dance părăsi sediul Biroului Californian de Investigaţii şi se 
îndreptă spre Point Lobos, să vadă cum să transfere cheltuielile 
lui Kellogg în contul Biroului Californian de Investigaţii. 

Charles Overby nu era prea încântat de situaţia care generase 
un conflict de interese inevitabil: unui acuzat de crimă îi erau 
plătite cheltuielile făcute pentru a ajuta însăşi instituţia care-l 
arestase. Totuşi, Overby acceptă să achite costul cabanei. 
Momentul său de bunătate, când îi susţinuse în acuzarea lui 
Kellogg, nu se mai extinse şi la celelalte aspecte. Bărbatul 
păruse foarte nemulţumit de nota de plată. („Cabernet Jordan. 
Cine a băut aşa ceva? Şi încă două sticle!”) 

Dance nu îi mai spusese că o lăsase pe Samantha să mai 
rămână la cabană câteva zile în plus. 

În drum spre Point Lobos, agenta ascultă Green Grow the 
Rushes O de la Altan, formaţia galeză care îi plăcea ei atât de 
mult. Melodia o bântuia, acesta era cuvântul potrivit într-o 
asemenea situaţie, din moment ce agenta se îndrepta spre 
cabana unde muriseră oameni cu puţin timp în urmă. 

Dance se gândea la drumul pe care avea să-l facă weekendul 
viitor, cu copiii şi cu câinii, spre California de Sud. Urma să 
înregistreze nişte cântăreţi mexicani de lângă Ojai. Erau fani ai 
paginii ei de web şi îi trimiseseră lui Martine nişte Mp3-uri cu 
piesele lor. Dance voia şi nişte înregistrări live. Trupa suna 
fascinant, şi Dance abia aştepta să îi vadă. 

Drumul nu era deloc aglomerat, însă vremea proastă 
revenise. Dance văzu doar o singură maşină pe autostradă, un 
sedan albastru, care era în spatele ei cam la jumătate de 
kilometru. 

Dance ieşi de pe drum şi se îndreptă spre cabana Point Lobos, 
apoi se uită la telefonul ei. Încă nu primise niciun mesaj de la 
O'Neil. Dance ar fi putut să îi telefoneze folosind un caz ca 
pretext, iar atunci Michael ar fi sunat-o înapoi. Dar nu putea să 
facă asta. În plus, poate era mai bine să fie mai distanţi acum. E 
mai bine aşa când eşti prietenă atât de bună cu un bărbat 
căsătorit. 

Femeia parcă lângă cabană şi aşteptă finalul melodiei, 
gândindu-se la rugămintea Lindei cu privire la înmormântarea 
lui Pell. Îşi aminti apoi de înmormântarea lui Bill. 


Era normal ca Bill, ai cărui copii, soţie şi casă erau în Pacific 
Grove, să fie înmormântat în apropiere. Mama lui dorise totuşi 
să fie înmormântat în Los Angeles, oraşul unde acesta fugise la 
18 ani, întorcându-se de acolo acasă doar de sărbători. Doamna 
Swenson fusese foarte hotărâtă când venise vorba de 
înmormântarea fiului ei. 

Dance reuşise totuşi să îşi impună punctul de vedere, deşi o 
duruse să vadă lacrimile soacrei sale. Bill era înmormântat pe 
un deal, de unde se puteau vedea copacii, oceanul şi sclipirea 
unei găuri din Pebble Beach - un monument în cinstea 
jucătorilor de golf care muriseră de tineri. Îşi amintise că, deşi 
nici ea, nici soţul ei nu jucaseră golf, plănuiseră să înveţe la un 
moment dat. 

— Poate când ieşim la pensie, îi spusese el. 

— Să ieşim la pensie? Ce înseamnă asta? 

Dance cobori din maşină, intră în birourile de la Point Lobos şi 
se ocupă de hârţogăraie. 

— Am primit deja nişte telefoane, îi spuse recepţionerul. 
Reporterii vor să facă poze cu cabana. Şi cineva vrea să 
transforme în obiectiv turistic locul unde a fost împuşcat Pell. 
Oribil. 

Da, aşa era. Morton Nagle nu ar fi fost de acord; poate că 
antreprenorul cu ideea aceea urma să apară menţionat în vreo 
notă din cartea lui. 

Pe când se îndrepta spre maşină, Dance observă o femeie 
care privea oceanul cu părul în vânt. Dance continuă să 
înainteze; femeia se întoarse şi începu să o urmărească. De 
asemenea, agenta văzu o maşină albastră parcată în apropiere. 
Oare ea să fi fost şoferiţa? Apoi observă că maşina era un Ford 
Focus. Automobilul fusese furat la Moss Landing, şi nu îl mai 
văzuse nimeni de atunci. Oare să... 

In acel moment, femeia se apropie de ea şi strigă: 

— Tu eşti Kathryn Dance? 

Agenta se opri surprinsă şi se întoarse. 

— Da, eu sunt. Te cunosc de undeva? 

Femeia se apropie şi mai mult de Dance şi îşi dădu jos 
ochelarii de soare. Faţa ei îi părea cunoscută, deşi agenta încă 
nu îşi dădea scama de unde. 

— Nu ne-am cunoscut. Dar ne ştim. Eu sunt prietena lui 
Daniel Pell. 


— Tu eşti... 

— Jennie Marston. 

Dance îşi coborî mână înspre pistol, dar, înainte să apuce să 
ia arma, Jennie continuă: 

— Vreau să mă predau. Apoi fata îşi întinse mâinile pentru a fi 
încătuşată. 

Dance nu mai văzuse aşa ceva de când era în cadrul poliţiei. 


— Trebuia să te ucid, spuse femeia, 

Dance nu fu prea alarmată la auzul acestui lucru, ţinând cont 
de faptul că Pell era mort, Jennie era legată, şi în maşina ei nu 
era niciun fel de armă. 

— Mi-a dat un pistol, dar l-am lăsat la motel. Sincer, nu aş 
putea să te rănesc. 

Nici nu părea în stare. 

— Mi-a spus că niciun poliţist nu i-a citit intenţiile aşa cum ai 
făcut-o tu. Îi era frică de tine. 

„Ameninţările trebuie eliminate...” 

— Aşa că ţi-a înscenat moartea? 

— M-a tăiat. Jennie îi arătă bandajul de la cap. Mi-a luat nişte 
piele şi păr. Scalpul sângerează mult de tot. Apoi mi-a dat 
adresa ta şi a părinţilor. Trebuia să te omor. Pell ştia că nu l-ai fi 
lăsat să scape. 

— Tu ai fost de acord cu el? 

— Nu am spus nici da, nici ba. Jennie dădu din cap. Era greu 
să îl refuz. Pur şi simplu, Daniel s-a gândit că am acceptat. 
Pentru că tot timpul făceam ce voia el. Voia să te ucid, apoi 
urma să rămân cu el şi cu Rebecca undeva prin munţi. Urma să 
începem o nouă Familie. 

— Ştiai despre Rebecca? 

— Da. Mi-a spus totul. E adevărat că ea mi-a trimis e-mailurile 
şi s-a dat drept el? şopti Jennie. 

— Da. 

Jennie îşi strânse buzele. 

— Nu păreau scrise de el. Mi-am imaginat că erau scrise de 
altcineva, dar nu am vrut să întreb. Uneori nu vrei să afli 
adevărul. 

„Amin”, zise Dance. 

— Cum ai ajuns aici? M-ai urmărit? 


— Exact. Voiam să vorbesc cu tine. M-am gândit că, dacă mă 
duc să mă predau la secţie, mă vor duce direct la închisoare. 
Dar trebuia să ce întreb ceva. Când a fost împuşcat Daniel, a 
spus ceva? 

— Nu. Îmi pare rău. 

— Ah, mă gândeam şi eu, replică ea cu buzele strânse. Un 
semn de remuşcare. Apoi fata se uită din nou la Dance. Imi pare 
rău. Nu am vrut să te sperii. 

— M-am speriat eu mai rău zilele astea, replică Dance. Dar de 
ce nu ai fugit? Poate că, dacă nu îţi găseam trupul după vreo 
două săptămâni, am fi intrat la bănuieli. Dar până atunci tu ai fi 
putut trece graniţa. 

— Cred că am ieşit de sub vraja lui Daniel. M-am gândit că 
lucrurile vor fi diferite cu el. Am apucat să îl cunosc - nu doar 
fizic - şi chiar am simţit că ne potriveam. Sau cel puţin credeam 
asta. Apoi mi-am dat seama că totul fusese o minciună. Rebecca 
i-a spus probabil totul despre mine ca să mă poată seduce. 
Exact aşa se comporta soţul meu. Şi foştii mei prieteni. Daniel a 
făcut acelaşi lucru, doar că a fost mai deştept. Toată viaţa mea, 
continuă Jennie, am crezut ca am nevoie de un bărbat. Mă 
gândeam că eu eram o lanternă, iar bărbaţii - baterii. Nu 
puteam să strălucesc fără unul în viaţa mea. Dar, după ce 
Daniel a fost ucis, stăteam în camera de hotel şi mă simţeam 
ciudat. Total schimbată. Eram furioasă. Ciudat de furioasă. Nu 
mai păţisem aşa ceva niciodată. Şi ştiam că trebuia să fac ceva. 
Dar nu să plâng după Daniel şi nici să îmi caut alt prieten. Nu. 
Voiam să fac ceva pentru mine. Ştiu că sună ciudat, râse ea, dar 
e decizia mea. Doar a mea. 

— Cred că e o decizie bună. 

— Vom vedea. Cred că asta e tot. 

Cam aşa şi era, decise Dance. 

Femeia o escortă pe Jennie până la maşină, şi, în timp ce 
conducea spre oraş, Dance se gândi la capetele de acuzare ale 
fetei. Incendiere, furt, crimă, conspirație, adăpostirea unui 
evadat şi alte câteva. 

Cu toate acestea, femeia se predase de bunăvoie. Dance 
urma să o interogheze, şi, dacă Jennie era la fel de sinceră şi 
atunci, urma să îl roage pe Sandoval să o ajute. 

Ajunşi la închisoare, Dance începu să facă formalităţile. 

— Vrei să mai suni pe cineva? o întrebă agenta. 


Jennie dădu să spună ceva, dar se opri şi râse scurt. 

— Nu. Cred că e mai bine să iau totul de la capăt. Sunt OK. 

— O să primeşti un avocat şi, dacă vrei, noi două o să mai 
stăm de vorbă. 

— Sigur! 

Jennie fu condusă pe acelaşi coridor pe care iubitul ei fugise în 
urmă cu o săptămână. 


Capitolul 63 

Era o după-amiază însorită de sâmbătă, dar spitalul din 
Monterey era învăluit într-o ceaţă deasă. 

Ceaţa adusese cu ea miros de pin, de eucalipt şi de flori de 
grădină. Cel puţin aşa simţea Dance. li plăceau plantele şi 
florile, dar prefera să le cumpere decât să încerce să le cultive. 

Dance se uită la Linda Whitfield, care era scoasă din spital de 
fratele ei, Roger. Linda era într-un scaun cu rotile. Roger era 
uscăţiv, şi agenta nu îşi putu da seama de vârsta lui. Putea să 
aibă între 35 şi 55 de ani. Era tăcut şi purta nişte jeanşi strâmţi, 
un tricou scrobit şi proaspăt călcat şi o cravată în dungi, 
decorată cu o cruce. Bărbatul o strânse de mână pe agentă, dar 
nu schiţă niciun zâmbet. 

— Mă duc să aduc maşina. Scuză-mă, te rog. 

— Eşti în stare să conduci? o întrebă Dance pe Linda. 

— Să vedem. Avem nişte cunoştinţe în Mendocino. Făceau 
parte din biserica noastră. Poate ne oprim la ei peste noapte. 

Linda nu se putea uita mult timp la ceva şi râdea brusc din 
când în când. Calmantele pe care le primise fuseseră foarte 
eficiente. 

— Eu aş spune să vă opriţi. Mai bine să nu vă grăbiţi. 

— Rebecca oare cum e? Nici nu te-am întrebat de ea. 

— Încă e în spital. Probabil într-o cameră lângă a ta. 

— O să fie bine? 

— Cred că da. 

— O să mă rog pentru ea, replică Linda şi chicoti. 

Dance îşi aminti de râsul lui Morton Nagle. 

— iți mulţumesc mule pentru tot, îi spuse agenta ghemuindu- 
se lângă scaunul ei. Ştiu că a fost tare greu. Şi îmi pare rău că ai 
fost rănită. Dar nu puteam să îl prindem fără ajutorul tău. 

— Dumnezeu îşi face treaba, şi viaţa merge mai departe. Aşa 
e mai bine. 

Dance nu mai reuşea să-i urmărească şirul gândirii; era ca 
atunci când Overby trăgea una dintre concluziile lui lipsite de 
logică. 

— Unde o să fie îngropat Daniel? întrebă brusc Linda. 

— Am sunat-o pe mătuşa lui din Bakersfield, dar femeia nu îşi 
mai ştie nici măcar propriul nume. Fratele lui, Richard, e la fel 
de nepăsător. O să fie îngropat aici după autopsie. În Monterey 
cadavrele se incinerează. Avem un cimitir public. 


— E sfinţit? 
— Nu ştiu. Presupun că da. 
— Dacă nu, puteţi găsi alt cimitir pentru el? Plătesc eu pentru 


tot. 
Pentru bărbatul care încercase să o ucidă? 
— Sigur. 
— Mulţumesc. 


Exact atunci apăru o maşină albastru-închis, care parcă 
neglijent lângă ele. Dance se alarmă şi îşi scoase pistolul, dar îl 
puse la loc imediat ce o văzu pe Samantha McCoy coborând din 
automobil. 

Femeia veni imediat lângă ele şi se uită la Linda. 

— Cum te simţi? 

— Sunt sedată acum, deci cred că mâine o să mă doară capul 
tare de tot. Sau poate chiar toată luna. 

— Voiai să pleci fără să îţi iei rămas-bun? 

— Ah, nu, de ce crezi asta? Urma să te sun. 

Dance detectă cu uşurinţă minciuna. Probabil şi Samantha. 

— Arăţi bine. 

Linda chicoti, dar apoi tăcu. Tăcere şi ceaţă. 

Samantha se uită la Linda, cu mâinile în şolduri. 

— Ce zile ciudate, nu? 

Linda chicoti din nou. 

— Linda, vreau să te mai sun. Vreau să ţinem legătura. 

— De ce? Să mă analizezi? Să mă salvezi din ghearele 
bisericii? rosti Linda cu amărăciune. 

— Nu! Vreau doar să te văd. Nu îmi trebuie un alt motiv. 

— Sam, suntem prea diferite una de cealaltă. Am fost tot 
timpul aşa. Nu avem niciun lucru care să ne unească. 

— Nimic? Nu e aşa. Am suferit împreună. 

— Da, aşa e. Şi Dumnezeu ne-a ajutat şi ne-a trimis în direcţii 
diferite. 

Samantha îngenunche şi o prinse de mână pe Linda. 

— Linda, ascultă-mă! Mă asculţi? 

— Ce e? 

— A fost odată un bărbat. 

— Un bărbat? 

— Ascultă-mă! Un bărbat care era în casă, şi afară era o 
furtună grozavă. Râul din oraş a început să se reverse, şi apa a 
început să urce în casa lui. A apărut o barcă să îl salveze, dar 


bărbatul a spus că Dumnezeu are să-i vină-n ajutor, şi a urcat la 
etajul doi. Apa s-a ridicat până acolo, a apărut altă barcă, dar 
bărbatul a spus acelaşi lucru şi a urcat pe acoperiş. Apa a urcat 
după el, şi atunci a apărut un elicopter. Bărbatul a spus că 
Dumnezeu are să-l salveze, aşa că elicopterul s-a îndepărtat. 

— Ce vrei să spui cu asta? întrebă Linda. 

— Apoi bărbatul s-a înecat, a ajuns în rai şi L-a văzut pe 
Dumnezeu. Bărbatul L-a întrebat de ce nu l-a salvat. La care 
Dumnezeu a dat din cap şi i-a răspuns: „Dar nu înţeleg ce nu a 
fost bine. Ti-am trimis două bărci şi un elicopter”. 

Dance chicoti, iar Linda se uită la ea de parcă încerca să îşi 
reţină un zâmbet. 

— Linda, noi suntem elicopterele! Eu sunt al tău, şi tu eşti al 
meu. 

Femeia rămase tăcută, iar Samantha îi vâri o carte de vizită 
între degete. 

— Uite numărul meu! 

Linda se uită pe cartonaş, şi apoi îşi ridică capul spre Sam. 

— Sarah Starkey? Aşa te cheamă acum? 

Samantha zâmbi. 

— Nu mai pot să îmi schimb numele. Dar o să îi spun soţului 
meu totul. Acum vine încoace împreună cu fiul meu. O să stăm 
câteva zile aici. Dar, după ce îi spun, s-ar putea să mă 
părăsească. 

Linda rămase tăcută şi se uită spre parcare, unde tocmai 
apăruse Roger Withfield cu camioneta lor argintie. 

Samantha i se prezentă fratelui Lindei cu numele ei adevărat. 

Bărbatul o salută şi el, apoi o ajută pe Linda să intre în 
maşină. Dance închise uşa. 

— Linda, ţine minte! Elicoptere! strigă Sam. 

— La revedere, Samantha. O să mă rog pentru tine, replică 
Linda. 

Fără niciun alt cuvânt, cei doi fraţi plecară. Samantha şi 
Dance rămaseră să îi privească îndepărtându-se. 

— Când ajunge soţul tău aici? întrebă Dance. 

— A plecat în urmă cu o oră din San Jose, deci cred că o să 
ajungă în curând. 

— Vrei să rămâi la cabană în noaptea asta? 

— Sigur. Mulţumesc. Crezi că Linda o să mă sune? 

Kathryn Dance nu ştia ce răspuns să îi dea. 


— Nu ţi-a aruncat cartea de vizită, nu-i aşa? 
— Nu încă, replică Samantha şi îi zâmbi uşor, apoi se îndreptă 
înspre maşină. 


Cerul era lipsit de nori, şi ceața se risipise. 

Kathryn Dance stătea singură pe Punte, deşi câinii se 
hârjoneau prin apropiere. Femeia terminase pregătirile pentru 
ziua tatălui ei, şi sorbea dintr-o bere nemţească, ascultând A 
Prairie Home Companion, emisiunea radio a lui Garrison Keillor, 
al cărui fan era de ani buni. La finalul programului, agenta 
închise casetofonul şi auzi în depărtare melodia pe care Maggie 
o cânta la pian şi basul de la casetofonul lui Wes. 

Lui Dance i se păru că băiatul ascultă Coldplay. Agenta se 
gândi preţ de o secundă, apoi îşi scoase mobilul, căută un 
număr şi sună. 

— Hei, salutare! se auzi replica lui Brian Gunderson. 

Identitatea apelantului declanşase un mecanism de răspuns 
cu totul nou, îşi zise ea. Brian avusese la dispoziţie circa trei 
secunde ca să imagineze un curs al discuţiei, special creat 
pentru Kathryn Dance. 

— Bună, replică ea. Scuze că nu te-am sunat înapoi. Ştiu că 
m-ai tot căutat. 

Brian râse, şi femeia îşi aminti cum cei doi luaseră cina 
împreună şi cum se plimbaseră pe plajă. Bărbatul avea un râs 
frumos. Şi săruta bine. 

— Nu ai nevoie de nicio scuză, veni replica lui. M-am uitat şi 
eu la ştiri. Cine e Overby? 

— Şeful meu. 

— Ah, şeful ăla nebun despre care mi-ai zis? 

— Da, răspunse Dance, mirându-se cât de nesăbuită fusese. 

— Am văzut o conferinţă de presă, şi acolo te-a menţionat. A 
spus că l-ai ajutat să îl captureze pe Pell. 

Dance izbucni în râs. Dacă şi TJ se uitase la emisiune, porecla 
ei urma să fie Asistenta Dance. 

— Deci l-aţi prins, continuă Brian. 

— Da. 

— Tu cum mai eşti? întrebă ea. 

— Bine. Am fost în San Fran câteva zile cu nişte treburi. A ieşit 
bine pentru toată lumea. Şi am avut o pană de cauciuc pe 


Autostrada 101. Nişte muzicieni care treceau pe acolo m-au 
ajutat să schimb roata. 

— Au şi cântat în timp ce lucrau? 

— Din păcate, nu. Dar mă duc la un concert de-al lor în 
Burlingame. 

„Să fie o invitaţie?” se întrebă ea. 

— Ce mai fac copiii? 

— În regulă. Ca toţi copiii, replică ea, gândindu-se dacă să îl 
invite la un pahar sau direct la cină. Işi zise că poate era mai 
bine la cină. În definitiv, fuseseră împreună. 

— Oricum, mersi că m-ai sunat înapoi, replică Brian. 

— Sigur. 

— De fapt, lasă. 

„Adică?” 

— Te sunasem pentru că merg cu cineva în La Jolla 
săptămâna asta. 

„Cu cineva? Ce cuvânt minunat şi confuz!” 

— Super! Mergi să faci scufundări? Parcă aşa voiai. 

Acolo era un refugiu subacvatic de mari dimensiuni. Ea şi 
Brian se gândiseră să meargă să vadă cu ochii lor. 

— Ah, da, aşa ne-am hotărât! Te-am sunat să văd dacă pot să 
îmi recuperez cartea pe care ţi-am împrumutat-o, aceea despre 
traseele din apropiere de San Diego. 

— Ah, scuze... nu o mai am. 

— Nicio problemă. Am cumpărat oricum alta. Sunt sigur că o 
să ajungi şi tu pe acolo cândva. 

Femeia chicoti ca Morton Nagle. 

— Categoric. 

— În rest e totul OK? 

— Da, chiar e bine. 

— Te sun când mă întorc în oraş, bine? 

Kathryn Dance ştia că, de regulă, oamenii minţeau în 
asemenea contexte, sperând, de obicei, ca minciunile lor să fie 
detectate. 

— Ar fi grozav, Brian. 

Dance îşi zise că era probabil ultima dată când îi auzea vocea. 

Kathryn închise telefonul, se duse în dormitor şi îşi luă chitara 
ei veche Martin 00-18. Modelul era foarte frumos, din lemn de 
mahon, cu partea superioară de culoare cafenie. 


Femeia se duse pe Punte şi - cu degetele înţepenite, atât de 
frig, cât şi din cauza lipsei de antrenament - îşi acordă chitara şi 
începu să cânte. Game şi arpegii la început, apoi Tommorovw Is a 
Long Time, piesa lui Bob Dylan. 

Gândul lui Dance trecu de la Brian la Winston Kellogg aflat pe 
scaunul din faţă a Fordului Taurus. 

Gust de mentă... miros de aftershave. 

În timp ce cânta, îl văzu pe Wes intrând în bucătărie, 
deschizând frigiderul şi luând o prăjitură şi un pahar cu lapte. 
Totul în mai puţin de jumătate de minut. 

Agenta se gândi că luase atitudinea lui Wes ca pe o chestie 
exagerată, ca pe ceva ce trebuia rezolvat. 

„Părinţii au tendinţa de-a crede că odraslele lor au obiecţii 
solide legate de posibilii părinţi vitregi sau chiar de simple 
întâlniri. Nu poţi gândi aşa.” 

Dance nu mai era sigură de acest lucru. Poate că, într-adevăr, 
copiii pun întrebări justificate câteodată. Poate că ar trebui să îi 
asculte cu atenţie, ca şi cum ar fi în cadrul unui interogatoriu. 
Wes era un copil, dar asta nu însemna că nu avea dreptul la o 
opinie. „Uite-mă pe mine, expert în analiza limbajului corpului, 
gândi ea, încercând să îmi dau seama de ce nu e în regulă. 
Unde am greşit cu Winston Kellogg? M-am îndepărtat de la 
comportamentul de bază?” 

Poate că reacţia lui Wes fusese ca un semn în acest sens. 

Ceva care să-i dea de gândit. 

Dance cânta acum o melodie a lui Paul Simon, când auzi uşa 
scârţâind şi pe Michael O'Neil urcând scările. Bărbatul era 
îmbrăcat cu puloverul gri-maroniu pe care chiar ea i-l 
cumpărase iarna trecută când fuseseră să schieze în Colorado. 

— Ce faci? Te deranjez? 

— Niciodată. 

— Anne are o inaugurare într-o oră. Dar am zis să vin pe aici 
înainte. 

— Mă bucur. 

Michael îşi scoase o bere din frigider, se uită la Dance şi mai 
scoase una. Apoi se aşeză lângă ea, şi sorbiră amândoi din 
dozele de bere. 

Dance începu să cânte la chitară o melodie a lui Turlough 
O'Carolan, cântăreţul de harpă cu deficienţe de vedere din 
Irlanda. 


O'Neil tăcu, bău berea şi dădu din cap pe ritmul melodiei. 
Bărbatul, observă ea, se uita înspre ocean, nu putea vedea prea 
departe din cauza pinilor înalţi care îi blocau câmpul vizual. 
Dance îşi aminti că, după ce revăzuse un film vechi cu Spencer 
Tracy, care juca un rol de pescar nebun, Wes îl numise pe O'Neil 
Bătrânul Mării. Amândoi râseră cu poftă la gluma copilului. 

Dance termină piesa şi se uită la O'Neil. 

— Kathryn, a apărut o problemă în cazul lui Juan. Ai auzit? 

— Nu. Ce s-a întâmplat? 

— Am primit raportul autopsiei. S-au găsit cauze secundare 
ale morţii, iar legiştii le-au notat ca fiind suspecte. Am început şi 
o anchetă. 

— Ce s-a întâmplat? 

— Nu a murit din cauza unei infecţii sau a şocului - cauzele 
normale ale decesului în urma unei arsuri. A murit din cauza 
unei combinaţii de morfină şi difenhidramină. Juan a primit doze 
mari de morfină, deşi niciun doctor nu prescrise difenhidramină. 
E periculos să le amesteci. 

— A fost ceva intenţionat? 

— Se pare că da. Voiam să ştii asta. 

Dance îşi aminti când mama ei îi şoptise cuvintele lui Millar: 
„Ucide-mă...” 

— E posibil să fi făcut singur asta? 

— Exclus. 

Dance se întrebă cine făcuse acest lucru. Uciderea cuiva din 
milă erau printre cele mai dificile şi mai greu de investigat 
cazuri. 

— Şi după toate prin câte a trecut familia Millar, zise ea dând 
din cap. Să îmi spui dacă putem face ceva pentru ei. 

Cei doi tăcură preţ de careva secunde, şi Dance simţi mirosul 
de fum din pădure şi, mai aproape de ea, aftershave-ul lui 
Michael. li plăcea acea combinaţie. Femeia începu să cânte din 
nou. De data aceasta o versiune a piesei Freight Train, compusă 
de Elizabeth Cotten. Era cea mai obsedantă piesă din lume. 
Avea să-i rămână în minte zile bune din acel moment. 

— Am auzit de Winston Kellogg. Nu m-aş fi gândit la aşa ceva. 

Vorbele circulă tare repede. 

— Da. Ştiu. 

— TJ mi-a spus tot, zise el, dar apoi se uită spre cei doi câini 
care se hârjoneau. 


Câinii veniră la el, şi Michael scoase nişte biscuiţi dintr-un 
borcan din apropiere, aflat lângă o sticlă ciudată de tequila. 
O'Neil le aruncă bunătăţile, şi câinii fugiră după ele. 

— O să fie un caz dificil, reluă el. Cei de la Washington fac 
presiuni să lăsaţi totul baltă. Pot să pun pariu. 

— Ah, sigur că da. 

— Dacă vrei, putem da şi noi nişte telefoane. 

— Chicago, Miami sau Los Angeles? 

O'Neil clipi mirat şi izbucni în râs. 

— Te-ai gândit şi tu la asta? Care e cel mai bun caz? 

— Cred că sinuciderea din Los Angeles, continuă Dance. E în 
California, aşa că e jurisdicţia noastră şi Kellogg nu poate să 
spună că liderul sectei a murit în timpul unei confruntări. Şi, tot 
acolo, Kellogg a distrus dosarul lui. De ce ar face asta dacă ar fi 
nevinovat? 

Dance se decise că, dacă Kellogg scăpa de acuzaţiile aduse în 
cazul Pell, nu ar fi lăsat problema nerezolvată. Urma să încerce 
în continuare, pe alte planuri. 

Şi se pare că nu era singura. 

— Bun, spuse O'Neil. Haide să ne întâlnim mâine şi să ne 
uităm peste dovezi. 

Dance dădu din cap. 

Detectivul îşi termină berea şi mai scoase una din frigider. 

— Nu cred că Overby ar avea chef să ne trimită la Los 
Angeles, nu? 

— Ba eu cred că da, replică Dance. 

— Serios? 

— Dacă mergem ca turişti, zise agenta. Vrei să îţi cânt ceva 
anume? continuă ea, bătând uşor cu degetul în chitară. 

— Nu prea, replică Michael, care se lăsă pe spate şi îşi întinse 
picioarele. 

Cântă ce ai tu chef acum. 

Kathryn Dance se gândi preţ de o secundă şi începu să cânte. 


